
PETER JAMES s-a născut în 1948, în Anglia. După ce a 
studiat cinematografia la Ravensbourne Film School, a debutat 
ca scenarist de televiziune. A fost producător executiv al filmului 
Neguţătorul din Veneţia (2004). Este un autor britanic de mare 
succes. A scris treisprezece romane care au fost traduse în 
treizeci şi şase de limbi. Ele reflectă pasiunea autorului pentru 
fenomenele paranormale. 

Romanul Viu sau mort este unul dintre cele mai vândute 
unsprezece romane din Marea Britanie în prima jumătate a 
anului 2006. În anul 2005, pentru acelaşi roman i s-a decernat 
Premiul Krimi-Blitz şi a fost votat Best Crime Writer of the Year. 

Uşa din faţă a casei cu terasă, odinioară frumoasă, se 
deschise şi o femeie tânără, cu picioare lungi, îmbrăcată într-o 
rochie scurtă de mătase, care părea că se lipeşte de ea şi 
totodată pluteşte în jurul ei, ieşi în soarele blând de iunie, în 
dimineaţa ultimei zile din viaţa sa. 

În urmă cu un secol, aceste vile înalte, albe, aşezate doar la o 
aruncătură de băț de faleza din Brighton, erau case de vacanţă 
ale celor cu avere din Londra. Acum, în spatele fațadelor 
murdare, arse de soare, apăruseră garsoniere şi apartamente de 
închiriat; ciocănelele de alamă ale uşilor fuseseră înlocuite de 
mult cu panouri pentru interfon, iar pe jos zăceau resturi din 
pungile cu gunoi aruncate sub sumedenia de afişe ale 
companiilor de închirieri. Cele câteva maşini oprite de-a lungul 
străzii, înghesuite pe locurile de parcare insuficiente, erau lovite 
şi ruginite, mânjite cu găinaţ, de porumbei şi de pescăruşi. 

În contrast evident cu acest peisaj, totul la tânăra femeie 
denota rafinament - de la unduirea nepăsătoare a părului lung 
la ochelarii de soare pe care îi purta, de la strălucitoarea 
brățară Cartier la geanta Anya Hindmarsh atârnată de umăr, la 
corpul bine întreţinut, bronzul mediteranean şi parfumul Issey 
Miyake care dădea o notă de sexualitate mirosului de monoxid 
al traficului intens. Era tipul de fată pe care ai fi văzut-o printre 
raioanele de la Bergdorf Goodman, la barul unui hotel Schrager 
sau la pupa unui iaht din St-Tropez. 

N-ar fi fost rău pentru o studentă la drept care s-ar fi 
întreţinut dintr-o bursă infimă. 

Însă Janie Stretton fusese prea răsfăţată de tatăl ei, după ce-i 
murise mama, ca să se gândească vreodată la ideea că ar trebui 
să se întrețină singură. Pentru ea era un lucru uşor să facă bani. 
Să îi facă însă practicând ceea ce învățase era o cu totul altă 
problemă. Profesia de avocat era grea. Studiase patru ani la 
facultatea de drept, iar acum era în primii doi la o firmă de 
jurisconsulţi din Brighton, având ca şef un avocat specializat în 
divorţuri; slujba îi plăcea, deşi unele cazuri erau, chiar şi pentru 
ea, ciudate. 

Ca acela de ieri, al lui Bernie Milsin - simpaticul bătrânel de 
şaptezeci de ani, cu costumul său gri şi cravata înnodată cu 
grijă. Janie stătuse neobservată într-un colţ, pe un scaun, în 


timp ce Martin Broom, de treizeci şi cinci de ani, pe lângă care 
fusese repartizată, lua notițe. Domnul Milsin se plângea că 
doamna Milsin, care era cu trei ani mai în vârstă decât el, nu îi 
dădea să mănânce decât după ce făceau sex oral. 

— De trei ori pe zi, îi spunea el lui Martin Broom. Nu mai pot 
la vârsta mea, mă dor prea tare genunchii de la artrită. 

Făcuse sforţări mari pentru a nu râde şi observase că şi 
Broom abia se abţinea. Deci nu numai bărbaţii aveau nevoi 
trăsnite; se părea că ambele sexe aveau. Era câte ceva de 
învăţat în fiecare zi, iar ea nu ştia de unde căpăta mai multă 
experienţă: de la Facultatea de Drept a Universităţii din Sussex 
sau de la Universitatea Vieţii. 

Semnalul unui mesaj pe telefonul mobil o întrerupse din 
gânduri chiar în clipa în care ajunse la Mini Cooper-ul ei roşu cu 
alb. Privi ecranul: 


„Diseară. 20.30?” 


Janie zâmbi şi răspunse cu un scurt „XX“. Apoi aşteptă să 
treacă un autobuz şi maşinile care îl urmau, traversă, deschise 
portiera şi se opri un moment pentru a-şi aduna gândurile, 
trecând în revistă lucrurile pe care le mai avea de făcut. 

Bins, motanul ei, avea o gâlmă pe spate, care se făcea din ce 
în ce mai mare. Nu îi plăcea deloc cum arată şi vroia să îl ducă 
la un control la veterinar. Îl găsise pe Bins în urmă cu doi ani, 
un motan rătăcit, atât de slab încât părea mort de foame, care 
încerca să ridice capacul de la coşul ei de gunoi. Îl băgase în 
casă, iar el nu arătase niciodată vreo dorinţă de a pleca. Cam 
atât despre independenţa pisicilor, îşi spusese ea. Sau poate că 
rămăsese fiindcă ea îl răsfăţa. Dar, la naiba, Bins era o fiinţă 
afectuoasă şi Janie nu avea pe nimeni în viaţa ei căruia să îi 
ofere afecţiune. Va încerca să facă o programare pentru astăzi 
mai târziu. Dacă va ajunge la veterinar la ora 18.30, tot îi va mai 
rămâne suficient timp, calculă ea. 

În pauza de masă trebuia să cumpere o felicitare şi un cadou 
pentru tatăl ei, care împlinea cincizeci şi cinci de ani vineri. Nu 
îl mai văzuse de o lună; fusese plecat cu afaceri în SUA. Se 
părea că în ultimul timp călătorea din ce în ce mai mult. Căuta 
mereu acea femeie care s-o poată înlocui pe soţia lui pierdută, 
pe mama fiicei sale. Nu vorbea niciodată despre acest lucru, dar 
ea ştia că se simte singur şi că îşi făcea griji pentru afacerea lui, 
care părea că trece printr-o perioadă mai dificilă. Iar faptul că 


locuia la optzeci de kilometri de el nu părea să fie de ajutor. 

În timp ce îşi punea centura de siguranţă, nici prin cap nu îi 
trecea că, de la aproape două sute de metri distanţă, era 
urmărită cu un teleobiectiv şi fotografiată cu un aparat digital 
Pentax, al cărui zgomot era imperceptibil din cauza traficului. 

Privind-o printre firele de păr ciufulite, el spuse în telefonul 
mobil: 

— Vine acum. 

— Eşti sigur că e ea? 

Vocea care întrebase era rece şi tăioasă precum o lamă de 
oţel. 

Este o adevărată încântare pentru ochi, îşi spuse el. Chiar 
după atâtea zile şi nopţi de când o urmărea, douăzeci şi patru de 
ore pe zi, şapte zile pe săptămână, în casă şi afară, tot i se părea 
uimitoare. Întrebarea abia dacă merita un răspuns. 

— Da, sunt sigur, răspunse. 

— Sunt în tren, urlă în telefonul mobil bărbatul imens, 
supraponderal, cu o faţă de copil idiot, care stătea lângă el. În 
tren. T-R-E-N! repetă el. Da, conexiune proastă. 

Apoi intrară într-un tunel. 

— La dracu”, exclamă idiotul. 

Înghesuit pe banchetă de idiot la dreapta, iar la stânga de o 
fată dată cu un parfum dulceag, care scria furioasă ceva pe 
telefonul mobil, Tom Bryce îşi înăbuşi un rânjet. Era un bărbat 
plăcut, arătos, de treizeci şi şase de ani, într-un costum elegant, 
şi avea o faţă serioasă, băieţoasă, marcată de stres şi un smoc 
de păr închis la culoare care îi cădea neîncetat pe frunte; acum 
se topea încetul cu încetul din cauza căldurii înăbuşitoare, la fel 
ca buchetul de flori, culcat pe suportul pentru bagaje, pe care îl 
cumpărase pentru soţia sa. Temperatura în vagon era în jur de 
treizeci şi cinci de grade, dar părea mult mai cald. Anul trecut 
călătorise la clasa întâi, iar acele vagoane erau mult mai bine 
ventilate, sau cel puţin nu aşa aglomerate, dar anul ăsta trebuia 
să facă economie. Totuşi, îi plăcea s-o surprindă pe soţia sa, 
Kellie, cu un buchet de flori cel puţin o dată pe săptămână. 

Un minut mai târziu, când ieşiră din tunel, idiotul apăsă o 
tastă şi coşmarul continuă: 

— Doar ce am intrat într-un tunel! ţipă el ca şi cum ar fi fost 


încă acolo. Da, incredibil! Cum dracu' de nu au un fir sau ceva, 
care să păstreze legătura? în tunel, ştii? În unele tuneluri de pe 
autostrăzi există, ştiai? 

Tom încercă să nu-i mai dea atenţie şi să se concentreze pe 
mesajele primite pe laptopul Mac. Încă un sfârşit prost al unei 
zile proaste la serviciu. Încă o sută şi ceva de mesaje la care să 
răspundă şi altele care tot soseau. Le ştergea în fiecare seară 
înainte de a se culca, aceasta era regula lui, singura modalitate 
de a face faţă volumului de muncă. Unele erau glume pe care 
avea să le citească mai târziu, altele erau fişiere cu tentă 
sexuală de la prieteni, la care învățase să nu se mai uite în 
vagoanele aglomerate ale trenurilor de când, aşezat alături de o 
doamnă bine, deschisese un fişier cu o blondă care făcea felaţie 
unui măgar. 

Trenul se legăna, se clătina, ţăcănea, vibra scurt când intra 
într-un tunel, apropiindu-se tot mai mult de casă. Vântul urla pe 
lângă fereastra deschisă deasupra capului său, iar ecoul 
zidurilor negre urla alături de el. Dintr-o dată, vagonul începu să 
miroasă a şosete nespălate şi a funingine. O servietă se mişcă pe 
suportul de bagaje, iar el se uită nervos în sus, verificând să nu 
îi cadă în cap sau să strivească florile. Pe panoul publicitar de 
pe peretele din faţa lui, deasupra unei fete bosumflate, cu fustă 
scurtă, care citea revista 19, cineva scrisese neîndemânatic cu 
vopsea neagră „Seagulls Wannkers”!. 

Cam atât despre fanii fotbalului, se gândi Tom; nici măcar nu 
ştiau să scrie corect wankers. 

Picături de sudoare i se prelingeau pe ceafă şi pe spate; mai 
multe încă îi curgeau prin locurile în care cămaşa albă nu era 
deja lipită de piele din cauza transpiraţiei. Işi scosese sacoul şi 
îşi slăbise nodul de la cravată, ba şi-ar fi dorit să se descalţe şi 
de pantofii Prada care îl strângeau. Când ieşiră din tunel îşi 
ridică ochii din ecranul lap topului; aerul se schimbă, devenind 
mai dulce, cu miros de iarbă; peste câteva minute avea să se 
simtă uşoara  briză sărată a Canalului Mânecii. După 
paisprezece ani de navetă, Tom putea spune cu ochii închişi 
când era aproape de casă. 

Se uită pe geam la câmp, la ferme, la stâlpi, la un rezervor, la 
dealurile line, îndepărtate şi apoi din nou la mesaje. Citi şi 
şterse unul de la managerul său de vânzări, apoi răspunse la o 
plângere; încă un client important care era furios că nu primise 


1 Joc de cuvinte: Seagulls - labagii. (n. tr.). 


la timp comanda pentru o festivitate estivală. De data aceasta 
era vorba de pixuri personalizate, data trecută fusese vorba de 
umbrele de golf imprimate. Tot departamentul său de vânzări şi 
livrări era un dezastru; parţial din cauza unui sistem 
informaţional nou şi parţial din cauza idiotului care îl conducea. 
Pe o piaţă extrem de dură, acest lucru îi afecta serios afacerea. 
Doi clienţi mari, Avis şi Apple, plecaseră la concurenţă în numai 
o săptămână. 

Groaznic. 

Afacerea scârţâia din cauza datoriilor. Se extinsese prea 
repede, avusese viteză prea mare. Aşa cum se întâmplase şi cu 
ipoteca la casă. Nu ar fi trebuit niciodată s-o lase pe Kellie să-l 
convingă să cumpere altă casă, când piaţa era în scădere, iar 
afacerea la fel. Acum se chinuia să nu intre în faliment. Afacerea 
nu îi mai acoperea cheltuielile. Şi, în ciuda tuturor 
avertismentelor lui, nu se schimbase nimic în obsesia ei de a 
cheltui. Aproape în fiecare zi cumpăra ceva nou, de cele mai 
multe ori de pe eBay, iar pentru că erau lucruri luate la 
reduceri, ea nu le considera cheltuieli. Şi întotdeauna îi reproşa 
că el îşi cumpără haine de la designeri renumiţi; atunci, pe ea 
de ce o ceartă? Faptul că el le cumpăra numai când erau 
reduceri şi că îi erau necesare în profesie nu conta pentru ea. 

Era atât de îngrijorat, încât discutase despre problema 
cheltuielilor cu un prieten care făcuse psihoterapie după divorţ. 
La câteva pahare de martini cu votcă, o băutură cu care Tom se 
tot alina în ultimele luni, Bruce Watts îi spusese că există 
persoane care au o tendinţă compulsivă de a cheltui, dar că pot 
fi vindecate. Tom se întrebase dacă problema la Kellie era atât 
de mare încât să necesite consiliere. Şi dacă da, cum să aducă 
subiectul în discuţie? 

Idiotul începu din nou: 

— Alo, Bill, sunt eu, Ron. Ron de la Parts. Da, aşa! M-am 
gândit să te pun rapid la curent cu... La dracu”! Bill? Alo? 

Tom ridică ochii fără să îşi mişte capul. Nu era semnal. 
Divina  providenţă. Uneori chiar puteai crede că există 
Dumnezeu. Apoi auzi sunetul unui alt telefon. 

Al său, îşi dădu el seama brusc, simțind vibraţiile în 
buzunarul cămăşii. Uitându-se pe furiş în jur, scoase telefonul 
din buzunar, se uită la număr şi răspunse pe cel mai ridicat ton 
cu putinţă: 

— Bună, dragă! Sunt în tren! T-R-E-N! Are întârziere! 

Zâmbi către idiot, savurând câteva momente de dulce 


răzbunare. 

În timp ce el continua să vorbească cu Kellie, coborându-şi 
vocea până la un nivel civilizat, trenul ajunse în Gara Preston 
Park, ultima înaintea destinaţiei lui, Brighton. Idiotul, ducând o 
geantă mare, şi încă vreo două persoane din vagon coborâră, 
apoi trenul porni din nou. Abia la câteva minute după ce închise 
telefonul observă Tom CD-ul de pe locul pe care idiotul îl 
eliberase. 

Îl luă şi căută câteva indicii pentru a-l putea înapoia 
proprietarului. Carcasa era dintr-un plastic opac, fără nici o 
etichetă. Deschise capacul şi scoase discul argintiu, întorcându-l 
şi uitându-se cu atenţie la el; dar nu scria nimic nici aici. Il va 
pune în calculator să vadă dacă are vreo adresă şi, dacă nu 
avea, îl va duce la lucruri pierdute. Nu că idiotul ar fi meritat 
asta... 

Un perete văruit se ridica de o parte şi de alta a trenului. 
Apoi, la stânga se văzură case şi un parc. În câteva momente vor 
intra în Gara Brighton. Nu avea timp să verifice acum CD-ul şi 
se decise să se uite acasă, mai târziu. 

Dacă ar fi avut cea mai vagă idee cu privire la impactul 
devastator al acestui lucru asupra vieţii sale, ar fi lăsat 
nenorocitul de CD pe banchetă. 

Încruntându-se din cauza soarelui, Janie se uită panicată la 
ceasul de pe bordul maşinii, apoi îl verifică şi pe cel de la mână. 
19.55. Iisuse! 

— Ajungem acum, Bins, spuse ea cu vocea joasă, blestemând 
traficul de pe faleza din Brighton şi dorindu-şi să o fi luat pe altă 
rută. Apoi duse la gură o gumă de mestecat Freshmint. 

Spre deosebire de stăpâna sa, motanul nu avea nici o 
întâlnire în seara aceea şi nu se grăbea. Stătea cuminte în coşul 
său de răchită, uitându-se supărat înainte - probabil că era 
îmbufnat fiindcă fusese dus la veterinar, se gândi ea. În timp ce 
luă o curbă prea repede, întinse o mână pentru a ţine coşul, apoi 
încetini şi se uită după un loc de parcare, sperând din toată 
inima să aibă noroc. 

Se întorsese mult mai târziu decât intenţionase, din cauza 
şefului ei care o reţinuse la birou tocmai astăzi, pentru a 
revedea notițele pe problema unui divorţ spinos, pentru discuţia 


de mâine dimineaţă, cu avocatul. 

Clientul era un tip arogant, arătos, care se căsătorise cu o 
femeie bogată şi care acum vroia să obţină de la ea cât mai 
mulţi bani posibil. Lui Janie îi displăcuse chiar din primul 
moment în care îl văzuse în biroul şefului ei, în urmă cu câteva 
luni; după părerea ei, era un parazit şi nu merita să obţină 
vreun ban. Nu îi spusese niciodată părerea ei şefului, deşi avea 
impresia că şi el simţea la fel. 

Apoi aşteptase aproape o oră la cabinetul veterinarului, 
pentru a se întâlni în final cu domnul Conti. Şi nu fusese o 
consultaţie prea bună. Cristian Conti, tânăr şi destul de modern 
pentru un veterinar, stătuse destul de mult să verifice gâlma de 
pe spatele lui Bins, apoi îl mai căutase şi în alte locuri. Pe urmă 
o rugase să revină a doua zi cu pisica pentru a-i face o biopsie, 
drept care Janie intră în panică imediat, bănuind că veterinarul 
suspecta o tumoare. 

Domnul Conţi făcuse tot posibilul să îi potolească frica şi îi 
spusese care erau posibilităţile, dar ea plecase de la cabinet 
într-o atmosferă sumbră. 

În faţă văzu un loc îngust între două maşini, la o distanţă 
mică de intrarea în casa ei. Frână şi dădu cu spatele. 

— Eşti bine, Bins? Ţi-e foame? 

În cei doi ani de când se întâlniseră, se ataşase foarte mult 
de motanul maro cu alb, cu ochii verzi şi mustăţile lungi. Era 
ceva în acei ochi, în comportamentul său, în modul în care îşi 
freca nasul de ea, torcând, apoi adormind cu capul în poala ei în 
timp ce ea se uita la televizor, pentru ca apoi să îi arunce una 
dintre privirile acelea ale lui care păreau atât de umane, de 
adulte, de atotcunoscătoare. Avusese dreptate cel care spusese: 
„Câteodată, atunci când mă joc cu pisica mea, mă întreb dacă 
nu cumva ea se joacă de fapt cu mine.” 

Dădu cu spatele către locul de parcare, încurcându-se cu 
totul, apoi încercă din nou. Nu era perfect nici de data aceasta, 
dar trebuia să se mulţumească cu atât. Trase capota, luă coşul şi 
cobori, oprindu-se să se uite la ceas încă o dată, ca şi cum, 
printr-o minune, nu ar fi văzut bine ultima oară. Dar văzuse 
bine. Era 19.59. 

Îi trebuia doar jumătate de oră ca să-i dea să mănânce lui 
Bins şi să se pregătească. Insul cu care se întâlnea era înnebunit 
să deţină controlul şi insista să îi spună cum să arate de fiecare 
dată când se vedeau. Trebuia să aibă braţele şi picioarele 
proaspăt epilate; trebuia să se dea mereu cu exact aceeaşi 


cantitate de Issey Miyake şi în aceleaşi locuri; trebuia să îşi 
spele părul cu acelaşi şampon şi acelaşi balsam şi să folosească 
acelaşi machiaj. lar chiloţii trebuia să aibă dimensiuni 
microscopice. 

El îi spunea dinainte ce rochie să poarte, ce bijuterii şi chiar 
în ce loc din apartament să îl aştepte. Totul decurgea împotriva 
firii ei; fusese întotdeauna o femeie independentă şi nu 
permisese nici unui bărbat să îi dea ordine. Şi totuşi, ceva în 
legătură cu tipul ăsta o învinsese. Era un ins necioplit, din estul 
Europei, bine făcut şi îmbrăcat ţipător, deosebit de toţi cei cu 
care se întâlnise până acum, bărbaţi eleganţi şi educați. Şi după 
numai trei întâlniri, devenise sclava lui. Chiar şi numai 
gândindu-se la el se excita. 

În timp ce închidea maşina şi se îndrepta către apartamentul 
ei, nu observă singura maşină de pe stradă care nu era mânjită 
de murdărie de la porumbei şi de la pescăruşi, un Volkswagen 
GTI negru-lucios, cu geamuri închise la culoare, parcat puţin 
mai în faţa ei. Un bărbat, care nu putea fi văzut de cei de afară, 
stătea pe locul şoferului, urmărind-o cu un binoclu micuţ şi 
formând un număr la telefonul său mobil. 

Nu mult după ora 19.30, Tom Bryce îşi conducea maşina 
sport Audi pe lângă terenurile de tenis, apoi pe lângă spaţiul 
verde al Parcului Hove, plin cu oameni care îşi plimbau câinii, 
făceau sport, leneveau pe iarbă, bucurându-se de ce mai 
rămăsese din ziua lungă de vară. 

Ţinea geamurile deschise, iar interiorul maşinii era scăldat în 
aer curat cu miresme de iarbă proaspăt tăiată şi învăluit în 
vocea caldă a lui Harry Connick Junior, care lui îi plăcea, dar 
despre care Kellie spunea că este demodat. Ei nu îi plăcea nici 
Sinatra. Muzica de calitate pur şi simplu nu era stilul său; îi 
plăceau chestii de genul house, toate sunetele alea ciudate pe 
care el nu le înţelegea. 

Cu cât treceau anii, cu atât părea că au mai puţine în comun. 
Nu îşi aducea aminte ce film le plăcuse amândurora, iar show-ul 
lui Jonathan Ross de vineri seara era singura emisiune pe care o 
urmăreau împreună la televizor. Dar se iubeau, ăsta era un 
lucru sigur, iar copiii erau mai presus de orice. Insemnau totul. 

Acesta era momentul zilei de care se bucura cel mai mult, 


anticiparea clipei când va ajunge acasă, la familia pe care o 
adora. lar în seara aceasta, diferenţa dintre căldura oribilă, 
lipicioasă, din Londra şi din tren şi acest moment plăcut părea 
chiar mai mare. 

În vreme ce starea de spirit i se îmbunătăţea cu fiecare 
secundă, traversă intersecţia cu luxoasa stradă Woodiand, 
numită şi strada Milionarilor, mărginită de case frumoase, multe 
din ele cu grădină. Kellie spera că va sta acolo cândva, dar 
pentru moment era peste posibilităţile lor materiale; şi probabil 
că aşa va fi întotdeauna, după modul în care merg lucrurile, se 
gândi el cu regret. Merse apoi spre vest, de-a lungul străzii 
Goldstone Crescent, mai modestă, după care făcu la dreapta pe 
bulevardul Upper Victoria. 

Nimeni nu era sigur de ce i se spunea „Upper”*, de vreme ce 
nu exista şi bulevardul Lower? Victoria. Vecinul său mai în 
vârstă, Len Wainwright, pe care el şi Kellie îl porecliseră în mod 
secret Girafa pentru că avea peste doi metri înălţime, într-unul 
din momentele sale de erudiție nu foarte sclipitoare anunţase de 
peste gardul grădinii că se numea aşa pentru că strada mergea 
de-a lungul unui deal abrupt. Nu era o explicaţie foarte bună, 
dar nimeni nu venise cu o alta mai grozavă. 

Bulevardul Upper Victoria făcea parte dintr-un plan de 
urbanizare vechi de treizeci de ani, dar arăta ca şi cum nu ar fi 
ajuns la maturitate. Platanii de pe margini erau mai degrabă 
nişte puieţi înalţi decât nişte copaci stufoşi, cărămida roşie de 
pe case părea încă nouă, grinzile de lemn ale acoperişurilor în 
stil Tudor nu fuseseră distruse de cari sau de vreme. Era o 
stradă liniştită, cu câteva magazine la capăt, locuită în mare 
parte de cupluri tinere cu copii, în afara lui Len şi a Hildei 
Wainwright, care se retrăseseră aici din Birmingham, când 
doctorul sugerase că aerul marin ar fi indicat pentru astmul de 
care suferea Hilda. Tom credea că dacă ar fi lăsat-o mai moale 
cu treburile în casă, ar fi obţinut rezultate mai bune. 

Îşi parcă maşina în spaţiul strâmt din garaj, lângă Espace-ul 
vechi al lui Kellie, îşi puse telefonul mobil în buzunar şi cobori, 
luând servieta şi florile. Magazinul de ziare de vizavi era încă 
deschis, la fel ca sala mică de gimnastică, dar coaforul, 
magazinul de unelte şi agenţia imobiliară erau închise. Două 
fete de liceu aşteptau în staţia de autobuz din josul străzii, 


„2 


2? De Sus, în limba engleză (n. tr.). 
3 De Jos, în limba engleză (n. tr.). 


îmbrăcate ca pentru o noapte de petrecere, cu fuste atât de 
scurte încât li se vedea partea de jos a feselor. Simţind o 
înţepătură de dorinţă, se uită la ele câteva momente, privindu-le 
picioarele goale în timp ce ele împărțeau o ţigară. 

Apoi auzi uşa de la intrare deschizându-se şi vocea lui Kellie 
strigând entuziasmată: 

— A venit tati! 

Ca o persoană care lucra în marketing, Tom se pricepea la 
vorbe, dar dacă cineva l-ar fi rugat să spună cum se simţea în 
fiecare seară a săptămânii, când venea acasă la persoanele care 
însemnau totul în lume pentru el, se îndoia că ar fi putut. Era un 
amestec de bucurie, de mândrie şi de iubire nemăsurată. Dacă 
ar fi putut să îngheţe un moment din viaţa lui, l-ar fi ales pe 
acesta, aşa cum stătea în faţa uşii deschise, simțind 
îmbrăţişările strânse ale copiilor, uitându-se la Lady, lupul lor 
alsacian cu lesa în gură, cu o expresie de speranţă întipărită pe 
faţă, dând din labe pe ciment şi cu coada ca de mahon roşu 
agitându-se în aer. Şi apoi pe cel în care vedea zâmbetul lui 
Kellie. 

Stătea în faţa uşii în blugi şi un tricou alb, cu faţa încadrată 
de părul blond, ondulat, şi luminată de zâmbetul ei minunat. [i 
dădu buchetul de flori roz, galbene şi albe. 

Kellie făcu ceea ce făcea întotdeauna când îi oferea flori. Cu 
ochii albaştri strălucind de bucurie, roti buchetul în mâini 
pentru un moment, exclamând „Oh, oh!”, ca şi cum ar fi fost cel 
mai frumos buchet pe care îl văzuse vreodată. Apoi îl ducea spre 
nas - nasul ei micut şi nostim pe care îl plăcuse dintotdeauna - 
şi îl mirosea. 

— Oh! Uită-te aici! Trandafiri! Florile mele preferate şi 
culorile mele preferate! Eşti atât de atent, dragul meu! 

Îl sărută. Şi în această seară sărutul ei se dovedi mai lung, 
mai intens decât de obicei. Poate că va avea noroc în noaptea 
asta? Sau, Doamne fereşte, îşi spuse el pentru o clipă şi un nor îi 
întunecă gândurile, îl pregătea pentru a-i da vestea vreunei 
cumpărături nebuneşti pe eBay. 

Dar ea nu spuse nimic în timp ce intrau în casă, iar el nu 
văzu nici o cutie, nici un ambalaj, nici un aparat electronic nou. 
Apoi, zece minute mai târziu, după ce îşi scoase hainele 
lipicioase, făcu duş şi se schimbă în pantaloni scurţi şi un tricou, 
starea sa de spirit îşi recăpătă tonusul ascendent. 

Lui Max, de şapte ani, paisprezece săptămâni şi trei zile 
„egzact”, îi plăcea Harry Potter. li mai plăceau şi brăţările de 


cauciuc imprimate cu „SĂ ERADICĂM SĂRĂCIA” şi unele cu 
negru şi alb, cu „SPUNE-ŢI PĂREREA”. 

Tom, încântat că Max era interesat de ceea ce se întâmpla în 
lume, chiar dacă nu înţelegea foarte bine ce însemnau 
sloganurile respective, stătea pe scaun lângă patul fiului său din 
camera mică, tapetată în galben-aprins. Citea cu voce tare 
aceeaşi carte pentru a doua oară, în timp ce Max, ghemuit în 
pat, cu capul ieşindu-i de sub pătura cu Harry Potter, cu părul 
ciufulit, cu ochii larg deschişi, îi sorbea cuvintele. 

Pe Jessica, de patru ani, o durea un dinte şi, din cauza crizei 
subite, nu era interesată de poveste. Eforturile lui Kellie de ao 
potoli nu reuşeau să-i oprească scâncetele, care se auzeau prin 
pereţii dormitorului. 

Tom termină de citit capitolul, îl sărută de noapte bună pe 
fiul său, ridică un trenuleţ Hogwarts Express de pe jos şi îl puse 
pe un raft lângă PlayStation. Apoi stinse lumina, trimițând din 
uşă un alt sărut către Max. Intră în camera roz a Jessicăi, un 
altar al lumii lui Barbie, şi îi văzu faţa schimonosită, roşie şi 
plină de lacrimi. Kellie, care încerca să îi citească o poveste, 
făcu un semn de neputinţă. Încercă şi el pentru câteva momente 
să-şi calmeze fata, dar fără nici un rezultat. Kellie îi spuse că 
Jessica avea o consultaţie de urgenţă la dentist, stabilită pentru 
mâine dimineaţă. 

Cobori scările, încercând să îşi facă loc cu atenţie printre 
două păpuşi Barbie şi un joc Lego, şi intră în bucătăria în care 
era un miros plăcut de mâncare gătită, apoi aproape că se 
împiedică de bicicleta Jessicăi. Lady, aşezată în coşul ei, rozând 
un os de mărimea piciorului unui dinozaur, se uită încrezătoare 
la el şi dădu uşor din coadă. Apoi se ridică din coş, traversă 
camera şi se aşeză cu burta în sus, cu sfârcurile în aer. 

Mângâind-o cu piciorul în timp ce ea îşi dădea capul pe spate 
cu un zâmbet prostesc, cu limba ieşindu-i printre dinţi, spuse: 

— Mai târziu, bătrânico, îţi promit. Ne plimbăm mai târziu, 
bine? Rămâne stabilit. 

Din cauza acestei bucătării îşi dorise Kellie casa. Foştii 
proprietari cheltuiseră o avere ca să o decoreze cu marmură şi 
oţel lustruit, iar Kellie adăugase mai târziu aproape toate 
elementele electronice pe care un card de credit pe ducă le-ar fi 
putut cumpăra. 

Pe fereastră putea vedea aspersorul învârtindu-se în centrul 
grădinii mici, dreptunghiulare, în timp ce o mierlă stătea pe 
iarbă, sub jetul de apă, ridicând o aripă şi curăţându-se cu 


ciocul. Haine mici, vesel colorate, atârnau pe sârmă la uscat. 
Sub ele, pe iarbă, era un scuter de plastic. În sera de la capătul 
grădinii, roşiile, zmeura şi căpşunile se coceau. 

Era primul an în care încerca să cultive ceva şi se simţea 
foarte mândru de eforturile sale; cel puţin până acum. Deasupra 
gardului putea vedea faţa prelungă şi tristă a Girafei fâţâindu-se 
de colo-colo. Vecinul său era acolo tot timpul, tunzând iarba, 
adunând frunzele uscate, udând plantele, mişcându-se de sus în 
jos, cu capul plecat precum o macara uzată. 

Apoi se uită la desenele în acuarelă şi creion care acopereau 
aproape un întreg perete - eforturile lui Max şi ale Jessicăi - 
pentru a vedea dacă a apărut ceva nou. In afară de Harry 
Potter, Max mai era înnebunit după maşini şi aproape fiecare 
desen al său avea roţi. Jessica desena oameni ciudaţi şi animale 
şi mai ciudate, iar în fiecare desen făcea şi un soare care lumina 
strălucitor. De obicei era o fată veselă şi nu îi plăcea să o vadă 
plângând în seara aceasta. Nu era nici un desen nou pe care să 
îl admire. 

Îşi amestecă nişte votcă Polstar cu suc de afine, punând şi 
cuburi de gheaţă din frigiderul modern, american - o altă 
„afacere” a lui Kellie - cu un ecran de televizor în uşă, apoi se 
îndreptă către sufragerie. Stătu să se gândească dacă să 
meargă în mica seră aflată acum în bătaia soarelui sau să iasă şi 
să stea pe bancă în grădină, dar se hotări să se uite câteva 
minute la televizor. 

Luă telecomanda şi se aşeză în fotoliul mare, foarte comod - 
un chilipir pe care şi-l cumpărase chiar el de pe internet - din 
faţa celei mai extravagante achiziţii a lui Kellie, un televizor cu 
ecran plat imens, marca Toshiba. Ocupa jumătate de perete şi 
va toca jumătate din salariul său când avea să înceapă să 
plătească ratele; dar trebuia să admită că era foarte plăcut să 
vadă emisiunile de sport la el. Ca de obicei, era setat pe canalul 
de teleshopping QTV şi tastatura lui Kellie era ataşată. 

Trecu în revistă câteva canale, apoi găsi serialul The 
Simpsons şi se uită la acesta o vreme. Dintotdeauna îi plăcuse. 
Preferatul său era Homer; îl înţelegea. Orice ar fi făcut, lumea îl 
tot lăsa baltă. N 

Se simțea bine în timp ce bea din pahar. li plăcea acest 
scaun, îi plăcea camera cu zona de luat masa într-o parte şi 
spaţiul larg deschis dinspre seră. li plăceau fotografiile cu Kellie 
şi cu copiii, aflate peste tot, litografiile abstracte înrămate, 
reprezentând un scaun de pe puntea unui vas - o formă de artă 


necostisitoare asupra căreia el şi Kellie căzuseră de acord - şi 
vitrina de sticlă în care era expusă colecţia sa de trofee 
câştigate la golf şi crichet. N 

Putea auzi cum la etaj plânsul Jessicăi se mai temperase. Îşi 
termină băutura şi tocmai îşi punea alta când Kellie coborî în 
bucătărie. Deşi născuse doi copii, chiar dacă avea o expresie 
obosită şi era nemachiată, tot arăta suplă şi frumoasă. 

— Ce zi! spuse ea, ridicând mâinile într-un semicerc 
dramatic. Cred că mi-ar trebui şi mie o băutură. 

Asta era un semn bun; întotdeauna băutura o făcea să fie mai 
drăgăstoasă. Fusese excitat toată ziua. Se trezise la ora 6 
excitat, aşa cum i se întâmpla în majoritatea zilelor şi ca de 
obicei se rostogolise în pat şi o strânsese pe Kellie în braţe în 
speranţa unei partide scurte. Şi tot ca de obicei fusese întrerupt 
de sunetul uşii deschizându-se şi al paşilor mici de copil. Era din 
ce în ce mai convins că soţia lui avea un buton secret pe care 
apăsa ca să cheme copiii de fiecare dată când simţea din partea 
lui o tentativă de a face sex. 

În multe feluri, viaţa sa urma un model destul de clar, se 
gândi el: numai prostii la serviciu, datorii imense acasă şi o 
erecţie permanentă. 

Începu să îi prepare şi ei o băutură, în timp ce ea amestecă în 
tocăniţa de pui. O urmări admirativ cum ridică în acelaşi timp 
capacul unei cratiţe pline cu cartofi şi verifică tava din cuptor. 
Făcea mai multe lucruri în acelaşi timp, iar el nu putea pricepe 
cum reuşea. 

— Jess e bine acum? 

— S-a cam alintat puţin astăzi, atât. E bine. l-am dat nişte 
aspirină ca să n-o mai doară. Tu ce ai făcut azi? 

— Nu mă întreba. 

Îi luă obrajii între palme şi îl sărută. 

— Când a fost ultima oară când ai avut o zi bună? 

— Îmi pare rău, nu am vrut să mă plâng. 

— Deci, vorbeşte. Sunt soţia ta; îmi poţi spune. 

Se uită la ea, îi luă faţa în palme şi o sărută pe frunte. 

— După ce mâncăm. Eşti atât de frumoasă! În fiecare zi eşti 
şi mai frumoasă. 

Ea dădu din cap, zâmbind. 

— Nu, e numai miopia ta; aşa se întâmplă atunci când 
înaintezi în vârstă. Apoi făcu un pas în spate şi arătă spre ea. Îţi 
plac ăştia? 

— Ce? 


— Pantalonii ăştia. 

Din nou îl învălui supărarea. 

— Sunt noi? 

— Da, au sosit astăzi. 

— Nu arată noi, spuse el. 

— Nici nu trebuie! Sunt de la Stella MeCartney. Frumoşi, nu- 
i aşa? 

— Fiica lui Paul? 

— Da. 

— Credeam că hainele de la ea sunt scumpe. 

— De obicei, da; acum sunt la reduceri. 

— Bineînţeles. 

Continuă să îi amestece băutura; nu îşi dorea o ceartă în 
seara asta. 

— Am căutat pe internet oferte pentru vacanțe. Ştiu când ar 
putea mama şi tata să îi ia pe copii: prima săptămână din iulie. 
Ce părere ai? 

Tom scoase agenda electronică din buzunar şi verifică. 

— Avem o expoziţie la Olympia în săptămâna a treia, dar la 
începutul lui iulie este bine. Trebuie să fie însă ceva foarte 
ieftin. Poate că ar fi mai bine să mergem undeva în Anglia? 

— Preţurile de pe internet sunt incredibile! spuse ea. Putem 
sta o săptămână în Spania şi să ne coste mai puţin decât dacă 
rămânem acasă! Uită-te pe site-urile astea, le-am notat. Să te 
uiţi după ce mâncăm. Holly, de pe strada noastră, are un prieten 
care a luat o excursie în St Lucia, de pe net, cu două sute 
cincizeci de lire. Nu ar fi minunat să mergem în Caraibe? 

El lăsă agenda deoparte, o luă în braţe şi o sărută. 

— Mă gândeam să nu stau astăzi la calculator şi să îţi acord 
toată atenţia. 

Il sărută şi ea. 

— Nu aş vrea să mă gândesc la ce ai suferi în acest caz. 
Zâmbi poznaş. Şi e o emisiune cu Jamie Oliver la care vreau să 
mă uit, iar ţie nu îţi place. Ar fi mult mai bine pentru tine să te 
duci sus, la calculator. 

În timp ce îi dădea băutura, el spuse: 

— Unde ti-ar plăcea cel mai mult să mergi dacă ne-am 
permite? 

— Oriunde unde nu există copii care să ţipe. 

— Chiar nu te deranjează să îi laşi acasă? Nu ţi-ai schimbat 
părerea? Eşti sigură? 

Niciodată până acum Kellie nu vroise să se despartă de copii. 


— În acest moment, i-aş vinde cu cea mai mare plăcere, 
spuse ea şi bău jumătate din băutură dintr-o înghiţitură. 


O oră mai târziu, puţin după ora 21, Tom urcă scările spre 
micul lui birou, cu vedere spre stradă. Era încă lumină ca în 
timpul zilei; îi plăceau serile lungi de vară şi, timp de câteva 
săptămâni, acestea se vor tot lungi. Printre două acoperişuri ale 
magazinelor de peste drum putea să vadă un triunghi albastru 
din Canalul Mânecii. Deasupra acoperişurilor, un stol de grauri 
îi trecu prin faţa ochilor, apoi dispăru. Mirosul de grătar din 
curtea vecinilor era purtat de vânt şi intra pe fereastră 
tentându-l, deşi abia mâncase. 

În sala de gimnastică văzu un tip care făcea abdomene, cu 
instructorul lângă el. Acest lucru îi aduse aminte că, în afara 
plimbărilor scurte cu Lady, nu mai făcuse sport. Prea multe 
mese de afaceri, prea multă băutură şi acum o parte din hainele 
sale preferate începeau să îl strângă. Kellie îi spunea tot timpul 
că este tont pentru că stă lângă o sală de sport şi nu o foloseşte. 
Dar asta ar fi fost o altă cheltuială. 

Poate că o va lua pe Lady la nişte plimbări mai lungi în serile 
astea de vară. Poate că se va apuca din nou de înot. Faptul că 
mergea la golf o dată pe săptămână nu era suficient pentru talia 
sa; nu îi plăcea deloc să îi vadă în vestiarul clubului pe toţi 
bărbaţii aceia cu burta lăsată de la bere şi era conştient şi 
stânjenit de faptul că începe să aibă şi el aşa ceva. Ca şi cum ar 
fi tras un semnal de alarmă, îşi altoi un pumn în burtă. „O să te 
fac un pachet de muşchi până la plecarea în vacanţă!” 

Bău al treilea pahar de Sauvignon şi simţi că îl cuprinde o 
moleşeală, grijile zilei dizolvându-se într-un abur de alcool. Puse 
paharul lângă el, uitându-se la camera video montată pe 
suportul său de pe birou şi prin care comunica ocazional cu 
fratele lui din Australia; apoi scrise ceva la laptop şi îşi verifică 
poşta electronică. Aproape imediat ajunse la un mesaj de la 
fostul său şef de la Motivation Business, Rob Kempson, cu care 
rămăsese prieten. 


„Tom, 
Ia te uită la ţâţele ăsteia! 
Rob” 


În loc să intre în joc, Tom luă CD-ul pe care îl uitase idiotul în 
tren şi îl puse în laptop. Antivirusul său lucră câteva momente, 


apoi semnul CD-ului apăru pe monitor. Dar nu era nici un 
indiciu cu privire la identitatea tipului. Făcu dublu clic pe CD. 

Câteva secunde mai târziu, tot ecranul i se albi. Apăru o 
fereastră mică, în care scria: 


„Această adresă Mac este corectă? 
Apăsaţi DA pentru a continua, NU pentru a ieşi.” 


Presupunând că era doar o problemă de conexiune între 
Windows şi Apple Mac, Tom apăsă pe DA. 
După câteva secunde, apăru un alt mesaj: 


„Bine ai venit, abonatule. Eşti conectat.” 
Apoi apărură cuvintele: 
„O PRODUCŢIE SCARAB” 


Aproape imediat, cuvintele dispărură. Simultan, ecranul se 
lumină şi apăru imaginea neclară a unui dormitor, văzut parcă 
printr-o cameră de securitate. 

Era o încăpere destul de mare, feminină, cu un pat dublu 
mic, acoperit cu o cuvertură şi cu perne împrăştiate, o măsuţă 
pentru haine, o oglindă cu rama din lemn ce părea a proveni din 
atelierul unui croitor, un cufăr din lemn la capul patului, câteva 
covoraşe pe podea şi jaluzele verticale la ferestre, închise. Două 
lămpi de o parte şi de alta a patului luminau încăperea şi se mai 
vedea o lumină din baie, care avea uşa întredeschisă. Pe pereţi 
erau atârnate câteva fotografii alb-negru, cu nuduri de Helmut 
Newton. În faţa patului era un şifonier cu uşi mari şi cu oglinzi 
în care se reflecta o uşă ce probabil dădea în coridor. 

O femeie tânără, subţire, ieşi din baie aranjându-şi hainele, 
uitându-se la ceas şi părând puţin nervoasă. Elegantă şi 
frumoasă, cu părul blond lung, îmbrăcată cu o rochie mulată, 
neagră şi cu un şirag de perle, avea o poşetă mică, de parcă s-ar 
fi pregătit să plece la o petrecere. Lui Tom îi aducea aminte 
puţin de Gwyneth Paltrow şi, pentru un moment, se întrebă dacă 
nu era ea; apoi femeia se întoarse, iar el văzu că nu e ea, deşi 
semăna destul de mult. 

Fata se aşeză pe pat şi, spre surprinderea lui Tom, îşi dădu 
jos pantofii cu toc înalt, părând că nu ştie de existenţa camerei. 
Apoi se ridică şi începu să îşi desfacă nasturii rochiei. 


Câteva minute mai târziu, uşa dormitorului se deschise în 
spatele femeii şi un bărbat scund, masiv, cu o mască pe faţă şi 
îmbrăcat complet în negru, intră şi închise uşa. Femeia fie nu îl 
auzise, fie îl ignoră. În timp ce el traversa încet camera, ea 
începu să îşi desfacă şiragul de perle. 

Bărbatul scoase din jacheta de piele ceva ce străluci în 
lumină, iar Tom se aplecă surprins când văzu despre ce era 
vorba: o lamă lungă de cuţit. Din două mişcări scurte insul 
ajunse la ea, îi puse o mână în jurul gâtului şi îi înfipse cuțitul 
între omoplaţi. Îngheţat de uimire, Tom înregistră şocul femeii, 
nesigur dacă se prefăcea sau dacă totul era real. Bărbatul 
scoase cuțitul care era acoperit în ceea ce părea a fi sânge. O 
înjunghie din nou şi din nou, sângele ţâşnind din răni. 

Femeia căzu pe podea. Bărbatul îngenunche, îi rupse rochia, 
apoi îi tăie sutienul cu lama cuţitului, îl scoase de pe ea şi o 
întoarse cu brutalitate pe spate. Ochii femeii se roteau în cap, 
iar sânii mari îi atârnau într-o parte. li tăie chiloţii negri, apoi îi 
îndepărtă complet, se uită la corpul ei gol şi frumos pentru 
câteva momente, apoi îi înfipse cuțitul în buric, chiar deasupra 
părului pubian tuns după moda braziliană. 

Tom se uita scârbit, pe cale să părăsească site-ul, dar 
curiozitatea îl făcu să se uite mai departe. Fata se prefăcea, 
cuțitul era fals, sângele care se scurgea din ea era fals şi 
acesta? Bărbatul înfipse cu sălbăticie cuțitul o dată şi încă o 
dată. 

Apoi Tom sări, în timp ce uşa din spatele lui se deschise. 

Rotindu-se în scaun, o văzu pe Kellie în uşă, ţinând paharul 
de vin, evident ameţită. 

— Ai găsit ceva frumos, iubitule? întrebă ea. 

El se întoarse din nou şi închise laptopul, înainte ca ea să 
vadă ce era pe ecran. 

— Nu, spuse el cu vocea tremurând. Nimic, nu. Eu... Kellie îi 
încercui gâtul cu braţele, vărsând puţin vin pe laptop. 

— Pardon! j 

El îşi scoase batista şi şterse vinul. In timp ce făcea asta, 
Kellie îşi strecură mâna liberă pe sub cămaşa lui şi începu să se 
joace cu un sfârc. 

— Am hotărât că ai muncit suficient pe ziua de azi. Hai în 
pai. _ 

— În cinci minute, spuse el. Incă cinci minute. 

— S-ar putea să adorm în cinci minute. 

El se întoarse şi o sărută. 


— Două minute, bine? 

— Unul! spuse ea şi ieşi din cameră. 

— N-am plimbat-o pe Lady. 

— S-a plimbat suficient după-amiază. E în regulă; deja am 
lăsat-o să iasă. 

El zâmbi. 

— Un minut, da? 

Ea ridică poznaş un deget. 

— Treizeci de secunde! 

În momentul în care ea închise uşa, el deschise laptopul. Pe 
ecran apărură cuvintele: 


„Acces neautorizat. Aţi fost deconectat.” 


Stătu câteva minute să se gândească. Ce dracu' văzuse? 
Probabil că era un demo pentru un film. Cu siguranţă. Apoi uşa 
se deschise din nou şi Kellie spuse: 

— Cincisprezece secunde... sau încep fără tine. 


5 


Era cel mai frumos cadou pe care îl primise vreodată de ziua 
ei, în toţi cei cincizeci şi doi de ani! Nimic nu se apropiase aşa 
de mult de dorinţele ei, nici măcar la un milion de kilometri. 
Nici maşina sport MG pe care Don i-o făcuse cadou la patruzeci 
de ani (şi pe care în realitate nu şi-o permitea), nici ceasul 
Cartier de argint pe care i-l dăruise la cincizeci de ani (şi pe 
care ştia că nu şi-l permite), nici frumoasa brățară de tenis pe 
care i-o dăduse ieri la cincizeci şi doi de ani. 

Nici săptămâna la institutul de sănătate Grayshott Hall pe 
care băieţii ei, Julius şi Oliver, complotaseră să i-o ofere cadou; 
un cadou minunat, însă oare credeau cumva că este 
supraponderală sau că are vreo altă problemă? 

Oricum, lui Hilary Dupont nu îi mai păsa, parcă plutea prin 
aer îndreptându-se către uşă, jucându-se cu lesa lui Nero, 
declamând: 

— O geantă, domnule Worthing? O geantă? 

Peacehaven, suburbia în care locuia Hilary, se afla în partea 
de est a oraşului Brighton şi era străbătută de o mulţime de 
străzi care se întretăiau, începând cu drumul de pe coastă până 
la străzile mai mici din South Downs, mărginite de bungalouri şi 


case construite după al doilea război mondial. 

O întindere mare de teren arabil începea la doar un rând de 
case după strada pe care stătea ea. Orice vecin care s-ar fi uitat 
pe fereastră cu puţin înainte de ora 10 în această dimineaţă de 
iunie ar fi văzut o femeie blondă, cam grăsuţă, dar deosebit de 
frumoasă, îmbrăcată într-un costum în picăţele, încălţată cu 
ghete de cauciuc verzi, vorbind şi gesticulând de una singură, 
urmată de un labrador negru şi împiedicat care mergea în 
zigzag de la un felinar la altul şi făcea pipi pe fiecare. 

Hilary coti la stânga la capătul străzii, urmând curba 
drumului şi urmărindu-şi cu atenţie câinele în timp ce o dubiţă 
cu două uşi trecea pe lângă ei, apoi traversă, merse la o poartă 
care ducea spre un câmp de rapiţă de un galben-strălucitor şi, 
văzând că Nero era pe cale să facă pipi pe aleea din faţa casei 
cuiva, îl strigă cu o voce atât de puternică, încât ar fi putut să 
reducă la tăcere întreg Stadionul Wembley, fără microfon: 

— Nero! Să nu îndrăzneşti! Vino încoace! 

Câinele îşi ridică ochii, văzu poarta deschisă, merse voios 
către ea, apoi începu să alerge cu viteză şi dispăru pe deal, prin 
rapiţă, ieşind pentru câteva secunde din raza ei vizuală. 

Închise poarta în urmă şi repetă: 

— O geantă, domnule Worthing? O geantă? 

Simţea că explodează de fericire; îi sunase deja pe David, pe 
Julius, pe Oliver şi pe mama ei şi le dăduse vestea, incredibila 
veste, cea mai bună veste dintotdeauna: telefonul din urmă cu 
doar o jumătate de oră, primit din partea Societăţii Sudice de 
Artă Dramatică, prin care era anunţată că a obţinut rolul Lady 
Brackwell, rolul principal! Vedetă! 

După douăzeci şi cinci de ani de jucat printre amatori, în 
mare parte pentru Teatrul Mic din Brighton, sperând 
întotdeauna să fie descoperită, în sfârşit avea un rol adevărat! 
Cei de la Societatea Sudică de Artă Dramatică era 
semiprofesionişti, realizau un spectacol în aer liber în fiecare 
vară, întâi pe meterezele Castelului Lewes, plecând apoi în 
turneu în toată ţara, până în Cornwall. Societatea era faimoasă; 
vor fi recenzii în presă; va fi remarcată! Cu siguranţă! 

Doar că, Dumnezeule, emoţiile începeau să îşi facă deja 
simțită prezenţa. Mai jucase într-o piesă, demult, într-un rol 
secundar. Dar încă ştia pe dinafară replici din el. 

Merse pe deal, până la marginea câmpului, gesticulând în 
timp ce recita cu glas cât putea de tare ceea ce ea considera a fi 
una dintre cele mai dramatice şi mai amuzante fraze din piesă. 


Dacă va izbuti să declame fraza asta perfect, va prinde esenţa 
personajului. 

— O geantă, domnule Worthing? Ai fost găsit într-o geantă? 

Un avion zbură la înălţime joasă deasupra capului ei, 
poziţionându-se pentru aterizarea pe Gatwick, iar ea se văzu 
nevoită să ridice puţin vocea pentru a se putea auzi. 

— O geantă, domnule Worthing? Ai fost găsit într-o geantă? 
O geantă, domnule Worthing? Ai fost găsit într-o geantă? 

Merse mai departe, repetând fraza iar şi iar, schimbând 
intonaţia de fiecare dată şi gândindu-se pe cine ar mai putea 
suna să anunţe. Nu mai era mult până la prima reprezentaţie, 
doar şase săptămâni. Doamne, atât de multe de învăţat! 

Apoi începură îndoielile. Dacă nu era pregătită? Dacă îngheţa 
sau leşina în faţa atâtor spectatori? Ar fi însemnat sfârşitul, 
chiar sfârşitul! 

Va fi bine; se va descurca cumva. La urma urmei, provenea 
dintr-o familie de actori. Se născuse actriţă; părinţii mamei ei 
fuseseră actori de music-hall înainte de a se pensiona, când au 
cumpărat un motel la malul mării, în Brighton. 

Ajunse în vârful dealului şi văzu următorul deal întinzându-se 
pe o suprafaţă de doi kilometri în faţă, iar de jur împrejur numai 
teren agricol, cu câţiva copaci solitari şi garduri de sârmă, dar 
nu îl văzu pe Nero. Bătea un vânt puternic, îndoind rapiţa şi 
firele de grâu. Îşi duse mâinile la gură şi strigă: 

— Nero! Vino încoace, băiete! Nero! 

După câteva momente văzu o mişcare prin rapiţă, ceva ce 
mergea în zigzag; Nero părea incapabil să alerge în linie 
dreaptă. leşi din iarbă şi veni sărind către ea, cu ceva alb 
atârnându-i din bot. 

Un iepure, se gândi ea la început şi speră ca animalul să fie 
mort. Nu putea să suporte când îi aducea unul viu, rănit, 
tremurând de spaimă şi i-l punea mândru la picioare. 

— Hei, băiete, ce ai acolo? Dă-i drumul! Dă-i drumul! 

Dar rămase cu gura căscată. Un tremur o cuprinse din cap 
până în picioare în timp ce făcea un pas înapoi, uitându-se la 
obiectul alb, nemişcat. 

Apoi începu să tipe. 

Lui Roy Grace nu îi plăcea să ţină conferinţe de presă. Dar 


era conştient de faptul că poliţia era plătită din contribuţiile 
publice şi, prin urmare, publicul avea dreptul să fie informat. 
Problema era doar că jurnaliştii întrebau mereu despre lucrurile 
care pe el îl enervau. Nu erau interesaţi de informarea 
publicului; treaba lor era să vândă ziare şi să atragă cititori sau 
ascultători. Vroiau să preia ştiri pe care să le transforme în 
poveşti şi, cu cât mai senzaţionale, cu atât mai bine. 

lar dacă ştirea nu avea nimic senzaţional, de ce să nu se ia 
chiar de poliţie? Puţine lucruri atrag mai mult atenţia publicului 
decât o dovadă a neglijenţei poliţiştilor, a rasismului sau a 
incapacității acestora. Urmăririle de maşini cu final nefericit 
erau un subiect preferat în ultimii ani, mai ales dacă rezultau 
răniţi sau morţi din cauza şoferului neatent al poliţiştilor. Aşa 
cum se întâmplase ieri, când într-o urmărire, doi suspecți dintr-o 
maşină furată au zburat de pe un pod şi s-au înecat în râu. 

De aceea se afla acum aici, în sala de şedinţe, stând în faţa 
unei mese dreptunghiulare cu insuficiente scaune pentru toţi 
jurnaliştii prezenţi şi cu spatele la un panou mare, cu un 
aranjament artistic format din cinci insigne de poliţie pe un 
fundal albastru, cu numele site-ului www.crimestoppers.co.uk 
scris proeminent sub fiecare insignă. 

Bănuia că erau probabil aproximativ patruzeci de persoane 
din media prezente - de la ziare, radio şi televiziuni, fotografi, 
cameramani şi ingineri de sunet - pe mulţi îi cunoştea, dar 
printre ei erau şi figuri noi care lucrau în presa locală şi ţinteau 
către cea naţională, sperând să prindă potul cel mare, alături de 
reporteri bătrâni şi obosiţi care abia aşteptau ca totul să se 
termine, iar ei să se ducă într-o cârciumă. 

Lângă el, mai mult pentru a arăta că poliţia ia acest lucru în 
serios, decât pentru a participa cu adevărat la conferinţă, erau 
prezenţi Alison Vosper, o femeie frumoasă, dar dură, în vârstă 
de patruzeci şi patru de ani, cu părul blond, scurt, care ţinea 
locul şefului ei, Jim Bowen, plecat la o conferinţă, şi superiorul 
direct al lui Grace, Gary Weston, detectivul-şef. 

Weston era un tip relaxat, de treizeci şi nouă de ani, din 
Manchester, plin de şarm, cu care Grace fusese coleg când 
intraseră în poliţie şi cu care rămăsese prieten bun. Deşi era 
doar cu o lună mai în vârstă decât Grace, Weston intrase în 
politică şi cultivase prieteni influenţi, cu gândul permanent la o 
carieră de comandant în poliţie; cu calităţile sale, probabil că va 
ajunge pe poziţia cea mai înaltă, se gândea Grace uneori cu 
admiraţie, dar fără invidie. 


Fiind un bun diplomat, Gary Weston păstra tăcerea astăzi, 
lăsându-l pe Roy Grace să discute cu ziariştii, curios să vadă 
dacă amicul său avea să se înfunde şi mai mult în rahat. 

O reporteră agresivă, pe care nici unul dintre ofiţerii de 
poliţie nu o mai văzuse până atunci, puse o întrebare: 

— Detectiv Grace, am înţeles că o femeie a fost rănită într-un 
accident de maşină în Newhaven, că un cetăţean în vârstă a fost 
lovit într-un accident pe centura din Brighton şi, după câteva 
minute, un poliţist a fost azvârlit de pe motocicleta sa. Puteţi să 
ne explicaţi care au fost motivele pentru care nu aţi oprit 
urmărirea? 

— Accidentul din Newhaven a avut loc înainte ca poliţia să 
înceapă urmărirea, răspunse Grace, alegându-şi cuvintele cu 
grijă. Persoanele acuzate au furat un Land Rover imediat după 
acest accident. Apoi au urmărit o Toyota condusă de un 
cetăţean în vârstă, au blocat-o într-un tunel şi au furat-o. Ştiam 
că cel puţin unul dintre cei urmăriţi era înarmat şi periculos şi 
că un nevinovat se baza pe noi pentru a-i prinde; întrucât am 
considerat că cetăţenii ar fi mult mai periclitaţi dacă nu îi 
urmărim, am decis să nu ne oprim. 

— Chiar dacă urmărirea s-a terminat cu moartea lor? întrebă 
reportera. 

Tonul ei îl scotea din sărite şi îşi reprimă cu greu dorinţa de a 
o înjura, de a-i spune că indivizii care muriseră erau doi monştri, 
că faptul că s-au înecat în apele râului era cea mai bună 
dreptate pentru toţi cei pe care îi păgubiseră, răniseră şi 
uciseseră, decât condamnarea la cine ştie ce pedeapsă 
insignifiantă, acordată de vreun judecător cu vederi liberale. 
Dar trebuia să fie atent să nu spună ceva ce ar putea fi 
transformat de ziarişti într-un titlu senzaţional. 

— Cauza morţii va fi stabilită în scurt timp, în urma 
cercetărilor, spuse el, mult mai calm decât se simţea. 

Răspunsul său provocă un murmur nervos, o ridicare a 
mâinilor în aer şi aproape treizeci de întrebări puse în acelaşi 
timp. Uitându-se la ceas, uşurat să vadă că minutarul înaintase, 
rămase neclintit: 

— Îmi pare rău. Asta-i tot pentru astăzi. 

Înapoi în biroul său mic, aproape nou, din clădirea cu două 
etaje în stil Art-Deco, recent renovată, care fusese construită în 
1950 pentru a fi spital de boli contagioase şi care devenise între 
timp sediul central al poliţiei din Sussex, Grace se aşeză în 
scaunul rotativ. Ca fiecare piesă de mobilier din încăpere, 


scaunul era proaspăt scos din cutie şi nu îl simţea familiar şi 
confortabil. 

Se legănă un moment, se jucă cu înălţimea scaunului, dar tot 
nu era bine. li plăcea mult mai mult vechiul său birou din Secţia 
de Poliţie din Brighton. Camera era mai mare, mobila era veche, 
dar clădirea se afla în mijlocul oraşului şi era plină de viaţă. 
Noul birou era într-o zonă industrială de la marginea oraşului şi 
părea fără suflet. Kilometri de coridoare lungi, mochetate şi 
recent zugrăvite, birou după birou cu mobilă nouă, dar nici o 
cantină! Nici un loc de unde să îţi iei o cafea, decât blestematele 
de automate. N-aveai de unde să-ţi iei măcar un sandviş; trebuia 
să traversezi strada şi să mergi la supermarket, la Asda. Cam la 
atât se pricepeau comitetele de arhitecţi. 

Pentru un moment se uită cu drag la colecţia sa de treizeci şi 
cinci de brichete originale, aşezate pe pervaz între biroul său şi 
fereastră, şi se gândi că programul de lucru din ultimele 
săptămâni nu-i mai permisese să se ocupe de pasiunea sa; să 
meargă prin magazinele de antichităţi şi să găsească lucruri 
vechi era ceva ce obişnuia să facă împreună cu soţia lui, Sandy, 
şi în care găsea mare alinare. 

Pe peretele din spatele său trona un ceas mare, rotund, din 
lemn, care fusese element de recuzită în secţia de poliţie din 
filmul The Bill, ceas pe care Sandy îl cumpărase în vremuri mai 
fericite la o licitaţie şi pe care i-l făcuse cadou când împlinise 
douăzeci şi şase de ani. 

Sub el se afla un păstrăv de aproape patru kilograme pe care 
îl cumpărase când fusese în vizită în Portobello Road. Nu 
întâmplător îl aşezase acolo; îi dădea ocazia să folosească o 
glumă mai veche când le povestea noilor poliţişti despre răbdare 
şi despre peştele cel mare care trebuia prins. 

Restul spaţiului era ocupat de un televizor şi un videoplayer, 
o masă rotundă, patru scaune şi o grămadă de dosare şi ciorne 
împrăştiate deasupra, o trusă pentru intervenţii la locul 
infracţiunii şi teancuri de alte dosare puse pe podea. 

Fiecare dosar de pe jos era al unei crime nerezolvate. Se uită 
la un plic verde, cu un colţ acoperit de ciucurii de la covor. Era 
reprezentativ pentru o grămadă de douăzeci de cutii cu dosare, 
poate mai multe, îngrămădite într-un birou din clădire sau prin 
cine ştie ce dulapuri, ori încuiate în vreun garaj al poliţiei din 
zona în care avusese loc crima, unde prinseseră mucegai. 
Acesta era cazul încă deschis al lui Richard Ventnor, un 
veterinar homosexual care fusese bătut până la moarte în 


cabinetul său, în urmă cu doisprezece ani. Cuprindea fotografii 
de la locul crimei, rapoarte ale medicilor legişti, dovezi sigilate, 
depoziţii ale martorilor, transcrieri ale proceselor, despărțite pe 
categorii şi legate cu o bandă colorată. Aceasta era o parte din 
noua sa sarcină, să cerceteze crimele nerezolvate din regiune, 
să ia legătura cu poliţia din zona în care se întâmplase crima, 
căutând ceva ce s-ar fi putut schimba în ultimii ani şi care să 
justifice redeschiderea cazului. 

Ştia majoritatea cazurilor pe dinafară; era avantajul unei 
memorii vizuale care îl ajutase să treacă examenele de la şcoală 
şi de la Academia de Poliţie. Pentru el, fiecare caz însemna mai 
mult decât o viaţă umană care fusese luată şi un criminal care 
era încă liber; însemna ceva aflat foarte aproape de sufletul său. 
Însemna că o familie nu se putea despărţi de trecut pentru că nu 
fusese rezolvat un mister, nu fusese făcută dreptate. Şi mai ştia 
că în cazurile care erau deschise de peste treizeci de ani, el era 
probabil ultima şansă de a afla adevărul pe care o mai aveau 
victimele şi rudele lor. Era un singur caz în care, în prezent, 
avansa cu cercetarea. Cazul lui Tommy Lytle. 

Acesta era cel mai vechi dosar deschis al lui Grace. În urmă 
cu douăzeci şi şapte de ani, Tommy, de unsprezece ani, plecase 
de la şcoală spre casă într-o după-amiază din luna februarie. De 
atunci nu mai fusese văzut niciodată. Unicul indiciu fusese o 
camionetă marca Morris, văzută de un martor care avusese 
prezenţa de spirit să îi noteze numărul. Dar nu se stabilise nici o 
legătură cu proprietarul, un tip singuratic, ciudat, cu 
antecedente de agresiuni sexuale asupra minorilor. Şi apoi, 
acum două luni, din pură coincidenţă, camioneta apăruse în 
zona lui Grace, când proprietarul actual fusese oprit pentru că 
se aflase la volan sub influenţa alcoolului. 

Progresele medicinii legale faţă de acum douăzeci şi şapte de 
ani erau considerabile. Graţie noilor metode de testare a ADN- 
ului, se lăudau poliţiştii, dacă o persoană fusese într-o cameră, 
nu conta cu cât timp în urmă, ei puteau găsi dovezi ale prezenţei 
sale acolo. Nu trebuia decât un fragment de piele care să fi 
scăpat aspiratorului, un fir de păr ori o fibră din haină. Chiar 
dacă era ceva de sute de ori mai mic decât vârful unui ac, i se 
putea da de urmă. 

lar acum aveau camioneta. Suspectul principal era încă în 
viaţă. 

Medicii legişti analizaseră camioneta cu microscopul, dar 
până acum, aşa cum îl informa raportul de la laborator pe care 


Grace îl citise ieri seară, nu găsiseră nimic care să lege 
camioneta de suspect. Descoperiseră un fir de păr, dar ADN-ul 
nu se potrivea. 

Dar sigur vor găsi ceva în nenorocita aia de camionetă, îşi 
spuse Grace, chiar dacă asta însemna să desfacă el însuşi 
maşina milimetru cu milimetru. Luă o înghiţitură din sticla de 
apă minerală, strâmbându-se din cauza gustului - sau a lipsei 
acestuia - şi a izului metalic al acestei chestii pe care o bea 
pentru a mai dilua tona de cafea îngurgitată zilnic. Apoi, punând 
capacul la sticlă, se uită la norii de ploaie care se adunau, grei 
precum plumbul, suspendaţi aproape de acoperişul gri al 
magazinului Asda de peste drum, singurul loc pe care îl putea 
vedea pe geam; privindu-i, se gândi la ziua de mâine. 

Mâine era joi şi avea o întâlnire; nu ca ultima, un dezastru al 
unui site de întâlniri, ci una adevărată, cu o femeie frumoasă. 
Abia aştepta întâlnirea, dar era în acelaşi timp emoţionat. Se 
întreba cu ce să se îmbrace, unde să o ducă, dacă va avea 
suficiente lucruri să îi spună. 

Şi era îngrijorat cu privire la Sandy. Ce ar zice ea dacă ar şti 
că se întâlneşte cu o altă femeie? Era absurd să se gândească la 
acest lucru după aproape nouă ani şi, deşi ştia asta, nu se putea 
abtine. Aşa cum nu se putea abţine să nu se întrebe, în aproape 
fiecare moment al vieţii sale, unde era ea şi ce i se întâmplase. 
Dacă mai trăia sau dacă murise. 

Desfăcând sticla de Evian, mai luă o gură de apă, apoi se uită 

la mormanul de dosare, la monitorul de pe birou, apoi la 
grămada de ziare din ziua respectivă. Titlul din cel de deasupra, 
ziarul local Argus, urla parcă la el: „Doi morţi într-o urmărire a 
poliţiei din Sussex.” 
_ Aruncă ziarele pe podea şi citi ultimele e-mailuri primite. 
Încă încerca să se obişnuiască cu noul program folosit de poliţie, 
Vantage, cu care se lucra mult mai uşor decât cu cel dinainte, 
GreenScreen. Grace verifică raportul cu incidente, pentru a 
vedea ce se întâmplase peste noapte, lucru pe care în mod 
normal l-ar fi făcut la prima oră, dar astăzi fusese nevoit să se 
pregătească pentru conferinţa de presă. 

Nu era nimic ciudat, doar cazurile obişnuite într-o noapte în 
Brighton. O mulţime de furturi, spargeri, un atac la un magazin 
non-stop, o bătaie într-un bar, un caz de violenţă în familie, 
câteva accidente de circulaţie, dar nimic grav, plus un telefon 
pentru a merge la o fermă din Peacehaven şi a identifica un 
obiect suspect. Nici un incident major, nici o crimă, nimic care 


să îi atragă interesul. 

Bine. Nu fusese la birou mare parte din săptămâna trecută, 
în afara câtorva ore pe care a fost nevoit să le petreacă pentru a 
se pregăti să apară la tribunal, la un proces al unui infractor 
local, aşa că avea nevoie de câteva zile pentru a-şi aranja 
hârtiile. 

Îşi transferă agenda în calculator şi verifică întâlnirile. Nu 
era nimic. Secretara sa, Eleanor Hodgson, sau asistenta 
administrativă, titlul impus de corectitudinea politică, îi anulase 
toate întâlnirile pentru ca el să se poată concentra pe cazul său 
şi pe proces. Dar se temea că vor fi suficiente întâlniri 
programate în curând. 

Aproape imediat se auzi un ciocănit, apoi uşa se deschise şi 
Eleanor intră. Ageră şi sigură pe sine, la vreo cincizeci de ani, 
părea tipul de englezoaică pe care Grace îşi imagina că o poţi 
întâlni la o petrecere organizată de un preot; nu că el ar fi fost 
vreodată la o astfel de petrecere. Şi după trei ani de lucru 
pentru el, Eleanor era încă extrem de politicoasă şi un pic 
formală, ca şi cum s-ar fi temut mereu să nu-l supere, deşi el nu 
îşi imagina cum s-ar putea întâmpla acest lucru. 

Se opri ţinând un teanc de ziare la distanţă de corpul ei, de 
parcă i-ar fi fost frică să nu o îmbolnăvească. 

— Roy, acestea sunt ediţii ulterioare ale ziarelor de 
dimineaţă, spuse ea. M-am gândit că vrei să le vezi. 

— Ceva nou? 

— Cam aceleaşi lucruri. Ziarul Guardian o citează pe Julia 
Drake de la Comisia Independentă de Plângeri a Poliţiei. 

— Mi-am închipuit că nu va trece mult până ce vor începe. A 
dracului vacă înţepată! 

Eleanor tresări la înjurătura lui, apoi zâmbi nervos. 

— Cred că toţi sunt un pic cam duri cu tine. 

El se uită la sticla cu apă, dorindu-şi brusc o ceaşcă de cafea. 
Şi o ţigară. Şi o băutură. Era aproape miezul zilei şi încerca să 
evite să bea alcool până seara, dar avea sentimentul că nu va 
face la fel astăzi. Comisia Independentă de Plângeri a Poliţiei. 
Minunat. Câte ore din viaţa sa îi va consuma chestia asta pentru 
multe luni de aici încolo? Ştia că era inevitabil ca ei să se 
implice, dar confirmarea acestui lucru făcea ca dintr-o dată 
lucrurile să fie şi mai rele. 

Sună telefonul. Răspunse cu Eleanor de faţă şi auzi accentul 
britanic al detectivului-şef. 

— Foarte bine, Roy, spuse Gary Weston, părând mult mai 


autoritar decât de obicei. Te-ai descurcat bine. 

— Mulţumesc. Acum am de-a face cu Comisia Independentă 
de Plângeri a Poliţiei. 

— O să te descurci. Eşti liber la ora 15? 

— Da. 

— Să vii la mine în birou; o să facem un raport pentru ei. 

Grace îi mulţumi. În momentul în care închise, telefonul sună 
din nou. De data asta erau cei de la Centrul de Control al 
Poliţiei. Dispecera civilă, pe nume Betty Mallet, care era acolo 
de când ştia el, spuse: 

— Bună, Roy, ce mai faci? 

— Mi-a fost şi mai bine, răspunse el. 

— Am o cerere de la Secţia de Poliţie din Peacehaven să le 
trimitem imediat un detectiv pentru o investigaţie. Eşti liber? 

Grace urlă în sinea sa. De ce nu putea suna pe altcineva? 

— Poţi să îmi spui despre ce este vorba? 

— O persoană care locuieşte în acea zonă îşi plimba câinele 
de dimineaţă, pe terenul agricol dintre Peacehaven şi satul 
Piddinghoe. Câinele a fugit şi s-a întors cu mâna cuiva în bot. 
Poliţia s-a dus acolo cu câini şi au găsit mai multe părţi ale unui 
corp omenesc; se pare că au fost aruncate de curând acolo. 

Ca toţi detectivii, Grace avea o geantă pregătită, cu un 
costum de protecţie, cizme, mănuşi, lanternă şi alte instrumente 
necesare la locul unei crime. 

— Bine, spuse el, uitându-se resemnat la geanta de pe jos, 
nedorindu-şi chestia asta chiar deloc. Spune-mi adresa exactă şi 
ajung în douăzeci de minute. 

Râdeau de el în timp ce mergea pe stradă. Weatherman‘ 


simţea acest lucru în măduva oaselor, la fel cum simt alţi 
oameni frigul sau umiditatea. De aceea evita să aibă contact 
vizual cu orice şi cu oricine. 

Putea să îi simtă cum se opresc, se holbează, se întorc, îl 
arată cu degetul, îl bârfesc, dar nu îi păsa. Era obişnuit cu asta; 
râseseră de el toată viaţa, timp de douăzeci şi opt de ani de 
când se ştia pe această planetă. Era convins că nu fusese la fel 
pe planeta anterioară, dar ei îi blocaseră amintirile cu privire la 
aceasta. 


4 Meteorolog (n. tr.). 


— Viking, North Utsire, South Utsire, sud-vest patru sau 
cinci, mişcându-se din când în când spre nord-vest cinci cu 
şapte, îşi spuse el în timp ce mergea, indignat de faptul că 
fusese reţinut la birou şi că trebuia să renunţe la pauza de 
masă. Vânt puternic în Viking, ploi torențiale, căldură. Moderate 
sau puternice. Patruzeci, ciclonic cinci la şapte, mergând spre 
nord-vest şapte cu vânt puternic nouă, revenind mai târziu în 
sud-vest patru sau cinci. Ploi torențiale, apoi furtună. Moderate 
sau puternice, continuă el. 

Vorbea repede, fără ca mintea să îi stea cu adevărat la 
prognoza meteo, ci chinuindu-se să găsească un algoritm pentru 
un program pe care îl făcea pentru birou. Algoritmul ar fi făcut 
ca jumătate din sistemul actual să fie de prisos, iar unii vor fi 
tare supăraţi din cauza aceasta. Dar, pe de altă parte, nu ar fi 
trebuit să se cheltuiască banii contribuabililor pe un sistem de 
nimic, fără ca măcar să ştie de la început ce şi cum. 

Viaţa era un proces de învăţare continuă şi trebuia să înveţi 
să te descurci. Q din Star Trek îşi dăduse seama de acest lucru. 

— Dacă nu poţi face faţă unei bubiţe, poate că ar fi mai bine 
să te duci acasă şi să te bagi sub pat. Aici nu eşti în siguranţă. 
Este minunat, cu comori capabile să satisfacă şi cele mai 
delicate dorinţe, şi pe cele mai grosiere. Dar nu este pentru cei 
timizi. 

Bărbatul Care Nu Era Timid îşi continuă drumul, urcând 
dealul printre oamenii ieşiţi în pauza de masă pe strada West 
din Brighton, pe lângă un Body Shop, apoi pe lângă Woolwich 
Building Society şi SpecSavers. Subţire şi cu faţa gălbejită, avea 
o atitudine stângace, o tunsoare aiurită şi sprâncenele 
încruntate de concentrare, în spatele unor ochelari mari, 
demodaţi. Imbrăcat într-un hanorac maroniu, o cămaşă albă din 
material sintetic, pantaloni de stofă gri şi sandale, ducea în 
spate un rucsac mic în care avea un laptop şi masa de prânz. 
Mergea pe vârfuri, ţopăit, cu corpul aplecat şi cu un aer de 
hotărâre, înfruntând vântul puternic care bătea dinspre Canal. 
În ciuda vârstei, ar fi putut trece drept un adolescent insolent. 

— Cromarty, Forth, Tyne, Dogger, nord-vest şapte cu vânt 
puternic nouă, cu urmări pe sud-vest patru sau cinci, ocazional 
şase. Ploi scurte, apoi furtună. Moderate sau puternice. 

Continuă să recite cu glas tare prognoza actualizată pentru 
Insulele Britanice, care fusese transmisă la ora 0.55, după 
meridianul Greenwich. De când avea zece ani învăţa prognozele 
pe dinafară, de patru ori pe zi, şapte zile pe săptămână. 


Descoperise că era cea mai bună metodă de a ajunge de la A la 
B; dacă repeta prognoza toată ziua, nu mai simţea arsura 
privirilor celorlalţi pe pielea sa. 

Şi era o metodă bună de a-i opri pe copiii de la scoală să râdă 
de el. De asemenea, de fiecare dată când cineva vroia să afle 
prognoza meteo - şi era uimitor cât de des copiii de la Şcoala 
Mile Oak vroiau s-o ştie - el le-o putea spune. 

Informaţia. 

Informaţia era moneda de schimb. Cui îi trebuia bani dacă 
avea informaţii? Chestia era că majoritatea oamenilor habar nu 
aveau de nimic. De aceea nu erau aleși. Părinţii lui îl învăţaseră. 
Nu avea prea multe pentru care să le mulţumească, dar cel 
puţin îl învăţaseră asta. În toţi anii îi băgaseră în cap: Special 
Ales de Dumnezeu. Ales ca să fie salvat. 

Şi totuşi, ei greşiseră puţin. Nu era chiar Dumnezeu, dar el 
unul renunţase de mult timp să le mai spună asta. Nu merita 
efortul. 

Trecu pe sub o arcadă, apoi făcu la stânga pe lângă Turnul cu 
Ceas în strada West, trecu de Librăria Waterstone, de un 
restaurant chinezesc şi un centru de zbor, îndreptându-se către 
mare. După câteva minute, intră pe uşile rotative ale Hotelului 
Grand, cu faţada sa în stil Regency, păşi în hol şi merse direct la 
recepţie. 

O femeie tânără într-un costum închis la culoare, cu o insignă 
aurită pe care scria Ariene, prinsă de rever, se uită la el mirată 
un moment, apoi îi adresă un zâmbet profesional. 

— Pot să vă ajut? întrebă ea. 

Uitându-se fix la tejgheaua de lemn, evitând contactul vizual, 
se concentră pe un suport de plastic plin de formulare pentru 
American Express. 

— Pot să vă ajut? întrebă ea din nou. 

— Hm, da, bine. Se uită şi mai insistent la formulare, 
simțindu-se şi mai indignat, acum că se afla aici. Puteţi să îmi 
spuneţi în ce cameră este domnul Smith? 

După ce verifică preţ de câteva secunde în calculator, ea îl 
întrebă: 

— Domnul Jonas Smith? 

— Mda, el. 

— Vă aşteaptă? 

„Să fii sigură că mă aşteaptă.” 

— Da. 

— Îmi puteţi da numele dumneavoastră, domnule? Il voi suna 


în camera sa. 

— Mda. John Frost. 

— Aşteptaţi un moment, domnule Frost. Ea ridică un 
receptor şi formă un număr. Câteva secunde mai târziu spuse: 
Domnul John Frost este la recepţie. Il pot trimite la 
dumneavoastră? După o scurtă pauză, continuă: Mulţumesc. 
Puse receptorul jos, apoi se uită din nou la Weatherman: 
Camera şapte unu patru, la etajul şapte. 

Privind în continuare formularele pentru American Express, 
îşi muşcă buza inferioară un moment şi spuse: 

— Mda, mulţumesc. 

Luă liftul până la etajul şapte, merse de-a lungul coridorului 
şi bătu la uşă. 

Câteva secunde mai târziu, îi deschise Albanezul, al cărui 
nume real era Mik Luvic, dar căruia Weatherman trebuia să îi 
spună Mick Brown; totul, după părerea lui, făcea parte dintr-o 
şaradă ridicolă, în care toţi, inclusiv el, trebuiau să aibă nume 
false. 

Albanezul era o un bărbat musculos, la vreo treizeci de ani, 
cu o faţă dură şi o expresie de siguranţă, iar părul tuns scurt era 
ridicat în sus şi dat cu gel. Era îmbrăcat într-o vestă neagră cu 
zorzoane aurii, pantaloni albaştri şi pantofi albi, iar în jurul 
gâtului purta un lanţ gros de aur. Umerii şi braţele puternice, 
goale, erau acoperite de tatuaje, iar cu incisivii mici şi ascuţiţi, 
care îi aminteau lui Weatherman de peştii piranha pe care îi 
văzuse la acvariul din localitate, mesteca nişte gumă. 

Uitându-se la covorul eau de Nil, Weatherman spuse: 

— Salut. Am venit la domnul Smith. 

Albanezul, care într-o perioadă îşi câştigase banii din luptele 
ilegale cu mâinile goale, dar care acum avea o activitate mai 
plăcută, se uită la el în tăcere câteva secunde, mestecând fără 
oprire cu gura deschisă, apoi îi făcu semn să intre într-un 
apartament spaţios, care duhnea a ţigară şi părea o copie ieftină 
a stilului Regency, închizând rapid uşa în spatele lor. Arătând 
dezinteresat cu degetul către o altă uşă deschisă, se întoarse cu 
spatele, traversă camera, se aşeză pe un scaun şi continuă să se 
uite la un meci de fotbal de la televizor. 

Weatherman îl mai întâlnise pe Albanez cu diferite ocazii şi 
nu îl auzise încă vorbind. Uneori se întreba dacă nu era surd şi 
retardat, dar nu prea credea. Merse prin hol aşa cum îi fusese 
indicat şi intră într-o cameră mult mai mare, în mijlocul căreia 
obezul domn Smith stătea pe canapea şi privea concentrat patru 


monitoare de computer aşezate pe o măsuţă de cafea din faţa lui 
şi rozându-şi o unghie ca şi cum ar fi ros dintr-un os de găină. 

Era îmbrăcat într-o cămaşă înflorată descheiată până la 
buric, scoțând la iveală o masă de piele alburie, cutată şi lăsată, 
care îl făcea să pară că are sâni. Partea de sus a pantalonilor 
albaştri era întinsă peste coapsele de mărimea unor copaci 
maturi. În contrast, labele picioarelor erau mici, în papuci Gucci 
cu monogramă, fără şosete şi păreau delicate, ca picioarele de 
păpuşă; capul său, cu părul argintiu ondulat, prins într-o coadă 
de cal la spate, era şi mai disproporționat, ca şi cum ar fi 
aparţinut cuiva de douăzeci de ori mai mic. Avea atât de multe 
bărbii, încât până în momentul în care deschise gura micuță şi 
muşchii din jurul ei începură să se mişte, lui Weatherman îi fu 
greu să îşi dea seama unde se termina faţa şi unde începea 
gâtul. 

— Vrei să mănânci, John? spuse Jonas Smith, cu un accent 
din Louisiana care nu avea nici cea mai vagă nuanţă de căldură. 
Îndreptă un deget porcin, cu pielea din jurul unghiilor roasă din 
loc în loc, către o măsuţă cu sandvişuri şi mâncare acoperită cu 
folie de aluminiu. 

Uitându-se la covorul eau de Nil, Weatherman spuse: 

— De fapt, am un sandviş. 

— Aha. Vrei să bei ceva? Comandă-ţi ceva de băut şi aşază-te. 

— Mulţumesc. Hm, da, bine. Nu am de nevoie de ceva de 
băut. Eu... hm... bâigui Weatherman şi se uită la ceas. 

— Atunci stai dracului jos. 

Weatherman ezită un moment, îşi reţinu furia şi se îndreptă 
către scaunul cel mai apropiat. 

Americanul continuă să îşi roadă unghiile şi se uită fix, cu 
ochii ca de purcel, la Weatherman, care îşi scoase rucsacul din 
spinare şi se aşeză pe scaun, cu ochii fixaţi pe covor, ca şi cum 
ar fi căutat un model care nu era acolo. 

— Cola? Doreşti o Cola? 

— Hm, de fapt, hm. Weatherman se uită din nou la ceas. 
Trebuie să mă întorc până la ora 14. 

— O să te întorci când o să îţi spun eu. 

Lui Weatherman îi era foame. Se gândea la sandvişul cu 
brânză din cutia de plastic din rucsacul său. Dar problema era 
că în realitate nu îi plăcea ca oamenii să se uite la el când 
mănâncă. Inspiră adânc şi închise ochii, ceea ce îl ajută să se 
mai calmeze. 

— Fisher, Germany Bight, sud-vest patru sau cinci, 


schimbând direcţia la nord-vest, şase cu vânt puternic opt. 
Moderat sau puternic. 

Deschizând din nou ochii, remarcă pe măsuţa din faţa 
canapelei o scrumieră cu o ţigară pe jumătate fumată. 

— Ce? întrebă domnul Smith. Ce ai spus? 

— Prognoza meteo pentru nave. Poate că o să aveţi nevoie de 
ea. 

Americanul, al cărui nume real era Carl Venner, se uită la tip, 
conştient că era parţial un geniu, parţial lipsit de două doage. 
Un ciudat nenorocit şi ostil, cu o problemă de atitudine. Putea 
să se descurce cu el; se descurcase cu rahaturi mai mari în viaţa 
lui. Dar acum trebuia să ţină minte că îi era necesar, iar atunci 
când nu îi va mai fi de folos, nimeni nu îi va duce dorul. 

— Apreciez că ai venit aşa repede, spuse Venner încercând 
să zâmbească, dar fără ca vocea să i se îmbuneze. 

— Mda, bine. 

— Avem o problemă, John. 

Dând din cap, Weatherman spuse: 

— Bine. 

Urmă o tăcere lungă. Simţind pe cineva în spatele lui, se 
întoarse şi văzu că Albanezul intrase în cameră şi stătea în 
dreptul uşii, cu braţele încrucişate, uitându-se la el. Alţi doi 
bărbaţi i se alăturaseră. Weatherman ştia că amândoi erau ruşi, 
dar nu i se făcuse niciodată cunoştinţă cu ei. 

Păreau că se materializează din perete la fiecare întâlnire pe 
care o avea cu Venner, dar nu îşi dădea seama de unde veneau. 
Nu zâmbeau, erau slabi, cu faţa ascuţită, cu părul tuns într-o 
formă ciudată şi cu costume negre, bine călcate. Erau un fel de 
parteneri de afacere. Il făceau să se simtă tot timpul 
inconfortabil. 

— Ne-ai spus că site-ul nostru nu poate fi detectat, îl înştiinţă 
domnul Smith. In acest caz, poţi să ne explici domnului Brown şi 
mie cum de am fost detectaţi ieri noapte? 

— Avem cinci programe firewall. Nimeni nu ne poate detecta. 
Am instalat o alertă automată care se declanşează în două 
minute în cazul în care cineva intră fără să aibă acces şi îl 
deconectează. 

— Atunci, cum a obţinut accesul? 

— Nu ştiu; lucrez la asta. Cel puţin asta făceam când m-aţi 
întrerupt şi m-aţi chemat aici, adăugă el. Ar putea să fie o 
eroare de sistem. 

— John, timp de unsprezece ani am fost şeful reţelei de 


monitorizare a Europei din partea Spionajului Militar American. 
Ştiu diferenţa dintre o eroare de sistem şi nişte urme clare. Aici 
văd urme. Vino şi uită-te, îi ceru arătând spre unul dintre 
monitoare. 

Weatherman se apropie până când putu să vadă monitoarele. 
Rânduri de semne, toate criptate, se mişcau pe suprafaţa 
acestora. Un grup de litere clipeau. Se uită cu atenţie la monitor 
câteva momente, le verifică şi pe celelalte, apoi se întoarse către 
primul, la literele care clipeau. 

— Hm, ar putea exista mai multe motive pentru asta. 

— Ar putea, fu de acord Americanul, nerăbdător. Dar le-am 
eliminat. Lucru care ne duce la o singură posibilitate: cineva 
neautorizat a intrat în posesia CD-ului unui client. Deci vreau să 
îmi faci rost de numele şi adresa clientului care a pierdut CD-ul 
şi de cele ale persoanei care l-a găsit. 

— Pot să vă dau numele de utilizator al clientului, pentru că 
există în fişa de înscriere. Dar persoana care l-a găsit, hm, s-ar 
putea să nu fie aşa uşor de identificat. 

— Dacă el a fost capabil să ne găsească, vei putea să îl 
găseşti şi tu. Domnul Smith îşi încrucişă braţele, iar buzele i se 
despărţiră într-un zâmbet cărnos. Ai resurse. Foloseşte-le. 

Roy Grace era pe un teren noroios, băgat până la brâu în 
rapiţă, într-un costum de protecţie din hârtie albă tras peste 
haine şi cu cizme peste pantofi. Timp de câteva minute rămase 
în vântul amestecat cu picături de ploaie şi urmări o furnică 
făcându-şi loc cu încăpățânare către mâna de femeie ce zăcea 
cu palma în jos printre şirurile de rapiţă de un galben- 
strălucitor. 

Apoi se aplecă şi mirosi carnea, îndepărtând o muscă. Nu se 
simţea nici un iz, ceea ce îi spunea că este proaspătă; dată fiind 
căldura zilei de vară, probabil că nu stătea acolo de mai mult de 
douăzeci şi patru de ore. 

Cu mulţi ani în urmă, când era detectiv fără experienţă şi 
mersese la locul unei crime - o femeie tânără găsită violată şi 
ucisă în curtea unei biserici din Brighton - fusese abordat de o 
reporteră atrăgătoare, tânără, roşcată, care lucra la Argus şi 
întrebat dacă simţea vreo emoție când ancheta o crimă sau dacă 
privea acest lucru ca făcând parte din meseria lui, aşa cum 


făcea toată lumea care avea alt serviciu. 

Deşi era căsătorit şi fericit cu Sandy, îl încântase flirtul cu ea 
şi nu vroise să îi spună că era pentru prima oară când venea la 
locul unei crime. Aşa că, încercând să pară mascul feroce, 
declarase că era doar o slujbă şi că aşa făcea faţă ororilor de la 
locul crimelor. 

Acum se gândea la acel moment. La acea minciună. Adevărul 
era că în ziua în care se va duce la locul unei crime şi nu va 
simţi altceva decât că îşi face treaba, în ziua în care nu îi va mai 
păsa de victimă, va demisiona din poliţie şi se va apuca de 
altceva. Iar acea zi era încă departe. Probabil că până la urmă i 
se va întâmpla şi lui, aşa cum i se întâmplase şi tatălui său şi 
cum li se întâmpla multor poliţişti în vârstă, dar acum simţea în 
stomac aceleaşi emoţii de fiecare dată când venea la locul unei 
crime. 

Era un amestec puternic de frică de ceea ce va urma să vadă 
şi teama de responsabilitatea imensă pe care o avea ca ofiţer 
senior de investigaţii; îl apăsa gândul că această femeie, oricine 
era ea, avea părinţi, poate şi fraţi, probabil un soţ sau un iubit, 
sau copii. Cineva din familia ei va fi nevoit să îi identifice 
cadavrul şi toţi, în stare de şoc, vor trebui interogaţi şi eliminaţi 
de pe lista suspecţilor. 

Mâna era elegantă, cu degete lungi, cu unghii îngrijite, oja 
roz-aprins contrastând puternic cu carnea care căpătase o 
culoare albăstruie, cu excepţia unei dâre lungi de sânge 
închegat, dintr-o tăietură care mergea de la degetul mare până 
la încheietură. Se întreba cine era, ce fel de persoană fusese, ce 
dusese la acest rezultat. 

Primele douăzeci şi patru de ore după o crimă erau esenţiale. 
După acestea, cercetarea devenea din ce în ce mai înceată şi 
mai sofisticată. Ştia că în următoarele ore şi zile va trebui să 
renunţe la orice altceva din viaţa lui pentru a se ocupa de 
interogatorii. Va trebui să afle cât mai multe detalii despre viaţa 
şi moartea femeii, detalii oferite de corpul ei, de casa, bunurile 
personale, familia şi prietenii ei. Probabil că va ajunge să ştie 
mai multe despre ea decât oricare dintre persoanele care o 
cunoscuseră atunci când era în viaţă. 

Interogatoriile vor fi deranjante şi uneori brutale. Moartea în 
sine reuşea grozav să distrugă demnitatea umană, dar nu se 
compara cu o investigaţie criminalistică. Şi mai exista şi 
senzaţia că sufletul persoanei ar putea - mai ştii? - să îl 
urmărească. 


— De aici credem noi că provine mâna, Roy. 

Figura grasă a lui Bill Barley, inspectorul de la Secţia din 
East Downs care părea şi mai gras din cauza echipamentului de 
protecţie alb care se umfla în bătaia vântului, stătea lângă el, 
arătând cu mâna în mănuşă de plastic spre terenul pe care îl 
împrejmuise şi unde câţiva ofiţeri de la intervenţii, toţi în 
salopete albe, ridicau un cort alb. 

Mai departe, acolo unde îşi parcase el maşina, Grace putea 
vedea o altă maşină care se apropia de cele ale poliţiei, marcate 
şi nemarcate, de furgoneta care transporta câinii, de camioneta 
fotografului şi de vehiculul înalt, de mărimea unui camion 
pătrăţos, al celor de la Departamentul de Criminalistică, pe 
lângă care toate celelalte păreau mici. 

Dubiţa medicului legist încă nu apăruse. Nici maşinile celor 
de la presă, dar nu va trece mult timp până când primii 
reporteri vor apărea. Ca muştele. 

Barley era un vechi meseriaş, de vreo cincizeci de ani, cu un 
accent derutant din Sussex şi cu o faţă rotundă, cu vene sparte. 
Grace era impresionat de viteza cu care împrejmuise zona. Cel 
mai urât coşmar era să ajungă la locul unei crime unde ofiţeri 
neexperimentați băgaseră deja majoritatea dovezilor în pământ. 
Barley părea însă că menţine situaţia sub control. 

După ce acoperi mâna cu un material gros, Grace porni după 
el, călcând cu grijă pentru a lăsa cât mai puţine urme posibil, 
uitându-se din când în când la un câine poliţist cum merge prin 
rapiţă, până când ajunseră în zona în care se concentra 
majoritatea activităţii. Grace văzu imediat motivul. In mijloc, 
turtind o parte mică din recoltă, era un sac de gunoi negru, cu 
plasticul tremurând în bătaia vântului şi cu muşte zburând în 
jurul lui. 

Grace îl salută pe unul dintre ofiţerii de la intervenţii, Joe 
Tindall, pe care îl cunoştea bine. În vârstă de aproape patruzeci 
de ani, Tindall arăta tot aşa, ca un om de ştiinţă trăsnit, cu un 
smoc de păr sârmos şi ochelari ca fundul de borcan, dar reuşise 
să facă unele schimbări de când se îndrăgostise de o fată mult 
mai tânără decât el. Acum, sub echipamentul alb de protecţie 
prevăzut cu glugă, avea capul complet ras, o bărbiţă de o 
jumătate de centimetru lăţime, care mergea de la mijlocul buzei 
inferioare până în mijlocul bărbiei, şi ochelari dreptunghiulari 
cu lentile heliomat. Arăta mai mult a traficant de droguri decât a 
cercetător. 

— 'Neaţa, Roy, îl salută Tindall cu obişnuitul său ton 


sarcastic. Bine ai venit la „O sută unu lucruri de făcut cu un sac 
de gunoi într-o dimineaţă de miercuri în Peacehaven”. 

— Ai fost la cumpărături? întrebă Grace, arătând spre 
plasticul negru. 

— Nu o să îţi vină să crezi câte poţi face în zilele astea cu 
punctele de fidelitate, spuse Tindall. Apoi îngenunche şi 
deschise atent sacul. 

Roy Grace era în poliţie de nouăsprezece ani, iar ultimii 
cincisprezece îi petrecuse investigând evenimente grave, 
majoritatea crime. Deşi fiecare crimă îl impresiona, nu erau 
multe lucruri care îl mai puteau şoca acum. Dar ceea ce era în 
sacul de gunoi izbuti s-o facă. 

Conţinea corpul a ceea ce fusese cu siguranţă o femeie 
tânără, bine făcută. Era acoperit cu sânge închegat, părul 
pubian fiind atât de mânjit, încât nu se mai vedea ce culoare era 
şi aproape fiecare centimetru de piele era tăiat în frenezia 
înjunghierii cu un instrument ascuţit, probabil un cuţit, se gândi 
el. Capul lipsea şi cele patru membre fuseseră separate de corp. 
Un braţ şi picioarele erau în aceeaşi pungă. 

— lisuse, spuse Grace. 

Chiar şi umorul lui Tindall secase. 

— Umblă un nenorocit bolnav pe aici. 

— Incă nu aţi găsit capul? 

— İl caută. 

— A fost chemat un patolog? 

Tindall îndepărtă vreo două muşte. Apărură altele şi Grace 
dădu din mâini, furios. Muştele puteau detecta carnea de om în 
descompunere de la kilometri. In afara unui container sigilat, 
era imposibil să le ţii la distanţă de un cadavru. Dar uneori erau 
folositoare. Muştele depuneau ouă, care se transformau în larve, 
care deveneau viermi şi apoi muşte. Era un proces care dura 
doar câteva zile. Când un cadavru era descoperit abia după 
multe săptămâni, puteai să îţi dai seama exact când survenise 
moartea după generaţiile de larve care îl acopereau. 

— Presupun că a chemat cineva patologul, da, Joe? 

Tindall încuviinţă. 

— Da, Bill l-a chemat. 

— Pe Nadiuska? întrebă Grace cu speranţă. 

Erau doi patologi trimişi pe teren în această zonă, pentru că 
locuiau suficient de aproape. Favoritul celor de la poliţie era 
Nadiuska De Sancha, o spaniolă frumoasă cu strămoşi în 
aristocrația rusă, căsătorită cu unul dintre cei mai buni chirurgi 


plasticieni din Marea Britanie. Era populară nu numai pentru că 
îşi făcea foarte bine treaba şi era de foarte mare ajutor, ci şi 
pentru că era o plăcere să o vezi. La aproape cincizeci de ani, 
putea să pară cu uşurinţă cu zece ani mai tânără; dacă arta 
soţului său avea ceva de-a face cu acest lucru - iată un subiect 
de dezbatere printre toţi cei cu care lucra; speculaţiile erau cu 
atât mai ample cu cât purta tot timpul bluze pe gât, fie iarnă sau 
vară. 

— Nu, din fericire pentru ea. Nu îi plac înjunghierile 
multiple. Vine doctorul Theobald. Şi un chirurg de la poliţie. 

— Aha, spuse Grace, încercând să nu lase să i se vadă 
dezamăgirea. Nici unui patolog nu îi plăceau înjunghierile 
multiple, pentru că acestea trebuiau măsurate fiecare în parte. 
Nadiuska De Sancha nu era doar o plăcere pentru ochi, ci era şi 
amuzant să lucrezi cu ea; flirta, avea un simţ al umorului 
dezvoltat şi era foarte rapidă în treaba ei. Prin contrast, conform 
părerii generale, Frazer Theobald era la fel de amuzant precum 
cadavrul pe care îl examina. Şi încet. Atât de încet! Dar munca 
sa era riguroasă şi nu făcea nici o greşeală. 

Şi imediat, cu colţul ochiului, Grace văzu silueta mică a 
bărbatului, îmbrăcat tot în alb şi trăgând de geanta mare, 
mergând de-a lungul câmpului spre ei, cu capul foarte puţin 
peste înălţimea rapiţei. 

— Bună dimineaţa tuturor, spuse patologul şi dădu noroc cu 
toţi trei, cu mâna în mănuşa de cauciuc. 

Doctorul Frazer Theobald avea peste cincizeci de ani. Un 
bărbat mic şi îndesat, cu puţin mai înalt de un metru şi cincizeci 
de centimetri, cu ochii căprui, rotunzi; îşi lăsase o mustață 
groasă în genul lui Adolf Hitler, sub un nas mare, coroiat, şi 
avea o claie de păr sârmos. Nu era nevoie de mai mult de un 
trabuc pentru a trece, la o petrecere costumată, drept Groucho 
Marx. Dar Grace se îndoia că Theobald era tipul de om care s- 
ar fi gândit vreodată să meargă la ceva atât de frivol precum o 
petrecere. Tot ceea ce ştia despre viaţa lui personală era faptul 
că era căsătorit cu o profesoară universitară de microbiologie şi 
că principalul său mod de relaxare era să meargă singur cu 
barca. 

— Aşa, deci, domnule detectiv Grace, spuse el, fixând cu 
privirea bucăţile din sacul de gunoi, apoi uitându-se la pământul 
din jur. Poţi să mă pui la curent? 

— Da, doctore Theobald. Întotdeauna prima jumătate de oră 
cu patologul avea un aer oficial. Până acum avem corpul 
dezmembrat a ceea ce pare a fi fost o femeie tânără, cu multiple 
răni de înjunghiere. 

Grace se uită la Barley ca şi cum ar fi căutat o confirmare şi 
detectivul adăugă: 

— Poliţia din East Down a fost alertată azi-dimineaţă de un 
telefon dat de o femeie care îşi plimba câinele. Patrupedul a 
găsit o mână, pe care am lăsat-o in situ. Detectivul arătă cu 
degetul. Am împrejmuit zona şi câinii poliţişti au descoperit 
aceste fragmente aici, pe care le-am lăsat neatinse; doar ce am 
deschis gura sacului. 

— Fără cap? 

— Deocamdată, răspunse detectivul. 

Patologul îngenunche, îşi puse geanta jos, dădu cu grijă la o 
parte sacul de gunoi, studie fragmentele şi rămase tăcut câteva 
minute. 

— Trebuie să luăm amprentele şi să facem un test ADN 
imediat pentru a vedea dacă o putem identifica, spuse Grace. 

— Se uită peste deal, la casele de pe stradă. In spatele 
acestora, în depărtare, putea să vadă apa gri a Canalului, care 
abia se deosebea de cerul gri. 

Adresându-se detectivului, Grace continuă: 

— În acelaşi timp, ar trebui să începem o cercetare din casă 
în casă în această zonă, să întrebăm dacă au văzut ceva suspect 
în ultimele două zile. Să vedem dacă este vreo persoană 
dispărută din zonă; dacă nu, atunci mărim aria la întreg oraşul 
Brighton şi apoi la Sussex. Există camere de supraveghere, Bill? 

— Doar în câteva magazine de aici şi în alte firme. 

— Asigură-te că li se spune să păstreze casetele înregistrate 
în ultimele şapte zile. 

— Imediat. 

Făcând un semn spre sac, Grace întrebă: 

— Ai idee despre cum au ajuns fragmentele acestea aici? 
Există urme de cauciucuri? 

— Avem câteva urme de paşi. După model, par a fi un fel de 
cizme de lucru. Urmele par adâncite în noroi; cred că a fost 
cărată, spuse Bill Barley arătând în depărtare, de-a lungul unei 
fâşii înguste de pământ şi rapiţă dintre benzile întinse de poliţie. 

Theobald îşi deschisese geanta şi examină cu atenţie sângele 
de pe mâna care zăcea pe pământ. 

„Cine o fi oare?” se întrebă Grace. „Cum a fost ucisă? Cum a 


ajuns aici?” 

Fierbea deja de mânie. De mânie şi de altceva. 

Era ideea dureroasă pe care refuza să o conştientizeze, că 
soarta tinerei femei ar fi putut fi şi soarta soţiei lui. În urmă cu 
nouă ani, Sandy dispăruse de pe faţa pământului şi nu se mai 
aflase nimic despre ea. Ar fi putut fi ucisă şi aruncată pe 
undeva. Omorâtă şi tăiată cu sălbăticie în bucăţi. Dacă cineva ar 
fi vrut să scape de un cadavru şi să fie sigur că nu va fi niciodată 
găsit, era uşor; existau o mulţime de modalităţi de a face asta. 

Şi acest lucru îl rodea acum. Cineva se chinuise să o facă 
bucăţi pe această femeie şi să o decapiteze. Dar dacă ar fi vrut 
cu adevărat să nu poată fi identificată, i-ar fi luat şi mâinile. 
Deci, de ce nu le-a luat? De ce i-au lăsat fragmentele de corp 
aici, în mijlocul câmpului, unde putea fi descoperită repede? În 
loc să o îngroape? Oare cel care făcuse asta îşi dorise să fie 
descoperită? 

Kellie, îmbrăcată într-un costum sport mov, stătea pe covorul 
din sufragerie sprijinită de canapea, cu tastatura în braţe, şi 
mânca dintr-un pachet de Pringles cu sare şi oţet. Nu era cea 
mai sănătoasă mâncare, dar măcar nu avea multă grăsime; nu îi 
vor strica imaginea, se gândi ea. 

Accesase internetul şi se uita la brăţara mov cu cristale 
Swarovski de pe ecran, apoi dădu un dublu clic pentru a mări 
imaginea. Simţindu-se vinovată, se gândi ce bine s-ar fi potrivit 
cu costumul ei. Poate că era un pic strălucitoare, chiar niţel 
vulgară. Dar bijuteriile cu cristale Swarovski erau cu siguranţă 
elegante; lui Kellie îi plăceau lucrurile de la ei. Preţul 
recomandat de producător era de 152 de lire, iar cea mai mare 
ofertă de până acum era de numai 10,75 lire. Şi mai erau doar 
trei ore şi patruzeci şi două de minute pentru licitare! 

Asta nu însemna nimic! Licită şi ea cu douăsprezece lire. 
Asta nu va face o gaură în bugetul lor; dacă ar fi putut să o 
obţină cu un asemenea preţ, după câteva săptămâni ar putea să 
o scoată pe piaţă la un preţ mai mare şi ar obţine profit! 

Se mai uită câteva minute la ecran şi nimeni altcineva nu 
licită. Foarte bine până acum. lIntinse mâna, luă sticla de 
Smirnoff - cea pe care o ţinea ascunsă de Tom în dulapul ei cu 
lenjerie - îi desfăcu dopul şi luă o înghiţitură mică. E doar a 


treia băutură pe ziua de azi, socoti ea, ignorând faptul că era o 
sticlă nouă şi că deja era o treime goală. 

Afară ploua. Lady intră în cameră cu lesa în dinţi, ridică ochii 
spre ea şi scânci. 

— Vrei să ieşi afară, nu-i aşa, frumoaso? Trebuie să aşteptăm 
să se potolească ploaia, da? 

Câinele scânci din nou, mai tare. 

Ea lăsă sticla jos şi ridică braţul. Lady se ghemui lângă ea, 
apoi se rostogoli greoaie pe spate. 

— Tipic feminin, nu-i aşa? spuse Kellie drăgăstoasă, alcoolul 
ridicându-i moralul. Vrei doar să te mângâi pe ţâţe. 

Mângâie burta câinelui câteva minute, apoi îşi trecu braţul 
pe sub gâtul lui şi îl sărută pe cap, simțind mirosul cald, 
puternic, de blană, al animalului. 

— Te iubesc, Lady. 

Auzind zgomot afară, Lady sări brusc în picioare, mârâi şi 
alergă în hol. Lătră şi o clipă mai târziu Kellie o auzi ieşind pe 
trapa din uşa bucătăriei şi fugind în grădină, fără îndoială ca să 
urmărească vreo pasăre care îndrăznise să se aşeze pe gazon. 

Nu mai licitase nimeni altcineva pe eBay. 

Într-o bună zi va înţelege cum vine treaba cu licitaţia on-line. 
Fusese un articol în Daily Mail de acum două săptămâni, pe care 
ea îl decupase şi îl păstrase, despre toate persoanele care 
făcuseră averi din vânzarea lucrurilor pe eBay. Încercase să îi 
explice lui Tom că tot ceea ce făcea ea era să încerce, în felul ei, 
să câştige nişte bani, dar el părea că nu înţelege. Doar că ea nu 
se pricepea deloc la asta. Dar se va pricepe cândva, îşi spuse; îi 
va da de cap. 

Apoi se uită la sticlă. Poate încă o înghiţitură? 

Închise ochii, gândindu-se. „Ce naiba se întâmplă cu mine? 
Cu viaţa mea? Sunt genele de vină?” 

Se gândi apoi la părinţii ei. Tatăl ei pe care îl adora, plin de 
vise, era acum imobilizat în casă din cauza bolii Parkinson, deşi 
avea numai cincizeci şi opt de ani. Îşi aduse aminte de câte ori, 
în copilăria ei, se aventurase el în afaceri şi eşuase. Făcuse 
taximetrie în Brighton şi îşi deschisese propria afacere de 
închiriat limuzine. Eşuase. Cumpărase o franciză pentru a 
comercializa o băutură sănătoasă, care urma să îl îmbogăţească. 
Asta îi costase casa. 

Mama ei încercase să aducă mai mulţi bani în casă făcând 
ore suplimentare şi istovitoare la Aeroportul Gatwick, 
promovând parfumuri în duty-free, până când a fost nevoită să 


îşi lase serviciul pentru a avea grijă de tatăl ei. Acum locuiau, cu 
o frică permanentă de răufăcători, hoţi şi spărgători, într-un 
apartament de la primărie, în Whitehawk, cel mai rău-famat 
cartier din Brighton. În urmă cu două zile, când se dusese să îi 
viziteze, îşi lăsase afară maşina, un Espace vechi, doar jumătate 
de oră. Când ieşise din casă, văzuse că i se furaseră capacele de 
la roţi. 

Îşi aducea aminte când l-a întâlnit pentru prima oară pe Tom, 
la petrecerea de douăzeci şi unu de ani a unei prietene de la 
colegiul din Brighton. Rămăsese uimită de cât de mult îi amintea 
de tatăl ei; de tatăl pe care vroia să şi-l aducă aminte, tânărul, 
simpaticul bărbat cu mult şarm, cu pasiune pentru viaţă şi 
entuziasm. Tom avea viziuni, planuri mari şi, spre deosebire de 
tatăl ei, era extrem de calculat. Vroia să capete experienţă 
lucrând pentru una dintre cele mai mari companii în domeniu, 
apoi să înceapă propria afacere. 

lar ea a crezut în el. li părea imposibil ca Tom să nu 
reuşească. Toţi prietenii ei l-au plăcut imediat. Părinţii ei îl 
adorau. Se îndrăgostise de el din acea seară. După două nopţi, 
făcuseră dragoste în apartamentul mic de la parter, de pe malul 
mării, pe muzica lui Scott Joplin, timp de mai multe ore. De 
atunci, aproape că nu mai petrecuseră nici o noapte despărțiți. 

În primii ani de căsătorie totul fusese minunat. Tom începuse 
propria afacere şi avea succes. Se mutaseră într-un apartament 
mai mare, apoi în casa asta. Începuse să nu mai fie atât de bine 
la puţin timp după ce ea îşi lăsase serviciul de învăţătoare, 
înainte de a se naşte Max. Se plictisise, apoi avusese o perioadă 
lungă de depresie postnatală. I se păruse dificil să stea toată 
ziua acasă cu un bebeluş, în timp ce Tom pleca devreme la 
Londra şi ajungea târziu înapoi, prea obosit ca să mai 
vorbească. Dar nu avea să fie aşa întotdeauna, îi promisese el. 
Doar că trebuia acum să lucreze mai mult, pentru viitor. 

Apoi se născuse Jessica. Şi din nou lupta de una singură se 
repetase. Doar că de data aceasta afacerea lui Tom mergea mai 
prost. Lucra mult mai mult şi vorbea cu ea şi mai puţin. 
Începuse să îl ducă pe Max la şcoală, să îşi facă noi prieteni. 
Toate femeile păreau să aibă soţi de succes, haine frumoase, 
maşini drăguţe, case mari, vacanțe de vis. 

Chestia cu eBay, pe care Tom nu o înţelegea, o începuse 
pentru că vroia să îl ajute. Bine, erau şi unele lucruri pe care le 
cumpăra pentru ea, dar majoritatea erau la reduceri şi 
intenţiona să le revândă şi să scoată un profit. Dar se părea că 


niciodată nu obținea atâţia bani cât dăduse pe ele. 

Şi mai era un motiv pentru care cheltuia pe eBay şi pe 
canalul de cumpărături QVC, un motiv pe care nu i l-ar putea 
spune niciodată lui Tom; aşa ascundea cele patruzeci de lire pe 
care le cheltuia din banii casei pentru a-şi lua votcă. 

Era doar o etapă, o metodă de a ieşi din starea de stres. Nu 

era alcoolică, îşi spunea ea. Doar că trecea printr-o criză, pe 
care o rezolva în felul ei. Ca pentru a se convinge, luă ziarul 
Argus şi îl deschise la pagina cu locuri de muncă. Aceasta ar fi 
soluţia cea mai bună - să găsească ceva cu jumătate de normă. 
Cel puţin să contribuie cât de cât la întreţinerea casei. Şi să aibă 
nişte bani să-şi cumpere băutură din când în când; nu că ar avea 
neapărat nevoie. 
__ Sună telefonul mobil. Era în bucătărie, unde îl lăsase. 
Înjurând, se ridică în picioare şi ieşi din cameră clătinându-se 
puţin, se uită la ecranul telefonului, văzu că era cea mai bună 
prietenă a sa, Lynn Cottesloe, şi răspunse. 

— Bună, ce faci? întrebă ea, conştientă de faptul că vocea ei 
era puţin neclară. 

— Sunt la Restaurantul Orsino. Tu unde eşti? 

— La naiba! Imi pare rău! 

— Eşti bine? 

„Drăcie!” înjură ea. „Drăcie, drăcia naibii!” Uitase cu 
desăvârşire că stabiliseră să ia masa împreună astăzi. Se uită la 
ceas. Era ora 13.15. 

— Kellie, eşti bine? 

— Bine? Eu? Sigur că da, spuse ea ameţită. 

În camera îngustă care era sediul din Londra şi totodată 
salonul de prezentare al firmei BryceRight Promotional 
Merchandise Limited, Tom Bryce stătea mohorât la biroul său, 
cu mânecile cămăşii suflecate şi cu nodul de la cravată desfăcut. 
Tremura şi se gândea să îşi pună sacoul pe el. Blestemata de 
vreme britanică! Ieri era insuportabil de cald, iar astăzi dârdâie 
de frig. 

Locul făcea o impresie bună; era situat central şi, cu toate că 
nu era mare, camera avea ferestre largi şi stucaturi originale pe 
tavan. Era suficient spaţiu pentru cele cinci birouri, o sală de 
aşteptare, totodată spaţiu de prezentare, şi o bucătărie mică 


într-o nişă în capăt. 

Numele companiei fusese ideea lui Kellie. La început i se 
păruse puţin extravagant, dar, aşa cum susţinuse ea, era un 
nume pe care oamenii şi-l aduceau aminte cu uşurinţă. 
BryceRight producea cadouri pentru partenerii de afaceri şi 
haine promoţionale pentru companii şi cluburi. Linia sa de 
producţie varia de la stilouri, calculatoare, mouse pad-uri şi 
jucării pentru birou, până la tricouri, şepci, haine sport şi trofee, 
toate personalizate. 

După ce absolvise economia în Brighton, Tom lucrase pentru 
una dintre cele mai mari companii în domeniu, Motivation 
Business, apoi, în urmă cu zece ani, susţinut de Kellie, se 
îndatorase până în gât şi pornise propria afacere. Lucrase din 
biroul său şi din cele două dormitoare libere până la puţin timp 
după ce se născuse Max, când acumulase suficient capital încât 
să închirieze un spaţiu la această prestigioasă adresă de pe 
strada Bond, precum şi un depozit în Brick Lane, în estul 
Londrei. 

În primii şase ani, afacerea înflorise. Era un agent de vânzări 
înnăscut, clienţii îl plăceau, totul era roz. Apoi fusese atentatul 
de pe 11 septembrie şi telefonul nu mai sunase timp de două 
zile. Şi de atunci se părea că nu mai suna la fel de des. 

Angajase patru agenţi de vânzări, doi în Londra, unul în 
nordul Angliei şi unul în Scoţia. În plus, secretara lui, Sarah, 
lucra tot aici, în birou, împreună cu o funcţionară, Maggie, care 
era responsabilă de relaţia cu clienţii şi de aprovizionare. 
Angajase încă patru oameni la depozit, un gestionar, un 
controlor al calităţii şi doi mesageri. Dar la depozit avea cele 
mai multe probleme, probabil fiindcă nu petrecea el însuşi 
suficient timp acolo. 

BryceRight avea o bază de clienţi impresionantă, cu unele 
din cele mai mari sonore nume. li aproviziona pe Weetabix, 
Range Rover, Legal and General Insurance, Nestle, Grants of St 
James, precum şi o serie de companii mai mici. 

În primii ani îi făcuse plăcere să vină la serviciu, iar pentru o 
perioadă ritmul lejer de după 11 septembrie îi prinsese bine, dar 
de curând recesiunea economică şi concurenţa din ce în ce mai 
dură îl aduseseră la punctul în care nu mai făcea suficienţi bani 
încât să îşi acopere cheltuielile. Pierdea clienţi în favoarea 
concurenţei, cei care rămâneau făceau comenzi tot mai mici, iar 
în ultima vreme se făcuseră numeroase greşeli care îl costaseră 
şi mai mult. 


Tăviţa de pe biroul lui era plină cu facturi, unele mai vechi de 
trei luni. Din nou, la sfârşitul lunii, va trebui să cântărească bine 
ce facturi va achita, în aşa fel încât să poată plăti salariile. Şi 
mai erau, ca de obicei, şi cheltuielile lui Kellie la mijloc. 

Ea îi zâmbea din rama de argint de pe birou, împreună cu 
Max şi cu Jessica, toţi trei reacţionând la ceva ce le spusese 
fotograful. Era o poză bună, dintr-un unghi avantajos, care le 
dădea un aer visător. Uitându-se plin de afecţiune la ea, se rugă 
la Dumnezeu să nu mai apară cine ştie ce surprize din partea ei. 
Cum ar fi putut să îi spună că trebuie să vândă casa şi să se 
mute într-una mai mică? Şi în ce? într-un apartament? Cum le va 
spune lui Max şi Jessicăi că nu vor mai avea grădină? 

Prin fereastra de la etajul doi se uită la ploaia care cădea şi 
la geamurile clădirilor din faţă. Strada Conduit era îngustă, iar 
clădirile înalte o făceau să semene cu un canal. Chiar şi într-o zi 
însorită, biroul său era într-o umbră continuă. Uitându-se în jos, 
putea vedea oamenii care ieşiseră în pauza de prânz, marea de 
umbrele şi coloana de maşini, taxiuri şi dube care aşteptau la 
semaforul de la intersecţia cu strada Bond. Urmări în special un 
nou model, maroniu, de Bentley Continental. Incă de când 
începuse să câştige îşi dorise unul, dar în acest moment distanţa 
care îl separa de ceva atât de costisitor era aceeaşi cu distanţa 
care îl despărţea pe un melc de pe gardul grădinii de planeta 
Marte. 

Neconsolat, muşcă din sandvişul său cu ton, porumb şi pâine 
de secară. Nu era nebun după combinaţia de ton cu porumb şi 
nu îi plăceau seminţele din pâinea de secară, dar în această 
dimineaţă se trezise mai hotărât ca niciodată să mănânce mai 
sănătos; iar chestia asta se presupunea că nu avea grăsimi, că 
nu avea nimic. Ar fi preferat ce mânca de obicei, ou cu şuncă, 
sau brânză cu murături. Dar Kellie, care îl bătuse aseară pe 
burtă şi îi spusese „grăsuţule”, îl făcuse să se hotărască. 

Se uită pe prima pagină a revistei comerciale Incentive 
Marketing şi văzu că unul dintre rivalii săi, a cărui afacere 
înflorea, se pregătea să intre mai puternic pe piaţă. Care este 
secretul lui? se întrebă el. Ce făcuseră ceilalţi atât de bine, iar el 
atât de greşit? 

Muşcă din nou din sandviş şi se uită la tehnician, Chris 
Webb, un tip înalt, laconic, de patruzeci de ani, cu un cercel 
într-o ureche, pe care îl chema să îi repare calculatoarele - şi 
care îl trata ca pe un copil retardat - cum umbla cu o 
şurubelniţă în laptopul său Mac. Din când în când, Tom privea 


spre ecranul mort, sperând să îşi revină. 

Şi gândindu-se la ce văzuse noaptea trecută. Nu reuşise să îşi 
scoată din minte imaginea fetei care era înjunghiată şi avusese 
un coşmar atât de îngrozitor, încât se trezise la 3 dimineaţa 
urlând. Probabil că era un film sau o reclamă la un film. 

Dar păruse atât de real. 

— Informaţiile tale s-au dus, omule, îmi pare rău, îl anunţă 
Chris Webb, enervant de vesel. 

— Da, asta ţi-am spus şi eu, zise Tom. Vreau să le recuperezi. 

În timp ce tehnicianul se ocupa din nou de computer, Tom, 
simțindu-se pierdut fără acesta şi incapabil să se concentreze la 
revistă, se uită la câteva produse ale companiei sale, gândindu- 
se că toate arătau un pic învechite, erau acolo de prea mult timp 
şi aveau nevoie de o împrospătare. 

Studie vitrina Jaguar, în care se aflau un hanorac, o şapcă de 
baseball, un tricou de polo, un pix, un breloc, mănuşi pentru 
şofat, o cravată şi o caschetă, toate cu emblema Jaguar. Aveau 
nişte produse noi pe care ar fi trebuit să le expună, se gândi el. 
Apoi se întoarse către altă vitrină - mouse pad-uri, stilouri, 
calculatoare şi umbrele, toate cu sigla celor de la Weetabix. Şi 
acestea trebuia actualizate. 

Sarah, secretara sa, o femeie atrăgătoare de vreo douăzeci 
de ani, care avea tot soiul de aventuri, intră în cameră cu o 
pungă cu mâncare şi cu telefonul lipit de ureche, în toiul unei 
conversații. În spatele biroului ei stătea cel mai bun agent de 
vânzări al lui Tom, Peter Chard, într-unul dintre costumele sale 
elegante, cu părul aranjat - o dublură a actorului Leonardo 
DiCaprio, adâncit într-o revistă şi mâncând paste. La biroul de 
lângă el stătea Hong-Kong, născut Simon Wong, un tip ambițios, 
tăcut, la treizeci de ani, care completa un formular de comandă. 
Era un client nou, cu o comandă serioasă; o mică bucurie, se 
gândi Tom. 

Un telefon începu să sune. Pe Sarah, care încă vorbea la 
mobil, părea că nu o interesează. Nici Peter şi Simon nu păreau 
că îl aud. Maggie ieşise în pauza de masă. 

— Cineva să răspundă la nenorocitul acela de telefon! ţipă 
Tom. 

Secretara ridică un braţ în semn de scuză şi se aplecă peste 
birou. 

— Mai spune-mi o dată ce s-a întâmplat, îi ceru Chris Webb, 
părând exasperat, ca şi cum s-ar fi adresat imbecilului clasei. 

Ambii agenţi de vânzări se uitară la Tom. 


— Mi-am deschis calculatorul azi-dimineaţă şi nu a vrut să 
pornească. Era mort, spuse el. 

— Ba a pornit, spuse tehnicianul. Dar nu mai există nici o 
informaţie pe el. De aceea nu îţi apare nimic pe ecran. 

Coborându-şi vocea în dorinţa de a nu mai fi auziţi de ceilalţi 
din birou, Tom spuse: 

— Nu înţeleg. 

— Nu sunt prea multe de înţeles, prietene. Baza ta de date a 
fost ştearsă. 

— E imposibil, spuse Tom. Adică, eu nu am făcut nimic. 

— Ori ai un virus, ori cineva a intrat în calculatorul tău. 

— Am crezut că Mac-urile nu pot fi virusate. 

— Ai făcut ce ţi-am spus, nu-i aşa? Te rog, spune-mi că ai 
făcut! Nu ai legat calculatorul la server? 

— Nu. 

— Ce noroc; ar fi şters întreaga bază de date. 

— Deci este un virus. 

— Ai într-adevăr ceva aici. Hard-ul n-are nici o problemă. Nu 
pot să cred că ai fost atât de prost să bagi un CD pe care l-ai 
găsit în tren. Iisuse, Tom! 

Tom privi fix peretele. Restul echipei se prefăcu preocupată. 

— Ce vrei să spui cu „prost”? E un computer, nu? Asta face 
el. Are toate programele antivirus, pe care tu le-ai instalat. 
Rulează CD-uri. Ar trebui să poată să ruleze orice CD. 

Webb arătă spre CD. 

— M-am uitat pe el, dar nu pe un calculator pe care l-ar fi 
putut strica. Este un spyware; îţi reconfigurează programele şi 
îţi bagă cine ştie ce prostii în sistem. L-ai găsit în tren? 

— Seara trecută. 

— Asta să îţi fie pedeapsă pentru că nu l-ai dus la obiecte 
pierdute. 

Câteodată lui Tom nu îi venea să creadă că el chiar îl plătea 
pe tipul ăsta ca să îl ajute. 

— Mersi. Am încercat să fiu de ajutor; m-am gândit că o să 
găsesc o adresă şi o să îl returnez. 

— Data viitoare când se mai întâmplă aşa ceva să vii la mine, 
să mă uit eu. Şi, în afară de asta, ai mai deschis vreun fişier 
ataşat pe care nu l-ai recunoscut? 

— Nu. 

— Eşti sigur? 

— Niciodată nu le deschid; m-ai sfătuit în urmă cu mulţi ani 
să nu o fac. Le deschid doar pe cele care vin de la persoane 


cunoscute. 

— Porno? 

— Glume, porno şi chestiile obişnuite. 

— Îţi sugerez să îţi pui un prezervativ data viitoare când mai 
intri pe internet. 

— Nu este amuzant. 

— Nu era o glumă. Ai luat un virus periculos; este extrem de 
agresiv. Dacă te-ai fi conectat la serverul de la serviciu în 
dimineaţa asta, l-ai fi curăţat şi pe el şi calculatoarele colegilor 
tăi. Şi copia de rezervă. 

— Rahat! 

— Bine spus, zise Chris Webb. Nu aş fi putut să o spun nici 
eu mai bine. 

— Şi cum scap de el? 

— Plătindu-mă bine. 

— Minunat. 

— Sau îţi poţi cumpăra un calculator nou. 

— Chiar ştii cum să faci fericit pe cineva, nu crezi? 

— Vrei adevărul, eu ţi-l spun. 

— Nu înţeleg. Am crezut că Mac-urile nu iau viruşi. 

— De cele mai multe ori, nu. Dar mai sunt şi scăpări. Poate 
că pur şi simplu nu ai avut noroc. Dar, cel mai probabil, este 
ceva de pe CD-ul ăsta. Bineînţeles că mai există şi altă 
posibilitate. 

Se uită în jur, găsi cana de ceai pe care o pusese acolo în 
urmă cu ceva timp şi luă o înghiţitură. 

— Şi care ar fi aceea? întrebă Tom. 

— Ar putea fi cineva care e supărat pe tine. După câteva 
momente, Webb adăugă: Ce cravată deosebită ai! 

Tom se uită la ea; era mov cu nişte cai argintii. Hermes. 
Kellie o cumpărase de curând de pe internet, la ofertă; ideea ei 
de a economisi. 

— Dacă te interesează, e de vânzare, spuse el. 

Puțin după ora 16.30, după trei ore de cercetări istovitoare, 
după ce aflase de la corpul dezmembrat al tinerei femei, sub 
ploaia care cădea peste câmpul de rapiţă, tot ceea ce se putea 
afla, patologul luă o hotărâre. Terminase procedura primitivă, 
dar eficientă, de a lipi bandă adezivă pe fiecare centimetru de 


carne, în speranţa că va mai găsi câte ceva, luase cu penseta 
câteva fibre pe care le găsise în părul ei pubian şi le sigilase cu 
atenţie, apoi mai studiase o dată cadavrul şi pământul din jur, 
pentru a vedea pentru ultima oară dacă nu îi scăpase ceva. 

Lui Grace i-ar fi plăcut ca patologul să meargă direct la 
morgă şi să facă autopsia chiar în acea seară, aşa cum ar fi fost 
normal, dar Theobald îl informă că avea deja programată alta în 
Hampshire, în cazul unei morţi suspecte survenite la bordul 
unui iaht. 

Într-o lume ideală, autopsiile în cazul crimelor s-ar face la 
locul faptei, deoarece există riscul ca atunci când cadavrele sunt 
mutate să se piardă indicii preţioase, invizibile pentru ochiul 
uman. Dar un teren noroios, bătut de vânt şi ploaie, nu făcea 
parte dintr-o lume ideală. Cadavrele erau rareori găsite în locuri 
propice autopsiilor. Unii patologi preferau să stea cât mai puţin 
la locul crimei, pentru a se întoarce la mediul de lucru relativ 
mai plăcut de la morgă. Dar doctorul Frazer Theobald nu era 
unul dintre aceştia. Ar fi putut sta o noapte întreagă la locul 
unei crime dacă era necesar, înainte de a se declara satisfăcut şi 
a spune că rămăşiţele umane puteau fi mutate la morgă. 

Grace se uită la ceas. În parte, mintea îi stătea la întâlnirea 
de mâine seară. Ar fi fost bine ca astăzi să plece de la serviciu 
înainte ca magazinele să închidă. Ştia că nu trebuia să 
gândească aşa, dar de ani de zile sora lui şi toţi ceilalţi îi 
spuneau să înceapă din nou să trăiască. Pentru prima oară de 
când dispăruse Sandy, găsise o femeie care îl interesa. Dar era 
îngrijorat că garderoba sa arăta ca naiba şi avea nevoie de nişte 
haine de vară noi. Apoi încercă să îşi scoată întâlnirea din minte 
şi să se concentreze la munca sa. 

Capul tinerei femei tot nu fusese găsit. Roy Grace îi chemase 
pe cei de la cercetări şi câteva maşini cu poliţişti sosiseră şi 
începuseră să cerceteze zona. Ploaia deasă reducea vizibilitatea 
şi un elicopter acoperea o zonă puţin mai largă de la o înălţime 
redusă. Doar câinii poliţişti alsacieni, mişcându-se pe teren, 
păreau că nu sunt deranjaţi de situaţie. Spre supărarea 
fermierului, o întreagă echipă de poliţişti, îmbrăcaţi în haine 
fosforescente, mai galbene decât lanul de rapiţă, călca în 
picioare sistematic fiecare centimetru de teren. 

Grace stătuse mare parte din timp la telefon, organizând 
cercetarea, aranjând un spaţiu de lucru pentru echipa pe care o 
va forma în Divizia Incidentelor Majore, obţinând un nume de 
cod de la computerul poliţiei din Sussex şi ascultând datele 


despre tinerele care fuseseră date dispărute în ultimele zile. Pe 
raza imediată a suprafeţei de cercetat era doar un caz de 
dispariţie care merita atenţie, în Sussex erau încă trei şi alte 
şase în toată partea de sud-est a Angliei. 

Până acum, taciturnul doctor Theobald nu reuşise să îi dea 
mai multe detalii despre femeie, în afara faptului că avea părul 
şaten-deschis, observaţie făcută din analiza părului pubian şi că, 
probabil, avea douăzeci-treizeci de ani. Patru femei se potriveau 
descrierii. 

Grace ştia de statistica îngrijorătoare care spunea că 230 
000 de persoane erau date dispărute anual în Anglia. Şi că 90% 
din cele care erau găsite apăreau în cel mult treizeci de zile. 
Mai mult de 30 % din cele 230 000 de persoane nu vor mai fi 
văzute niciodată. În mod normal, numai pentru copii şi vârstnici 
se luau măsuri imediate. Pentru toate celelalte persoane 
dispărute, poliţia aştepta de obicei douăzeci şi patru de ore sau 
mai mult, în funcţie de circumstanţe. 

Fiecare semnalare a unei persoane dispărute atingea o 
coardă sensibilă în sufletul lui Roy Grace. De fiecare dată când 
auzea cuvintele, suspina în sinea sa. Sandy era o persoană 
dispărută. Se evaporase parcă de pe faţa pământului când 
împlinise treizeci de ani, acum aproape nouă ani, şi nu mai 
fusese văzută de atunci. 

Nu exista nici o dovadă care să ateste că, din cele 70 000 de 
persoane dispărute, majoritatea muriseră. Oamenii dispăreau 
dintr-o mulţime de motive. De cele mai multe ori din cauza unor 
probleme în familie; soţul sau soţia fugeau de acasă, copiii 
fugeau. Probleme psihice. Dar - şi Roy Grace ura să recunoască 
acest lucru - intrau pe listă motive mult mai sinistre. Fie 
fuseseră omorâţi, fie, în cazuri mai rare, erau ţinuţi captivi. Din 
când în când, în Marea Britanie, dar şi în alte ţări de pe glob, se 
afla de câte un caz teribil al unei persoane ţinute ostatică ani de 
zile, uneori zeci de ani. Uneori, în momentele sale cele mai 
urâte, mai înfiorătoare, de disperare, şi-o imagina pe Sandy 
prizoniera vreunui maniac, ţinută într-un beci. 

Încă mai credea că este în viaţă, oricare ar fi fost motivul 
dispariţiei sale. In ultimii nouă ani mersese la mai mulţi 
clarvăzători decât îşi putea aminti. De fiecare dată când auzea 
de unul cu reputaţie bună, se ducea să îl vadă. De fiecare dată 
când unul venea în Brighton şi ieşea în public, el era acolo. Şi în 
tot acest timp, nici unul, nici măcar unul, na spusese că luase 
legătura cu soţia lui moartă, sau că primise un mesaj de la ea. 


Grace nu avea mai multă încredere în clarvăzători decât în 
medici sau în oamenii de ştiinţă. Avea o minte deschisă. Credea 
într-o vorbă a personajului său preferat, Sherlock Holmes: 
„Când ai eliminat posibilul, ceea ce rămâne, oricât de 
improbabil ar fi, este adevărul.” 

Gândurile îi fură întrerupte de soneria telefonului mobil. Se 
uită la ecran, dar numărul nu apărea; probabil era un coleg, 
aceasta fiind procedura standard printre ofiţerii de poliţie. 
Răspunse: 

— Roy Grace. 

— Hei, înţeleptule! spuse o voce familiară. 

— Du-te naibii, sunt ocupat, zise Grace cu un zâmbet. 

După trei ore în care încercase să lege o conversaţie cu 
tăcutul doctor Frazer Theobald, era bine să audă o voce 
prietenoasă. Glenn Branson era un sergent cu care era bun 
prieten. Lucraseră de câteva ori împreună de-a lungul mai 
multor ani şi era prima persoană pe care Grace o alesese să facă 
parte din echipa care va cerceta această crimă. 

— Păi poţi să te duci naibii şi tu, bătrâne. În timp ce tu îţi faci 
de cap la al doilea pahar cu coniac, după masa de prânz, eu 
muncesc din greu şi îţi fac treaba. 

Gustul neplăcut al sandvişului cu peşte şi roşii, masa lui 
Grace, pe care părea că o luase acum o sută de ani, încă mai 
persista în stomac. 

— Asta ar fi un lucru plăcut, spuse el. 

— Am văzut un film extraordinar aseară. Serpico. Al Pacino 
juca rolul unui poliţist din New York. L-ai văzut? Branson era 
înnebunit după filme. 

— L-am văzut acum treizeci de ani, când eram în pătuţ. 

— A fost făcut în 1973. 

— Le ia cam mult filmelor să ajungă şi la voi, la ţară, nu-i 
aşa? 

— Foarte amuzant. Ar trebui să îl vezi din nou, e foarte bun. 
Al Pacino, ăsta da actor! 

— Mulţumesc pentru informaţia foarte valoroasă, Glenn, 
spuse Grace, ieşind din cort şi din raza patologului, a 
fotografului de la poliţie, pe nume Jim Thrrup, şi a lui Dennis 
Ponds, agentul răspunzător de relaţiile publice în cadrul poliţiei 
din Sussex, care abia sosise şi care aştepta să afle ceva despre 
crimă pentru a putea relata presei. Din experienţa sa, în această 
fază a investigaţiei era bine să spună publicului cât mai puţine. 
Cu cât presa dădea mai puţine informaţii cu privire la ce s-a 


descoperit, cu atât va fi mai uşor să evite apelurile false şi pe cei 
care vroiau doar să îi facă să piardă timpul. 

În acelaşi timp, poliţia trebuia să păstreze o relaţie bună cu 
presa; deşi în ultimele săptămâni, în cazul lui Grace, aceasta 
începuse să se deterioreze. Astăzi apăruse la ştiri în legătură cu 
moartea celor doi suspecti, iar săptămâna trecută fusese tras la 
răspundere pentru că recunoscuse la tribunal, la un proces, că a 
consultat un clarvăzător. 

— Sunt pe un deal, sub o ploaie nenorocită. Cum te ajută 
chestia asta pe tine? 

— Nu mă ajută; era pentru educaţia ta. Nu te uiţi decât la 
prostii. 

— Nu e nimic rău dacă mă uit la Neveste disperate. 

— Spune-mi mie despre asta, că doar locuiesc cu una. Dar 
am nişte informaţii pentru tine. 

— Mda? 

— O tipă jurisconsult, o funcţionară. Doar ce a fost dată 
dispărută. 

— Ce să spun, mare pierdere, zise Grace sarcastic. 

— Ştii, omule, eşti bolnav. 

— Nu, sunt doar sincer. 

Ca majoritatea colegilor săi din poliţie, lui Roy Grace nu îi 
plăceau avocaţii şi mai cu seamă cei ai criminalilor, pentru care 
legea era doar un joc. În fiecare zi, ofiţerii de poliţie îşi riscau 
viaţa pentru a prinde criminali, iar avocaţii lor câştigau foarte 
bine încercând să păcălească legea şi să îi elibereze. 
Bineînţeles, Grace ştia că oamenii nevinovaţi care erau arestaţi 
trebuiau protejaţi. Dar Glenn era încă la începutul carierei; nu 
avea suficientă experienţă cu scursurile umane care scăpau de 
pedeapsă cu ajutorul unor avocaţi inteligenţi. 

— Da, bine. Chestia e că nu a apărut azi la serviciu. Unul 
dintre prietenii ei s-a dus la ea la apartament şi n-a găsit-o 
acolo; sunt foarte îngrijoraţi. 

— Şi? Când a fost văzută ultima oară? 

— La serviciu, ieri după-amiază. Avea o întâlnire cu un client 
important în această dimineaţă şi nu a apărut. Nici nu a 
telefonat. Şeful ei spune că nu îi stă în fire acest lucru. O 
cheamă Janie Stretton. 

— Am deja o listă cu patru nume, Glenn. Ce o face pe tipa 
asta specială? 

— Doar o presimţire. 

— Janie Stretton? 


— Da. 

— O adaug pe listă. 

— Pune-o în fruntea listei. 

Ploaia îi curgea pe faţă şi îi intra pe sub costum. Grace se 
trase din nou la adăpost, sub acoperişul cortului. 

— Încă nu avem capul, spuse el. Şi am sentimentul că nu îl 
vom găsi, dintr-un motiv foarte bun. Deja am făcut un test 
pentru amprente, care s-a dovedit negativ. Trimitem ADN 
pentru analiză la laboratorul din Huntington, dar asta va dura 
vreo două zile. 

— Am găsit-o, spuse Glenn Branson. Pariez pe asta. 

— Janie Stretton? întrebă Grace. 

— Janie Stretton. 

— Probabil că tipa e în pat acum, la o partidă scurtă în pauza 
de masă. 

— Nu, Roy, insistă detectivul. Cred că tocmai te uiţi la ea. 

Tom îşi petrecu toată după-amiaza în biroul unui client 
important, Polstar Vodka, scăzând din prețuri cât mai mult - şi 
din profit - pentru a nu îl pierde în favoarea concurenţei. Tot 
neajutorat din cauza lipsei laptopului, plecă mohorât cu o 
comandă de 50 000 de pahare inscripţionate şi de suporturi 
argintii pentru pahare, cu care sperase să îşi mărească profitul. 
Dar va avea noroc dacă îşi va acoperi măcar cheltuielile. Cel 
puţin avea ce să arate la bancă, deşi era conştient de ceea ce 
vor spune: „Simpla existenţă a comenzilor nu dovedeşte nimic, 
doar profitul este important.” 

Dar, cu noroc, va reuşi ceva mai profitabil în viitor, spera el. 

Ajuns înapoi la birou cu puţin după ora 17, fusese uşurat să 
vadă că laptopul său funcţiona. Dar îl costase şapte ore din 
timpul preţios al tehnicianului, pe care abia îşi permitea să-l 
plătească. Biroul lui Peter Chard era gol, iar Simon Wong 
vorbea la telefon; Maggie avea şi ea treabă la telefon. Sarah îi 
aduse o grămadă de scrisori de semnat. 

Se ocupă de ele, apoi îşi îndreptă atenţia către Chris Webb, 
care îi povestea cum actualizase sistemul şi ce program 
antivirus instalase; bineînţeles, cu alte costuri. Dar tot nu putea 
explica de unde apăruse virusul care ştersese toate datele, 
singura posibilitate fiind CD-ul găsit în tren, CD pe care îl va lua 


să îl analizeze. 

După ce plecă Chris, Tom stătu o jumătate de oră să îşi facă 
ordine în poşta electronică. Apoi, din curiozitate deschise 
internetul şi intră la istoric, unde putea vedea toate site-urile 
accesate în ultimele douăzeci şi patru de ore. Erau două vizite 
pe Google, câteva pe jeeves.co.uk şi una la Railtrack, unde 
verificase ce trenuri sunt în ziua respectivă. Mai era o vizită pe 
site-ul celor de la Polstar Votka făcută ieri, pentru a se pregăti 
pentru întâlnirea de astăzi. Şi un site pe care nu îl recunoştea. 

Era un şir lung, complex, de litere şi liniuţe. Ultimele cuvinte 
ale lui Chris Webb înainte de a pleca fuseseră să nu intre pe 
vreun site pe care nu îl recunoştea, dar Tom folosea internetul 
de ani buni şi ştia cum funcţionează. Ştia că poţi să iei un virus 
dacă deschizi un fişier ataşat, dar nu putea să accepte că poţi 
lua unul dacă accesezi un site. Programe-spion, da. Ştia că 
multe firme aveau obiceiul prost de a trimite un program-spion 
atunci când intrai pe site-ul lor. Acesta rămânea în calculator şi 
raporta tot ceea ce se accesa din acel moment. În acest fel se 
putea construi profilul potenţialilor clienţi şi se putea afla ce 
produse îi interesează. Dar viruşi? În nici un caz. 

Intră pe adresă. 

Aproape instantaneu, mesajul apăru pe ecran: 


„Acces interzis. Încercare de intrare neautorizată.” 


— Mai ai nevoie de ceva în seara asta, Tom? 

Ridică privirea. Sarah, ţinându-şi poşeta, stătea în uşă. 

— Nu, e în regulă, mulţumesc. 

— Am o întâlnire, îl anunţă ea cu gura până la urechi. 
Trebuie să ajung la coafor! 

— Noroc! 

— Tipul este directorul de marketing al unui trust de presă. 
Ar putea ieşi ceva de aici. 

— Du-te şi fă-l praf! 

— Aşa voi face! 

Se întoarse la ecran şi accesă din nou adresa. 

În câteva secunde mesajul reapăru: 


„Acces interzis. Încercare de intrare neautorizată.” 


Mai târziu - după un martini mai mare decât de obicei, după 
masa de seară, şi aproape o sticlă întreagă de vin Australian 


Margaret River Chardonnay, în locul celor două pahare pe care 
le bea de obicei - Tom se aşeză la biroul de acasă, deschise 
laptopul, accesă căsuţa de e-mail şi începu să lucreze. În câteva 
minute îi sosiră câteva mesaje. Două conţineau comenzi 
serioase, ceea ce-l încântă. Un mesaj era de la directorul de 
marketing al unui client important, mulţumindu-i personal 
pentru ajutorul dat pentru ca sărbătorirea semicentenarului să 
fie un succes. 

Simţindu-se  înveselit, se uită peste restul mesajelor, 
răspunzând la unele şi ştergând altele. Apoi apăru alt mesaj. 


„Dragă domnule Bryce, 

Noaptea trecută aţi accesat un site pe care nu eraţi autorizat să îl 
vizitaţi. Acum aţi încercat să îl accesaţi din nou. Nouă nu ne plac 
musafirii neinvitaţi. Dacă anunţaţi poliţia despre ceea ce aţi văzut sau 
dacă încercaţi să intraţi din nou, ceea ce s-a întâmplat calculatorului 
dumneavoastră li se va întâmpla soţiei dumneavoastră, Kellie, 
băiatului Max şi fiicei Jessica. Citiţi bine acest mesaj, apoi gândiţi-vă 
mult. 

Prietenii dumneavoastră de la Scarab Productions” 


Nici nu apucase să termine de citit, că mesajul dispăru de pe 
ecran. Apoi toate mesajele începură să dispară, ca şi cum ar fi 
fost dizolvate în acid. 

Într-un minut, sau poate mai rapid, în timp ce se uita 
neajutorat, cu creierul paralizat, fără să-i dea prin minte să 
închidă calculatorul, toate datele dispărură. 

Apăsă pe taste. Dar nu mai era nimic, decât un ecran gol, 
gol. 

Lui Dennis Ponds, responsabil cu relaţiile de presă al poliţiei 
din Sussex, câţiva ofiţeri bănuitori îi dăduseră o poreclă: Pond 
Lifes. Prea multe informaţii se scurseseră către presă şi 
întotdeauna biroul său era privit cu suspiciune. Fost ziarist, 
arăta mai mult a agent de vânzări. La vreo patruzeci de ani, cu 
părul negru dat pe spate, nişte sprâncene neobişnuit de mari şi 
o înclinaţie către costumele lucioase, avea sarcina dificilă de a 
menţine legătura fragilă dintre poliţie şi public. 

Roy Grace, ţinând în mână o sticlă cu apă minerală, îl privea 


S Viaţă ascunsă (n. tr.) 


de la biroul său, simțind compasiune pentru el. Mulţi poliţişti nu 
aveau încredere în el, iar presa nu îi înţelegea motivele. Nu era 
o slujbă din care s-ar fi putut câştiga ceva. Grace îşi aducea 
aminte că unul dintre cei care ocupaseră înainte acest post 
ajunsese la psihiatrie şi îşi petrecea toată ziua sugând dintr-o 
sticlă goală. 

Ponds pusese toate ziarele de dimineaţă pe biroul lui Grace şi 
acum stătea în faţa lui, frângându-şi mâinile. 

— Cel puţin am reuşit să nu ajungă pe prima pagină, Roy, 
spuse el scuzându-se, ridicându-şi sprâncenele şi făcându-le să 
arate ca două ciori care se pregătesc să se bată. 

Avuseseră noroc; ştirile despre Charles şi Camilla ocupau 
pagina întâi a tuturor ziarelor. Era o expresie a timpurilor 
moderne faptul că povestea corpului fără cap apăruse în doar 
câteva fraze în paginile de interior ale unor ziare şi că în altele 
nu fusese deloc menţionată. Dar povestea celor „Două victime 
urmărite de poliţie” ajunsese în toate ziarele naţionale, precum 
şi pe jumătate de pagină din Daily Mail care era acum deschis în 
faţa lui. 

— Ai făcut tot ce ai putut, spuse Grace. 

Spre deosebire de mulţi dintre colegii săi, îşi dădea seama de 
cât de important era ca Ponds să fie de partea lor. 

— Te-ai descurcat bine la conferinţa de presă, îl lăudă Pond 
Life. Cel mai bun lucru pe care îl poţi face astăzi este să zici 
ceva de corpul decapitat. Am stabilit o întâlnire la ora 14. Eşti 
pregătit? 

— Gata să-i fac praf, răspunse Grace. 

— Poţi să-mi dai ceva date înainte? 

Grace se jucă cu capacul sticlei, rotindu-l înainte şi înapoi. 

— N-am identificat amprentele. Aşteptăm rezultatul testelor 
ADN de la laborator. Intre timp, cercetăm lista cu persoane 
dispărute. 

— Le spunem că lipseşte capul? 

— Nu vreau să se afle acest lucru momentan. Le voi spune 
doar că trupul a fost mutilat, ceea ce duce la îngreunarea 
identificării. 

— Credeam că eu sunt cel care acopăr adevărul pentru voi. 

Grace zâmbi. 

— Se pare că ai fost un profesor bun... 

Cu sprâncenele ridicate precum aripile în zbor, Ponds 
întrebă: 

— Aveţi vreo pistă? 


— Hai, Dennis! Acum vorbeşti ca un jurnalist. 

— Aş vrea să le dau un os de ros. 

— Există câteva posibile piste. 

— OK, însă am auzit că, probabil, este vorba de o tânără din 
Brighton, jurisconsult. Aşa e? 

Uimit de informaţie, Grace întrebă: 

— Unde ai auzit asta? 

Ponds dădu din umeri. 

— Umblă vorba pe stradă. 

— Pe care stradă? Cine dracu” ţi-a spus asta? 

Ponds se uită la detectiv. 

— Trei jurnalişti au sunat deja la biroul meu. 

Grace îşi aduse aminte de discuţia la mobil cu Glenn Branson 
de ieri după-amiază, când vorbiseră despre cine ar putea fi 
tânăra. Oare ascultase cineva? Acest lucru era aproape 
imposibil; noile telefoane trimiteau semnale digitale, codificate. 
Înfuriat, aruncând cu sticla spre tavan, Grace replică: 

— Cine dracu' le-a spus? Dennis, victima, oricine este ea, are 
o familie. Poate că are un soţ, o mamă, un tată, copii care o 
iubeau. Nu cred că e cazul să facem speculaţii. 

— Ştiu acest lucru, Roy. Dar nici să minţim presa nu putem. 

Gândindu-se ca întotdeauna la Sandy, Grace zise: 

— Ascultă, îţi dai seama că toţi cei cărora le-a dispărut cineva 
apropiat şi cărora li se pare că descrierea se potriveşte vor sta 
cu ochii lipiţi de tot ce se tipăreşte şi orice se spune la televizor 
sau la radio? Nu este treaba mea să dau speranţe, treaba mea e 
să găsesc criminali. 

Dennis Ponds notă repede pe un carneţel. 

— Asta e bine, spuse el. Ultima frază. Pot să o folosesc în 
comunicatul de presă? 

Grace se uită un moment la el. Era o chestie tipică pentru un 
ofiţer de presă! Cuvinte. De fapt, asta era tot ce îşi dorea Ponds. 
Încuviinţă şi se uită la ceas, intenţionând să se ducă să îşi 
informeze echipa. Apoi trebuia să ajungă la autopsia de la 
morgă, care urma să înceapă la ora 10. 

Mai era un motiv pentru care vroia să asiste la autopsie şi 
acesta nu avea nimic de a face cu sărmana fată ale cărei 
rămăşiţe măcelărite vor fi şi mai ciopârţite de medicul patolog; 
avea însă de a face cu o altă tânără de la morgă, cu care urma 
să se întâlnească în această seară. 

Sub teancul de ziare de pe biroul său se afla şi revista pentru 
bărbaţi FHM. Grace spera să aibă câteva minute în această 


dimineaţă pentru a vedea care mai erau ultimele tendinţe în 
moda masculină. Glenn Branson îl tot bătea la cap în legătură cu 
hainele sale, cu tunsoarea, chiar şi cu ceasul lui nenorocit. 
Ceasul lui Seiko de încredere, pe care i-l dăduse Sandy, se pare 
că era prea mic, prea demodat; oferea indicii greşite cu privire 
la el. Probabil că nici nu arăta ora bună. 

Cum naiba să fii modern? Mai avea rost să încerce la cei 
treizeci şi nouă de ani ai lui? Apoi se gândi la Cleo Morey şi 
simţi un val de entuziasm. Şi da, îşi dădu seama că avea rost. 
Avea un rost enorm. 

Dennis Ponds mai rămase lângă biroul lui o perioadă ce îi 
păru o eternitate, dar Grace îl toleră pentru că aşa legătura 
între ei se întărea, iar el avea nevoie ca omul să fie de partea lui 
pentru moment. În afară de asta, Ponds îi spuse o bârfă 
interesantă despre detectivul-şef adjunct, Alison Vosper, apoi de 
o plângere cu privire la detectivul-şef Gary Weston, superiorul 
direct al lui Grace, care, spunea Ponds, părea mult mai interesat 
de cursele de cai şi de câini decât de munca în poliţie, iar 
oamenii începuseră să observe acest lucru şi să comenteze. 
Oricare ar fi fost adevărul, nu era un lucru deştept din partea 
şefului său cel ambițios să îşi lase reputaţia să aibă de suferit. 
Ca prieten, probabil că ar fi trebuit să îi spună ceva; dar cum? Şi 
apoi, Grace ştia, deşi nu vroia să admită, că uneori era gelos pe 
stilul de viaţă al lui Gary Weston, pe familia sa care îl adora, pe 
modul în care se comporta în societate, pe ascensiunea sa în 
ierarhie. Încercă să îşi aducă aminte cine spusese „De fiecare 
dată când un prieten al meu are un succes, ceva în mine 
moare”. Pentru că, din nefericire, era adevărat. 

În sfârşit, Dennis Ponds plecă. În timp ce uşa se închidea, 
Grace luă revista şi începu să o răsfoiască. În câteva minute, 
reveni la starea de proastă dispoziţie. Erau douăzeci de stiluri 
diferite pe douăzeci de pagini. Ce l-ar fi făcut să arate modern şi 
bine îmbrăcat la întâlnire? Şi ce l-ar fi făcut să arate ca un 
prost? 

Era un singur mod de a afla, se gândi el, resemnându-se să 
aştepte ce îi rezerva soarta. 

Grace ieşi din birou şi trecu pe lângă secretariat, unde 
Eleanor, asistenta lui, lucra alături de trei colege. Împreună, 


aceste patru femei făceau munca administrativă necesară 
tuturor  detectivilor de la sediul central al secţiei de 
criminalistică, cu excepţia lui Gary Weston, care avea propria lui 
asistentă. 

Două dintre lucrurile care nu îi plăceau lui Gary la această 
clădire erau uniformitatea, lipsa de personalitate. Poate din 
cauza faptului că era proaspăt renovată, sau poate fiindcă era 
departe de oraş, clădirea părea sterilă. Nu avea, aşa cum aveau 
majoritatea secţiilor de poliţie, pereţii zgâriaţi de la încăierările 
cu răufăcătorii sau de la vreun obiect de metal pe care cineva l- 
ar fi mânuit cu neatenţie, ori pete vechi pe covor, ori tavanul 
pătat de fum de ţigară. Nu erau geamuri crăpate, scaune rupte, 
birouri vechi; nu avea acea patină care conferea personalitate 
unui loc, deşi, trebuia să recunoască, personalitatea aceea nu 
era întotdeauna una primitoare. 

Eleanor avea pe birou un buchet de violete într-un vas mic, 
chinezesc, o fotografie cu cei patru copii, dar, curios, nici una a 
soţului ei, un rebus pe jumătate dezlegat dintr-un ziar şi cutia cu 
masa de prânz. 

Se uită la el cu obişnuitul ei zâmbet nervos. Pe spătarul 
scaunului atârna un sacou. După mai mulţi ani de lucru 
împreună, erau unele lucruri pe care le făcea automat. Unul 
dintre acesta era să-i elibereze agenda de fiecare dată când era 
desemnat să se ocupe de o nouă anchetă. 

Îl informă pe scurt despre trei şedinţe de comitet la care îi 
anulase prezenţa, la una fiind vorba de proceduri interne, la alta 
de modul de revizuire a cazurilor vechi şi la a treia de înscrierea 
în echipa de rugby a poliţiei din Sussex. 

Apoi Grace primi un apel pe mobil de la Emily Gailor, cea 
care administra dovezile în procesul lui Suresh Hossain, care îi 
transmitea că nu va fi nevoie de el la tribunal în acea zi. Hossain 
era un infractor din partea locului, acuzat că îşi ucisese un rival. 

Luându-şi geanta în care pusese revista FHM, străbătu 
culoarul larg, cu mochetă verde, mărginit de birouri ale 
personalului administrativ. La stânga sa, printr-un geam lat, 
putea vedea în biroul impresionant al lui Gary Weston, 
detectivul-şef. De data asta, Gary era acolo şi îi dicta ceva 
asistentei. 

Ajungând la uşă, Grace îşi trecu cardul de securitate prin 
faţa dispozitivului, apoi deschise uşa şi intră pe un culoar lung, 
cu mochetă gri. Trecu pe lângă un panou mare cu titlul 
Operaţiunea Lisabona, pe care era prinsă fotografia unui bărbos 


cu figură de chinez, înconjurată de fotografii ale plajei aflate la 
poalele falezei înalte din Beachy Head, fiecare având un cerc 
roşu desenat pe ea. Acest bărbat neidentificat fusese găsit mort 
în urmă cu patru săptămâni la poalele stâncilor. La început se 
presupusese că era doar un alt sinucigaş, până când la autopsie 
s-a demonstrat că era deja mort atunci când căzuse de pe faleză. 

Grace trecu pe lângă biroul ofiţerilor care se ocupau cu 
interogările, o cameră mare în care detectivii se adunau pe 
durata cercetărilor, apoi pe lângă o uşă pe scria SIO, încăperea 
care va fi biroul său temporar; pe partea opusă se afla o uşă pe 
care scris MIR ONE şi pe care el intră. 

MIR ONE şi MIR TWO erau punctele centrale ale 
investigaţiilor privind incidentele grave. In ciuda ferestrelor 
care erau prea sus pentru a se vedea prin ele, MIR ONE, cu 
pereţii vopsiți în alb, avea un aer proaspăt, plăcut, emana 
energie pozitivă, era camera lui preferată din clădire. Dacă altor 
încăperi ale sediului central le lipsea zgomotul secţiilor de 
poliţie cu care era obişnuit Grace, aceasta era plină de viaţă. 

Avea un aer aproape futurist, amintind de Sala de Control a 
Misiunilor de la NASA, în Houston. Era o cameră mare, în forma 
literei „L“, împărţită în trei spaţii de lucru, fiecare cu un birou 
din lemn, la care aveau loc câte opt persoane. Alături de ele se 
aflau nişte panouri mari. Pe unul era scris OPERAŢIUNEA 
CORMORANTI, pe altul OPERAŢIUNEA LISBON şi pe treilea 
OPERAŢIUNEA SNOWDRIFT; pe fiecare erau prinse fotografii 
de la locul crimei şi grafice cu progresele înregistrate. Ultimul, 
adus ieri după-amiază, avea titlul OPERAŢIUNEA 
PRIVIGHETOAREA, nume aleatoriu pe care calculatorul poliţiei 
îl alesese pentru ancheta privind cadavrul decapitat. 

Spre deosebire de alte birouri din secţiile de poliţie, aici nu 
exista nici un lucru personal pe mese sau pe pereţi. Nu erau 
fotografii de familie, nici calendare cu evenimente sportive, nici 
cartonaşe cu jucători. Fiecare obiect din această cameră, în 
afara mobilei şi a aparaturii electronice, avea legătură cu 
cercetările în derulare. Şi nu erau nici râsete, nici vorbărie. 
Doar linişte şi concentrare maximă, soneriile telefoanelor şi 
sunetul hârtiilor tipărite la imprimantele laser. 

Fiecare echipă de lucru era alcătuită din cel puţin un şef, de 
obicei un sergent sau inspector, un supervizor, un agent cu 
funcţie mai mică, un analist şi un dactilograf. Grace îi cunoştea 
pe majoritatea, dar oamenii erau prea ocupați ca să aibă timp de 
amabilităţi. 


Nu îl remarcă nimeni când intră în încăpere, cu excepţia 
detectivului Glenn Branson, înalt de un metru şi nouăzeci 
centimetri, negru şi chel precum un meteorit, care îl salută 
ridicând mâna. Era îmbrăcat într-unul dintre costumele sale 
dichisite, unul maro cu dungi albe, care îl făcea să semene mai 
mult cu un traficant de droguri decât cu un poliţist, avea o 
cămaşă albă cu gulerul apretat şi o cravată care părea vopsită 
de un cimpanzeu orb, drogat. 

— Salut, bătrâne! spuse Glenn Branson cu o voce sonoră, 
făcându-i pe ceilalţi să ridice privirea un moment. 

Grace le adresă un zâmbet scurt. li solicitase pe toţi cei cu 
care lucrase la ultimul său caz, ceea ce însemna că nu avuseseră 
o pauză prea mare. Dar erau tineri şi colaboraseră bine. Din anii 
de experienţă învățase că, dacă ai o echipă bună, merită să faci 
toate eforturile ca să o mentii intactă. 

Cea mai în vârstă era detectivul Bella Moy, cu faţa ca o 
cireaşă sub o claie de păr şaten, care avea ca întotdeauna o 
cutie desfăcută de bomboane la câţiva centimetri de tastatură. 
O urmări cum scria ceva foarte concentrată, iar mâna sa, la 
fiecare câteva minute, ca şi cum ar fi fost o creatură cu viaţă 
proprie, lua o bomboană şi o băga în gură. Era o femeie slabă, 
cu toate că mânca mai mult decât orice fiinţă pe care o întâlnise 
Grace vreodată. 

Lângă ea stătea detectivul Nick Nicholl, de aproape treizeci 
de ani, tuns scurt şi înalt ca un vrej de fasole, un poliţist 
ambitios şi un bun jucător de fotbal pe care Grace îl încuraja să 
se apuce de rugby, gândindu-se că ar fi fost perfect să joace în 
echipa poliţiei, pe care fusese rugat s-o prezideze toamna 
viitoare. 

În faţa lui, citind o hârtie scoasă la imprimantă, stătea 
Emma-Jane Boutwood, detectiv fără experienţă - o tânără 
frumoasă, cu părul lung, blond şi o figură perfectă. Când o 
primise în echipă, la ultimul său caz, Grace crezuse că va fi 
veriga slabă a echipei. Dar imediat fata demonstrase că era un 
agent plin de energie, iar el avea sentimentul că va face carieră 
în poliţie, dacă va decide să rămână. 

— Deci? spuse Glenn Branson. Mi-am schimbat presimţirea. 
Cum să te conving că noua mea presimţire e cea bună? Teresa 
Wallington. 

— Ea cine e? întrebă Grace. 

— O fată din Peacehaven. Nu a apărut la petrecerea de 
logodnă de noaptea trecută. 


Cuvintele răscoliră ceva rece în interiorul lui Grace. 

— Spune-mi mai multe. 

— Am vorbit cu logodnicul ei. Nu minte. 

— Ştiu şi eu? replică Grace. 

Instinctul îi spunea că era prea devreme, dar nu vroia să îi 
taie lui Branson din entuziasm. Studie fotografiile de la locul 
crimei, care fuseseră lipite pe panou la cererea sa. Se uită la un 
instantaneu al mâinii tăiate, apoi la corpul măcelărit. 

— Crede-mă, Roy. 

Uitându-se în continuare la fotografii, Grace spuse: 

— Să te cred? 

— Iar începi! 

— Ce încep? întrebă Grace, nedumerit. 

— Să faci ce îmi faci tot timpul, omule. Să răspunzi cu o altă 
întrebare. 

— Asta pentru că niciodată nu înţeleg la ce te referi! 

— Pe dracu’! 

— Câte femei dispărute avem, pe care nu le-am eliminat încă 
de pe listă? 

— Nici o schimbare de ieri. Cinci, pe o rază rezonabilă a 
zonei locale. Mai multe, dacă includem toată ţara. 

— Nu a venit nimic de la laborator? întrebă Grace. 

— Speră ca în această seară, pe la ora 18, să afle dacă femeia 
este în baza lor de date, interveni detectivul Boutwood. 

Grace se uită la ceas. Mai erau cincisprezece minute şi 
trebuia să plece la morgă. Făcu repede nişte calcule în minte. 
Conform presupunerilor de ieri ale lui Frazer Theobald, femeia 
nu era moartă de mai mult de douăzeci şi patru de ore. Nu era 
ceva neobişnuit ca o persoană să lipsească o zi întreagă. Dar 
după două zile prietenii, rudele şi colegii deveneau îngrijoraţi. 
Ziua de astăzi va fi productivă pentru că măcar vor reuşi să mai 
scurteze lista cu potenţialele victime. 

Adresându-se detectivului Nicholl, Grace spuse: 

— S-au luat amprente după urmele de picior? 

— Se lucrează. 

— Să se lucreze nu este suficient. Am zis că vreau ca până la 
întâlnirea din această dimineaţă doi ofiţeri să meargă cu 
modelul la magazinele din zonă şi să vadă dacă se potriveşte 
ceva. Există şanse ca cizmele să fi fost cumpărate pentru 
această ocazie. Dacă e aşa, atunci ar apărea pe camerele de 
supraveghere. Nu pot fi multe magazine în zonă care să vândă 
cizme de lucru; vreau să am un raport la întâlnirea de la ora 18. 


Detectivul Nicholl încuviinţă şi îşi luă imediat telefonul. 

— Este a doua zi în care nu l-a contactat, insistă Branson. 

— Cine? întrebă Grace neatent. 

— Teresa Wallington. Locuieşte împreună cu logodnicul ei. 
Se pare că nu există nici un motiv pentru care să dispară. 

— Şi celelalte patru de pe listă? 

— Nici ele nu au fost văzute astăzi, recunoscu el iritat. 

Deşi avea treizeci şi unu de ani, Branson era în poliţie de 
numai şase ani, după ce avusese un eşec ca angajat într-un club 
de noapte. 

Grace îl simpatiza; era inteligent şi atent şi avea o intuiţie 
grozavă. Intuiţia e importantă în munca de poliţist, dar are şi un 
neajuns: te poate determina să tragi prea repede concluzii, fără 
să analizezi atent toate posibilităţile, pentru ca apoi să dai 
atenţie numai acelor dovezi care îţi susţin bănuiala. Uneori, 
Grace trebuia să mai taie din entuziasmul lui Branson, pentru 
binele lui. 

Dar de data aceasta, Grace avea nevoie de Branson nu numai 
pentru intuiţia de care dădea el dovadă, ci pentru ceva ce nu 
ţinea de serviciu. 

— Vrei să vii cu mine la morgă? 

Branson se uită la el cu sprâncenele ridicate. 

— La naiba, omule, acolo duci tu toate fetele cu care te 
întâlneşti? 

Grace zâmbi. Branson era mai aproape de adevăr decât 
realiza. 

Tom Bryce stătea într-o sală de şedinţe lungă şi îngustă, 
dintr-o clădire mică de birouri aflată lângă Aeroportul Heathrow 
- atât de aproape, încât i se părea că avionul va ateriza şi va 
ajunge de pe pistă direct în încăperea respectivă. Motorul 
huruia, trenul de aterizare ieşi, iar avionul trecu pe lângă 
acoperiş ca umbra unui peşte uriaş, la o distanţă ce părea de 
numai câţiva centimetri. 

Sala avea un aspect ieftin. Pe pereţii maronii erau fotografii 
înrămate cu scene din filme de groază şi SF, în mijloc era o 
masă de bronz pentru douăzeci de oameni, care părea adusă 
dintr-un templu tibetan, iar în jurul ei erau dispuse scaune 
înalte, deloc confortabile, făcute fără îndoială pentru a nu lungi 


şedinţele. 

Clientul său, Ron Spacks, era un fost manager în muzica 
rock, astmatic şi aproape de şaizeci de ani. Purta o perucă ce 
părea greşit aşezată, în timp ce dinţii lui erau mult prea albi 
pentru faţa ridată şi pentru vârsta lui. Era îmbrăcat într-un 
tricou decolorat cu Greatful Dead”, blugi şi sandale. Răsfoia 
catalogul BryceRight şi mormăia de fiecare dată când găsea 
ceva ce îl interesa. 

Tom îşi bea cafeaua şi aştepta cu răbdare. Gravytrain 
Distributing era unul dintre cei mai mari distribuitori de DVD- 
uri din ţară. Medalionul de aur pe care Spacks îl purta la gât, 
inelele cu diamante pe degete, Ferrari-ul negru parcat afară, 
toate erau o dovadă a succesului său. 

Aşa cum se lăudase cu alte ocazii, insul începuse prin a avea 
un stand pe strada Portobello, vânzând DVD-uri la mâna a doua 
pe vremea când lumea nici nu ştia ce sunt acelea DVD-uri. Tom 
nu se îndoia că mare parte din imperiului lui fusese clădit pe 
marfă de contrabandă, dar nu era timpul să facă alegeri morale 
în privinţa clienţilor. În trecut, Spacks făcuse comenzi grase şi 
plătise întotdeauna la scadenţă. 

— Mda, spuse el. Vezi, Tom, clienţii mei nu vor nimic 
extravagant. Ce ai nou anul ăsta? 

— Suporturi de bere sub formă de CD, la pagina patruzeci şi 
doi, cred. Le putem imprima. 

Spacks deschise la pagina respectivă. 

— Mda, repetă el cu un ton cam neentuziasmat. Mda. Şi cât 
ar costa o sută de mii de bucăţi? Ai putea să le faci la mai puţin 
de o liră? 

Tom se simţi pierdut fără computer. Acesta era la birou, 
resuscitat încă o dată de Chris Webb. Toate preţurile produselor 
sale erau pe computer şi fără acestea nu ar fi îndrăznit să 
înceapă să reducă, mai ales la o comandă ca aceasta. 

— O să revin cu o estimare. Vă trimit astăzi un mail. 

— Mda, nu trebuie să fie mai mult de o liră, spuse Spacks şi 
deschise o cutie de Cola. Aş dori ceva în jur de şaptezeci de 
pence. 

Telefonul lui Tom începu să sune. Se uită la ecran, văzu că 
era Kellie şi respinse apelul. 

Şaptezeci de pence nu era suficient, ştia acest lucru cu 
siguranţă - CD-urile costau mai mult de atât - dar se hotări să 


7 Formaţie de muzică rock (n. tr.). 


nu îi spună încă lui Spacks acest lucru. 

— Cred că ar fi cam puţin, replică plin de tact. 

— Mda. Să-ţi spun ce altceva m-ar interesa. Vreo douăzeci şi 
cinci de ceasuri Rolex de aur. 

— Rolex de aur? Adevărate? 

— Nu vreau nişte copii mizere; vreau marfă adevărată. Vreau 
să le inscripţionez cu un logo. Poţi să îmi obţii un preţ? Am 
nevoie de ele repede, la mijlocul săptămânii viitoare. 

Tom încercă să nu îşi arate surprinderea, mai ales după ce 
Spacks îi spusese că nu vroia nimic extravagant. Acum vorbea 
de ceasuri care costau mii de lire fiecare. Apoi telefonul sună 
din nou. 

Era tot Kellie, iar acest lucru îl îngrijoră pe Tom; în mod 
normal ar fi lăsat un mesaj. Poate că unul dintre copii era 
bolnav? 

— Vă deranjează dacă răspund? întrebă el. Soţia. 

— Trebuie să răspundem celor cărora ne supunem. Oyster - 
clasic pentru Rolex, aşa-i? 

Tom, care ştia la fel de multe despre Rolex-urile de aur pe 
cât ştia despre fermele de găini din Anzi, replică: 

— Da, cu siguranţă. Apoi, cu un gest către Spacks, răspunse 
la telefon. Bună, iubito. 

Kellie avea o voce ciudată şi vulnerabilă. 

— Tom, îmi pare rău că te deranjez, dar am primit un telefon 
care m-a înspăimântat. 

Ridicându-se şi îndepărtându-se de Spacks, Tom zise: 

— Iubito, ce s-a întâmplat? Spune-mi. 

— M-am dus să îmi fac manichiura. La vreo cinci minute 
după ce m-am întors, a sunat telefonul. Un bărbat m-a întrebat 
dacă sunt doamna Bryce şi eu am spus da. Apoi m-a întrebat 
dacă sunt doamna Kellie Bryce şi iar am zis că da. Pe urmă a 
închis. 

Afară era o zi mohorâtă, ploioasă, şi aerul condiţionat 
răcorea încăperea fără a fi necesar. Dar brusc, ceva mult mai 
rece îi trecu prin tot corpul, prinzându-l cu nişte degete de 
gheaţă. 

Amenințarea de ieri noapte? Amenințarea care apăruse cu 
câteva secunde înainte ca memoria calculatorului să fie ştearsă. 
Avea acel telefon legătură cu mesajul pe care îl primise? 


„Dacă anunţaţi poliţia despre ceea ce aţi văzut, sau dacă încercaţi 
să intraţi din nou, ceea ce s-a întâmplat calculatorului dumneavoastră 


li se va întâmpla soţiei Kellie, băiatului dumneavoastră Max, şi fiicei 
dumneavoastră Jessica.” 


Doar că, bineînţeles, nu anunţase poliţia şi nici nu încercase 
să mai intre pe site. Se gândi la alte posibilităţi. 

— Ai încercat să apelezi numărul de la care ai fost sunată? Să 
formezi unu-şapte-zero-unu? 

— Da. Spune că numărul nu este alocat. 

— Unde eşti acum, iubito? 

— Acasă. 

Se uită la ceas şi văzu că îi tremura mâna. Era abia mijlocul 
zilei. 

— Uite, iubito, probabil că nu este nimic. Probabil că fost un 
număr greşit. Nu ştiu. Poate că cineva verifica livrările de la 
eBay. Pot fi multe explicaţii, spuse încercând să pară sigur pe el, 
dar nereuşind să se convingă măcar pe sine. Tot ce putea să 
vadă în gând era tânăra cu părul lung, frumoasă, măcelărită de 
un bărbat. Sunt la o întâlnire, adăugă. Te sun din nou imediat ce 
pot. 

— Te iubesc, spuse ea. 

Uitându-se la Spacks, care răsfoia alte pagini ale catalogului, 
Tom spuse: 

— Şi eu. Te sun în cinci minute, maximum zece. 

— Femeile, remarcă Spacks înţelegător, când el închise. 

Tom încuviinţă. 

— Nu te poţi pune cu femeile. 

— Nu, îl aprobă Tom. 

— Aşa. Ceasuri Rolex. Am nevoie de un preţ pentru douăzeci 
şi cinci de ceasuri Rolex de aur. Cu o mică inscripţie pe ele şi cu 
livrare la sfârşitul săptămânii viitoare. 

Tom era atât de îngrijorat pentru Kellie, încât nici nu realiză 
valoarea potenţială a comenzii. 

— Ce fel de inscripţie? 

— Un punctuleţ. Mic. j 

— Lasă pe mine. Te voi contacta. Îţi voi obține cel mai bun 
preț. 

— Mda. 

Modul de a şofa al lui Glenn Branson nu îi plăcuse niciodată 
lui Grace, dar de când acesta făcuse cursurile intensive de 


condus, din cadrul poliţiei, care făceau parte din pregătirea 
premergătoare unui transfer la Departamentul Naţional de 
Criminalistică, îl speria şi mai mult. Şi, ca lucrurile să fie şi mai 
rele, colegul său asculta tot timpul la radio un post de muzică 
rap, cu volumul suficient de tare încât Grace să îşi simtă 
creierul într-un mixer. 

Cursul intensiv pentru şoferi permitea poliţiştilor să ia parte 
la urmăriri cu viteză foarte mare, aşa că, pentru a-şi arăta 
abilităţile, Branson alesese singura rută pe care era posibil să ai 
o coliziune la viteză foarte mare fără să te chinuieşti prea mult. 
Era un drum de doi kilometri şi jumătate, cu două benzi, care 
trecea precum o şiră a spinării prin Downland, o zonă care se 
întindea între centrul oraşului Brighton şi parcul industrial în 
care se afla şi sediul central al Poliţiei. 

Era ca o pistă de curse. Grace putea să vadă drumul pe un 
kilometru înainte: cele două curbe uşoare, partea dreaptă, o 
curbă strânsă la dreapta şi apoi jumătate de kilometru de curbă 
pe stânga, unde avusese loc un accident mortal acum mai puţin 
de o săptămână. Observase un camion care se apropia de ei şi 
se uită la Branson, sperând că văzuse şi el pericolul. Dar 
Branson se concentra asupra curbei strânse la stânga, care se 
apropia. 

Vitezometrul arăta 135 de kilometri şi urca. Picături de 
ploaie se loveau de parbriz. 

— Vezi, omule! ţipă Branson peste vocea ca de ciocan a lui 
Jay-Z. Treci bine pe dreapta, ca să ai cea mai bună vedere 
asupra benzii, apoi calci acceleraţia. Aşa se face la Formula 1. 

Grace fluieră printre dinţi, în timp ce Glenn călca pe 
acceleraţie, strivind noroiul, iarba şi urzicile de pe marginea 
drumului. Maşina zvâcni alarmant. Simţi că i se lipeşte cămaşa 
de piele. 

Camionul se apropia. 

Grace verifică rezistenţa centurii de siguranţă, apoi 
vitezometrul. Maşina de poliţie Vectra, fără însemne, mergea 
acum cu 160 de kilometri la oră. li trecu prin cap să întrebe 
dacă avea de gând să pună frână înainte de a ajunge la curba de 
nouăzeci de grade, acum la o distanţă de doar câteva sute de 
metri în faţă, dar orice întrebare i-ar fi distras atenţia lui 
Branson. Pe o movilă la stânga sa, în bătaia vântului, Grace văzu 
doi bărbaţi ducând echipament de golf. 

Se întrebă dacă ultimele clipe ale lui pe acest pământ vor fi 
petrecute între rămăşiţele ciopârţite ale unei maşini de poliţie, 


în miros de sandvişuri vechi, ţigări şi transpiraţia altora, tras 
prin parbriz de doi bătrânei îmbrăcaţi în echipament de golf, în 
timp ce un cântăreţ de rap pe care nu îl văzuse în viaţa lui 
răcnea la el. 

— Aşadar, despre bănuiala mea... spuse Branson chiar în 
centrul curbei, când camionul se afla la doar câteva sute de 
metri de ei. : 

Grace se apucă de marginile scaunului. Infruntând toate 
legile fizicii, maşina reveni pe direcţia corectă. Acum mai urma 
doar o curbă periculoasă şi apoi vor fi pe un drum sigur, pe care 
se mergea cu 60 de kilometri la oră. 

— Sunt numai urechi. 

— Nu aud decât cum îţi bate inima, spuse Branson rânjind. 

— Sunt norocos că o mai am. 

Grace dădu radioul mai încet. Ca şi cum i-ar fi răspuns, 
Branson încetini. 

— Teresa Wallington. Locuieşte cu logodnicul. Şi plănuiesc o 
petrecere de logodnă la Al Duomo pentru marţi seară - trebuie 
să fie la mijlocul săptămânii, pentru că el lucrează în ture mai 
ciudate. Trebuie să vină rude şi prieteni din toată ţara, nu? 

Grace nu spuse nimic. Deşi acum mergeau cu 60 de kilometri 
la oră, încă nu erau în afara pericolului. În timp ce Branson 
vorbea şi căuta în acelaşi timp un post de radio, maşina mergea 
înainte pe contrasens, iar un autobuz se apropia. Chiar în 
momentul în care Grace vroia să apuce volanul, panicat, 
Branson păru că observă autobuzul şi repuse rapid maşina pe 
banda corectă a drumului. 

— Apoi, ea nu apare, spuse Branson. Nici un telefon, nici un 
mesaj, nada“. 

— Şi prietenul a ucis-o? 

— l-am spus să vină în această după-amiază. M-am gândit să 
îl ducem în sală, să-l studiem niţel. 

La sediul central exista o cameră specială pentru 
chestionarea martorilor, care putea fi monitorizata cu o cameră 
video din încăperea alăturată. Acolo se discuta cu martorii 
vulnerabili. Urmărindu-i şi filmându-i, ofiţerii le puteau citi 
limbajul corpului, verificându-le credibilitatea. Dar uneori Grace 
găsea încăperea folositoare pentru primul interviu cu cineva 
care se putea dovedi a fi suspect - de multe ori soţul sau 
amantul victimei. 


83 Nimic, în limba spaniolă în text. 


În fotoliile roşii, confortabile, din sala de interogatoriu, era 
mai probabil ca oamenii să lase să le scape ceva, decât în 
scaunele ţepene din sălile posomorâte ale Secţiei de Poliţie din 
Brighton. In unele cazuri, casetele erau date unui psiholog 
pentru a schiţa profilul. Acelaşi era motivul pentru care soţii, 
partenerii sau amanţii victimelor erau uneori daţi la televizor 
cât mai rapid posibil - pentru a vedea ce limbaj corporal 
folosesc. 

— Deci, ai renunţat la juristă? Am auzit că îţi plăcea de ea, îl 
ironiză Grace. 

— Am vorbit cu prietena ei cea mai bună. Mi-a spus că a mai 
făcut aşa şi înainte, să dispară pentru două zile fără nici o 
explicaţie. Singurul lucru diferit este că până acum nu a lipsit 
niciodată de la serviciu. 

— Vrei să spui că nu are legătură? 

Branson, umblând din nou la radio, răspunse: 

— Aşa mi se pare. 

Grace se întreba dacă Branson remarcase coada care se 
făcuse la semafor în faţa lor. Se îndreptau, mult prea rapid, 
către partea din spate a unei maşini de gunoi. De data asta 
reacţionă: 

— Glenn!! 

Răspunsul lui Branson a fost să apese pe frână, făcând ca 
roţile din spate să scrâşnească. Grace întoarse capul pentru a 
vedea o maşină mică, roşie, oprindu-se la numai câţiva 
centimetri de portbagajul lor. 

— La ce curs pentru şoferi ai mers? întrebă Grace. Poţi să îmi 
reîmprospătezi memoria? Era un curs la care luai notițe în 
Braille? 

— Du-te naibii, răspunse Glenn. Eşti un pămpălău de 
pasager, ştiai asta? Ar trebui să stai în spate. 

Grace se gândi că ar fi fost mult mai bine pe scaunul din 
spate. Motorul se opri şi Branson îl porni din nou. 

— Aducţi aminte de începutul filmului The Italian Job, când 
conduce un Ferrari în tunel şi bum! 

— In noua variantă? _ 

— Nu, tontule, aia e o prostie. In cel original, cu Michael 
Caine, 

— Îmi aduc aminte de autobuzul de la sfârşit, care se balansa 
pe marginea prăpastiei. De asta îmi aduce aminte şofatul tău. 

— Mda, bine, tu conduci ca o babă. 

Grace scoase revista FHM din servietă. 


— Poţi să opreşti o secundă? Am nevoie de sfatul tău. 

Când semaforul se făcu verde, Branson înaintă puţin, apoi 
opri într-o staţie de autobuz. Grace deschise revista şi îi arătă 
două pagini cu bărbaţi în costume diferite. 

Branson se uită ciudat la el. 

— Ai ajuns homosexual, sau ce? 

— Am o întâlnire. 

— Cu unul din ăştia? 

— Foarte amuzant. Am o întâlnire în seara asta, una serioasă. 
Tu pari a fi expertul în materie de modă în poliţie; am nevoie de 
sfatul tău. 

Branson se uită la fotografii un minut. 

— Deja ţi-am zis că trebuie să faci ceva cu părul, da? 

— Uşor de spus pentru tine, că nu ai deloc. 

— M-am ras în cap, omule, că e mai modern. 

— Eu nu mă rad în cap. 

— 'Ţi-am mai spus, ştiu un frizer grozav. lan Habbin de la The 
Point. Să ţi-l decoloreze puţin, să îl scurteze în părţi, puţin mai 
lung sus şi dat tot cu gel. 

— N-o să îmi crească până la ora 20, în seara asta. Dar am 
timp să îmi iau ceva de îmbrăcat. 

Brusc, Branson îi arătă prietenului său un zâmbet cald. 

— Eşti serios, omule; chiar ai o întâlnire! Mă bucur pentru 
tine. Era şi timpul să începi să ai o viaţă din nou. Şi cine este? O 
cunosc? 

— Poate. Grace era emoţionat de reacţia prietenului său. 

— Hai, termină cu misterele. Cine e? Cumva Emma-Jane? 
Arată bine! 

— Nu, nu ea; oricum, este prea tânără pentru mine. 

— Atunci, cine? Bella? 

— Doar spune-mi cu ce să mă îmbrac. 

— Nu cu costumul ăsta vechi pe care îl porţi acum. 

— Haide, spune-mi odată! 

— Şi unde o duci? 

— La un local italian. „Latin in the Lanes”. 

— Ăsta-i restaurantul favorit al doamnei mele. Lui Ari îi plac 
fructele de mare. Dar ştiu că o să cheltuieşti mult cu ea! 

Grace dădu din umeri. 

— Şi ce crezi că ar trebui să fac, să o duc la McDonald's? 

Ignorând comentariul, Branson îi spuse: 

— Uită-te cum mănâncă. 

— Pardon? 


— Îţi poţi da seama cum este o femeie în pat după modul în 
care mănâncă. 

— O să ţin minte să mă uit. 

Apoi Branson tăcu câteva minute, studiind revista. Dădu 
câteva pagini. 

— Pentru cineva de vârsta ta, nu aş încerca să arăt prea 
tânăr. 

— Du-te dracului! 

Branson arătă spre un manechin care purta o jachetă bej 
obişnuită peste un tricou alb, blugi şi pantofi maro. 

— Asta eşti tu. Aşa te văd îmbrăcat. Domnul $mecher. Du-te 
la Luigi, pe strada Bond; ei au aşa ceva. 

— Vrei să vii cu mine după autopsie, să mă ajuţi să aleg ceva? 

— Numai dacă îmi dai întâlnire după aceea. 

Se auzi un claxon puternic. Branson şi Grace se întoarseră şi 
văzură în oglinda retrovizoare faţa unui autobuz. 

Branson porni maşina şi merseră mai departe. Câteva minute 
mai târziu ajunseseră în aglomeraţia de la sensul giratoriu, 
lângă un magazin Sainsbury gigant, aflat în dreapta lor, şi 
trecură de un magazin de pompe funebre, amplasat strategic. 
Făcură stânga şi intrară pe o poartă de fier forjat prinsă de nişte 
stâlpi de cărămidă, pe care era un semn deloc primitor: „Morga 
Brighton şi Hove”. 

Grace nu avea nici o îndoială că existau locuri mai rele pe 
lume. Însă, din punctul său de vedere, mai rău decât locul 
acesta nu se putea. Îşi aducea aminte de o expresie pe care o 
auzise odată: „Banalitatea răului.” Iar acesta era un loc banal. 
Era o clădire oarecare, dar cu o aură oribilă. Avea un singur 
etaj, era îmbrăcată în piatră de râu de culoare gri şi avea o alee 
asfaltată într-o parte, suficient de largă cât să intre o 
ambulanţă. 

Morga era o oprire într-o călătorie doar dus către un 
mormânt sau un crematoriu, o călătorie a oamenilor care 
muriseră brusc, violent sau în mod inexplicabil, ori din cauza 
vreunei boli care ucidea fulgerător, cum ar fi meningita virală, 
caz în care analizele post-mortem i-ar fi putut ajuta pe cei 
rămaşi în viaţă. In mod normal, în momentul în care trecea de 
poartă începea automat să tremure fără să vrea, dar astăzi nu 
era aşa. 

Astăzi era încântat. Nu din cauza cadavrului pe care venise 
să îl studieze, ci din cauza femeii care lucra acolo. Cu care avea 
întâlnire în acea seară. 


Dar nu îi va spune acest lucru lui Glenn Branson. 

Tom scoase cu atenţie maşina din parcarea de la Gravytrain 
Distribution, atent să nu lovească Ferrari-ul lui Ron Spacks, 
puse telefonul în suport şi formă numărul lui Kellie, adâncit în 
gânduri. 

Imaginea femeii în timp ce era măcelărită îi dădea fiori şi îi 
tot revenea în minte. Era un film, trebuie să fi fost doar o scenă 
dintr-un film de groază; existau sute de filme pe care nu le 
văzuse. Probabil că era o scenă dintr-unul. Puteai să creezi tot 
felul de efecte speciale în zilele noastre. Era un film. 

Trebuie să fi fost un film. Dar ştia că doar încerca să se 
convingă singur. Calculatorul lui stricat,  e-mailurile 
amenințătoare... Se scutură ca şi cum un nor negru îi intrase în 
suflet. Ce dracu' văzuse marţi seară? 

Apoi auzi vocea lui Kellie, puţin mai veselă acum. 

— Bună, spuse ea. 

— Iubito? Imi pare rău pentru mai devreme, eram cu un 
client tare dificil. 

— E în regulă, probabil sunt doar eu de vină. Doar că, ştii, a 
fost ciudat. 

În timp ce conducea pe lângă mai multe fabrici şi depozite, 
un alt avion ateriza şi el ridică vocea. 

— Spune-mi exact ce s-a întâmplat. 

— A fost doar un telefon. Bărbatul m-a întrebat dacă aici 
locuieşte familia Bryce, apoi dacă eu sunt Kellie Bryce şi când i- 
am spus că da, a închis. 

— Ştii ce cred eu? spuse Tom. Probabil că este vreunul dintre 
acei oameni despre care am citit acum câteva zile în ziar; e un 
întreg sistem care funcţionează: sună oameni pretinzând că sunt 
de la bancă şi că fac un control de siguranţă; le cer clienţilor să 
le confirme o mulţime de lucruri despre casa lor, despre parole, 
detalii bancare şi cărţi de credit. Probabil că a fost cineva de 
genul acesta, care a fost întrerupt în mijlocul acţiunii. 

— Poate, replică Kellie, deşi nu părea mai convinsă decât el. 
Avea un accent ciudat. 

— Ce fel de accent? 

— Ceva european, dar nu britanic. 

— Şi nu a mai spus nimic altceva? 


— Nu. 

— Aştepţi vreun pachet? 

Urmă o tăcere ciudată. 

— Nu chiar. 

La naiba. Cumpărase ceva. 

— Ce vrei să spui cu „nu chiar”, iubito? 

— Încă nu s-a închis licitaţia. 

Tom nici nu vroia să ştie care era extravaganţa zilei de azi. 

— Uite, o să încerc să ajung acasă devreme. Trebuie să mă 
duc în oraş să îmi recuperez laptopul; e la reparat din nou. 

— Încă nu merge? 

— Nu, e un virus care nu vrea să fie eliminat. Cum este 
vremea? 

— Se luminează. 

— Poate că, dacă ajung la timp, facem cu un grătar împreună 
cu copiii? 

Răspunsul ei fusese ciudat, aproape evaziv, se gândi el în 
timp ce ieşea cu maşina pe drumul principal, căutând 
indicatorul pentru Londra într-un sens giratoriu aflat puţin în 
faţa lui. 

— Da, spusese ea. Adică, bine, poate. 

Tot drumul de-a lungul Autostrăzii M4, îngustă precum gâtul 
unei sticle din cauza liniilor de autobuz introduse de Ken 
Livingston (lucru pentru care Tom i-ar fi fiert primarului 
testiculele în ulei), încercă să îşi imagineze toate motivele 
pentru care cineva ar da un telefon şi pe urmă ar închide. Şi cel 
mai probabil era că fusese un curier care nu mai ştia drumul. 
Foarte simplu. Nimic de care să fie îngrijorat. 

Doar că îşi făcea griji, pentru că îi iubea pe Kellie, Max şi 
Jessica atât de mult. 

Părinţii săi muriseră în urma unui accident de maşină, pe 
vreme de ceaţă, pe M1, când el avea douăzeci de ani. Singurul 
său frate, Zack, care era cu cinci ani mai mic decât el şi care 
niciodată nu trecuse peste acest accident, renunţase la şcoală, 
locuia în Bondi Beach în Sydney, îşi lua tot soiul de slujbe 
ciudate şi făcea surfing. În afara lui Zack şi a unui unchi din 
partea mamei pe care nu îl văzuse de la zece ani şi care nu se 
deranjase să vină la înmormântarea părinţilor săi, Kellie, Max şi 
Jessica erau singura familie pe care o avea, ceea ce îi făcea şi 
mai importanţi. 

Când ieşi de pe autostradă şi intră pe strada Cromwell, îi 
sună telefonul. Tom apăsă pe o tastă pentru a răspunde. 


— Alo! 

O voce de bărbat cu un puternic accent est-european întrebă: 
— Sunteţi Tom Bryce? 

Precaut, răspunse: 

— Da, eu sunt. 

Apoi bărbatul închise. 

Rămăşiţele femeii moarte se aflau în camera sterilă pentru 
autopsie, pe o măsuţă de metal, sigilate în pungi transparente 
precum cele pentru produsele congelate de la magazin. 

Corpul era într-o pungă; picioarele şi mâna care fusese găsită 
pe câmp erau sigilate separat. Mâna era într-o pungă mică. 
Tălpile erau şi ele înfăşurate în pungi; acest lucru era necesar 
pentru a proteja orice fibră, orice fragment de piele sau de 
pământ de sub unghii. Apoi, totul fusese introdus într-o altă 
pungă mare. 

Tocmai bucata de plastic mare o îndepărta doctorul Frazer 
Theobald cu mare atenţie, verificând încet orice, oricât de 
microscopic, ar fi putut cădea de pe pielea sau părul femeii 
moarte şi care ar fi putut avea legătură cu criminalul. 

Grace venise în acest loc de mai multe ori decât dorea să îşi 
amintească. Prima oară venise în urmă cu douăzeci de ani, când 
abia intrase în poliţie şi asistase la o autopsie. Îşi aducea aminte 
perfect; victima era un bărbat de şaizeci de ani care căzuse de 
pe o scară, întins în pielea goală, lăsat fără nici o urmă de 
demnitate umană, cu două etichete pe care îi era scris numele, 
una maronie şi una verde, legate de degetul mare de la un 
picior. 

Când medicul tăiase în jurul scalpului, chiar pe linia unde 
începea să crească părul, pentru ca apoi să întindă pielea 
capului până când i-a acoperit faţa, descoperind craniul, iar 
patologul, cu ferăstrăul, începuse să caute prin cap, Grace 
făcuse ceea ce făceau mulţi poliţişti la început: căpătase o 
culoare verde şi, clătinându-se, plecase la toaletă, unde 
vomitase. 

Acum nu mai vomita, dar locul tot îl înfricoşa de fiecare dată 
când venea aici. Pe de o parte era mirosul de dezinfectant 
Trigene pe care îl luai cu tine în fiecare por al pielii şi îl aveai 
ore întregi după ce părăseai clădirea; pe de altă parte era 


lumina difuză care intra pe ferestrele semiopace şi care dădea 
camerei un aspect eteric. Şi era senzaţia dintotdeauna că morga 
era o gară, o sală de aşteptare, un casă urâtă la jumătatea 
drumului între moarte şi odihna eternă. 

Cadavrele erau ţinute aici până când cauza morţii era 
identificată (în unele cazuri până când se descoperea cine era 
victima), apoi, cu acordul rudelor, erau lăsate în seama unui 
antreprenor de pompe funebre. Uneori, cadavrele nu erau 
niciodată identificate. Cadavrul unui bărbat în vârstă, aflat în 
frigiderul din depozit, era acolo de aproape un an. Fusese găsit 
mort pe o bancă în parc şi nimeni nu venise să îl identifice. 

Uneori, în momentele sale negre, Grace se întreba dacă 
acelaşi lucru se va întâmpla şi cu el. Nu avea soţie, copii sau 
părinţi; o avea doar pe sora sa, însă ce se întâmpla dacă el trăia 
mai mult decât ea? Dar nu se gândea prea mult la asta, avea 
destule probleme cât era în viaţă, deşi se gândea mult la 
moarte. Mai ales aici. Uneori, uitându-se la un cadavru de pe o 
masă sau la uşile frigiderelor în care erau ţinute, îi trecea un 
fior prin vene întrebându-se câte fantome erau în clădirea asta. 

Cleo Morey, medicul legist şef, îl ajută pe doctorul Theobald 
să îndepărteze plasticul mare, apoi îl împături cu grijă pentru 
depozitare; acesta urma să fie trimis la laborator în cazul în care 
corpul nu le dădea nici un indiciu. Grace îşi lăsă privirea să 
alunece puţin pe silueta medicului. Chiar şi în hainele de lucru 
era uimitor de frumoasă, părere pe care o împărtăşeau toţi cei 
care o vedeau. 

Apoi patologul de serviciu scoase corpul din pungă şi începu 
laborioasa muncă de măsurare şi înregistrare a dimensiunilor 
fiecărei din cele treizeci şi patru de tăieturi. Pielea părea mai 
palidă decât ieri şi, deşi mare parte din aceasta, inclusiv cea de 
pe sâni, era acoperită de tăieturi de un roşu-aprins, putea să 
vadă primele semne de rigor mortis. 

În cameră erau două mese de metal, una fixă şi una cu roţi, 
pe care erau puse rămăşiţele femeii moarte. Mai erau un levier 
hidraulic şi un rând de frigidere cu uşi de sus până jos. Pereţii 
erau vopsiți în gri şi toată camera era înconjurată de un canal 
de scurgere. De-a lungul unui perete erau mai multe chiuvete şi 
un furtun galben, încolăcit. De-a lungul altuia era o suprafaţă de 
lucru largă, o masă din metal, un dulăpior din metal plin cu 
instrumente, nişte baterii Duracell şi câteva suvenire sinistre, în 
mare parte stimulatoare cardiace pe care nimeni nu le voise 
înapoi. 


Lângă dulap era o schemă cu numele celui decedat, 
cuprinzând coloane pentru greutatea creierului, a plămânilor, a 
inimii, a ficatului, a rinichilor şi a splinei. Momentan, aici nu era 
scris decât „Femeie necunoscută”. 

Era o cameră încăpătoare, dar în această dimineaţă era 
aglomerată. In afara patologului de serviciu şi a legistului-şef, 
mai erau Darren, asistentul medicului legist, un tip inteligent, 
arătos şi cu o atitudine plăcută, de vreo douăzeci de ani, cu 
părul tuns în stil modern, Joe Tindall, ofiţerul care fotografia 
linia aşezată pe fiecare rană, Glenn Branson şi el. 

Vizitatorii purtau salopete maro cu manşete albe şi fie pungi 
de plastic peste încălțări, fie cizme de cauciuc. Patologul şi cei 
doi medici legişti aveau salopete albastre şi şorţuri groase, 
maro, iar primul avea o mască ce îi atârna pe lângă bărbie. 
Grace se uită la Cleo Morey, îi surprinse privirea şi zâmbetul 
scurt dar clar pe care i-l adresă şi simţi că i se accelerează 
pulsul. 

Se simţea ca un copil entuziasmat. Şi nu era bine, era 
neprofesional; toată concentrarea sa trebuia îndreptată către 
caz în acest moment, dar nu se putea abţine. Cleo Morey îi 
atrăgea atenţia şi el nu avea ce face. 

Deja avuseseră o întâlnire în urmă cu câteva zile. De fapt, 
fusese un fel de întâlnire: la un pahar într-un local, întâlnire 
scurtată din cauza unui telefon care îl chema înapoi la serviciu. 

Doamne, era minunată, se gândi el. Şi indiferent de câte ori o 
întâlnea, nu prea reuşea să o vadă pe această femeie de aproape 
treizeci de ani, cu picioare lungi, cu părul blond, pielea roz şi 
inteligenţă ascuţită, lucrând aici, făcând una dintre cele mai 
mohorâte treburi de pe planetă. După cum arăta, ar fi putut fi 
manechin sau actriţă, iar la ce minte avea ar fi putut face 
carieră în orice domeniu şi-ar fi propus, dar ea alesese asta. Ore 
lungi, la datorie zi şi noapte. In orice moment putea fi chemată 
pe malul unui râu, la un incendiu sau într-o pădure, pentru a 
vedea un cadavru. Pentru a pregăti cadavrul astfel încât medicul 
patolog să poată face autopsia, apoi să îl reasambleze pe cât de 
bine posibil, indiferent de cât de ars sau de descompus era, 
pentru a fi identificat de rude şi pentru a oferi acestora o fărâmă 
de speranţă că moartea celui iubit nu a fost atât de rea pe câto 
arăta corpul. 

În timp ce îl urmărea pe doctorul Theobald măsurând cea de- 
a cincea rană, chiar deasupra ombilicului, nu o invidia deloc pe 
Cleo pentru sarcina care îi revenea. Cu noroc, spera ca 


identificarea să se poată face după ADN; nici un părinte nu ar 
trebui să vadă vreodată aşa ceva. Da, ştia prea bine cât de 
important era pentru unii oameni să vadă cu ochii lor. De multe 
ori, deşi încercau să nu îi lase, oamenii insistau să vină, doar ca 
să îşi mai vadă o dată ruda, să îşi ia la revedere. 

Sfârşit. 

Ceva de care el nu a avut parte. Şi acest lucru îl făcea să 
înţeleagă necesitatea lui. Fără un sfârşit nu aveai nici o 
motivaţie să mergi mai departe. Acesta era motivul pentru care 
el rămăsese cuprins de o stare de amorţeală de la dispariţia lui 
Sandy. Mâine urma să vină un nou clarvăzător în Brighton, să 
facă o demonstraţie în faţa unui public restrâns într-un centru 
de sănătate, iar Grace cumpărase un bilet. Ştia că probabil va fi 
tot un eşec, dar poliţia britanică şi cea internaţională epuizaseră 
toate pistele convenţionale. 

Cleo îi aruncă o privire caldă, flirtând. Verificând întâi că 
Branson nu se uita, el îi făcu cu ochiul. 

„lisuse, eşti atât de frumoasă!” se gândi el, cu inima grea şi 
simțindu-se vinovat din cauza lui Sandy. Era ca şi cum, chiar şi 
după atâţia ani, o înşela întâlnindu-se cu o altă femeie. _ 

Telefonul său sună, anunţându-l că are un mesaj. Îl scoase 
din buzunar şi se uită la ecran. Era de la detectivul Nicholl, 
rămas la birou: 


„Teresa Wallington eliminată.” 


Imediat, Grace îl atenţionă pe Branson şi îl trase în partea 
din spate a camerei. 

— Cred că trebuie să mai lucrezi la tehnica presupunerilor, îi 
spuse. Apoi îi întinse telefonul pentru a citi mesajul. 

— La naiba! Aveam un sentiment... chiar aveam o presimţire 
în legătură cu asta, spuse Branson. 

Arăta atât de dezamăgit, încât lui Grace i se făcu milă de el. 
Cu un semn de încurajare, îi spuse: 

— Glenn, în filmul Seven, Morgan Freeman a avut o bănuială 
care s-a dovedit a nu fi corectă. 

Uitându-se într-o parte, Branson replică: 

— Vrei să spui că aceasta este o trăsătură comună a 
poliţiştilor de culoare? 

— Nu, el este actor. Grace se uită din nou la Cleo, urmărindu- 
i părul blond ondulându-se, extrem de frumos, pe umeri. Poate 
că e o trăsătură comună gorilelor mari şi chele, îşi încurajă el 


colegul. 

Apoi îl sună pe Nick de la telefonul fix aflat pe masa de lângă 
el. Noile telefoane mobile pe care le comandase poliţia vor 
distorsiona orice posibilă interceptare, dar pentru moment, cele 
pe care le foloseau erau foarte uşor de ascultat, aşa că evita să 
le folosească în cazurile delicate. 

— S-a speriat din cauza nunţii, îi explică Nick Nicholl. Şi a 
fugit. Acum se întoarce cuminte acasă. _ Ş 

— Drăguţ, remarcă Grace sarcastic. li voi spune lui Glenn. li 
plac poveştile cu final fericit. 

Se uitară peste lista scurtă cu femei dispărute care se 
potriveau descrierii şi Grace îi spuse lui Nicholl să se asigure că 
aveau câte ceva de la fiecare din cele patru femei, pentru o 
probă de ADN. Nicholl îl puse la curent cu cercetarea 
minuțioasă care se făcea în zona în care fusese descoperit 
cadavrul, pentru a găsi mâna stângă şi capul fetei. În sinea sa, 
Grace nu se aştepta ca acestea să fie găsite. Poate că mâna da, 
era posibil ca un câine sau o vulpe să o fi luat de acolo. Dar se 
îndoia că vor găsi vreodată capul. 

Mai dădu un telefon scurt, pentru a vedea cum înaintau 
lucrurile în cazul lui Suresh Hossain, un caz care devenise 
personal pentru el. Era un caz dificil; acuzarea făcuse nişte gafe 
şi nici el nu se descurcase atât de bine pe cât trebuia. Fusese 
atât de prost încât să ia una dintre dovezi, un pantof care 
aparţinea bărbatului ucis, şi să o ducă unui clarvăzător. 
Apărarea aflase acest lucru şi îl umilise la tribunal. 

Doctorul Frazer Theobald îşi făcea treaba încet, ca de obicei, 
dar avansa. Examinarea stomacului femeii moarte arăta că nu 
mâncase înainte de a fi ucisă, ceea ce îi va ajuta să îşi dea 
seama când murise - mai degrabă devreme în cursul serii. Nu se 
simţea nici miros de alcool, care ar fi fost prezent chiar şi după 
două pahare, ceea ce sugera că nu fusese la un bar, deşi nu era 
chiar cu totul exclus. 

Putin după ora 12.30, când Grace se îndepărtă din nou, de 
data aceasta pentru a-l suna pe Dennis Ponds să întrebe despre 
conferinţa de presă de la ora 14, Glenn Branson se apropie de 
el, părând neobişnuit de îngreţoşat. 

— Ar fi bine să vii să vezi asta, Roy. 

Grace întrerupse telefonul pe care vroia să îl dea şi îl urmă. 
Toată lumea stătea în jurul mesei, într-o tăcere şocată. În timp 
ce se apropia putea să simtă duhoarea dezgustătoare a 
excrementelor şi a gazelor din intestine. 


Corpul femeii fusese deschis, cavitatea toracică fusese 
expusă, iar inima, plămânii şi celelalte organe vitale fuseseră 
îndepărtate şi puse într-o parte pentru a fi sigilate şi puse înapoi 
în corp după ce autopsia se va termina. Pe tăviţa de metal, 
aşezat la câţiva centimetri de cadavru, era un tub lung, maro- 
deschis, care arăta ca un cârnat. Avea aproape doi centimetri în 
diametru şi zăcea într-o baltă de sânge, excremente şi mucus. 
Doctorul Theobald făcuse o incizie în el şi o ţinea deschisă cu 
foarfecele, pentru ca toată lumea să vadă. 

Patologul se întoarse spre el, figura lui mustăcioasă având un 
aer mai serios decât de obicei. Apoi arătă cu degetul. 

— Cred că ar trebui să te uiţi la asta, Roy. 

Anatomia nu fusese niciodată punctul forte al lui Roy şi 
uneori, când se uita la organele unui cadavru, avea nevoie de 
ceva timp pentru a-şi da seama ce reprezentau. Privi pe masă, 
încercând să înţeleagă despre ce putea fi vorba. O parte din 
intestine, presupuse el. Apoi, în timp ce se uita, doctorul 
Theobald folosi forcepsul pentru a face incizia mai mare, iar 
acum Grace putu vedea ceva înăuntru. 

Ceva ce toată lumea din cameră văzuse deja. Ceva ce îl făcu 
să se holbeze pentru câteva momente, în stare de soc. 

Apoi făcu involuntar un pas în spate, ca şi cum ar fi vrut să se 
depărteze. 

— Iisuse, spuse el, închizând ochii o secundă, simțind că i se 
scurge sângele din creier. Stomacul i se întorsese pe dos de 
dezgust. 

— O, Doamne! 

Era un gândac lucios, gras, negru, lung de cinci centimetri, 
cu picioare ţepoase şi spate carenat, care avea un corn îndoit pe 
cap. Frazer Theobald îl ridică cu delicateţe, folosind foarfecele, 
şi îl ţinu în sus pentru ca toată lumea să îl poată vedea. Creatura 
nu mişca. 

Grace, căruia niciodată nu îi plăcuseră insectele, mai făcu un 
pas în spate. În general nu îi plăceau târâtoarele; îi fusese frică 
de păianjeni toată viaţa şi se ferise de insecte. lar asta era, 
Dumnezeule, o creatură extrem de urâtă. 

— Ce este asta, mai exact? întrebă Branson, cu vocea 
tremurând şi arătând cu degetul spre masa de disecţie, 


salvându-l inconştient pe Grace de la a pune o întrebare stupidă. 

— Rectul ei, bineînţeles, spuse patologul cu un aer 
cunoscător. 

Branson se uită într-o parte, părând îngreţoşat. Apoi văzu 
cum Theobald îşi apropie gândacul de nări, părul lung al 
mustăţii mişcându-se, aproape atingându-se de picioarele 
păroase ale insectei. Patologul inspiră adânc. 

— Formaldehidă, spuse el. 

Îi întinse insecta lui Grace, pentru a o inspecta. Detectivul îşi 
învinse greaţa şi mirosi. Imediat simţi mirosul de la orele de 
biologie din şcoală. 

— Da, aprobă el, apoi se uită din nou pe tava de disecţie. 

— De aceea nu l-am remarcat la examinarea vizuală a 
rectului; fusese împins prea sus. 

Grace se uită la capătul tubului de pe masă, sfincterul femeii. 

— După părerea ta, Frazer, a fost introdus înainte sau după 
moartea ei? 

— Nu pot spune. 

Apoi puse întrebarea care stătea pe buzele tuturor. 

— De ce? 

— Asta voi trebuie să aflaţi, spuse Theobald. 

Branson stătea în partea îndepărtată a camerei, sprijinindu- 
se de masa de lângă chiuvetă. 

— Vă aduceţi aminte de filmul Tăcerea mieilor? 

Grace îşi aducea aminte bine. Citise cartea, una dintre 
puţinele cărţi care chiar îl speriaseră, apoi văzuse filmul. 

— Toate victimele aveau un fluture îndesat pe gât, spuse 
Branson. Un fluture cap-de-mort. 

— Da, spuse Grace. Era semnătura criminalului. 

— Şi poate că aceasta este semnătura criminalului nostru. 

Grace se uită la creatura pe care patologul încă o ţinea sus. 
Pentru o secundă, ar fi putut jura că era vie, că i se mişcau 
picioarele. 

— Ştie cineva ce insectă este? întrebă el. 

— O rădaşcă? sugeră Cleo Morey. 

— De mărimea asta? interveni Darren, asistentul. Am studiat 
entomologia ca parte a pregătirii mele. Nu îmi amintesc de 
nimic atât de mare. Nu cred că este de la noi. 

— Cineva a importat-o? spuse Grace. S-au chinuit să o 
importe şi apoi i-au băgat-o în fund? De ce? 

Urmă o tăcere lungă. În sfârşit, patologul introduse insecta 
într-o pungă şi îi puse o etichetă. 


— Trebuie să aflăm tot ce se poate despre asta, spuse el. 

Grace se gândea. Din necesitate, de-a lungul anilor citise tot 
ce putuse despre mentalitatea criminalilor. Cele mai multe 
crime erau comise de persoane care îşi cunoşteau victimele. 
Erau crime singulare, de cele mai multe ori crime pasionale, 
comise la nervi. Dar câţiva criminali erau cu adevărat nebuni, 
ucigând de plăcere şi crezând că pot păcăli poliţia, uneori 
ajungând până la a se juca cu ea. Aceştia erau criminalii care de 
multe ori lăsau o semnătură. Un indiciu în batjocură. „Acesta 
este indiciul meu. Prindeţi-mă dacă puteţi, poliţişti handicapaţi!” 

Grace se uită la ceas. Ştia persoana care i-ar fi putut spune 
imediat despre ce fel de insectă era vorba. Habar n-avea dacă 
acest lucru va fi un ajutor real, dar le putea da un indiciu. 

— Presa nu trebuie să afle despre asta, spuse el. Toată lumea 
să păstreze tăcere totală, da? 

Toţi  încuviinţară. li înțelegeau raţionamentul. Cu un 
asemenea indiciu neobişnuit, vor şti imediat, în cazul că vor 
primi un telefon de la un pretins asasin, dacă respectivul era 
omul lor sau nu. Le va salva ore, dacă nu zile de urmărit piste 
false. 

Grace îi spuse lui Branson să sune echipa de la birou şi să 
identifice în Marea Britanie alte victime la care se găsise o 
astfel de insectă. Apoi îi puse patologului o întrebare 
prostească. Ştia că e stupidă, dar trebuia să întrebe: 

— Insecta era cu siguranţă moartă când a fost introdusă? 

— Mă îndoiesc că cineva ţine o doză de formaldehidă în fund, 
răspunse doctorul, puţin sarcastic. Arătă cu degetul un borcan 
mic de sticlă de pe tava de disecţie, cu un lichid cu aspect 
murdar. Nu e nici urmă acolo; acela este mucusul din intestin. 

Grace încuviinţă şi făcu un calcul rapid. Dacă pleca direct de 
la conferinţa de presă, va avea timp să arate insecta singurului 
om care o putea identifica. 

— Viking nord-vest, îndreptându-se spre sud-est cinci sau 
şase, devenind variabil la trei sau patru mai târziu. Ploi. Bine. 
North Utsire, South Utsire, nord-vest, patru sau cinci în South 
Utsire, altfel variabil trei sau patru, spuse Weatherman. 

Conducea maşina, un Fiat Panda vechi şi ruginit. La radio, un 
tip care habar nu avea despre ce vorbeşte povestea cât de uşor 


este să furi identitatea cuiva. Dar şofatul pe strada ce mărginea 
Portul Shoreham, portul comercial al oraşelor Brighton şi Hove, 
făcea prognoza meteo relevantă. 

La stânga era Sussex Motor Yachting Club, urmat de un 
depozit, iar la dreapta se aflau un rând de case. Se ducea din 
nou să îl vadă pe Jonas Smith, sau Carl Venner, pe numele său 
real; grăsanul începuse să îl enerveze. Colabora cu Venner doar 
ca să se răzbune pe cei pentru care lucra şi care îl scoteau din 
sărite în stil mare. Acum trebuia să renunţe la orice de fiecare 
dată când Venner îl chema, pentru că acesta refuza să comunice 
prin telefon sau prin e-mail, ca o persoană normală. Şi 
întotdeauna exista o şaradă ridicolă prin care trebuia să treacă, 
fie să meargă să-l întâlnească la un hotel, cum fusese ultima 
oară, în eventualitatea că era urmărit, fie să meargă la el la 
birou, mai rar, cum făcea acum. 

La capătul şirului de case trecu pe lângă un magazin cu piese 
pentru iahturi, apoi semnaliză la dreapta, aşteptă să poată intra 
în trafic şi acceleră, motorul tuşind din cauza solicitării, şi se 
îndreptă spre zona industrială Portslade Units. Clădirea către 
care se ducea era uşor de remarcat; era cea cu elicopterul, ca o 
insectă mutant, neagră, pe acoperiş. Elicopterul personal al lui 
Venner. 

Merse cu maşina pe lângă un depozit de antichităţi, apoi 
trase în parcarea imensei clădiri moderne, lângă un Mercedes 
negru, despre care ştia că era una dintre maşinile lui Venner. Pe 
firmă scria „Oceanic and Occidental Import-Export”. 

Opri maşina, dar continuă să asculte la Radio 5 Live, 
întrebându-se dacă să sune de pe telefonul mobil să intre în 
direct cu prezentatorul. Dar nu avea timp; trebuia să se întoarcă 
la birou. Murmurând pentru sine „patruzeci, Cromarty, Tyene, 
Dogger, nord-vest şapte vânt puternic forţă nouă”, cobori din 
maşină, o încuie, verifică fiecare uşă în parte şi se îndreptă spre 
intrarea laterală, unde, cu faţa spre camera de supraveghere, 
apăsă pe buton. 

Urmară un clinchet, apoi un bâzâit şi uşa se deschise. Intră 
într-un spaţiu imens, de mărimea unui teren de fotbal, plin de 
containere gri. Doi est-europeni ursuzi, îmbrăcaţi în salopete, 
unul chel şi cu capul tatuat, iar celălalt cu o coamă neagră, se 
uitară la el, făcură semn că îl recunosc şi se întoarseră spre un 
container care era ridicat în aer cu o macara. 

Weatherman spărsese sistemul informaţional al companiei şi 
citise actele. Ştia ce conţin containerele. Jumătate aveau bunuri 


legale, în majoritate piese pentru maşini şi îngrăşăminte pentru 
agricultură, iar cealaltă jumătate conţineau maşini de lux furate 
din Rusia şi Orientul Mijlociu, echipament militar pentru Siria şi 
Coreea de Nord şi medicamente expirate pentru Nigeria. 

Dar nu îi va spune lui Venner că ştia aceste lucruri. Erau 
doar informaţii folositoare. Vroia să îl vadă, să îi spună ce a aflat 
şi să se întoarcă la birou. Iar în această seară avea o întâlnire cu 
Mona; de fapt, o întâlnire on-line. A treia cu ea. Mona lucra 
pentru o companie de IT din Boise, Idaho, în America; vorbeau 
cel mai des despre mediu. 

Dar lucrul deosebit la ea era că îl citise pe Robert Anton 
Wilson şi aveau atât de multe în comun. Era de acord cu 
Weatherman că în curând oamenii vor putea să îşi „descarce” 
creierul în computer şi să trăiască o experienţă virtuală, 
eliberaţi de toate constrângerile unei fiinţe biologice, umane. 

Traversă sala imensă de la parter şi urcă la etaj cu liftul. 

— Scade în East Forties şi East Dogger, îl informă el pe Mick 
Brown, care venise să îl întâmpine în uşa deschisă, îmbrăcat 
într-un costum gri de la Prada şi purtând pantofi albi. 

Albanezul nu auzise niciodată prognoza meteo pentru nave. 
Nu avea nici o idee despre ce vorbea Weatherman şi nici nu îi 
păsa. Mestecă o gumă cu gura deschisă pentru câteva momente, 
arătându-şi dinţii mici şi albi şi uitându-se la el, analizându-i 
expresia urâtă, tunsoarea urâtă, cămaşa albă urâtă, pantalonii 
bej şi pantofii gri, vechi. Verifică dacă are vreo armă, nu pentru 
că ar fi crezut că ciudatul domn Frost ar purta vreuna, dar era 
ceva pentru care era plătit, aşa că verifica pe toată lumea. 

Frost nu avea muşchi, era extrem slab. Va fi uşor să îl ucidă 
atunci când va sosi momentul. Dar nu tocmai plăcut. 
Albanezului îi plăceau luptătorii; era mai bine să loveşti pe 
cineva care cu puţin timp înainte încercase să te lovească pe 
tine, în special dacă erau femei. 

— Mobilul? întrebă el cu un accent gutural. 

— Nu l-am adus cu mine. 

— L-ai lăsat în maşină sau la birou? 

— La birou, minţi el. Aşa mi s-a spus. 

Chiar în faţa liftului era o uşă solidă, cu un panou de 
securitate şi o cameră cu circuit închis. Albanezul scoase un 
card din buzunar, îl apăsă pe panou, apoi deschise uşa făcându-i 
semn lui Weatherman să îl urmeze. 

Imediat, Frost simţi mirosul familiar de ţigară. Intrară într-o 
cameră mică, neprimitoare, fără ferestre şi cu tapet ieftin pe 


pereţi. Era mobilată cu un birou vechi de metal care părea că 
fusese luat de la solduri, un scaun rotativ, un televizor cu 
plasmă montat pe perete, la care se vedea un meci de fotbal, şi 
cinci monitoare; unul arăta uşa de la intrarea în birou, iar 
celelalte patru aveau o acoperire de 360 de grade a exteriorului 
clădirii. 

— Aşteaptă. 

Albanezul traversă biroul, deschise o altă uşă, intră şi o 
închise în urma lui. Câteva momente mai târziu, Weatherman 
auzi voci ridicate. Venner ţipa, dar sunetul era prea înăbuşit 
pentru a înţelege ce spune. 

Se uită la ecranul televizorului. Era pauza de masă, un alt 
motiv pentru care era nervos, a doua pauză de masă în care îl 
chema Venner. Cu ochii în podea, fixând o bucăţică de staniol 
prinsă între fibrele covorului, se întreba cum să îşi adune curaj 
şi să îi spună că nu mai vrea să lucreze pentru el. Apoi se uită la 
televizor, dorindu-şi să fi fost Star Trek şi nu un meci de fotbal. 
Star Trek îl încuraja, îl inspira. Uneori îşi închipuia că este unul 
dintre personaje. Era îndrăzneţ... 

— Hm, spuse Bărbatul Care Nu Era Timid, curăţându-şi gâtul 
şi mintea, gândindu-se, întrebându-se cum să îşi adune curajul. 
Carl Venner nu va fi bucuros... 

Apoi gândurile i-au fost întrerupte de zgomotul uşii deschise 
şi de vocea grasului care ţipa cu un accent piţigăiat din 
Louisiana: 

— Ia dracului curva asta de sub ochii mei! M-a muşcat, curva 
dracului! 

Câteva secunde mai târziu, o fată înspăimântată ieşi din 
cameră, având o expresie nedumerită. Avea trăsături est- 
europene, cu părul lung, castaniu, era slabă şi se dăduse cu un 
ruj aprins, întins urât. Era încălţată cu nişte pantofi ieftini, purta 
un maiou cu decolteu adânc şi o fustă atât de scurtă, încât 
aproape că nu era legal să umble cu ea pe stradă. Sub ochiul 
drept avea o urmă proaspătă de lovitură, care părea că se va 
transforma într-o vânătaie; pe obrazul stâng avea o altă lovitură 
care îi julise pielea şi din care curgea sânge. Pe mâini avea 
vânătăi mari. 

Weatherman se gândi că nu are mai mult de doisprezece ani. 

Ea se uită la el ca şi cum i-ar fi cerut ajutorul, dar el îşi feri 
ochii, căutând bucăţica de staniol de pe covor şi părându-i rău 
pentru ea, dar nu avea cum să o ajute şi era hotărât să îi spună 
lui Venner că s-a săturat; doar că încă nu fusese plătit. 


Albanezul se răstea la fată într-o limbă pe care Weatherman 
nu o înţelegea. Fata îi răspunse domnului Brown cu o voce 
înaltă, prea agresivă pentru vârsta ei, se uită din nou disperată 
la Weatherman, dar el privi spre covor, murmurând ceva pentru 
sine. 

Apoi Weatherman simţi un braţ în jurul umerilor şi duhoarea 
neplăcută de ţigară combinată cu miros de transpiraţie, doar 
uşor mascată de colonia Comme des Garcons, „Homme”; 
învățase de curând pe dinafară toate mirosurile de parfum din 
magazinele duty-free din Aeroportul Gatwick, ca o modalitate de 
a-şi petrece timpul înaintea unui zbor. 

— Nu îi place pe la spate, John. Ce zici de asta? întrebă Carl 
Venner; corpul său de un metru şaizeci şi de o sută şaizeci de 
kilograme era într-o stare jalnică, iar pe obraz avea o zgârietură 
proaspătă. Părul alb, în mod normal atent aranjat, era ciufulit, 
iar coada de cal se desfăcuse parţial. Era îmbrăcat cu o cămaşă 
verde, descheiată, cu jumătate dintre nasturi rupţi, scoțând la 
iveală cute grele de carne pe piept şi un buric alb, fără păr, care 
atârna peste cureaua strălucitoare. 

Faţa îi era roşie de la efort sau de la nervi, iar petele uscate 
de eczemă, pe care Weatherman le remarcase şi altă dată, i se 
vedeau pe frunte; bărbatul respira atât de repede, încât se 
întrebă dacă nu cumva era pe cale să aibă un atac de cord. 

— Nu îi place să şi-o tragă în cur, spuse Venner, repetându- 
se. Poţi să crezi chestia asta? 

Weatherman nu avea nici o părere despre subiectul acesta. 
Simţindu-se împins de Carl Venner, răspunse simplu: 

— Hm. 

Se opriră un moment, iar Venner se întoarse către domnul 
Brown: 

— Fă ce vrei cu ea, apoi scapă de nenorocită. 

Să suporte aşa ceva şi să mai fie şi implicat nu făcea parte 
din înţelegerea lor. Însă Weatherman înţelesese adevărata 
natură a angajatorului său abia după ce citise despre trecutul 
său, când îi spărsese dosarele personale. 

Îl întâlnise prima dată pe Venner pe un forum de discuţii 
pentru programatori, pe internet, unde se făcea schimb de 
informaţii şi erau rezolvate probleme dificile din domeniu. 
Venner îl provocase la o chestie care atunci i se păruse 
ipotetică. Provocarea era să conceapă un site impenetrabil. 
Weatherman schiţase deja sistemul. Se gândise să îl ofere 
serviciului britanic de spionaj, dar îl scoseseră din sărite cu 


conflictul din Iraq. Şi, oricum, nu avea încredere în nici un 
sistem guvernamental, de nicăieri. De fapt, nu avea încredere în 
mai nimic. 

Venner îl împinse în biroul său ca o cavernă, care se întindea 
pe aproape toată suprafaţa etajului de deasupra depozitului. Era 
un spaţiu mare, fără ferestre şi fără suflet, tapetat cu acelaşi 
material ieftin ca şi biroul şi aproape la fel de puţin mobilat, în 
afara unei zone de la capătul celălalt, unde erau mai multe 
rafturi de echipamente de calcul pe care Weatherman le ştia pe 
dinafară, deoarece el le instalase. 

Biroul lui Venner, pe care erau trei laptopuri şi nimic altceva 
decât o scrumieră de sticlă cu două mucuri de ţigară şi un 
castron cu bomboane, era copia celui de afară. In spatele 
acestuia erau un fotoliu vechi de piele neagră şi o canapea 
lungă, din piele maro, într-o stare jalnică. Pe covorul din faţa 
acesteia Weatherman remarcă o pereche de chiloţi mici, de 
dantelă. Deasupra, picăturile de ploaie băteau în acoperişul 
metalic al depozitului. 

Ca întotdeauna, cei doi colegi muţi ai lui Venner, în costume 
negre, se materializară de nicăieri şi îl flancară tăcuţi şi fără să 
zâmbească, făcându-i lui Weatherman un semn slab de 
recunoaştere. 

— Ştii, chiar m-a muşcat, nenorocita! Uite! Lui Venner îi 
mirosea gura şi ridică un deget gras, cu unghia roasă până la 
carne. Weatherman putea să vadă semnele unei muşcături chiar 
la încheietură. Uitându-se la ele, spuse: 

— Ai nevoie de un vaccin împotriva tetanosului. 

— Tetanos? 

Weatherman fixă chiloţii de pe covor, mişcându-se înainte şi 
înapoi în tăcere, gândindu-se. 

— Tetanos? repetă americanul, speriat. 

Uitându-se în continuare la chiloţi, Frost răspunse: 

— Bacteriile inoculate de muşcătura unui om sunt mai 
periculoase decât cele de la animal. Ai idee câte 
microorganisme trăiesc în scuipatul uman? 

— Nu. 

Tot fâţâindu-se, Weatherman spuse: 

— Până la un milion pe milimetru; sunt cel puţin o sută 
nouăzeci de specii de bacterii. 

— Grozav! Venner se uită nesigur la rană. Deci... reluă el 
fâţâindu-se agitat pe covor, într-un cerc mic, apoi îşi încrucişă 
mâinile, expresia sa indicând o schimbare totală de spirit şi de 


subiect. Ai vreo informaţie? 

— Hm. Weatherman continuă să se uite la chiloţi, fâţâindu- 
se. Ce se va întâmpla, hm, cu fata? 

— Mick o duce acasă. Care e problema ta? 

— Hm, nimic, bine. OK, minunat. 

— Ai adus ce ţi-am cerut? Pentru ce dracu’ te plătesc? 

Weatherman desfăcu nasturele de la buzunar şi scoase o 
foaie de hârtie liniată, ruptă dintr-un carneţel şi împăturită în 
două. I-o dădu lui Venner, care o luă mormăind. 

— Eşti sigur sută la sută? 

— Da. 

Acest răspuns păru că îl satisface pe Venner, care se duse la 
birou să citească. 

Pe hârtie era scrisă adresa lui Tom şi a lui Kellie Bryce. 

Profesorul Lars Johansson era un bărbat care, după părerea 
lui Grace, semăna mai mult cu un bancher decât cu un om de 
ştiinţă care-şi petrecuse mare parte din viaţă târându-se prin 
peşteri, mlaştini şi jungle din lumea întreagă, în căutarea unor 
insecte rare. 

La peste un metru şi optzeci de centimetri înălţime, cu părul 
blond şi o figură prietenoasă, îmbrăcat într-un costum din trei 
piese cu dungi albe, anglo-suedezul degaja şarm şi încredere. 
Stătea la o masă mare din biroul său dezordonat de la ultimul 
etaj al Muzeului de Ştiinţe Naturale din Londra, cu ochelarii cu 
ramă de baga pe nas, înconjurat de cutii şi borcane pline cu 
specimene rare, un microscop şi un set de ustensile, rigle şi 
greutăţi. Întreaga încăpere părea un decor luat dintr-un film cu 
Indiana Jones, se gândi Grace. 

Cei doi bărbaţi se întâlniseră şi deveniseră prieteni în urmă 
cu câţiva ani, la Conferinţa Internaţională a Criminaliştilor, 
conferinţă care se organiza în diferite oraşe din SUA şi la care 
Grace participa în fiecare an. În mod normal, ar fi trimis pe 
cineva din echipa sa să discute cu Johansson, dar ştia că va 
obţine un răspuns mai rapid dacă se ducea chiar el. 

Entomologul scoase punguta de plastic în care era insecta. 

— A fost analizată, Roy? întrebă el cu accentul său de 
britanic cultivat. 

— Da. 


— Deci este în regulă dacă o scot din pungă? 

— Desigur. 

Johansson scoase cu atenţie din pungă insecta de cinci 
centimetri folosind pensetă şi o aşeză pe un suport de hârtie. O 
studie cu o lupă, în tăcere, timp de mai multe minute, în timp ce 
Grace bea recunoscător dintr-o ceaşcă de cafea, gândindu-se 
pentru un moment, cu regret, la întâlnirea cu Cleo pe care 
fusese nevoit să o amâne pentru a putea veni întâi aici şi apoi să 
se întoarcă la sediu pentru a discuta cu echipa sa. Aşteptase 
întâlnirea mai mult decât orice altceva şi era dezamăgit că 
fusese nevoit s-o amâne. Dar cel puţin stabiliseră o alta, pentru 
sâmbătă, peste numai două zile. Şi avantajul era că va avea 
suficient timp să îşi cumpere haine noi. 

— E un specimen frumos, Roy, spuse el. Foarte frumos. 

— Ce poţi să îmi spui despre el? 

— Unde l-ai găsit, mai exact? 

Grace îi explică, iar entomologul, spre lauda sa, nu mişcă nici 
o sprânceană. 

— Se potriveşte, spuse el. Nebunesc, dar foarte potrivit. 

— Potrivit? întrebă Grace. 

— Locul este potrivit - din motive care îţi vor deveni clare. 

— Sunt numai urechi. 

— Vrei să auzi despre acest micuţ tot cursul din anul doi de 
la biologie? Sau vrei varianta prescurtată? 

— Doar varianta scurtă; pe urmă trebuie să le-o povestesc 
unor oameni mai tonţi decât mine. 

Entomologul zâmbi. 

— Numele său este Copris lunaris şi aceasta este lungimea 
medie; de obicei au între cincisprezece şi douăzeci şi cinci de 
milimetri. Provine din Europa de Sud şi din Africa de Nord. 

— Se găsesc şi aici? 

— Nu în afara unei grădini zoologice. 

Grace se încruntă, gândindu-se unde duce acest detaliu. 
Profesorul continuă: 

— Grecii antici îl considerau o creatură sacră şi mai este 
numit gândac de bălegar sau scarabeu. 

Acum Grace înţelegea. 

— Gândac de bălegar? 

— Exact. Cele mai cunoscute sunt subspeciile care îşi 
folosesc capul şi picioarele din faţă pentru a aduna bălegarul şi 
a-i da forma unei bile pe care apoi o rostogolesc până când 
găsesc un loc potrivit să o îngroape, aşteptând să se 


descompună. 

— Sună delicios, spuse Grace. 

— Cred că prefer chifteluţele suedeze. 

Grace se gândi un moment. 

— Deci, faptul că gândacul a fost introdus în rectul femeii are 
o anume semnificaţie. 

— Una ciudată, da. 

O sirenă se auzi în stradă. 

— Cred că este corect să presupunem că avem de a face cu 
cineva care are nişte valori diferite faţă de mine sau de tine, 
spuse Grace strâmbându-se. 

Văzuse foarte multe în cariera sa şi câteodată ajungea la 
punctul în care zicea că nimic nu îl mai poate şoca. Apoi apărea 
ceva de genul acesta. 

— Care este legătura cu vechii egipteni, Lars? 

— Îţi scot ceva la imprimantă; este chiar fascinant. 

— Mă va ajuta să îl găsesc pe criminal? 

— Este clar că e vorba de cineva care are habar de 
simbolism. Cred că ar fi util să afli cât mai multe despre 
domeniul ăsta. Ai fost în Egipt, Roy? 

— Nu. 

Profesorul devenise entuziasmat. 

— Dacă mergi în Luxor, în Valea Regilor, vei vedea în temple 
scarabei peste tot; erau o parte fundamentală a culturii 
Egiptului de Sus şi de Jos. Şi, bineînţeles, erau importanţi în 
ritualuri funerare. 

Grace mai bău din cafea, gândindu-se la ce mai avea de făcut 
în seara aceea, în timp ce profesorul scria ceva la tastatură. 

În urmă cu douăzeci de minute, Emma-Jane Boutwood îl 
sunase pentru a-i spune că sosiră rezultatele de la analiza ADN 
şi că acesta nu exista în baza de date. Nu mai fuseseră găsite 
alte părţi ale corpului. Încă o femeie de pe lista celor dispărute 
fusese eliminată din cazul lor. ADN-ul celorlalte fusese trimis la 
laborator şi sperau să găsească o potrivire. Dacă nu, erau 
nevoiţi să mărească zona de cercetare. 

Brusc, imprimanta scoase o foaie de hârtie la doar câţiva 
centimetri de locul în care stătea el şi îl sperie. 

— Ritualuri funerare? 

— Da. 

— Care era semnificaţia acestor insecte în ritualuri, Lars? 

— Erau puse în morminte pentru a asigura întoarcerea la 
viaţă. 


Grace se gândi la acest lucru câteva minute. Aveau de-a face 
cu un fanatic religios? Cu cineva care juca un joc? Evident, era 
vorba de un individ inteligent, suficient de educat încât să fi citit 
despre Egiptul antic; prezenţa insectei în rectul femeii nu era 
deloc întâmplătoare. 

— De unde ar putea lua cineva un scarabeu în Anglia? 
întrebă el. Doar de la o grădină zoologică? 

— Nu, există câţiva importatori de insecte tropicale. Nu mă 
îndoiesc că o să afli informaţii despre ei pe internet. 

Grace îşi notă în minte să spună cuiva să facă o listă şi să 
viziteze fiecare importator de insecte tropicale din Marea 
Britanie. Entomologul puse insecta înapoi în pungă. 

— Pot să te mai ajut cu ceva referitor la asta, Roy? 

— Sunt sigur că vei mai putea. Momentan nu mă pot gândi la 
altceva. Şi apreciez că ai rămas atât de târziu pentru mine. 

— Nu e nici o problemă. Lars Johansson arătă spre fereastra 
de la care se vedea şoseaua Exhibition. S-a dovedit a fi o seară 
frumoasă. Te întorci în Sussex? 

Grace confirmă. 

— Lasă-mă să îţi fac cinste cu o băutură, înainte să pleci. 

Grace se uită la ceas. Următorul expres pentru Brighton era 
în aproximativ patruzeci de minute. Nu avea timp să stea la o 
băutură, dar cu siguranţă simţea nevoie de una. Şi pentru că 
profesorul îl ajutase de atâtea ori în trecut, se gândi că ar fi fost 
nepoliticos să refuze. 

— Doar una mică, spuse el. Apoi trebuie să fug. 

De aceea, treizeci de minute mai târziu, la una dintre mesele 
de afară ale unui bar aglomerat, se trezi întrebându-se ce naiba 
era în neregulă cu viaţa sa. Ar fi trebuit să fie acum împreună cu 
una dintre cele mai frumoase femei pe care le văzuse vreodată. 
Dar, în schimb, era la a doua halbă de bere caldă, după ce în 
primele cincisprezece minute i se ţinuse o lecţie despre sistemul 
digestiv al scarabeului, iar acum asculta o analiză lungă a 
greşelilor din mariajul lui Lars Johansson, care devenea din ce 
în ce mai trist. 

Traficul la ora de vârf în afara Londrei, în acea zi de joi, se 
dovedise a fi mai groaznic decât de obicei. Şi seara fiind caldă, 
plăcută, se părea că toţi londonezii vroiau să plece la ţară. De 


obicei, Tom mergea cu trenul pentru a evita acest coşmar, dar 
fusese nevoit să ia maşina astăzi pentru a ajunge la biroul lui 
Ron Spacks, apoi se dusese în centrul Londrei pentru a-şi 
recupera laptopul. 

Planurile sale de a ajunge acasă devreme şi a face un grătar 
în grădină cu familia fuseseră făcute praf de Chris Webb, care 
sosise târziu pentru a-i repara computerul şi căruia îi luase mai 
mult timp decât se aşteptase. Până când terminase, se făcuse 
aproape 16.30, ceea ce însemna că Tom pleca acasă la 
momentul cel mai nepotrivit. 

În mod normal, în maşină ar fi verificat ce mesaje avea sau ar 
fi ascultat ceva la radio - în Londra îi plăcea în special David 
Prever de la LBC, altfel asculta ştirile de la Radio 4 sau jazz; dar 
în această seară, în afara telefonului pe care i-l dăduse lui Ron 
Spacks pentru a-i spune că echipa sa lucra la preţurile pentru 
ceasurile Rolex Oyster - iată o potenţială comandă de vis, pe 
care trebuia să o încheie - conducea în tăcere, doar cu 
gândurile sale sumbre. 

Sunteţi Tom Bryce? 

Accent est-european puternic. 

Conversaţia sa cu Kellie de mai devreme. 

Ce fel de accent? 

Ceva european, nu englez. 

Aceeaşi persoană? 


„Noaptea trecută aţi accesat un site pe care nu eraţi autorizat să îl 
vizitaţi. Acum aţi încercat să îl accesaţi din nou. Nouă nu ne plac 
musafirii neinvitaţi. Dacă anunţaţi poliţia despre ceea ce aţi văzut sau 
dacă încercaţi să intraţi din nou, ceea ce s-a întâmplat calculatorului 
dumneavoastră li se va întâmpla soţiei dumneavoastră, Kellie, 
băiatului Max şi fiicei Jessica. Citiţi bine acest mesaj, apoi gândiţi-vă 
mult.” 


Tom nu avea nici o intenţie să spună poliţiei despre ce văzuse 
marţi noapte. Internetul era ca un canal; puteai găsi orice în el, 
oricât de erotic sau de vulgar. Probabil că intrase pe un site 
care fie făcea reclamă la un film, fie era un site violent pentru 
nebuni. Atâta tot. Nu era treaba lui să caute prin canal. 

Dar acel mesaj de ameninţare sugera că nu era doar atât. 

Se apropia de South Downs; traficul, deşi aglomerat, era 
rapid. La stânga, la vreun kilometru peste pajişte, văzu o lumină 
reflectându-se într-un geam. Un tren. Uitând de gândurile sale 


chinuitoare pentru un moment, Tom îi invidie pe pasagerii 
relativ relaxaţi din tren. Oricum, va ajunge acasă în 
cincisprezece minute şi abia aştepta să bea ceva, o băutură 
mare şi tare. 

Se uită pe geam la soarele ca o minge strălucitoare ce cobora 
pe cerul ca de cobalt. În spatele dealurilor se afla casa sa, 
sanctuarul său. Dar nu se simţea în siguranţă; ceva tremura în 
interiorul lui, amestecându-i emoţiile, răscolindu-i frica. 

Nu vroia să îi spună lui Kellie că primise acelaşi telefon, dar 
până acum fuseseră atât de deschişi şi de sinceri unul cu 
celălalt, încât se întrebă dacă nu era greşit să nu îi spună. Doar 
că acest lucru ar fi agitat-o şi mai mult. Apoi, ar fi trebuit să îi 
povestească şi despre CD. 

Şi pe urmă? 

Amenințarea din e-mail era limpede. Dacă mergea la poliţie. 
Dacă încerca să mai acceseze site-ul. Şi adevărul era că nu 
intenţiona să facă nici una, nici alta. Deci ar trebui să fie în 
regulă. 

Dar ce rost avuseseră telefoanele? Poate fusese o prostie să 
încerce să intre a doua oară pe site, se gândi el. 


În timp ce intra pe stradă şi începu să urce dealul, panica 
puse stăpânire pe el. În faţă putea vedea maşina veche a lui 
Kellie parcată lângă bordură. În mod normal, o băga în garaj. De 
ce era pe stradă? se întrebă el. 

Câteva minute mai târziu, când parcă în faţa casei, văzu care 
era motivul. Aproape fiecare centimetru pătrat din faţa garajului 
era ocupat de o cutie. Era una dintre cele mai mari cutii pe care 
le văzuse în viaţa lui. Ar fi putut uşor adăposti un elefant matur 
şi tot ar mai fi rămas spaţiu. Iisuse, chestia asta era mai înaltă 
decât uşa garajului. 

Şi în loc ca uşa casei să se deschidă larg şi Kellie, Max, 
Jessica şi Lady să iasă să îl întâmpine, uşa se deschise câţiva 
centimetri şi apăru capul lui Kellie, cu o faţă rotundă, precaută, 
apoi ea ieşi îmbrăcată într-un tricou alb, larg, pantaloni scurţi şi 
papuci. Undeva în spatele casei putea să o audă pe Lady lătrând 
entuziasmată. Nici urmă însă de copii. 

— E puţin mai mare decât mă aşteptam, spuse Kellie 
împăciuitoare, în loc de salut. Se vor întoarce mâine pentru a-l 
asambla. 

Tom se uită la ea un moment. Dintr-o dată părea atât de 
vulnerabilă. Speriată de telefon sau de el? 


— Ce este asta? întrebă. 

Nu se putea gândi decât că obiectul din cutie trebuie să fi 
costat o grămadă de bani. 

— Trebuia să îl cumpăr, spuse ea. Serios, avea un preţ aşa de 
bun! g 

Iisuse! Încercând să-şi păstreze calmul, întrebă: 

— Ce este? 

Ea făcu un semn şi răspunse, încercând să pară nonşalantă şi 
nereuşind: 

— Este doar un grătar. 

Acum înţelegea el reticenţa din glasul ei când îi sugerase mai 
devreme să facă un grătar. 

— Un grătar? Ce dracu' prăjeşti într-o chestie aşa de mare? 
Balene? Dinozauri? O cireadă întreagă de Aberdeen Angus*? 

— Preţul lui este de peste opt mii de lire. Eu l-am luat cu trei 
mii! exclamă ea. 

Tom se întoarse, aproape explodând. 

— Eşti incredibilă, iubito! Aveam un grătar foarte bun. 

— A ruginit. 

— Dar ai fi putut lua unul nou de la Homebase cu aproximativ 
şaptezeci de lire. Tu ai cheltuit trei mii? Şi unde naiba îl vom 
pune? Chestia asta o să ocupe jumătate din grădină! 

— Nu, eu nu... nu este... aşa de mare când îl asamblăm. 
Arată atât de bine! 

— Va trebui să îl trimitem înapoi. Făcu o pauză, uitându-se în 
jur. Unde sunt copiii? 

— Le-am spus că trebuie să vorbesc cu tine înainte de a-i 
vedea. I-am avertizat că tata s-ar putea să nu fie prea încântat. 
Îşi puse mâinile în jurul lui. Uite, e ceva ce nu ţi-am spus; am 
vrut să fie o surpriză. Il sărută. A 

Iisuse, se întrebă el, ce mai urmează? li va spune că este 
însărcinată? 

— Mi-am luat o slujbă! 

Cuvintele îi aduseră un zâmbet. 


O jumătate de oră mai târziu, după ce îi citise Jessicăi mai 
multe pagini din Pisoiul care iubea curcubeele, apoi lui Max un 
capitol din Harry Potter şi pocalul de foc, după ce udase roşiile 
din seră şi zmeura, căpşunile şi zucchinii din pământul de 
alături, Tom stătea cu Kellie la masa de lemn de pe terasă, cu un 


° Rasă de vite 


pahar mare de votcă într-o mână, urmărind ultimele raze ale 
soarelui peste grădina lor. Dădură noroc cu paharele. Lângă 
picioarele sale, Lady rodea fericită un os. 

Peste gardul lângă care Kellie plantase glicină pentru a avea 
mai multă intimitate, se vedea capul lui Len Wainwright 
mişcându-se de colo-colo în faţa şopronului. Len petrecuse mult 
timp, timp pe care Tom nu îl avea, explicându-i diferitele faze 
ale construirii acestuia. Dar nu îi spusese niciodată care era 
scopul lui. Kellie sugerase odată că poate o va ucide pe soţia sa 
şi o va ascunde în şopron. Atunci i se păruse amuzant, dar acum 
Tom nu mai zâmbea. 

Aerul mirosea dulceag şi nu se auzea decât ciripitul de seară 
al păsărilor. Era o perioadă a anului care îi plăcea foarte mult, 
un moment al zilei în care, în mod normal, uita toate problemele 
şi se bucura de viaţă. Dar nu şi în această seară. Nimic nu părea 
să îi calmeze frica ce tot îi dădea târcoale. 

— Nu... nu ştiam... adică, credeam că nu prea vrei să stai 
departe de copii şi să te duci la serviciu! spuse el. 

— Jessica se duce acum la grădiniţă, aşa că am timp, 
răspunse ea bând din vin. Se deschide un nou hotel în Lewes şi 
mi s-a oferit o slujbă la recepţie, cu program flexibil, începând 
de luni. 

— Să lucrezi la hotel? Nu ai mai lucrat la vreun hotel. De ce 
nu te apuci din nou de predat, dacă vrei să lucrezi din nou? 

— Simt că vreau să fac altceva. Mă vor pregăti. Şi nu e mare 
lucru. În general trebuie să lucrez la calculator. 

„Ceea ce îţi dă posibilitatea să stai pe eBay toată ziua”, se 
gândi Tom, dar nu spuse nimic. Luă o gură din băutură şi începu 
să facă nişte calcule în gând. Dacă Kellie ar câştiga suficient cât 
să îşi acopere cumpărăturile, ar fi un ajutor imens. Dar trei mii 
de lire de pe cardul ei de credit pe nenorocitul acela de grătar 
imens... Îi va lua luni de zile să câştige atât. Intre timp, el va 
trebui să plătească. Apoi îi sună telefonul mobil, pe care îl 
lăsase în birou. 

Se uitară unul la celălalt. Văzu strălucirea de teamă din ochii 
lui Kellie şi se întrebă dacă ea văzuse acelaşi lucru în ai lui. Se 
grăbi să urce şi văzu cu uşurare că pe ecran apărea numele lui 
Chris Webb. 

— Bună, Chris, spuse el. Ai găsit ceva pe CD? 

Vocea programatorului era aspră. 

— Nu şi se pare că nici nu o voi face. 

— Cum aşa? 


— Am ajuns acasă şi tot locul este răvăşit. Cineva a răscolit 
totul. Şi nu glumesc când spun totul. Îmi va trebui o săptămână 
să rearanjez. 

— Iisuse! Şi ţi-au luat ceva? 

— Nu, răspunse el. Nu au luat. Urmă o pauză lungă în care 
Tom auzi sunetul unei brichete şi apoi o inhalare. De fapt, 
lipseşte numai un lucru. 

— Ce anume? 

— CD-ul tău. 

Alison Vosper, detectiv-şef adjunct, era persoana în faţa 
căreia trebuia să raporteze Roy Grace. Aceasta avea un 
temperament schimbător, trecând de la amabilitate şi blândeţe 
într-un moment, la arţag în următorul. În urmă cu câţiva ani, 
cineva din poliţie o poreclise Nr. 27, după felul de mâncare 
dulce-acrişor de la restaurantul chinezesc. Porecla rămăsese, 
deşi Grace se gândea că ar trebui schimbată, pentru că nu îşi 
mai aducea aminte când o văzuse într-o pasă bună. 

Şi cu siguranţă astăzi nu era bine dispusă. 

Vineri dimineaţă, la ora 9, stătea în picioare pe covorul gros 
din faţa biroului lui Vosper, cu acelaşi gol în stomac pe care îl 
avea când era chemat în biroul directorului de la şcoală. Era 
ridicol ca o persoană de vârsta lui să fie nervoasă în faţa 
superiorilor, dar Alison Vosper avea acest efect asupra sa, 
indiferent că vroia să recunoască sau nu. În mod evident, fusese 
chemat pentru a face un rezumat înaintea conferinţei de presă, 
dar nu erau prea multe de spus. După patruzeci şi opt de ore, nu 
ştiau cine este victima şi nu aveau nici un suspect. 

Un lucru pe care Grace îl învățase de când lucra în poliţie era 
cât de mult ţineau ofiţerii superiori să lase publicului impresia 
că poliţia avea rezultate. Din cauza faptului că doreau să aibă 
publicul de partea lor, Grace avea uneori sentimentul că 
superiorii săi considerau că era mai bine să ţină în custodie pe 
cineva, oricât de nevinovat ar fi fost, doar să arate că fac ceva, 
decât să admită în faţa unei săli pline de jurnalişti că nu au nici 
un indiciu. 

Spre deosebire de sediul central al Departamentului de 
Criminalistică din Sussex House, modern şi fără suflet, şefii cei 
mari aveau birourile în clădirea Queen Anne, în centrul grupului 


înghesuit de clădiri care cuprindea toate birourile Poliţiei din 
Sussex, la marginea oraşului Lewes. 

Caracteristicile plăcute, originale, ale clădirii fuseseră lăsate 
intacte în majoritatea birourilor, în special stucaturile de pe 
tavan. Biroul lui Alison Vosper era un bun exemplu. Încăperea 
de la parter era imaculată, cu o privelişte minunată spre o 
peluză îngrijită, mobilată cu antichităţi elegante, care dădeau 
impresia de autoritate şi permanenţă. 

Piesa de rezistenţă era un birou mare din lemn de trandafir 
lustruit pe care era o agendă, o vază subţire de cristal cu trei 
lalele în ea, fotografii înrămate ale soţului (care era un poliţist 
cu câţiva ani mai vârstnic, dar într-o poziţie ierarhică inferioară 
ei) şi ale celor doi copii, un băiat şi o fată, inocenți în uniformele 
de şcoală, un suport pentru creioane şi, ca de obicei, mai multe 
ziare de dimineaţă împrăştiate în evantai. Din fericire, Grace nu 
apărea în nici unul pe prima pagină. 

Detectivul-şef adjunct Alison Vosper nu era numai acră în 
această dimineaţă, ci şi extrem de rece, un lucru scos în 
evidenţă de bluza pe gât apretată, de culoarea gheții, prinsă în 
faţă cu o broşă cu diamant la fel de îngheţată. Chiar şi parfumul 
avea o tentă acidă. 

Ca de obicei, Vosper nu îl invită să se aşeze - o tehnică pe 
care o folosea de mult pentru a face şedinţele scurte şi la obiect. 
Grace îi aduse la cunoştinţă tot ce se mai întâmplase de la 
şedinţa de ieri. Singura reacţie vizibilă pe care a obținut-o a fost 
când a ajuns la insectă; era suficientă repulsie pentru a 
demonstra că sub carapacea dură, Alison Vosper era totuşi un 
om. 

— Deci avem trei victime posibile printre femeile raportate 
ca dispărute în ultimele zile? întrebă ea. 

Avea un accent din Midiands, care ce o făcea să pară şi mai 
dură. 

— Da. Am trimis la Huntingdon material luat din locuinţele 
lor, pentru analiza ADN-ului. Vom primi un răspuns astăzi mai 
târziu. 

— Şi dacă nu se potriveşte nimic cu victima? 

— Va trebui să extindem cercetările. 

Sună telefonul. Ea apăsă un buton şi răspunse: 

— Sunt ocupată. Apoi se uită din nou la detectivul Grace. Ştii 
că acest caz contează foarte mult pentru tine, Roy? 

— Mai mult decât alte cazuri? 

Se uită la el în tăcere, cu privirea rece. 


— Cred că amândoi ştim asta. 

Grace se încruntă, nesigur de ce va urma şi simțindu-se 
inconfortabil. Ea îşi învârti verigheta de aur pe deget şi păru că 
se îmbunează. 

— Ai fost norocos, Roy, să rămâi atâţia ani în acelaşi loc. O 
mulţime de poliţişti trebuie să se tot mute dacă vor să fie 
promovați. Ca şi mine. Eu sunt din Birmingham, dar am stat 
numai trei ani din toată cariera mea acolo. Am fost peste tot: 
Northumberland, Ipswick, Bristol, Southampton. Este altfel 
decât pe vremea tatălui tău. El a stat tot timpul în Brighton, nu-i 
aşa? 

— Dacă includem şi Worthing. 

Ea zâmbi. Worthing era la doar câţiva kilometri distanţă. 
Apoi figura i se înăspri din nou. 

— Mi s-a spus că tatăl tău era o persoană cunoscută şi foarte 
respectată. Dar se pare că multe persoane cred că nu eşti fiul 
tatălui tău. 

Lăsă cuvintele să atârne în aer. Roy le simţi ca pe o 
înţepătură în inimă. Era ca şi cum ar fi fost înjunghiat şi toată 
energia i se scurgea pe acolo. Se uită la ea confuz şi se simţi 
foarte vulnerabil. 

— Ştiu... ştiu că am partea mea de critici, spuse el şi, dintr-o 
dată fu conştient de cât de neconvingător suna. 

Ea dădu din cap şi de data aceasta îşi scoase verigheta de pe 
deget, ţinând-o în faţă, ca şi cum ar fi vrut să arate că nimic nu 
este permanent, că îl putea da afară din viaţa ei la fel de uşor 
cum putea arunca verigheta la gunoi. 

— Nu de critici sunt eu îngrijorată, Roy. Şeful este preocupat 
de răul pe care l-ai cauzat poliţiei din Sussex. Aproape că ai 
împiedicat un proces acum două săptămâni, când ai dus o 
dovadă la un clarvăzător; şi, ca rezultat, ai fost citat în toate 
titlurile ziarelor, ceea ce ne-a făcut, şi pe tine şi pe noi, să 
cădem de proşti. Ţi-ai pierdut respectul multor colegi apelând la 
supranatural. Apoi, ai permis ca doi suspecți să moară în timpul 
unei urmăriri. 

Grace încercă să o întrerupă, gândindu-se că nu avea 
dreptate, dar ea îl opri ridicând o mână. 

— Acum suntem la patruzeci şi opt de ore de la o crimă şi nu 
poţi spune nici cine este victima, nu ai nici un suspect; tot ce ai 
este istoricul unui nenorocit de gândac găsit la locul crimei. 

Deja Grace se enerva. 

— Îmi pare rău, dar nu este corect şi tu ştii asta. 


— Aici nu e vorba despre ce este corect, Roy; este vorba de 
faptul că poliţia apare în ochii publicului ca fiind incompetentă. 

— Cei doi care au murit în maşină erau vinovaţi ca naiba şi 
erau şi periculoşi. Au străpuns barajele de poliţie, au furat două 
maşini, au lovit un poliţist pe motocicletă. Ai fi preferat să îi 
lăsăm să scape? întrebă el dând din cap cu frustrare. 

— Ce vreau să îţi spun, Roy, este că poate că ar fi mai bine să 
te mutăm într-o zonă în care nu eşti cunoscut. Poate undeva în 
nord. Undeva unde au multe pe cap şi le-ar prinde bine 
cunoştinţele tale. Cum ar fi în Newcastle. Un coleg de la secţia 
de acolo m-a întrebat dacă avem un detectiv pentru un caz 
sensibil, un om pe care să îl trimitem acolo câteva luni, poate un 
an. Şi cred că tu eşti persoana potrivită pentru asta. 

— Cred că glumeşti. Aici e casa mea. Nu vreau să fiu 
transferat nicăieri. Nici nu sunt sigur că vreau să mai rămân în 
poliţie dacă se întâmplă asta. 

— Atunci adună-te şi asigură-te că nu se întâmplă. Desemnez 
un alt ofiţer să lucreze cu tine la caz, deoarece nu cred că faci 
suficiente progrese. Este un fost detectiv inspector, pe care l-am 
promovat în aceeaşi funcţie cu tine. 

— Îl cunosc? 

— Numele lui este Cassian Pewe. 

Grace se gândi un moment, apoi gemu în sinea sa. Detectiv 
inspector Cassian Pewe, acum detectiv căpitan Cassian Pewe. 
Grace se întâlnise cu el în urmă cu vreo doi ani, când cei de la 
Met aduseseră oameni pentru a da o mână de ajutor celor din 
Brighton, în timpul conferinţei laburiştilor. Şi-l amintea ca o 
persoană foarte arogantă. 

— Vine aici? 

— Începe de luni. Va lucra într-un birou de aici. Ai vreo 
problemă cu asta? 

„Da”, ar fi vrut să spună, nervos. „Bineînţeles, pudelul 
şefului. În ce alt birou să îl bage? Aici era perfect, astfel ca ea şi 
Pewe să stea comod de vorbă, despre cum să-l submineze pe 
spinul din coasta lor, anume pe detectivul Roy Grace.” 

Dar nu avea altă soluţie şi spuse: 

— Nici o problemă. 

— Ai un cartonaş galben, Roy. Da? 

Simţea că se îneacă şi nu putu decât să răspundă dând din 
cap. Apoi telefonul sună. Ea îi făcu semn să răspundă. Se 
îndepărtă de biroul ei şi se uită la ecran. Era de la echipa lui. 

— Roy Grace, spuse el. 


Era detectiv Nicholl, care îl suna entuziasmat să îi spună că 
primiseră rezultatele de la laboratorul din Huntingdon. Aveau o 
potrivire cu ADN-ul cadavrului. 

— Nu pot să cred ce muzică asculţi, omule, spuse Branson. E 
o porcărie maximă. Nu am nici un alt cuvânt pentru ea. 

Mergeau pe un drum care cobora îndreptându-se spre est, 
având la stânga întinderea verde a bazei de luptă din timpul 
celui de-al doilea război mondial, care acum devenise 
Aeroportul Shoreham, un loc agitat pentru avioane particulare 
şi zboruri comerciale către insulele Canalului şi în direcţia 
Southampton. 

Shoreham era suburbia de vestul extrem al oraşului Brighton 
şi Grace simţea tot timpul un amestec ciudat de relaxare şi 
nostalgie atunci când o lăsa în urmă. Nostalgie, deoarece 
Brighton era locul unde se simţea cu adevărat acasă; în orice alt 
loc se simţea ca într-o apă nesondată căreia nu îi ştia 
adâncimea, puţin cam nesigur. Şi relaxare pentru că, atunci 
când era în conurbaţia Brighton şi Hove, avea un sentiment de 
responsabilitate şi nu putea să se relaxeze decât în afara ei. 

După anii petrecuţi în poliţie, devenise a doua natură a sa să 
evalueze în mod inconştient fiecare pieton şi ocupant al locurilor 
din maşinile de pe stradă. li ştia pe majoritatea răufăcătorilor, 
cu siguranţă pe toţi traficanţii de droguri şi pe mulţi dintre hoţi 
şi spărgători; ştia când erau la locul potrivit şi când nu. De 
aceea era ridicolă ameninţarea lui Alison Vosper de a-l 
transfera. O viaţă de cunoştinţe şi contacte s-ar fi dus pe apa 
sâmbetei. 

Roy Grace hotărâse să conducă el deoarece simţea că nervii 
nu îi mai suportau o altă plimbare cu Branson, care îşi arăta 
talentul la urmăriri de mare viteză. Acum nu era sigur că nervii 
săi mai rezistau văzând ce face detectivul de CD-player-ul său. 
Dar Branson încă nu terminase cu el. 

— Beatles? Cine naiba mai ascultă Beatles în maşină în zilele 
noastre? 

— Eu, îmi plac, spuse Grace defensiv. Problema ta este că nu 
faci diferenţa între zgomot şi muzica bună. 

Opri Alfa Romeo la un semafor, la intersecţia cu Lancing 
College. Se hotărâse să ia maşina sa deoarece nu o mai folosise 


de ceva timp şi bateria necesita o încărcare. Şi, mai important, 
dacă ar fi luat o maşină de la serviciu, Branson probabil că ar fi 
insistat să conducă şi s-ar fi simţit jignit dacă nu l-ar fi lăsat. 

— Asta e amuzant, venind din partea ta, spuse Branson. Pur 
şi simplu nu înţelegi muzica! Apoi, schimbând brusc subiectul, 
arătă spre un local de peste drum. Sussex Pad. Au o mâncare de 
peşte foarte bună, am fost cu Ari. Mda, e bună. Apoi îşi îndreptă 
din nou atenţia către CD player. Dido! 

— Ce are Dido? 

Branson ridică din umeri. 

— N-are nimic, dacă îţi place genul ăsta de lucruri. Nu mi-am 
dat seama cât de trist eşti. 

— Da, îmi place genul ăsta de lucruri. 

— Şi, Iisuse, ce e asta? Ceva ce ţi-au dat gratis la o revistă? 

— Bob Berg, spuse Grace, enervându-se. Se întâmplă să fie 
un cântăreţ de jazz modern. 

— Da, dar nu este de culoare. 

— Da, bine. Şi trebuie cumva să fii de culoare ca să cânţi 
jazz? 

— Nu am spus asta. 

— Ba ai spus! Oricum, este mort; a murit într-un accident 
acum câţiva ani şi mie îmi place muzica lui. Este un saxofonist 
tenor foarte bun. Mai ai altceva de făcut bucățele? Sau ar trebui 
să vorbim despre aşa-zisa ta bănuială? 

Puţin mai potolit, Branson porni radioul şi îl opri pe un post 
de muzică rap. 

— Mâine mergem să cumpărăm haine? O să te duc să îţi 
cumperi şi nişte muzică. Dacă vii cu tipa de la întâlnire în 
maşina asta şi vede ce muzică asculţi, o să înceapă să caute în 
torpedou după cuponul de pensie. 

Grace nu îl mai asculta, gândindu-se la ceea ce aveau de 
făcut şi la toate mingile pe care trebuia să le ţină în aer în 
acelaşi timp. Nervii îi erau întinşi la maximum, în parte din 
cauza întâlnirii cu Alison Vosper, de la care plecase simțindu-se 
foarte deprimat, dar şi din cauza sarcinii pe care trebuia să o 
ducă la capăt în aproximativ o oră. În mod normal, Grace era 
foarte cinstit când spunea că îi plăcea aproape fiecare aspect al 
muncii de poliţist; cu excepţia unuia şi acela era să spună unui 
părinte sau membru de familie despre moartea cuiva drag. Nu 
era ceva ce trebuia să facă foarte des în ultima vreme, deoarece 
aveau ofiţeri la Departamentul de Relaţii cu familia, detectivi 
care erau pregătiţi special. Dar erau unele situaţii, ca asta, de 


exemplu, când vroia să fie el însuşi de faţă pentru a vedea 
reacţiile, pentru a culege cât de multe informaţii în primele 
momente după ce aflau vestea. Şi îl luase pe Glenn Branson 
deoarece credea că va fi o bună pregătire pentru el. 

Persoanele pe care le anunțau de moartea cuiva respectau un 
anumit model. În primele ore erau în stare de şoc, vulnerabile, 
şi era posibil să spună mai mult decât doreau. Dar, rapid, 
începeau să dea înapoi, iar ceilalţi membri ai familiei strângeau 
rândurile în jurul lor. Dacă vroiai să afli ceva informaţii, trebuia 
să le obţii în primele ore de la aflarea veştii. Era o metodă 
crudă, dar întotdeauna eficientă; altfel te blocai timp de 
săptămâni, poate chiar luni. Jurnaliştii ştiau şi ei acest lucru. 


Îi recunoscu pe cei doi ofiţeri de la Departamentul de Relaţii 
cu familia, detectiv Maggie Campbell şi detectiv Vanessa 
Ritchie, care stăteau în maşină, un Volvo mic, nemarcat, parcat 
lângă marginea peluzei din faţa casei; Grace opri şi el maşina 
alături. Figurile celor două, pline de dezaprobare, se uitau prin 
parbriz la el. 

— La dracu', omule! Cum îşi permit unii astfel de case? spuse 
Glenn, uitându-se la porţile de oţel dintre doi stâlpi din piatră. 

— Pentru că nu sunt poliţişti, răspunse Grace. 

Banii nu fuseseră un lucru extrem de important în viaţa lui. 
Sigur că îi plăceau lucrurile frumoase, dar nu avusese niciodată 
dorinţe extravagante şi fusese întotdeauna atent să nu 
depăşească limita. Sandy se descurcase de minune să 
economisească de ici, de colo. Întotdeauna îl amuzase faptul că 
obişnuia să cumpere felicitările pentru următorul Crăciun la 
promoţiile din ianuarie. Din aceste economii se cinsteau 
întotdeauna cu ceva frumos, aşa cum îi plăcea ei să spună. În 
primii ani de căsătorie, când lucra la o agenţie de voiaj şi putea 
să obţină reduceri la călătorii, economisise de două ori suficienţi 
bani încât să plece peste hotare câte două săptămâni. 

Dar oricât ar fi economisit din salariul său, chiar cu toate 
primele pentru ore suplimentare, pe care obişnuia să le 
primească la începutul carierei, nu ar fi fost de ajuns să 
cumpere vreodată ceva de mărimea conacului la care se uita 
acum. 

— Îţi aduci aminte filmul acela, Marele Gatsby? întrebă 
Branson. Versiunea lui Jack Clayton, cu Robert Redford şi Mia 
Farrow? A 

Grace încuviinţă. Îşi aducea vag aminte, cel puţin de titlu. 


— Aşa-i şi locul ăsta, nu? Te uiţi la o casă dată dracului. 

Şi aşa era: o alee dreaptă cu copaci pe margine, lungă de 
câteva sute de metri, care ducea într-o parcare circulară cu un 
iaz ornamental în mijloc, în faţa unui conac antic roman, sau cel 
puţin în stil antic roman. 

Grace încuviinţă. Cu colţul ochiului văzu portiera de la Volvo 
deschizându-se. 

— Încep necazurile, spuse el încet. Cele două coborâră din 
maşină. 

Maggie Campbell, o femeie cu părul negru, la treizeci şi ceva 
de ani, şi Vanessa Ritchie, subţire, înaltă şi roşcată, mai mare în 
grad, cu o faţă dură şi puternică, veniră lângă ei, amândouă în 
haine la modă, dar sobre. 

— Nu se poate să intrăm toţi patru, Roy, spuse detectiv 
Ritchie. Suntem prea mulţi. 

— O să mă duc eu primul, cu Glenn, să îi dau vestea. Apoi te 
sun imediat ce cred că este cazul să interveniţi. 

O văzu pe Maggie Campbel încruntându-se. Ritchie dădu din 
cap. 

— Este greşit, ştii prea bine asta. 

— Da, ştiu, dar aşa vreau să joc în cazul acesta. 

— Să joci? răspunse ea nervoasă. Nu suntem la un 
experiment aici! Nu e bine. 

— Ce nu e bine, Vanessa, este ca un tată să afle că părţi din 
fata lui au fost găsite, mai puţin câteva bucăţi importante, cum 
ar fi capul, pe un teren nenorocit, cu un gândac în fund. Asta e 
ce este greşit. 

Ofiţerul de la relaţiile cu familia se bătu cu palma peste 
piept. 

— Pentru asta am fost noi pregătite. Suntem specialiste în 
toate aspectele pierderilor omeneşti. 

Grace se uită pe rând la cele două femei. 

— Ştiu totul despre pregătirea voastră şi vă ştiu şi pe voi; am 
lucrat înainte cu voi şi vă respect. Asta nu are nimic de a face cu 
capacităţile voastre. Pregătirea vă poate ajuta, dar la sfârşitul 
zilei rămâne şi aspectul muncii poliţieneşti. În acest caz, am 
motivele mele pentru a le da eu vestea; şi cum eu coordonez 
acest caz, eu stabilesc regulile, da? Nu mai vreau să văd feţe 
triste din partea voastră, vreau să cooperăm. Este clar? 

Cele două încuviinţară, dar tot nu păreau mulţumite. 

— Te-ai hotărât cât de mult îi vei spune tatălui? întrebă tăios 
Vanessa Ritchie. 


— Nu, voi acţiona în funcţie de situaţie. O să vă informez 
înainte de a vă chema, da? 

Maggie Campbell zâmbi cu jumătate de gură, împăciuitor. 
Detectiv Ritchie îi făcu un semn de „tu eşti şeful”. 

La un gest al şefului, Branson apăsă pe buton şi după câteva 
secunde porţile se deschiseră treptat. Merseră cu maşina până 
la casă. Grace parcă între cele două maşini de afară, un BMW 7 
vechi, destul de murdar, şi un Subaru foarte vechi. 

În timp ce se apropiau de uşa de la intrare, aceasta fu 
deschisă de un bărbat distins, pe la cincizeci şi cinci de ani, cu 
părul negru cu fire argintii la tâmple, îmbrăcat cu o cămaşă albă 
deschisă la gât, cu butoni de aur, pantaloni de costum şi pantofi 
negri lucioşi. Avea un telefon mobil în mână. 

— Detectiv căpitan Grace? întrebă el, cu un accent uşor 
înfundat, părând că vorbeşte printre dinţi, uitându-se nesigur la 
cei doi poliţişti. 

Avea un zâmbet plăcut, dar nişte ochi albaştri, trişti, ca o 
pereche de suflete mici, pierdute. 

— Domnul Derek Stretton? întrebă Grace. Apoi el şi Branson 
îi arătară din politeţe legitimaţiile de serviciu. 

Făcându-le semn să intre, Derek Stretton întrebă: 

— Cum aţi condus până aici? 

— A fost bine, răspunse Grace. Cred că am ales o perioadă 
bună a zilei. 

— Drumul este îngrozitor; nu înţeleg de ce nu vor să facă o 
autostradă. Janie pierde întotdeauna ore întregi până când 
ajunge aici, din cauza blocajelor. 

Primul lucru pe care îl remarcase Grace atunci când intrase 
fusese cât de puţin mobilată era casa. Existau o masă frumoasă 
cu intarsii, un dulap şi scaune antice, dar nici un covor sau ceva 
care să acopere pardoseala şi observă nişte umbre pe pereţi, de 
unde era evident că fuseseră date jos tablouri de curând. 

Conducându-i spre un birou la fel de sumar mobilat, cu două 
canapele puse direct pe podea şi cu o masă de plastic, ca cele 
pentru picnic, aşezată între ele în chip de măsuţă de cafea, 
Derek Stretton păru că se grăbeşte să le explice, arătând către 
pereţii goi şi urmele mari, dreptunghiulare, unele cu fire 
deasupra, altele cu becuri: 

— Din nefericire am fost nevoit să renunţ la ceva din averea 
familiei. Am făcut câteva investiţii păguboase... 

Asta explica umbrele de pe pereţi, se gândi Grace. Probabil 
că le-a trimis la licitaţie. Stretton arăta atât de mohorât, încât îi 


păru sincer rău de el - şi asta fără bomba pe care urma să o 
lanseze. 

— Menajera mea nu este... Făcu un semn neajutorat cu mâna 
prin aer. Pot să vă aduc nişte ceai? Cafea? 

Grace era însetat. 

— Ceai, vă rog, cu lapte, fără zahăr. 

— Şi pentru mine la fel, vă rog, spuse Branson. 

În timp ce Stretton ieşea, Grace se îndreptă către una dintre 
piesele de mobilier din cameră, o masă elegantă, acoperită de 
fotografii. 

Într-una se vedea un cuplu în vârstă; bunicii, presupuse el. 
Apoi era una cu un Derek Stretton tânăr şi cu o femeie 
atrăgătoare, de aproape aceeaşi vârstă. Lângă ea mai era una 
cu o femeie tânără; Janie, probabil. In fotografie avea 
şaptesprezece sau optsprezece ani, era frumoasă şi elegantă, 
într-o rochie de bal din catifea neagră, cu părul blond lung prins 
sus cu două clame cu diamante şi cu un colier de argint la baza 
gâtului. Semăna mult cu Gwyneth Paltrow. Zâmbea, dar nu era 
nimic spontan în fotografie. Pentru Grace părea ceva de genul 
„Da, sunt minunată şi ştiu acest lucru.” 

Mai era o fotografie lângă aceasta, tot cu Janie, cu vreo doi 
ani mai tânără, pe o pârtie de schi, cu un hanorac mov, ochelari 
de soare moderni şi cu o expresie şmecheră. 

Grace se uită la ceas. Era ora 11.30. Plecase de la conferinţa 
de presă, lăsându-l pe Dennis Ponds să spună jurnaliştilor că 
acum aveau numele victimei şi îl vor face public după ce îi vor 
anunţa rudele, adică peste aproximativ o jumătate de oră. Apoi, 
îi ceruse lui Ponds să trimită fotografia ei în cât mai multe locuri 
posibile, pentru a vedea ce informaţii despre ultimele sale ore 
de viaţă pot veni de la public şi să solicite difuzarea cazului la 
următorul episod din Crimewatch, miercurea viitoare, dacă 
până atunci nu progresau. 

Branson se dusese lângă şemineu. Deasupra acestuia erau 
mai multe felicitări. Grace se apropie. Se uită la una cu un 
desen al unui bărbat foarte mândru, în costum cu cravată, pe 
care erau scrise cuvintele: „Pentru un tată cu totul deosebit!” 

O deschise şi văzu mesajul: „Pentru tăticul meu iubit. Cu 
toată dragostea mea, multă, multă de tot. JXXX.” 

Grace puse felicitarea la loc şi se îndreptă către o fereastră 
înaltă, cu alcov. Fereastra avea o privelişte frumoasă către râul 
Hamble; Branson i se alătură şi se uitară împreună la o pădure 
de macarale din portul care părea că se află chiar la marginea 


proprietăţii. 

— Nu mi-au plăcut niciodată bărcile, spuse Branson. Nu m- 
am simţit niciodată prea bine pe apă. 

— Deşi locuieşti lângă mare? 

— Nu este chiar lângă mare. 

Îi sună telefonul şi el îl scoase din buzunar. 

— Detectiv Branson. Aha, bună, sunt cu Roy, aproape de 
Southampton; probabil că ne întoarcem în Brighton pe la ora 14. 
Roy vrea să facă o şedinţă scurtă la ora 18, aşa că toată lumea 
să fie acolo, da? Am obţinut ofiţerii pe care îi cerusem în plus? 
Doar unul până acum? Cine este? La dracu’, cred că glumeşti! 
El! Nu pot să cred că ni l-au aruncat nouă! Roy va fi supărat. 
Mergem direct la apartamentul ei de aici; Roy vrea ca cineva să 
se ducă la ea la birou, să discute cu şeful ei şi cu personalul. 
Bine. OK. 18.30. Perfect. 

Branson îşi puse din nou telefonul în buzunar. 

— Era Bella. Ce crezi că s-a întâmplat? Cererea pentru doi 
ofiţeri suplimentari... Ştii pe cine ne-au dat? 

— Loveşte-mă. 

— Norman Potting. 

Grace mormăi. 

— Ar trebui să iasă la pensie; e mai bătrân decât Dumnezeu. 

— Nu prea le-a încântat pe doamne. Bella nu e fericită. 

Detectivul sergent Norman Potting avea peste cincizeci şi 
cinci de ani şi, în comparaţie cu alţii, venise târziu în echipă. Era 
un poliţist de şcoală veche, incorect din punct de vedere politic, 
lent şi fără nici un interes de a promova; nu îşi dorise niciodată 
responsabilităţi, dar nici nu voise să se pensioneze atunci când 
împlinise cincizeci şi cinci de ani, limita de vârstă normală 
pentru un sergent, şi de aceea îşi prelungise serviciul. li plăcea 
să facă lucrul la care era bun şi anume să muncească ordonat şi 
calculat. Ordonat, adică să facă munca de poliţie metodic şi 
riguros, adică să sape cât mai adânc în cazul oricărei crime; să 
fie cât mai calculat posibil, până când dădea de o urmă care să îl 
ducă undeva. 

Cel mai bun lucru care se putea spune despre Norman 
Potting era acela că era încăpățânat şi de încredere şi că dădea 
rezultate. Dar era plicticos ca naiba şi avea obiceiul de a supăra 
pe aproape oricine. 

— Credeam că lucrează permanent la Gatwick, cu echipa 
antiterorism, spuse Grace. 

— Evident, cei de acolo s-au săturat de el. Poate că nu i-au 


mai suportat glumele, zise Branson. 

— Şi Bella spune că miroase a tutun de pipă. Nici ea, nici 
Emma-Jane nu vor să stea lângă el. 

— Bietele de ele. 

Derek Stretton se întoarse în cameră, ducând o tavă cu trei 
ceşti mici şi o cană de lapte. Puse tava pe măsuţa de plastic, 
apoi le făcu semn să se aşeze pe canapea, iar el se aşeză în faţa 
lor. 

— Domnule detectiv, aţi spus la telefon că aveţi veşti de la 
Janie? întrebă el cu speranţă. 

În acest moment Grace îşi dorea cu ardoare să le fi trimis pe 
cele două specialiste să facă treaba asta. 


25 


Practic, Tom nu făcuse nimic în acea dimineaţă. Stătea la 
biroul său, având o grămadă de mesaje la care nu răspunsese şi 
care îi umpleau monitorul; însă cel puţin calculatorul său 
funcţiona din nou. Răspunsese la câteva apeluri telefonice şi se 
uitase atent peste o listă de preţuri pentru ceasurile Rolex 
Oyster, dar în restul timpului se gândise. 

Se gândise. Işi chinuise creierul, dar nu găsise nici un 
răspuns. Telefonul de ieri noapte, când Chris îi spunea că a fost 
jefuit. 

„De fapt, lipseşte un singur lucru nenorocit... CD-ul tău...” 

Oricum, el văzuse casa lui Chris, ştia că e într-o dezordine 
monstruoasă. N-ar fi fost greu să rătăceşti un CD acolo, erau 
zeci de CD-uri împrăştiate peste tot. 

Dar, se gândi Tom, cineva nu era prea fericit că el avea CD-ul 
şi nu se obosise degeaba să îi strice de două ori calculatorul. Şi 
acum îl luaseră înapoi? Încercase Chris Webb să îl acceseze şi le 
atrăsese atenţia? 

Şi dacă proprietarul CD-ului, idiotul din tren, şi-l luase acum 
înapoi, se va termina toată povestea? Poate că idiotul va fi în 
seara aceasta în tren, din nou. Dar Tom se îndoia; în toţi anii de 
când făcea naveta nu îl mai văzuse niciodată. Şi în afară de asta, 
nu era sigur ce ar fi făcut: s-ar fi dus şi ar fi tipat la el, sau ar fi 
fost prea zăpăcit ca să mai spună ceva? 

Încă nu îi povestise nimic lui Kellie despre asta. Era mai bine 
să păstreze tăcerea, să nu se audă nimic. Nu mai primise nici un 
telefon, ceea ce însemna, spera el, că respectase avertismentul. 


Şi cu siguranţă îl înţelesese. 

— Domnule Stretton, proprietarul apartamentului pe care l-a 
închiriat fiica dumneavoastră în Londra ne-a lăsat înăuntru ieri 
şi ne-a dat voie să luăm câteva lucruri care i-au aparţinut, 
pentru testul de ADN. Am luat câteva fire de păr de pe perie şi o 
bucată de gumă de mestecat pe care am găsit-o în coşul de 
gunoi, explică Grace. 

Derek Stratton ţinea ceaşca fără să bea, uitându-se la el cu 
atenţie. 

— Am trimis mostrele la laboratorul poliţiei din Huntingdon 
şi azi-dimineaţă am primit rezultatele. ADN-ul identificat pe 
guma de mestecat şi cel de pe perie este al aceleiaşi persoane şi 
s-a remarcat o potrivire perfectă cu cel al cadavrului descoperit 
miercuri. Mi-e teamă că singura concluzie pe care o putem 
trage, domnule, este că tânăra femeie omorâtă este fiica 
dumneavoastră, Janie. 

Urmă o tăcere lungă şi preţ de câteva secunde Grace crezu 
că Derek Stretton va da capul pe spate şi va începe să râdă. Dar 
ceaşca a început să-i tremure în farfurioară, din ce în ce mai 
tare, până când bărbatul se aplecă în faţă şi o puse pe măsuţă. 

— Eu... înţeleg, spuse el. 

Se uită la Grace, apoi la Branson. Şi încet, ca un castel din 
cărţi de joc, păru că se dărâmă în sinea sa, ca şi cum cineva îl 
secase de toate puterile. 

— Ea este tot ce am pe lume. Vă rog, spuneţi-mi că nu este 
adevărat. Trebuie să vină astăzi... este ziua mea... urma să 
mergem să luăm cina în oraş. O, Doamne! Eu... eu... 

Grace se uită nemişcat în faţă, evitând privirea lui Branson, 
dorindu-şi cu disperare să poată spune că nu este adevărat, că 
era o greşeală. Dar nu putea să adauge nimic, nimic care să 
micşoreze durerea acestui om. 

— Mi-am pierdut soţia, mama ei, în urmă cu trei ani. Cancer. 
Acum o pierd pe Janie. Eu... 

Grace îi lăsă un timp, apoi întrebă: 

— Cum era fiica dumneavoastră, domnule? Adică, eraţi 
apropiaţi? 

După o tăcere lungă, Derek Stretton răspunse: 

— Se spune că întotdeauna există o legătură specială între 


fiică şi tată. În cazul meu, cu siguranţă aşa a fost. 

— Era o persoană atentă? 

— Enorm. Nu uita niciodată de ziua mea, de Crăciun sau de 
Ziua Tatălui. Este... este... o fiică perfectă. 

Vocea i se stinse. Grace se ridică. 

— Aveţi o fotografie recentă a ei? Aş dori să îi pun fotografia 
în circulaţie cât mai repede posibil. 

Derek Stretton încuviinţă nemişcat. 

— Şi vă deranjează dacă aruncăm o privire în dormitorul ei? 

— Doriţi să vin şi eu, sau... 

— Ne descurcăm singuri. 

— Primul etaj, la capătul scărilor faceţi la dreapta. Este a 
doua uşă pe dreapta. 

Era camera unei fete tinere; o fată tânără ordonată, 
organizată, calculată. Un rând de jucării de pluş stătea aranjat 
pe perne. Un poster cu formaţia U2 era lipit pe perete. Pe 
noptieră se vedea o colecţie de scoici. Rafturile erau pline cu 
cărţi pentru copii, poveşti cu aventuri pentru fete şi câteva 
romane de acţiune de Scott Turrow, John Grisham şi alţi autori 
americani. Pe podea era o pereche de papuci şi un halat de 
modă veche atârna pe dosul uşii. 

Grace şi Branson deschiseră toate sertarele, cotrobăiră 
printre hainele ei, printre lenjerie, tricouri, bluze, pulovere, dar 
nu găsiră nimic care să indice chiar şi de departe ceva ce ar fi 
expus-o unui criminal sălbatic. Apoi Grace ridică o cutie de 
bijuterii din catifea şi o deschise. Inăuntru erau nişte cercei 
delicaţi din ametist, o brățară de argint, un colier de aur şi un 
inel cu monogramă. Închise capacul şi tinu în continuare cutia. 

După cincisprezece minute, se întoarseră la parter. Derek 
Stretton părea că nu se mişcase de pe scaun şi nu băuse din 
ceai. Grace întinse cutia şi îi deschise capacul, arătându-i tatălui 
ce conţinea. 

— Domnule Stretton, toate acestea sunt ale fiicei 
dumneavoastră? 

El se uită la ele şi încuviinţă. 

— Pot împrumuta una dintre ele? Una pe care este posibil să 
o fi purtat de curând? 

Grace ignoră privirea ciudată pe care i-o aruncă Branson. 

— Inelul cu monogramă este probabil cel mai bun, spuse 
Derek Stretton. Este emblema familiei noastre. Până de curând 
obişnuia să îl poarte tot timpul. 

Grace scoase din buzunar o pungă mică de plastic, pentru 


dovezi, pe care o adusese cu el în acest scop şi, ridicând inelul 
cu batista, îl puse cu atenţie în pungă. 

— Domnule Stretton, vă puteţi gândi la cineva care ar fi avut 
vreun motiv să îi facă rău fiicei dumneavoastră? 

— La nimeni. 

Aşezându-se în faţa lui Derek Stretton şi aplecându-se spre 
el, Grace întrebă: 

— Avea un prieten? 

Uitându-se în jos, Derek Stretton spuse: 

— Nu, nu era nimeni special. 

— Dar se întâlnea cu cineva? 

El se uită la Grace, părând că îşi mai revine. 

— Era o fată frumoasă, cu personalitate puternică. Nu ducea 
niciodată lipsă de admiratori. Dar lua foarte în serios dreptul; nu 
cred că vroia prea multă distracţie. 

— Era avocat? 

— Studentă la drept. A studiat dreptul la universitatea din 
Southampton, iar în ultimii trei ani a învăţat la Guildford. In 
prezent, face practică la un cabinet de jurisconsulţi în Brighton. 
Apoi va merge... ar fi mers... încă un an la Guildford. 

— Aţi susţinut-o în timpul studiilor? 

— Cât de bine am putut. A fost puţin mai greu în ultimele 
luni. Ne-am chinuit... Eu... 

Grace încuviinţă înţelegător. 

— Să ne întoarcem la prieten, domnule. Cunoaşteţi numele 
celui mai recent prieten al ei? 

Derek Stretton părea că îmbătrânise cu douăzeci de ani în 
ultimele douăzeci de minute. Se gândi câteva secunde. 

— Justin Remington; a ieşit cu el în urmă cu aproximativ un 
an. Un tânăr încântător. El... A venit cu el de câteva ori aici. 
Face afaceri cu terenuri în Londra. Mie îmi plăcea, dar nu cred 
că era suficient de inteligent pentru ea. Zâmbi cu o privire 
îndepărtată. Ea are... avea... o minte remarcabilă. Nu am mai 
putut să o întrec la Scrabble de când a făcut nouă ani. 

— Ştiţi unde aş putea să îl găsesc pe acest Justin Remington? 

Urmă o tăcere în timp ce Stretton se gândi, apoi, ridicând din 
sprâncene, spuse: 

— li plăcea foarte mult să joace tenis. Nu cred că sunt chiar 
atât de mulţi jucători. Ştiu că juca în Londra, cred că în Queens. 

Lui Roy Grace îi devenea din ce în ce mai clar că va obţine 
foarte puţine informaţii de la acest bărbat. 

— Aveţi cui să daţi un telefon? îl întrebă el. O rudă sau un 


prieten care să vină aici? 

După câteva secunde, Derek Stretton spuse încet: 

— Sora mea, Lucy. Nu stă prea departe. O să îi dau un 
telefon. Va fi terminată. 

— De ce nu daţi telefonul cât suntem noi aici, domnule? 
întrebă Branson cât de drăguţ putea. 

Cei doi aşteptară ca el să dea telefonul, retrăgându-se discret 
în partea cealaltă a camerei. Grace îl auzi plângând; apoi ieşi 
din cameră pentru un timp. În sfârşit se întoarse lângă ei, cu un 
plic maro. 

— Am pus nişte fotografii cu Janie pentru dumneavoastră. Aş 
aprecia dacă le-aş primi înapoi. 

— Sigur, spuse Grace, ştiind că sărmanul om va fi nevoit să 
dea o grămadă de telefoane pentru a le primi înapoi; în mod 
inevitabil se vor pierde undeva în sistem. 

— Lucy, sora mea, este pe drum. Va ajunge aici în jumătate 
de oră. 

— Doriţi să aşteptăm cu dumneavoastră? întrebă Grace. 

— Nu, voi fi bine. Am nevoie de ceva timp să mă gândesc. 
Eu... Pot... Pot să o văd pe Janie? 

Grace se uită la Branson. 

— Nu cred că ar fi indicat, domnule. 

— Chiar aş vrea să o mai văd o dată. Ştiţi? Pentru a-mi lua la 
revedere. 

Şi-l prinse mână, strâns. Grace realiză că în ziare nu apăruse 
faptul că lui Janie îi lipsea capul. Nu acesta era însă momentul 
să îi spună. Hotări să lase asta în seama celor două de la 
relaţiile cu familia. Vanessa Ritchie şi Maggie Campbell trebuia 
să îşi câştige pâinea şi să ramburseze ceva din fondurile uriaşe 
care se investiseră în pregătirea lor. 

— Vor veni două doamne detectiv la dumneavoastră, peste 
puţin timp; sunt de la Departamentul de Relaţii cu familia. Vor 
putea să vă sfătuiască în această privinţă. 

— Mulţumesc. Ar însemna mult pentru mine. Apoi râse scurt 
şi trist. Ştiţi, domnilor ofiţeri, nu am discutat niciodată despre 
moarte cu Janie. Nu am nici o idee dacă vroia să fie 
înmormântată sau incinerată. Cu o privire sălbatică, adăugă: Şi 
pisica ei, bineînţeles. Bins! Obişnuia să îl aducă pe Bins aici 
înainte de a pleca undeva. Eu... nu ştiu... totul este atât de... 

— Doamnele vă vor putea ajuta; de aceea sunt aici. 

— Vedeţi, nu m-am gândit niciodată că ar putea să moară. 

Grace şi Branson se întoarseră la maşină într-o tăcere 


neplăcută. 
27 


Un poliţist de proximitate, aproape nediferenţiindu-se de un 
detectiv în uniformă, stătea în faţa clădirii din Kemp Town, unde 
Janie Stretton închiriase un apartament, cu o mapă în care 
înregistra toate persoanele care intrau şi ieşeau din clădire. Prin 
contrast cu casa grandioasă, deşi puţin mohorâtă, a tatălui ei, 
această stradă cu case dărăpănate, panouri ale agenţiilor 
imobiliare, lăzi de gunoi pline şi maşini sărăcăcioase, părea un 
campus studenţesc. 

În secolul al XIX-lea, Kemp Town fusese oarecum izolat de 
Brighton, o enclavă cu case mari, luxoase, construite pe un deal 
încununat de un hipodrom, cu vedere spre Canal. Dar treptat, în 
ultima jumătate de secol, prin construirea caselor de la primărie 
şi a blocurilor-turn şi prin estomparea continuă a graniţei cu 
oraşul, Kemp Town căpătase şi el aceeaşi aură sărăcăcioasă 
care marcase îndelung oraşul Brighton. 

Parcată la capătul străzii şi ieşind prea mult în evidenţă, 
Grace putea vedea maşina pătrăţoasă a celor de la unitatea de 
intervenţie în caz de incidente majore. Îşi parcă Alfa Romeo 
între două maşini, chiar în spatele acesteia, apoi străbătu strada 
alături de Branson, fiecare ducându-şi geanta cu echipament. 

Era aproape ora 15 şi pe Grace îl durea stomacul din cauza 
celor două sandvişuri cu crevete, o ciocolată Mars şi o cutie de 
Cola pe care le înghiţise pe când se întorceau de la tatăl lui 
Janie. Fusese surprins că îi mai era foame după ce dăduse veşti 
atât de triste, dar se simţise chiar înfometat; ca şi când, 
mâncând, s-ar fi reîntors la viaţă. Acum, stomacul se revolta. 

Bătea un vânt puternic, sărat, iar cerul se întuneca. 
Pescăruşi se roteau deasupra lor, ţipând şi scâncind. 

O reclamă a agenţiei imobiliare Mishon Mackay scârţâi în 
timp ce treceau pe lângă ea. Aceasta era o parte din Brighton pe 
care o plăcuse întotdeauna, fiind aproape de mare şi având vile 
vechi, frumoase. Dacă închideai ochii, îţi puteai imagina că 
dispar reclamele şi plăcuţele de la interfon, clădirile sunt 
primenite cu o mână de vopsea albă, proaspătă, şi puteai să ti-i 
închipui pe locuitorii din urmă cu o sută de ani ai Londrei, 
îmbrăcaţi elegant, plimbându-se către plajă sau de-a lungul 
străzii, pentru a se bucura de frumuseţea oraşului şi promenada 


sa. 

Cu toate că avea o viaţă scurtă, oraşul se schimbase foarte 
mult. Işi aducea aminte, de când era copil, că străzile acestea 
erau atunci domeniile de la malul mării ale celor bogaţi. Acum, 
după zeci de ani în mâinile speculanţilor, erau toate 
transformate în garsoniere şi apartamente cu chirie pentru 
studenţi; chiria se plătea în numerar, fiind trimis un agent să o 
încaseze. lar când ceva se strica, dacă aveai noroc poate că se 
repara până la urmă. 

Uneori, în duminicile ploioase, lui Grace îi plăcea să meargă 
la muzeu şi să se uite la imagini şi picturi cu Brightonul din 
epoca trecută, cu podurile cu lanţuri şi şarete, când bărbaţii 
purtau pălării de mătase şi bastoane cu mâner de argint. Uneori 
se întreba cum era viaţa pe vremea aceea, apoi îşi aducea 
aminte cum tatăl său îi spunea că instrumentele electrice de 
acum ale stomatologilor erau pe atunci acţionate cu piciorul. Şi 
dintr-o dată se simţea fericit că trăieşte în secolul XXI, în ciuda 
tuturor neplăcerilor societăţii moderne. 

— Un bănuţ pentru gândurile tale, spuse Glenn Branson. 

— Imi place partea asta din Brighton, zise Grace. 

Branson se uită la el, uimit. 

— Da? Eu cred că este dezgustătoare. 

— Nu te pricepi deloc să apreciezi frumuseţea. 

— Partea asta a oraşului îmi aduce aminte de filmul Brighton 
Rock, cu Dickie Attenborough în rolul lui Pinkie. 

— Da, îmi aduc aminte. Am citit şi cartea, spuse Grace, 
uimindu-l pentru prima dată. 

— A fost şi o carte? 

— Iisuse, de sub ce piatră ai ieşit şi tu? zise Grace. Graham 
Greene. Este unul dintre romanele lui cele mai cunoscute. 
Publicat în 1940. 

— A, asta explică tot, bătrâne. Generaţia ta. 

— Da, da. Imi tot spui toate prostiile despre câte ştii tu 
despre filme, dar în realitate eşti doar un filistin. 

Branson se opri şi arătă cu degetul spre o fereastră din lemn, 
apoi la vopseaua decolorată de soare de deasupra şi de 
dedesubtul acesteia şi la cimentul sfărâmicios. 

— Ce îţi poate plăcea la asta? 

— Arhitectura. Sufletul locului. 

— Da, sigur. Eu am lucrat într-un club de noapte peste drum 
şi nu am găsit nici un suflet pe aici. Doar o mulţime nesfârşită 
de drogaţi cu mintea făcută ţăndări. 


Ajunseră la polițistul cu ochelari din faţa uşii de la intrare şi 
îşi arătară legitimaţiile. Sârguincios, acesta le notă numele pe 
carnet, cu cel mai încet scris pe care îl văzuse Grace vreodată. 
Poliţiştii de proximitate fuseseră angajaţi pentru a uşura munca 
ofiţerilor. Li se mai spunea „poliţişti de plastic” şi erau perfecţi 
pentru astfel de lucruri. 

— Mergeţi până la al doilea etaj, spuse el săritor. Intrarea şi 
scările au fost verificate; nu au găsit nimic care să merite 
cercetat. 

Grace, amuzat, se gândi că vorbea ca şi cum el ar fi 
coordonat toată treaba. Intrând pe uşa din faţă, clădirea i se 
înfăţişă ca orice clădire cu apartamente de închiriat la preţuri 
mici: cu mocheta tocită de pe jos, reclamele atârnând din cutiile 
poştale, vopseaua veche şi tapetul scorojit, mirosul de varză 
fiartă, bicicleta legată în hol, scările abrupte şi înguste. 

O bandă cu albastru, galben şi alb a poliţiei din Sussex era 
fixată în dreptul uşii de la apartament. Grace şi Branson îşi 
scoaseră costumele albe de protecţie din genţi, le îmbrăcară, 
apoi îşi puseră mănuşile, pantofii şi glugile. Branson ciocăni la 
uşă. 

După câteva momente, uşa fu deschisă de Joe Tindall, 
îmbrăcat în aceleaşi haine de protecţie. Indiferent de cât de des 
vedea Grace criminalişti la treabă, costumele lor albe îi 
aminteau de agenţii secreţi ai guvernului care făceau ordine 
după o invazie extraterestră. Şi indiferent de cât de des îl 
văzuse pe Joe Tindall în ultimele zile, nu putea să se obişnuiască 
deloc cu schimbarea sa de înfăţişare. 

— Oho, noi chiar ne întâlnim în cele mai interesante locuri, 
nu-i aşa, Roy? spuse Tindall în loc de salut. 

— Îmi place să îmi răsfăţ echipa, replică Grace cu un zâmbet. 

— Aşa am remarcat. 

Intrară într-un hol mic şi Tindall închise uşa în spatele lor. O 
altă persoană îmbrăcată în alb stătea în genunchi şi cerceta 
parchetul. Grace remarcă un calorifer care fusese scos din 
perete. După ce vor termina aici, toate caloriferele vor fi 
demontate, jumătate din parchet scos şi chiar părţi din tapet vor 
fi dezlipite. O bandă adezivă fusese întinsă în linie dreaptă prin 
mijlocul holului, ca o alee pe care toţi trebuiau să o urmeze. 
Tindall era foarte meticulos când era vorba de protejarea locului 
unei crime. 

— Ceva interesant? întrebă Grace, uitându-se la o pisică 
maro cu alb care venise să-l studieze. 


Tindall se uită ciudat la el. 

— Depinde ce înseamnă la tine interesant. Pete de sânge pe 
covorul din dormitor, pe care cineva a încercat să le şteargă. 
Picături de sânge pe perete şi pe tavan. Cheile de la un Mini 
care era parcat afară. L-am luat de aici cu o dubă; nu vreau s-o 
conducă cineva şi să o contamineze. 

— Foarte bine. 

Imediat, Grace se gândi că Janie Stretton nu se dusese cu 
maşina la întâlnirea cu criminalul. Cel puţin eliminaseră o pistă 
de cercetare. Ingenunche şi mângâie pisica. 

— O să vină cineva să te ducă la bunicul tău, îi spuse. 

Tindall se uită din nou ciudat la el. 

— Urmaţi-mă. 

— Tu trebuie să fi Bins, spuse Grace către motan, amintindu- 
şi că Derek Stretton pomenise de pisică. 

Acesta mieună. 

— I-a dat cineva de mâncare? 

— Este în bucătărie un aparat care îi dă de mâncare automat, 
răspunse Tindall. N 

Grace îl urmă pe criminalist. În contrast cu exteriorul clădirii 
şi cu sărăcia părților comune, apartamentul lui Janie Stretton 
era spaţios, ordonat şi, deşi modest, era mobilat cu gust. Pe hol 
şi în sufragerie erau podele de lemn lustruit, acoperite cu 
covoare albe; toate draperiile şi elementele de decor erau de 
asemenea albe; mobila era masivă, lăcuită cu negru, mai puţin 
cele şase scaune de plastic din jurul mesei. Pe pereţi erau 
fotografii în alb şi negru, iar Grace remarcă faptul că unele 
dintre ele erau nuduri. 

Într-o parte a sufrageriei, în faţa unei ferestre de lemn, era 
un birou mic, destul de fragil, pe care se aflau un laptop Sony şi 
un robot telefonic. Ledul de la mesagerie clipea. 

Apartamentul mai avea o bucătărie minusculă, un dormitor la 
fel de mic şi unul mare, cu un aspect feminin, cu un iz persistent 
de parfum clasic pe care Grace îl recunoştea şi care îi plăcea. 
Era ciudat să se gândească la faptul că cea care folosea 
parfumul era moartă şi din ea rămăsese doar parfumul. Camera 
era mochetată de la un cap la celălalt în alb; în centru era o pată 
mare, de aproape jumătate de metru în diametru, şi câteva pete 
mai mici în jurul ei. Petele fuseseră cumva şterse, dar fără 
succes. 

O uşă deschisă ducea către baie. Traversă camera, ocolind cu 
grijă petele, şi se uită înăuntru. Pe podea se aflau o găleată de 


plastic goală şi o perie de şters. Se întoarse din nou spre 
dormitor, în timp ce un alt ofiţer în haine albe căuta amprente 
cu atenţie. Se uită la lada din lemn de cedru de la capătul 
patului mic, de două persoane, la pernele împrăştiate pe acesta, 
la oglinda mare, cu ramă de lemn, la storurile venețiene trase, 
la cele două lămpi de la pat aprinse, la dulapul cu oglinzi din 
faţa patului. Putea să vadă petele de pe pereţi pe care 
criminalul uitase să le şteargă. Sau poate că renunţase după ce 
încercase fără succes să şteargă petele de pe covor; sau poate 
că fusese întrerupt în mijlocul curăţeniei. 

Totuşi, găleata părea nepătată, la fel ca peria. Altă enigmă. 

Bins intră în cameră şi se frecă de piciorul lui Grace. El 
mângâie pisica, absent. Apoi, îndemnat de Tindall care se uita în 
sus, remarcă tavanul cu oglindă de deasupra patului. 

— Puțin mai neobişnuit, nu crezi? spuse criminalistul. 

— E chiar pervers, comentă Branson. Da! 

— Poate că o durea foarte tare spatele, spuse Grace, 
înfundat. Şi aceasta era singura modalitate în care se putea 
machia. 

— Mai este ceva, spuse criminalistul, deschizând lada de 
lemn. 

Grace şi Branson se uitară înăuntru. Spre amuzamentul lui 
Grace, aceasta era plină cu obiecte pe care s-ar fi aşteptat să le 
găsească în camera unui sado-masochist. Chiar fără să 
scormonească prin ele, văzu un bici, cătuşe, o mască de cauciuc 
care acoperea toată faţa, alte câteva lucruri printre care o lesă 
care, în mod evident, nu era destinată unui câine, o rolă de 
bandă adezivă, un baston de bambus şi o serie de vibratoare. 

Grace fluieră. 

— Cred că i-ai găsit cutia cu jucării. 

— Orice îţi doreşti, nu? spuse Joe Tindall. 

Grace îngenunche şi se uită mai atent. 

— Altceva? 

— Da. În noptieră erau aproximativ douăzeci de reviste porno 
recente. Serioase, foarte dure. 

Grace şi Branson se uitară rapid prin colecţia de reviste. 
Bărbaţi cu femei, femei cu femei, bărbaţi cu bărbaţi şi alte 
combinaţii. În ciuda circumstanțelor, Grace simţi că se excită 
puţin când frunzări paginile cu femei; nu se putea abţine şi în 
realitate era chiar încântat că, după mult timp, dorinţele îi 
renăşteau. 

— Chestiile astea sunt normale? întrebă Branson. 


— Am găsit reviste porno în dulapurile multor bărbaţi, spuse 
Tindall. Dar nu le vezi des în camera unei femei. 

Grace se îndepărtă de cei doi şi merse de unul singur prin 
apartament. Vroia să simtă locul. Şi cu cât se plimba mai mult, 
cu atât i se părea mai puţin acasă. Işi aduse aminte de arhitectul 
Le Corbusier, care spunea că o casă este ca o maşină în care se 
trăieşte. Exact aşa se simţea în acest loc. Era curat, fără nici o 
pată. În scaunul de toaletă era un săpun odorizant nou; chiuveta 
lucea; toate produsele de toaletă, o periuţă de dinţi electrică şi o 
pastă de dinţi erau puse în dulăpior. Locul era incredibil de 
curat pentru un student. 

Remarca diferenţele dintre dormitorul ei de aici şi cel din 
casa tatălui, cu afişul de pe perete, jucăriile din pluş, colecţia de 
scoici, cărţile; din acea cameră puteai să îţi faci o impresie 
despre persoana care locuia acolo, dar nu şi din cea de aici. 

Grace intră în sufragerie şi, folosindu-şi batista, apăsă pentru 
a vedea care a fost ultimul număr format la telefon. După câteva 
apeluri, auzi robotul de la firma de jurişti la care lucra Janie. 
Apoi sună la 1471, pentru a verifica ultimul telefon primit, dar 
acesta nu era înregistrat. Apoi apăsă tasta pentru a asculta 
mesajele. Pisica stătea lângă el, dar nu o remarcă. Se uita la o 
fotografie înrămată a lui Janie, aşezată lângă robot. Era 
îmbrăcată într-o rochie de seară, iar fundalul părea că este de la 
Opera Glyndebourne. Interesant, se gândi el, că în toate 
fotografiile Janie părea că pozase. Robotul scoase nişte sunete, 
apoi se auzi vocea insipidă a unei femei: 

— Bună, Janie. Sunt Susan, secretara domnului Broom. Este 
miercuri, ora 11.15. Domnul Broom te aştepta dimineaţă la ora 
8 pentru a lucra împreună la finalizarea raportului pentru juriu. 
Când poţi, dă-mi te rog un telefon. 

Grace notă detaliile în carneţel. 

Mai era un mesaj similar de la aceeaşi femeie, două ore mai 
târziu, apoi la ora 15.30 unul de la o altă femeie, cu o voce 
tânără: 

— Bună, Janie, Maggie sunt. Sunt un pic îngrijorată că nu ai 
apărut astăzi. Eşti în regulă? Poate că trec pe la tine mai târziu, 
în drum spre casă. Sună-mă, trimite-mi un mesaj sau dă-mi un 
semn. 

Apoi, o oră mai târziu, era un mesaj de la o femeie cu o voce 
extrem de veselă: 

— Bună, Janie, sunt Claire. Am ceva pentru tine. Dă-mi un 
telefon, te rog. 


Următorul mesaj era de la Derek Stretton: 

— Bună, Janie, dragă. Am primit felicitarea ta; eşti foarte 
drăguță. Abia aştept să ne vedem vineri. Am rezervat locuri la 
restaurantul tău preferat; putem să ieşim şi să ne ghiftuim cu 
peşte! Dă-mi un telefon când ai un moment liber. Multă 
dragoste, tati! 

Apoi un mesaj de la o voce aspră: 

— Bună ziua, doamnă Stretton. Numele meu este Darren. 
Sunt de la firma Beneficial şi doream să ştiu dacă doriţi o 
asigurare pentru casă. Voi reveni cu un telefon. 

Apoi urmă din nou vocea veselă a lui Claire, de data aceasta 
puţin îngrijorată: 

— Bună, Janie, sunt tot eu, Claire. Mă tem că poate nu ai 
primit ultimul meu mesaj. Te sun pe mobil din nou; era pentru 
seara asta. 

Grace se încruntă. Pentru seara asta? Miercuri seară. Când 
deja era moartă de douăzeci şi patru de ore? 

Pentru ziua următoare, joi, erau mai multe mesaje de la locul 
de muncă. Apoi din nou de la femeia pe nume Claire, care părea 
foarte supărată. Mai era şi un mesaj de la tatăl său, îngrijorat de 
data aceasta: 

— Janie, iubito, m-au căutat cei de la biroul tău; mi-au spus 
că nu te-ai mai dus de marţi şi sunt foarte îngrijoraţi. Eşti bine? 
Sună-mă, te rog. Te iubesc mult. Tati. 

Grace derulă caseta înapoi până la vesela Claire: 

— Bună, Janie, sunt Claire. Am ceva pentru tine. Dă-mi un 
telefon, te rog. 

Ceva în legătură cu acest mesaj îl deranja, dar nu putea 
spune exact ce. Verifică aparatul să vadă dacă reţinea numerele 
de telefon, dar se părea că nu. 

— Glenn, strigă el. Eşti cel mai priceput dintre noi în 
tehnologie. Poţi să intri în agenda ei de pe laptop? 

Detectivul se apropie computer şi îl porni. 

— Depinde dacă a fost o fată bună sau nu. Dacă avem o 
parolă sau... A, nu! Minunat! Nici o parolă! 

Trase un scaun şi se uită. 

— Vrei un nume? 

— Claire. 

— Claire cum? 

— E un singur Claire. 

Grace nu se mai deranja să îi mai atragă atenţia lui Glenn 
asupra gramaticii. După câteva secunde, Branson ridică fruntea. 


— Doar unul. Am încercat diferite modalităţi de ortografiere. 

— Îţi dă şi o adresă? 

— Doar un număr. 

— Bine, formează-l. 

Branson formă şi îi dădu receptorul lui Grace. Sună de câteva 
ori, apoi răspunse o voce masculină, neprietenoasă: 

— Da, alo? 

— Pot vorbi cu Claire? 

— Este pe altă linie, cine sună? 

Grace făcu un calcul rapid. Lăsaseră fotografia lui Janie la 
birou atunci când trecuseră să ia geanta lui Glenn. Vor trece 
vreo două ore până când vor face copii şi le vor trimite presei, 
aşa că nimeni în afara poliţiei şi a familiei nu ştia că este 
moartă. 

— Sun din partea lui Janie Stretton, spuse el. 

— OK, aşteptaţi o secundă; va veni într-o secundă. 

Grace ascultă timp de câteva secunde Primăvara de Vivaldi, 
apoi auzi vocea lui Claire. 

— Alo? spuse ea, îngrijorată. 

— Da, bună ziua. Aş dori să vă răspund la un mesaj pe carei 
l-aţi lăsat lui Janie miercuri după-amiază. 

— Cine sunteţi dumneavoastră, vă rog? 

Vocea era foarte îngrijorată acum. Prea îngrijorată. 

— Detectiv căpitan Grace de la Secţia de investigaţii 
criminalistice din Sussex. 

Telefonul se întrerupse. 

Imediat, Grace formă numărul din nou. Telefonul sună de 
câteva ori apoi răspunse un robot: 

— Ne pare rău, momentan nu suntem acasă pentru a 
răspunde... 

— Rahat! exclamă Grace, închizând. Scoase staţia, formă 
numărul Bellei, îi dădu numărul şi o rugă să găsească adresa. 
Apoi îşi sună asistenta, pe Eleanor, şi îi spuse să aranjeze o 
conferinţă de presă la ora 15.15. Era dornic să obţină toată 
atenţia publicului înainte ca acesta să se relaxeze în weekend. 

În timp ce aştepta, îşi verifică e-mailurile pe agenda 
electronică, dorind în special să vadă dacă era vreo veste de la 
procesul lui Suresh Hossain; dar acesta era amânat zilnic din 
cauza unor detalii procedurale. 

Cinci minute mai târziu, Bella, eficientă ca întotdeauna, îi 
transmise prin staţie o adresă de lângă Gara Hove, la zece 
minute de mers normal cu maşina sau la nouăzeci de secunde 


dacă mergeau cu girofarul şi sirenele pornite. Era adresa unei 
firme cu numele BEE247 Ltd. Nu îi spunea nimic. 

Se întoarse către Branson. 

— Sigilează computerul şi ia-l cu tine; vom face o plimbare. 
Nu îmi plac oamenii care îmi trântesc telefonul în nas. 

Grace îşi puse centura de siguranţă, îi spuse lui Branson să 
facă la fel, apoi apăsă acceleraţia până la podea, mergând cât de 
repede îndrăznea, făcând slalom prin trafic, claxonând, 
aprinzând şi stingând farurile şi dorindu-şi să fi fost într-o 
maşină marcată. 

În timp ce trecea pentru a treia oară pe roşu, Grace nu putea 
gândi decât: „Dacă lovesc ceva, orice, pot să încep să îmi caut 
un apartament în Newcastle.” 

Adresa pe care i-o dăduse Bella era undeva într-un şir de 
magazine pe o stradă de la sud de Gara Hove. Grace luă o curbă 
strânsă la stânga, trecând pe lângă o spălătorie auto, apoi încă 
una tot la stânga, tăind periculos faţa unui taxi care ieşea din 
gară. 

Văzu o femeie într-un costum cu pantalon ieşind în grabă pe 
uşa unei firme situate între un magazin cu produse pentru baie 
şi o tutungerie. Avea aproximativ treizeci de ani, un corp 
frumos, părul roşu tuns scurt şi o faţă machiată prea strident. 
Ducea o servietă mare de piele. 

Înainte ca maşina să se oprească, Grace sări pe trotuar, 
traversă strada şi o strigă: 

— Claire? 

Ea se întoarse, prea uimită pentru a mai putea nega cine 
este. li arătă legitimaţia. 

— Puțin cam devreme ca să pleci de la serviciu, nu ţi se pare? 

Ochii ei se îndreptară rapid spre dreapta, apoi spre stânga, 
ca şi cum ar fi căutat o cale să scape. 

— Eu... ieşisem doar puţin, să îmi iau un sandviş, răspunse cu 
accentul tipic din estul Londrei. 

— Am vorbit la telefon acum câteva minute; cred că am fost 
întrerupţi. 

— A, spuse ea evaziv. Am fost? 

— Da şi m-am gândit că ar fi mai uşor să vin până aici, ştii 
cum sunt telefoanele... 


Ea se uita la el precaută, fără nici un zâmbet. 

— Te deranjează dacă mergem până în birou şi stăm puţin de 
vorbă? întrebă Grace, urmărindu-l cu coada ochiului pe Branson 
cum traversează strada pentru a veni lângă ei. 

Acum părea panicată. 

— Păi, cred că ar trebui să discut mai întâi cu partenerul meu 
de afaceri. 

— Te las să alegi, spuse Grace. Putem să facem asta în mod 
plăcut sau mai puţin plăcut. Modul plăcut este să mergem la 
birou acum, să bem o ceaşcă de ceai şi să stăm frumos de vorbă. 
Modul mai puţin plăcut înseamnă ca eu să stau cu tine aici în 
timp ce partenerul meu se duce să ia un mandat de percheziţie 
şi se întoarce cu şase poliţişti care îţi vor cerceta biroul, 
bucăţică cu bucăţică. 

Grace văzu că panica din ochii ei se transformă în frică. 

— Despre ce este vorba mai exact, domnule ofiţer? 

— Vrei să spui, în afara faptului că nu îmi place ca oamenii să 
îmi închidă telefonul în nas? 

Ea se înroşi, neştiind ce să zică. Un autobuz trecu pe lângă 
ei, cu motorul turat. Grace aşteptă un minut. Apoi reluă: 

— Îţi voi spune exact despre ce este vorba. Janie Stretton e 
moartă. 

Femeia îşi duse mâna gură, în stare de şoc. 

— Janie? 

Grace simți că era momentul să preseze. 

— Marti noapte a fost înjunghiată şi apoi tăiată în bucăţi de 
un maniac. Ai văzut ştirile despre corpul fără cap pe care l-am 
găsit miercuri în Peacehaven? 

Tot sângele se scurse de pe chipul femeii, făcând ca 
machiajul să arate şi mai intens. Ea încuviinţă, tot cu mâna la 
gură. 

— Astăzi am aflat că era Janie Stretton. Acum e OK să stăm 
de vorbă? 


Biroul firmei BEE247 Ltd era o cameră de la etajul doi, cu 
privelişte spre stradă. În afara efortului de a da pe toţi pereţii cu 
o vopsea de culoare albastră, care nu se asorta deloc cu covorul 
verzui, lui Grace nu i se părea că se lucrase prea mult la 
aspectul încăperii. 

În interior erau trei birouri mari, vechi, din lemn, trei scaune 
rotative şi patru fişete de metal înalte. Totul părea cumpărat la 
mâna a doua. În plus, mai era şi un CD-player ieftin şi un 


televizor la fel de ieftin, oprite. În contrast cu acestea, pe fiecare 
birou era câte un calculator performant şi telefoane moderne. 
Unul dintre ele suna, dar Claire îl ignoră. Părea şocată. 

Branson şi Grace se aşezară pe două fotolii din imitație de 
piele din faţa biroului femeii, fiecare sorbind din ceaşca de ceai. 
Grace îşi scosese carneţelul, dar urmărea ochii femeii foarte 
atent. 

— Care este numele dumneavoastră complet? 

Văzu că îşi îndreaptă privirea spre stânga - emisfera care 
controla memoria. 

— Claire Porter, răspunse ea. 

Grace notă. 

— Şi această companie este a dumneavoastră? 

— A mea şi a partenerului meu. 

— Care este numele său? 

Din nou, ochii ei se îndreptară spre stânga. Era improbabil ca 
ea să mintă în legătură cu numele ei sau cu cel al partenerului 
de afaceri, aşa că mişcarea ochilor către zona corespunzătoare 
memoriei îi transmise lui Grace că spre această parte i se 
îndrepta privirea de fiecare dată când spunea adevărul. Ceea ce 
însemna că, dacă privea spre dreapta, mintea. 

— Barry Manson. 

Grace se gândi un moment. 

— BEE-247 Ltd, spuse el. Barry Claire Enterprises? 

Ea scutură din cap. 

— Nu, dar pe aproape. 

Punându-şi carneţelul pe genunchi, Grace îşi întinse mâinile 
spre ea. 

— Aşa... Ce ai putea să ne spui? 

li urmări ochii îndreptându-se furios spre dreapta. Modul 
constructiv.  Încerca să se gândească la o minciună 
convingătoare. Apoi, dintr-o dată, îşi îngropă faţa în mâini. 

— La dracu’, nu pot să cred! Janie! Era o fată atât de 
drăguță; chiar îmi plăcea de ea. 

— Ai lăsat un mesaj pe telefonul ei, miercuri după-amiază, la 
ora 15. Ai spus - se întrerupse pentru a citi din carneţel - „Am 
ceva pentru tine. Sună-mă, te rog.” Despre ce era vorba? 

Ea ridică privirea şi din nou ochii i se îndreptară spre 
dreapta şi păru agitată. Branson interveni, delicat, jucând rolul 
clasic al poliţistului amabil, spre deosebire de atitudinea dură a 
lui Grace. 

— Claire, ai face bine să ne spui. Dacă ai ceva de ascuns, ar fi 


mult mai bine dacă n-ai face-o. 

Cuvintele părură că merg direct la ţintă. Ochii ei se plimbară 
de colo-colo ca şi cum ar fi căutat o cale de scăpare. 

— Dumnezeule, Barry o să mă omoare. Înseamnă Barry şi 
Claire Escorte douăzeci şi patru de ore, şapte zile. 

Grace rămase câteva clipe tăcut, uimit. 

— Janie Stretton era escortă? Prostituată? 

Foarte cooperantă dintr-o dată, Claire spuse: 

— Noi oferim escorte persoanelor singure, bărbaţi sau femei. 
Oameni care au nevoie de cineva pentru a ieşi într-o seară, 
chestii de genul acesta. Nu prostituate. 

Grace remarcă faptul că ochii ei încă se îndreptau către 
dreapta; păreau că încearcă să ajungă cât mai la dreapta 
posibil. 

— Adică totul este cât se poate de nevinovat? 

Ea dădu din umeri. 

— Pentru noi, da. 

— Da, da, da. Claire, am mai auzit asta, OK? Dacă clientul 
doreşte să facă un aranjament privat cu tânăra doamnă, asta nu 
este problema voastră, nu-i aşa? 

Ea tăcu un minut. Apoi spuse: 

— Cred că ar trebui să îmi chem avocatul. 

— Nu mă interesează să îţi închid mica afacere sordidă, 
spuse Grace. Cheamă-ţi avocatul şi te voi închide. Numai de 
amorul artei te voi face praf. Eu vreau să îl găsesc însă pe 
ucigaşul lui Janie; asta este tot ce mă interesează. Ajută-mă cu 
asta şi nu mă ating de tine. Ne-am înţeles? 

Ea se strâmbă. Apoi încuviinţă. 

— Cât îi taxaţi pe clienţi? 

— Şaizeci de lire pe oră. 

— Şi cât opriţi voi din asta? 

— Patruzeci la sută. 

— Fetele păstrează restul şi ce mai obţin în plus? 

— Îşi păstrează ce e în plus, spuse ea defensiv. 

— Bine. Cu cine era Janie marţi noapte? 

Se întoarse către computer şi scrise ceva la tastatură. După 
câteva secunde, spuse: 

— Anton. 

— Anton? Anton şi mai cum? 

— Nu ştiu. 

— Nu ştiţi numele clienţilor? 

— Doar dacă vor să îmi spună. 


— Şi câţi vă spun? 

— Foarte puţini. Dar nu ştiu dacă este numele lor real sau 
nu. 

Grace simţi că se enervează din ce în ce mai tare. 

— Aceste fete sunt angajate la voi şi le trimiteţi singure la 
întâlniri, fapt pentru care luaţi un comision gras, şi nici măcar 
nu vă obosiţi să aflaţi numele clienţilor? 

Urmă iar o tăcere. 

— Întotdeauna verificăm prima întâlnire. Le telefonăm fetelor 
după zece minute. Avem un limbaj codificat; dacă nu sunt 
mulţumite, avem agenţi de siguranţă pe care îi putem trimite să 
le ia. Aceasta era a patra întâlnire a ei cu Anton. Nu m-am 
îngrijorat; adică, nu am simţit că am vreun motiv să fiu 
îngrijorată. 

— Şi nu v-a deranjat că era o studentă la drept, tânără şi 
inocentă? 

— Avem o grămadă de studente. Este o modalitate simplă de 
a-şi completa veniturile. Mulțumită lui Tony Blair, majoritatea 
studenţilor ies de la universitate cu datorii pentru achitarea 
cărora ar avea nevoie de ani de zile. Angajarea ca escortă este o 
soluţie. Imi place să cred că facem ceva ca să îi ajutăm. 

— Da, bineînţeles, spuse Grace, cu vocea plină de sarcasm. 
Vreau să spun, toţi acei bani pe care îi încasaţi... totul înseamnă 
altruism, iar aranjamentul ei privat cu Anton măcelarul nu este 
problema voastră. Rămase tăcut o secundă, gândindu-se, apoi 
întrebă: Câte fete aveţi înregistrate? 

— În jur de treizeci. Şi zece băieţi. 

— Aveţi fotografii? 

— Da. 

— Vreau să le văd pe ale lui Janie. 

Ea merse până la un fişet, luă un dosar, îl deschise, scoase o 
fotografie în plastic şi i-o dădu. Nu semăna cu nici una dintre 
fotografiile din apartamentul tatălui său. Aceasta era o cu totul 
altă Janie Stretton: o Janie a nopţii. 

Stătea întinsă seducător pe o blană de leopard, îmbrăcată cu 
cei mai scurţi pantaloni de piele posibili, o bluză de dantelă 
neagră desfăcută până la buric, cu sânii complet dezgoliţi. 

Grace îi dădu poza lui Branson. N 

— Doar escortă, îi spuse el sarcastic femeii. Insoţitoare 
pentru evenimentele strict mondene, nu? 

— Da, aşa ceva. 

— Claire, nu am venit în oraşul ăsta cu pluta! Era de meserie, 


nu-i aşa? 

— Dacă era, noi nu ştiam. 

— Unde vă faceţi reclamă? 

— Reviste, ziare, internet. 

Grace încuviinţă. 

— Şi de unde vă luaţi majoritatea clienţilor? 

— Depinde. Vorba merge din gură în gură. 

— Şi în ce reviste? 

Claire ezită. 

— Reviste de profil, ziarul local, una sau două publicaţii de 
specialitate. 

— De specialitate? 

După câteva secunde de ezitare, ea răspunse: 

— Fetişuri, majoritatea. Persoane cărora le plac cauciucurile. 
Masochism. Chestii. 

— Chestii? întrebă Grace. 

Ea dădu din umeri. 

— Şi există vreo modalitate de a şti cum a aflat acest Anton 
numărul vostru? 

Căută în dosar şi scoase o fişă. 

— 6 mai. Anton. Am notat „accent puternic european”. Spune 
că a văzut reclama în - ea se încruntă ca şi cum s-ar fi chinuit 
să-şi citească propriul scris - în List. 

Grace ştia publicaţia; era o revistă locală. Telefonul sună din 
nou. Ea îl ignoră şi continuă să se încrunte de parcă ar fi 
încercat să descifreze şi alte notițe. 

— Vroia să vadă nişte fotografii ale fetelor, aşa că l-am 
îndrumat către site-ul nostru. Apoi a sunat după vreo jumătate 
de oră, spunând că ar vrea o întâlnire cu Janie. Am numărul lui! 

Grace sări în picioare, Branson făcând instantaneu acelaşi 
lucru. 

— İl ai? N 

— Întotdeauna iau un număr de contact de la clienţii noştri. li 
face să se poarte mai atent. 

— Dă-mi-l, te rog. 

Îl notă în timp ce ea citea, apoi imediat îl formă pe telefonul 
mobil. Instantaneu, reveni tonul. 

— La dracu’! 

— Ne mai poţi spune ceva despre Anton? 

— Aş vrea să pot. Credeţi că... el... Ar putea fi cel care?... 

— Dacă el nu a ucis-o, atunci este printre ultimele persoane 
care au văzut-o. Fetele voastre sună după ce termină întâlnirea? 


— Câteodată, depinde de cât de târziu este. 

— Ea nu te-a sunat marţi seară după întâlnirea cu Anton? 

— Nu. 

— Şi tu ai sunat-o pentru o altă întâlnire miercuri? 

— Da. Se uită la notițele ei. Alt domn. Aveţi nevoie de numele 
şi numărul lui? 

Grace încuviinţă. 

— O să îl verificăm. 

— Veţi fi discreţi? 

— Íl voi mobiliza pe cel mai discret om al meu, zâmbi Grace 
în sinea sa. 

Il va delega pe noul lor coleg, Norman Potting, să facă treaba 
asta. Detectivul era la fel de discret precum un taur pe role într- 
un magazin de porţelanuri. 

La ora 16, biroul lui Tom începuse să se golească. Tipic 
pentru o zi de vineri, se gândi el. În Londra era o după-amiază 
plăcută, însorită, iar prognoza meteo era bună. Unul câte unul, 
angajaţii îşi eliberau birourile, luându-şi veseli la revedere pe 
când se îndreptau spre uşă. li invidia pentru sfârşitul de 
săptămână lipsit de griji şi încercă să îşi aducă aminte când 
avusese şi el unul în care se relaxase cu adevărat şi nu se 
gândise la serviciu, nu stătuse la computer, nu calculase 
intrările şi ieşirile de capital, nu se uitase nervos peste umărul 
lui Kellie când aceasta era la calculator în sufragerie, vizitând 
magazinele on-line. 

În ciuda zgomotului produs de trafic, ferestrele erau 
întredeschise, iar el simţea aerul plăcut, călduţ. Poate că 
weekendul acesta se va relaxa puţin, atât cât îi va permite 
umbra neagră a nenorocitului de CD. 

La 16.15 se hotărâse. „La dracu'!“ Dacă pleca acum, ar fi 
avut suficient timp să prindă expresul de 16.36 şi va ajunge 
acasă la vreme pentru a face grătarul plănuit împreună cu 
Kellie, la care să folosească noua achiziţie monstruoasă. Dădu 
din cap la gândul grătarului. O nebunie. Însă era curios să vadă 
cum arăta un grătar care costa mai mult de cinci sute de lire. 

Dintr-o extravaganţă (minoră în comparaţie cu cele ale lui 
Kellie), luă un taxi în locul autobuzului până la Gara Victoria şi 
ajunse aproape la limită. Luă ziarul Evening Post de la un 


vânzător şi, fără să mai aştepte restul, merse la peron şi se sui 
în tren cu doar câteva secunde înainte ca acesta să se pună în 
mişcare. 

Cu hotărâre, străbătu toate vagoanele trenului, căutându-l pe 
idiot. Dar nu era nicăieri. Până când termină, era deja ud de 
transpiraţie de la căldură şi de la efort. Găsi unul dintre puţinele 
locuri libere, îşi scoase laptopul şi cardul pentru internet de 
mare viteză, îşi puse geanta şi haina pe locul pentru bagaje, 
apoi se aşeză cu laptopul pe genunchi şi se uită pe prima pagină 
a ziarului. N 

„TREIZECI DE MORŢI ÎNTR-UN ATAC CU BOMBĂ ÎN IRAQ” 

Citi articolul despre ultimul atac sinucigaş care lovise o 
maşină cu poliţişti, conştient şi vinovat de faptul că devenise 
aproape impasibil la astfel de reportaje. Păreau tot timpul atât 
de multe. Şi încă nu-şi formase o părere despre evenimentele 
din Iraq. Nu îi păsa de Bush şi de Blair, iar atacurile succesive îl 
făceau să se îndoiască din ce în ce mai tare de faptul că lumea 
era un loc mai sigur de când izbucnise conflictul. Câteodată, 
când îşi băga capul pe uşa camerei în care dormeau copiii, se 
uita la ei plin de o neajutorare vinovată, ştiind că este 
responsabil pentru viaţa lor; dar se simţea dureros de 
neputincios. 

Apoi dădu pagina şi simţi că o mână nevăzută, venită dintr-o 
cu totul altă dimensiune, îl apuca din interior şi îl strângea ca o 
menghină. Se uita la fotografia unei femei tinere, sub un titlu 
înfiorător de pe pagina a treia: „CORPUL DECAPITAT A FOST 
IDENTIFICAT”. 

Faţa ei. Care îi aducea aminte puţin de Gwyneth Paltrow, aşa 
cum o văzuse prima oară în biroul său, marţi noapte. Era ea. Cu 
siguranţă. 

Ochii săi se îndreptară către text: 

„Astăzi, Poliţia din Sussex a confirmat faptul că trupul 
mutilat al tinerei femei, găsit miercuri pe un teren agricol din 
Peacehaven, East Sussex, aparţine studentei Janie Stretton, de 
douăzeci şi trei de ani. 

Ofiţerul care investighează cazul din partea poliţiei din 
Sussex, detectiv căpitan Roy Grace, a declarat: «Aceasta este 
una dintre cele mai brutale crime pe care le-am întâlnit în 
douăzeci de ani de carieră în poliţie. Janie Stretton era o 
studentă obişnuită, muncitoare şi plăcută. Facem tot ceea ce 
putem pentru a-l găsi pe criminal.» 

Derek Stretton, tatăl fetei, ne-a oferit următoarea declaraţie, 


în casa sa de pe malul Lacului Hamble, lângă Southampton: 
«Janie era una dintre cele mai minunate fiice pe care şi le putea 
dori un tată; a fost un sprijin enorm pentru mine atunci când 
soţia mea a decedat. Sper ca poliţia să-l găsească repede pe 
criminal, înainte de a mai distruge o viaţă nevinovată.»” g 

Apoi ochii lui Tom se îndreptară din nou spre faţa lui Janie. In 
acelaşi timp, cuvintele din mesajul ameninţător îi ardeau 
creierul: „... Dacă anunţaţi poliția despre ceea ce aţi văzut sau 
dacă încercaţi să intraţi din nou, ceea ce s-a întâmplat 
calculatorului dumneavoastră li se va întâmpla soției 
dumneavoastră, Kellie, băiatului Max şi fiicei Jessica...” 

Timp de o secundă se uită speriat la ceilalţi călători, dar se 
părea că nimeni nu era atent la el. În faţa lui, un tânăr asculta 
muzică la un iPod; putea să audă ritmul enervant de rap, prea 
încet ca să recunoască cine cânta, dar suficient de tare încât să 
răzbată peste zgomotul făcut de tren. Alţi doi călători citeau 
ziarul, o femeie citea un exemplar uzat din Codul lui Da Vinci şi 
un bărbat în costum cu dungi lucra la un laptop. 

Tom se uită la fotografie. Exista oare vreo posibilitate să se 
înşele? Măcar una? 

Nu, nu exista. Era ea. 

Ce naiba ar trebui să fac? se întrebă el. 

La 18.30, Roy Grace, Glenn Branson şi ceilalţi membri ai 
echipei de investigaţie, inclusiv noul venit, detectiv sergent 
Norman Potting, stăteau la o masă mare, dreptunghiulară, în 
sala de şedinţe, unde fusese alocat spaţiul de lucru pentru 
Operaţiunea Privighetoarea. 

Grace putea simţi mirosul de tutun de pipă care venea din 
hainele lui Norman Potting. Bătrânul poliţist era îmbrăcat într- 
un costum maro care avea cel puţin douăzeci de ani, o cămaşă 
albă care arăta ca şi cum ar fi călcat-o când era beat, o cravată 
verde cu pete de mâncare şi pantofi negri, solizi. Era un tip 
îngâmfat, aflat la a treia căsătorie, cu o faţă îngustă, ca de 
cauciuc, şi traversată de vene sparte, buze proeminente, dinţi 
pătaţi de tutun şi părul pieptănat pe spate. 

Grace îl întâmpină oficial, evitând să se uite în ochii 
celorlalţi. 

— Mă bucur să fiu în echipă, răspunse Potting cu vocea sa 


groasă, cu accentul nativ din Devon. Mai ales să lucrez cu nişte 
doamne tinere şi frumoase. 

Le făcu expresiv cu ochiul Bellei şi Emmei-Jane. Grace clipi 
grăbit. Trebuia să plece pe la ora 19 dacă era posibil, măcar 
pentru vreo două ore. Se uită pe notițele pe care Bella şi 
Eleanor le pregătiseră pentru el. 

— Este ora 18.30, vineri, 3 iunie, citi el. Aceasta este a doua 
şedinţă a Operațiunii Privighetoarea, numele sub care este 
investigată uciderea unei persoane anterior necunoscute, 
identificată acum ca fiind Jane, cunoscută şi Janie, Susan 
Amanda Stretton; este a doua zi de la descoperirea cadavrului. 
Voi face un rezumat al evenimentelor. 

Timp de câteva minute, Grace trecu în revistă modul în care 
fusese găsit trupul fără cap al lui Janie, apoi descoperirea făcută 
cu privire la viaţa ei secretă. La acest punct, Norman Potting îl 
întrerupse: 

— Roy, nu a circulat prin presă, în urmă cu câţiva ani, ceva 
despre vedetele de la Hollywood care îşi introduceau şoareci în 
fund? 

— Mulţumesc, Norman; dar nu cred că acest lucru are vreo 
relevanţă aici. 

— Îşi spun, sunt o mulţime de actori ciudaţi şi nu ai de unde 
să ştii. 

— Mulţumesc, Norman, spuse Grace apăsat, încercând să îl 
pună la locul lui. Era pe cale să continue şi să le spună despre 
viaţa secretă a lui Janie, când Glenn Branson ridică mâna şi îl 
întrerupse: 

— Roy, mai devreme în maşină îmi povesteai despre 
simbolistica scarabeului. Cred că ar fi folositor să spunem şi 
echipei. 

— Da, aşa intenţionam. Pe scurt, în mitologia antică 
egipteană, scarabeul era venerat sub numele Khepri, care, 
tradus literal, înseamnă „cel care a luat fiinţă” sau „cel care a 
apărut din pământ”. Egiptenii venerau Soarele. Aşa cum 
scarabeul împinge o sferă de bălegar, egiptenii îşi imaginau că 
Khepri împingea Soarele - privit ca o minge solară - pe cer, de 
la est la vest, în fiecare zi; aşa că scarabeul era pentru ei o 
formă a zeului Soare, Ra. Drept rezultat, în mitologia religioasă 
a Egiptului antic, scarabeul a devenit un important simbol al 
genezei, reînvierii şi vieţii de după moarte. 

— Egiptenii ăştia erau nişte tipi inteligenţi, spuse Norman 
Potting. Adică, cum naiba au construit ei piramidele alea? Iți 


spun, eu nu aş avea încredere niciodată într-un egiptean; 
trebuie să fii cu ochii pe negroteii ăştia. 

Grace, clipind, se uită cu coada ochiului la Glenn Branson, 
apoi la Potting, întrebându-se cum naiba era încă în poliţie şi nu 
ajunsese la tribunal, acuzat de hărţuire sexuală sau rasism. 

— Norman, acest limbaj este total inacceptabil şi nu vreau să 
îl aud la întâlnirile mele. 

Potting se uită ca şi cum ar fi vrut să spună ceva, apoi se 
gândi mai bine şi lăsă ascultător privirea în jos, în hârtiile sale. 

— Roy, ţi-ai dat seama dacă acest simbolism are relevanţă 
pentru noi? întrebă Nick Nicholl. 

— Nu încă. Dar sper că unul dintre voi, geniilor, o va face, 
spuse el zâmbind. 

Apoi continuă relatându-le ce aflaseră în acea după-amiază 
despre viaţa secretă a lui Janie Stretton. Şi, cel mai important, 
că ştiau numele de botez al unui posibil suspect. Fusese deja 
stabilit că numărul de telefon al acestui Anton, pe care i-l 
dăduse Claire, era de la o cartelă preplătită şi nu putea fi 
detectat. 

Grace se opri să bea nişte apă. 

— Bine. Capitolul resurse. Cei de la Divizia East Downs au 
fost foarte drăguţi şi ne-au pus la dispoziţie oameni. Am făcut o 
investigaţie în vecinătatea locului în care au fost descoperite 
corpul şi membrele miercuri dimineaţă, zonă pe care am tot 
lărgit-o în ultimele patruzeci şi opt de ore. Am adus şi echipa de 
scafandri a poliţiei şi suntem în curs de a cerceta toate râurile, 
lacurile şi rezervoarele. Totodată, am mai solicitat o căutare cu 
elicopterul. 

Şi continuă la fel, pe capitole. Capitolul întâlniri: Grace 
anunţă că vor fi întâlniri zilnic la 8.30 şi la 18.30. Le spuse că 
echipa de informaticieni lucra încă de miercuri. Citi apoi cu glas 
tare lista cu strategii de investigare, care includea domeniul 
comunicare/media, subliniind faptul că descoperirea gândacului 
nu trebuie să ajungă la presă şi că solicitaseră ca în episodul de 
săptămâna viitoare din Crimewatch să apară date despre crimă. 

Apoi Emma-Jane ridică o mână. 

— Vom face cunoscută informaţia că Janie Stretton avea o 
viaţă secretă? 

Grace se întreba acelaşi lucru. Se gândi la Derek Stretton, 
deja distrus, cu viaţa ruinată. Ce efect va avea această 
informaţie asupra bietului om? Dar ar avea vreo valoare dacă ar 
spune-o presei? Oare îl va face pe vreunul dintre cei care i-au 


închiriat serviciile să vină cu vreun indiciu vital? Improbabil, dar 
posibil. Era o alegere dificilă. Dacă ar da informaţia publicităţii, 
ar spori interesul presei. O acoperire mai largă ar mări şansele 
de a afla ceva nou. Poate că vreun barman sau picolo îi văzuse 
pe Janie şi pe acest Anton împreună. 

— Doi ofiţeri de la Departamentul de Relaţii cu familia sunt 
acum la tatăl lui Janie. Detectivii Donnington şi Ritchie. Voi 
discuta acest lucru întâi cu ele, dar părerea mea este că da, îi 
răspunse el Emmei-Jane. Dacă ele vor considera că această 
informaţie nu îl va afecta prea puternic pe domnul Stretton, o 
vom da presei. 

Următorul punct pe listă era cel al autopsiei. Grace îi informă 
că, în afara gândacului, nu avuseseră nici o altă surpriză până 
acum, cu o excepţie: nu era nici un semn de agresare sexuală a 
victimei. Avea raportul de la doctorul Frazer Theobald în faţa sa, 
dar nu era necesar să citească toate paginile cu detalii tehnice. 
Janie murise din cauza rănilor multiple făcute cu o lamă lungă şi 
subţire. „Şi faptul că i s-a retezat capul nu i-a mărit şansele de 
supravieţuire”, se gândi el. 

— În acest moment, scarabeul este principala mea problemă, 
spuse el. A mai aflat cineva de vreo crimă la locul căreia să fie 
găsit un scarabeu? 

— În aprilie, o femeie a fost găsită în Wimbledon Common, 
spuse Nick. Victima era o tânără de douăzeci şi şase de ani 
căreia, la fel, îi lipsea capul. Purta o brățară de argint pe care 
nimeni din familia ei nu a recunoscut-o. Am primit o fotografie 
în format jpg. Iat-o scoasă la imprimantă, adăugă el întinzându-i 
hârtia lui Grace. Nici în acest caz nu a existat vreun semn de 
agresiune sexuală. Crima e încă nerezolvată. 

Grace se uită la gândăcelul mic de argint care atârna de 
brățară. Recunoscu imediat caracteristicile. Era un scarabeu. 

— Foarte bine lucrat, spuse el. Altele? 

— Cei de la Met sunt singurii care au răspuns până acum, 
răspunse Nick. 

Grace se uită la fotografie. 

— Intuiţia îmi spune că vom mai afla şi de altele. Putem să 
primim dosarul acestei crime? 

Nick se uită la notițele sale. 

— Detectivul însărcinat cu ancheta este Dickinson; s-a oferit 
să discute cu mine sau cu oricare dintre noi. 

— Pare neobişnuit de cooperant pentru cei de la Met, spuse 
Grace cinic. 


Cei de la Poliţia Metropolitană păreau că au o lege pe care o 
respectau: erau aroganţi, se considerau cei mai buni şi nu 
cooperau cu secţiile de poliţie din provincie. 

— Poţi să aranjezi să ne întâlnim mâine dimineaţă? 

— Mâine trebuia să joc într-un amical de fotbal pentru echipa 
de criminalişti din Sussex, dar da. 

— Suntem în iunie; este sezonul de crichet, nu de fotbal, 
spuse Grace cu un ton mustrător. Avem un tată cu care am stat 
astăzi şi căruia i-am spus că fiica sa a fost măcelărită; nu mă 
îndoiesc că ar fi impresionat să ştie că investigarea crimei a fost 
amânată pentru un meci de fotbal. 

Tânărul detectiv roşi. 

— Nu, Roy... domnule. 

Când ajunse la finalul raportului, Grace recapitulă: 

— Am cercetat deja locul în care a fost ucisă Janie Stretton. 
Bella şi Nick au interogat toţi vecinii victimei şi încă se mai 
lucrează la acest lucru. Celelalte posibile scenarii pe care le văd 
eu sunt următoarele. Unu: avem de-a face cu o crimă singulară 
a unei persoane demente. Doi: putem avea de-a face cu un 
criminal în serie care lasă o semnătură. Aşteptăm mai multe 
informaţii de la Met în legătură cu cealaltă victimă asupra 
căreia s-a găsit un scarabeu, pentru a vedea dacă are vreo 
legătură. Deci criminalul nostru a ucis poate deja de două ori, 
de fiecare dată o femeie tânără, şi putem presupune că va ucide 
din nou. 

Apoi îi întrebă pe membrii echipei dacă au ceva de raportat. 

Potting spuse că a petrecut mare parte din după-amiază la 
firma de avocaţi la care lucra Janie Stretton. Il interogase pe 
şeful acesteia, Martin Broom - pe care Grace îl întâlnise odată la 
tribunal, în cazul unui atac într-un divorţ destul de urât - şi pe 
câţiva dintre colegii ei. Janie se dovedise a fi o tânără populară, 
muncitoare şi conştiincioasă. 

„Oare fiecare dintre noi are o parte întunecată?” se întrebă 
Grace în gând. 

— Am mai cerut un om pentru echipă, spuse el. Şi vreau ca 
un specialist de la Departamentul de IT să-i analizeze laptopul în 
amănunţime. Apoi se întoarse către detectivul Boutwood: 
Emma-Jane, îmi pare rău să pun asta în sarcina ta, dar vreau să 
organizezi o vizionare a tuturor înregistrărilor camerelor de 
supraveghere din zona Brighton, de marţi noapte. Poţi să îţi iei 
şi ajutoare pentru asta. O cauţi pe această domnişoară. li dădu 
fotografia lui Janie Stretton, care circulase prin presă. In acea 


seară a ieşit la a patra întâlnire cu un tip pe nume Anton, sau 
oricare ar fi numele lui real. Cineva trebuie să îi fi văzut. Apoi se 
întoarse către detectivul Nicholl: Nick, vreau să organizezi o 
echipă de specialişti şi agenţi ai poliţiei comunitare, care să 
ducă această fotografie în fiecare restaurant, bar sau club din 
Brighton şi Hove şi să întrebe dacă cineva a văzut-o pe fată. OK? 

Lunganul încuviinţă. 

— Bella, continuă Grace. Tatăl lui Janie Stretton mi-a spus că 
pe fostul prieten al acesteia îl cheamă Justin Remington - un 
agent imobiliar din Londra. Du-te, găseşte-l şi vezi ce are de 
spus. 

Ea făcu semn că a înţeles. 

— Emma-Jane, ce ai făcut cu crescătorii de insecte tropicale? 

— Am localizat şaisprezece în Marea Britanie. Unii livrează 
doar pe internet, dar am găsit şapte cu crescătorii. Unul în 
Bromley, în sudul Londrei, pare foarte interesant. A primit o 
cerere de a vinde un scarabeu în urmă cu doar zece zile. Unui 
bărbat cu accent est-european. 

— Minunat! spuse Grace. Şi? 

— Am aranjat să ne întâlnim mâine. 

— O să vin cu tine. 

Apoi se uită la notițe. 

— Norman, am luat robotul telefonic din apartamentul 
victimei. Acum este examinat de Unitatea de Suport Tehnic. Aş 
vrea să verifici informaţiile pe care ţi le vor da ei. 

— Vreo păsărică frumoasă? 

— O să rog pe cineva să te ajute, dacă găseşti vreuna. 

— Chiar îmi place agenţia asta, dacă are în baza de date 
păsărici de calibrul lui Janie Stretton. 

Grace îl ignoră. Remarca sa nici măcar nu merita un răspuns. 

— Ne vedem toţi aici, dimineaţă la 8.30, spuse el. Scuze că v- 
am stricat weekendul. 

În special evită să îl privească în ochi pe Glenn Branson. 
Soţia lui era din ce în ce mai enervată de orele suplimentare pe 
care le făcea Glenn. Dar aceasta era alegerea lui, se gândi 
Grace. Atunci când te înscriai în poliţia Maiestăţii Sale, erai 
plătit din banii ei. Şi, în schimb, îi dedicai viaţa. 

Bine, poate chestia asta nu era trecută în contract. Dar aşa 
era realitatea. Dacă vroiai o viaţă personală, trebuia să-ţi alegi o 
altă carieră. 

În Brighton vântul bătea mai tare decât în Londra, însă era 
suficient de cald încât să stea afară. 

În CD-playerul încorporat în grătar cântau tare Giris Aloud şi 
o lumină licărea în ritmul muzicii. Jessica, îmbrăcată în blugi 
largi, o bluză neagră şi pantofi strălucitori, cu părul lung 
fluturând, şi Kellie, cu picioarele goale în pantaloni albi trei 
sferturi şi o cămaşă bărbătească cu dungi, dansau pe iarbă, 
învârtindu-se cu viteză, râzând şi distrându-se de minune. 

Max, în pantaloni gri, murdari, şi un tricou cu Dumbledore şi 
mai murdar, cu părul blond turtit pe frunte precum un mop, nu 
terminase încă de inspectat grătarul. Il trata cu respectul pe 
care l-ar fi arătat unei nave spaţiale care ar fi aterizat în curtea 
lor. Aşa şi arăta, de altfel. 

Era mare, ocupând o bună parte din grădină, doi metri de la 
un capăt la celălalt, rotund, cu un model futurist din oţel 
inoxidabil, aluminiu şi un material negru, ca marmura, plus 
scaune pliante extrem de confortabile. Arăta mai mult ca barul 
unui hotel modern din Londra în care Tom se întâlnea uneori cu 
clienţii, mai degrabă decât cu un dispozitiv pe care se prăjeau 
cârnaţi. 

Girafa trecuse pe lângă ei de vreo douăzeci de ori în seara 
aceea. Tom văzu capul lui Len Wainwright, mult deasupra 
gardului înalt, fâţâindu-se încet de colo-colo, sus şi jos, murind 
de nerăbdare să prindă privirea lui Tom şi să stea la taclale 
despre grătar. Dar Tom nu avea chef de pălăvrăgeală în această 
seară. 

— Asta ce face, tati? strigă Max, acoperind muzica şi arătând 
la un afişaj digital. 

Tom lăsă jos paharul cu vin rose, apoi frunzări versiunea în 
limba engleză a manualului de instrucţiuni, de mărimea cărţii de 
telefon a Londrei. 

— Cred că măsoară temperatura cărnii din interior; sau a ce 
găteşti. 

Gura lui Max se deschise, apoi se închise, aşa cum făcea de 
fiecare dată când era impresionat de ceva. Apoi se încruntă: 

— De unde ştie asta? 

Tom deschise un compartiment şi îi arătă o ţepuşă. 

— În ţepuşă există un senzor care citeşte temperatura din 
interior. Este ca un termometru. 


— Uau! Ochii lui Max străluciră o secundă, apoi băiatul căzu 
din nou pe gânduri şi făcu câţiva paşi în spate. E mare, nu-i aşa? 

— Un pic, spuse Tom. 

— Mami a spus că s-ar putea să ne mutăm şi atunci o să 
avem o grădină mai mare, aşa că nu va mai fi atât de mare. 

— Aşa a spus? 

— Exact aşa a spus. Vii să facem o cursă cu camioane? 

— Trebuie să încep să gătesc; vom mânca în curând. Nu îţi 
este foame? j 

Max strâmbă din buze. Întotdeauna analiza fiecare întrebare 
cu atenţie; chiar şi una simplă ca aceasta. Lui Tom îi plăcea 
această calitate a fiului său, o considera un semn de inteligenţă. 
Până acum, părea că nu moştenise nesăbuinţa mamei lui. 

— Hm. Păi, cred că s-ar putea să mi se facă foame în curând. 

— Crezi? Tom zâmbi şi îşi mângâie fiul pe cap, plin de 
dragoste. 

Max se dădu înapoi. 

— O să îmi strici pieptănătura! 

— Aşa crezi? 

El încuviinţă serios. 

— Păi, mie mi se pare că ai un cuib de păsări în el. 

Max îl privi şi mai serios. 

— Cred că te-ai îmbătat! 

Tom se uită şocat la el. 

— Beat? Eu? 

— Acesta este al treilea pahar cu vin. 

— Stai să numeri? 

— Ne-au povestit la şcoală despre cum e să bei prea mult vin. 

Acum Tom era şi mai şocat. Oare statul trimitea acum copiii 
acasă ca să-şi spioneze părinţii în privinţa băuturii? 

— Cine a spus asta, Max? 

— Era o femeie. 

— Una dintre profesoarele tale? 

El dădu din cap. 

— O nimicnicistă. 

Tom simţi mirosul dulceag de grătar venind din grădina 
unuia dintre vecini. El încă mai căuta prin manual, încercând să 
aprindă gazul. 

— O nimicnicistă? 

După câteva secunde, Max răspunse: 

— Ne-a spus despre ce este bine să mâncăm. 

Acum Tom înţelese, sau crezu că a înţeles. 


— Vrei să spui o nutriţionistă? 

După câteva secunde de gândit profund, Max încuviinţă. 

— Putem să facem o cursă cu camioane înainte să găteşti? 
Doar o cursă mică? 

Tom localiză în sfârşit butonul de pornire-oprire. Manualul de 
instrucţiuni spunea să aprinzi grătarul, apoi să îl laşi douăzeci 
de minute. Kellie şi Jessica erau în regulă, dansând pe o altă 
melodie. 

— O cursă. 

— Promiţi să nu câştigi? întrebă Max. 

— Atunci nu ar mai fi un joc corect, nu-i aşa? spuse Tom, 
mergând în spatele lui în casă. Şi oricum, nu te bat niciodată; 
întotdeauna câştigi tu. 

Max izbucni în râs şi o luă la fugă pe scări, înaintea tatălui 
său, spre dormitorul lui. Tom se opri în bucătărie să arunce o 
privire la televizor, în eventualitatea în care ar fi fost ştiri, şi să 
îşi umple un pahar cu vin, terminând sticla cu această ocazie. 
Dacă Kellie nu îşi pusese şi ea, Max greşea, îşi dădu el seama. 
Nu era al treilea pahar, ci era al patrulea. Iar luni intenţiona să 
meargă la directorul lui Max să îl întrebe ce dracu' credea că 
face, îndoctrinând copiii să monitorizeze obiceiul de a bea ale 
părinţilor. 

Dar în timp ce urca scările, atent să nu verse vinul, avea ceva 
mult mai important în minte. Se opri în capul scărilor, gândindu- 
se. 

Max îl strigă: 

— Poţi să iei ce culoare vrei, mai puţin verde, tati. lau eu 
verdele, da? 

— Bine, răspunse el. Iei tu verdele! 

Max câştigă cursa uşor. În genunchi pe covorul din camera 
fiului său, cu telecomanda în mână, Tom nu se putea concentra 
la joc. Se ciocni la prima curbă dintr-a doua cursă, apoi rată 
următoarea oportunitate, împrăştiind cauciuc şi fire de paie. 
Apoi se rostogoli peste marginea pistei. 

În ultimele două ore, de când văzuse fotografia lui Janie 
Stretton în Evening Standard şi din nou la ştirile de la ora 18, 
când ajunsese acasă, creierul său nu mai funcţionase cum 
trebuie. Nu mai putea ignora ce se întâmplase. Totuşi, mesajele 
care îi stricaseră computerul îi demonstrau că insul care i le 
trimisese era serios. 

Ceea ce însemna că ameninţarea era serioasă. Ar putea să 
ignore ce văzuse. Avea oare vreo informaţie care să fie cu 


adevărat importantă pentru poliţie? Nu văzuse decât vreo două 
minute de film cu o femeie tânără care era înjunghiată de un tip 
cu mască. Era ceva în asta care ar fi putut fi important cu 
adevărat pentru poliţie? Ceva care să merite să rişte viaţa 
familiei sale? 

Reluă argumentele din nou şi din nou. Şi de fiecare dată 
ajungea la concluzia inevitabilă că da, ar putea fi ceva care să 
ajute poliţia. Altfel, de ce ar fi fost ameninţat? j 

Trebuia să discute despre asta cu Kellie, îşi dădu el seama. Îl 
va crede că băgase CD-ul în computer fără să ştie ce e pe el? Şi 
dacă va refuza să meargă la poliţie, ce va face atunci? Ce îi va 
spune conştiinţa? Oamenii pe care îi admirase dintotdeauna, 
adevărații eroi din trecut şi din prezent, erau cei pregătiţi să 
lupte împotriva lucrurilor rele. Cei care luptau şi pedepseau. 

Tom îl urmări pe Max câteva minute, cum se juca cu ochii 
strălucind, cu degetele umblându-i experte pe telecomandă, 
camionul său mergând cu viteză pe pistă. Afară, muzica încetă şi 
o auzi pe Jessica râzând plină de veselie. 

Nu aveau şi ei ceva de spus în această problemă? Avea 
dreptul să le pună viaţa în pericol pentru ceea ce credea el? Ce 
ar fi făcut tatăl său în această situaţie? 

Doamne, erau momente de genul acestuia, în care îi lipseau 
atât de mult părinţii săi. Dacă ar fi putut să meargă la ei şi să le 
ceară sfatul, ce uşor ar fi fost. Se gândi la tatăl său, un bărbat la 
locul lui, care lucrase ca manager de vânzări la o companie 
germană producătoare de perii de curăţat industriale. Un bărbat 
înalt, amabil, paracliser la biserica anglicană din localitate. 
Participase la slujbă în fiecare duminică din viaţa sa şi fusese 
răsplătit de Dumnezeu prin decapitare, într-un accident pe 
Autostrada M1, la patruzeci şi patru de ani. 

Tatăl său i-ar fi oferit o perspectivă creştină, aceea a 
cetăţeanului responsabil - anume că Tom ar trebui să spună 
poliţiei ce a văzut şi ce ameninţări a primit. Dar el nu fusese 
niciodată în stare să împărtăşească credinţa tatălui său în 
Dumnezeu. 

Va vorbi cu Kellie, se hotărî el. Ea era foarte înţeleaptă. Orice 
va spune ea, el va face. 

Pe afişul scris neîndemânatic cu litere de mână şi lipit cu 


leucoplast pe geamul uşii se putea citi: „Brent Mackenzie. 
Clarvăzător de renume mondial. Aici, doar în această seară!” Pe 
o bandă de culoare galben-fosforescent, lipită peste afiş, scria: 
„Nu mai avem bilete!” 

În exterior, clădirea nu arăta foarte promiţător. Grace se 
aşteptase la o sală spațioasă, dar Centul Holistic din Brighton 
părea că nu ocupă mai mult spaţiu decât un magazin de cartier, 
cu faţada zugrăvită într-un roz ţipător. 

O femeie pe la patruzeci de ani, cu un combinezon negru 
peste o bluză gri mulată şi cu un păr destul de ciufulit, stătea de 
partea cealaltă a uşii, verificând biletele. Intotdeauna se simţea 
la fel când mergea să vadă un clarvăzător sau un medium. 
Anticipația. Speranţa pe care o avea în inimă că de data aceasta 
va fi altfel, că în sfârşit, după aproape nouă ani, va afla 
răspunsul. 

Sau va primi un mesaj, o adresă, un semn. Ceva care să îi 
spună dacă Sandy era moartă sau vie. Acesta era cel mai 
important lucru pe care vroia să îl ştie. Sigur, vor urma tot felul 
de întrebări după aflarea răspunsului. Dar mai întâi avea nevoie 
de un răspuns. 

Poate în seara aceasta? 

Dădu biletul şi merse pe scările înguste în urma a trei fete 
care vorbeau emoţionate. Păreau că sunt surori, cea mai tânără 
adolescentă, cea mai în vârstă aproape de treizeci de ani. Trecu 
pe lângă o uşă nevopsită pe care scria „Linişte, sesiune de 
terapie”, apoi intră într-o cameră în care erau aproximativ 
douăzeci de scaune de plastic aşezate în forma literei „L“, cu un 
spaţiu în mijloc, în care presupunea că va sta clarvăzătorul. Sala 
avea jaluzele albastre, ghivece cu plante pe rafturi şi o 
fotografie a unui peisaj din Provence pe un perete. 

Cele mai multe scaune erau deja ocupate. Două tinere 
veniseră cu mama lor, o femeie cu faţa ca o budincă, îmbrăcată 
într-un pulover larg tricotat, care părea că abia îşi reţine 
lacrimile. Lângă ele era o bătrână de aproape şaptezeci de ani, 
cu părul lung şi o bluză înflorată, fustă de blugi şi ochelari cu 
lentile groase. 

Grace găsi un scaun liber lângă doi bărbaţi de aproape 
treizeci de ani, amândoi îmbrăcaţi în blugi şi tricouri. Unul, 
extrem de gras, cu părul ciufulit, care îi aducea aminte de 
comicul Ken Dodd, se uita fără expresie înainte şi mesteca 
gumă. Celălalt, mult mai slab, transpira din greu şi ţinea 
ostentativ o cutie de Pepsi Cola în mână, ca şi cum aceasta i-ar 


fi oferit un anumit statut social. Grace auzi o frântură din 
conversaţia lor; vorbeau despre şurubelniţele electrice. 

O altă mamă cu fiica ei intrară în cameră şi se aşezară pe 
scaunele rămase libere de lângă el. Fiica, slabă precum o greblă 
şi îmbrăcată în pantaloni negri şi bluză roşie, se dăduse cu un 
parfum care lui Grace i se părea că aduce cu odorizantul pentru 
toalete. Mama, la fel de gătită, arăta ca o imagine a fiicei ei 
îmbătrânită pe computer. Grace ştia procedura; era folosită 
frecvent în căutarea persoanelor dispărute. În urmă cu un an 
trecuse şi fotografia lui Sandy prin acest proces şi fusese uimit 
cât de mult se putea schimba cineva în doar opt ani. 

În sală se simţea nerăbdarea. Grace se uită în jurul său, 
întrebându-se de ce erau toţi ceilalţi aici; se gândi că unii erau 
în doliu, dar probabil că majoritatea erau nişte suflete pierdute 
care căutau să fie călăuzite. Şi fiecare scosese zece lire pentru a 
se întâlni cu un străin fără nici o calificare medicală sau 
sociologică, pe cale să spună fiecăruia lucruri care ar fi putut să 
le modifice modul în care vedeau viaţa. Lucruri pe care spiritele 
le transmiteau prin Brent Mackenzie, sau cel puţin aşa susţinea 
el. Grace ştia, le văzuse pe toate. 

Şi totuşi, venea să vadă mereu mai mult. 

Era ca un drog: încă o dată şi se va opri. Dar bineînţeles că 
nu avea să se oprească, nu până în ziua în care va afla adevărul 
despre dispariţia lui Sandy. Poate că spiritele îi vor spune lui 
Brent Mackenzie în această seară; poate că acest clarvăzător va 
face ceea ce au eşuat toţi ceilalţi - şi anume să o scoată din eter. 

Roy Grace ştia ce risc pentru reputaţia sa comporta interesul 
arătat clarvăzătorilor, dar nu era singurul poliţist din Marea 
Britanie care apela la aceştia; nu era chiar deloc singurul. Şi, 
indiferent de ce spuneau cinicii, Grace credea în supranatural. 
Nu avea altă opţiune. Văzuse o fantomă, de fapt două fantome, 
de mai multe ori în timpul copilăriei. 

În fiecare vară se ducea şi stătea o săptămână cu unchiul şi 
mătuşa sa în căsuţa acestora din Bembridge, în Insula Wight. În 
casa mare de peste drum de ei, două doamne în vârstă foarte 
drăguţe obişnuiau să îi facă cu mâna de la o fereastră de la etaj. 
Abia după mulţi ani, când se întorsese să viziteze Bembridge 
după o lungă absenţă, aflase că acea casă era goală de peste 
patruzeci de ani; cele două doamne care îi făceau cu mâna se 
sinuciseseră în 1947. Şi nu fusese imaginaţia sa: şi alte 
persoane le văzuseră, inclusiv mătuşa şi unchiul său. 

Publicul se liniştise deja; se părea că bărbaţii de lângă el îşi 


terminaseră discuţia despre şurubelniţele electrice. Era fix ora 
19.45. In spatele său auzi zgomotul făcut de cineva care 
deschidea o cutie de Cola. Un telefon mobil sună la sosirea unui 
mesaj şi bătrâna căută în poşeta croşetată, scoase telefonul şi îl 
închise, înroşindu-se toată. 

Apoi mediumul intră, cu înfăţişarea unui om care caută uşa 
de la toaletă. Avea aproximativ patruzeci de ani şi peste un 
metru nouăzeci înălţime; era îmbrăcat într-un tricou portocaliu, 
larg, cu mărgele maro în jurul gâtului şi adidaşi albi, 
strălucitori. Avea părul tăiat scurt, o barbă nerasă de câteva 
zile, un nas spart ca al unui jucător profesionist de box, o burtă 
masivă de la bere şi, remarcă Grace, un ceas ce părea scump. 
Timp de câteva minute nu păru să remarce că intrase într-o 
cameră plină. Grace chiar începuse să se întrebe dacă acesta 
era clarvăzătorul. 

Apoi, cu faţa la jaluzele, Brent Mackenzie vorbi. Avea vocea 
subţire şi fragilă, prea subţire pentru o persoană atât de mare, 
dar foarte serioasă. 

— Nu îmi voi folosi memoria în această seară, spuse el. Vreau 
să dau tot ce am mai bun pentru fiecare dintre voi. Voi avea câte 
un mesaj pentru fiecare; vă promit. 

Grace se uită în jur. Doar o mare de tăcere, feţe absorbite, 
aşteptând. 

— Primul meu mesaj este pentru o doamnă de aici, pe nume 
Brenda. 

Acum clarvăzătorul se întoarse şi se uită în sală. Mama cu 
faţa ca budinca ridică mâna. 

— A, Brenda dragă, aici erai! Dacă aş spune că este pe cale 
să se schimbe ceva în viaţa ta, aş avea dreptate? 

Femeia se gândi un moment, apoi aprobă entuziasmată. 

— Da, asta îmi spun spiritele. Este o mişcare importantă, nu-i 
aşa? 

Mama se uită pe rând la cele două fiice ale ei, ca şi cum ar fi 
căutat o confirmare. Amândouă se încruntară. Apoi femeia privi 
spre medium. 

— Nu, spuse ea. 

Urmă o tăcere stânjenită. După câteva momente, mediumul 
spuse: 

— Mi se spune că este o schimbare mai importantă decât 
realizezi acum. Dar nu trebuie să te îngrijorezi; faci ceea ce 
trebuie. Se uită încurajator la ea, apoi închise ochii şi se dădu 
un pas în spate. 


Grace îl privi, simțindu-se nu tocmai în largul lui. Aceasta era 
o manevră tipică pentru un medium; să manipuleze ceea ce 
spuneau oamenii atunci când vroia să facă impresie. 

— Am un mesaj pentru o anume Margaret, spuse Brent 
Mackenzie, deschizând ochii şi uitându-se prin cameră. O 
femeie scundă, cu faţa de şoricel, pe care Grace nu o remarcase 
înainte, ridică mâna. 

— Numele Ivy înseamnă ceva pentru tine, dragă? 

Femeia clătină din cap. A 

— Bine. Dar ce zici de Irlanda? Îţi spune ceva Irlanda? 

Din nou, ea dădu din cap. 

— Spiritele sunt foarte sigure de Irlanda. Cred că vei merge 
acolo în curând, deşi nu realizezi acest lucru în prezent. 
Spiritele îmi spun că vei merge la Cork. Există cineva care îţi va 
schimba viaţa şi care este în Cork. 

Femeia se uita fără nici o expresie. 

— Voi reveni la tine, Margaret, spuse clarvăzătorul. Sunt 
întrerupt; uneori cei din lumea spiritelor sunt tare nepoliticoşi; 
devin foarte nerăbdători atunci când au de transmis un mesaj 
cuiva. Acum primesc un mesaj pentru Roy. 

Grace simţi un şoc, ca şi cum şi-ar fi băgat degetele în priză. 
Brent Mackenzie se întoarse uitându-se fix spre el. Simţi că faţa 
îi ia foc şi îşi pierdu toată încrederea în sine; se uita la 
mediumul care venea spre el, simțindu-se confuz şi neajutorat. 

— Este un domn cu mine; cred că este tatăl tău. Imi arată o 
insignă pe care obişnuia să o poarte. Asta îţi spune ceva? 

„Poate”, se gândi Grace. „Dar nu îţi dau nici un indiciu. Eu te 
plătesc pe tine să îmi spui diverse lucruri, nu invers.” 

Grace îi aruncă o privire lipsită de expresie. 

— Îmi arată casca sa. Cred că a fost ofiţer de poliţie înainte 
de a deceda. A murit? 

Grace încuviinţă refractar. 

— Îmi spune că este foarte mândru de tine, dar că treci 
printr-o perioadă dificilă în acest moment. Cineva îţi pune 
piedici în carieră. Îmi arată o femeie... cu părul scurt, blond? 
Numele ei este Vespa, ca al motocicletei? 

Grace era uimit. „Alison Vosper?” Işi dorea cu disperare să 
vorbească cu acest bărbat, să îi spună numele Sandy. Dar îl 
părăsise curajul. Şi nu vroia să îi dea indicii. li va spune Brent 
Mackenzie ceva despre Sandy? Vreun mesaj despre ea, de la 
tatăl său? 

— Roy, tatăl tău îmi arată ceva. Este o insectă mică. Arată ca 


un gândac. Este foarte agitat în legătură cu acest gândac. Nu 
este foarte clar... Clarvăzătorul îşi luă faţa în mâini, se întoarse, 
apoi reveni: Îmi pare rău, îl pierd. Spune că s-ar putea salva 
ceva. 

Grace, uitându-se la el, găsi în sfârşit curajul de a vorbi: 

— Ce anume a spus că se poate salva? 

— Imi pare rău, Roy. L-am pierdut. Mediumul se uită la 
altcineva. Am un mesaj pentru Bernie. 

Grace nu mai era atent. Se gândea. Bărbatul îi dăduse două 
indicii. Tatăl său şi gândacul. „Spune că s-ar putea salva ceva.” 

Îl va aborda pe clarvăzător la sfârşitul sesiunii, indiferent de 
cât de obosit era, şi îl va mai trage de limbă. 

„Ce voise oare să spună? Ce dracu' putea salva? Cariera? O 
altă viaţă?” 


Dar nu fu nevoie să se agite să îl reţină pe Brent Mackenzie 
când se încheie sesiunea. Clarvăzătorul, cu un hanorac lung 
peste tricou, îl aştepta la capătul scărilor. 

— Roy, da? întrebă el. 

Grace încuviinţă. 

— De obicei nu fac acest lucru, dar putem vorbi între patru 
ochi? 

— Da, sigur. 

Grace îl urmă într-o cameră mică de consultaţii, cu un birou, 
două scaune şi câteva zeci de lumânări, iar clarvăzătorul închise 
uşa în spatele lor. În această cameră părea şi mai mare, 
depăşindu-l pe Grace în înălţime. 

Rămânând în picioare, Mackenzie spuse: 

— Uite, îmi pare rău; nu am avut o sesiune foarte reuşită. Nu 
am vrut să spun prea multe înăuntru, în faţa tuturor. Ştii, unele 
lucruri sunt personale. Nu mi se întâmplă foarte des, dar am 
perceput nişte semnale negative în legătură cu tine. Vreau să 
spun, referitor la gândacul acesta pe care l-am văzut; nu mi-l 
mai pot scoate din cap. Ca unul dintre aceia pe care îi vezi în 
scrierile antice egiptene. 

Ridicându-şi capul spre el, Grace întrebă: 

— Un scarabeu? 

Mediumul se uită ciudat la el. 

— Are vreo logică? 

— Are de a face cu serviciul. Nu pot să vorbesc despre asta. 

— Eşti poliţist, nu-i aşa? 

— Se vede? 


Clarvăzătorul zâmbi. 

— Şi eu am fost poliţist, timp de zece ani. Departamentul de 
Criminalistică din Manchester. 

— Serios? 

— Da. Poveste lungă. O lăsăm pe altă dată. Chestia este, 
prietene, că mi se spune că eşti în mare pericol. Ceva ce are de 
a face cu acest scarabeu. Trebuie să îţi păzeşti spinarea. 

Până când Tom reuşise să afle cum se aprinde grătarul, 
trecuse deja ora de culcare a copiilor. Şi până când reuşise să 
prăjească şi carnea şi cârnaţii, Jessica dormea dusă şi Max 
sforăia. 

Iar acum băuse prea mult vin rose şi trebuia să încheie oferta 
de preţ pentru douăzeci şi cinci de ceasuri Rolex Oyster, gravate 
cu un punctuleţ, şi să o trimită pe e-mail lui Ron Spacks. Insul îi 
confirmase faptul că era foarte serios cu privire la această 
comandă, iar Tom promisese că îi va trimite oferta nu mai târziu 
de această seară. Găsise o sursă de aprovizionare de încredere, 
care îi făcea o reducere lui Sparks, lucru care îi va aduce lui un 
profit net de 35 000 de lire la contract. Nu era doar o afacere 
grozavă, ci ar fi fost şi un ajutor imens pentru afacerea şi viaţa 
sa în acest moment. 

Se uită plin de dragoste la Kellie, care stătea în faţa 
televizorului urmărindu-l pe Jonathan Ross luându-i un interviu 
unei vedete rock de care Tom nu auzise niciodată. Lady, ca de 
obicei, se oprise în faţa uşii de la intrare cu lesa în gură. 

Se târî pe scări, ţinându-se de balustradă de parcă ar fi 
escaladat Everestul pe calea cea mai grea. Deschise uşa de la 
dormitorul Jessicăi. Lumina de afară ajungea până înăuntru, 
împrăştiind umbre. Fata dormea adânc, cu faţa întoarsă către el, 
cu mâinile în jurul ursului mare de pluş, respirând cu un şuier 
lung, liniştit, ritmic, şi expirând cu un pocnet uşor. 

Ceva îl apucă de piept ca o menghină. Stătu nemişcat, ca şi 
cum tot timpul din univers ar fi îngheţat. Aceasta era fiica lui. 
Copilul lui. Creaţia sa, pe care o adusese pe lume. Micuța lui. 
Jessica. 

Doamne, o iubea din cap până în picioare. Oamenii spun că 
părinţii au favoriţi între copii, dar el nu avea, putea spune asta 
cu mâna pe inimă. 


Îi trimise un sărut, închise uşa şi, cu inima grea, merse în 
birou pentru a încheia oferta pentru Ron Spacks. După ce 
verifică e-mailul de două ori, trimise documentul şi cobori 
scările. La televizor, Jonathan Ross vorbea acum despre 
mărimea penisurilor. Kellie adormise, cu paharul de vin gol pe 
jos şi o cutie de bomboane Milk Tray, pe jumătate golită, pe 
canapea lângă ea. 

După ce duseseră copiii la culcare, îi povestise despre site, 
despre mesajul care venise după aceea şi despre fotografia lui 
Janie Stretton din ziarul din ziua respectivă. Apoi se uitaseră 
împreună la ştirile de la ora 22 şi o văzuseră pe sărmana femeie, 
urmăriseră o transmisiune de la locul crimei, din Peacehaven, 
precum şi rugămintea detectivului Roy Grace de la 
Departamentul de Criminalistică din Brighton, ca aceia care 
ştiau ceva în legătură cu acest caz să transmită poliţiei 
informaţiile. Kellie îl luase prin surprindere. Crezuse că o 
cunoştea bine. İşi imaginase că va pune siguranţa familiei pe 
primul loc. În special după ce îi spusese despre mesajele de 
ameninţare. 

Dar ei îi luase mai puţin de două minute să se hotărască. 

— Imaginează-ţi că ar fi fost Jessica, peste douăzeci de ani, 
spusese ea. Imaginează-ţi că noi am fi părinţii în cauză, disperaţi 
să se facă dreptate. Apoi imaginează-ţi, ştiind toate astea, că 
eşti un martor, poate singurul martor. Declaraţia ta ar putea 
face diferenţa între prinderea criminalului - şi oprirea acestuia 
de la a ucide din nou - şi distrugerea vieților tuturor celor care 
au legătură cu victima. Imaginează-ţi că Jessica ar fi ucisă de un 
criminal care ar fi putut fi oprit dacă cineva ar fi fost suficient 
de curajos încât să facă o declaraţie. 

Intră în bucătărie, scoase o sticlă din Bowmore, whisky-ul lui 
preferat, şi îşi turnă câteva degete. În urmă cu câteva ore luase 
decizia că va face aşa cum îi va spune Kellie. Dar atunci crezuse 
că îi va spune să pună siguranţa familiei înainte de toate. Iată 
însă că ea era fermă în a merge la poliţie, indiferent de 
consecinţe. 

Stând pe un scaun la bar, se uită la imaginea sa reflectată în 
geam. Văzu cum un bărbat îngrijorat duce paharul cu whisky la 
gură şi bea; văzu cum bărbatul pune paharul la loc. Văzu toată 
disperarea de pe faţa acestuia. 

Goli paharul, apoi se întoarse în sufragerie pentru a o trezi 
pe Kellie. Mai aveau multe de vorbit. 


Vorbiră până la o oră târzie, apoi, extenuat, Tom încercă să 
adoarmă. Dar la ora 3 era încă treaz. Şi la 4. Se zvârcolea. Se 
răsucea. Îl treceau transpiraţiile, apoi îi era frig. Avea o durere 
de cap surdă. În noaptea aceasta erau în siguranţă. În noaptea 
aceasta nu trebuia să se îngrijoreze pentru ameninţări. Părerea 
lui Kellie era că poliţia îi va proteja. Tom nu i-o împărtăşea. 

Răsărea soarele. La ora 5, Tom auzi zgomot de cauciucuri, un 
şuier şi un sunet ca de sticle lovite. Peste încă o oră şi ceva, 
copiii se vor trezi şi vor alerga la ei în dormitor, sărindu-le în 
pat. Sâmbătă. În mod normal îi plăcea sâmbăta, era ziua sa 
preferată din săptămână. 

Kellie îi spusese că ar putea să vorbească confidenţial cu 
poliţia şi că aceasta îi va respecta cerința. Cum ar putea afla 
cineva că a vorbit cu ei? 

— Eşti bine, iubire? întrebă ea brusc. 

— Sunt încă treaz, răspunse el. Nu am închis un ochi. 

— Nici eu. 

Întinse mâinile, le găsi pe ale ei şi le strânse. Ea îl strânse ca 
răspuns. 

— Te iubesc, spuse el. 

— Şi eu te iubesc. Apoi, după o pauză, îl întrebă: Ai luat vreo 
decizie? 

El tăcu câteva minute. Apoi răspunse încet: 

— Da. 

Nici Roy Grace nu dormise în această noapte. O listă 
nesfârşită de lucruri care trebuia făcute pentru Operaţiunea 
Privighetoarea îi alergau prin minte. La fel şi cuvintele lui Brent 
Mackenzie. 

„Chestia este, prietene, că mi se spune că eşti în mare 
pericol. Ceva ce are de a face cu acest scarabeu. Trebuie să îţi 
păzeşti spinarea.” 

Ce voise să spună? Poate că doar simţise vibraţiile 
scarabeului, care îi răsunau puternic în minte. 

Apoi gândurile sale se întoarseră la Janie Stretton. Lăsă la o 
parte sentimentele tatălui îndurerat; de-a lungul timpului se 
întărise în faţa acestor situaţii. Probabil că se întărise mai tare 
decât i-ar fi plăcut, dar aceasta era singura modalitate de a 
rezista. Se gândea la ce i se făcuse fetei. Care era rostul să îi ia 


capul, dar să lase o mână? Altul decât că era un fel de mesaj? 
Pentru cine? Pentru poliţie? Sau poate era un soi trofeu bolnav? 

Şi de ce scarabeul? 

Pentru ca ucigaşul, sau ucigaşa, să îşi arate inteligenţa? 

Apoi gândurile i se întoarseră către avertizarea primită de la 
Alison Vosper şi la informaţia că acest caz reprezenta ultima 
şansă pentru el. Pentru a-şi păstra slujba şi viaţa aici, în 
Brighton, trebuia să găsească criminalul fără să greşească, fără 
titluri în presă despre poliţişti care se joacă de-a ştiinţele oculte 
şi fără suspecti ucişi în urmăriri cu maşina. 

Trebuia să meargă pe coji de ouă. Ar fi fost mai uşor să 
meargă pe apă, se gândi el. 


Pe la 6, Grace se săturase să asculte zgomotele dimineţii, 
sticlele de lapte zăngănind, un câine lătrând la distanţă şi toate 
lucrurile nenorocite din mintea sa. 

Dădu pătura la o parte, îşi cobori picioarele din pat şi rămase 
nemişcat câteva minute, cu ochii injectaţi din cauza nesomnului, 
cu capul pocnindu-i. Nu dormise mai mult de jumătate de oră 
toată noaptea, poate mai puţin. Şi în seara care urma avea o 
întâlnire. O întâlnire adevărată, foarte serioasă. 

Iar ăsta era - trebuia să recunoască - un alt motiv pentru 
care aproape că nu dormise. Nerăbdarea. Precum un adolescent 
îndrăgostit! Nu se putea abţine. Nu îşi aducea aminte când se 
simţise ultima oară aşa. 

Merse până la fereastră, trase draperia şi se uită afară. Urma 
să fie o zi plăcută: cerul era senin, ca o pânză de un albastru- 
adânc. Totul părea nemişcat. O pasăre ţopăia prin iarbă, 
căutând viermişori. Grace se uită la grădina acvatică în stil Zen 
pe care o amenajase Sandy, cu forma sa ovală şi pietrele mari, 
plate, şi la plantele pe care le sădise pe marginile acesteia. 
Multe dintre ele muriseră, iar cele care rămăseseră crescuseră 
alandala. 

Nu avea nici o idee despre grădinărit; acesta fusese tot 
timpul domeniul lui Sandy. Dar lui îi făcuse plăcere să o ajute să 
îşi creeze propria grădină pe micul teren dreptunghiular şi să o 
ajute să o delimiteze. Săpase în locurile în care îi spusese să 
sape, fertilizase, udase, cărase saci cu îngrăşământ, smulsese 
buruieni, plantase; un muncitor silitor, cu Sandy ca şef. 

Acestea fuseseră vremurile bune, în care îşi construiau 
viitorul, îşi făceau casa, cuibul, îşi cimentau viaţa împreună. 
Grădina pe care Sandy o amenajase şi o iubise atât de mult era 


neglijată acum. Până şi gazonul părea neîngrijit şi năpădit de 
buruieni şi uneori se simţea vinovat, întrebându-se ce ar spune 
ea dacă s-ar întoarce. N 

Dimineţile de sâmbătă. Işi aducea aminte cum obişnuia să se 
ducă să alerge dimineaţa devreme şi cum se întorcea aducându- 
i lui Sandy un corn cu migdale de la brutăria de pe strada 
Church şi ziarul Daily Mail. 

Trase draperiile şi lumina inundă camera. Şi brusc, pentru 
prima oară în aproape nouă ani, văzu încăperea în mod diferit. 
Văzu un dormitor de femeie, decorat în mare parte în nuanţe de 
roz. Văzu o masă de toaletă din mahon, în stil victorian, pe care 
o luaseră împreună la o licitaţie din piaţa de pe strada Gardner, 
acoperită cu lucruri feminine: perii de păr, piepteni, cosmetice 
şi sticluţe de parfum. Mai era şi o fotografie înrămată cu Sandy 
în rochie de seară şi cu el în costum şi cravată, alături de 
căpitanul navei Black Watch, făcută în singura lor croazieră. 
Văzu papucii ei încă pe podea, capotul agăţat pe peretele din 
faţa patului. Ce ar spune o femeie despre asta, dacă ar aduce-o 
aici? se gândi el dintr-o dată. 

Ce ar gândi Cleo? 

Şi realiză că nu îşi pusese niciodată asemenea întrebări până 
acum. Casa lui era o întoarcere în timp. Totul era exact aşa cum 
fusese în acea zi de marţi, 26 iulie, când Sandy dispăruse fără 
urmă. i 

Îşi aducea aminte atât de bine. În dimineaţa zilei în care el 
împlinea treizeci de ani, Sandy îl trezise cu o tavă pe care 
pusese un tort micuţ cu o singură lumânare, un pahar cu 
şampanie şi o felicitare cu un desen foarte obraznic. Deschisese 
cadourile pe care le primise de la ea, apoi făcuseră dragoste. 

Plecase de acasă la 9.15, mai târziu decât de obicei, şi 
ajunsese la biroul din Brighton după 9.30, la o întrunire cu 
privire la uciderea unui motociclist din gaşca celor de la Hell's 
Angel, care fusese aruncat în Portul Shoreham cu mâinile legate 
la spate şi prins cu un lanţ de un stabilopod. Promisese că va fi 
acasă devreme, pentru a merge să sărbătorească împreună cu 
un alt cuplu: cel mai bun prieten al său, Dick Pope, şi el poliţist, 
şi soţia acestuia, Leslie, cu care Sandy se înţelegea bine. Însă 
aflaseră lucruri noi cu privire la caz şi ajunsese acasă cu două 
ore mai târziu decât intenţionase. Nu găsise nici urmă de Sandy. 
La început, crezuse că este supărată pe el şi vrea să protesteze 
împotriva purtării lui. Casa era în regulă, lipseau maşina ei şi 
poşeta şi nu era nici un semn de luptă. 


Apoi, douăzeci şi patru de ore mai târziu, maşina ei, un VW 
Golf mai vechi, fusese găsită într-una dintre parcările 
Aeroportului Gatwick. În dimineaţa dispariţiei, se făcuseră două 
tranzacţii cu cardul ei de credit, una la Boots şi una la o 
benzinărie Tesco. Nu luase cu ea nici o haină şi nici alte lucruri. 

Vecinii săi de pe strada rezidenţială pe care locuiau, lângă 
malul mării, nu văzuseră nimic. Printre aceştia era un cuplu 
extrem de prietenos de greci care aveau două cafenele în oraş, 
dar ei fuseseră plecaţi în vacanţă. Pe partea cealaltă stătea o 
văduvă în vârstă, cu o problemă la urechi, care adormea la 
televizor cu volumul dat la maximum. Chiar şi acum, la 6.18 
dimineaţa, putea auzi prin peretele despărțitor al casei o voce 
răguşită cu accent american; semăna cu vocea lui John Wayne 
care vorbea cu un grup de hoţi pe care abia îi prinsese. 

Cobori scările în bucătărie, nehotărât dacă să îşi facă un ceai 
sau întâi să meargă să alerge. Peştişorul auriu înota fără nici un 
scop în bolul său rotund, ca întotdeauna. 

— 'Neaţa, Marlon! spuse el vesel. Ai făcut baia de dimineaţă? 
Ţi-e foame? 

Marlon deschise şi închise gura de vreo două ori. Nu era 
prea vorbăreţ. 

Grace umplu ibricul, trase un scaun şi se aşeză la masa din 
bucătărie, uitându-se în jur, întrebându-se ce lucruri ale lui 
Sandy se mai aflau aici. Cu excepţia frigiderului argintiu, 
aproape totul era roşu sau avea ceva roşu. Cuptorul şi maşina 
de spălat vase erau roşii, mânerele dulapurilor albe, rafturile, 
clanţele, toate erau roşii. Chiar şi masa era alb cu roşu. Toate 
fuseseră alegerea lui Sandy. Atunci era culoarea la modă, dar 
acum părea puţin îmbătrânită; suprafeţele de ceramică erau 
zgâriate rău. O parte din balamale se lăsaseră. Varul de pe 
pereţi se cojea şi arăta învechit. 

Adevărul era că i-ar fi fost mai bine într-un apartament şi ştia 
acest lucru. Îmbătrâneau în casa asta - el, Marlon şi fantoma lui 
Sandy. 

Deschise uşa dulapului de sub chiuvetă, se lăsă pe vine, găsi 
un sul de saci de gunoi şi rupse unul. Apoi luă o fotografie cu el 
şi cu Sandy de pe un raft şi se uită la ea un minut. Poza fusese 
făcută de un străin, cu aparatul lui Grace, în luna de miere. 
Chiar pe vârful Vezuviului. El şi Sandy stăteau pe marginea 
craterului ascuns parţial de un nor gri, transpiraţi din cauza 
efortului de la urcuşul greu. 

Puse fotografia în sacul de gunoi, apoi stătu nemişcat ca şi 


cum ar fi aşteptat să fie lovit mortal de un fulger. 

Dar nu se întâmplă nimic. Cu excepţia remuşcărilor care îl 
cuprinseră. Dacă totul mergea bine în această seară şi o va 
aduce pe Cleo Morey aici, după ce mâncau? Îşi dădu seama că 
trebuia să scape de tot ce era în mod evident al lui Sandy. Iar 
aceasta era o piatră de încercare foarte mare pentru el. Cât un 
munte. 

Dar poate că era timpul. 

Apoi, răzgândindu-se, scoase fotografia din sac şi o puse la 
loc pe raft. Ar fi arătat ciudat dacă nu ar fi avut fotografii. 
Trebuia să elibereze casa de lucrurile ei personale. 

În dormitor, se uită la peria ei de păr. În ea mai erau încă fire 
din părul ei lung, blond. Luă unul, îl ridică în lumină, cu inima 
grea dintr-o dată. Lăsă firul să cadă şi îl urmări plutind pe covor, 
simțind un nod în gât. Apoi duse peria la nas şi o mirosi, dar nu 
se mai simţea nimic de la Sandy, ci numai un iz anost, vechi. 

Puse peria în sacul de gunoi, împreună cu tot ceea ce mai era 
al ei pe masa de toaletă şi în baie. Duse sacul în camera liberă 
folosită pe post de depozit şi îl aşeză lângă o cutie goală, în care 
fusese laptopul său atunci când îl cumpărase, şi lângă nişte 
suluri de hârtie pentru cadouri de Crăciun. Apoi se schimbă în 
pantaloni scurţi, maiou şi adidaşi, băgă o bancnotă de cinci lire 
în buzunar şi plecă să îşi facă alergarea de dimineaţă. 

Ruta sa îl ducea direct spre Kingsway, o stradă cu două benzi 
care mergea de-a lungul plajei din Hove. Pe o parte a străzii 
erau case care, după aproape un kilometru, lăsau loc unor 
blocuri şi hoteluri, unele moderne, altele în stil victorian sau 
Regency, mărginind întreaga lungime a litoralului. Pe partea 
cealaltă erau două porturi pentru bărci şi un loc de joacă, 
peluze, apoi promenada cu baruri şi plajele cu pietriş în spate şi, 
la un kilometru şi jumătate spre est, ruinele vechiului West Pier. 

Nu era aproape nimeni în zonă şi lui i se părea că are tot 
oraşul pentru el. li plăcea să iasă în timpul weekendului atât de 
devreme, se simţea ca şi cum ar fi avut un avantaj asupra lumii. 
Fluxul era în retragere şi putea vedea discul soarelui deja 
ridicat pe cer. În depărtare, pe nisipul ud, un bărbat mergea 
legănând un detector de metale. O navă-container, care nu 
părea mai mult decât o pată, se zărea la orizont, nemişcată. 

O maşină care mătura străzile trecu încet pe lângă Grace, cu 
motorul huruind, cu măturile învârtindu-se, ridicând mizeria 
obişnuită după o noapte de vineri, cutii goale de mâncare, de 
Cola, mucuri de ţigară, ocazionale ace de seringă. 


Grace se opri la mijlocul promenadei, lângă un alcoolic 
ghemuit pe o bancă, şi îşi făcu întinderile, respirând adânc 
mirosul familiar al mării pe care îl iubea atât de mult; mirosul 
sărat al aerului proaspăt, umed, împletit din plin cu miros de 
rugină, smoală, funii vechi şi peşte putred; ceea ce 
proprietarilor de la marginea mării le plăcea să numească în 
broşuri „ozon”. 

Apoi începu cursa de zece kilometri, până în port şi înapoi. 
Pentru ultimul kilometru, îi plăcea să meargă în oraş, să alerge 
printre magazinele aglomerate de pe strada Church, la o 
brutărie deschisă non-stop, ca să ia nişte lapte şi un ziar şi poate 
o revistă care îi făcea cu ochiul. Poate că în această dimineaţă 
va cumpăra o altă revistă de modă. Ceva ca Arena. Să îşi mai 
facă o idee despre cum să se îmbrace în această seară. 

Se opri în faţa uşii magazinului, parţial împrospătat din cauza 
alergării, parţial extenuat din cauza lipsei de somn, transpirând 
abundent. Îşi făcu întinderile, apoi intră în magazin şi merse la 
standul cu reviste şi ziare. Şi, instantaneu, văzu titlul de pe 
prima pagină a ziarului Argus: 


„ENIGMA SCARABEULUI ÎN CRIMA STUDENTEI LA DREPT” 


Fierbând de mânie, luă un exemplar de pe raft. Pe pagină 
apărea fotografia lui Janie Stretton, cea pe care el o dăduse 
presei, şi lângă ea, într-o casetă, o fotografie mică a unui 
scarabeu. 

„Departamentul de Criminalistică al Poliţiei din Sussex 
refuză să confirme faptul că un scarabeu, care nu provine din 
Insulele Britanice, ar putea fi un indiciu vital în descoperirea 
criminalului lui Janie Stretton.  Solicitat să confirme 
descoperirea scarabeului la autopsie, medicul patolog Frazer 
Theobald şi ofiţerul de investigaţii detectiv căpitan Roy Grace de 
la poliţie nu au fost disponibili pentru comentarii...” 

Grace se uita la cuvinte, din ce în ce mai furios. Nu a fost 
disponibil pentru comentarii? Nimeni nu l-a întrebat nimic ca să 
comenteze. Şi dăduse instrucţiuni clare ca presa să nu afle 
despre descoperirea gândacului. 

Deci cine dracului le dăduse pontul? 

Cu câteva minute înainte de ora 8.30, după ce făcuse un duş, 
mâncase un bol cu cereale şi, cu toate că era sâmbătă, se 
îmbrăcase cu un costum închis la culoare, cămaşă albă şi o 
cravată simplă - neştiind ce poate aduce ziua şi pe cine va 
trebui să întâlnească - Grace ajunse la birou într-o stare de 
spirit proastă, pregătit să jupoaie pe cineva de viu. 

Întreaga echipă era deja acolo, aşteptându-l şi, după feţele 
colegilor, se părea că toţi citiseră articolul din Argus. 

În eventualitatea că nu o făcuseră încă, Grace trânti cu 
zgomot ziarul pe birou. În loc de salut, spuse: 

— OK, cine dracului este responsabil pentru asta? 

Glenn Branson, Nick Nicholl, Bella Moy, Emma-Jane 
Boutwood, Norman Potting şi restul echipei se uitară la el fără 
nici o expresie. 

Grace îşi fixă privirea acuzatoare asupra lui Norman Potting, 
ca primă alegere: 

— Ai vreo idee, Norman? întrebă el. 

— Semnatarul acestui articol este acel tânăr jurnalist, Kevin 
Spinella, răspunse Potting cu vocea sa groasă, rurală. 
Nenorocitul face tot timpul probleme, nu-i aşa? 

Grace realiză dintr-o dată că, în furia sa, neglijase să se uite 
la numele celui care semnase articolul. Oboseala era de vină; 
creierul nu îi funcţiona la viteză maximă din cauza nopţii 
nedormite. În mod normal, o alergare lungă îl revigora, dar în 
acest moment se simţea sleit şi avea nevoie urgentă de o cafea. 
Şi mirosul acesteia se ridica ameţitor din câteva ceşti de pe 
birou. 

Kevin Spinella era un angajat nou la ziar, un reporter de 
investigaţie, tânăr şi inteligent, care îşi câştigase repede o 
reputaţie în favoarea sa şi în defavoarea poliţiei din Sussex. 
Grace mai avusese întâlniri cu jurnalistul, la fel ca majoritatea 
colegilor săi. 

— Bine, Norman. Prima ta sarcină pe ziua de astăzi este să îl 
găseşti pe ticălos şi să afli de unde a luat povestea. 

Sergentul se strâmbă în timp ce bea cafea din ceaşca de 
plastic. 

— Probabil că îmi va spune că îşi protejează sursele, replică 
el cu o îngâmfare care îl irită pe Grace. 

Abia se abţinu să nu ţipe la el, deoarece adevărul era că 


Potting avea dreptate. 

— Problema este, Roy, spuse Branson, că avem o sută de 
specialişti implicaţi, care caută capul victimei. Poate fi unul 
dintre ei. Sau poate fi unul dintre cei care au fost la locul crimei. 
Sau cineva de la morgă. 

Grace ştia că are dreptate. Aceasta era problema cu o 
investigaţie atât de mare. Toată lumea era curioasă, aşa era 
natura umană. Era nevoie doar de o persoană neglijentă care să 
lase să se scurgă ceva şi toată povestea ajungea la urechile 
tuturor. Dar ce de necazuri putea aduce acest lucru! Sau deja 
adusese. 

Lăsând problema la o parte pentru un timp, Grace revăzu 
lista pe care o pregătiseră Bella Moy şi Eleanor şi pe care vor 
continua să o actualizeze de două ori pe zi pe tot timpul 
investigaţiei. Apoi Norman Potting îl întrerupse. 

— Nu se ştie niciodată, Roy; s-ar putea să avem ceva 
împotriva acestui Kevin Spinella. 

— Cum ar fi? 

— Păi, am auzit vorbe că ar fi poponar. Ştii, homălău. 

Grace, cu inima bubuindu-i, simţi că urmează un alt moment 
Potting. 

— Vrei să spui homosexual? 

— Exact, prietene. 

Grace se uită la el furios. Norman Potting nu avea nici o 
legătură cu lumea reală. 

— Şi cum ne-ar putea ajuta acest lucru? 

Potting scoase o pipă din lemn, cu capătul mestecat bine, din 
buzunarul costumului şi se uită la el cu buzele strânse. 

— Mă întreb ce ar gândi editorul ziarului Argus, vocea 
oraşelor Brighton şi Hove, dacă ar şti că un pufulete lucrează 
pentru el. 

Lui Grace nu îi venea să îşi creadă urechilor. 

— Norman, de vreme ce conurbaţia Brighton şi Hove are cea 
mai mare comunitate de homosexuali din Marea Britanie, cred 
că ar fi tare fericit dacă toţi din echipa editorială ar fi 
homosexuali. 

Potting se întoarse către Emma-Jane şi îi făcu sugestiv cu 
ochiul, o urmă de salivă apărându-i în colţul gurii. Îndreptându- 
şi degetul mare către piept, spuse: 

— Nici o problemă, dragă; norocul tău că mai sunt încă puţini 
bărbați adevărați prin jur. Trage cât poţi de ei. 

— Când o să găsesc unul, aşa o să fac, replică ea. 


— Norman, spuse Grace, limbajul pe care îl foloseşti este 
inacceptabil. Vreau să te văd în biroul meu imediat după această 
întâlnire. Apoi se întoarse către echipă şi continuă: 

— OK, să ne concentrăm. E.-]. şi cu mine avem o întâlnire la 
o crescătorie de insecte din Bromley, la ora 11. Norman, tu te 
ocupi astăzi de Spinella şi de mesajele de pe robotul telefonic al 
lui Janie Stretton. 

Continuă cu sarcinile pe ziua respectivă pentru toţi membrii 
echipei. Dacă totul mergea bine, va avea o fereastră de o oră, 
după-amiază, pentru a se întâlni cu Glenn în centru şi a merge 
să-şi cumpere nişte haine. Încercă să nu se mai gândească la 
vina pe care o simţea din cauză că nu se concentra în totalitate 
pe cazul lui Janie Stretton. Sigur, după toţi anii de coşmar prin 
care trecuse, nu merita şi el ceva bun, măcar ocazional? 

Apoi, precum un nor negru care acoperă soarele, se gândi 
din nou la Sandy. Ea era mereu prezentă, tăcută, în fundal. Era 
ca şi cum ar fi avut nevoie de aprobarea ei în tot ceea ce făcea. 
Se gândi vinovat la toate lucrurile pe care în urmă cu doar două 
ore în urmă le pusese într-un sac de gunoi. Pentru 
eventualitatea că se va întoarce cu Cleo Morey diseară? Sau 
pentru a-şi şterge trecutul, pentru a face loc viitorului? 

Curând, când va avea un moment pentru sine, se va duce la o 
agenţie imobiliară şi va scoate casa la vânzare. Chiar şi numai 
gândul la acest lucru era ca şi cum şi-ar fi ridicat o greutate 
imensă de pe umeri. 

Telefonul lui Glenn Branson sună. Se uită la Grace, care îi 
făcu semn să răspundă. 

— Camera de investigaţii, detectiv Branson la telefon. Cu ce 
vă pot ajuta? 

— Ştiţi de ce majoritatea bărbaţilor mor înaintea soțiilor? 
întrebă dintr-o dată Norman Potting. 

Grace, încercând să asculte conversaţia lui Branson, se 
pregăti pentru ce urma să vină. Ca răspuns la o mare de 
persoane care dădeau din cap, Potting spuse: 

— Pentru că asta vor! 

Toate femeile oftară la unison. Glenn Branson îşi puse 
telefonul mai aproape de ureche şi o pe acoperi pe cealaltă cu 
mâna, încercând să nu audă zgomotul. Potting, singura 
persoană care părea să găsească gluma amuzantă, râdea pentru 
sine. 

— Mulţumesc, Norman, spuse Grace. 

— Mai am multe acolo de unde a venit asta, replică 


sergentul. 

— Pun pariu că ai. Dar este ora 8.45, sâmbătă dimineaţă. 
Poate că ai vrea să ne spui restul glumelor puţin mai târziu, 
după ce am arestat criminalul? 

— Un plan foarte bun! spuse Potting, după câteva minute de 
gândire. Nu pot să nu fiu de acord cu asta, Roy. 

Grace se uită atent la el. Uneori era dificil de spus dacă omul 
făcea pe deşteptul sau era pur şi simplu prost. Din experienţele 
sale anterioare cu sergentul, părea că de obicei era simultan în 
ambele feluri. 

Branson, îmbrăcat astăzi cu o jachetă din piele scumpă, fără 
guler, peste un tricou negru, scria un număr pe carneţel. 

— Zece minute, spuse el. Vă sun eu. Nu, nu vă faceţi griji. 
Absolut. Mulţumesc. j 

Toată lumea tăcuse brusc şi se uita la el. In timp ce punea 
receptorul la loc, Branson spuse: 

— O altă posibilă sursă. 

— Ceva credibil? întrebă Grace. 

— Un bărbat m-a sunat de la un telefon public; îi era frică să 
vorbească de acasă. Apoi a început să se îngrijoreze din cauza 
unei maşini parcate pe cealaltă parte a străzii; vroia să se ducă 
până acolo să o verifice. Trebuie să îl sun înapoi peste zece 
minute. 

Branson îşi verifică ceasul, un dreptunghi masiv din metal 
inoxidabil cu care îi plăcea să se laude la nesfârşit. La spunea 
tuturor că este un ceas Russian Diver, pe care l-a cumpărat de 
la un magazin la modă din Brighton. Se părea că era cel mai 
mare ceas de mână din lume. Grace văzuse chiar şi pendule mai 
mici. 

Primiseră peste două sute cincizeci de telefoane de la 
populaţie de când povestea crimei apăruse în presă, miercuri 
după-amiază. Toate informaţiile trebuia controlate şi toate, în 
afara unui procent foarte mic, nu vor duce nicăieri. Acum, cu 
informaţia despre scarabeu în Argus - cu siguranţă şi în toate 
ziarele centrale de mâine - numărul telefoanelor va creşte şi le 
va fi şi mai greu să identifice pistele false. 

— Un pierde-vreme sau ceva real? întrebă Grace. 

— Spunea că are impresia că a fost martor la uciderea lui 
Janie Stretton. 

Grace conducea în timp ce Emma-Jane Boutwood, îmbrăcată 
cu gust într-un costum albastru-marin cu o cămaşă bleu, stătea 
pe scaunul pasagerului, într-un Mondeo fără însemne, cu hârtia 
cu instrucţiuni pe genunchi, peste un plic mare, maro. 

În mod normal, Grace ar fi folosit plimbarea de o oră cu 
maşina ca o oportunitate să întărească legătura cu un membru 
nou al echipei. Dar în această dimineaţă avea prea multe lucruri 
pe cap, printre care supărarea pe Norman Potting era doar un 
fapt minor, astfel încât conversaţia lor era sporadică. E.-]. îi 
spuse câte ceva despre ea - că tatăl ei avea o agenţie de 
publicitate în Eastbourne şi că fratele ei mai mic supravieţuise 
unei tumori pe creier în urmă cu câţiva ani. Era suficient pentru 
Grace ca să îşi dea seama de sufletul omenos care se afla în 
spatele imaginii de polițistă ambițioasă pe care o vedea la birou. 
Dar ea nu află decât foarte puţine de la el şi, după câteva 
încercări de a face conversaţie, înţelese că dorea linişte. 

Mergeau cu o viteză constantă de 110 de kilometri la oră, pe 
Autostrada M25. Era unul dintre drumurile pe care nu le agrea, 
blocajele dese de circulaţie atrăgându-i supranumele de cea mai 
mare parcare a lumii; dar în această sâmbătă dimineaţă traficul 
era lejer şi se mergea repede. După zorii frumoşi, vremea se 
strica, iar cerul devenea din ce în ce mai ameninţător, de 
culoarea cărbunelui. Câteva picături de ploaie căzuseră pe 
parbriz, dar nu destule cât să dea drumul la ştergătoare. Grace 
abia le remarcase; mergea pe pilotul automat, cu mintea 
concentrată la caz. 

Janie Stretton fusese ucisă în timpul nopţii de marţi şi acum 
era sâmbătă dimineaţă. Încă nu îi găsiseră capul, nici motivul, 
nici un suspect. Nici măcar un indiciu nenorocit. 

Şi Alison Vosper îi spusese că de luni arogantul detectiv 
inspector Cassian Pewe de la Met, cu acelaşi rang ca şi el, li se 
alătura la Departamentul de Criminalistică din Brighton. Nu 
avea nici o îndoială că Alison Vosper aştepta ca el să facă un pas 
greşit şi îl va zbura imediat din acest caz, înlocuindu-l cu Pewe, 
cu părul său blond-strălucitor, ochii albaştri angelici şi o voce la 
fel de insistentă ca sfredelul unui dentist. 

Alison Vosper va avea grijă ca noul ei protejat - asta îi părea 
Pewe lui Grace - să se remarce repede; şi nu exista nici o ocazie 
mai bună decât o crimă aşa de complicată ca aceasta, unde 


echipa deja formată nu ajunsese la nici o concluzie. 

Cel mai tare pe Grace îl nedumerea violenţa crimei - 
agresorul fusese probabil pradă unei frenezii feroce - combinată 
cu lipsa aparentă a unei agresiuni sexuale. Aveau de a face cu 
cineva total nebun, poate un alt schizofrenic precum Peter 
Suteliffe, spintecătorul din Yorkshire? Un bărbat care auzea 
vocea lui Dumnezeu spunându-i să ucidă prostituate? 

Sau îşi făcuse Janie Stretton un duşman? 

Evident, fostul ei prieten, Justin Remington, era un potenţial 
suspect, dar, din ce aflaseră de la tatăl lui Janie, prea puţin 
probabil. Bella Moy era un bun judecător al oamenilor - îşi vor 
face o părere mai exactă asupra lui dacă Bella, cu puţin noroc, 
reuşea să îl interogheze astăzi. Dacă ea avea cea mai mică 
presimţire că exista ceva în neregulă cu omul, se va duce să îl 
vadă şi el. Dar dacă nu era Justin Remington, aşa cum presimţea 
el, atunci cine? De ce? Unde era acum criminalul? Undeva în 
oraş, pe cale să ucidă din nou? 

Seara trecută, după ce fusese la Brent Mackenzie, îşi luase 
nişte cartofi prăjiţi cu peşte - şi o ceapă murată - şi venise cu 
ele la biroul de investigaţii. Mâncase totul şi băuse o cană de 
ceai negru de la aparat, în timp ce se uita peste notele pregătite 
de dactilografa echipei, Hannah Loxley. 

Stătuse acolo mult timp, uitându-se la fotografia lui Janie 
Stretton, apoi la cele două panouri mari. Pe unul era prinsă o 
hartă a zonei Peacehaven, cu cele două locuri în care fuseseră 
descoperite mâna şi corpul încercuite cu roşu. Mai erau 
fotografii ale cadavrului la locul crimei şi vreo două făcute la 
autopsie, una arătând scarabeul din rect. Putea să vadă fiecare 
detaliu acum şi se scutură brusc de scârbă. 

„Ce s-a întâmplat cu tine marţi noapte, Janie? Şi cine este 
Anton? Anton ţi-a făcut asta?” 

Gândurile sale se întoarseră la Derek Stretton. Un procent 
mare din totalul victimelor din Marea Britanie erau ucise fie de 
un membru al familiei, fie de cineva pe care îl cunoşteau. Oare 
era ceva ce el şi Glenn Branson nu remarcaseră ieri, când 
merseseră să îl vadă pe tatăl lui Janie? Ceva din ce spusese omul 
sugera că şi-ar fi măcelărit fiica? Orice era posibil: Grace 
învățase măcar atâta lucru de când lucra în poliţie. Dar Stretton 
păruse într-adevăr un tată trist, demoralizat şi pierdut. Nu avea 
aura unei persoane care doar ce omorâse pe cineva. 

Radioul maşinii prinse viaţă. leşiseră din zona de acoperire 
audio a poliţiei din Sussex şi acum prindeau un controlor de 


trafic din Bromley care cerea o maşină în ajutor. Emma-Jane îl 
dădu mai încet. 

— Aproape am ajuns, spuse ea. Mergi înainte pe lângă primul 
sens giratoriu, apoi ar trebui să fie a doua stradă la stânga. 

Dintr-o dată, ca şi cum cerul ar fi ţinut totul în el, un torent 
de ploaie explodă pe parbriz, dansă pe metalul Fordului, 
zăngănind ca piatra pe acoperiş. Grace căută ştergătoarele, apoi 
le porni, mai încet la început, apoi mai rapid; pe parbriz se 
întinse o peliculă opacă şi pentru câteva minute se văzu nevoit 
să orbecăie, până când geamul se curăţă puţin. 

— Te pricepi la insecte? întrebă el. 

E.-]. se strâmbă. 

— Nu prea. Dar tu? 

— Nu mă dau în vânt după ele. 

Făcu la stânga, aşa cum indică ea, pe un drum cu case de pe 
la 1930; nu era foarte diferită de strada lui, se gândi el. La 
capătul îndepărtat văzu un teren industrial în spatele căruia 
drumul trecea pe sub podul de cale ferată. La stânga, în 
depărtare, erau mai multe case şi alte magazine. 

— Aici este, spuse detectivul. 

Grace încetini, căutând un loc de parcare în faţa 
magazinelor. Văzu o brutărie, o farmacie, un magazin cu lucruri 
la mâna a doua în faţa căruia, pe trotuar, erau împrăştiate 
câteva scaune vechi, o maşină de jucărie, o tablă de lemn şi alte 
obiecte; alături era un centru medical, apoi o prăvălie cu trofee 
sportive şi ceva ce semăna cu un magazin de animale de casă, 
cu o sumedenie de cuşti goale în vitrină. Pe plăcuţa de deasupra 
intrării se putea citi: ERRIDGE ŞI ROBINSON - IMPORTATORI 
ŞI FURNIZORI. 

Parcară maşină pe un loc aflat puţin mai departe, apoi 
alergară prin ploaie, Emma-Jane ţinând plicul maro deasupra 
capului, şi intrară pe uşa magazinului, în sunetul unui clopoțel. 

Mirosul îl lovi pe Grace imediat: o duhoare pătrunzătoare, 
acră, combinată cu iz de lemn. Erau într-o încăpere întunecată, 
înconjurată de sus până jos de cuşti luminate cu ultraviolete; în 
unele se vedeau târându-se insecte. Se uită într-una dintre cuşti, 
la doar câţiva centimetri de locul în care stătea, şi văzu un 
gândac maro mişcându-se. Un gândac foarte mare, prea mare şi 
prea aproape pentru a se simţi confortabil. Făcu câţiva paşi în 
spate, îşi şterse apa de ploaie de pe faţă şi îi aruncă Bellei o 
privire gen „In ce loc am nimerit?” 

Apoi văzu păiajenul, sau mai degrabă piciorul lui galben şi 


păros, urmat de un alt picior, apoi de altul, traversând cuşca în 
trei mişcări rapide. Era imens, cu picioarele întinse şi complet 
vizibil acum; nu ar fi încăput pe o farfurie întinsă. 

Emma-Jane se uita şi ea; părea foarte neplăcut impresionată. 
La fel ca el. Cu cât se uita mai mult în jur, cu atât vedea mai 
mulţi ochi mici şi antene întinse. Iar duhoarea aproape că îl 
făcea să vomite. 

Apoi se deschise o uşă interioară şi apăru un bărbat mic şi 
slab, la vreo patruzeci de ani, îmbrăcat în salopetă maro şi cu o 
cămaşă albă închisă până la ultimul nasture, dar fără cravată. 
Avea ochi mici, precauţi, sub nişte sprâncene mari, stufoase, 
care arătau ca două omizi. 

— Vă pot ajuta? întrebă el cu o voce răguşită şi cu ton 
agresiv. 

— Sunteţi George Erridge? 

Răspunsul său fu ezitant: 

— Mda. 

— Eu sunt detectiv Boutwood, spuse E.-]. Am vorbit ieri la 
telefon. Acesta este detectiv căpitan Grace de la Poliţia 
Criminalistică din Brighton. 

Grace îşi scoase legitimaţia. Bărbatul o studie părând că 
citeşte fiecare cuvânt, cu faţa cuprinsă de emoție, cu 
sprâncenele încruntate. 

— Da, spuse el. Aşa. Apoi se uită la cei doi ofiţeri de poliţie, 
aşteptând. 

E.-]. scoase o fotografie color din plic şi i-o dădu. 

— Căutăm pe cineva care ar fi putut livra această creatură 
unui client din Anglia. 

George Erridge aruncă doar o privire peste fotografie şi 
spuse aproape instantaneu: 

— Copris lunaris. 

— Importaţi insecte tropicale? întrebă Grace. 

Bărbatul păru jignit. 

— Nu doar tropicale; europene, pan-asiatice, australiene; de 
fapt, din toată lumea. 

— Aţi importat şi aşa ceva? 

— De obicei am câteva pe stoc. Vreţi să le vedeţi? 

Grace era tentat să răspundă „Nu, chiar nu vreau”, dar spuse 
îndatoritor: 

— Da, aş vrea. 

Bărbatul îi conduse într-o baracă de peste treizeci de metri 
lungime. Ca şi magazinul din faţă, era plină de cuşti de la podea 


până în tavan; mirosul era chiar mai rău aici, mult mai acru şi 
mai pătrunzător, iar lumina la fel de slabă. 

— Aceasta este camera gândacilor, le explică Erridge, cu 
mândrie. Procurăm mai mult pentru industria farmaceutică, 
pentru teste. 

Grace, care nu putuse suferi niciodată gândacii, se opri şi se 
uită într-una dintre cuşti, în care erau aproximativ douăzeci de 
creaturi maro. Se cutremură. 

— Unul dintre cele mai rezistente animale de pe planetă, 
spuse bărbatul. Ştiaţi că, dacă tai capul gândacului, acesta mai 
poate trăi până la cincisprezece zile? Timp în care continuă să 
se ducă la locul în care se hrănea. Bineînţeles, fără să poată să 
mănânce. 

— Câh! se strâmbă Emma-Jane. 

— Nu ştiam asta, spuse Grace. „Mulţumesc că mi-ai adus la 
cunoştinţă”, aproape că adăugă el. 

— Poate supravieţui unui holocaust nuclear. Şi-a încheiat 
evoluţia în urmă cu sute de mii de ani. Ce vă spune asta despre 
rasa umană? 

Grace se uită la el, nesigur de ce ar trebui să răspundă. Apoi 
el şi E.-J. îl urmară pe o altă uşă interioară, într-o cameră şi mai 
lungă. La jumătatea acesteia, George Erridge se opri şi arătă o 
cuşcă mică. 

— Uitaţi, spuse el. Copris lunaris. 

Roy Grace se uită câteva minute, până când văzu unul dintre 
scarabei, nemişcat. 

— Deci, dacă nu sunt indiscret, de ce vă interesează aceste 
insecte? întrebă Erridge. 

Era atât de tentat să îi spună, ca să îi urmărească apoi 
expresia, încât Grace trebui să se lupte cu el însuşi ca să se 
abţină. 

— Nu vă pot dezvălui împrejurările, însă un astfel de gândac 
a fost găsit la locul unei crime. Ceea ce am dori de la 
dumneavoastră este o listă a clienţilor care au cumpărat aşa 
ceva recent. 

George Erridge tăcu, dar ochii săi se uitau agitaţi când la 
unul, când la celălalt. 

— Am avut un singur client în ultimele luni. De fapt, nu prea 
sunt ceruţi; doar colecţionarii ocazionali şi muzeele îi solicită; 
nu prea avem cereri. 

— Cine era clientul? întrebă Grace. 

Erridge îşi băgă mâinile în buzunarele de la salopetă, apoi îşi 


trecu limba apăsat peste buza inferioară. 

— Hm. Un tip ciudat, cu accent est-european. M-a sunat în 
urmă cu două săptămâni şi m-a întrebat direct dacă am Copris 
lunaris în stoc. A spus că vrea şase exemplare. 

— Şase? replică Grace, îngrozit. 

„Şase crime ca asta?” se întrebă el. 

— Da. 

— Vii sau morţi? 

Erridge se uită ciudat la el. 

— Vii, bineînţeles. 

— Către cine livraţi în mod normal? 

— Precum spuneam, către industria farmaceutică, muzee de 
istorie naturală, colecționari particulari, companii de film; de 
curând, am dat o tarantulă pentru o producţie BBC. Vă spun un 
secret din branşă: gândacii sunt mult mai uşor de controlat 
decât orice alt animal. Vrei un gândac docil, pune-l în frigider 
patru ore. Vrei un gândac agresiv, pune-l într-o tigaie la foc mic 
preţ de câteva minute. 

— O să ţin minte asta, spuse Grace. 

— Da, continuă Erridge serios. Asta trebuie să faceţi. Vedeţi, 
ei nu suferă. Nu simt durerea aşa cum o simţim noi. 

— Norocul lor. 

— Într-adevăr. 

— Ce informaţii aveţi despre bărbatul acesta care a cumpărat 
şase gândaci? întrebă Emma-Jane. 

Părând un pic încurcat, Erridge spuse: 

— Nu am informaţii. Eu ţin doar evidenţa clienţilor obişnuiţi. 

— Deci nu aţi mai avut de-a face cu acest bărbat înainte? 

— Nu. 

— Dar l-ai întâlnit? întrebă Grace. 

— Nu. A sunat, a întrebat dacă avem şi mi-a spus că o să 
trimită pe cineva să îi ia. A folosit un taxi şi şoferul a plătit. 

— O firmă locală? 

— Nu ştiu. Nu merg cu taxiul, nu îmi permit. 

Brusc, telefonul lui Grace sună, apoi intră pe vibrații. 
Scuzându-se, Grace se depărtă de specialistul în insecte şi 
răspunse: 

— Detectiv Grace. 

Era Branson. 

— Salutare, bătrâne. Ce faci? 

— Sunt la cumpărături, răspunse Grace. Cumpăr cadoul 
pentru ziua ta. Ce s-a întâmplat? 


— Îl ţii minte pe tipul care m-a sunat în timpul întâlnirii - 
agitatul pe care a trebuit să îl sun la cabina telefonică şi care 
spunea că e posibil să fi fost martor la uciderea lui Janie 
Stretton? 

— Mda. 

— Spune că a văzut crima pe computer, după ce a introdus 
un CD pe care l-a găsit în tren. 

— Ne lasă să ne uităm la computer? 

— Acum mă duc spre casa lui. 

Detectivul sergent Jon Rye credea că a intra în calculatorul 
cuiva era ca şi cum ai fi intrat în sufletul unui om şi avea mai 
mult decât suficientă experienţă pentru a face această 
observaţie.  Pierduse numărul calculatoarelor pe care le 
examinase în ultimii şapte ani, probabil că peste vreo două sute, 
se gândea el. Şi astăzi avea altul, un laptop Mac, cu ecran de 
cincisprezece inci, vechi de un an. 

Nu dăduse încă peste un computer care să îşi ascundă 
secretele de el şi de echipa lui. Ticăloşi de toate genurile - hoţi, 
peşti, pedofili - toţi credeau că pot şterge hard-discul şi vor fi în 
siguranţă. Dar nu exista nici o posibilitate de a şterge complet 
un disc. Cu programul pe care Jon Rye îl avea la dispoziţie, 
putea să recupereze orice informaţie ştearsă şi putea lua orice 
amprentă digitală de pe fiecare părticică a calculatorului, oricât 
de complexă sau de bine ascunsă ar fi fost. 

În acest moment, aşezat la biroul său de la Departamentul IT 
pe care îl conducea, urma să se uite în sufletul unui bărbat pe 
nume Tom Bryce. Şi nu avea altă soluţie decât să lucreze în 
acest weekend, deoarece bărbatul, care era un potenţial martor 
şi nu suspect, avea nevoie de calculator luni dimineaţă, la 
serviciu. 

Jon Rye se lăuda, şi nu pe nedrept, că după o oră de analiză a 
calculatorului unui bărbat ştia mai multe despre el decât ştia 
soţia lui. Şi invariabil, calculatoarele care ajungeau în mâna sa 
aparţineau mai mult bărbaţilor decât femeilor. 

Departamentul IT ocupa un spaţiu substanţial la parterul 
clădirii poliţiei din Sussex. Pentru un observator obişnuit, 
departamentul nu arăta neobişnuit faţă de alte departamente 
din clădire. Era alcătuit dintr-o zonă largă, plină de birouri; pe 


unele dintre acestea erau servere mari, iar pe altele piese şi 
computere dezmembrate. Pe unul dintre rafturile dezordonate, 
printre dosare răvăşite, era o pungă de zahăr Tate and Lyle. Un 
ceas cu Bart Simpson era prins pe perete deasupra biroului la 
care stătea Joe Moody, un bărbat masiv cu părul prins în coadă, 
îmbrăcat cu tricou şi blugi; omul verifica imagini cu nişte hoţi 
mai proşti decât de obicei, care se filmaseră furând o maşină. 

O parte din cameră era despărțită de restul printr-un grilaj; 
aici se desfăşura Operațiunea Glasgow, o investigaţie 
referitoare la pornografie şi pedofilie, care se derula de doi ani 
şi era pe punctul de a descoperi una dintre cele mai mari reţele 
de gen din Europa. Cuşca avea rolul de a preveni amestecarea 
dovezilor cu cele ale restului departamentului. Patru oameni 
lucrau astăzi în cuşcă şi Rye nu îi invidia. O zi da, una nu, în 
ultimele douăzeci şi patru de luni fuseseră nevoiţi să îşi 
petreacă orele de muncă urmărind imagini bolnave cu acte 
sexuale în care erau implicaţi copii. În general Jon avea de-a 
face cu suspecți de pedofilie şi nimic nu îi domolea furia când 
vedea imaginile respective. Doamne, erau ceva oameni bolnavi 
în lumea asta! Prea mulţi. 

Storurile venețiene era trase, iar atmosfera posomorâtă din 
cuşcă părea şi mai apăsătoare din cauza ploii de afară. Dar cel 
puţin astăzi era o temperatură suportabilă în birou; în 
majoritatea zilelor de vară era prea cald şi sufocant, iar 
nenorocitele de ferestre nu se deschideau. 

Jon Rye, un bărbat dur, puternic, în vârstă de treizeci şi opt 
de ani, cu o figură băieţească şi cu părul tuns scurt, era 
îmbrăcat într-o cămaşă albă cu mânecă scurtă, pantaloni 
albaştri şi pantofi maro; era tipul de uniformă pe care o purta la 
serviciu în fiecare zi, inclusiv sâmbăta. În ultima perioadă 
devenise o excepţie să nu lucreze sâmbăta. 

Jon fusese dintotdeauna interesat de tehnologie şi, în urmă 
cu zece ani, când folosirea calculatoarelor explodase, văzuse 
noile oportunităţi majore pentru criminali şi îşi dăduse seama 
cât de prost era echipată poliţia pentru a face faţă acestui tip de 
crime. Stabilise că domeniul IT îi oferea cea mai mare siguranţă 
a unui post în poliţie, iar apoi, când va ieşi la pensie, cu 
experienţa sa în domeniu, ştia că îi va fi uşor să îşi găsească o 
slujbă bine plătită în lumea civilizată. 

Renunţase să o mai convingă pe soţia sa, Nadine, că această 
slujbă nebunească era doar temporară şi că nu va sta aici 
mereu; sau poate că ea renunţase să îl mai asculte atunci când îi 


spunea. Se uită în jur, la cei câţiva membri ai echipei sale care 
lucrau astăzi, şi se întrebă câţi dintre ei aveau certuri acasă 
pentru că veneau aici. _ 

Problema era că erau prea puţini. În prezent erau în urmă cu 
nouă luni la computerele care aşteptau să fie verificate; ca 
întotdeauna, totul se reducea la resurse. Era de părere că şefii 
preferau să cheltuiască banii pentru a face poliţia mai vizibilă - 
să iasă stradă, să prindă hoţi, atacatori, traficanţi de droguri, să 
retuşeze statisticile - şi priveau Departamentul de IT ca pe ceva 
necesar, dar care nu le aducea multe bile albe. 

Câţiva din echipa sa erau nişte ciudaţi, recrutaţi din afara 
poliţiei: vreo doi direct de la facultate, alţii de la 
Departamentele de IT din industrie sau de la autorităţile 
centrale. La biroul de lângă el stătea cel mai ciudat dintre toţi, 
Andy Gidney. 

Gidney, care avea douăzeci şi opt de ani, era de-a dreptul 
bizar. Extrem de slab, cu o piele care nu arăta că văzuse 
vreodată aerul proaspăt, păr pe care şi-l tundea cu siguranţă 
singur, haine şi ochelari care păreau primite de pomană şi cu un 
comportament antisocial în permanenţă, omul era fără îndoială 
strălucitor din punct de vedere profesional; de la depărtare era 
cel mai deştept din echipă. Vorbea şapte limbi fluent, inclusiv 
rusa, şi nu fusese niciodată învins de o parolă. 

De fapt, nu aveau nevoie de parole ca să intre în computere, 
pentru că programul pe care îl foloseau îi introducea pe o uşă 
laterală, dar unele parole la dosarele arhivate le dădeau bătaie 
de cap. Mare parte din săptămâna trecută, Andy lucrase la un 
dosar parolat luat de la un suspect într-un caz de escrocherie în 
care conturile on-line ale băncilor erau copiate. Andy se 
încăpăţâna să nu renunţe şi refuza să lase calculatorul să fie 
trimis la un specialist în decriptare. 

Lui Jon nu îi păsa de Gidney, dar îi admira tenacitatea şi îi 
respecta calităţile. Invăţase de mult să accepte faptul că 
oamenii din acest departament erau diferiţi de poliţiştii de 
patrulă alături de care lucrase la Circulaţie, unde petrecuse 
aproape zece din cei douăzeci de ani de când era în poliţie. În 
trafic vedeai cazuri cumplite şi uneori tragedii care îţi rupeau 
inima. Dar aici, la Departamentul IT Criminalistic, vedeai 
adevărata faţă întunecată a naturii umane. 

Începu aşa cum făcea în fiecare caz, ducând calculatorul în 
camera pentru dovezi, care era încuiată şi ai cărei pereţi erau 
acoperiţi de rafturi de lemn pline de computere, toate 


considerate dovezi ale crimelor şi sigilate în pungi de plastic 
transparente, cu etichetă. Unele dintre ele erau aici de ceva 
timp. Câteva găleți mari de plastic, pline cu echipamente de 
calculator etichetate, completau imaginea. 

Rye puse laptopul lui Tom Bryce pe birou, desfăcu carcasa şi 
îndepărtă hard drive-ul, pe care îl conectă cu atenţie la o cutie 
de oţel înaltă, dreptunghiulară, cu partea din faţă de sticlă. 
Aceasta conţinea un dispozitiv de scriere, Fastbloc, care urma 
să facă o copie bit cu bit a discului. 

Când termină de copiat, Rye reasamblă computerul, îl duse 
din nou în cameră, îl porni şi se apucă de treabă. Din obişnuinţă, 
prima comandă căutare pe care o introduse fu „Buffy”. Nu 
apăru nimic. A doua căutare - „Star Trek”. Din nou, nimic. Nu 
era o dovadă, dar era un indiciu folositor că Tom Bryce nu era 
un pedofil. Departamentul descoperise un lucru curios în ultimii 
ani: peste nouăzeci la sută dintre pedofili erau fani Buffy, 
spaima vampirilor şi Star Trek. Dacă găseai ambele titluri în 
calculator, era primul semnal de alarmă. 

Jon lucra repede şi metodic. Scană albumul foto, cu multe 
poze ale unei femei atrăgătoare, cu părul blond ondulat, şi doi 
copii, o fată şi un băiat, fotografiaţi de când aveau doar câteva 
zile până în prezent, când fata avea patru ani, iar băiatul şapte. 
Fotografii de familie obişnuite. Nimic alarmant. 

Apoi începu să se uite la site-urile preferate ale lui Bryce, dar 
nu era nimic remarcabil nici aici. Merse înapoi, urmând paşii 
bărbatului în ultimul an, uitându-se la fiecare site pe care îl 
vizitase acesta. Erau vreo duzină de site-uri porno, aşa cum erau 
în calculatorul oricărui bărbat, dar în afara unora cu lesbiene, 
nimic nu îl incrimina pe bărbat că ar fi pervers sexual. 

Apoi dădu de ceva ce îl nedumeri. La început crezu că erau 
urme ale unui virus, dar apoi realiză că era codul-sursă al unui 
spyware care se instala singur. Tipul acestuia îi atrase atenţia, 
dar nu îşi dădu seama imediat despre ce era vorba. Il urmări 
atent, lăsându-se condus printre site-uri. Remarcă faptul că 
programul generase de curând un nume de utilizator şi o parolă; 
încercă să intre, dar fuseseră blocate, aşa că nu mai putu să 
înainteze. 

Se uită în jur. Andy Gidney, în spatele său, cu căştile de la 
iPod în urechi, era foarte concentrat; degetele i se mişcau 
deasupra tastaturii cu viteza şi graţia unui pianist. Sergentul se 
ridică, merse până la colegul său şi îl bătu pe umăr. 

— Andy, am nevoie de puţin ajutor. Poţi să te opreşti din ce 


faci şi să vezi dacă poţi găsi o parolă şi un nume de utilizator? 

Fără să spună un cuvânt, ciudatul se ridică mohorât şi se 
aşeză la biroul lui Rye. Jon merse să îşi ia o cafea şi, după cinci 
minute, când se întoarse, Andy revenise la biroul lui. 

— Ai reuşit să o afli? întrebă Rye. 

— Pentru numele lui Dumnezeu, este o parolă de opt 
caractere, spuse Gidney, ca şi cum Rye ar fi fost un idiot. Ar 
putea să îmi ia zile întregi! 

Şeful Departamentului de IT se aşeză înapoi la birou, scoase 
capacul de plastic de la paharul cu cafea şi îl aşeză la o distanţă 
sigură de calculator. Merse din nou pe urmele spyware-ului şi 
apoi, brusc, îşi dădu seama de ce formatul respectiv îi atrăsese 
atenţia. 

Işi aducea aminte perfect! 

Câteva clipe mai târziu era în camera cu dovezi şi desfăcea 
cu atenţie plasticul opac, cu însemnele poliţiei, de pe un monitor 
şi un server care fuseseră aduse cu câteva săptămâni în urmă. 

— Haide! Iisuse, suntem deja în întârziere! Jessica, treci în 
pat imediat! ţipă Tom Bryce la fiica sa, care coborâse la parter 
în pijamaua roz pentru a treia sau a patra oară. 

Avea nervii întinşi la maximum. 

Sus, Max ţipă: 

— Max, taci din gură! Culcă-te! 

— Nuuuuu! 

Tom, îmbrăcat într-o haină neagră Armani, cămaşă albă, 
pantaloni albaştri şi pantofi Gucci, gata de plecare, se învârtea 
prin sufragerie şi bea dintr-un pahar mare cu votcă. 

— Kellie, ce naiba faci? Şi unde dracului este dădaca? 

— Trebuie să ajungă! răspunse ea. Vin acum! Apoi, mai tare, 
ţipă: Jessica, treci înapoi imediat! 

— Tati, nu îmi place de Mandy! De ce nu poate să vină Holly? 

— Jessica! Vino înapoi! 

— Holly era ocupată, îi răspunse Tom fiicei sale. Oricum, 
Mandy e simpatică; ce ai cu ea? 

Jessica, purtând mândră două brățări de cauciuc, ca să îl 
imite pe fratele său, una roz şi una galbenă, se trânti pe 
canapea, luă telecomanda şi începu să schimbe canalele la 


televizor. Tom îi luă telecomanda şi închise televizorul. 

— Sus, tânără domnişoară! 

— Mandy vorbeşte tot timpul la telefon cu prietenul ei! 

— Are telefonul ei, poate să facă ce vrea, spuse Tom. 

Jessica, proaspăt spălată şi îmbrăcată toată în roz, îşi dădu 
părul pe spate şi luă o figură de femeie matură. 

— Vorbesc despre sex. 

— Jessica, în primul rând este nepoliticos să asculţi 
conversațiile altor persoane şi în al doilea rând ar trebui să fii în 
pat, dormind, când ea este aici. Deci, ce contează? 

— Contează, spuse Jessica ofensată. 

Kellie cobori scările, arătând minunat şi mirosind a un nou 
parfum Gucci pe care Tom abia i-l cumpărase şi pe care îl găsea 
incredibil de sexi atunci când îl simţea la ea. Purta o rochie 
neagră scurtă, mulată, cu un decolteu generos, şi care îi scotea 
în evidenţă picioarele superbe. În jurul gâtului avea un colier de 
argint în stil roman. Arăta foarte şic. 

Era perfect pentru seara respectivă. Un client pe care Tom 
vroia cu disperare să îl impresioneze îi invitase la o cină. Kellie 
se uită la el. 

— Deja bei? 

— Să-mi dau curaj, spuse el. 

Ea îl privi dezaprobator. 

— Credeam că o să conduci în seara asta, ca să nu mai dăm 
banii pe taxi. Apoi se întoarse spre Jessica. Imediat, în pat! 
spuse ea, răstit. Sau nu vezi nimic la televizor mâine, şi vorbesc 
serios. 

Jessica se uită posomorâtă la mama, apoi la tatăl ei. Părea pe 
punctul de a spune ceva, apoi se gândi mai bine şi porni spre 
camera ei, înnebunitor de încet. 

— O să beau numai un pahar de vin când ajungem acolo şi pe 
urmă doar apă. 

— E în regulă, spuse ea. O să conduc din nou eu. 

— Cred că amândoi avem nevoie să bem ceva în seara asta, 
spuse Tom. Se îndreptă spre ea, îşi puse mâinile în jurul ei şi o 
sărută pe frunte. Eşti foarte frumoasă. 

— Şi tu arăţi bine. Imi place cum îţi stă în cămaşă albă. 

Jessica urca pe scări acum. Tom sărută urechea lui Kellie. 

— Mi-ar plăcea să te duc direct în pat. 

— Va trebui să aştepţi. Nu mă dezbrac acum ca să mă îmbrac 
la loc după aceea. 

Se auzi soneria. Răsunară paşi de căţel şi Lady veni alergând 


spre uşă, lătrând puternic. Tom rămase în sufragerie şi îşi 
termină băutura; alcoolul începuse să i se suie la cap şi îi ridica 
moralul, făcându-l mai încrezător. 

Apoi Mandy intră în cameră şi el rămase cu gura căscată. 
Fiica unei prietene a lui Kellie de la orele de gimnastică, Mandy 
mai stătuse cu copiii lor în diferite ocazii în ultimii trei ani. Şi în 
acest timp îi remarcase evoluţia de la o biată fetiţă la o fată în 
toată firea. Dar în seara aceasta era - şi nu exista altă expresie - 
o bombă sexi. 

Avea şaptesprezece, poate optsprezece ani, era micuță, 
blondă, o clonă a lui Britney Spears, cu o faţă minunată, foarte 
expresivă. Era îmbrăcată cu un maiou strălucitor, aproape 
transparent, cu siguranţă cu cea mai scurtă fustă pe care o 
văzuse el vreodată; în picioare avea cizme de piele, lungi până 
la coapse. Se machiase cu atenţie şi remarcă unghiile făcute cu 
ojă aurie la mâna în care ţinea un telefon mobil fistichiu. Era o 
micuță fiinţă vulgară. 

Părinţii ei o lăsaseră să meargă să facă pe dădaca îmbrăcată 
aşa? Şi, se gândi el alarmat, nu peste mulţi ani, Jessica se va 
găti tot aşa. 

— Bună seara, domnule Bryce, spuse ea veselă. 

— Ce mai faci, Mandy? 

— Sunt bine. Luna asta am examene, aşa că studiez din greu. 

Zâmbind, el întrebă: 

— Acestea sunt hainele tale de studiu? 

Fără să înţeleagă gluma, ea spuse foarte serioasă: 

— Da, aşa este. Apoi adăugă: Mi-am luat carnetul de 
conducere. 

— Bravo. Foarte bine. 

— A treia oară. Mama mi-a spus că o să îmi împrumute 
maşina cândva; are o Toyota nou-nouţă. 

— Foarte drăguţ din partea ei, spuse el, descoperind un alt 
lucru pe care nu îl aştepta cu nerăbdare pentru când Jessica şi 
Max vor creşte. 

Kellie reveni în cameră. 

— Ne întoarcem pe la miezul nopţii, Mandy. E bine? 

— Da, sigur. Să aveţi o seară plăcută. 

Tom lăsă paharul gol, îi aruncă fetei o ultimă privire lungă, 
doritoare, şi îşi dădu seama că era puţin beat. Trebuia să fie 
atent, se gândi el. Philip Angelides era pe unul dintre primele 
locuri pe lista celor mai bogaţi oameni din revista Sunday 
Times, cu o avere personală de peste două sute cincizeci de 


milioane de lire. Deţinea un imperiu economic care includea o 
companie producătoare de medicamente, un lanţ de magazine 
auto, un grup de agenţii de turism, o firmă imobiliară care 
construia în Spania şi o afacere foarte profitabilă de 
management sportiv - toate domenii în care era nevoie de 
produsele BryceRight. 

Tom îl întâlnise, aşa cum îi întâlnise pe majoritatea clienţilor 
săi, la clubul de golf. Avea o casă imensă la ţară, la o jumătate 
de oră distanţă de Brighton. Invitaţia din seara aceasta era o 
oportunitate excelentă. Doar că Tom nu avea chef să iasă azi. 

De când fusese la sediul poliţiei, în Hollingbury, şi îi spusese 
povestea detectivului înalt şi negru, era foarte agitat. Detectivul 
Branson părea că luase tot ceea ce spusese el foarte în serios şi 
îl asigurase că totul va fi confidenţial. Oricum, devenise foarte 
nervos atunci când detectivul îl întrebase dacă poate să le 
împrumute laptopul în weekend, pentru a vedea ce pot afla din 
el. Se întorsese la poliţie în aceeaşi zi, mai târziu, plin de 
îndoieli, deşi Kellie era convinsă că făceau ceea ce trebuie. 

În acea după-amiază jucase o partidă de golf extrem de 
proastă; una din cele mai proaste din viaţa sa. Pur şi simplu 
mintea nu îi stătea la asta. Era speriat; o groază adâncă, 
puternică, îl sugruma. Nu se putea împiedica să se gândească la 
ceea ce făcuse: îşi pusese soţia şi copiii în pericol. 

Şi că poate, doar poate, făcuse cea mai mare greşeală din 
viaţa sa. 

— O votcă şi o apă tonică, vă rog, spuse Cleo Morey. 

Chelnerul se întoarse spre Roy Grace. 

— Eu vreau o Peroni. Apoi se răzgândi şi se decise brusc că 
are nevoie de ceva cu mai mult alcool decât berea, în ciuda 
faptului că era cu maşina. Îşi va face griji pentru asta mai târziu. 
De fapt, nu. Adu-mi un whisky Glenfiddich cu gheaţă. 

Stăteau la o masă retrasă în „Latin in the Lanes”, un 
restaurant italian de pe malul mării, în Brighton. Erau 
restaurante mai noi, mai fistichii din care putea alege, cum ar fi 
Hotel du Vin; mai pretenţioase, mai deosebite, precum Blanche 
House; erau numeroase restaurante la care nu mersese 
niciodată cu Sandy. 

Atunci, de ce alesese restaurantul preferat al lui şi al lui 


Sandy? 

Nu era sigur de răspuns. Poate pentru că locul îi era familiar 
şi s-a gândit că s-ar simţi mai confortabil aici, cu frâiele în mână. 
Sau era încă o încercare de a trimite fantoma ei să se 
odihnească? 

Îşi aducea aminte de unii membri ai personalului şi câţiva 
păreau că îşi aduc aminte de el - dacă nu de numele lui - şi îl 
salutau ca pe un vechi prieten. Locul avea un freamăt specific 
sâmbetelor şi la ora 21, mai târziu decât planificase Grace, toate 
mesele erau ocupate. 

Şedinţa de la ora 18.30 durase mai mult decât se aşteptase, 
aşa că fusese nevoit să rămână mai mult să facă un raport, deşi 
fusese un singur eveniment pe ziua respectivă. 

Bella reuşise să dea de Justin Remington, fostul prieten al lui 
Janie Stretton, şi aflase că acesta tocmai se întorsese în acea 
dimineaţă din luna de miere, din Thailanda. Fusese să discute 
cu el şi, după părerea ei, întărită de viza de pe paşaport, omul 
putea fi tăiat de pe lista suspecţilor. 

Investigația detectivului Nicholl prin barurile, cluburile şi 
restaurantele din Brighton şi Hove, cu o fotografie a lui Janie 
Stretton, nu dusese până acum la nici un rezultat. Cel care le 
dăduse primul indiciu real fusese Jon Rye, de la Departamentul 
IT. 

Analiza făcută de Rye asupra computerului unui martor care 
îl sunase pe Branson dimineață relevase faptul că acesta, 
aparent fără să vrea, urmase o rută complexă care îl dusese la 
un server din Albania. Era vorba de aceeaşi rută, aceeaşi adresă 
IP şi aceleaşi protocoale de pe un computer ridicat de la un 
suspect într-o investigaţie referitoare la pornografia cu copii, pe 
care Rye îl examinase de curând. Proprietarul acestuia, 
Reginald D'Eath, era deja pe lista acuzaților de infracțiuni 
sexuale şi avea la activ condamnări pentru agresiune sexuală şi 
trafic de casete cu filme pornografice cu copii. 

D'Eath, acum un martor-cheie al acuzării într-un caz de 
pornografie cu minori, pregătit împotriva unui sindicat rusesc al 
crimei organizate care opera în afara Marii Britanii, era ascuns 
în prezent, pentru protecţia sa, într-o casă sigură procurată de 
cei de la Protecţia Martorilor. După întâlnire, Grace stătuse o 
oră frustrantă la telefon, negociind cu o femeie-ofiţer de la 
Protecţia Martorilor, întâi politicos, apoi vărsându-şi nervii pe 
ea şi încercând să o determine să îi facă legătura cu cineva care 
să aprobe eliberarea adresei lui Reggie D'Eath. In final, fusese 


nevoit să accepte să fie sunat la telefon a doua zi dimineaţă la 
ora 10. 

Cleo, aşezată în faţa lui la masa pe care aşteptau tacâmurile 
şi paharele strălucitoare, arăta pur şi simplu extraordinar. Părul 
îi lucea în lumina tremurată a lumânărilor, iar ochii ei aveau 
culoarea razelor de soare pe gheaţă. Se dăduse cu un parfum 
care îl ameţea. Răzbătea până la el, mai puternic decât mirosul 
de ulei de măsline încins, usturoi prăjit şi peşte fript care venea 
de la bucătărie. Inspiră puternic, devenind din ce în ce mai 
excitat. 

Adevărul era că totul la ea îl excita. Nasul cârn, simpatic, 
buzele roz, bărbia cu gropiţă. Jacheta modernă, crem, tricoul de 
mătase larg, cu decolteu adânc, eşarfa înfăşurată pe gâtul zvelt, 
cerceii de argint imenşi, moderni, dar stilaţi. Remarcă şi inelele 
pe degete: unul din aur cu o pecete, altul cu un rubin mare 
montat între diamante şi al treilea, modern, din argint cu o 
piatră albastră, pătrată. 

Era o frumuseţe britanică clasică, sub toate aspectele. Şi era 
aici, la o întâlnire cu el! Nu îşi mai putea controla fluturaşii din 
stomac. Toţi chelnerii se uitau la ea. La fel şi cei de la mese. De 
la mare distanţă, era cea mai frumoasă femeie din restaurant. 
Era absolut, mortal de frumoasă! 

Exista însă o singură problemă. Dintr-o dată, nu mai ştia ce 
să spună. Nici măcar un cuvânt. Avea mintea goală, ca şi cum 
vreun programator îi intrase în creier şi îi ştersese totul din 
memorie. Zâmbindu-i şi încercând să se gândească la ceva să-i 
spună şi să nu pară cu totul tâmpit, se aplecă pentru a lua o 
crochetă şi lovi un pahar gol; acesta se ciocni de farfuria ei şi se 
sparse. 

Simţi că roşeşte. Cleo întinse mâna pentru a-l ajuta să adune 
bucăţile mai mari, până când interveni un chelner. 

— Îmi pare rău, spuse Grace. 

— Să spargi un pahar înseamnă că ai noroc, zise ea. 

— Credeam că aşa se spune la nuntile greceşti. 

— La nunțile greceşti se sparg farfurii. Paharele se sparg la 
cele evreieşti. 

li plăcea vocea ei; era nuanţată, aristocratică şi plină de 
încredere. Era o voce care aparţinea cuiva care venea dintr-o 
altă lume decât cea din care venea el. Lumea şcolilor private, a 
privilegiilor, a banilor. Societatea. Era prea sus ca să lucreze 
într-o morgă. Totuşi, şi Janie Stretton era o aristocrată, 
judecând după casa tatălui ei. Şi lucra pentru o agenţie 


dubioasă, ca escortă. 

Poate că aristocrația îţi dădea dreptul să fii altfel. Scott 
Fitzgerald, un scriitor care lui îi plăcea, scrisese că oamenii 
bogaţi sunt diferiţi. Dar poate că nu erau chiar atât de diferiţi. 

— Aăă, îmi plac inelele tale, spuse el încet. 

Doar atât reuşise să îngaime. Păru sincer încântată şi îşi 
ridică pe rând degetele lungi, elegante, cu manichiura făcută, 
părându-i foarte cochetă lui Grace. 

— Tu nu porţi? întrebă ea. Apoi, aproape instantaneu roşi, 
realizând că pusese punctul pe i. Îmi pare rău, nu a fost prea 
drăguţ. 

Grace dădu din cap. 

— Nu am purtat niciodată, spuse el. 

Apoi aproape că adăugă „atunci când am fost căsătorit”. Dar, 
bineînţeles, mai era căsătorit încă, din punct de vedere tehnic. 

Chelnerul aduse băuturile. Ridică paharul şi ciocni cu ea. 

— Noroc! spuse el şi ceva din zâmbetul ei îi dădu curaj în 
mod inexplicabil. Nu arăţi rău pentru cineva care a ieşit de la 
morgă, adăugă. 

— Mulţumesc! Ea bău din pahar şi după câteva secunde 
continuă: Ştii, şi tu arăţi chiar foarte bine pentru un poliţist. 

Grace zâmbi, dar pentru a doua oară pe ziua de azi avea 
îndoieli asupra hainelor cu care era îmbrăcat. Primele îndoieli le 
avusese în magazinul modern, Luigi's, la care Branson insistase 
să îl ducă în acea după-amiază. Sergentul se comportase apoi ca 
un nebun, cotrobăind pe rafturi ca un vânător de chilipiruri în 
timpul reducerilor din ianuarie şi punându-l să se schimbe tot 
timpul. 

În această seară purta costumaţia aleasă special de Branson 
pentru întâlnire: un bluzon simplu de la Jasper Conran, cel mai 
scump tricou pe care îl cumpărase vreodată, pantaloni bej, de la 
Dolce&Gabbana, o curea extrem de scumpă, pantofi maro şi 
Chiar şi şosete noi, galbene, pe care Branson insistase să le 
adauge. 

Şi pe lângă acestea, acum avea o întreagă garderobă, pentru 
aproape orice ocazie. Nota de plată fusese de peste două sute 
cincizeci de lire. Nu cheltuise mai mult de o sută de lire pentru 
haine niciodată în viaţa sa. 

Dar, la naiba, se gândi el; în ultimii ani abia dacă îşi mai 
cumpărase ceva de îmbrăcat. Aşa că terminase povestea dintr-o 
singură lovitură. Şi ceea ce nu îi plăcea putea duce înapoi şi 
schimba. 


— Pentru un poliţist? Să o iau ca pe un compliment? întrebă 
el zâmbind. 

Ea zâmbi călduros, cercetându-i faţa cu privirea. 

— Dacă doreşti... 

El dădu un răspuns care spera să sune nonşalant: 

— Sunt doar nişte lucruri pe care le-am pus pe mine. 

Ea se uită la umărul lui drept. 

— Şi eticheta cu preţul face parte din model? 

Îşi duse mâna la umăr; imediat degetele sale apucară 
eticheta rigidă, prinsă cu o aţă. Sub privirea amuzată a lui Cleo, 
pipăi firul, înjurându-şi neatenţia. 

— Face parte din model... Cu totul; este noua modă la 
jachete, acel... hm... adaos personal. 

Ea râse şi el îşi dădu seama că râde împreună cu ea. 
Nervozitatea îi dispăruse şi, dintr-o dată, capul îi era plin de 
lucruri pe care vroia să le discute cu această femeie. Dar ea fu 
mai rapidă, luându-i eticheta, rupând-o şi aruncând-o în 
scrumieră. 

Amestecându-şi băutura în pahar, Cleo întrebă: 

— Roy, sunt curioasă. În legătură cu soţia ta; este un subiect 
despre care vorbeşti? Spune-mi dacă sunt băgăcioasă şi mă 
amestec unde nu trebuie. 

El îşi duse ezitând mâna la buzunar, pentru a lua pachetul de 
ţigări. Tehnic vorbind, nu mai fuma, dar erau momente când 
simţea nevoia de o ţigară. Ca acum. Un chelner apăru cu 
meniurile, două registre masive, cu coperte tari. Grace îl puse 
pe al său pe masă, fără să se uite la el şi Cleo făcu la fel. 

— Nu, nu eşti băgăcioasă. Ridică mâna o secundă, 
neajutorat, neştiind de unde să înceapă răspunsul. Întotdeauna 
am vorbit deschis despre asta; poate chiar prea deschis. Vroiam 
doar ca oamenii să ştie... Intotdeauna m-am gândit că, dacă 
vorbesc cu mulţi oameni, poate va apărea cineva care să îşi 
aducă aminte. 

— Cum o chema? 

— Sandy. 

Îi întinse pachetul de ţigări, dar ea refuză. El scoase o ţigară. 

— Este adevărat ce spun oamenii? Că pur şi simplu a 
dispărut? 

— Când împlineam treizeci de ani. 

Tăcu câteva minute, simțind toată durerea revenind. Cleo 
aşteptă răbdătoare, apoi reluă: 

— Când împlineai treizeci de ani? 


— Am plecat la serviciu. Invitasem nişte prieteni seara, ca să 
sărbătorim. Când am plecat de acasă, Sandy era veselă; 
plănuiam vacanţa de vară şi ea vroia să vadă lacurile italiene. 
Când m-am întors, nu mai era. 

— Işi luase lucrurile? 

— Lipseau geanta şi maşina ei. 

Işi aprinse ţigara cu bricheta Zippo pe care i-o făcuse Sandy 
cadou şi bău din pahar. Nu părea corect să vorbească despre 
Sandy la o întâlnire. Dar în acest moment simţea că vrea să fie 
sincer cu Cleo, să îi spună totul, să îi dea cât mai multe detalii 
cu putinţă. Nu doar despre Sandy, ci despre întreaga sa viaţă. 
Ceva în legătură cu ea îl făcea să simtă că poate fi deschis. Mult 
mai deschis decât cu oricine altcineva. Trase cu putere din 
ţigară, apoi suflă fumul afară. Era atât de bună. 

— Chestia ciudată este că Sandy pregătise masa pentru 
seară, continuă el. Avea ingredientele pentru desert scoase pe 
masa din bucătărie. Nu era ca şi cum... 

Încruntându-se, Cleo întrebă: 

— Geanta şi maşina? Şi au fost găsite? 

— Maşina ei a fost găsită într-o parcare a Aeroportului 
Gatwick. Dar nu şi-a folosit deloc cărţile de credit. Ultimele 
tranzacţii au fost în dimineaţa în care a dispărut, una la Boots, 
de 7,50 lire, şi alta la o benzinărie Tesco, de 16,42 lire. 

— Şi nu a luat nimic altceva? Nici o haină, nici un lucru? 

— Nimic. 

— Aţi verificat camerele de supraveghere? 

— Nu erau chiar aşa multe atunci; singura înregistrare pe 
care o avem este cea din faţa benzinăriei Tesco; era singură şi 
arăta bine. Casierul era un tip în vârstă; a spus că îşi aduce 
aminte de ea pentru că întotdeauna le remarca pe fetele 
frumoase şi pentru că râsese puţin cu ea. A spus că nu părea să 
fie speriată. 

— Nu cred că o femeie şi-ar părăsi viaţa aşa, pur şi simplu, 
lăsând totul în urmă, spuse Cleo. Decât dacă... ezită. 

— Decât dacă? aşteptă el. 

Uitându-se fix la el, ea răspunse: 

— Doar dacă nu fugea de cineva care o maltrata. Apoi zâmbi 
şi spuse încet: Nu îmi pari a fi o persoană violentă. 

— Cred că părinţii ei încă mai suspectează că am îngropat-o 
în pivniţă. 

— Serios? 

El îşi goli paharul. 


— Presupun că se gândesc că toate celelalte piste au fost 
eliminate. 

— Chiar te-au acuzat? 

— Nu, sunt nişte oameni simpatici; nu ar face asta. Dar o văd 
pe feţele lor. Mă invită la masă sâmbătă, pentru a menţine 
contactul, dar ceea ce vor de fapt este să le dau nişte veşti. Nu 
prea am ce să le spun şi văd că se uită la mine ciudat, ca şi cum 
s-ar întreba „Cât de mult va continua să ne spună minciunile 
astea despre Sandy?” 

— E îngrozitor, replică ea. 

Grace se uită la mănunchiul de brățări strălucitoare de pe 
încheietura ei, gândindu-se ce bun-gust avea în toate. 

— Era singurul lor copil; viaţa lor a fost distrusă o dată cu 
dispariţia ei. Am văzut şi în alte situaţii, la serviciu. Oamenii au 
nevoie de ceva de care să se agaţe, ceva pe care să îşi 
concentreze emoţiile. Mai trase o dată din ţigară şi scutură 
scrumul în scrumieră, lângă eticheta cu preţul. Acum, destul 
despre mine. Vreau să te cunosc. Spune-mi despre cealaltă Cleo 
Morey. 

— Cealaltă Cleo Morey? 

— Cea în care te schimbi atunci când pleci de la morgă. 

— Nu încă, îl tachină ea. Nu am încheiat cu tine, nici pe 
departe. 

El văzu că şi ea îşi terminase băutura, chemă chelnerul şi mai 
comandă un pahar pentru fiecare. Apoi se întoarse la Cleo. 

— Îmi pare rău, este rândul tău să răspunzi la întrebări. 

Ea se strâmbă şi pe el îl apucă râsul. 

— Aş vrea să ştiu, spuse el, de ce cea mai frumoasă femeie 
din lume lucrează la morgă, făcând cea mai oribilă meserie din 
lume. 

— Eram asistentă; mi-am luat licenţa la universitatea din 
Southampton. Nu eram foarte bună profesional. Nu ştiu, poate 
pentru că nu aveam suficientă răbdare. Apoi am lucrat o 
săptămână la morga de la spitalul din oraş şi am descoperit... nu 
ştiu cum să îţi explic... am simţit... era primul loc în care am 
simţit că puteam să aduc o schimbare. Ai citit vreodată scrierile 
lui Chaung Tse? 

— Sunt doar un polițist amărât de pe străzile din Brighton. 
Nu citesc niciodată ceva deosebit. Cine-i ăsta? 

— Un filozof chinez taoist. 

— Bineînţeles. Ce prostie să nu ştiu. 

Ea îşi înmuie degetele în gheaţa de pe fundul paharului şi îl 


stropi uşor. 

— Nu fi nesuferit! 

El clipi când apa îi atinse fruntea. 

— Nu sunt nesuferit! 

— Ba eşti! 

— Spune-mi ce a zis tipul acesta, Chaung Tse! 

— „Ceea ce pentru o omidă pare sfârşitul lumii, pentru 
maestru e un fluture.” 

— Deci tu transformi cadavrele în fluturi? 

— Aş vrea eu. 


Au fost ultimii care au plecat din restaurant. Grace era aşa 
de prins de Cleo - şi de băutură - încât nu remarcase că ultimii 
clienţi plecaseră în urmă cu peste o jumătate de oră şi că 
personalul restaurantului aştepta răbdător să închidă. 

Cleo întinse mâna după nota de plată, însă el i-o luă hotărât 
înainte. 

— Bine, spuse ea. Dar eu o achit pe următoarea. 

— S-a făcut, spuse el, scoțând cartea de credit şi sperând să 
mai aibă bani pe ea. 

Câteva minute mai târziu ieşiră în vântul puternic, iar el îi 
tinu uşa taxiului, apoi se urcă şi el, cu capul învârtindu-i-se. Nu 
mai ştia cât de mult băuseră. Trei sticle de vin, apoi sambuca. 
Apoi iar sambuca. Şi înainte de masă mai băuseră ceva. El îşi 
întinse braţul de-a lungul scaunului şi Cleo se cuibări confortabil 
lângă el. 

— A fost bine, mormăi el. Adică, sincer... 

Apoi gura ei o apăsă pe a lui. Buzele ei erau moi, atât de 
incredibil de moi. li simţi limba dornică lângă a lui. Păru că 
trecuseră doar câteva secunde când taxiul opri în faţa 
apartamentului ei din moderna zonă North Laines, din centrul 
oraşului. Printre aburii alcoolului el recunoscu clădirea, o hală 
industrială recent transformată. Se făcuse multă publicitate în 
jurul ei. 

Îl rugă pe taximetrist să aştepte, apoi cobori şi merse cu ea 
până la intrare, nesigur de ce trebuia să facă o dată ajunşi 
acolo. Apoi, buzele lor se găsiră din nou. O ţinu strâns, puţin 
nesigur pe picioarele sale; îşi trecu mâinile prin părul ei lung, 
moale şi parfumat, ameţit de noapte, de miresmele ei, de 
moliciunea şi căldura ei. 

Parcă numai după câteva secunde, se pomeni singur în taxi şi 
primi un mesaj. „La naiba”, se gândi el. „Serviciul.” 


Butonă ca să citească mesajul. Era de la Cleo şi scria doar 
„X. 


40 


Kellie tăcea, luminile becurilor stradale trecându-i pe faţă, în 
timp ce Tom conducea Audi-ul pe străzile Londrei, înapoi în 
Brighton. Radioul era dat încet; putea auzi melodia lui Louis 
Armstrong We Have All the Time in the World, care îl emoţiona 
întotdeauna. Dădu puţin mai tare, chinuindu-se să stea treaz. 
Ceasul de la maşină arăta ora 1.15. 

Seara în casa lui Philip Angelides mersese bine, dar 
atmosfera fusese oficială. În urmă cu câţiva ani, el şi Kellie se 
înscriseseră la Fondul Naţional şi obişnuiau să meargă în după- 
amiezile de sâmbătă să vadă diferite case. Unele din cele pe 
care le vizitaseră ei erau mai mici decât palatul elisabetan în 
care fuseseră astăzi. 

Fuseseră şaisprezece persoane aşezate în jurul mesei 
rotunde, servite de o sumedenie de chelneri. Angelides îl forţase 
pe fiecare în parte să ghicească mai întâi proveniența vinului 
alb, apoi a celui roşu, începând cu ţara şi continuând cu soiul 
strugurelui, stilul, producătorul şi anul de producţie. 

Caro Angelides, soţia magnatului, era probabil cea mai 
îngâmfată femeie lângă care Tom avusese ghinionul să stea 
vreodată, iar cea de la dreapta sa nu era cu mult mai deosebită. 
Singurul lor subiect de discuţie fuseseră caii; de la curse la 
vânătoare şi înapoi. Nu îşi aducea aminte ca vreuna să îi fi pus o 
singură întrebare despre el pe tot parcursul serii. 

Între timp, bărbatul de lângă Kellie se lăuda cu cât de 
deştept era el, iar tipul din stânga ei, un afacerist din domeniul 
petrolului, după înfăţişare, care era din ce în ce mai beat, îi 
pusese în mod repetat mâna pe picior şi încercase să ajungă în 
fusta ei. 

Toţi ceilalţi musafiri erau în mod evident foarte bogaţi şi de o 
cu totul altă condiţie socială decât Tom şi Kellie; ei nu 
cunoşteau vinurile de colecţie şi îl enervase pe Tom să vadă că 
gazda minimalizează preferinţele lui Kellie. Şi nu avusese nici o 
şansă să vorbească despre afaceri cu el. De fapt, în timp ce 
conducea, se întreba de ce se mai deranjase Philip Angelides să 
îi invite. Poate doar ca să se dea mare? 

Dar o legătură tot se formase. El se comportase bine; reuşise 


să discute cu ambele femei de lângă el, cu toate că nu avea nici 
un fel de cunoştinţe despre cai, cu excepţia unui pariu anual la 
Campionatul Naţional. Şi cel puţin ghicise că vinul roşu era 
francez, deşi aici avusese noroc chior. 

_ — Ce adunătură oribilă de oameni, spuse Kellie dintr-o dată. 
li prefer pe prietenii noştri oricând. Cel puţin, ei sunt oameni 
adevăraţi. 

— Cred că o să fac nişte afaceri bune cu el. 

Ea tăcu un minut, apoi spuse cu invidie în glas. 

— Dar au o casă minunată. Să mori, nu alta. 

— 'Ţi-ar plăcea să stai într-o casă atât de mare? 

— Da, de ce nu, dacă aş avea şi servitorii necesari. Apoi, 
după ce se gândi puţin, adăugă: Sunt sigură că o să avem şi noi 
într-o bună zi. Am încredere în tine. 

Tom întinse mâna şi o găsi pe a lui Kellie. I-o strânse. 
Continuă să o ţină aşa, şofând cu o singură mână, cufundat în 
tăcere. Cufundat în gânduri. Îndreptându-se spre casă, spre 
realitate. 

Decizia de a merge la poliţie atârna ca o umbră neagră în 
mintea sa. Bineînţeles că făcuse lucrul corect; ce altă opţiune 
avea? Ar fi putut trăi cu conştiinţa minciunii? Luaseră decizia 
împreună; aşa faci ca soţ şi soţie. Formezi o echipă. 

Se apropiau de curbă. Făcu la stânga pe drumul aproape gol, 
îşi eliberă mâna, având nevoie de amândouă acum, urmă curba 
strânsă, apoi se îndreptă spre deal, ajungând la sensul giratoriu 
de la capăt. 

Peste mai puţin de un minut, intrând în vale, făcu la stânga 
pe Goldstone Crescent, apoi la dreapta pe strada lor. Urcă 
dealul, trase maşina în garaj, opri motorul şi coborî. Kellie 
rămase pe locul ei. Tom, cu cheile în mână, gata să o închidă 
automat, aşteptă ca ea să coboare. Dar Kellie nu se mişcă. El se 
uită la maşinile parcate de-a lungul străzii, luminate de felinare. 
Ochii săi studiară toate umbrele, uitându-se după orice mişcare 
bruscă. O figură solitară în parcare? 

Paranoia, se gândi el. Apoi deschise portiera. 

— Acasă! spuse el. 

Ea încă nu se mişcă. El se uită la faţa ei, întrebându-se dacă 
adormise, dar ea ţinea ochii deschişi; se uita fix înainte. 

— Iubito! 

Se uită la el ciudat. Părea să aibă un moment gen Kellie. 
Deveneau din ce în ce mai frecvente. Nu putea să îşi explice 
exact ce erau aceste momente, dar din când în când, preţ de 


câteva secunde, uneori mai mult, părea că dispare într-o lume a 
ei. Ultima oară când o întrebase îi spusese că uneori are nevoie 
de spaţiu, să se gândească. Dar era al naibii de sigur că uneori 
îşi alegea nişte locuri şi ore ciudate să facă asta. 

Până la urmă îşi desfăcu centura de siguranţă şi coborî. El 
închise maşina, merse la uşa principală, o descuie şi o deschise, 
lăsând-o politicos pe Kellie să intre prima. 

Televizorul urla. Iisuse, copiii dormeau; Mandy nu avea nici 
un pic de bun-simţ? Apoi se uită în jur şi rămase mirat că Lady 
nu lătrase şi nu venise să îi întâmpine. 

Kellie merse până în hol. 

— Mandy, ne-am întors! Ai avut o seară plăcută? Dă mai 
încet televizorul, se poate, dragă? 

Răspunsul dădacei nu se auzi din cauza zgomotelor de la 
televizor. 

Tom intră în hol. Deoarece conducea, băuse foarte puţin şi 
acum simţea nevoia unui pahar. Doar că era mai bine să aştepte 
până când o ducea pe Mandy acasă. Locuia la câţiva kilometri 
distanţă, ar fi fost o prostie să rişte. 

La televizor, o adolescentă stătea pe o alee inundată de 
ploaie şi ţipa, cu o umbră coborând asupra ei. Mandy era întinsă 
pe canapea, o revistă pentru adolescenţi zăcea deschisă pe 
covor, lângă câteva ambalaje de dulciuri, o cutie goală de pizza 
şi una de Cola. Prinsă de film, fără să îşi ia ochii de la ecran, 
întinse mâna stângă spre covor, căutând telecomanda, dar era 
la o distanţă de câţiva centimetri de ea. 

Chiar când fata de la televizor începea să tipe şi mai tare, 
Tom îngenunche, luă telecomanda şi tăie sonorul. 

— E totul în regulă, Mandy? 

Adolescenta se uită puţin mirată de tăcerea bruscă, se 
întinse, căscă, apoi zâmbi: 

— Da, este bine, domnule Bryce. Copiii au fost cuminţi, sunt 
extraordinari. Dar sunt puţin îngrijorată de Lady. 

— De ce? întrebă Kellie. 

Ridicându-se şi punându-şi încălţările, Mandy răspunse: 

— Nu pare să fie ea. De obicei vine şi stă cu mine, dar astăzi 
nu a vrut să iasă din coşul ei. 

Tom şi Kellie intrară amândoi în bucătărie, îngrijoraţi. Lady, 
încovrigată în coş, nu ridică nici o sprânceană. Kellie 
îngenunche şi o mângâie pe cap. 

— Lady, iubito, eşti bine? 

Mandy veni după ei. 


— A băut destul de multă apă acum puţin timp. 

— Probabil că are un parazit, spuse Tom, uitându-se la o 
jumătate de pizza congelată pusă pe masă cu o furculiţă şi un 
cuţit, şi la un ambalaj de îngheţată cu caramel. 

Îngenunche şi mângâie câinele. 

— Eşti bolnavă, Lady? Nu ţi-e bine? 

Kellie se ridică. 

— Să vedem dacă se simte mai bine dimineaţă. Dacă nu, o să 
chemăm un veterinar. A 

Mohorât, Tom văzu o factură imensă, dar nu avea ce face. Îşi 
iubea câinele; era parte din familie, din viaţa sa. 

— E o idee bună, spuse el. 

Kellie vorbi cu dădaca, apoi îi spuse lui Tom că o duce ea 
acasă pe Mandy. 

— E în regulă, mă duc eu, spuse Tom. M-am abținut de la 
toate vinurile alea fine, o pot duce eu. 

— Nici eu nu am băut prea mult, zise Kellie. E în regulă. Tu 
ai condus suficient astăzi. Bea ceva şi relaxează-te. 

Nu avea nevoie de mai mult ca să fie convins. Îşi turnă două 
degete de Armagnac, se trânti pe canapea şi luă telecomanda, 
schimbând de la filmul de groază pe care îl urmărea Mandy la o 
comedie veche, Porridge; îl urmări pe Ronnie Parker în 
închisoare ceva timp, înainte de a schimba canalul din nou, de 
data aceasta la un meci de fotbal american. Auzi uşa de la 
intrare închizându-se şi motorul maşinii pornind, şi avu o 
senzaţie caldă, plăcută, când luă prima înghiţitură din băutură. 

Apoi se uită în pahar şi învârti gânditor lichidul închis la 
culoare. Se gândea la deosebirea între el şi Philip Angelides. Ce 
calităţi făcuseră din Angelides un aşa succes economic şi din el 
un ratat? Era norocul? Genele? Tupeul? 

Afară, Kellie ieşi în stradă, apoi începu să meargă la vale, 
conversând cu Mandy. Chiar dacă s-ar fi uitat mai atentă în 
oglindă, tot nu ar fi observat maşina care o urmărea. 

Era la mai mult de o sută de metri în spatele ei şi avea 
farurile stinse. 

Roy Grace, în taxi, se uita la telefonul mobil. La singura literă 
de pe ecran: 
„X” 


Avea probleme serioase în a se concentra şi în ciuda - sau 
din cauza băuturii - emoţiile îi scăpaseră de sub control. 
Luminile becurilor şi cele ale semafoarelor treceau pe lângă el. 
La radioul cu paraziți al taxiului un ascultător al unei emisiuni în 
direct se plângea de Tony Blair şi de sistemul de sănătate. Se 
uită la ceas. 1.10. 

„Când trecuse seara?” 

Încă putea simţi gustul ei pe buze. Simţea parfumul ei în taxi, 
pe hainele sale. Doamne, era minunată. Era încă excitat. leşise 
din afurisitul de restaurant excitat. Şi dacă l-ar fi invitat, oare ar 
fi?... 

Şi ştia răspunsul. 

Dar ea nu îl invitase. Inspiră adânc, dar de data aceasta nu 
simți decât mirosul de plastic încins al taxiului. 

— Am aşteptat patru ore nenorocite; mama e bolnavă de 
cancer şi au lăsat-o să stea cu rana deschisă patru ore înainte să 
o vadă cineva! se plângea bărbatul de la radio. 

— Revoltător, nu-i aşa? spuse taximetristul. 

— Desigur, zise Grace absent, concentrându-se la tastele 
telefonului. 

— Ce doamnă drăguță aveţi. Mi s-a părut că o recunosc. Am 
impresia că am mai întâlnit-o undeva. 

— Majoritatea apucă să o întâlnească abia după ce mor. 

— Aşa? spuse şoferul, părând amuzat. Este un înger? 

— Exact, răspunse Grace distrat, concentrându-se în 
continuare pe telefon. 

Scrise „XX” şi trimise mesajul. După câteva minute, când 
ajunse acasă, era dezamăgit că nu primise nici un răspuns. 

Tom se trezi brusc, ameţit şi confuz, cu un zgomot asurzitor 
în urechi, fără să îţi dea seama unde se află. Realiză că la 
televizor era o cursă de motociclete şi începu să gândească mai 
limpede; de acolo venea zgomotul. 

Se uită în jur după telecomandă, văzu un pahar gol de coniac 
pe covor, la picioarele sale, şi îşi dădu seama ce se întâmplase. 
Adormise. Cât dracului era ceasul? 

Ceasul de la DVD arăta ora 4.10. Nu, nu se putea! Privi şi 
ceasul de la mâna sa. 4.02. 

O grămadă de motociclete, foarte aproape una de cealaltă, 


intrau pe o porţiune de pistă dreaptă pe care o recunoscu ca 
fiind de la Silverstone. În urmă cu vreo doi ani se dusese lao 
petrecere acolo şi de câteva ori fusese la curse. Acum frânau, 
urmând să intre pe Copse. Găsi telecomanda, opri televizorul şi 
se ridică încet, simțindu-se înţepenit ca naiba. g 

De ce nu îl trezise Kellie când se întorsese? se întrebă el. Îşi 
luă paharul gol şi se târî până în hol, simţindu-şi capul încă 
ametit şi corpul greu. Lăsă paharul în bucătărie, apoi găsi 
puterea să urce la etaj. Ţinându-se de balustradă, încercând să 
nu trezească pe nimeni - deşi probabil că motocicletele îi 
treziseră pe toţi - deschise uşa de la dormitor. Instantaneu, 
simţi că ceva nu era în regulă. 

Draperiile nu fuseseră trase şi lumina palidă, premergătoare 
răsăritului, era suficientă pentru a vedea că patul era gol. 

Kellie nu venise. 

Şi dintr-o dată se trezi complet. Mai demult, destul de rar, 
când unul dintre copii avea un coşmar, ea se ducea în patul lui 
pentru câteva ore. Întrebându-se dacă făcuse acelaşi lucru şi 
acum, verifică fiecare dormitor în parte. Dar nu era nicăieri. 
Apoi, înjurându-şi prostia, cobori scările, deschise uşa de la 
intrare şi se uită în garaj. Era gol. 

Ca să fie sigur, merse pe trotuar şi se uită în sus şi în jos, în 
cazul în care ea, dintr-un motiv oarecare, parcase maşina pe 
stradă şi adormise înăuntru. Dar nu era nici urmă de maşină. 

Se uită din nou la ceas, încercând să îşi dea seama cât timp 
dormise. La ce oră o dusese pe dădacă acasă? Era în jur de 1.30. 
Acum două ore şi jumătate. Două ore şi jumătate pentru un 
drum dus-întors de şase kilometri? Îl trecu un fior de gheaţă. 
Avusese un accident? Dar, dacă se întâmplase ceva, nu ar fi luat 
legătura cu el cineva de la poliţie? Trecea cumva printr-un soi 
de moment Kellie lung şi stătea undeva în întuneric? Cu 
siguranţă ştia că el se va nelinişti. 

Dar asta era o chestie, o parte din problema lui Kellie; uneori 
făcea cele mai iraționale lucruri fără să se gândească la 
consecinţe. Nu făcuse niciodată ceva care să îi pună cu adevărat 
în pericol pe copii, dar uneori pur şi simplu nu se gândea. Ca 
atunci când încheiase o „afacere” pe eBay şi rezervase o 
săptămână la un centru de sănătate din Champney, în acelaşi 
timp în care el pleca în Germania la un târg comercial. Uitase cu 
desăvârşire să se gândească la ce se va întâmpla cu copiii. 

Mai fuseseră câteva momente când pur şi simplu dispăruse, o 
dată toată ziua, altă dată mai mult de douăzeci şi patru de ore. 


Fusese disperat de fiecare dată, sunase la toate spitalele din 
sudul Angliei pentru a vedea dacă fusese vreun accident şi 
întrebându-se dacă avea un amant. Apoi apăruse, aparent 
neîngrijorată că el fusese nevoit să îşi ia o zi liberă de la serviciu 
pentru a sta cu copiii, şi îi spusese că avusese nevoie de puţin 
spaţiu. 

Îşi aminti că în maşină, mai devreme, căzuse într-unul dintre 
momentele ei de tăcere. Asta făcea acum, se bucura de puţin 
spaţiu? Foarte drăguţ din partea ei să îi spună şi lui. 

Luă telefonul fără fir din baie şi o sună pe mobil. Câteva 
secunde mai târziu auzi soneria ei înnebunitoare, Crazy Frog, la 
parter, aşa că închise. Îşi lăsase telefonul acasă. 

Minunat! Se aşeză pe pat, gândindu-se. Doamne, o iubea atât 
de mult, în ciuda temperamentului ei. Erau diferiţi, dar sub 
multe aspecte se potriveau atât de bine unul cu celălalt. [i 
plăcuse să o urmărească în această seară la cină. Da, nu era 
locul ei în acel cuib de viespi, nu era locul nici unuia dintre ei, 
dar se descurcase; ţinuse fruntea sus; arătase minunat; spusese 
lucruri frumoase despre el, lăudându-l pe el şi afacerea lui în 
faţa persoanelor din jur. 

Apoi se gândi la invidia pe care i-o simţise în voce în noaptea 
aceasta, când se întorceau, şi când o întrebase dacă i-ar plăcea 
să locuiască într-o casă la fel de mare ca a lui Angelides. 

„Da, de ce nu, dacă aş avea şi servitorii necesari. Şi vom 
avea, într-o bună zi. Am încredere în tine.” 

Încă nu avusese curajul să îi spună că în curând vor trebui să 
vândă casa şi să se mute în alta mai mică. Nu ştia cum să o facă, 
nu vroia să vadă ce durere îi va provoca. Dar, mai mult decât 
orice, nu vroia să pară un ratat în faţa ei. 

„Lisuse, unde eşti, iubito?” 

Se ridică şi se învârti prin cameră, plin de teamă. Avusese 
oare un accident? Sau doar un moment gen Kellie? Era 5.20. Se 
întrebă dacă să îi sune pe părinţii lui Mandy Morrison şi să 
întrebe dacă Kellie le adusese fata acasă în siguranţă. Dar dacă 
fata nu ar fi ajuns, părinţii ei i-ar fi telefonat, îngrijoraţi. 

Fără să se dezbrace, se sprijini de pat, cu mintea alertă, 
aşteptând ca o maşină să treacă pe stradă. Dar tot ceea ce putea 
auzi erau primele ciripituri ale păsărilor. După câteva minute, în 
ciuda orei matinale, sună la Mandy Morrison; răspunse tatăl 
acesteia, adormit, care îl asigură că Mandy ajunsese acasă în 
siguranţă la ora 2.30. 

Ii mulţumi, apoi sună la informaţii telefonice şi ceru numărul 


spitalului. După câteva minute, i se făcu legătura cu o femeie 
care părea foarte obosită, de la Urgenţă. Aceasta îi spuse că 
nimeni cu numele Kellie nu fusese adus în ultimele ore. 

Apoi, tot de la informaţii, ceru legătura la sediul central al 
Poliţiei din Sussex. Dar după ce aşteptă câteva minute, de la 
Departamentul de Circulaţie i se spuse că nu fusese raportat 
nici un accident rutier în care să fie implicată soţia sa. 

Nu ştia ce să mai facă. 

Era a doua oară când Wendy Salter era de serviciu noaptea. 
Agenta terminase de trei săptămâni Colegiul de Poliţie din 
Ashford, în Kent, şi trebuia să lucreze doi ani înainte de a primi 
insigna de ofiţer, precum colegul ei, Phil Taylor, un tip de 
treizeci şi şapte de ani, care era acum la volanul automobilului 
Vectra şi care conducea cu viteză, cu girofarul pornit, deşi pe 
drumul liber nu era nevoie de el. 

Erau la mai puţin de un kilometru de sediul central al poliţiei 
din Sussex şi traversaseră aproape toată conurbaţia Brighton şi 
Hove în nouăzeci de secunde, după ce primiseră un telefon 
urgent de la recepţie. Tocmai rezolvaseră o ceartă între beţivi, 
asupra unei plăţi, ceartă care se transformase în bătaie, la 
clubul de noapte Escape, de pe malul mării. 

Rularea cu viteză maximă prin oraş o încânta pe Wendy; nu 
se putea abţine, era ca şi cum participa la cea mai frumoasă 
cursă din lume. Mulţi ofiţeri simțeau la fel. Expresia de pe faţa 
lui Taylor arăta că şi el se număra printre aceştia. 

Era ora 4.15 şi prin parbriz, Wendy putea vedea câteva raze 
ale răsăritului apărând pe bolta întunecată a cerului. Un iepure 
speriat sări în lumina farurilor şi se pierdu sub maşină. Wendy 
aşteptă bufnitura, dar nu se auzi nimic. 

— A fost un iepure sinucigaş, spuse Phil Taylor vesel. 

— Cred că l-ai ratat. 

— Am citit undeva că unii din America au scos o carte despre 
cum să ucizi în stradă. 

— Nu s-ar putea întâmpla una ca asta decât în America, 
spuse Wendy. 

În realitate, nu fusese niciodată acolo, dar percepţia ei 
asupra Americii era influenţată de toţi trăsniţii din California pe 
care îi văzuse la televizor şi despre care citise, la care mai 


adăugase şi ceva influenţe din Michael Moore!. 

Pe partea dreaptă era pădure, iar pe stânga se vedeau 
luminile din Brighton şi Hove. Apoi, luând o curbă strânsă la 
stânga, văzură o strălucire roşie în faţă. Pentru o secundă, 
Wendy se gândi că era soarele care răsărea, dar elimină această 
ipoteză când îşi dădu seama că mergeau spre vest. Pe măsură ce 
se apropiau, strălucirea se intensifica; apoi, brusc, simţi mirosul. 
Mirosul înţepător, caustic, de vopsea, cauciuc şi plastic arzând. 

Taylor frână şi opri la o distanţă mică de maşina în flăcări, 
care fusese lăsată într-o parcare ce oferea privelişti splendide 
ziua. Dar, în timp ce îşi desfăcea centura de siguranţă şi cobora 
din maşină, Wendy Salter nu putea vedea decât fumul dens, 
înecăcios, pe care vântul puternic îl îndrepta spre ei, făcându-i 
ochii să lăcrimeze. Se întoarse o clipă, tuşind, apoi alergă alături 
de colegul ei cât mai aproape, până când căldura îi opri. 

În depărtare, se auzea sunetul unei sirene. Probabil 
pompierii, se gândi ea, simțind mirosul de vopsea şi cauciuc ars 
de o sută de ori mai puternic acum. Deja putea vedea interiorul 
maşinii, care avea geamurile aproape în totalitate topite şi, spre 
uşurarea ei, îşi dădu seama că nu e nimeni înăuntru. Era o 
maşină mare şi, uitându-se în faţă, recunoscu sigla de pe 
radiator. 

— Un Audi, îi spuse ea lui Taylor. 

— Este un model recent, poţi să îţi dai seama după bară, 
spuse el. 

— Ştiu. Un Audi A4. 

El o privi. 

— Îţi cam plac maşinile, nu-i aşa? spuse el admirativ. 

— Nu atât de mult ca individului care a făcut asta, răspunse 
ea. 

— Copii, exclamă el ca şi când ar fi înjurat. Nenorociţii! Să 
dea foc la maşina cuiva, nou-nouţă! 

— Vitezomani? 

— Probabil, spuse el. Cine altcineva? 


44 


Roy Grace se trezi duminică dimineață la ora 6.30, când sună 
ceasul, cu gura uscată şi cu o durere de cap surdă. Cele două 
pastile de paracetamol pe care le luase cu un pahar de apă la 5 

dimineaţa avuseseră acelaşi efect ca acelea pe care le înghiţise 
cu două ore mai devreme. Adică nici unul. 

În timp ce apăsa butonul de pe ceasul deşteptător, făcându-l 
să tacă pentru o perioadă, ciripitul sonor al păsărelelor se făcu 
auzit, neîntrerupt precum un CD blocat. Lumina pătrundea 
printre draperiile pe care realiză că nu le trăsese complet. 

„Cât de tare m-am îmbătat aseară?” 

Adunându-şi gândurile, cu creierul înceţoşat, simțindu-se de 
parcă petrecuse toată noaptea, se întinse după telefonul mobil. 
Dar nu mai era nici un mesaj de la Cleo. Nici nu se aştepta să fie 
vreunul, de vreme ce era ora 6.30 şi probabil că ea dormea 
dusă, dar logica nu era punctul său forte în acest moment, cu 
durerea de cap şi păsările care ciripeau şi conştiinţa că trebuie 
să se trezească şi să se ducă la serviciu. Nici o şansă de o 
duminică liniştită, băiete! 

Închise ochii, gândindu-se la cele întâmplate. Doamne, Cleo 
era minunată din toate punctele de vedere, o fiinţă umană 
extraordinară. Era foarte, foarte deosebită şi se înţeleseseră 
atât de bine! Apoi se gândi la sărutul lor din taxi, un sărut lung, 
lung, ametitor. Şi încercă să îşi aducă aminte cine îl iniţiase. 
Cleo, îşi amintea bine. Ea făcuse primul pas. 

Simţi o dorinţă puternică să îi vorbească, să o vadă. Brusc, 
crezu că îi simte parfumul. Doar o urmă slabă pe mâna sa; o 
duse la nas şi, da! Era mai puternic la încheietură; de când 
stătuse cu mâna în jurul umerilor ei, în taxi. Îşi ţinu încheietura 
în dreptul nasului pentru mai mult timp, inspirând mireasma 
tare, dulce, simțind ceva în inima sa tresărind, ceva ce crezuse 
că era de mult mort. 

Apoi se simţi cuprins de vinovăţie. Sandy. Dar o ignoră, o 
dădu la o parte din mintea sa, hotărât să nu o bage în seamă, să 
nu o lase să îi strice momentul. Se uită din nou la ceas pentru a 
verifica ora, creierul său întorcându-se cu greu la muncă. 
Şedinţa de la ora 8.30. Apoi îşi aduse aminte că trebuia să îşi 
recupereze maşina. 

Dacă se ridica acum din pat, avea suficient timp să alerge 
până la parcarea subterană unde îşi lăsase ieri maşina; aerul 
proaspăt ar putea să îl mai trezească. Dar trupul îi spunea că nu 
vrea să alerge, că are nevoie de încă opt ore de somn. Strânse 
din ochi, încercând să omoare durerea care îi penetra creierul şi 
să ignore păsările enervante pe care le-ar fi împuşcat cu plăcere 
dacă ar fi avut o armă, şi se cufundă pentru câteva momente 
preţioase în amintirea lui Cleo Morey. 


Păru că trecuseră doar câteva secunde, când ceasul sună din 
nou. Fără tragere de inimă, cobori din pat, trase draperiile de 
tot şi se duse în baie să se spele pe dinţi. Faţa care îl privea din 
oglinda de deasupra chiuvetei nu era una plăcută. 

Roy Grace nu fusese niciodată o persoană vanitoasă, dar 
până de curând se considerase încă tânăr, sau cel puţin matur, 
nu frumos, dar în regulă, cea mai plăcută parte a sa fiind ochii 
albaştri (precum ai lui Paul Newman, îi spunea Sandy), iar cea 
mai rea nasul mic, dar foarte turtit. Acum, din ce în ce mai des, 
faţa care îl privea în oglindă în fiecare dimineaţă părea că 
aparţine unui tip mult mai în vârstă - un străin cu fruntea 
încreţită, obrajii lăsaţi şi pungi de mărimea stridiilor sub ochi. 

Nu berea, oboseala sau mâncarea de tip fast-food, ori ritmul 
de lucru înnebunitor erau cele care te duceau spre sfârşit, ci 
gravitația, decise el. Gravitaţia te făcea cu fiecare zi mai scund. 
Trăgea de piele câte un pic, lăsând-o încet să atârne. Jumătate 
din viaţă era o luptă împotriva gravitaţiei, dar ea câştiga mereu. 
Gravitaţia era cea care lăsa capacul jos pe sicriu. Şi dacă ţi se 
împrăştia cenuşa în vânt, până la urmă tot gravitația o va aduce 
pe pământ, fir cu fir. 

Câteodată era îngrijorat din pricina gândurilor sale, care 
deveneau din ce în ce mai morbide. Poate că sora lui avea 
dreptate; poate că petrecea prea mult timp singur. Dar după 
atât timp, era obişnuit cu singurătatea. Devenise normală 
pentru el. 

Nu era genul de viaţă pe care şi-o planificase, nici cea la care 
visase în urmă cu şaptesprezece ani, atunci când o ceruse în 
căsătorie pe Sandy, într-o zi caldă de septembrie, la capătul 
Cheiului Palace, spunându-i că a adus-o acolo pentru că, dacă îl 
refuză, el va sări în apă. Ea surâsese cu zâmbetul ei larg şi cald, 
îşi dăduse părul blond din ochi şi îi răspunsese, cu umorul ei 
tipic, că testul ar fi fost mai sugestiv dacă ar fi dus-o pe 
promontoriul Beachy. Bău un pahar de apă de la chiuvetă, 
strâmbându-se la gustul de fluor care părea mai tare în această 
dimineaţă. Bea mai multă apă plată, îi repeta Ian, instructorul 
său de fitness de la sala de forţă a poliţiei. Incerca, dar pur şi 
simplu apa nu avea un gust la fel de bun precum o cafea de la 
Starbucks. Sau un Glenfiddich cu gheaţă. Sau orice altceva. În 
realitate, nu îşi făcuse griji pentru felul în care arată - până 
acum. 

Până la Cleo. 

Anii trecuţi de la dispariţia lui Sandy îşi lăsaseră amprenta 


asupra lui. Munca în poliţie era grea, dar majoritatea poliţiştilor 
aveau la cine să se întoarcă atunci când li se termina tura, 
aveau cu cine să vorbească. Şi Marlon, oricât de plăcută ar fi 
fost compania lui, nu era suficient. 

Îşi puse treningul, îi dădu lui Marlon ceva de mâncare, 
pentru cazul că ar fi uitat mai târziu, şi ieşi pe strada aproape 
pustie. Era o dimineaţă minunată de vară, cu un cer senin care 
promitea ca ziua să rămână la fel. Şi brusc, în ciuda mahmurelii 
şi a lipsei de somn, se simţi plin de energie. Cu inima revigorată, 
începu să alerge de-a lungul străzii. 

Roy Grace locuia în Hove, un district rezidenţial, care până 
anii trecuţi fusese un oraş separat de Brighton, deşi erau unite 
pe o laterală. Acum, ambele formau conurbaţia Brighton şi 
Hove. In limba greacă, din care provenea, numele „Hove” 
însemna „loc de înmormântare”. Numele nu era chiar nepotrivit, 
pentru că Hove era fratele mai liniştit, mai elegant, al 
zgomotosului Brighton. Granița începea la malul mării, fiind 
marcată printr-un obelisc şi o linie colorată de-a lungul 
promenadei; după aceea devenea din ce în ce mai ştearsă, mulţi 
oameni constatând că trece prin locuinţele lor şi că sunt nevoiţi 
să plătească o parte din taxe primăriei din Brighton şi o parte 
celei din Hove. 

Casa modestă, cu trei camere, a lui Grace, era pe o stradă 
care dădea direct în Kingsway, şoseaua cu două benzi la capătul 
căreia era marea. O traversă, apoi străbătu iarba proaspătă a 
peluzelor, pe lângă un loc de joacă pentru copii şi cele două 
docuri ale lagunei Hove, unde tatăl său, care construia 
navomodele, îl ducea în copilărie şi îl lăsa să se joace cu 
telecomanda. 

Atunci, laguna i se părea un loc imens, dar acum i se înfăţişa 
mică şi de învechită. Mai erau în zonă un carusel vechi, un 
leagăn ruginit şi acelaşi chioşc de îngheţată de când era el mic. 
Bărcile tot mai erau încuiate pe timpul nopţii şi câteva rațe 
înotau lângă un doc, în timp ce un grup de lebede pluteau 
alături, în celălalt. 

El traversă docurile, intră pe promenadă, care era la fel de 
pustie ca ieri la aceeaşi oră, şi trecu pe lângă un şir lung de 
cabine de duş albastre. În timp ce alerga, peisajul de la stânga 
se schimbă. La început fusese un rând urât de blocuri construite 
după război şi mai multe case la fel de neinteresante. Apoi, după 
ce trecu de Centrul de divertisment King Alfred, încă în 
construcţie, priveliştea din stânga se transformă în ceva ce lui îi 


plăcea: esplanada lungă, cu case în stil Regency, majoritatea 
vopsite în alb, cu bovindouri, balustradă şi terase mari. Multe 
dintre ele fuseseră iniţial reşedinţele de vară ale unor londonezi 
bogaţi, dar acum, la fel ca majoritatea clădirilor din acest oraş, 
cu preţuri extrem de ridicate, fuseseră transformate în 
apartamente sau hoteluri. 

Câteva minute mai târziu, apropiindu-se de graniţa dintre 
Brighton şi Hove, văzu spre dreapta rămăşiţele triste, ruginite, 
ieşind din mare, ale ceea ce fusese odinioară Cheiul West. Intr-o 
vreme fusese la fel de plin de viaţă şi de frumos ca perechea sa, 
Palace, aflat la exact un kilometru spre est. Vizitele aici 
constituiau una dintre plăcerile sale în copilărie. 

Tatăl lui, care fusese un pescar pasionat, îl ducea des la 
Palace, pe platforma de pescuit de la capăt, şi sâmbăta după- 
amiază, când nu erau meciuri de fotbal, sau când Anglia juca în 
deplasare, veneau de acolo încărcaţi cu sardine, macrou, plătică 
şi, dacă aveau noroc, câte un biban-de-mare, în funcţie de flux şi 
de vreme. 

Dar nu pescuitul îi plăcea cel mai mult lui Grace aici când era 
copil, ci celelalte atracţii, în special maşinuţele şi trenul cu 
fantome şi mai cu seamă cuburile acelea de lemn cu o latură din 
sticlă, în care erau imagini mişcătoare. Avea una preferată şi 
întotdeauna îi cerea tatălui său mai mulţi bani ca să se uite. Era 
o casă bântuită şi pentru un minut, în timp ce angrenajele 
scârţâiau şi scripeţii gemeau, uşile se deschideau, luminile se 
aprindeau şi se stingeau şi apăreau tot felul de schelete şi 
fantome, plus Moartea însăşi, o siluetă cu faţa acoperită, 
îmbrăcată toată în negru, cu o coasă în spate. 

În timp ce simţea că energia i se diminuează, la stânga 
apăruse monstruozitatea numită Top Rank Suite, o clădire 
urâtă, de la 1960, total nepotrivită cu restul arhitecturii. Câteva 
sute de metri mai departe se zărea faţada Hotelului Old Ship. 
Mări pasul, alergă de-a lungul hotelului şi intră în parcarea 
subterană, uitându-se la ceas. 

La naiba! Realiză că făcuse socoteala greşit. Dacă vroia să 
ajungă la timp la şedinţa de la ora 8.30 - şi era foarte important 
pentru moralul echipei să facă asta - avea mai puţin de jumătate 
de oră la dispoziţie pentru a alerga înapoi acasă, a se schimba şi 
a pleca. 

Acum îi era şi foarte sete, dar nu avea timp nici măcar să se 
gândească să oprească şi să ia o sticlă de apă de undeva. 
Compostă tichetul de parcare, apoi cobori pe scările de ciment 


până la nivelul la care îşi lăsase maşina, întrebându-se de ce 
exista cineva care făcea pipi pe scara fiecărei parcări în care 
intrase el vreodată. 

La 8.29, cu un minut înainte de ora stabilită, Grace se 
apropie de birou, mâncând în grabă micul dejun, un baton Mars 
de la automat şi un ceai dintr-o ceaşcă de plastic. 

Îşi termină repede Mars-ul, băgă o lamă de gumă de 
mestecat în gură pentru a acoperi orice miros de alcool de 
noaptea trecută, puse restul pachetului în buzunar şi tocmai 
intra în birou când auzi paşi în urma sa. 

— Hei, bătrâne, cum a fost întâlnirea? 

Se întoarse şi îl văzu pe Glenn Branson, într-o geacă de piele 
strălucitoare ca o oglindă, cu un cappuccino în mână. În jurul 
buzelor avea o urmă de spumă, ca o mustață. 

— Bine, răspunse el. 

— Bine? Asta e tot? Doar bine? 

Grace mestecă gumă şi zâmbi reţinut. 

— Păi, poate că un pic mai bine decât bine, cred. 

— Nu ştii? 

— Încerc să îmi aduc aminte; am băut prea mult. 

— Ai făcut sex? 

— Nu a fost tipul ăla de întâlnire. 

Branson se uită ciudat la el. 

— Omule, uneori eşti bizar! Eu credeam că ăsta e scopul 
întâlnirilor! Apoi zâmbi larg. Vreau să îmi povesteşti pas cu pas 
mai târziu. Ţi-a admirat îmbrăcămintea? 

Grace se uită la ceas, conştient că trecuse de 8.30. 

— Tot ceea ce a spus a fost că probabil croitorul meu are un 
simţ al umorului extrem de dezvoltat. 

Deschise uşa şi intră în cameră, iar Branson îl urmă. 

— A spus asta? Vorbeşti serios? Bătrâne! Haide! 

Întreaga echipă stătea în jurul biroului; toţi erau îmbrăcaţi 
lejer, cu excepţia lui Norman Potting, care părea că pusese pe el 
ce avea mai bun: un costum bej apretat, o cravată foarte viu 
colorată şi o eşarfă şi mai colorată ieşind neglijent din 
buzunarul de la piept. 

Şi Grace se îmbrăcase lejer, în parte pentru că era duminică, 
în parte pentru că se simţea prea obosit ca să îşi pună un 


costum, dar mai ales pentru că avea o întâlnire astăzi, cu o 
tânără foarte dragă, fina sa Jaye Somers, şi nu vroia să arate ca 
un bătrân plictisitor. Aşa că se îmbrăcase cu unele dintre 
hainele pe care le cumpărase ieri: un tricou alb, blugi care îi 
veneau prea strâns pe fund, dar de care Glenn Branson îl 
asigurase că arătau bine, pantofi care semănau cu ghetele de 
fotbal, dar fără crampoane, şi o jachetă subţire din bumbac. 

Părinţii lui Jaye Somers, Michael şi Victoria, erau amândoi 
ofiţeri de poliţie şi fuseseră prietenii cei mai apropiaţi ai lui şi ai 
lui Sandy, şi totodată un sprijin imens în lunile dificile de după 
dispariţia lui Sandy. Şi rămăseseră la fel de apropiaţi în 
continuare. Împreună cu cei patru copii cu vârste de la doi la 
unsprezece ani, deveniseră a doua familie pentru Grace. 

O luase la plimbare pe Jaye şi duminica trecută, intenţionând 
să viziteze grădina zoologică din Chessington, deoarece ea era 
hotărâtă să vadă o girafă. Dar întâlnirea le fusese întreruptă 
după jumătate de oră, când primise un telefon de la serviciu că 
trebuie să meargă la locul unei crime. În schimb, îi promisese că 
o duce la plimbare astăzi. 

li plăcea foarte mult de Jaye; era tipul de fiică pe care i-ar fi 
plăcut să o aibă: foarte inteligentă, drăguță, interesată de totul 
şi înţeleaptă pentru vârsta ei. Spera să nu fie nevoit să o 
dezamăgească pentru a doua oară. Mai mult decât orice, i-ar fi 
subminat încrederea în adulţi. 

Primul punct de pe agendă era Reginald D'Earth, agresorul 
sexual al cărui calculator fusese reţinut. Grace îi anunţă că 
detectivul Rye de la Departamentul IT descoperise că erau rute 
similare pe computerul lui Tom Bryce. Se părea că acestea îl 
duseseră pe Bryce la un site unde fusese martor la crimă - după 
cum constatase Branson interogându-l. 

Grace transmise echipei că aştepta un telefon la ora 10 de la 
cineva de la Protecţia Martorilor, pentru a-i da adresa lui 
D'Earth. Le spuse lui Norman şi lui Nick să vină cu el să îl 
interogheze pe tip; dintr-un motiv pe care nu şi-l putea explica 
simţea că acest interviu va fi unul dur şi că s-ar putea să aibă 
nevoie de ajutoare. 

Nick Nicholl raportă că mersese în continuare prin barurile, 
cluburile şi restaurantele din Brighton, noaptea, cu fotografia lui 
Janie Stretton, dar încă nu aflase nimic. 

Norman le dădu veşti despre clienţii agenţiei BEE-247. Până 
acum, spuse el, nu găsise nici unul care să o cunoască pe Janie 
sau să se încadreze în descrierea lui Anton. 


— Dar, spuse el, am descoperit ceva la o altă agenţie de 
escorte; se pare că domnişoara Stretton era înregistrată la 
ambele. 

Şi le arătă o altă poză a lui Janie Stretton, mult mai obraznică 
decât cea adusă de Grace de la BEE-247: era complet goală, cu 
excepţia unor ciucuraşi pe sfârcuri, cizme de piele înalte până la 
coapse şi cătuşe din metal şi piele, cu o mână în şold şi cu 
cealaltă agitând un bici. 

Grace rămase surprins de eficienţa lui Potting. Poate că se 
înşelase cu privire la el. 

— De unde ai asta? 

— De pe internet, spuse el. Am dat o căutare pe toate fetele 
de la agenţiile locale şi i-am recunoscut figura. 

Grace şi-ar fi imaginat că internetul e un instrument de 
căutare mult prea modern pentru un tip de şcoală veche precum 
Potting. 

— Sunt impresionat, Norman, spuse el, întrebându-se în 
sinea sa dacă el căutase pe internet numai în folosul cazului. 

Roşind puţin, sergentul zise: 

— Mulţumesc, Roy. Mai este încă viaţă într-un câine bătrân 
ca mine! Li făcu cu ochiul lasciv Emmei-Jane, care răspunse prin 
a se uita în hârtiile de pe birou. Bună poză, adăugă apoi, dând 
fotografia mai departe lui Nicholl, care stătea lângă el şi care 
ignoră comentariul. 

În afara lor, în încăpere nu mai era nimeni când ajunsese 
Grace, dar curând sala se umplu. Crima nu respecta 
weekendurile. Pentru toţi cei care lucrau în investigaţii, va fi o zi 
ca în timpul săptămânii. 

Emma-Jane raportă despre sarcina care i se încredinţase ieri. 
Contactase fiecare firmă de taxiuri din zona Bromley, căutându-l 
pe taximetristul care luase cutia cu scarabei de la Erridge şi 
Robinson. Dar până acum nu găsise nimic. 

Un sunet puternic de muzică rap îi întrerupse. Era noua 
melodie de la telefonul mobil al lui Branson. Uitându-se spre ei 
ca şi cum şi-ar fi cerut iertare, spuse: 

— Scuze, copilul a făcut asta. Apoi răspunse: Detectiv 
Branson. 

Un minut mai târziu, cu telefonul la ureche, se trase într-o 
parte. 

— Domnule Bryce, îl auzi Grace spunând, ce pot face pentru 
dumneavoastră? 

Branson tăcu câteva minute, ascultând, apoi răspunse: 


— Îmi pare rău, nu se aude foarte bine... Soţia 
dumneavoastră, spuneaţi? Nu a venit acasă noaptea trecută? 
Până acum? Puteţi să îmi daţi o descriere a maşinii pe care o 
conducea? 

Branson se întoarse la birou, se aşeză şi începu să noteze pe 
carneţel. 

— Bine, domnule. Mă voi informa la cei de la Circulaţie. O 
maşină Audi A4, sport. Vă sun înapoi pe acest număr? 

În timp ce închidea, Nick Nicholl întrebă: 

— Ai spus Audi? 

— Da. De ce? 

Nicholl scrise ceva la tastatură şi se aplecă privind pe ecran 
situaţia ultimelor infracţiuni din zonă. 

— Da, spuse el, m-am gândit eu. 

Grace se uită la el întrebător. 

— La 4.30 azi-dimineaţă, spuse Nicholl citind din calculator. 
Un Audi sport a fost găsit incendiat pe Ditchling Beacon. 
Numerele de înmatriculare erau arse. 

Branson se uită la el, cu o expresie de neplăcere. 

Jessica, în pijamaua roz, stătea pe podea în bucătărie, 
mângâind-o pe Lady, care era letargică. Max, aşezat lângă sora 
lui, cu un tricou cu Harry Potter pus cu faţa în spate, spuse cuo 
voce foarte serioasă, ca şi cum ar fi fost o autoritate în domeniu: 

— Este duminică. Cred că vrea să se trezească mai târziu. 

Apoi, îşi îndreptă atenţia pentru câteva minute asupra 
desenelor animate de la televizor. 

— Tati, nu-i aşa că nu o să moară? întrebă Jessica. 

Tom, care nu închisese un ochi - nebărbierit, cu părul 
răvăşit, în picioarele goale, cu nişte blugi şi un tricou - 
îngenunche şi puse un braţ în jurul fiicei sale. 

— Nu, dragă, spuse el cu vocea tremurând. li este doar puţin 
rău. Probabil că are un microb sau aşa ceva. O să vedem cum se 
simte într-o oră sau două şi dacă nu va fi mai bine, chemăm un 
veterinar. 

li sunase pe părinţii lui Kellie, pe toţi prietenii ei şi pe ai lui, 
poate că ea plecase la unul dintre ei. li telefonase chiar şi 
surorii lui, Martha, care locuia în Scoţia. Nimeni nu o văzuse şi 
nu avea veşti de la ea. Nu ştia pe cine să mai sune sau ce să mai 


facă. 

Jessica îşi lipi faţa de capul căţelului şi îl sărută. 

— Te iubesc, Lady. O să te facem bine. 

Câinele nu reacţionă. Max îngenunche şi el şi îşi puse capul 
pe spinarea câinelui. 

— Toţi te iubim, Lady. Trebuie să te trezeşti, altfel o să pierzi 
micul dejun! 

Tom realiză dintr-o dată că nimeni nu luase micul dejun. Era 
9.30. 

— Când se întoarce mami, ea o să ştie cum să o facă bine, 
spuse Jessica. 

— Da, sigur că va şti, răspunse Tom fără nici o intonaţie. 
Copii, cred că vă este foame. Ce aţi vrea să mâncaţi? Pâine 
prăjită? 

Kellie le făcea întotdeauna copiilor pâine prăjită duminica. 

— Nu îţi iese prea bine, tati, spuse Max. Întotdeauna o arzi. 

Se ridică, luă telecomanda şi începu să schimbe canalele. 

— Pot încerca să nu o ard. 

— De ce nu poate să o facă mami? 

— O să o facă, spuse el cu efort. Aş putea să vă pregătesc eu 
ceva care să vă ţină de foame până când se întoarce. 

— Nu mi-e foame, spuse Max morocănos. 

— Nu vreţi nişte cereale? 

— Tati, tu întotdeauna le arzi, spuse Jessica, imitându-l pe 
fratele ei. 

— Tati, putem să mergem la plajă astăzi? întrebă Max. Mami 
a spus că putem, dacă este frumos; şi eu cred că este frumos, nu 
ţi se pare? 

Tom se uită deprimat pe fereastră. Arăâta minunat: cerul 
albastru promitea o zi frumoasă de vară. 

— Mai vedem. 

Max îl privi dezamăgit. 

— Aaaaa! Dar a promis! 

— Aşa a făcut? 

— Da. 

— Atunci o s-o întrebăm când vine acasă ce i-ar plăcea să 
facem astăzi. 

— Probabil că o să vrea doar să bea votcă, spuse Jessica fără 
să se uite în sus. 

Tom nu era sigur că a auzit bine. 

— Ce ai spus, dragă? 

Jessica mângâia în continuare câinele. 


— Jessica, ce ai spus adineauri? 

— Am văzut-o. 

— Ai văzut-o pe mami făcând ce? 

— Am promis că nu o să spun. 

Tom se încruntă. 

— Că nu o să spui ce? 

— Nimic, spuse ea dulce. 

Sună soneria. 

Max alergă în hol, ţipând bucuros: 

— Mami! Mami! A venit mami! 

Jessica se ridică în picioare şi îl urmă pe fratele ei. Tom era 
chiar în spatele lor. Max deschise uşa de la intrare, apoi rămase 
mut de uimire, uitându-se la bărbatul negru, înalt, îmbrăcat într- 
o jachetă de piele lucioasă şi pantaloni albaştri, care stătea în 
uşă. Jessica se opri în drum. Lui Tom nu îi plăcea deloc expresia 
de pe faţa detectivului. 

Glenn Branson se lăsă în jos pentru a ajunge cu faţa la 
acelaşi nivel cu a Jessicăi. 

— Bună, spuse el. 

Ea dădu înapoi, spre bucătărie. Max rămase în uşă, uitându- 
se la bărbat. 

— Detectiv Branson, spuse Tom, puţin surprins să îl vadă. 

— Pot vorbi cu dumneavoastră? 

— Da, bineînţeles. 

li făcu semn să intre. Branson se uită la Max. 

— Ce mai faci? 

— Lady nu vrea să se trezească, spuse băieţelul. 

— Lady? 

— Câinele nostru, explică Tom. Cred că are un parazit. 

— Înţeleg. 

Max se uita în continuare la ei. 

— De ce nu pregăteşti nişte cereale pentru tine şi pentru 
Jessica? îi sugeră Tom. 

Fără tragere de inimă, Max se întoarse şi se îndreptă spre 
bucătărie. Tom închise uşa de la intrare în spatele detectivului. 

— Aveţi vreo veste? 

Era încă nedumerit de remarca Jessicăi în legătură cu votca. 
Ce voise oare să spună? 

Vorbind încet, Branson răspunse: 

— Am găsit maşina Audi pe care aţi spus că o folosea soţia 
dumneavoastră. A fost incendiată, probabil de nişte vagabonzi, 
azi-dimineaţă, pe Ditchling Beacon. Am făcut o verificare în baza 


de date; este numărul dumneavoastră. 

Tom se uita cu gura deschisă, şocat. 

— Incendiată? 

— Din nefericire, da. 

— Soţia mea? începu el să tremure necontrolat. 

— Nu era nimeni în maşină. Se întâmplă tot timpul în 
weekend. Maşinile sunt furate de cei care vor să participe la 
curse, apoi le dau foc, fie pentru a se distra, fie pentru a-şi 
şterge amprentele. De obicei, amândouă. 

Lui Tom îi trebuiră câteva momente ca să respire normal. 

— O ducea pe dădacă acasă, spuse el. Cum dracului a putut fi 
incendiată? 

Detectivul nu avea nici un răspuns. 

Conurbaţia Brighton şi Hove avea atâtea fețe, se gândea 
Grace, şi locuitori atât de diferiţi. Se părea că unele oraşe erau 
împărţite în comunităţi etnice, dar în Brighton şi Hove erau mai 
mult comunităţi sociologice. 

Erau în primul rând persoanele în vârstă, relativ bogate, în 
apartamente mari sau case cu grădină, care în zilele de vară 
puteau fi văzute uitându-se la crichet la County Ground, jucând 
bile pe iarbă sau stând la soare, pe bănci sau pe plajă, ori 
plecând - dacă aveau mai mulţi bani - iarna în Spania sau în 
Insulele Canare. Apoi erau vârstnicii săraci, care tremurau în 
apartamentele mici de la primărie atât iarna, cât şi jumătate din 
vară. Mai erau cei din clasa de mijloc, avuţi, extrem de vizibili, 
cu casele lor moderne de pe Hove 4, şi cei mai discreţi în 
apartamentele simpatice cu vedere la mare. Şi, în sfârşit, mai 
erau şi cei mai modeşti, precum Grace, care stăteau în casele 
dinspre vest, în suburbia Southwick, chiar în spatele portului 
comercial Shoreham şi în mici cartiere în întregul oraş, până în 
Downs. 

Mare parte din culoarea şi energia localităţii proveneau de la 
comunitatea homosexualilor, foarte vizibilă şi uneori insolentă, 
de la studenţii de la universităţile din Brighton şi Sussex şi de la 
numeroasele colegii risipite prin oraş. Acolo mişunau infractorii 
vizibili - traficanţii de droguri aşteptând pe la colţurile străzilor 
murdare, care dispăreau când simțeau picior de poliţist - şi cei 
mai puţin vizibili, cei bogaţi din fruntea jocului, care locuiau în 


spatele zidurilor înalte ale caselor ostentative de pe Dyke Road. 

Cartierele de locuinţe sociale erau la marginea oraşului; cele 
mai mari, Moulscombe şi Whitehawk, aveau o reputaţie veche 
pentru crime şi violenţă, dar, după părerea lui Grace, nu 
meritau această faimă. Crime şi violenţe se petreceau peste tot 
în oraş, dar, oamenii se simțeau mai bine dacă arătau cu degetul 
spre aceste zone, ca şi cum aici ar fi trăit o cu totul altă specie 
de Homo Sapiens, nu oameni la locul lor, care nu aveau 
suficienţi bani ca să îşi cumpere lucruri ostentative. 

Şi apoi mai era clasa de jos, tristă. În ciuda încercărilor 
repetate de a-i aduna de pe străzi, din momentul în care vremea 
începea să se încălzească, alcoolicii şi vagabonzii se îndreptau 
din nou către vitrinele magazinelor, intrările clădirilor, 
trotuarele şi staţiile de autobuz. Acest lucru nu era bun pentru 
turism şi era chiar mai rău pentru conştiinţa autorităţilor. 

De la începutul festivalului, în mai, o dată cu sosirea 
primăverii, apăreau mese şi scaune în faţa oricărei cafenele, iar 
străzile oraşului prindeau viaţă. In astfel de zile, se gândea 
Grace, aproape că îţi puteai imagina că eşti la Marea 
Mediterană. Dar apoi vântul începea să bată cu putere şi zgomot 
dinspre Canal, aducând ploaia răzbunătoare ce răpăia pe mesele 
goale şi uda vitrinele magazinelor în care manechinele purtau 
haine de vară, ca şi cum făceau haz de cei ce îndrăzneau să 
pretindă că în Anglia exista vară. 

Inima plină de viaţă a oraşului, prin care treceau acum, se 
concentra pe aproape doi kilometri pătraţi de fiecare parte a 
Cheiului Palace. Erau terasele în stil Regency înghesuite unele 
în altele în Kemp Town, unde locuise şi Janie Stretton, zona 
Lanes, în care erau concentrați vânzătorii de antichităţi, şi 
districtul North Lanes, cu magazine mici, moderne, şi case 
simpatice, printre care şi clădirea în care stătea Cleo Morey. 

Nick Nicholl conducea un Ford fără însemne. Grace stătea pe 
scaunul pasagerului, trecând preocupat notite în agenda 
electronică. Norman Potting stătea în spate. Mergeau pe 
London Road, în centrul oraşului Brighton. La orice oră din zi şi 
din noapte, aici era un trafic aglomerat, dar acum, duminica 
devreme, în afara unor autobuze, aveau practic drumul numai 
pentru ei. 

Grace îşi privi ceasul. Spera ca interogarea lui Reggie D'Eath 
să nu dureze mult şi să aibă apoi două ore pentru a se întâlni cu 
fina sa. Era suficient să iasă la masă sau să meargă să vadă o 
girafă. 


Acum treceau pe lângă Royal Pavilion, cel mai important 
punct de atracţie al oraşului. Nici unul dintre cei trei bărbaţi nu 
se uită la el; era unul dintre acele locuri atât de familiare, încât 
deveniseră invizibile. 

Clădirea cu turnulețe, în stilul unui palat indian, fusese 
construită de George al IV-lea pe când era prinţ de Wales, ca loc 
de distracție pe malul mării pentru amanta sa Maria 
Fitzherbert, la sfârşitul secolului al XVIII-lea. Şi, în ceea ce 
priveşte castelele de la malul mării, de atunci nimic la fel de 
mare nu mai fusese construit vreodată. 

Se opriră la sensul giratoriu de la intersecţia cu strada care 
ducea spre mare; în faţa lor era Cheiul Palace, ţipător chiar şi 
duminica la ora 10 dimineaţa. O blondă cu picioarele lungi şi cu 
o fustă care abia îi acoperea fundul trecu prin faţa lor fără să se 
grăbească, aruncându-le o privire galeşă şi legănându-şi veselă 
geanta. 

Potting, care tăcuse câteva minute, murmură: 

— Haide, păpuşico! Apleacă-te, arată-ne posteriorul! 

În trafic se făcu o breşă şi Nick Nicholl o luă la stânga. 

— E bună tipa! spuse Potting, întorcându-se să o vadă în 
oglinda retrovizoare. 

— Doar că ea este un el, îl corectă Nick Nicholl. 

— Ei, pe naiba! 

— Da, exact! 

Merseră pe strada Marine Parade, pe lângă cioburile de 
pahare sparte şi cutiile de pizza din faţa unui club de noapte, pe 
lângă clădirea de apartamente Van Alen, apoi pe lângă fațadele 
în alb şi negru, în stil Regency, din Piaţa Sussex, unde - aşa cum 
îi spusese Branson lui Grace de vreo mie de ori - Sir Laurence 
Olivier avusese o casă. 

— Cred că vorbeşti prostii, replică Potting. Era super tipa! 

— Mărul lui Adam mai mare, spuse detectivul. Aşa îţi dai 
seama. 

— Ei, să-mi trag una! ricană Potting. 

— Sunt sigur că ar fi făcut-o şi el, dacă îl rugai frumos. 

— Nu ar trebui să li se permită să meargă pe stradă aşa, 
poponari nenorociţi. 

— Eşti atât de greţos, Norman, spuse Grace, întorcându-se. 
Eşti chiar agresiv. 

— Îmi pare rău, Roy, dar eu îi consider pe poponari agresivi, 
spuse Potting. Nu i-am înţeles niciodată şi nu îi voi înţelege. 

— Da, dar se întâmplă ca Brighton să fie capitala 


homosexualilor din Marea Britanie, spuse Grace, de data asta 
supărat. Dacă ai o problemă cu asta, fie ţi-ai ales slujba greşit, 
fie eşti în locul nepotrivit. „Şi eşti un nenorocit şi mi-as fi dorit 
să nu fii cu mine în maşină, sau în viaţa mea“ - i-ar fi plăcut să 
adauge în timp ce căuta în buzunar alte pastile de paracetamol. 

Pe partea stângă defilau terasele mari ale caselor în stil 
Regency. La dreapta se vedeau catargele iahturilor, gata pentru 
a participa la o regată de duminică. 

— Şi tipul cu care vom sta de vorbă, spuse Potting, este şi el 
unul din ăștia? 

— Nu, răspunse Nick Nicholl. Nu este; îi plac fetele, cu 
condiţia să nu fie mai mari de patru ani. 

— Asta e ceva ce chiar nu pot să înţeleg, spuse Norman 
Potting. 

Scoţând o pastilă din folie, Grace se gândi mohorât: 
„Minunat, avem ceva în comun.” 


Urcară un deal abrupt, pe Rottingdean, pe lângă o şcoală 
primară cu un teren de crichet în mijloc şi două panouri mari, 
albe, pentru reclame, vizavi de un şir de case plăcute. Apoi 
intrară pe o stradă cu bungalouri pe ambele părţi. Era tipul de 
zonă liniştită în care orice lucru neobişnuit ar fi ieşit în evidenţă 
- aşa cum atenţiona abţibildul galben-strălucitor cu „Patrulă 
cetăţenească” lipit pe fiecare fereastră. 

O alegere bună pentru a ascunde un martor, se gândi Grace, 
cu excepţia unui detaliu minor care părea a fi fost trecut cu 
vederea. Ce persoană cu mintea întreagă la cap ar fi pus un 
pedofil într-o casă aflată la câţiva metri de un loc de joacă 
pentru copii? Dădu din cap. Chiar nu se gândise nimeni? 

— Domnul D'Eath ne aşteaptă? întrebă Nicholl. 

— Cu cafea şi cu biscuiţi Under Eight, presupun, spuse 
Norman Potting, râzând apoi răguşit. 

Ignorând gluma macabră!!, Grace răspunse: 

— Femeia de la Protecţia martorilor, cu care am vorbit, mi-a 
spus că i-a lăsat un mesaj. 

Opriră la numărul 29. Bungaloul din anul 1950 arăta mai rău 
decât celelalte de pe stradă, cu pereţii maro care necesitau 
reparaţii şi cu vopseaua scorojită. Grădina mică din faţă era şi 
ea într-o stare proastă, aducându-i lui Grace aminte că trebuia 


11 Joc de cuvinte intraductibil. Under Eight se traduce literal prin „sub 
opt, minor” (n. tr.). 


să tundă şi el iarba în acest weekend; azi ar fi fost o zi perfectă 
pentru acest lucru. Dar când o să aibă timp? 

Îi spuse lui Norman Potting să aştepte în stradă, în cazul în 
care Reginald D'Eath nu ar fi primit mesajul că vin şi ar fi 
încercat să fugă, apoi, împreună cu Nicholl, merse la uşa din 
faţă. Il nedumerea faptul că draperiile de la camera din faţă 
erau încă trase la ora 10.45 duminica dimineaţă. Dar poate că 
domnul D'Eath se trezea târziu. Apăsă butonul soneriei. Ţârâitul 
ei se auzi în casă. Apoi linişte. Grace aşteptă câteva minute şi 
sună din nou. Tot nici un răspuns. 

Deschizând uşiţa de la cutia de scrisori, îngenunche şi strigă: 

— Domnule D'Eath, sunt detectiv căpitan Grace de la Poliţia 
din Brighton! 

Nici un răspuns. Urmat de Nicholl, merse pe lângă casă, pe 
aleea îngustă de lângă coşurile de gunoi, şi deschise o poartă 
înaltă de lemn. Grădina din spate era într-o stare şi mai rea 
decât cea din faţă; gazonul crescuse sălbatic, iar marginile lui 
erau pline de ciulini. Grace sări peste o stropitoare din plastic 
pusă cu fundul în sus şi ajunse la uşa din spate a bucătăriei, cu 
geamuri opace, dintre care unul era spart. Cioburile erau 
împrăştiate pe cărare. 

Se uită la Nick Nicholl, a cărui expresie încruntată i-o 
oglindea pe a lui. Incercă uşa şi aceasta se deschise imediat. 
Intrară într-o bucătărie veche, cu un frigider antic marca Lee, 
dulapuri mohorâte din imitație de lemn şi o masă din placaj, cu 
un prăjitor de pâine stricat şi un ceainic de plastic deasupra. 
Resturi de mâncare erau întinse pe o masă urâtă - o farfurie cu 
ouă pe jumătate mâncate, mazăre şi o cană cu ceai pe jumătate 
băută. O revistă, deschisă la o pagină cu copii în pielea goală, 
era sprijinită de un castron. 

— Iisuse, comentă Grace, dezgustat la vederea revistei. Apoi 
băgă un deget în ceai; era rece ca gheaţa. Se şterse pe un 
prosop de bucătărie şi strigă: 

— Alo! Reginald D'Eath! Suntem Poliţia din Sussex! Poţi ieşi, 
eşti în siguranţă! Am venit să vorbim! Avem nevoie să ne ajuţi la 
un caz! 

Linişte. 

Era o linişte care lui Grace nu îi plăcea, o linişte care îi 
pătrundea în piele. Şi un miros care nu îi plăcea. Nu era mirosul 
stătut al unei bucătării vechi, ci unul mult mai astringent, pe 
care îl ştia, dar nu putea să îl identifice; ceva în minte îi spunea 
însă că nu are cum să aparţină unei case. 


Avea nevoie de D'Eath. Vroia cu disperare să-l întrebe la ce 
anume se uitase pe calculatorul său. Ştia de la Jon Rye că 
Reggie D'Eath folosise aceleaşi rute ca Tom Bryce şi nu avea 
nici o îndoială că pedofilul avea informaţii cu privire la ce 
văzuse acesta din urmă. 

Era cea mai bună pistă pe care o aveau până acum în 
investigarea uciderii lui Janie Stretton. Şi nu-i dădea pace 
gândul că nu era vorba doar de anchetă, ci şi de salvarea 
carierei sale. Trebuia să obţină rezultate. 

Îi făcu semn lui Nick Nicholl să caute şi în restul casei. 
Detectivul ieşi din bucătărie şi Grace îl urmă într-o cameră de zi 
micuță, unde mirosul era şi mai puternic. Aici erau un set de 
mobilă ieftin, din trei piese, un televizor vechi, două reproduceri 
jalnice după tablouri de Turner şi o singură fotografie pe raftul 
de deasupra şemineului în care un bec electric imita flăcările. 

Grace se uită la cuplul din poză: un bărbat slab, cu o faţă de 
copil, de aproximativ treizeci de ani, cu părul rar, îmbrăcat într- 
un costum gri, cu o cravată ţipătoare şi o cămaşă cu gulerul 
prea strâns, ţinând în braţe o blondă planturoasă, în faţa unei 
clădiri care semăna cu un oficiu de căsătorii. 

Apoi auzi un strigăt: 

— Iisuse! Roy! 

Luat prin surprindere, ieşi din cameră şi îl văzu pe Nicholl pe 
coridor, cu mâna la gură, tuşind în fața unei uşi deschise. Când 
ajunse la el, mirosul înţepător, acru, îl apucă de gât. Işi ţinu 
respiraţia şi intră pe lângă Nicholl într-o baie vopsită în verde. 
Şi ajunse faţă în faţă cu Reggie D'Eath. 

Sau cu ceea ce mai rămăsese din el. 

Şi acum Grace ştia exact de unde venea mirosul. Îşi aminti o 
poezioară idioată, învățată de la profesorul de ştiinţe: 


Of aici zace sărmanul Joe 
Of, el nu mai respiră 
Căci el credea că este H2O 
Dar era H2S04. 


Îl înţepau ochii, iar faţa îl durea. Era periculos să rămână în 
cameră mai mult de câteva secunde, dar nu avea nevoie de mai 


mult timp. 

Reggie D'Eath era în cadă, cufundat până la gât într-un lichid 
limpede precum apa. Dar era acid sulfuric. Deja îi arsese toată 
pielea, muşchii şi organele interne aflate mai jos de gât, lăsând 
un schelet curat, parţial dizolvat, de care mai atârnau câteva 
tendoane palide. Un lanţ de metal prins în jurul gâtului era 
agăţat de un suport pentru prosoape de deasupra sa. Vaporii de 
acid sulfuric corodau deja faţa mortului, lăsând pe piele pustule 
livide. 

Grace ieşi rapid din cameră, ciocnindu-se de Nicholl. Cei doi 
bărbaţi se uitară muţi unul la celălalt. 

— Am nevoie de aer, spuse Grace, împleticindu-se spre 
ieşire, apoi în grădină. 

Nicholl îl urmă. 

— Este totul în regulă? întrebă Norman Potting, rezemându- 
se de maşină şi trăgând din pipă. 

— Nu prea, răspunse Grace, simțind că îi vine să vomite şi 
încă incapabil să gândească clar. Inspiră aerul proaspăt de 
câteva ori, trăgând adânc în piept. Un bărbat aflat în apropiere 
îşi spăla maşina. Se auzea zgomotul unei maşini de tuns iarba. 
Nicholl începu să tuşească tare, uscat. 

Grace îşi scoase telefonul cel nou din buzunar şi se uită la 
taste; îl avea de ceva vreme, dar până acum nu folosise camera 
foto. Cu batista la nas, se întoarse în casă, merse în baie şi făcu 
rapid câteva fotografii. Apoi ieşi din cameră. 

Nick Nicholl era alături. 

— Eşti bine, şefu'? 

— Niciodată n-am fost mai bine, spuse repede Grace, trăgând 
aer în piept. 

Apoi puse telefonul în buzunar, îngrozit de ceea ce urma să 
facă. Inspiră din nou adânc, intră în baie, luă un prosop de pe 
suport, cu care înfăşură capul lui Reggie D'Eath, şi trase cu 
putere. 

După câteva mişcări bruşte, capul, împreună cu o parte din 
coloană, se desprinse. Surprins de cât de greu era, încă ţinându- 
şi respiraţia, Grace îl târî în afara băii şi îl puse pe podeaua din 
hol. Tânărul detectiv Nicholl îi aruncă o privire, se aplecă într-o 
parte şi începu să vomite. Grace, aducându-şi aminte de ceva de 
la orele de prim-ajutor, alergă în bucătărie, găsi un castron în 
dulap, îl umplu cu apă rece, apoi alergă înapoi şi îl goli peste 
faţa lui D'Eath, încercând să îndepărteze acidul. Astfel mai 
păstra ceva din eventualele dovezi incriminatoare şi, în orice 


caz, ajuta la identificare. Mirosul vomei detectivului îl făcu să se 
înece şi, în timp ce alerga să mai aducă apă, abia se abţinu să 
nu vomite şi el. 

Apoi se întoarse în bucătărie şi chemă ajutoare. Ceru ofiţeri 
de la investigaţii, un paznic şi alţi poliţişti care să facă o anchetă 
din casă în casă. In timp ce vorbea, remarcă un telefon sub 
revista pe care o citise D'Eath în timp ce mâncase. 

Imediat ce termină, luă cu grijă telefonul, folosindu-şi batista, 
apoi îl duse la ureche şi apăsă tasta pentru reapelare. Pe ecran 
apăru un număr local. După ce sună de două ori, răspunse o 
voce de bărbat serviabilă şi politicoasă. 

— Bună dimineaţa, Dobsons. Cu ce vă pot ajuta? 

— Sunt detectivul Grace de la Departamentul de 
Criminalistică din Brighton. Cred că aţi fost sunaţi de curând de 
domnul Reginald D'Eath; puteţi să-mi spuneţi ce legătură aveţi 
cu el? 

— Îmi pare foarte rău, spuse domnul Politeţe. Numele nu îmi 
este cunoscut. Poate că unul dintre colegii mei a vorbit cu 
dânsul. 

— Şi cine sunteţi dumneavoastră, mai exact? întrebă Grace. 

— Serviciul funerar. 

Grace îi mulţumi, închise şi formă 1471. Câteva minute mai 
târziu auzi o voce de robot: 

— Îmi pare rău, numărul nu este înregistrat. 

Închise. Ultimul telefon al lui D'Eath fusese la un serviciu 
funerar care nu avea numărul înregistrat. Oare apelul fusese o 
glumă proastă a criminalului? 

Adâncit în gânduri, ieşi din casă şi îl trimise înăuntru pe 
Norman Potting. Nu ar fi fost frumos să îl lase să se bucure de 
pipa sa, în lumina blândă a soarelui, de unul singur. 

Trecuse aproape o oră când sosiră primii ofiţeri de la 
investigaţii, printre care şi un foarte încruntat Joe Tindall. Omul 
îl agrea din ce în ce mai puţin pe Roy Grace. 

— Începe să devină un obicei de duminică, nu-i aşa, Roy? 

— Aveam şi eu o viaţă personală, replică scurt Grace, 
suferind de o lipsă a umorului. 

Tindall dădu din cap. 

— Mai sunt doisprezece ani, opt luni şi şapte zile până când 
mă pensionez. Calculez fiecare secundă nenorocită, spuse el. 

Grace îl conduse în casă, către baie, şi priveliştea care îl 
întâmpină nu îi îmbunătăţi deloc starea de spirit lui Joe Tindall. 
Lăsându-l acolo, Grace ieşi, trecu peste banda cu care poliţia 


înconjurase curtea şi îşi făcu loc calm prin mulţimea de vecini 
curioşi. Îşi dădu seama că de peste o oră nu se mai gândise la 
Cleo Morey. Era 11.30. Şase maşini de poliţie erau acum pe 
stradă şi vehiculul celor de la incidente majore tocmai sosise. 

Doi ofiţeri de la poliţia comunitară băteau la uşa casei vecine, 
începându-şi cercetarea din uşă în uşă. Grace se retrase într-o 
parte, unde să nu fie auzit de ceilalţi, sună la familia Somers şi îi 
ceru scuze lui Jaye că trebuia să amâne din nou întâlnirea. 
Dezamăgirea din vocea ei îl duru. Dar vor ieşi săptămâna 
viitoare, îi promise el. Ea părea însă că nu îl mai crede. 

Apoi sună la Cleo. Îi răspunse robotul. 

— Bună, spuse el. Am sunat să îţi spun că mi-a părut bine că 
am ieşit aseară. Dă-mi un telefon când eşti liberă. Ah, de dragul 
tău, sper că nu eşti la serviciu astăzi. Am aici un cadavru tare 
urât. 

Durerea sa de cap, sau mahmureala, se întorsese şi mai 
puternică, iar gâtul şi-l simţea de parcă era din glaspapir. 
Deprimat, se întoarse lângă Nicholl şi Potting, care stăteau 
afară, vorbind cu polițistul de gardă. 

— Vrea unul dintre voi să bea ceva? Eu cu siguranţă vreau. 

— Atât timp cât nu este apa de îmbăiat a domnului D'Eath, 
spuse Potting. 

Grace aproape că zâmbi. 

Kellie încercă să se mişte, dar durerea din braţe se înteţea la 
fiecare mişcare, sfoara, sau sârma, sau chestia cu care era 
legată întrându-i din ce în ce mai adânc în piele. Şi când încercă 
să ţipe, sunetul îi făcu să vibreze toată faţa şi îi rămase blocat în 
gură. 

— Mmmmmmmmmmmmmmmmmm. i 

Nu vedea nimic, nu îşi putea deschide ochii. În spatele 
imaginilor din capul său era întuneric total. Nu putea auzi decât 
sunetul sângelui năvălindu-i în urechi. Sunetul propriei frici. 
Tremura de frică şi de frig. Şi din cauza lipsei alcoolului. Avea 
gâtul uscat. Vroia să bea ceva. Vroia cu disperare o gură de 
votcă. Şi apă. 

Chiloţii îi îngheţaseră pe ea şi îi dădeau mâncărimi. Cu ceva 
timp în urmă, când dăduse drumul urinei pe care nu o mai putea 
reţine, se simţise ciudat, confortabil şi cald pentru câteva 


minute. Până când începuse să se răcească. Din când în când 
simţea mirosul; apoi rămânea doar izul de mucegai. 

Habar nu avea cât era ceasul. Sau unde se afla. Capul îi 
pocnea. O frică rece, îngrozitoare, îi intrase peste tot, i se 
răsucea prin vene. Îi era atât de frică, încât nu putea gândi clar. 
Doar din când în când avea impresia că auzea un sunet înfundat 
de trafic. O sirenă din când în când. Care venea să o salveze? 

Dar nu avea nici o idee unde se afla. Lacrimile i se adunaseră 
în ochii închişi. li vroia pe Tom, pe Jessica şi pe Max, vroia să le 
audă vocile, să le simtă braţele în jurul ei. Încercă să îşi aducă 
aminte de acele momente; acele momente confuze, care îi 
treceau cu viteză prin minte. 

O dusese pe Mandy Morrison acasă. Oprise maşina în faţa 
casei lor moderne din zona Tongdean Lane, pe un deal de lângă 
Stadionul Withdean. Stătuse în maşină, cu radioul deschis, 
aşteptând să o vadă pe Mandy intrând în casă şi să poată pleca. 

Mandy deschisese uşa, intrase, se întorsese, îi făcuse cu 
mâna şi închisese uşa. 

Apoi portiera din dreapta se deschisese. Şi cea din spatele ei. 
O mână dură ca fierul îi trăsese capul pe spate. Apoi ceva ud şi 
acru îi fusese pus la nas. Se scutură când îşi aduse aminte. Apoi 
ajunsese aici. 

Tremura fără să se poată controla. Şedea întinsă pe spate, pe 
o podea tare ca piatra. 

Se luptă, încercând din nou să îşi mişte braţele, dar durerea 
deveni de nesuportat. Încercă să îşi mişte picioarele, dar păreau 
cimentate împreună. Răsuflarea îi devenea mai rapidă, iar 
pieptul i se strângea. j 

Simţi lumină deasupra ei. Întunericul din spatele pleoapelor 
deveni un fum roşu. 

Apoi scoase un sunet înfundat de durere, în timp ce banda îi 
era smulsă de pe ochi, simțind că îi fusese luată jumătate din 
piele. Şi clipi, orbită de lumina bruscă. Un bărbat îndesat, cu un 
rânjet îngâmfat şi părul alb prins într-o coadă de cal, extrem de 
gras, într-o cămaşă largă descheiată până la buric, stătea 
deasupra ei. 

La început, se simţi uşurată; credea că bărbatul venise să o 
ajute. Încercă să îi vorbească, dar tot ce putea scoate era un 
sunet neînțeles. El se uită la ea fără să spună nimic, măsurând-o 
de sus până jos, pe gânduri. Apoi, în sfârşit, zâmbi şi inima ei 
tresări. Venise să o ajute; o va scoate de aici şi o va duce acasă 
la Tom, la Jessica şi la Max! 


Brusc, tipul scoase limba şi şi-o trecu repede peste buze, 
umezindu-le precum un şarpe. Apoi spuse cu un accent de 
american: 

— Arăţi ca o femeie care şi-o trage în fund. j 

Duse mâna la buzunar şi Kellie auzi un sunet de metal. În 
timp ce frica îi cuprindea fiecare celulă, văzu un lanţ delicat de 
argint între degetele lui. 

— Ți-am adus un cadou, Kellie, îi spuse insul cu o voce care 
sugera că el îi era acum cel mai bun prieten. Ţinu lănţişorul în 
faţa ei şi, în lumina slabă, ea nu îşi dădu seama ce medalion 
avea. Arăta ca un fel de gândac. 

— Te poţi relaxa, spuse el. Vom face câteva fotografii pentru 
albumul de familie. 

— Grrmnngg, răspunse ea. 

— Dacă eşti o fată bună şi faci exact ce îţi spun, s-ar putea să 
îţi dau ceva de băut. Votcă Stoli, spuse el. E preferata ta, nu-i 
aşa? 

Cu cealaltă mână, ridică o sticlă. 

— Nu aş vrea să mori de sete, adăugă el. Chiar ar fi o 
pierdere. 

— Deci, un nume potrivit pentru el. D'Eath, spuse Norman 
Potting, pronunţând death. 

Grace, Potting şi Nicholl stăteau la o masă în salonul 
lambrisat de la Black Lion, în Rottingdean, fiecare cu câte un 
pahar în faţă. Grace luă o gură, ţinând paharul aproape de nări, 
respirând sacadat aroma, încercând să scape de mirosul de acid 
sulfuric. Realiză că mâna îi tremura. De la mahmureală? De la 
ce văzuse dimineaţa? 

Îşi aminti un caz de la începutul carierei, când patrula 
noaptea şi fusese chemat la o sinucidere pe calea ferată Londra- 
Brighton. Un bărbat se aşezase pe linie la intrarea într-un tunel, 
iar trenul trecuse peste gâtul lui. Fusese nevoit să meargă de-a 
lungul căii ferate ca să îi recupereze capul. 

Nu va uita niciodată imaginea suprarealistă a acestuia în 
raza lanternei, lipsa aproape totală a sângelui şi tăietura 
precisă, chirurgicală. Mortul era un bărbat de vreo cincizeci de 
ani, cu o înfăţişare sănătoasă, de persoană care stătuse mult în 
aer liber. Grace ridicase capul ţinându-l de păr şi fusese 


surprins de cât de greu era. Al lui D'Eath fusese la fel de greu. 

Se uită la jocul de lumini al unui automat pe care nimeni nu îl 
folosea. Putea auzi chiar şi zgomotele sale joase. Era încă 
devreme; în local se aflau câţiva clienţi. Un bărbat îmbrăcat 
modern, de genul celor ce lucrează în presă, stătea lângă 
şemineu, bea ceva ce semăna cu Bloody Mary şi citea Observer. 
Un cuplu în vârstă, fără nici o expresie, stătea la câteva mese de 
ei, ca doi saci cu legume. 

Gândindu-se la programul zilei, care fusese serios compromis 
de moartea lui D'Eath, era preocupat de faptul că Nick Nicholl 
trebuia să discute cu detectivul care se ocupa de o crimă din 
Wimbledon, unde în urmă cu şase luni fusese descoperit 
cadavrul unei femei fără cap şi purtând un lănţişor cu un 
scarabeu ca medalion. Poate că ar fi mai bine să meargă el 
însuşi, ca un detectiv senior la un alt detectiv senior, nu să 
trimită un membru nou al echipei. Întorcându-se spre Nicholl, 
întrebă: 

— La ce oră te întâlneşti cu cel care investighează cazul din 
Wimbledon? 

— Trebuie să mă sune azi după-amiază. Tipul are un frate în 
Brighton; va veni aici ca să ia masa cu el. 

— Să îmi spui, ca să vin cu tine. 

— Da, domnule. 

Deşi avea aproape treizeci de ani, Nick era încă timid şi nu-i 
putea spune pe numele mic, aşa cum vroia Grace. Verifică lista 
din ce în ce mai lungă de notițe de pe agenda electronică. 
Mirosul de carne prăjită care venea din bucătărie îi chinuia 
stomacul deja maltratat. Va mai trece un timp până când va 
putea să înghită din nou o bucăţică de mâncare. Nu era sigur 
nici dacă era un lucru deştept să bea după ce luase atâtea 
pastile de paracetamol. Dar acesta era unul dintre momentele în 
care simţea nevoia să bea. 

Scoase telefonul din buzunar şi verifică dacă nu cumva se 
închisese - să nu rateze vreun apel de la Cleo. Se întrebă cum se 
descurca Glenn Branson, fiind puţin îngrijorat în privinţa 
acestuia. Silueta lui masivă, graţie căreia fusese, probabil, un 
dansator formidabil, ascundea un tip sensibil. Prea sensibil şi cu 
inima prea bună uneori. 

— Acid sulfuric, spuse Potting gânditor, gustând din băutură. 

Grace se uită la el. Natura nu fusese darnică cu sărmanul 
om; de fapt, ar fi putut fi catalogat drept urât. În ciuda 
rateurilor din ultima vreme, lui Grace i se făcu dintr-o dată milă 


de el, simțind că în spatele bravurii sale se ascunde o persoană 
tristă şi singură. 

Potting îşi puse paharul pe masă, băgă mâna în buzunar şi îşi 
scoase pipa. O duse la gură, apoi scoase o cutie cu chibrituri din 
celălalt buzunar. Nick Nicholl se uita fascinat. 

— Ai fumat vreodată, băiete? întrebă Potting. 

Tânărul detectiv dădu din cap. 

— Aşa m-am gândit şi eu; nu pari genul. Trăieşti sănătos, nu-i 
aşa? 

— Încerc, spuse Nicholl, bând din bere. Tata fuma. A murit la 
patruzeci şi opt de ani, de cancer la plămâni. 

Potting tăcu o secundă. Apoi întrebă: 

— Ţigări? 

— Douăzeci pe zi. 

Potting ridică pipa, îngâmfat. 

— Vezi tu, aici este diferenţa. 

— Nick este un sportiv foarte bun, interveni Grace. Vreau să 
îl iau în echipa mea de rugby la toamnă. 

— Sussex are nevoie de nişte sportivi buni acum, spuse 
Potting. Situaţia e cam strânsă! Ce meci au avut ieri cei de la 
Horlicks! Trei reuşite din zece încercări. Impotriva nenorociţilor 
de la Surrey! 

Scăpără un chibrit şi îşi aprinse pipa, scoțând un nor de fum 
cu miros dulceag, greţos, care se adună în jurul lui Grace. 
Potting continuă să pufăie până când tot tutunul se aprinse. 

În mod normal, lui Grace îi plăcea mirosul de tutun de pipă, 
dar nu şi în această dimineaţă. Indepărtă fumul cu mâna, 
urmărindu-l cum se ridică încet, în rotocoale, spre tavanul 
afumat. Moartea lui D'Eath putea fi o coincidenţă, se gândi el. 
Bărbatul era martor-cheie într-un proces împotriva membrilor 
unei reţele internaţionale de pedofilie. Existau suficiente motive 
pentru care mulţi ar fi vrut să îl vadă mort. 

Dar ceea ce fusese găsit pe cele două computere indica şi o 
altă posibilitate. Bryce fusese avertizat să nu contacteze poliţia. 
În mod corect, el ignorase ameninţarea şi o examinare a 
computerului său făcuse legătura cu cel al lui Reggie D'Eath. 
După nici douăzeci şi patru de ore, D'Eath era mort. 

Se auziră nişte zgomote enervante de la automat, apoi altele 
mai puternice, ca un xilofon. Potting şi Nicholl erau adânciţi 
într-o conversaţie despre crichet, iar Grace se cufundă în 
gândurile sale. Şi era atât de absorbit de ele, încât atunci când 
se întoarseră la maşină, aproape că nici nu remarcă informaţia 


pe care Potting, schimbând subiectul şi revenind la Reggie 
D'Eath, o scoase brusc la iveală. 

Veterinarul de la serviciul de urgenţă, care se prezentase 
drept Dawn, o femeie de vreo treizeci de ani din Australia, cu 
înfăţişare masculină, îngenunche lângă Lady, încă letargică. 
Ridică pleoapele câinelui şi îi examină pupilele în lumina unei 
lanterne. Max şi Jessica priveau curioşi. Tom stătea lângă ei. 
Detectivul, Glenn Branson, ieşise ca să dea un telefon. Tom se 
uita la câine, confuz. Ieri se dusese la poliţie, ignorând mesajul 
ameninţător care îi fusese trimis. Acum Kellie dispăruse, iar 
maşina îi fusese incendiată. 

„Oh, iubito, unde eşti?” 


Afară, sub razele soarelui de dimineaţă, Branson stătea cu 
telefonul la ureche, vorbind cu un agent de la Departamentul de 
Relaţii cu familiile, Linda Buckley, aranjând ca aceasta să vină 
acasă la Tom Bryce. 

Aproape imediat ce termină de vorbit, telefonul îi sună. Era 
un ofiţer de la Poliţia Rutieră, Dudley Bunting, pe care îl apelase 
mai devreme. Glenn îi spuse ce căuta şi că era foarte urgent. 
Bunting promise că va reveni cât de repede putea. 

— Astăzi am nevoie, spuse Branson. Nu în trei săptămâni. Se 
poate? 

Bunting păru că ezită. 

— Este duminică. 

— Da, ştiu, ar trebui să fiu la biserică. Şi sunt cu un tip căruia 
i-ar fi plăcut să îşi petreacă ziua cu soţia, şi cu cei doi copii ai lui 
cărora le-ar fi plăcut să-şi petreacă ziua cu mama lor; cu toate 
astea, se pare că cineva a răpit-o în mijlocul nopţii. Aşa că poate 
ai vrea să îţi sacrifici masa de duminică împreună cu socrii şi să- 
mi dai o mână de ajutor. 

Bunting îl asigură că i le va da chiar pe amândouă. 

În timp ce vorbea, altcineva îl apela: era Ari. Branson nu 
răspunse. Când termină, pe ecran apăru sigla unui mesaj, urmat 
de două sunete ascuţite. 

Detectivul se uită la firma sălii de gimnastică aflate pe partea 
cealaltă a drumului. GYM AND TONIC. Era un nume bun, se 
gândi el. Da, îi plăcea. Îşi trase un pumn în stomac pentru a-şi 


testa muşchii. Încă mai erau tari, dar trebuia să se întoarcă la 
sală repede; avusese o perioadă în care mergea zilnic; acum, se 
gândi el vinovat, era bine dacă se ducea de două ori pe 
săptămână. Dar, uitându-se la cerul senin şi simțind căldura 
soarelui, era ceva ce îl făcea să se simtă şi mai vinovat. Ari, soţia 
lui, şi copiii lor. 

Sammy avea opt ani şi Remi trei; le simţea lipsa în fiecare 
minut în care nu era cu ei. Şi, cu toate acestea, în ultimele zile 
abia dacă îi văzuse. Munca îi consuma din ce în ce mai mult din 
viaţă. 

Apăsă pe butonul pentru mesagerie şi ascultă mesajul lăsat 
adineauri, cu un ton repezit şi sarcastic, care devenea zilnic mai 
repezit şi mai sarcastic. 

„Glenn, îi duc pe Sammy şi pe Remi la plajă; ar fi drăguţ să ni 
te alături, de vreme ce a fost ideea ta. Le-ar plăcea să îşi vadă 
tatăl măcar o oră, în weekend. Poate vrei să mă suni. Numele 
meu este Ari, în caz că ai uitat. Sunt soţia ta.” 

Oftă adânc. Se certau din ce în ce mai des din cauza 
programului său. Ari părea că deja uitase că îşi luase liber 
weekendul trecut, când fuseseră la ziua de naştere a surorii ei, 
în Solihull, lăsând toată munca pe umerii lui Grace. Problema lui 
Glenn Branson era că avea ambiţie; vroia să avanseze în 
ierarhie, aşa cum făcuse şi Roy Grace. Dar asta însemna că 
lucrul peste program nu era ceva temporar. Aşa va fi şi în 
următorii douăzeci de ani. 

Puţini dintre colegii săi reuşiseră să împace serviciul cu 
mariajul; de multe ori se dovedea că numai ofiţerii căsătoriţi cu 
alţi ofiţeri, care îşi înțelegeau reciproc ritmul de lucru, erau 
fericiţi în căsătorie. La un moment dat, va trebui să decidă ce 
era mai important: munca sau familia. 

Ironia sorții era evidentă. La puţin timp după ce se născuse 
Sammy, când Glenn Branson lucra ca dansator într-un club de 
noapte, hotărâse că vrea să aibă o carieră de care fiul său să fie 
mândru şi atunci se înscrisese în poliţie. 

Era pe punctul de a o suna pe Ari, când o voce din spatele 
său îl întrerupse. Era Tom Bryce, iar bărbatul nu arăta deloc 
bine, având faţa palidă şi ochii speriaţi. 

— Pot să vorbesc undeva în linişte cu dumneavoastră, 
sergent Branson? întrebă el. 

— Desigur. 

Urcară în maşina lui Branson şi închiseră portierele. 

— Vreau să vă întreb dacă credeţi că suntem în pericol. Ar 


trebui să îmi duc copiii undeva? Să ne ascundem? 

Detectivul nu ştia ce să răspundă. Tăcu câteva minute, 
gândindu-se la moartea oribilă a lui Janie Stretton şi la 
avertismentul primit de Bryce pe e-mail. Apoi la soţia lui, care 
dispăruse. Nu putea să răspundă pentru că nu avea suficiente 
informaţii. Dacă i s-ar fi întâmplat lui acest lucru şi Ari ar fi 
dispărut? Putea să se uite în ochii lui Tom Bryce şi să îi spună să 
stea liniştit? 

Dar care erau opţiunile? O pază a poliţiei tot timpul? Se 
îndoia că ar fi posibil acest lucru dacă nu avea dovezi mai solide 
prin care să justifice cheltuiala în faţa lui Alison Vosper. Să îi 
ducă într-o casă din cele rezervate protecţiei martorilor? Roy 
Grace îl sunase în urmă cu jumătate de oră să îi spună despre 
moartea lui Reggie D'Eath. Deci aşa stăteau lucrurile în privinţa 
protecţiei martorilor. 

— Cred că trebuie să luăm în considerare posibilitatea ca 
soţia dumneavoastră să fi fost răpită, domnule Bryce. 

De acest lucru se temea şi Tom, deşi o vagă îndoială nu îi 
dădea pace. Cuvintele Jessicăi îi tot reveneau în minte. 

„Probabil că va vrea doar să bea votcă. Am văzut-o. Am 
promis să nu spun.” 

— Am aranjat să vină o polițistă de la Departamentul de 
Relaţii cu familia, continuă detectivul. Este o profesionistă; se va 
muta aici, dacă sunteţi de acord. Va organiza ture împreună cu 
colegul ei pentru a vă oferi tot timpul protecţie. 

— Asta aţi face în situaţia mea, detectiv Branson? 

— Da, răspunse el ezitând. Da. Pentru moment, în orice caz. 
Să vedem ce aflăm astăzi. 

Glenn Branson se uită în jos, incapabil să privească mai mult 
de o secundă în ochii bărbatului. Şi în timp ce rostea cuvintele, 
se gândea la el însuşi. „Dacă aş fi eu în locul lui, aş vrea ca 
Sammy şi Remi să rămână în casă?” 

Dar pur şi simplu nu ştia răspunsul. 

— Cartofi, spuse Norman Potting dintr-o dată. 

Cei trei poliţişti erau în maşină; se întorceau de la barul din 
Rottingdean şi mergeau spre sediul central al poliţiei, iar Nick 
Nicholl era la volan. Halba de bere, pastilele de paracetamol şi 
lipsa somnului îl moleşiseră pe Grace. 


— Cartofi? repetă Nicholl. 

— Am crescut la o fermă. Tata obişnuia să stropească 
plantele de cartofi cu acid sulfuric. Diluat, vreau să spun. Nu mi- 
a făcut nici un rău. 

— Acid sulfuric pe cartofi? Vorbeşti serios? 

Cuvintele „acid sulfuric” îi atraseră atenţia lui Grace. 

— Prietene, sunt tot timpul serios, spuse Potting. Acidul 
ucide larvele şi uşurează culesul. 

— Şi îi ucide şi pe cei care mănâncă din cartofi? întrebă 
Grace. 

— Toate chestiile astea cu produsele organice sunt o prostie, 
zise Potting. Nu-i nimic rău cu insecticidele. Uitaţi-vă la mine! 

— Mă uit, spuse Nicholl, privind în oglindă. 

— Nu am fost nici măcar o zi bolnav, în viaţa mea! 

„Tu eşti permanent bolnav”, se gândi Grace. 

— Lucruri inofensive în mâini potrivite, continuă Potting. 

— Nu cred că Reggie D'Eath ar fi de acord cu tine, îl 
contrazise Grace. 

— Tu le-ai da copiilor tăi cartofi care au fost stropiţi cu acid 
sulfuric? îl întrebă Nicholl. 

— Nu mi-aş face nici o problemă. 

— Eu mi-aş face, spuse Nicholl. 

După un minut de tăcere, Potting îl întrebă: 

— Câţi copii ai? 

— Primul este pe drum, trebuie să se nască din zi în zi, 
răspunse detectivul. Tu? ; 

— Doi din prima căsătorie. Unul din a doua. Incă doi din a 
treia. A doua fiică din a treia căsătorie are sindromul Down. Nici 
măcar nu-i văd prea des, spuse el melancolic. 

Nicholl era în mod evident afectat de răspunsul lui Potting. 

— Sindromul Down? 

Potting încuviință. 

— Îmi pare rău, spuse Nicholl. 

Potting ridică din umeri. 

— Se mai întâmplă, spuse el trist. E un copil bun, 
întotdeauna fericit. Ridică din nou din umeri. Fiecare familie are 
câte o problemă, nu crezi? 

— Şi mai eşti căsătorit? Cu a treia soție? 

Faţa lui Potting căzu. 

— Am renunţat. Îşi strânse buzele. Sunt burlac, liber şi 
fantezist. Ca şi detectivul Grace, aici de faţă. Şi îţi spun eu, aşa 
e cel mai bine. 


Nick Nicholl replică: 

— De fapt, eu am o căsnicie foarte fericită. 

— Eşti un bărbat norocos, spuse Potting. 

— Deci, dacă am căuta pe cineva care a avut suficient acid 
sulfuric încât să umple o cadă, ar trebui să căutăm un fermier? 
întrebă Grace, întorcând capul. 

— Sau pe cineva care aprovizionează fermele de cartofi, 
spuse Potting. Sau companiile de medicamente. Sau producători 
de acid citric şi lactic şi de uleiuri comestibile. Adezivi, 
explozivi, cauciuc sintetic. Apă şi purificatori. Producători de 
hârtie. Vopsitori de piele. Baterii de maşină. 

— Ar trebui să te duci la „Cine ştie câştigă”, spuse Nicholl, şi 
să ai ca domeniu principal acidul sulfuric. 

— M-am implicat într-un caz în urmă cu câţiva ani. Un tip din 
Croydon a aruncat cu acid sulfuric în faţa prietenei sale când 
aceasta l-a părăsit. Se pare că este o practică obişnuită într-o 
ţară din Africa. 

— Ce tip simpatic, spuse Nicholl. 

— Minunat. La asta poţi să te aştepţi de la negrotei. 

Acum Grace era livid. 

— Norman, în caz că nu ai remarcat, avem o persoană de 
culoare în echipă. Dacă mai faci o singură remarcă rasistă sau 
homofobă, te voi suspenda din funcţie. E ceva ce nu înţelegi? 

După câteva secunde de tăcere, Potting spuse: 

— Imi pare rău, Ray. Imi cer scuze. Nu a fost foarte 
diplomatic din partea mea. E un tip în regulă detectivul 
Branson. 

„Chiar dacă este negru?” îi veni lui Grace să întrebe. Dar nu 
spuse decât: 

— A fost nevoie de câteva găleți ca să umple cada. Vecinii 
trebuie să fi văzut ceva... toate abţibildurile alea cu „Patrula 
cetăţenească”. Două treburi pentru tine, Norman. In primul 
rând, află de la echipa care merge din casă în casă dacă a fost 
văzut vreun vehicul străin pe stradă în ultimele zile. In al doilea 
rând, află dacă există furnizori sau utilizatori de acid sulfuric în 
zonă. 

— Inainte sau după ce verific registrele firmei Barry şi Claire 
Escorts, Douăzeci şi patru din şapte, şefu'? 

— Va trebui să faci mai multe lucruri odată, Norman, ca noi 
toţi. 

Două sunete ascuţite îi spuseră lui Grace că are un mesaj. Se 
uită la ecran şi văzu că era de la Cleo. Instantaneu, starea de 


spirit i se îmbunătăţi. Apoi, când îl citi, se descurajă. 

Camera de vizionare aflată la dispoziţia echipei care se ocupa 
de incidentele majore era un cub mic şi fără ferestre, la câţiva 
metri de biroul principal. Ilnăuntru erau doar Glenn Branson şi 
Tom Bryce şi totuşi părea aglomerat, aproape claustrofobic. 
Încă un exemplu, după părerea lui Branson, al modului deficitar 
în care fusese gândită transformarea clădirii. 

Tom Bryce stătea la birou, cu un monitor în faţa lui, iar în 
stânga un video şi mai multe CD-uri. În aparatul video era o 
casetă de la camerele de supraveghere din Gara Preston Park, 
prima la nord de Brighton, folosită de navetişti datorită 
amplasării convenabile către ieşirea din Brighton şi posibilităţii 
de a parca gratuit pe străzile din jur. Era gara unde coborâse 
idiotul care stătuse lângă el marţi seară şi care uitase CD-ul în 
tren. 

Ofiţerul Bunting se mişcase repede. La două ore după 
telefonul lui Glenn Branson, făcuse rost de înregistrările de pe 
peronul de sud al Gării Preston Park, la ora sosirii trenului cu 
care călătorise Tom. 

Tom se chinuia să se concentreze, dar nu putea pentru că era 
extrem de îngrijorat cu privire la Kellie. Tremura din cauza 
faptului că nu mâncase nimic toată ziua şi băuse prea multă 
cafea. Îşi simţea stomacul ca şi cum ar fi fost plin de sârmă 
ghimpată. Deodată, îi sună telefonul. 

Se uită la ecran şi văzu un număr necunoscut. 

Mai bine aş răspunde, spuse el. 

Branson încuviinţă. 

Era Lynn Cottesloe, cea mai bună prietenă a lui Kellie, care 
locuia în Brighton şi întreba dacă aflase ceva, voind să ştie dacă 
ea şi soţul ei puteau ajuta cu ceva. Să le aducă nişte mâncare? 
Să stea cu copiii? Tom îi mulţumi şi îi spuse că ofiţeri de la 
Departamentul de Relaţii cu familia stăteau la ei. Ea îl rugă să 
sune imediat ce avea noutăţi, iar el promise că aşa va face. Apoi 
se întoarse la casetele video. 

Prima cameră surprinsese peronul în lung, dintr-un punct 
foarte bun. Un tren tocmai intra în gară. Un ceas din colţul 
drept, sus, arăta ora 19.09. 

— Acesta este Thameslink, de la compania London Bridge, îl 


informă Glenn Branson. Trenul dumneavoastră soseşte în două 
minute. 

_ Tom derulă înainte, apoi opri când un alt tren intra în gară. 
Îşi simţea nervii întinşi. Trenul încetini, apoi opri. Uşile se 
deschiseră şi aproximativ treizeci de persoane coborâră pe 
peron. Tom îngheţă imaginea şi se uită la fiecare figură cu 
atenţie. Idiotul nu era. 

— Acesta este trenul? întrebă el. 

— Cu siguranţă. Expresul din Victoria de la ora 18.10, cel pe 
care mi-aţi spus că l-aţi luat, răspunse Branson. Lăsaţi caseta să 
meargă puţin, poate că nu a coborât toată lumea. 

Tom apăsă pe buton şi călătorii reveniră la viaţă. Se uită la 
uşile deschise ale trenului, dintre care multe începuseră să se 
închidă. Incercă să îşi dea seama în ce vagon stătuse. Fusese al 
patrulea de la locomotivă; presupunea că se uita acum la el. 

Apoi îl văzu. 

Bărbatul mare, cu faţa de copil, îmbrăcat cu o cămaşă în stil 
safari şi pantaloni fără formă, cu o geantă în mână. Acum păşea 
pe peron şi se uita cu atenţie ca şi cum s-ar fi asigurat că locul 
era sigur înainte de a cobori. 

Sigur de ce? se întrebă Tom, îngheţând imaginea. 

Bărbatul se opri la jumătatea pasului, cu pantoful stâng în 
aer, cu faţa îndreptată uşor către camera de supraveghere, dar 
fără să arate că ar fi conştient de prezenţa ei. Pe faţa lui era 
vizibilă o expresie preocupată. Tom porni caseta din nou, dar în 
câteva secunde îngrijorarea bărbatului păru să dispară şi acesta 
începu să meargă, aproape vesel, către ieşire. Opri din nou 
caseta şi spuse: 

— Acesta este. 

Branson se uită şocat la bărbat. 

— Focalizaţi pe figura lui, vă rog. 

Tom roti un buton şi mări imaginea cu o mână tremurândă, 
până când se fixă asupra feţei idiotului. 

— Sunteţi sigur? 

Tom încuviinţă. 

— Da. El este. Cu siguranţă. 

— Nu vă înşelaţi? 

— Nu. 

— E foarte interesant, spuse detectivul. 

— Ştiţi cine este? 

— Da, spuse Branson cu o voce aspră. Ştim. 

Cu puţin înainte de ora 17, sergentul Jon Rye stătea la biroul 
său din Departamentul IT, lucrând la calculatorul lui Tom Bryce, 
când îi sună telefonul pe linia directă. Ridică receptorul: 

— Jon Rye. 

— Bună ziua. Sunt Tom Bryce... Sunt în sediul 
dumneavoastră, în camera de vizionare... Mă întrebam dacă... 
dacă aţi terminat cu calculatorul meu... Aş putea veni... să-l iau? 
Trebuie să lucrez în seara asta. Trebuie să... să mă pregătesc 
pentru o întâlnire foarte importantă de mâine. Ce ziceţi? 

„Grozav! Tu trebuie să lucrezi, iar eu trebuie să ajung acasă 
şi să îmi salvez căsnicia”, se gândi Jon Rye. Duminică după- 
amiază, în departament mai erau doar el şi Andy Gidney, în 
partea cealaltă a camerei. Trist, într-adevăr. 

Gidney, cu căştile pe urechi, stătea aplecat asupra tastaturii, 
încercând să spargă codul la care se chinuise toată săptămâna. 
Avea biroul plin de cutii goale de Cola şi pahare de plastic de 
cafea, de la automat. 

Rye era îngrijorat din cauza ciudatului; părea un suflet 
rătăcit. Cel puţin el, când părăsea clădirea, avea la cine să se 
ducă. Poate că Nadine era uneori acră, dar îi punea o cină pe 
masă şi, în plus, avea copiii cu care să vorbească. Un fel de 
normalitate. Dar care era normalitatea lui Gidney? 

Adică, se gândi el, care era normalitatea fiecăruia aici? 
Inclusiv a sa? În cea mai mare parte a timpului de lucru nu 
făceau decât să vizioneze filme pornografice la computere 
confiscate. Şi majoritatea acestora nu erau de genul pozelor 
incitante, dar cuminţele, din Playboy; erau bărbaţi maturi cu 
copii în vârstă chiar şi de doi ani. Ceva ce el, nici într-un trilion 
de ani, nu va putea înţelege. Cum puteau chestiile de genul 
acesta să excite pe cineva? Cum puteau oamenii să facă aşa 
ceva unor copii nevinovaţi? Cum putea un bărbat de patruzeci 
de ani să sodomizeze un copil? Şi apoi să trăiască ştiind ce a 
făcut? 

Din nefericire, răspunsul era prea simplu şi prea des întâlnit. 

Ştia exact ce ar fi făcut dacă ar fi prins pe cineva luându-se 
de copiii lui când aceştia fuseseră mici; ar fi implicat o lamă şi o 
lampă de sudură. 

Brusc răsună o melodie electronică bizară, care îi devenise 
enervant de familiară. Telefonul mobil al lui Gidney. Ciudatul îşi 


luă casca de pe o ureche şi răspunse cu o voce fără nuanţă, 
golită de orice emoție: 

— Salut. 

Rye ştia oarecum unde locuia Gidney; undeva departe în The 
Level, spre pista de curse, într-un cartier-dormitor. Era o zonă 
cu multe case în stil victorian, construite iniţial ca ateliere, 
acum locuite în mare parte de studenţi şi tineri singuri. La cine 
se ducea acasă ciudatul? Dacă se ducea vreodată. La o conservă 
de fasole? La un alt calculator? La ziarul Guardian pe care îl 
aducea întotdeauna la subsuoară când venea la serviciu, dar pe 
care se părea că nu îl citeşte niciodată, şi la o grămadă de 
reviste tehnice? 

— Mai am nevoie de jumătate de oră, îi răspunse Rye lui Tom 
Bryce. Aşteptaţi sau aţi dori să trec să vi-l aduc în drum spre 
casă? 

— Da. Am copiii, trebuie să mă întorc. Mulţumesc, spuse 
Bryce. Aş aprecia dacă aţi putea veni. _ 

— Bine, am adresa dumneavoastră. Vin cât de repede pot. Îşi 
verifică ceasul pentru a se asigura că îi rămâne suficient timp să 
ajungă acasă la emisiunea de care era dependent, 7op Gear. 
Deşi trecuseră câţiva ani de când nu mai lucra la Circulaţie, încă 
mai rămăsese cu sufletul acolo. 

În timp ce lăsa receptorul, îl văzu pe Gidney, îmbrăcat în 
hanorac şi cu rucsacul lui mic în spate, îndreptându-se spre uşă. 
Fără „La revedere”, fără nimic. Doamne, omul nu se dezminţea! 


Examinarea computerului dură mai mult decât se aşteptase 
şi Rye realiză vinovat că trecuse mai bine de o oră şi jumătate 
de când vorbise cu Tom Bryce. În sfârşit, când era pe punctul de 
a se ridica, îi sună telefonul. 

Era un operator de la centrul de primire a apelurilor dintr-o 
clădire de la Mailing House, sediul poliţiei unde erau preluate 
apelurile telefonice de la cetăţeni. 

— Departamentul IT? întrebă operatorul. 

Rye inspiră adânc, rezistând tentaţiei de a-i spune bărbatului 
că formase greşit. 

— Sergent Rye la telefon. 

— Am un client care se plânge că cineva îi foloseşte 
conexiunea internet wireless fără permisiunea sa. 

— O, la naiba, exclamă Rye, aproape explodând; chiar nu 
avea timp pentru asta. Dacă are o conexiune de internet 
wireless, nu trebuie decât să-şi activeze criptarea pentru a o 


proteja! 

— Nu aţi dori să vorbiţi cu el? întrebă operatorul. Este al 
treilea telefon pe care îl primim de la el în ultima lună. Este 
destul de agitat. j 

„Bine a venit în club”, se gândi Rye. În silă, răspunse: 

— Fă-mi legătura. 

Câteva secunde mai târziu auzi vocea răguşită a unui bărbat 
în vârstă, cu un puternic accent german. 

— Bună ziua, numele meu este Andreas Seiler. Sunt inginer; 
acum am ieşit la pensie, dar am lucrat în construcţia de poduri. 

Apoi se auziră numai paraziți. Rye aşteptă puţin. Apoi, pentru 
a rupe tăcerea şi a vedea dacă bărbatul mai este la telefon, 
spuse: 

— Vorbiţi cu sergentul Rye din Departamentul IT. Cu ce vă 
pot ajuta? 

„Nu am nevoie urgentă de un pod”, era tentat să adauge. 

— Mulţumesc. Cineva îmi fură internetul. 

Rye se uită la ceasul computerului. 18.35. Vroia să termine 
conversaţia şi să plece acasă. lar operatorul ar fi putut preciza 
că bărbatul vorbea de parcă nu ar fi ştiut engleză. 

— Vă fură internetul? Nu prea înţeleg ce vreţi să spuneţi. 
Domnule? 

— Descărcăm nişte planuri de la un coleg din compania în 
care am lucrat, pentru un pod în portul din Kuala Lumpur. Apoi 
transferul a fost încetinit atât de mult, încât planurile s-au mai 
descărcat. S-a mai întâmplat acest lucru. 

— Domnule, cred că aveţi o problemă fie cu furnizorul de 
internet, fie cu propriul computer, spuse Rye. Ar trebui să îi 
sunaţi pe cei de la suport tehnic. 

— Bineînţeles că am făcut asta. Am verificat şi calculatorul. 
Nu sunt probleme. Este afară. Mă gândesc că este vorba de 
bărbatul din duba albă. 

Acum Rye era puţin cam nedumerit. Şi din ce în ce mai 
enervat de insul care îi irosea timpul. 

— Un bărbat într-o dubă albă vă încetineşte conexiunea la 
internet? 

— Da, aşa este. 

— Îmi cer scuze, domnule... Rye se uită la notițe. Domnule 
Seiler. Sunt un pic încurcat. Unde vă aflaţi acum? 

— Sunt elveţian, dar în prezent lucrez în Brighton. 

— Unde în Brighton, domnule? 

— Strada Freshfield. 


— Bine. Rye cunoştea zona. O stradă extrem de largă, pe un 
deal, cu case din cărămidă, cu două sau trei etaje, multe din 
cele mai mari transformate în apartamente. Conexiunea 
dumneavoastră la internet... sunteţi pe bandă largă? 

— Da. 

— Aveţi o conexiune wireless? 

— Adică Airport? Wi-fi? 

— Da. 

— Da, asta am. 

Rye îşi zâmbi, realizând că probabil aceasta era problema 
omului. 

— Aveţi conexiunea wireless criptată? 

Ezitând, bărbatul întrebă: 

— Criptată? Nu cred. Vedeţi, locuiesc la fiul meu; acum 
lucrez la calculatorul lui. 

— Ca să folosiţi conexiunea, vă cere o parolă? 

— Nu îmi cere. 

Fără parolă, orice trecător care avea un card de internet 
wireless în laptop putea folosi conexiunea altcuiva. Lui Rye i se 
întâmplase de vreo două ori, din greşeală, în timp ce stătea în 
maşina de poliţie cu laptopul deschis. Şi, îşi spuse cu un 
sentiment de vinovăţie, nici el nu se deranjase să îşi protejeze 
propria conexiune. 

— Duba este acum afară? 

— Da. 

— Puteţi să citiţi numărul de înmatriculare? 

Bătrânul inginer îi citi numărul. Rye îl notă în carneţel, fără 
un motiv anume. 

— Sfatul meu ar fi să vă criptaţi conexiunea şi acest lucru îl 
va opri. 

— O să vorbesc cu fiul meu. 

— O idee bună, domnule. 

Ray termină convorbirea şi închise. Apoi, sătul, hotărî că 
restul colegilor ar trebui să ştie că duminică seară, la ora 18.40, 
el era la birou, şi decise să înregistreze telefonul în baza de 
date. 

Scrise numele său şi departamentul, tastă numărul de 
înregistrare şi descrierea dubei, apoi relată incidentul: 
„Detectare de reţea wireless. Sergent Rye a rezolvat problema 
la telefon.” 

Ştia că este copilăreşte, dar acest lucru îi îmbunătăţi starea 
de spirit. 


De asemenea, avea să ducă la nişte rezultate pe care el unul 
nu le-ar fi putut prevedea vreodată. 

— Am găsit lasagna în frigider, anunţă ofiţerul pentru 
relaţiile cu familia în timp ce Tom intra în bucătărie, cu Jessica 
ţinându-l de un picior şi Max de celălalt, ca şi cum ar fi fost 
îngroziţi că, dacă îi vor da drumul, va dispărea, la fel ca mama 
lor. Aţi vrea să vă gătesc ceva pentru cină? 

Tom se uită mut la ofiţerul Buckley; nici nu se gândise la 
cină. Nu se putea gândi decât la expresia de pe faţa detectivului 
Branson când i-l arătase pe idiotul din tren, în înregistrările 
camerelor de supraveghere. La răspunsul scurt şi ciudat al 
acestuia atunci când îl întrebase dacă îl cunoşteau: „Da. Îl ştim.” 
Şi la refuzul lui de a mai spune orice altceva în legătură cu el. 

Întorcându-se către agentă, Tom răspunse: 

— Da, mulţumesc, ar fi bine. 

— Este câte ceva în frigider: roşii, salată, ridichi. Aş putea să 
fac o salată. 

— Minunat, spuse el. 

Lady intră pe uşiţa pentru câini, se uită la Tom şi lătră o 
dată, apoi dădu din coadă, veselă din nou. 

— Ţi-e foame, Lady? 

Ea lătră din nou, apoi îl privi, aşteptând. 

— Nu îmi place salata! protestă Max. 

— Mie îmi place doar salata de la mami! spuse Jessica într-un 
fel de solidaritate. 

— Asta e salata de la mami, spuse Tom. Ea a cumpărat-o. 

— Dar nu ea o face, zise Max. 

— Această doamnă foarte drăguță o va prepara în locul ei. 

Tom luă castronul câinelui şi începu să îl umple cu biscuiţi 
uscați. Apoi deschise o conservă specială. Veterinarul nu putuse 
stabili ce fusese în neregulă cu câinele; probabil un virus. 
Detectivul întrebase dacă era posibil să fi fost drogată, iar 
veterinarul îi spusese că da. Trebuia să trimită o mostră de 
sânge la laborator, iar analiza ar putea dura câteva zile. 
Branson îl rugase să facă acest lucru. 

— Am găsit nişte îngheţată de lămâie delicioasă în 
congelator, spuse veselă agenta. O să mâncăm îngheţată la 
desert! 


— Eu vreau îngheţată de la mami, spuse Max. 

— Eu vreau de ciocolată sau căpşuni, ceru Jessica. 

Tom schimbă o privire cu poliţista. Avea în jur de treizeci şi 
cinci de ani, părul blond, scurt, o expresie prietenoasă şi o fire 
caldă, dar hotărâtă. Părea o persoană care putea face faţă 
multor situaţii. Ridicând din umeri, puse castronul pe podea şi 
se întoarse spre Max. 

— Este îngheţata de la mami, da? 

Max se uită la el cu nişte ochi mari şi rotunzi, care păreau 
complet goliţi de expresie. Tom nu putea citi în ei, nu îşi putea 
da seama ce simţea exact fiul său. Sau fiica sa. 

Sau el însuşi. 

Vroia cu disperare să o mai întrebe pe Jessica despre votca 
pe care spusese că o bea Kellie. Despre ce dracului fusese 
vorba? 

— Nu îmi place îngheţata de lămâie, spuse Jessica. 

Tom îngenunche şi puse un braţ în jurul ei. 

— Nu avem cu alte arome în seara asta. O să îţi cumpăr de 
ciocolată şi căpşuni mâine, ce zici de asta? 

Fiica sa nu avu nici o reacţie. 

— Ia-l pe tata în braţe, iubito. Am nevoie de o îmbrăţişare. 

— Când se întoarce mami acasă? 

Ezită un moment, întrebându-se ce să îi răspundă. Adevărul, 
pe care nici el nu îl ştia? O minciună nevinovată? Să mintă era 
mai uşor. E 

— Curând. Îşi luă fiica în braţe. Facem baie? 

— Vreau să îmi facă baie mami. 

— S-ar putea ca mami să nu vină acasă până mai târziu, aşa 
că astăzi îţi face baie tati. Bine? j 

Ea se uită într-o parte, îmbufnată. În sufragerie, auzi sonorul 
televizorului: sunete de clopoței, scârţâit de roţi, o voce ascuţită 
cu accent american protestând cu privire la ceva. Max se uita la 
Familia Simpson. Bine. Cel puţin asta îl va ţine ocupat până la 
cină; sau ar trebui să îi facă şi lui baie? 

Brusc, realiză cât de puţine ştia despre obişnuinţele copiilor, 
despre rutina casei. O umbră întunecată şi o frică teribilă îl 
cuprinseră. Mâine dimineaţă trebuia să facă o prezentare 
importantă în faţa celor de la Land Rover. Directorul lor de 
marketing spusese ceva despre un contract important. Daca 
Kellie nu se întorcea în noaptea asta, pur şi simplu nu ştia cum 
se va descurca. 

„O, Doamne, iubita mea Kellie, te rog, întoarce-te! Te iubesc 


atât de mult!” 

La capătul scărilor, o duse pe Jessica în dormitor, apoi 
închise uşa şi o întinse în pat. Se aşeză apoi lângă ea. 

— Jessica, poate tati să te întrebe ceva legat de ce ai zis azi- 
dimineaţă despre mami? Am spus că o să o întrebăm pe mami ce 
vrea să facă dacă se întoarce la timp şi tu ai răspuns: „Probabil 
că va vrea doar să bea votcă.” Îţi aduci aminte? 

Jessica se uita tăcută înainte. 

— Îţi aduci aminte că ai spus asta, iubito? Bosumflată, ea 
răspunse: 

— Şi tu bei votcă. 

— Da, beau. Dar de ce ai spus asta? 

Jos, o auzi pe Lady lătrând. Apoi ţârâi soneria. Max strigă: 

Tom, cu inima bătându-i de bucurie, alergă pe scări. Max 
deja deschidea uşa de la intrare. 

În prag stătea sergentul Jon Rye, cu laptopul său. 

Roy Grace, la birou împreună cu restul echipei, trecea în 
revistă ultimele incidente înregistrate în baza de date. Era ora 
19.45, duminică seară, şi cu toate că nu îi era foarte foame, 
simţea că îl ia tremuratul din cauza lipsei de zahăr sau a 
excesului de cofeină, ori de la amândouă. Li era din ce în ce mai 
greu să se concentreze. Nici Cleo Morey nu îl ajuta. La fiecare 
câteva minute, gândul i se întorcea la mesajul ei de dimineaţă. 

Verifica ultimele date cu privire la Reggie D'Eath, când simţi 
că îl bate cineva pe umăr. 

— Salutare, bătrâne! 

Îşi ridică privirea. Branson, care ieşise din încăpere în urmă 
cu ceva timp, se întorsese cu o cutie mare cu gogoşi de la 
magazinul de peste drum. Împărţi câte una fiecăruia. 

Grace o luă pe a sa şi ieşi din birou, hotărât să îşi 
dezmorţească puţin oasele. Branson i se alătură în hol. 

— Eşti bine, bătrâne? Arăţi ca dracu”. 

Grace muşcă din gogoaşă, lingându-şi zahărul de pe buze. 

— Mersi. 

Coborând vocea, Branson spuse: 

— O păsărică mi-a şoptit că tu şi Cleo Morey v-aţi făcut de 
cap noaptea trecută în „Latin in the Lanes”. 


Grace se uită surprins la el. 

— Da? 

— Ea e cea care îţi place? 

— Doamne, trăim într-un oraş tare mic! 

— E o planetă mică, omule! 

— De unde ştii cine era? 

Detectivul se bătu cu degetul peste obraz. 

— Doar tu m-ai învăţat! Una dintre primele reguli pentru a fi 
un bun detectiv: construieşte-ţi reţeaua de informatori. 

Grace dădu din cap, jumătate amuzat, jumătate enervat. 

— Ai văzut filmul Police? Gerard Depardieu era un poliţist 
care se baza pe informatori pentru a înhăţa nişte traficanţi de 
droguri. Un film foarte bun. 

— Nu l-am văzut. 

— E bun. Îmi aducea aminte de tine. Deşi avea nasul mai 
mare. 

— Semăn cu Gerard Depardieu? 

Branson îi dădu una. 

— Nu, mai mult cu Bruce Willis. 

— Aşa e mai bine. 

— Semeni cu fratele mai puţin norocos al lui Bruce Willis. 
Sau poate cu tatăl lui. 

— Chiar ştii cum să faci un om să se simtă bine în pielea lui. 
Tu semeni cu... 

— Cu cine? Will Smith? 

— În visele tale! 

— Deci, spune-mi mai multe despre tine şi domnişoara 
Morey. 

— Nimic de spus. Am luat cina. 

— În interes de serviciu, bineînţeles? 

— Desigur. 

— Chiar şi în taxi? insistă Branson. 

— lisuse! Fiecare taximetrist din Brighton şi Hove te 
informează pe tine? 

— Nu, doar vreo doi. Am avut noroc. 

Grace nu ştia dacă să fie mândru de protejatul său, care 
devenise un detectiv atât de eficient, sau să se enerveze. 

Întrerupându-i gândurile, Branson îl întrebă: 

— Şi i-a plăcut costumaţia ta? 

— A spus că am nevoie de un croitor nou şi că tu eşti varză. 

Branson părea atât de nefericit, încât lui Grace îi păru rău. 

— Stai liniştit. De fapt, nu a spus nimic. 


— La naiba, asta e şi mai rău! 

— Avem de-a face cu două crime şi o femeie dispărută; putem 
schimba subiectul? 

— Nu schimba subiectul! Cleo Morey! E foarte frumoasă. 
Adică, dacă nu aş fi fericit în căsătorie... Intelegi? Dar... cum de 
nu te gândeşti la ce face, omule? 

— Nu a venit cu nici un cadavru la întâlnire, aşa că a fost 
uşor. 

Branson dădu din cap, reţinându-şi un zâmbet. j 

— Hai. De la cap la coadă. Nu fă pe modestul cu mine. Imi 
spui? 

— Nu am de ce să fac pe modestul. Are un prieten, bine? De 
fapt, un logodnic. Din întâmplare, a uitat să îl menţioneze. 

— Îţi baţi joc de mine! 

Grace îşi scoase mobilul şi îi arătă mesajul primit dimineaţă: 

„Nu pot vorbi pentru moment. A venit logodnicul meu. Te sun 
mai târziu. CXXX” 

După câteva secunde, Branson spuse: 

— Tipul e istorie. _ 

— Asta era la miezul zilei. Încă nu a sunat. 

— Trei săruturi. Crede-mă, s-a dus. 

Grace băgă restul gogoşii în gură. Era atât de bună, încât ar 
mai fi putut mânca una. 

— Asta e încă una dintre presimţirile tale? 

Detectivul se uită la el cu coada ochiului: 

— Nu mă înşel chiar de fiecare dată. 

Cleo nu fusese la serviciu astăzi. Dacă ar fi fost, Grace s-ar fi 
dus să asiste la autopsia lui Reggie D'Eath, deşi acest lucru nu 
ar fi fost necesar. Un alt detectiv fusese numit să investigheze 
acest caz. 

— Vom vedea, spuse el. 

Grace îşi aduse aminte de o expresie pe care obişnuia să o 
folosească mama lui: „Timpul va decide.” Soarta. Ea crezuse 
foarte mult în soartă, dar el nu îi împărtăşise niciodată credinţa 
- deşi pe ea o ajutase atunci când suferise şi fusese răpusă de 
cancer. Dacă credeai într-o putere superioară, care hotărâse 
deja totul pentru tine, din unele puncte de vedere erai norocos. 
Oamenii credincioşi erau norocoşi; îşi putea lăsa toate 
responsabilităţile în seama lui Dumnezeu. În ciuda atracției sale 
către supranatural, Grace nu putuse niciodată să creadă într-un 
Dumnezeu care avea un plan pentru el. 

Intră înapoi în cameră şi se duse la birou. Pe panourile mari, 


albe, era prinsă una dintre fotografiile pe care i le făcuse 
dimineaţă lui Reggie D'Eath în baie şi o fotografie a lui Kellie 
Bryce - cea pe care Branson o dăduse presei, posturilor de 
poliţie din ţară şi staţiilor portuare. 

Mâine dimineaţă, Cassian Pewe, arogantul detectiv inspector 
de la Met, începea să lucreze împreună cu el la acest caz. Era 
sigur ca naiba că, dacă nu va avea rapid un rezultat cu privire la 
moartea lui Janie Stretton, Alison Vosper îl va pune pe Pewe să-i 
sufle în ceafă. Întorcându-se către Branson, întrebă: 

— Glenn, cât de sigur eşti că Tom Bryce nu şi-a ucis soţia? 

De fiecare dată când o femeie era dată dispărută în 
circumstanţe suspecte, primul bănuit era soţul sau iubitul, până 
când putea fi eliminat de pe listă. 

— Aşa cum am spus şi la şedinţă în urmă cu o oră, sunt foarte 
sigur. L-am înregistrat când îl interogam aici, înainte de a ne 
uita la înregistrări, şi pot să duc caseta la analiză, dar nu cred 
că este nevoie. Ar fi trebuit să îi lase pe cei doi copii singuri în 
casă în mijlocul nopţii, să îşi ucidă soţia, să îi care cadavrul 
undeva, apoi să conducă până pe Ditchling Beacon, să îşi 
incendieze maşina şi să meargă pe jos opt kilometri înapoi. Nu 
prea cred. 

— Atunci, unde este? Crezi că ar fi putut fugi cu un amant? 

— Nu cred că şi-ar fi incendiat maşina, dar cred că şi-ar fi 
luat cu ea geanta şi nişte haine. 

— Ar putea fi o acoperire bună... să îşi incendieze maşina. 

Branson era ferm. 

— Nu. În nici un caz. 

— Aş vrea să îl văd pe acest domn Bryce. Hai să mergem la 
el. 

— Acum? În seara asta? Am putea merge, dar tipul este 
destul de tulburat; încearcă să se descurce cu copiii. Am aranjat 
ca nişte ofiţeri de la Departamentul de Relaţii cu familia să stea 
cu el. Aş prefera să mergem dimineaţă, dacă soţia lui nu apare. 

— Ai vorbit cu părinţii bonei? 

— Da. Erau în pat când fata s-a întors acasă. I-a strigat pe la 
1.45 să le spună că a venit. Au auzit o maşină care pleca, atât. 

— Vecinii lor? 

— Nu sunt chiar aşa de mulţi pe strada aia, pe Nob Hill. Am 
fost pe acolo, nimeni nu a auzit sau văzut ceva. 

— Ai verificat toate camerele de supraveghere de pe stradă? 

— Mai aştept; sunt verificate toate înregistrările de la ora 1 
până când am primit telefonul. Nimic deocamdată. 


— Ai aflat ceva despre ei, ca familie? 

— Am vorbit cu vecinii lor de alături, un cuplu în vârstă. El 
are doi metri înălţime, iar ea fumează atât de mult, încât abia 
puteam să văd în camera lor. Se pare că era prietenă cu doamna 
Bryce, Kellie. Îi ajută şi stă cu copiii în caz de urgenţă, chestii de 
genul acesta. Mi-a spus că au probleme cu banii. 

Grace ridică o sprânceană, cu interesul crescut: 

— Da? 

— Nu ţi-ai da seama după casa lor. Au un grătar dat dracului, 
care arată ca turnul de control din Houston, probabil că a costat 
câteva mii. Au o bucătărie modernă, televizor cu plasmă, tot ce 
trebuie. 

— Probabil că de asta au probleme cu banii, spuse Grace. Ar 
fi putut să dea foc maşinii pentru a încasa asigurarea. 

Branson se încruntă. 

— Nu m-am gândit la asta. Obține cineva bani din asigurarea 
maşinii? 

— Ar trebui aflat dacă este maşina lor sau e luată în rate. 
Dacă au încercat să o vândă de curând. Cei de la IT au o copie 
după memoria calculatorului său. Pune-i să verifice dacă au fost 
date anunţuri de vânzare a maşinii pe internet, de pildă pe 
Autotrader. Ar putea să fi aranjat dispariţia împreună. 

Cu cât se gândea mai mult, cu atât devenea mai agitat. 
„Probleme financiare”, îşi spuse el. Ar putea să fie o pistă falsă, 
dar merita cercetată. Uneori oamenii erau foarte inventivi 
pentru a-şi acoperi cheltuielile. Se uită la Bella Moy care lua o 
pastilă; de la gogoaşă, avea o urmă de zahăr pe tastatură. Nick 
Nicholl era la telefon, foarte concentrat. 

Norman Potting era şi el la telefon, verificând listele 
clienţilor de la BEE-247, fără îndoială supărându-i pe unii, se 
gândi Grace răutăcios. Nu că ar fi făcut el pe moralistul în 
privinţa prostituţiei; fuseseră câteva ocazii în ultimii nouă ani 
când ridicase receptorul pentru a suna la numerele din 
reclamele din Argus, dar de fiecare dată umbra lui Sandy parcă 
îl privea de peste umăr. Acelaşi lucru i se întâmplase şi când 
plecase într-o excursie pentru cei singuri, în Insula Paxos din 
Grecia. 

Uşa se deschise şi apăru faţa veselă a lui Tony Case, ofiţerul 
care se ocupa de administrativ. 

— M-am gândit să te întreb dacă mai ai nevoie de ceva, Roy, 
spuse el. 

— Mulţumesc, Tony, cred că suntem în regulă. Apreciez că ai 


venit. 

Case ridică un deget, cunoscător. 

— Face parte din datorie. 

— Să ai un weekend plăcut, spuse Grace. 

Tony se uită la ceas. 

— Toate cele patru ore care au mai rămas din el? Aproape că 
e amuzant, Roy. 

După ce ofiţerul plecă, Grace se uită la literele portocalii de 
pe monitor, căutând ultimele date cu privire la moartea lui 
D'Eath. Nu îi dură mult timp până ce observă ceva. Căutările 
din casă în casă scoseseră la iveală un vecin vigilent, care 
remarcase o dubă albă parcată în faţa casei lui D'Eath pe la ora 
19, în seara precedentă. Vecinul îşi notase conştiincios numărul 
dubei. 

Grace selectă informaţia. Ofiţerul care vorbise cu vecinul 
ceruse o verificare în registrul vehiculelor, dar nu se găsise 
nimic compromiţător. Detectivul însărcinat cu investigarea 
morţii lui Reggie D'Eath era Dave Gaylor, un poliţist mult mai 
experimentat ca el. Fără îndoială că el şi echipa sa vor face ceea 
ce trebuie cu duba atunci când o vor găsi. 

Nicholl veni şi se opri lângă el. 

— Roy, am primit un telefon de la administratorul unui bar la 
care am fost ieri: Karma Bar. Se uitau la nişte înregistrări din 
urmă cu două săptămâni - încearcă să rezolve o problemă cu doi 
traficanţi de droguri care operează în local - şi crede că a 
recunoscut-o pe Janie Stretton. 

Grace se simţi entuziasmat. 

— Cât de repede îl putem aduce aici? 

— Preferă să merg eu acolo; are nevoie de casete. Spunea că 
le pot vedea imediat. 

— Acum? 

— Da. 

Grace se gândi puţin. Nick Nicholl nu era la criminalistică de 
mult timp şi mai avea încă de învăţat. Tânărul detectiv era 
inteligent, dar îi putea scăpa ceva; iar aceasta părea să fie prima 
pistă pe care o aveau. Dacă aşa stăteau lucrurile, atunci era 
vital să afle orice informaţie posibilă. 7 

— Adu fotografiile ei, îi ceru. Vin cu tine. Întorcându-se către 
Branson, adăugă: Il vedem pe domnul Bryce imediat ce mă 
întorc. 

— Va fi destul de târziu pentru el. 

Glenn Branson se gândea - în mod neprofesional, ştia - la 


rămăşiţele propriului weekend. Îi era dor să îşi vadă copiii, chiar 
şi pentru cinci minute înainte de culcare. 

— Glenn, dacă domnul Bryce nu şi-a ucis soţia, sau dacă nu a 
făcut vreo şmecherie cu ea, va sta treaz toată noaptea, poţi să 
mă crezi. 

Branson zâmbi chinuit, ştiind că Grace avea dreptate, şi se 
uită la ceas. Şeful va lipsi măcar o oră, probabil mai mult. Până 
când se vor întoarce de la casa lui Tom Bryce, se va face cel 
puţin ora 23. Nu îi era frică să înfrunte o duzină de răufăcători 
înarmaţi cu cuțite pe o alee întunecată din Brighton, dar uneori 
era pur şi simplu îngrozit de soţia sa, iar acum era panicat că 
trebuie să o sune şi să îi spună că e puţin probabil să ajungă 
acasă până la miezul nopţii. 

Grace era atât de încântat de posibila pistă din Karma Bar, 
încât, verificând rapid lista incidentelor, trecu peste raportul 
sergentului Jon Rye din urmă cu o oră, „Detectare de reţea 
wireless”, fără a-l remarca. 

Tom îi citi Jessicăi câteva pagini dintr-o carte de poveşti. Nu 
îi stătea mintea la asta, iar ea nu asculta. Nu se descurcă mai 
bine nici cu Max. Nu se putea gândi decât că probabil era un 
tată de doi bani. Copiii o vroiau pe mama lor şi pe bună 
dreptate, iar el începea să se simtă complet nelalocul lui. Acum 
păreau chiar că preferă compania Lindei Buckley în loc de a sa. 
Ofiţerul stătea jos, aşteptând să îi vină schimbul de noapte. 

El puse cartea deoparte, îl sărută de noapte bună pe Max, 
care era complet treaz, şi închise uşa în urma sa. Apoi merse în 
birou şi mai dădu o serie de telefoane: la părinţii lui Kellie, pe 
care îi sunase aproape din oră în oră, la toţi prietenii ei şi din 
nou la sora ei din Scoţia, care era foarte îngrijorată. Nimeni nu 
ştia nimic de ea. 

Apoi merse în dormitor şi deschise şifonierul în care îşi ţinea 
Kellie hainele. li răvăşi puloverele, mirosind parfumul care 
venea din ele. Dar nu găsi nimic. Apoi deschise sertarul de 
dedesubt, plin de lenjerie. Şi mâna i se lovi de ceva tare şi 
rotund. Trase. 

Era o sticlă de votcă Tesco, sigilată. Mai găsi o sticlă, tot 
neîncepută. Apoi o a treia. Aceasta era pe jumătate goală. Se 
aşeză pe pat şi se uită la ele. Trei sticle de votcă în sertarul cu 


lenjerie? 

„Probabil că va vrea doar să bea votcă. Am văzut-o. Am 
promis să nu spun.” 

Oh, Iisuse! 

Se uită din nou la sticlă. Ar trebui să îl sune pe detectivul 
Branson şi să îi spună? Încercă să gândească clar. Dacă îi 
spune, ce se va întâmpla? Detectivul şi-ar putea pierde 
interesul, gândindu-se că ea a luat-o razna şi a fugit de acasă. 
Dar el o cunoştea mai bine. Sau cel puţin aşa credea până acum 
un minut. 

Cotrobăi prin restul sertarelor ei, dar nu mai găsi nimic. Puse 
la loc sticlele, închise dulapul şi cobori scările. Linda Buckley 
stătea în sufragerie, uitându-se la televizor, la un serial poliţist 
din anii '60. Sergentul de serviciu avea un pachet de ţigări pe 
birou, pe care îl oferi unei femei cu părul prins în coc şi figură 
speriată. 

— Vă plac serialele polițiste? întrebă el moale, încercând să 
facă conversaţie. 

— Doar cele mai vechi, răspunse ea. Nu îmi plac filmele 
moderne. Au atâtea lucruri greşite, încât mă înnebunesc. Îmi 
vine să urlu şi îmi spun: „Nu aşa se face, Dumnezeule!” 

El se aşeză, întrebându-se dacă să i se confeseze. 

— Trebuie să mâncaţi ceva, domnule Bryce. Să vă pun 
lasagna la încălzit în cuptorul cu microunde? întrebă ea, înainte 
ca el să apuce să spună ceva. 

Tom îi mulţumi; avea dreptate. Deşi tot ceea ce îşi dorea era 
o băutură tare. Femeia se ridică şi se duse în bucătărie. El se 
uită năuc la ecran, gândindu-se la sticlele de votcă, întrebându- 
se de ce Kellie avea rezerva ascunsă. De când bea? Şi, mai 
important, de ce? Asta explica dispariţia ei? 

Nu credea. Sau, cel puţin, nu vroia să creadă acest lucru. 

Serialul poliţist se termină şi începură ştirile de la ora 21. Se 
simţea un miros de carne gătită, care îi chinuia stomacul. Nu îi 
era poftă deloc. Tony Blair dădea noroc cu George Bush. Tom nu 
avea încredere în nici unul dintre cei doi bărbaţi, iar în seara 
aceasta nici nu îi remarcă. Se uită la nişte imagini din Iraq, apoi 
la o fotografie a unei adolescente drăguţe care fusese găsită 
violată şi strangulată lângă Newcastle, urmată de câteva cuvinte 
din partea unui inspector încurcat, care vorbea greu, cu o freză 
ca a unui hârciog, care în mod sigur nu avea experienţă în 
colaborarea cu presa. 

— Masa e pusă! spuse autoritar ofiţerul. 


Ascultător ca un miel, se duse în bucătărie şi se aşeză. 
Televizorul de aici era deschis pe acelaşi canal. Luă vreo două 
înghiţituri de lasagna, apoi se opri, fiindu-i greu să mănânce. 

— Cred că ar trebui să punem un bilet în uşă, spuse el, astfel 
încât colegii dumneavoastră să nu mai sune la sonerie. Nu vreau 
să le dau speranţe false copiilor şi să se gândească de fiecare 
dată când sună la uşă că s-a întors mama lor. 

— Este o idee bună, spuse ea, luând o bucată de hârtie şi 
îndreptându-se spre uşa de la intrare. Dar vreau să văd farfuria 
goală când mă întorc! 

— Da, şefa, spuse el forţându-se să zâmbească, apoi 
forţându-se să mănânce. 

La câteva secunde după ce ea ieşi, crainicul anunţă o nouă 
ştire: „Poliţia din Sussex investighează uciderea unui pedofil 
anchetat, pe nume Reginald D'Eath, care a fost găsit mort azi- 
dimineaţă în casa lui din Rottingdean, East Sussex.” Pe ecran 
apăru o fotografie a lui D'Eath. Tom scăpă furculiţa, şocat. 

Era fotografia idiotului din tren. 

Brighton Marina era în construcţie de când îşi aducea Roy 
aminte, din copilăria sa. Încă o mai construiau şi probabil că aşa 
va fi întotdeauna, bănuia el. O zonă largă, prăfuită, era închisă 
şi aici erau două macarale, un excavator şi un tractor care căra 
pământul printre  grămezi de materiale de construcţie 
depozitate sub foi de cort mişcate de briza puternică. 

Nu îşi dăduse seama niciodată dacă ansamblul îi plăcea sau 
nu. Era poziţionat ciudat, la baza unor stânci înalte şi abrupte 
din estul oraşului; existau două docuri pentru pentru iahturi, în 
jurul cărora Marina Village, aşa cum fusese numit, crescuse şi 
încă mai creştea. Erau grupuri de case în stil Regency şi blocuri 
cu apartamente, zeci de restaurante, cafenele şi baruri, vreo 
două magazine cu piese de schimb, multe buticuri, un 
supermarket imens, o alee pentru bowling, un cinema, un hotel 
şi un cazinou. 

Dar lui întotdeauna i se păruse ca un fel de Toytown'?. Ca o 
versiune matură a unui lego asamblat de un copil. Chiar şi după 
treizeci de ani, totul arăta nou şi lipsit de suflet. Singura parte 
care îi plăcea cu adevărat era cea în care mergeau acum el şi 


12 Oraşul de jucărie (n. tr.). 


Nick Nicholl: promenada de lemn, construită în urmă cu câţiva 
ani, care se întindea de-a lungul malului mării. 

Într-o seară caldă ca aceasta, locul era aglomerat, cu oameni 
de toate vârstele relaxându-se în cafenele şi restaurante, 
urmărind cele câteva iahturi care se întorceau de la plimbare, 
vorbind, ascultând muzica şi ţipetele pescăruşilor. 

Grace, mai întremat după ce mâncase gogoaşa, simţi o 
durere în inimă în timp ce trecea pe lângă doi tineri aşezaţi la o 
masă afară, uitându-se unul în ochii celuilalt, evident 
îndrăgostiţi. De ce nu spusese Cleo că era logodită? De ce el nu 
se gândise să o întrebe dacă avea o relaţie cu cineva? 

Sărutul lung din taxi, în drum spre apartamentul ei... aşa se 
comporta oare o femeie îndrăgostită de logodnicul ei? Chiar 
dacă alcoolul îşi spunea cuvântul? 

În timp ce soarele apunea, Grace se uită la umbrele care se 
întindeau pe scânduri, cea a lui Nicholl mult mai înaltă decât a 
lui. Detectivul, cu mâinile în buzunare şi cu un plic cu pozele lui 
Janie Stretton la subsuoară, mergea lângă el puţin cocoşat, ca şi 
cum i-ar fi fost ruşine de cei aproape doi metri pe care îi avea. 
Ca de obicei, fusese tăcut tot drumul, lucru pentru care Grace îi 
era recunoscător, neavând chef de vorbărie în seara asta. 

Trecură pe lângă modernul Hotel Seattle, apoi ajunseră la 
Karma Bar; toate mesele şi aproape toate scaunele erau 
ocupate. _ 

Grace intră în urma lui Nicholl. În ultimii doi ani, cu diferite 
ocazii fusese târât aici de prieteni binevoitori, care insistaseră 
că acesta era locul în care un bărbat de vârsta lui putea întâlni 
femei. Interiorul exotic era diferit de restul barurilor din oraş: 
spaţios, cu o lumină caldă de la felinarele orientale, perne 
primitoare împrăştiate pe banchetele retrase, un bar lung şi 
decor cu influenţe, după părerea lui, indiene, marocane şi din 
Orientul Îndepărtat. 

Nick Nicholl se duse la o fată simpatică de la bar. 

— Bună, spuse el. Il caut pe Ricky. 

Ea se uită în jur, apoi spuse amabilă: 

— Cred că este în birou. Vă aşteaptă? 

— Da. Puteţi să îi spuneţi că au venit detectiv Nicholl şi 
detectiv căpitan Grace. Am vorbit în urmă cu o jumătate de oră. 

Ea plecă să îl găsească. 

— Tipul de la Met, acel Dickinson care investighează 
uciderea fetei cu scarabeul la brățară... mâine după-amiază ne 
întâlnim cu el, da? întrebă Grace. 


— Da. 

— Probabil că nici el nu avea chef să ne vedem azi; nu cred 
că am fi avut nici timpul necesar. 

Amândoi se aşezară la bar. Se auzea o melodie a lui Joss 
Stone. 

— Imi place, spuse Grace. 

Nicholl ridică din umeri. 

— Mie îmi place muzica country şi western, de fapt. 

— Cine îţi place? 

El ridică din nou din umeri. 

— Johnny Cash e cel mai bun. Mergeam cu Rachel la ore de 
dans, dar a trebuit să ne oprim, acum că vine cel mic. 

— Mi s-a spus că un copil îţi schimbă viaţa, spuse Grace, 
uitându-se la un teanc de reviste Absolute Brighton puse lângă o 
scrumieră. 

— Cursurile prenatale nu sunt prea amuzante, recunoscu 
detectivul, cu un glas mohorât. 

Două minute mai târziu, fata de la bar se întoarse şi îi 
conduse pe nişte scări care duceau într-o încăpere confortabilă, 
cu mobilă simplă, funcţională, în complet contrast cu barul. 
Înăuntru era un tânăr cu părul drept, îmbrăcat în tricou şi blugi, 
aşezat la un birou, o canapea, două fotolii, un sistem de sunet 
profesionist şi mai multe monitoare pe care erau imagini în alb- 
negru de la camerele de supraveghere din interiorul şi 
exteriorul barului. 

Tânărul se ridică cu un zâmbet vesel şi veni în faţa biroului. 

— Bună ziua. Imi pare bine să vă cunosc, domnule Nicholl, 
spuse el. Uitându-se la Grace, continuă: Sunt Rick, 
administratorul. Am citit despre dumneavoastră în Argus, parcă 
ieri. 

— Se poate să fi fost ieri. 

— Mi s-a părut că au fost puţin cam brutali. Pot să vă ofer 
ceva de băut? 

— Aş vrea o apă minerală. Rece, dacă se poate. 

— O Cola fără zahăr, spuse Nick Nicholl. 

Administratorul ridică receptorul şi comandă băuturile, apoi 
le făcu semn să ia loc. Ei se aşezară pe canapea şi Ricky îşi trase 
un scaun. 

— Mda, aşa, spuse el detectivilor, aranjându-şi părul. Am o 
memorie foarte bună a feţelor; e necesară în branşă, ca să îi 
reţii pe cei care fac scandal. Aşa cum am spus la telefon, sunt 
sigur că fata pe care o căutaţi a fost aici în urmă cu o 


săptămână. Vineri noapte, cu un tip. Am avut noroc; de obicei, 
casetele se şterg după o săptămână, dar am avut nişte 
probleme. Nu ne veţi aresta, sau ceva de genul acesta? 

Grace zâmbi. 

— Nu mă interesează să vă arestez; vreau doar să îl găsesc 
pe ucigaşul lui Janie Stretton. 

— Aha, atunci e în regulă. Apoi Ricky se încruntă. Ce era 
chestia aia pe care am citit-o, despre un gândac, un scarabeu? 

— Nu e ceva important, răspunse Grace, puţin mai dur decât 
intenţionase. 

— Eram interesat pentru că noi avem unul aici, pe un raft în 
camera VIP-urilor. E din bronz, face parte din decor. Şi împinge 
o minge de bălegar. Câh! 

— De unde îl aveţi? întrebă Grace. 

— Habar nu am, e opera arhitectului care s-a ocupat de 
decorare. Ricky luă o telecomandă şi apăsă pe buton. Uitaţi-vă 
la monitorul din centru, spuse el. 

Urmă o licărire, apoi ecranul deveni neclar şi o serie de 
imagini se mişcară repede, ca şi cum aparatul ar fi fost stricat. 
Apoi imaginea se stabiliză, arătând un unghi larg al barului 
aglomerat, cu data şi ora imprimate în partea dreaptă. 

— Uitaţi-vă la uşa de la intrare, spuse Ricky, entuziasmat. 

Grace văzu un bărbat musculos de aproximativ treizeci de 
ani, cu o figură slabă şi osoasă şi o expresie crudă, de genul „eu 
sunt regele junglei”, care intră urmat de o fată cu părul lung, 
îmbrăcată cu o fustă scurtă şi mulată. Era Janie Stretton, fără 
nici o îndoială. 

li studie partenerul cu atenţie, urmărindu-i mersul afectat, 
care îi aducea aminte de felul în care mergea Paras, ca şi cum 
tot locul ar fi fost al lui. Bărbatul avea părul scurt dat cu gel în 
sus, un lanţ gros în jurul gâtului şi era îmbrăcat în vestă şi 
pantaloni largi. Ţinând-o tot timpul de mână pe Janie Stretton, 
îşi făcu drum prin mulţime şi se duse direct la bar, unde camera, 
care se rotea, îi pierdu. 

După câteva minute, îi prinse din nou. Bărbatul avea în faţă o 
halbă de bere, iar femeia un cocktail. Dădură noroc, apoi, cu o 
mişcare ciudată, bărbatul îşi puse mâna pe gâtul ei, o apucă de 
păr, îi trase capul pe spate şi o sărută pe gât. 

Nick Nicholl ţinea în poală fotografiile lui Janie Stretton şi se 
uita când la ele, când la înregistrare. 

— Ea este, spuse el. 

— Fără îndoială, confirmă Grace. Desigur. Uitându-se la 


administrator, îl întrebă: Cine este însoţitorul ei? 

— Habar nu am, nu l-am mai văzut până acum. 

— Eşti sigur? 

— Nu sută la sută; vin o grămadă de oameni aici. Dar cred că 
nu. 

Mobilul lui Grace sună. Fără să îşi ia ochii de la monitor, îl 
scoase din buzunar şi apoi se uită la ecran. 

Era Cleo Morey. Cerându-şi scuze, se pregăti să răspundă şi 
ieşi din birou. 

Părea foarte drăguță şi foarte umilă. 

— Vroiam să te întreb dacă ai vrea să bei ceva în seara asta; 
nu vrei să vii pe aici? 

El se topi la sunetul vocii ei. 

— Mi-ar face mare plăcere. Dar mai lucrez încă vreo două 
ore. 

— Atunci, vino după aceea, la un pahar de seară. 

— Hm... ezită el, încurcat. Nu era nici locul, nici ora pentru o 
astfel de conversaţie. 

— Am vin, bere, votcă. 

— Şi whisky? râse el. 

— Asta da coincidenţă. Am o sticlă plină de Glenfiddich pe 
care am cumpărat-o în această după-amiază. 

— Evident o coincidenţă, spuse Grace, încercând să pară mai 
relaxat decât se simţea, dar fără să reuşească. 

— Evident. 

Ofiţerul care preluase tura de la Linda Buckley era un tip 
slab, excesiv de politicos, la vreo douăzeci şi cinci de ani, pe 
nume Chris Willingham. Işi adusese o geantă mică în care 
susţinea că îşi pusese tot ceea ce avea nevoie pentru a sta treaz 
în acea noapte şi, în câteva minute, era instalat şi fericit în 
sufragerie, cu căştile de la iPod pe urechi şi un exemplar din 
Ghidul turistic al Croaţiei în braţe. 

Glenn Branson sunase pentru a-i spune că va veni într-o oră, 
făcându-l pe Tom să se întrebe dacă acesta avea vreo 
informaţie. În acelaşi timp, era hotărât să întrebe de ce nu Îi 
spusese despre Reginald D'Eath, atunci când îl recunoscuse în 
el pe idiotul din tren. 

Tom îl lăsă pe Chris Willingham cu o cafea neagră şi o 


farfurie cu biscuiţi digestivi şi se retrase în liniştea biroului său 
cu un exemplar din Sunday Times, pe care încă nu îl citise. De 
obicei, în serile de duminică, el şi Kellie ar fi stat pe canapea în 
sufragerie, cu toate paginile din Sunday Times şi Mail on 
Sunday împrăştiate pe covor. El începea întotdeauna cu 
articolele economice, căutând companii care i-ar fi putut deveni 
clienţi. Kellie începea cu revista Mail's You. 

Dar în această seară era o pierdere de timp chiar şi numai să 
se uite la ziar; tot ceea ce putea vedea era o adunătură de litere 
tipărite. Se simţea atât de singur, de înfricoşat. Atât de pierdut 
şi speriat. 

Speriat de moarte pentru Kellie. Reginald D'Eath, idiotul din 
tren, tipul care uitase CD-ul, fusese găsit ucis în casa sa. 
Strangulat în baie. De cine? De aceleaşi persoane care îl 
ameninţaseră că îi vor ucide familia? 

La ştirile de seară se spusese că D'Eath, care îşi schimbase 
numele în Ron Dawkins, făcuse o înţelegere cu acuzarea în 
procesul unei reţele de pedofili. Deci era o lovitură de 
profesionişti? Sau o crimă din răzbunare, a părintelui unui copil 
care fusese abuzat? Sau, se întreba el cu spaima pătrunzându-i 
în tot corpul, era pedeapsa pentru că a pierdut CD-ul? Aceeaşi 
pedeapsă cu care el şi familia lui fuseseră ameninţaţi pentru că 
îl găsise? g 

Se uită la ceas: 20.35. In urmă cu douăzeci şi patru de ore, 
erau în biroul lui Philip Angelidess şi beau şampanie. Nu fusese 
o seară minunată, dar cel puţin viața era normală atunci. Acum 
pur şi simplu nu ştia ce să facă. Incerca să se concentreze 
asupra zilei de mâine, luni, dar îi era greu s-o facă mai mult de 
câteva minute. Nu putea să anuleze prezentarea la Land Rover 
şi, presupunând că va trebui să delege pe unul dintre agenţi să 
meargă, adică să îi acorde comisionul dacă se încheia afacerea, 
ar fi însemnat să îşi reducă profitul şi capacitatea de a reuşi pe 
piaţă. Dar acum asta era ultima dintre grijile sale. 

Apoi, simţi un val de resentimente împotriva lui Kellie. Era 
ilogic, ştia, dar nu se putea abţine. „Cum dracului poţi să îmi 
faci asta într-un asemenea moment?” 

Aproape imediat se simţi vinovat că gândise aşa. 

„lisuse, iubito, unde naiba eşti?” Îşi îngropă faţa în mâini, 
încercând cu greu să gândească clar prin ceața coşmarului şi 
blestemându-se că este atât de neajutorat. 


După o oră, o maşină mare, albastră, parcă în faţa casei. 


Uitându-se pe fereastra de la birou, Tom îl văzu pe Glenn 
Branson coborând, însoţit de un alt bărbat - un alb de aproape 
patruzeci de ani, cu părul scurt, care era evident că este poliţist. 

Se năpusti pe scări, înainte ca aceştia să sune la uşă, 
trezindu-i pe copii, şi deschise uşa. Lady veni în hol, dar reuşi să 
o potolească să nu latre. Îşi revenise din boală, sau din posibila 
otrăvire. 

— Bună seara din nou, domnule Bryce. Ne pare rău că vă 
deranjăm. j 

— Nu mă deranjaţi. Mulţumesc. Imi pare bine că vă văd. 

— Dumnealui este detectivul căpitan Grace, ofiţerul care 
răspunde de acest caz, spuse Branson. 

Tom se uită la detectiv, uimit de cât de obişnuit era îmbrăcat; 
însă tot ceea ce ştia el despre poliţie era din seriale ca Morse, 
Dalziel and Pascoe sau CSI şi, dacă se gândea mai bine, şi 
detectivii din acele filme erau îmbrăcaţi la fel. Bărbatul avea o 
faţă puternică, plăcută, cu ochi albaştri ca de laser şi un aer 
autoritar, convingător. 

— Mulţumesc că aţi venit, spuse Tom invitându-i înăuntru, 
spre bucătărie. 

— Nici o schimbare, domnule Bryce? întrebă Glenn Branson, 
trăgându-şi un scaun şi aşezându-se la masă. 

— Una, dar presupun că deja ştiţi acest lucru. Tipul din tren 
este Reginald D'Eath, pedofilul care a fost găsit mort ieri. l-am 
recunoscut faţa la ştiri. 

Grace se uită rapid prin cameră, remarcând desenele copiilor 
de pe pereţi, frigiderul modern cu televizor încorporat, 
dulapurile scumpe, apoi se aşeză, uitându-se fix în ochii lui Tom 
Bryce. 

— Imi pare foarte rău pentru soţia dumneavoastră, domnule 
Bryce. Aş vrea să vă pun câteva întrebări, ca să ne fie mai uşor 
s-o găsim. 

— Bineînţeles. 

Uitându-se ca un vultur în ochii lui, Grace întrebă: 

— Puteţi să îmi spuneţi când aţi cumpărat maşina Audi pe 
care am găsit-o incendiată? 

Privirea bărbatului se îndreptă imediat spre dreapta. 

— Da, în martie. 

— De la un vânzător local? 

Din nou ochii se îndreptară spre dreapta, confirmând faptul 
că memoria sa era controlată de partea dreaptă a creierului. 
Ceea ce însemna că dacă ochii i se îndreptau spre stânga la vreo 


întrebare, accesa partea creativă a creierului. Ar fi minţit. Dar 
în acest moment spunea adevărul. 

— Da, de la Caffyns. 

Grace îşi scoase carneţelul. 

— Aş vrea să încep cronologic. Putem să recapitulăm 
evenimentele care au dus la dispariţia lui Kellie? 

— Desigur. Pot să vă ofer ceva de băut? Ceai sau cafea? 

Grace alese o cafea neagră, iar Glenn Branson un pahar de 
apă de la robinet. Tom dădu drumul la aragaz şi începu să 
povestească în detaliu evenimentele de ieri seară. 

Când termină, Grace întrebă: 

— Nu v-aţi certat cu soţia, sau ceva de genul acesta, nici 
când aţi plecat, nici când v-aţi întors acasă? 

— Deloc, răspunse Tom, cu ochii spre dreapta din nou. Se 
gândi la drumul spre casă de la Angelides. Kellie fusese într-o 
dispoziţie ciudată, dar mai trecuse prin stări asemănătoare 
înainte şi nu dispăruse. 

— Pot să vă pun o întrebare personală? 

— Da. 

— Aveţi o căsnicie fericită? Sau sunt probleme în relaţia 
dumneavoastră? 

Tom Bryce dădu din cap. 

— Nu avem o căsnicie fericită. Apoi adăugă hotărât: Avem o 
căsnicie minunată. 

Apa din ibric începu să fiarbă. Tom se pregătea să se ridice, 
când întrebarea lui Grace îl trânti la loc pe scaun: 

— Totul este în regulă cu finanţele dumneavoastră, domnule 
Bryce? 

După privirea din ochii de laser, Tom îşi dădu seama că 
Grace ştia ceva despre problemele sale. 

— De fapt, nu este tocmai bine. 

— Doamna Bryce are asigurare de viaţă? 

Tom se ridică furios. 

— Unde dracului vreţi să ajungeţi cu asta? 

— Din nefericire, va trebui să vă pun nişte întrebări extrem 
de personale, domnule Bryce. Dacă v-aţi simţi mai bine în 
prezenţa unui avocat sau dacă nu vreţi să răspundeţi fără unul 
de faţă, este dreptul dumneavoastră. 

Tom se aşeză la loc. 

— Nu am nevoie de nimeni. 

— OK, mulţumesc. Deci, îmi puteţi spune dacă doamna Bryce 
are asigurare de viaţă? 


Ochii bărbatului se îndreptară din nou spre dreapta. 

— Nu. Am avut una pentru amândoi, de dragul copiilor, dar 
am anulat-o în urmă cu câteva luni, din cauza costului. Se ridică, 
se duse să prepare cafeaua şi îi aduse apă lui Branson. Grace 
aşteptă până când Tom se aşeză şi îi putea vedea faţa mai bine. 

— Aţi remarcat vreo schimbare în comportamentul doamnei 
Bryce în ultimele luni? 

Grace văzu secunda de ezitare din ochii lui Tom Bryce; 
aceştia se îndreptară hotărât spre stânga, către partea creativă 
a creierului. Vroia să le spună o minciună. 

— Nu, deloc. 

Imediat ce răspunse, Tom se întrebă dacă nu cumva venise 
timpul să le spună despre votcă. Şi despre momentele ciudate 
ale lui Kellie. Dar îi era teamă că dacă ar fi spus ceva, cei doi 
detectivi şi-ar fi pierdut interesul. Şi atunci, ce sens avea să le 
spună? 

Grace luă ceaşca de cafea, apoi o puse la loc fără să o ducă la 
buze. Uitându-se din nou în ochii lui Bryce, îl întrebă: 

— Aveţi vreo bănuială că doamna Bryce ar avea un amant? 

Ochii lui Bryce se îndreptară fermi spre dreapta. 

— Nu, deloc. Avem o căsnicie puternică. 

Roy Grace continuă cu întrebările încă o jumătate de oră, la 
capătul căreia Tom simţea că detectivul îl analizase din cap 
până în picioare. Când închise uşa în urma lor, aproape de ora 
23, se simţea secătuit şi inconfortabil. Din întrebările 
detectivului şi din modul în care acesta reacţionase la unele 
dintre răspunsurile lui, se părea că el era principalul suspect al 
poliţiei. Asta era un lucru pe care vroia să îl schimbe rapid, 
pentru că atât timp cât îl suspectau pe el, se concentrau pe o 
pistă greşită. 

Deschise uşa de la sufragerie şi îl văzu pe agent adâncit în 
cartea sa. li spuse să ia tot ce doreşte din bucătărie şi îşi ceru 
scuze că nu are un pat liber. Agentul Willingham răspunse că 
dormise ziua şi intenţiona să stea toată noaptea treaz. 

Apoi Tom urcă în biroul său, prea tensionat ca să poată 
dormi. Avea de scris câteva mesaje importante referitoare la 
prezentarea de mâine şi trebuia să găsească într-un fel sau altul 
puterea să se concentreze. Apăsă o tastă pentru a porni 
laptopul. După câteva secunde, mesajele începură să se încarce. 
Douăzeci, treizeci, patruzeci. Filtrul le identifică pe majoritatea, 
lăsând numai şase. Trei erau de la prieteni, fără îndoială glume. 
Unul de la Sarah, secretara sa foarte eficientă, care îi trimitea 


lista cu întâlnirile din săptămâna respectivă şi cu cele necesare 
la prezentarea de mâine. Altul era de la Ivanhoe, un site la care 
se înscrise, dar pe care rareori avea timp să îl citească. 

Ultimul era de la Scarabinc.com. Subiectul era simplu: 
Personal şi confidenţial. 

Apăsă pentru a citi mesajul. Textul era scurt şi nesemnat. 


Kellie are un mesaj pentru tine. Rămâi online. 

La ora 23.15, Emma-Jane Boutwood şi Nick Nicholl erau încă 
la birou. Ceilalţi plecaseră, ducându-se acasă la vieților lor, unul 
câte unul, cu excepţia lui Norman Potting, care tocmai se ridica, 
strângându-şi nodul la cravată şi punându-şi jacheta. 

Câteva persoane rămăseseră la celelalte birouri. Acestea era 
pline de ceşti goale de cafea, cutii de suc, cutii de mâncare, iar 
coşurile de gunoi dădeau pe dinafară. In fiecare dimineaţă, 
camera era curată şi proaspătă, iar până seara mirosea a 
cantină, se gândi Emma-Jane; o adunătură de arome 
bolnăvicioasă: ceapă prăjită de la magazinul Asda din colţ, 
paste, supă cu cartofi, sandvişuri la microunde şi cafea. 

Potting căscă, apoi râgâi. 

— Hopa, spuse el. Mă scuzaţi. Mâncarea indiană întotdeauna 
mă face să scot sunetele astea. Ezită un moment şi nu văzu nici 
o reacţie. Păi, eu am plecat. Vreunul dintre voi are chef de o 
băutură mică? Una înainte de a pleca acasă? Ştiu un loc foarte 
bun. 

Ambii dădură din cap. Nick Nicholl era ocupat cu ceea ce 
părea să fie, după părerea Emmei-Jane, un telefon personal. 
După cele câteva cuvinte pe care le auzise, Nick încerca să îşi 
împace soţia, care era supărată dintr-o cauză anume. Probabil 
pentru că soţul ei era încă la serviciu la ora asta, duminica. Într- 
un fel, deşi îi lipsea prezenţa unui iubit - trecuse un an de când 
se despărţise de Olli - Emma-Jane era uşurată că nu avea pe 
nimeni în viaţa ei. Asta însemna că se putea concentra asupra 
carierei fără a se simţi vinovată pentru programul nebun pe 
care îl avea. 

Ignorând faptul că Nicholl vorbea, Potting se aplecă spre el şi 
întrebă: 

— Presupun că nu ştii scorul la crichet. Am încercat să îl 


găsesc pe internet. 

Nicholl ridică privirea spre el, dădu din cap şi se adânci din 
nou în conversaţie. Ezitând din nou, Potting îşi băgă mâinile în 
buzunare şi repetă: 

— Păi, am plecat. 

Emma-Jane ridică o mână. 

— Pa, o seară plăcută. 

— Am timp să ajung acasă şi să mă întorc din nou mâine, 
spuse el răguşit. Ne vedem la 8.30! 

— Abia aştept! zise ea glumind. 

Luând o gură de apă minerală din sticlă, îl privi traversând 
încăperea - un om fără nici o formă, într-un costum prost croit. 
Deşi îl considera grosolan, îi părea oarecum rău pentru el, 
pentru că era atât de singur. Îşi promise să încerce să fie mai 
amabilă cu el mâine. 

Puse înapoi capacul la sticlă şi reîncepu să citească 
declaraţiile vecinilor lui Reggie D'Eath, luate mai devreme de 
echipa de investigaţii. De asemenea, încerca să afle mai multe 
informaţii referitoare la duba Ford care fusese văzută în faţa 
casei noaptea trecută, de unul dintre vecinii lui D'Eath. 

Pe biroul său era numărul de înmatriculare GU 53 OAG. 
Proprietarul înregistrat era o companie numită Bourneholt 
International LTD., cu o adresă - o căsuţă poştală - pe care n-o 
va putea verifica până dimineaţă. Când i-o arătase mai devreme 
lui Norman Potting, acesta îi spusese că probabil era adresa 
unui imobil de locuit. Părea probabil, pentru că nu apăru nici o 
informaţie când căută pe internet. 

Unul dintre telefoanele de pe birou începu să sune. Nick era 
încă la biroul său vorbind la mobil, aşa că E.-]. ridică receptorul. 

— Sala incidentelor, spuse ea. 

Vocea de la celălalt capăt părea grăbită, dar politicoasă. 

___— Bună, aici este Jim Knight de la Centrul Sudic de Resurse. 
Imi puteţi face legătura cu detectiv căpitan Grace? 

Centrul de Resurse era sediul la care se preluau apelurile 
care nu erau urgente şi puteau fi rezolvate de persoane 
pregătite, precum Knight. 

— Momentan nu este la birou. Vă pot ajuta cu ceva? 

— Trebuie să vorbesc cu cineva de la Operaţiunea 
Privighetoarea. 

— Eu sunt detectivul Boutwood, fac parte din echipa 
Operațiunii Privighetoarea, răspunse ea, simțindu-se mândră. 

— Am la telefon pe un domn Seiler, în legătură cu o dubă 


albă. Am făcut o verificare a numărului de înmatriculare şi am 
văzut că este numărul pe care detectivul Grace l-a pus sub 
urmărire. M-am gândit că ar vrea să discute cu domnul de la 
telefon. 

— El este proprietarul dubei? 

— Nu, se pare că aceasta este parcată în faţa casei sale. A 
mai făcut o plângere astă-seară, mai devreme; a fost 
înregistrată la ora 18.40. 

— Da? întrebă Emma-Jane, surprinsă, întrebându-se de ce nu 
fusese remarcată de nimeni. Te rog, fă-mi legătura. 

După câteva secunde, stătea de vorbă cu un bărbat în vârstă, 
cu un puternic accent german. 

— Alo. Nu sunteţi polițistul cu care am vorbit mai devreme? 
întrebă el. 

Fixându-şi telefonul între ureche şi umăr, detectivul apăsă cu 
viteză pe tastatură. În câteva secunde găsi înregistrarea de la 
ora 18.40, introdusă de un oarecare detectiv sergent Jon Rye, de 
la Departamentul IT. 

„Detectare de reţea wireless. Sergent Rye a rezolvat 
problema la telefon.” 

Ce dracului însemna asta? 

— Din nefericire, este duminică seară, domnule; majoritatea 
colegilor mei au plecat acasă. 

— Da, şi omul din duba albă este din nou în faţa casei mele, 
furându-mi internetul. Ar fi bine dacă şi el ar pleca acasă. 

„Furându-mi internetul?” Ce naiba însemna asta? Dar acum 
era mult mai interesată de dubă. 

— Puteţi să îmi citiţi numărul de înmatriculare al dubei, 
domnule? 

După un moment, enervant de încet, el răspunse: 

— G de la golf, U de la umbrelă, Zero, Trei, O de la Oscar, A 
de la alfa, G de la golf. 

Ea notă. 

GU 03 OAG. 

Brusc, cu adrenalina crescându-i, Emma-Jane se ridică în 
picioare. 

— Domnule, daţi-mi numărul dumneavoastră de telefon şi vă 
sun imediat. Adresa dumneavoastră este strada Freshfield 
numărul 138, apartament D? 

Omul confirmă şi îi dădu numărul de telefon, pe care ea îl 
scrise direct în agenda mobilului. 

— Vă rog, nu ieşiţi din casă şi nu îl alungaţi. Vin la 


dumneavoastră în câteva minute. Acum voi închide şi vă sun în 
două minute. 

— Da, spuse el. Mulţumesc, mulţumesc foarte mult. 

Nick era încă ocupat cu telefonul şi nu remarcă gesticulaţia 
sa nervoasă. Disperată, ea îi trase telefonul de la ureche. 

— Vino cu mine! Acum! 

Tom, tremurând de nervi, stătea în biroul său cu un pahar de 
Glenfiddich, încercând să se concentreze la mesajul pentru 
prezentarea de a doua zi, pe care trebuia, într-un fel sau altul, 
să îl trimită echipei sale în această noapte. La fiecare două 
minute se uita să vadă dacă a mai sosit un alt mesaj, apoi mai 
lua o înghiţitură mare de whisky. 

La ora 23.20, golise paharul şi, simțind nevoia de încă unul, 
coborî. Agentul Willingham era în bucătărie şi îşi făcea o cafea. 

— Doriţi şi dumneavoastră una, domnule Bryce? întrebă el. 

Tom ridică paharul şi cu vocea puţin tremurată spuse: 

— Mulţumesc, dar cred că am nevoie de ceva mai puternic. 

— Nu vă condamn. 

— Aţi vrea un pahar? îi oferi Tom, desfăcând sticla. 

— Nu în timpul serviciului, mulţumesc. 

Tom ridică indiferent din umeri, îşi umplu paharul cu whisky, 
gheaţă şi apă - dar mai mult whisky - şi se întoarse sus. În timp 
ce se aşeza la birou, observă un alt mesaj de la Scarab Inc. Com, 
cu un fişier ataşat. Subiectul era simplu: „Mesaj de la Kellie.” 

Mâinile îi tremurau atât de tare, încât abia reuşi să fixeze 
cursorul pe fişier. Păru că trece o veşnicie până când acesta se 
deschise. Apoi, brusc, tot ecranul se făcu negru. Şi apăru faţa lui 
Kellie. 

Puțin luminată, precum un actor solitar pe o scenă sub raza 
unui singur reflector, ea se uita înainte, din întuneric. Era încă 
îmbrăcată cu rochia de seară de ieri, avea mâinile şi picioarele 
legate şi era imobilizată pe un scaun. Un pandantiv de argint pe 
care Tom nu îl ştia îi atârna în jurul gâtului. Sub ochiul drept 
avea o vânătaie mare, unde probabil că fusese lovită, iar buzele 
păreau umflate. Vorbea cu un ton greoi, mecanic, ca şi cum ar fi 
citat ceva din memorie. 

Tom o privea prostit de uimire, ca şi cum situaţia nu ar fi fost 
reală, ci doar o glumă proastă sau un coşmar. 


— Tom, te rog uită-te la mine şi urmăreşte-mă cu atenţie, 
spuse Kellie cu vocea tremurând. De ce mi-ai făcut asta? De ce 
ai ignorat instrucţiunile care ţi s-au dat, de a nu te duce la 
poliţie? Ei mă pedepsesc acum pentru prostia ta. 

Tăcu apoi, cu lacrimile curgându-i pe obrajii murdari de 
rimei. Încet, camera se apropie din ce în ce mai mult de faţa ei. 
Apoi cobori şi mai încet, oprindu-se pe pandantivul de la gât, 
până când rămase numai acesta în imagine. Modelul devenise 
acum vizibil. Era un scarabeu. 

— Nu spune poliţiei despre acest film, iubitule. Fă exact cum 
îţi spun ei. Altfel, va fi rândul lui Max. Şi pe urmă al Jessicăi. Nu 
încerca să fii un erou. Te rog, fă ce îţi spun ei. Este... Vocea ei 
se frânse. Este singura şansă pe care o avem de a ne mai 
revedea. Te rog, nu spune nimic poliţiei. Ei vor şti. Oamenii 
ăştia ştiu totul. 

Vocea lui Kellie îi rupea sufletul, ca o sârmă ghimpată. 
Ecranul se înnegri din nou. Apoi auzi un sunet. Începu ca un 
şuier îndepărtat, apoi deveni mai puternic şi mai ascuţit, din ce 
în ce mai pătrunzător. Era Kellie, îşi dădu el seama. Urla. 

Apoi linişte. Filmul era la sfârşit. Fişierul se închise. 

Tom vomită pe covor. 


62 


În maşina Vauxhall fără însemne, Nick Nicholl trecu de 
porţile de securitate ale sediului poliţiei şi apăsă la maximum pe 
acceleraţie. Prin staţie, Emma-Jane îi dădea instrucţiuni 
operatorului de la centrul de control. 

— Aici Golf Tango Juliet Echo. Avem nevoie de întăriri în 
apropiere de strada Freshfield. Incidentul s-a petrecut la 
numărul 138, dar nu vreau să apară nimeni acolo până când vă 
spun eu; este foarte important. S-a înţeles? 

Tremura de încordare. Acesta era primul incident serios pe 
care ea îl coordona şi era conştientă că şi-ar putea depăşi 
autoritatea. Dar ce altă opţiune avea? 

— Puteţi confirma? 

— Golf Tango Juliet Echo, trimitem întăriri în apropiere de 
Freshfield. Aţi cerut linişte totală şi invizibilitate până la alte 
instrucţiuni. Timp apreciat de sosire: patru minute. 

Coborau o pantă abruptă. Emma-Jane se uită la vitezometru. 
Peste 100 de km la oră. Formă numărul pe care i-l dăduse 


domnul Seiler. În câteva secunde, acesta răspunse. 

— Domnule Seiler? Sunt detectiv Boutwood; suntem pe 
drum. Duba mai este afară? 

— Da, e afară, răspunse el. Vreţi să mă duc să vorbesc cu 
şoferul? 

— Nu. Vă rog, nu faceţi asta. Staţi înăuntru şi urmăriţi-l. Eu 
voi rămâne la telefon. Spuneti-mi ce puteţi vedea. 

Un radar GATSO îi filmă. Menţinându-şi viteza, Nicholl 
continuă să ruleze, accelerând şi mai tare când văzu semaforul 
verde din faţa lor. Nenorocitul se schimbă în roşu. 

— Treci! îi spuse Emma-Jane. Îşi ţinu respiraţia în timp ce el 
trecu peste linia de marcaj şi făcu din scurt la dreapta, trecând 
periculos prin faţa unei maşini care claxonă furios. 

— Încă mai văd duba albă, spuse domnul Seiler. E un bărbat 
în ea. 

— Un singur bărbat? 

Mergeau pe o stradă cu două benzi, cu limita de viteză 60, 
iar vitezometrul lor arăta peste 120 de kilometri la oră. 

— Văd un singur bărbat. 

— Ce face? 

— Are un laptop deschis. 

Al doilea radar GATSO îi prinse. 

— Ar fi bine să ai dreptate, spuse Nick Nicholl. Altfel, 
carnetul meu de condus s-a dus. 

Pe lângă ei treceau alte maşini, care arătau ca într-o filmare 
derulată repede. Câteva le făcură semn cu farurile. Ignorându-şi 
colegul, Emma-Jane se concentră la telefon. 

— Suntem la două minute de dumneavoastră, spuse ea. 

— Şi vreţi să ies acum? 

— Nu! aproape că ţipă ea. Vă rog, staţi înăuntru. 

Nick Nicholl puse frână, trecu pe lângă patru semafoare pe 
roşu şi luă o curbă strânsă la stânga, pentru a intra pe Elm 
Grove, o stradă cu case şi magazine pe ambele părţi. Firma 
Harmony Carpets străluci când trecură pe lângă ea. 

— Ce puteţi vedea acum, domnule Seiler? 

— Nu s-a schimbat nimic. 

Brusc, se auzi radioul. 

— Golf Tango Juliet Echo, aici agent Godfrey. Echipa Delta 
Zebra Bravo. Ne apropiem de strada Freshfield. Ajungem în 
treizeci de secunde. 

— Opriţi-vă unde sunteţi, spuse ea, simțindu-se brusc foarte 
importantă şi temătoare să nu greşească. 


Trecură pe lângă clădirea mohorâtă a Spitalului General, 
unde bunica ei murise anul trecut de cancer, apoi intrară brusc, 
cu scârţâit de roţi, pe strada Freshfield. Emma-Jane se uită la 
numerele de pe stradă: 2, 4, 6, 8. Întorcându-se către Nick 
Nicholl, îi spuse: g 

— Bine, acum încetineşte. În faţă este o curbă în formă de S. 
Duba este la capătul acesteia. 

In timp ce străbăteau ultima parte a curbei, văzu duba Ford 
Transit la 200 de metri în fața lor, cu luminile din spate aprinse. 
În câteva secunde putu să vadă numărul de înmatriculare. 

Apăsă butonul de comunicaţie al radioului: 

— Echipa Delta Zebra Bravo. In faţa numărului 138 pe strada 
Freshfield este o dubă Ford Transit. Vă rog interceptaţi-o. Apoi 
se întoarse spre Nick Nicholl: Dă-i drumul! Trage în faţa lui! 
Blochează-l! ; 

Îşi desfăcu centura de siguranță. Într-o secundă ajunseră în 
dreptul dubei şi Emma-Jane deschise uşa înainte ca maşina să 
oprească. Coborî şi trase de portiera dubei, în partea şoferului. 
Era blocată. 

Auzi o sirenă. Văzu lumini albastre strălucind pe asfaltul 
negru. Auzi motorul dubei pornind. Mâna îi fu aproape smulsă 
când duba dădu brusc înapoi. Urmară un bubuit şi un scrâşnet 
de metal pe metal. Îşi simţi iar braţul zvâcnind când duba 
acceleră spre Vauxhall. Aerul vibra de zgomotul puternic al 
motorului turat, de mirosul acru al cauciucurilor încinse şi de 
socul izbiturii, când maşina zvâcni într-o parte. Il auzi pe Nick 
strigând: 

— Stop! Poliţia! 

Apoi încă un zgomot de metal lovit. Emma-Jane nu dădu 
drumul portierei. Brusc, picioarele îi fură luate pe sus. Duba 
accelera în mod evident; făcu brusc la stânga, iar picioarele ei 
zburară în aer, apoi la dreapta. Către şirul de maşini parcate. 
Simţi că o apucă groaza. 

Apoi aerul îi ieşi brusc din plămâni. Simţi o presiune teribilă 
şi auzi un sunet înfundat, ca şi cum s-ar fi spart sticlă sau metal. 
În secundele de agonie înainte de a cădea în inconştienţă, 
mâinile devenindu-i moi, corpul rostogolindu-i-se pe ciment, 
realiză că nu era nici sticlă, nici metal ceea ce auzise. Erau 
oasele ei. 

Nick o văzu întinsă pe asfalt şi ezită un moment. Uitându-se 
în oglindă, zări o maşină de poliţie mult în spatele său. În faţa 


lui, luminile din spate ale dubei aproape nu se mai vedeau. 
Fulgerător, acceleră pe urmele ei, ţipând în staţie: 

— Ofiţer rănit! Avem nevoie de ambulanţă! 

În câteva secunde câştigă teren faţă de dubă. La baza 
dealului se vedeau luminile roşii ale semaforului, la intersecţia 
cu Eastern. Duba va trebui să oprească, sau cel puţin să 
încetinească. : 

Dar n-o făcu. În clipa următoare, Nick văzu nişte faruri şi, în 
câteva momente, un taxi Skoda lovi duba dintr-o parte. Auzi un 
sunet puternic, metalic, ca două pubele care se lovesc. 

Duba se învârti şi se opri; din ea curgeau ulei şi apă, claxonul 
tipa, în jur era numai sticlă spartă, o roată era îndoită, aproape 
paralelă cu pământul şi cu cauciucul spart. Skoda mai înaintă 
câţiva metri, în scrâşnet de fier, fumegând, urcă pe trotuar, se 
lovi de zidul unei case şi fu aruncată înapoi. 

Nicholl opri maşina, sună la urgenţe, apoi sări şi alergă la 
dubă. Dar când ajunse, îşi dădu seama că nu avea de ce să se 
grăbească. Parbrizul era spart şi plin de sânge. Şoferul stătea 
prăbuşit într-o parte, cu corpul parţial acoperind volanul, cu 
gâtul sucit şi cu faţa, cu răni deschise din loc în loc, lipită de 
geam, cu ochii închişi. 

Aburul continua să se ridice şi se simţea miros de benzină. 
Nick Nicholl încercă să deschidă portiera îndoită, dar era 
blocată. Trase mai puternic, îngrijorat că duba ar putea lua foc, 
apoi şi mai tare, cu toată forţa. In sfârşit, uşa se deschise câţiva 
centimetri. Era conştient de maşinile care se opreau; cu coada 
ochiului văzu doi oameni mergând la taxi, trăgând de portiera 
şoferului şi un altul de cea din partea dreaptă. Nick trase şi mai 
tare de uşa dubei; se deschise puţin mai mult. Şi atunci văzu 
ceva ce strălucea în dreptul scaunului pasagerului. 

Un laptop, îşi dădu el seama. 

Nick examină îndeaproape faţa bărbatului. Respira. Una 
dintre cele mai importante lecţii pe care le învățase la orele de 
prim-ajutor era să nu mişte victima unui accident decât dacă 
aceasta era în pericol iminent. Se întinse peste bărbat şi opri 
motorul. Nu era miros de ars. Se hotărî să aştepte, apoi merse 
în partea cealaltă a dubei şi luă laptopul; inspirat, nu îl atinse 
decât folosind batista. 

Apoi, îngrijorat din cauza Emmei-Jane, întrebă prin staţie 
dacă au sosit ambulanţele. Concomitent, auzi sirenele. Şi, pe 
lângă grija pentru tânără, mai avea una: Roy Grace nu va fi cel 
mai fericit şef când va auzi despre acest accident. 

La ora 23, Roy Grace îşi parcă maşina Alfa Romeo pe 
singurul loc liber din faţa unui magazin de mobilă retro, cu 
luminile stinse. Cobori, încuie maşina şi rămase nemişcat în 
lumina portocalie a felinarelor, în faţa porţilor din fier forjat ale 
clădirii în care locuia Cleo Morey. Timp de câteva minute se uită 
la interfon, simțindu-se confuz. O parte din el era furioasă, o altă 
parte se întreba ce va spune ea. lar o altă parte era pur şi 
simplu deprimată. 

Pentru prima dată de când dispăruse Sandy, simţea ceva 
pentru o altă femeie. În cele câteva momente în care fusese 
treaz noaptea trecută şi nu se gândise la uciderea lui Janie 
Stretton, îndrăznise chiar să viseze că ar putea începe o nouă 
viaţă. Şi că aceasta ar fi putut fi alături de Cleo Morey. 

Apoi sosise mesajul ei. 

LOgodnic. 

Ce dracu' vroia să însemne asta? Cine era tipul? Vreun 
frumuşel din mediul ei bogat, cu care mama şi tata erau de 
acord? Cu un Porsche şi moşie la ţară? Cum naiba uitase să-i 
spună că era logodită? Şi acum de ce mai vroia să îl vadă? Să îşi 
ceară scuze pentru noaptea trecută şi să îi spună că sărutul din 
taxi fusese o greşeală imensă, la beţie, şi că trebuia să se 
comporte matur de vreme ce erau nevoiţi să lucreze împreună? 

Iar el de ce venise? Nu ar trebui să fie aici. Ar trebui să fie 
ori la birou, ori spre casă, la culcare, pentru a fi odihnit la 
şedinţa de mâine dimineaţă. Şi să se intereseze şi de procesul 
lui Suresh Hossain. 

În minte îi tot zăbovea interogatoriul lui Tom Bryce. Ca parte 
din pregătirea sa din ultimii ani, Grace se dusese la mai multe 
cursuri de psihologie, dar nu le găsise niciodată foarte utile. 
Puteau să ofere informaţii în cazul în care trebuia să aleagă 
între trei suspecti, dar nimic din ceea ce învățase nu îl ajuta să 
afle dacă în acest moment Tom Bryce făcea pe îngrijoratul sau 
chiar era speriat. 

Dar omul spusese cu siguranţă o minciună. 

„Aţi remarcat vreo schimbare în comportamentul doamnei 
Bryce, în ultimele luni? 

Nu, deloc.” 

Ce vroia să însemne asta? Bryce ascundea ceva. Oare o 
bănuia că ar fi avut un amant? Sau că îl părăsise? Şi în ciuda 


simpatiei pe care o simţea pentru acest bărbat, ezitarea, 
minciuna aceasta strecurase suficientă îndoială în mintea lui 
Grace pentru a-l împiedica să apese pe buton şi să genereze o 
căutare la nivel general a lui Kellie Bryce. li va sugera lui Alison 
Vosper dimineaţă să îi ceară lui Cassian Pewe să investigheze 
dispariţiei femeii. Şi, cu puţin noroc, nenorocitul îngâmfat va 
termina mânjit pe toată faţa încă de la prima sa misiune. Ce 
drăguţ va fi! 

Se uită la interfon şi simţi fluturaşi în stomac. „Revino-ţi, 
omule!” Stătea aici, în faţa uşii, ca un adolescent! La 23.30, într- 
o duminică amărâtă! 

Brusc, se simţi obosit. Secat. Pentru un moment, îl apucară 
nervii - nervi pe Cleo şi pe el fiindcă fusese atât de slab încât să 
vină aici - şi fu tentat să se întoarcă la maşină şi să plece acasă. 
Se întoarse, îşi căută cheile în buzunar şi tocmai se pregătea să 
le scoată când auzi vocea ei, ciudat distorsionată de interfon. 

— Bună! 

Şi vocea îi făcu ceva. Pur şi simplu îl energiză. 

— Pizza! spuse el cu un accent italian prost. Aţi comandat o 
pizza? 

Ea râse. 

— Intră în curte şi fă la dreapta. Numărul 6, la capătul din 
stânga! Sper că nu ai uitat să pui şi peşte! 

Încuietoarea se deschise cu un sunet ascuţit. Împinse uşa 
grea, căutând în buzunar când îşi aduse aminte de guma de 
mestecat; îşi băgă o lamă în gură în timp ce mergea pe cărarea 
de piatră, luminată de un şir de felinare. Când ajunse la 
apartamentul ei, puse la loc guma în hârtia în care fusese 
împachetată şi o ascunse în buzunar. 

Uşa se deschise înainte ca el să apese pe sonerie şi apăru 
Cleo; era în picioarele goale, cu blugi strâmţi şi o bluză largă, cu 
o parte din păr strâns în coadă, restul lăsat liber. Avea faţa 
palidă, aproape fără machiaj, dar arăta mai frumoasă ca 
niciodată. Ea îl întâmpină cu un zâmbet umil, cu o privire care 
părea puţin vinovată, ca a unui copil care a făcut o năzbâtie. 

— Bună, spuse ea şi ridică puţin din umeri. 

Grace ridică şi el. 

— Bună. 

Urmă o tăcere ciudată, ca şi cum fiecare ar fi aşteptat din 
partea celuilalt un sărut. Nici unul nu se mişcă însă. Ea se dădu 
la o parte, aşteptă ca el să treacă pragul şi închise uşa în urma 
lui. 


El intră într-o cameră mare, luminată palid cu mai multe 
lumânări şi cu nişte spoturi ultramoderne; în aer se simţea o 
aromă puternică, puţin dulce, lemnoasă, feminină şi foarte 
seducătoare. Încăperea avea o rezonanţă pozitivă şi se simţi 
instantaneu relaxat. Totul în jur purta amprenta lui Cleo: pereţi 
crem şi o podea cu parchet lucios de stejar, două canapele roşii, 
mobilă neagră, lăcuită, picturi abstracte, ciudate, un televizor 
care părea scump; un CD cu muzică latino se auzea încet, dar 
pregnant, prin boxele negre, şi ele moderne. Mai erau câteva 
plante exotice şi, într-un acvariu pătrat, aşezat pe măsuţa de 
cafea, un singur peşte care înota printre ruinele unui templu 
grecesc scufundat. 

— Vrei un whisky? întrebă Cleo. 

— Cred că am nevoie de unul. 

— Cu gheaţă? 

— Multă. 

— Apă? 

— Doar o picătură. 

Roy se îndreptă către acvariu. 

— El este Peştele, spuse ea. Peşte, fă cunoştinţă cu detectiv 
căpitan Roy Grace. 

— Bună, Peşte, replică el şi, întorcându-se spre Cleo, adăugă: 
Am şi eu un peştişor auriu. 

— Mi-aduc aminte, mi-ai spus. Marlon, nu-i aşa? 

— Ce memorie bună! 

— Mda. E mai bună decât a unui peştişor. Am citit undeva că 
peştii nu pot ţine minte ceva decât douăsprezece secunde. 
Uneori, eu pot să ţin minte ceva toată ziua. 

Grace râse. Dar era un râs forţat. Atmosfera dintre ei era 
încordată, ca între doi boxeri în ring care aşteaptă să înceapă 
prima rundă. 

Cleo ieşi din cameră şi Grace profită ca să se uite în jur. Se 
îndreptă spre o fotografie înrămată care stătea pe o măsuţă, 
lângă o plantă de plastic. In fotografie era un bărbat distins, de 
vreo cincizeci de ani, care semăna izbitor cu Cleo, lângă o 
femeie frumoasă, într-un costum elegant şi cu o pălărie mare; în 
spate se vedeau mai mulţi oameni îmbrăcaţi asemănător. Grace 
se întrebă dacă poza fusese făcută în loja regală de la Ascot, 
deşi el unul nu fusese niciodată acolo. 

Apoi se îndreptă spre nişte rafturi înalte cât peretele, pline 
cu cărţi. Remarcă mai multe romane ale lui Graham Greene, o 
colecţie din jurnalele lui Samuel Pepys, câteva romane polițiste, 


majoritatea de lan Rankin, o carte de Jeanette Winterson, două 
de James Herbert, una de Alice Seebold, The Corrections de 
Jonathan Franzen, câteva volume de Tom Wolfe, biografiile lui 
Maggie Thatcher şi Bill Clinton şi, spre surprinderea sa, un 
exemplar din The Occult de Colin Wilson. 

Cleo se întoarse în cameră cu două pahare în care se auzea 
gheaţa. 

— Citeşti mult? întrebă el. 

— Nu suficient, dar cumpăr cărţi foarte des. Tu? 

li plăcea să citească şi de fiecare dată când intra într-o 
librărie cumpăra mai multe volume, dar de puţine ori ajungea să 
le citească. 

— Mi-aş dori să am timp. De cele mai multe ori citesc 
rapoarte. 

Îi întinse un pahar înalt, plin cu whisky şi gheaţă, apoi se 
aşezară pe canapea, lăsând spațiu între ei. Ea îşi ridică paharul 
cu vin alb. 

— Mulţumesc că ai venit. 

El ridică din umeri, întrebându-se cu ce bombă are de gând 
să îl lovească. Dar, în loc de asta, ea spuse: 

— Noroc, urecheatule. 

— Urecheatule? 

— Şi ţie, năsosule! 

El se încruntă. 

— Nu ştii asta? 

— Nu. 

— Noroc, urecheatule, reluă ea. Şi ţie, năsosule. Dă-i pe gât, 
un-doi. 

Ridică paharul şi luă o înghiţitură mare. Dând din cap de 
uimire, Grace luă o gură de whisky; era periculos de bun. 

— Ce înseamnă asta? Dă-i pe gât, un-doi? 

— Aşa se zice; trebuie să te învăţ. 

El se uită la Cleo, apoi la pahar, mai luă o înghiţitură şi 
schimbă subiectul. 

— Şi, vrei să îmi spui acum despre... hm... Domnul Potrivit? 
Logodnicul tău? 

Cleo mai luă o gură de vin. El o urmări, plăcându-i modul în 
care bea, fără să guste ca o păsărică, ci cu înghiţituri sănătoase. 

— Richard? 

— Asta e numele lui? 

— Nu ţi-am spus cum îl cheamă? întrebă ea uimită. 

— Nu. De fapt, ai cam uitat. Şi la întâlnirea anterioară. 


Ea se uită în paharul cu vin ca şi cum ar fi văzut acolo nişte 
ruine antice. 

— Dar toată lumea ştie despre el! Adică... am crezut... am 
fost sigură că ştii. 

— Ei, eu nu sunt toată lumea. 

— li înnebuneşte de luni de zile pe cei de la morgă. 

Grace roti cuburile de gheaţă în pahar. 

— Cred că nu prea înţeleg. A 

— Numărul patruzeci şi doi, spuse ea. Înţelesul tuturor? 
Ghidul autostopistului galactic? 

— Mda, spuse el căzându-i fisa. 

Se întrebă pentru o secundă dacă nu cumva Cleo era beată. 
Dar nu părea să fie. Nici măcar ameţită. 

— Imi pare rău, m-ai pierdut aici. Ai un logodnic care 
înnebuneşte pe toată lumea? 

— Am crezut că ştii, spuse ea, arătând foarte umilă dintr-o 
dată. La dracu'! Nu ştiai, nu-i aşa? 

— Nu. 

Ea îşi goli paharul. 

— O, Doamne! Apoi înclină paharul ca şi cum ar fi căutat 
ultimele picături din preţioasa băutură. De fapt, cuvântul 
„Doamne” nu ar trebui folosit aici, adăugă ridicând din umeri. 

— Vrei să mă pui la curent? 

— Vrei toată povestea cu Richard? 

— Ar putea fi un punct de plecare. 

— L-am întâlnit în urmă cu trei ani; este avocat. A venit la 
morgă deoarece vroia să vadă un cadavru într-un caz de crimă 
la care lucra. Ridică paharul aşteptând, apoi păru dezamăgită 
când văzu că e gol. Mi-a plăcut de el; am început să ieşim 
împreună; părinţii mei îl plăceau; fratele şi sora mea credeau 
amândoi că e simpatic şi, acum un an şi jumătate, ne-am logodit. 
Dar cu ceva timp în urmă am descoperit că am un rival. 
Dumnezeu. 

— Dumnezeu? 

Ea încuviinţă. 

— L-a găsit pe Dumnezeu. Sau Dumnezeu l-a găsit pe el. Nu 
contează. 

— Norocosul Richard, spuse Grace. . 

— Foarte norocos, răspunse ea cu o urmă de ironie. [i 
invidiez pe cei care îl găsesc pe Dumnezeu; ce drăguţ să îţi poţi 
lăsa toate îndatoririle în seama lui Dumnezeu. Brusc, se ridică. 
Mai vrei whisky? 


Grace se uită la pahar, care era pe trei sferturi plin. 

— Nu, mulţumesc. Trebuie să conduc înapoi. 

Cleo ieşi din cameră, se întoarse cu paharul plin şi se aşeză 
pe canapea, de data aceasta mult mai aproape. 

— A început să mă ducă la o biserică interesantă din 
Brighton, spuse ea. Dar nu era stilul meu. Am încercat, pentru 
că atunci îl iubeam, dar toată chestia asta nu a reuşit decât să 
ne depărteze unul de altul. 

— Iar soluţia lui a fost să se roage şi mai mult? 

— Da. Ştii, eşti chiar inteligent. Pentru un poliţist. 

Grace îi aruncă o privire încruntată, dar nu îşi putu reţine un 
zâmbet. 

— Mersi mult. 

Ciocniră paharele. 

— A început să mă îndemne să îngenunchez lângă el, să mă 
rog timp de o oră, uneori mai mult, să îi cerem lui Dumnezeu să 
ne facă relaţia mai bună. După un timp nu am mai rezistat. 

— De ce? 

— Pentru că nu cred. 

— În nimic? 

— Îmi petrec zilele tăind cadavre; ştii cu ce mă ocup. Până 
acum, nu am găsit nici un suflet. Mai bău nişte vin. Tu crezi? 

— Cred într-o formă de existenţă după moarte. Dar am o 
problemă cu religia. 

— Atunci, suntem în aceeaşi barcă, spuse ea. 

— Am văzut că ai cartea lui Colin Wilson, The Occult. 

— Toate chestiile astea mă intrigă. Ştiu că tu eşti pasionat, şi 
e OK. Poţi să crezi în stafii, într-o lume a spiritelor, dar nu este 
neapărat nevoie să crezi într-un Dumnezeu unic. Corect? 

Grace încuviinţă. 

— Am rupt relaţia cu Richard în urmă cu şase luni, dar el nu 
poate accepta acest lucru. Este convins că Dumnezeu va repara 
lucrurile între noi. Îşi petrece din ce în ce mai mult timp 
rugându-se ca Dumnezeu să îl ajute în cazurile sale în loc să 
citească documentaţia. Imi pare rău; mă uit la toate prostiile 
care se întâmplă în lume şi majoritatea sunt cauzate de oameni 
convinşi că Dumnezeul lor e cel mai bun. Câteodată cred că 
viziunea lui Richard asupra lui Dumnezeu nu este prea departe 
de cea a unui atentator sinucigaş musulman. Face parte din 
sistemul ăsta blestemat de credinţă, că nu viaţa asta contează, 
ci cea de pe urmă. Ce ideal tâmpit! Putem schimba subiectul? 

Grace mai bău din whisky. 


— Despre ce ţi-ar plăcea să vorbim? N 

Cleo îşi puse paharul jos, apoi îl luă şi pe al lui. Li înconjură 
gâtul cu braţele şi îi şopti la ureche: 

— Ce ar fi dacă nu vorbim deloc câteva minute? 

Apoi îşi apăsă buzele pe ale lui. Erau moi, incredibil de moi; 
el îi respiră parfumul lemnos, mireasma părului proaspăt spălat, 
îi simţi limba moale, dulce, adânc în gura sa, o simţi trăgându-l 
din ce în ce mai aproape de ea, ca şi cum l-ar fi prins în mreje de 
mătase. 

Şi cumva corpurile li se uniră, buzele nu se mai despărţiră; 
urcau pe scări - una, două, nu mai număra; traversară o podea 
de lemn, apoi un covor gros. El Divo cântau în continuare, acum 
o melodie lentă de jazz. Lumânări, cu flăcările tremurând, 
mărgineau pereţii, iar ea îl tot săruta, explorându-i dinţii cu 
limba, apoi cerul gurii, apoi duelându-se cu limba lui până când 
simţi... O, Doamne, un foc în abdomen... explodând... 

Un curent electric îi trecea prin piele, împrăştiind săgeți prin 
tot corpul. Deschise ochii şi văzu ochii ei albaştri zâmbindu-i. Íi 
desfăcea cămaşa şi apoi îşi apăsă brusc gura moale, umedă şi 
caldă pe ochii lui. Era ca şi cum cineva stinsese lumina. Il sărută 
pe frunte, apoi din nou pe buze. Şi din nou. Era atât de bine, 
încât îl durea. 

De câteva ori în ultimii ani sunase la un număr de la mica 
publicitate din Argus şi ajunsese în câte un apartament urât din 
Brighton. O dată, o fată grasă, spaniolă, îl masturbase. Altă 
dată, cu o thailandeză făcuse sex oral. Şi a treia oară, jenantă, 
când aproape că nu se excitase, cu o localnică cu vocea răguşită 
şi fără sâni. 

Poate pentru că, în mintea sa, Sandy era prezentă alături de 
el. Dar acum ea nu era aici. 

Degetele suple ale lui Cleo erau pe cureaua lui. Un alt sărut 
pe gât, chiar sub bărbie. Auzi sunetul cataramei. Un nou sărut 
tot pe gât, de data asta mai jos. Apoi simţi uşurarea cauzată de 
pantalonii descheiaţi, îi simţi mâinile în boxerii lui, atât de calde 
şi de incredibile; delicioase, senzuale şi reci în acelaşi timp. 

— O, Doamne! exclamă el, simțindu-se aproape în delir de 
excitat. Dar era hotărât să dureze mult, mult. 

Ea îi zâmbi; cel mai murdar şi mai pervers zâmbet pe care îl 
văzuse până acum. Apoi se întoarse la nasturii cămăşii lui, 
desfăcându-i pe rând şi dând la o parte cămaşa. Îşi lipi buzele de 
sfârcul lui drept, iar el crezu că va muri. Ea continuă să îl sărute 
încet, stabilindu-şi propriul ritm, atât de lent şi de înnebunitor. 


Îl ciupi de sfârcul stâng cu degetele, încet, apoi mai ferm, 
uitându-se în ochii lui cu acel zâmbet pervers, minunat, 
incredibil... 

Atât de incredibil... 

Pervers... 

Iar el era atât de excitat, că nu mai putea îndura. Limba ei îl 
apăsă în buric. Cu mâinile îi trăgea pantalonii şi boxerii în jos, 
peste pulpe, până la pantofi. Apoi îl luă în gură. 

Aerul îi ieşi din plămâni, aer din adâncul sufletului, dintr-un 
loc sau o zonă despre care nici nu mai ştia că există, despre 
care credea că murise de mult. Îşi lăsă mâinile să alunece sub 
bluza ei; îi simţi carnea moale de pe abdomenul tare; ridică 
încet bluza, nevrând ca momentul să se termine, dorindu-şi doar 
să rămână acolo întotdeauna, scoţându-i bluza mereu, în fiecare 
zi, oră, minut, secundă, nanosecundă, picosecundă a vieţii sale. 
Să îngheţe acest moment. 

Apoi îi atinse sânii. Nu avea sutien. Erau mari, mult mai mari 
decât îşi imaginase. Fermi, rotunzi, nişte sâni atât de excitanţi; 
ea gemu când îi atinse, apoi îl luă din nou în gură, mai adânc, 
mai puternic. 

Câteva minute mai târziu, el încă încălţat şi cu pantalonii şi 
boxerii în jurul gleznelor, erau întinşi pe cuvertura cu model de 
leopard de pe patul ei. Se uitară în tăcere unul la celălalt. Îşi 
puse mâinile în jurul umerilor ei, simţindu-i oasele puternice, 
forma spatelui, pielea caldă şi se gândea - încerca să nu o facă, 
dar nu se putea abţine - cât de diferită era de Sandy. Nu mai 
bună, doar diferită. 

Amintiri despre Sandy începură să îi apară în minte. 
Comparaţii. Sandy era mai scundă; avea corpul mai cărnos, mai 
puţin tonificat; avea sâni mai mici, cu o altă formă, cu sfârcuri 
mai mari, roz. Ale lui Cleo erau mai mici, ca nişte butoane roşii. 
Părul pubian al lui Sandy era castaniu, un hăţiş des. Al lui Cleo 
era culoarea grâului, tăiat scurt. Era toată peste el, cu 
membrele ca ale unui cal de rasă, mişcându-se, şoptind: 

— Roy, eşti minunat. Doamne, Roy, vroiam asta de atât timp! 
Fă dragoste cu mine. 

Şi el o trăgea spre sine, incapabil să se sature de ea, ca şi 
cum ar fi fost pierdut într-un basm. Ea încercă să îl tragă 
înăuntru, dar el nu era gata, nu încă. Trecuse atât de mult timp; 
încerca să îşi amintească, trebuia să se abţină, trebuia să îşi 
aducă aminte cum să se abţină. 

Trebuia cumva să încetinească totul. Să o mulţumească întâi 


pe ea. Aceasta fusese întotdeauna regula lui cu Sandy şi cu 
puţinele iubite cu care se culcase înaintea ei. 

O dădu la o parte, atingându-i uşor sânii cu buzele, apoi 
stomacul, trecând cu limba peste firele de păr ca grâul, apoi 
gustându-i umezeala, respirând-o; avea un gust, un miros 
incredibil, mai tulburător decât parfumul cu care se dădea. 

Gemea. 

O, Doamne, avea un gust atât de bun, atât de bun, 
extraordinar de bun! 

Telefonul începu să sune. 

Ea chicoti. Telefonul insistă. Apoi se opri. El intră mai adânc 
cu limba. 

— Roy! şopti ea. Roy! Oh, Roy! O, Doamne, Roy! 

Se auziră două sunete ascuţite: telefonul lui. Un mesaj. 

Dar lui Grace nu îi mai păsa de nimic. 

Chris Willingham se uita la bărbatul isteric, cu vomă pe 
tricou, care stătea în uşă şi urla la el, încercând să îşi 
amintească de la ultimele cursuri cum trebuia să acţioneze într- 
o astfel de situaţie. 

— Trebuie să faci ceva! Te rog, trebuie să faci ceva! Trebuie 
să mă ajuţi să îmi găsesc soţia! 

„Vorbeşte încet”, îşi aduse el aminte. Acesta era primul 
lucru. Cu o voce calmă, spuse: 

— Ce s-a întâmplat, mai exact? 

— Ţipă. E îngrozită până în adâncul sufletului, ai înţeles? 
Tom Bryce intră în cameră şi îl apucă de umeri. Trebuie să faci 
dracului ceva! 

Tânărul agent se înecă de la mirosul de vomă. Păstrându-şi 
tonul potolit, reluă: 

— Spuneti-mi, domnule Bryce, ce s-a întâmplat? 

Tom Bryce se întoarse şi ieşi din cameră. 

— Vino, vino să vezi! E pe calculatorul meu! Agentul îl urmă 
pe scări, în biroul mic plin de cărţi, hârtii şi fotografii înrămate 
ale soţiei şi copiilor. Văzu un laptop pe birou, deschis, dar cu 
ecranul gol. Tom Bryce apăsă o tastă şi apăru căsuţa poştală. 

Duhoarea de la vomă era şi mai puternică aici şi Willingham, 
concentrându-se asupra calculatorului, călcă cu grijă peste 
mizeria de pe covor. Se uită la Bryce cum se aşază la calculator, 


se uită la ecran, se încruntă, apoi caută ceva. 

— Era aici, spuse Tom. Era aici, un mesaj cu un fişier ataşat. 
Iisuse, unde dracului este? 

Willingham nu răspunse; pentru o secundă, Tom păru că se 
calmează. Apoi se nelinişti din nou. 

— Era aici!! 

Se holba la ecran, nevenindu-i să creadă. Nenorocitul de 
mesaj dispăruse. Încercă să îl caute, folosind fiecare cuvânt pe 
care şi-l aducea aminte din text. Dar nu apăru nimic. Încercă şi 
alte variante, cu capul sprijinit în mâini, sughiţând. 

— Te rog, ajută-mă! Fă ceva, te rog! Găsiţi-o, faceţi ceva! O, 
Doamne, ar fi trebuit să o auziţi! 

— Aţi văzut-o pe ecran? 

Tom încuviinţă. 

— Dar acum nu mai este? 

— Nuuuu. 

__ Willingham puse la îndoială sănătatea mintală a bărbatului. 
Işi imagina lucruri? Ceda sub presiune? 

— Haideţi să o luăm de la capăt, domnule. 

Încercând să rămână calm, Tom îi povesti exact ceea ce 
văzuse şi ce îi spusese Kellie. 

— Dacă aţi primit un mesaj, spuse agentul, înseamnă că 
trebuie să existe undeva în calculatorul dumneavoastră. 

Tom căută în dosarul cu mesaje şterse, în cel în care intrau 
de obicei spam-urile, apoi în restul dosarelor. Dispăruse. Şi, 
pentru o secundă, începu să se întrebe dacă nu cumva îşi 
imaginase totul. Dar nu şi urletul. În nici un caz. Se întoarse 
către agent. 

— Vă gândiţi că probabil mi-am imaginat, dar nu este aşa. 
Am văzut. Indiferent cine sunt oamenii ăştia, se pricep la 
tehnologie. S-a mai întâmplat; am primit săptămâna asta nişte 
mesaje care au dispărut, ştergându-mi şi toată baza de date. 

Willingham rămase nemişcat, fără să ştie dacă să creadă sau 
nu. Bărbatul arăta rău, dar nu părea nebun, ci doar şocat. Cu 
siguranţă, ceva se întâmplase, dar din cunoştinţele sale limitate 
privind calculatoarele, mesajele electronice nu dispăreau. Poate 
că nu le mai găseai, asta i se întâmplase şi lui. 

— Să încercăm din nou, domnule. Să luăm toate fişierele, pe 
rând. 

Trecuse de miezul nopţii când terminară. Tot nu găsiseră 
mesajul. Tom se uită la el, implorându-l. 

— Ce vom face? 


Agentul se gândi. 

— Putem încerca să sunăm la Departamentul IT, dar mă 
îndoiesc că mai este cineva acolo la ora asta, duminică noapte. 
Ce ar fi să telefonăm echipei de suport tehnic a furnizorului 
dumneavoastră de internet? Au program non-stop? Apoi se 
încruntă. Eu... De fapt... ar trebui să vorbesc întâi cu detectivul 
Grace referitor la asta. 

— Lasă-mă să încerc, spuse Tom. 

Căută numărul şi îl formă. Robotul îi ceru să aştepte. După 
zece minute de muzică, o voce cu accent indian, dornică să îl 
ajute, îl întrebă ce doreşte. După încă zece minute care lui i se 
părură zece ore, vocea reveni şi îi transmise că nu găsise nici 
urmă de mesaj sau fişier ataşat. 

Tom trânti furios telefonul. Cu un ton care arăta că devine 
sceptic, agentul îl întrebă: 

— Care au fost cuvintele exacte pe care vi le-a spus soţia 
dumneavoastră? 

Încercând cu disperare să gândească logic, Tom cită cât de 
corect izbuti: 

— „Nu spune poliţiei. Fă exact cum îţi spun ei. Altfel, va fi 
rândul lui Max, apoi al Jessicăi. Te rog, fă exact ce îţi spun ei. 
Nu trebuie să spui nimic poliţiei. Ei vor şti dacă o faci.” 

— Cine sunt „ei”? 

— Nu ştiu, răspunse Tom, simțindu-se cumplit de neajutorat. 

Willingham scoase staţia digitală. Tom îi dădu imediat peste 
mână: 

= Nu! 

Între ei se lăsă o tăcere lungă. Pe calculator intrară câteva 
mesaje. Tom verifică. Nimic. În sfârşit, Willingham spuse: 

— Cred că ar trebui să fac un raport despre asta. 

— Nu! strigă Tom. 

— Va fi sigur, domnule; nu îl înregistrez decât în sistemul 
poliţiei. 

— Nu! 

Uimit de vehementa bărbatului, agentul ridică mâinile. 

— Bine, domnule, nici o problemă. Zâmbi. Ce ar fi să prepar 
câte o ceaşcă de ceai sau de cafea şi să ne gândim ce să facem 
în continuare? 

— Cafea, spuse 'Tom. Cafeaua ar fi foarte bună, mulţumesc. 
Neagră, fără zahăr. 

Agentul părăsi camera. Tom continuă să se uite la ecran; 
întreaga sa viaţă era undeva dincolo de el. Apăru un nou mesaj. 


Era de la Scarabinc.com. Instantaneu, îl deschise. 


„Felicitări, Tom! Pricepi repede! Acum ieşi din casă, ia maşina lui 
Kellie, mergi către nord, pe A23, şi aşteaptă ca ea să te sune. Nu îmi 
place că îmi ignori instrucţiunile de a nu vorbi cu poliţia. Dacă spui un 
cuvânt, un SINGUR cuvânt noului tău prieten, menajera ta polițistă, 
atunci, prietene, nu îţi vei mai vedea niciodată soţia. Nu încerca să 
răspunzi la acest mesaj. Şi nu te obosi să cauţi camera ascunsă - te uiţi 
acum la ea.” 

Cleo îi zâmbi; faţa îi era atât de caldă şi de frumoasă în 
lumina lumânărilor. O melodie lină se auzea în fundal. Roy 
Grace îi putea simţi respiraţia calmă şi dulce pe faţa lui. 

— Nu a fost rău, şopti ea. 

— Pentru un poliţist? 

Îi dădu un pumn în joacă. Apoi îi luă faţa în mâini şi îl sărută 
pe gură. Patul era atât de confortabil, Cleo era atât de plăcută, 
era atât de bine să fie cu ea; era ca şi cum ar fi ştiut-o de ani de 
zile, ca şi cum ar fi fost cei mai buni prieteni din toată lumea. 

li mângâie pielea şi o căldură se născu iar înăuntrul său; se 
simţea împăcat pe deplin. Era, cel puţin pentru moment, într-un 
loc pe care nu crezuse că îl va mai regăsi în viaţa sa. Apoi îşi 
aduse aminte că mai devreme îi sunase telefonul, că primise un 
mesaj pe care îl ignorase deşi nu trebuia, şi se uită la ceasul de 
lângă pat. 

1.15. 

„La naiba!” 

Se ridică, pipăi pe jos, găsi telefonul şi îl duse la ureche, 
ascultând căsuţa vocală. Era Glenn, care îi spunea să îl sune 
dacă primeşte mesajul înainte de miezul nopţii, iar dacă nu, vor 
vorbi dimineaţă. Uşurat, puse telefonul la loc. 

— Imi pare bine că ai venit, şopti Cleo. 

— M-a atras remarca ta despre Glenfiddich, atâta tot. Nu îi 
pot rezista. 

— Deci chiar sunteţi atât de superficial, detectiv căpitan Roy 
Grace? Faceţi orice pentru o băutură gratis? 

— Mda. Şi poate că eram puţin curios cu privire la logodnicul 
tău. Cât de superficial mă face asta? 

Brusc, trase aer în piept când ea îi luă testiculele între 
degete. 


— Ştiţi cum se spune, domnule detectiv căpitan? întrebă ea 
calm, strângându-l uşor. 

Gemând de plăcere - şi de puţină durere - el răspunse: 

— Ce se spune? 

— Când ai testiculele unui bărbat în mână, inima şi mintea 
acestuia le vor urma. 

Ea slăbi strânsoarea puţin, iar el expiră scurt, relaxat. 

— Şi, îmi spui ce planuri ai cu mine pentru restul nopţii? 
şopti el. 

Ea mări presiunea, apoi îl sărută: 

— Nu eşti în poziţia de a negocia, oricare ar fi planurile mele! 

— Cine negociază? 

— Păi, tu crezi că o faci! 

Ea îşi îndepărtă mâinile, cobori din pat şi traversă camera. El 
îi urmări corpul gol, suplu, picioarele lungi, fundul tare, rotund 
şi alb, privind-o până ce ea ieşi din cameră. Apoi îşi puse mâinile 
sub cap şi se lăsă pe spate, pe o pernă moale şi pufoasă. 

— Cu multă gheaţă! spuse el tare. 

Ea se întoarse în câteva minute cu două pahare mari şi îi 
dădu lui unul. Se urcă în pat lângă el, ridică paharul şi dădură 
noroc. Cu un semn din cap, ea spuse: 

— Noroc, urecheatule! Şi ţie, năsosule! Dă-i pe gât, un-doi. 

Apoi îşi goli paharul pe jumătate. El îl ridică pe al său. 

— Noroc, urecheatule! răspunse şi luă o gură bună de 
băutură. 

Ziua de mâine era la milioane de kilometri distanţă. Ochii ei, 
care se uitau fix în ai lui, străluceau. 

— Deci, ai venit doar pentru că vroiai să ştii despre 
logodnicul meu. Acesta este singurul motiv, domnule detectiv 
căpitan Roy Grace? 

— Nu îmi mai spune aşa! 

— Şi cum vrei să îţi spun? Sexosul de la capătul universului? 

Zâmbind, el replică: 

— Ar fi foarte bine. Dar şi Roy, simplu, ar fi minunat. 

Ea duse paharul la buze, apoi se aplecă spre el, îl sărută 
senzual şi îi împinse în gură un cub de gheaţă cu aromă de 
whisky. 

— Roy! E un nume frumos. De ce ţi-au spus părinţii tăi Roy? 

— Nu i-am întrebat niciodată. 

— De ce nu? 

El ridică din umeri. 

— Nu m-am gândit niciodată. 


— Şi mai spui că eşti detectiv! Eu am crezut că investighezi 
totul. 

— De ce părinţii tăi ţi-au spus Cleo? 

— Pentru că... Râse uşor. De fapt, şi mi-e jenă să spun, 
fiindcă romanele preferate ale mamei erau cele din seria 
Cvartetul din Alexandria. Mie mi-a pus numele după unul dintre 
personaje - Clea - doar că tatăl meu l-a dictat greşit în registrul 
de la biserică. A pus un „o” la sfârşit în loc de „a” şi aşa a 
rămas. 

— Nu am auzit niciodată de Cvartetul din Alexandria. 

— Haide, trebuie să le fi citit! 

— Probabil că am avut o copilărie tare tristă. 

— Sau una petrecută greşit? 

— Tu ştiai să joci poker la doisprezece ani? 

— Exact ce spuneam! Doamne, trebuie să te educ! Cvartetul 
din Alexandria e o serie de patru romane scrise de Lawrence 
Durrell; poveşti foarte frumoase, legate între ele. Justine, 
Balthazar, Mountolive şi Clea. 

— Trebuie să fie frumoase dacă... 

— Dacă ce? 

— Dacă au dus la tine. 

Apoi îi sună telefonul. De data aceasta răspunse. Fără 
tragere de inimă. 

Două minute mai târziu, tot fără tragere de inimă, era în 
picioare, punându-şi şosetele în grabă, neîndemânatic. 

— Te sperii uşor, nu-i aşa, Kellie? 

Orbită de lumina din ochii ei, Kellie se zvârcoli în legăturile 
care o ţineau, încercând să se tragă înapoi în scaun, să se 
depărteze de picioarele gândacului negru, hidos, pe care 
americanul gras îl îndrepta spre faţa ei. 

— Nuuu! Te rog, nuuuuuu! 

— E unul dintre animalele mele de companie. 

— Ce vrei de la mine? Ce vrei? 

Brusc, el îndepărtă gândacul şi întinse spre ea o sticlă de 
votcă. 

— Ceva de băut? 

Ea îşi întoarse faţa. Tremura. De groază. De foame. De efort. 
Lacrimile îi curgeau pe obraji. 


— Ştiu că vrei să bei, Kellie. Gustă puţin, o să te simţi mult 
mai bine. 

Dorea cu disperare sticla aia, să îi pună gâtul la gură şi să 
bea tot. Dar era hotărâtă să nu îi dea satisfacția asta. Cu colţul 
ochiului, în strălucirea luminii, încă mai putea vedea picioarele 
care se mişcau. 

— Ia doar o gură. 

— Vreau să îmi văd copiii, spuse ea. 

— Cred că vrei mai mult votca. 

— Du-te dracului! 

Văzu o umbră, apoi simţi o palmă puternică pe obraz. Ţipă de 
durere. 

— Nu suport nici un rahat de la o curvă, ai înţeles? 

— Du-te dracului! 

Următoarea lovitură fu atât de puternică, încât o dărâmă pe 
partea cealaltă a scaunului. Se prăbuşi cu o lovitură agonizantă 
pe podeaua tare ca piatra; durerea îi străpunse braţul, umărul, îi 
trecu prin tot corpul. li dădură lacrimile. 

— De ce îmi faci asta? Ce vrei de la mine? Ce vrei? 

— Ce ai zice de puţină ascultare? 

El ţinu gândacul în dreptul feţei ei, atât de aproape încât îi 
simţea mirosul acru. li simţi picioarele frecându-se de pielea ei. 

— Nuuuuuuu! Se agită, mişcându-se pe podea cu scaunul, 
lovindu-se, rănindu-se, fiecare părticică din corp durând-o. 
Nuuuu, nuuu, nuuu! Respirația îi devenea din ce în ce mai 
agitată, nereuşind să mai tragă aer, isterică. Simţi că o apucă 
furia împotriva lui Tom. Unde era? De ce nu o găsise, de ce nu 
venise să o salveze? Apoi rămase nemişcată, cu ochii la lumina 
strălucitoare. _ 

— Te rog, spuse ea. Nu ştiu cine eşti. Imi vreau doar copiii. Şi 
soţul. Te rog, dă-mi drumul. 

Trebuia să aibă legătură cu mesajul pe care îl primise Tom, 
cel despre care spusese poliţiei. 

— De ce m-aţi adus aici? întrebă ea, pentru a verifica. 

Linişte. 

— Eşti supărat pe mine? 

Vocea lui era de această dată blândă: 

— Doar pentru că nu te comporţi cum trebuie, Kellie. Mi-ar 
plăcea să cooperezi. 

— Atunci dă-mi dracului drumul! 

— Nu cred că este posibil în acest moment. 

Ea închise ochii, încercând cu disperare să gândească clar, 


să lupte cu dorinţa puternică de alcool. Doar o înghiţitură mică 
din acel Stoli. Dar nu îi va da grăsanului american această 
satisfacţie. Niciodată, sub nici o formă, niciodată, niciodată, 
niciodată. 

Apoi dorinţa îi acapară creierul. 

— Te rog, pot să beau puţin acum? întrebă. 

În câteva secunde sticla era la buzele ei şi ea dădea lichidul 
pe gât. Doamne, era bine! Poate că se înşelase cu privire la 
acest bărbat; poate că era bun până la urmă. li zâmbi cu 
recunoştinţă. 

— Vezi? Tot ceea ce vreau este să fiu drăguţ cu tine. Tu te 
porţi frumos cu mine, eu mă port frumos cu tine. Ce nu înţelegi 
din asta? 

Ea dădu din cap. Brusc, când el îi luă sticla de la gură, se 
simţi părăsită. Şi din nou gândea clar. Simultan, fiecare film de 
groază pe care îl văzuse începu să i se deruleze în minte. Cine 
dracului era bărbatul acesta? Un ucigaş în serie? Ce are de 
gând să îi facă? Frica îi intrase în corp precum o creatură 
sălbatică. O va viola? O va tortura? 

„O să mor aici, în întuneric, fără să îi mai văd pe Jessica, Max 
şi Tom din nou.” _ 

Cum să tratezi cu o persoană ca asta? In filme văzuse că 
prizonierii încercau să stabilească o relaţie, o legătură cu cei 
care îi ţineau captivi. Stabilirea unei legături; le venea mult mai 
greu să îţi facă rău dacă ajungeau să te cunoască puţin. 

— Cum te numeşti? întrebă ea. 

— Nu cred că trebuie să te îngrijorezi cu privire la asta, 
Kellie. 

— Mi-ar plăcea să ştiu. 

— Te voi părăsi pentru o vreme. Cu puţin noroc, soţul tău ni 
se va alătura în curând. 

— Tom? 

— Te-ai prins! 

— Vine Tom? 

— Vine Tom. Nu vrei să te găsească zăcând aşa, pe jos, nu-i 
aşa? 

Ea dădu din cap. 

— O să te pun să stai drept. Să arăţi bine pentru cameră! 

— Cameră? 

— Mda. 

Simţindu-se puţin ameţită, cu vocea tremurând, întrebă: 

— Ce cameră? 


— Vei fi vedetă! 

La ora 1.25, în dormitor răsună glasul lui Jay-Z când telefonul 
lui Glenn Branson primi un apel. Întinse rapid mâna pentru a-l 
opri înainte să o trezească pe Ari, se lovi de paharul cu apă de 
pe noptieră şi trânti telefonul pe jos. 

Se ridică pe întuneric, cu creierul puţin în ceaţă, şi căută pe 
sub scaunul de lângă pat, unde căzuse telefonul; muzica se 
auzea din ce în ce mai tare. În sfârşit îl găsi şi apăsă pe buton ca 
să răspundă. 

— Detectiv Branson, spuse el cât de încet putu, stând 
ghemuit, ca şi cum acest lucru i-ar fi făcut vocea şi mai 
neauzită. 

Era Tom Bryce care părea înnebunit. 

— Detectiv Branson, îmi cer scuze că te sun atât de târziu. 

— Nici o problemă. Numai o secundă... 

— Dumnezeule! spuse Ari. Vii acasă după miezul nopţii şi mă 
trezeşti, iar acum mă trezeşti din nou. Cred că ar trebui să avem 
dormitoare separate. 

„Frumos mod de a începe o săptămână”, se gândi mohorât 
Branson, îndreptându-se spre uşă. Intră în baia vopsită în 
portocaliu-deschis şi închise uşa. 

— Îmi cer scuze. Acum vă ascult, spuse el, aşezându-se gol 
pe scaunul de la toaletă, în lipsă de altceva. Se uită la uşa de 
sticlă a cabinei de duş, montată săptămâna trecută, şi la gresia 
în dungi, nebunească, pusă vineri. Se mutaseră în casa asta în 
urmă cu trei luni. Era bine amplasată, la distanţă scurtă atât de 
mare, cât şi de zona rurală Saltdean, deşi acum - îi spusese Ari - 
toţi vecinii fierbeau deoarece se aflau la mai puţin de un 
kilometru de regiunea în care fusese descoperit cadavrul lui 
Janie Stretton. 

— Vreau să ştiu dacă această linie este sigură, spuse Tom 
Bryce, părând aproape de isterie. 

Se auzea un zgomot ca şi cum s-ar fi aflat într-o maşină în 
mişcare. Branson se uită la ecranul telefonului; bărbatul suna de 
pe mobil. Încercând să îl calmeze, răspunse: 

— Aţi sunat pe telefonul meu de serviciu; toate semnalele 
sunt criptate. Linia este foarte sigură. 

Nu-i mai spuse însă că mobilul lui, probabil unul obişnuit, 


putea fi interceptat de oricine. 

— Unde sunteţi? 

— Nu vreau să vă spun. 

— Bine. Nu sunteţi acasă? 

— Nu. Nu este sigur să vorbesc de acasă; sunt microfoane. 

— Vreti să ne întâlnim undeva? 

— Da. Nu. Da. Adică... trebuie să mă ajutaţi. 

— De aceea sunt aici, domnule Bryce. 

— De unde ştiu că pot avea încredere în dumneavoastră? Că 
tot ce vă spun va fi confidenţial? 

Branson se încruntă la această întrebare. 

— Ce asigurare aţi dori ca să vă simţiţi în siguranţă? 

Urmă o tăcere lungă. 

— Alo? Domnule Bryce, sunteţi acolo? 

— Da. Vocea părea leşinată. 

— Aţi auzit întrebarea mea? 

— Nu ştiu dacă... dacă ar trebui. Nu cred că îmi pot asuma 
acest risc. 

Conversaţia se întrerupse. 

Glenn Branson formă numărul de pe ecran, dar intră direct 
căsuţa vocală. Lăsă un mesaj în care spunea că a sunat, apoi 
aşteptă două minute, complet treaz, atent, dorindu-şi ca Ari să 
fie mai înţelegătoare. Da, era greu, dar ar fi fost drăguţ dacă ea 
ar fi arătat puţin mai multă înţelegere. Ridică umerii. Ce 
dracului?! Poate că ar trebui să citească volumul pe care i-l 
cumpărase pentru Crăciun, Bărbații sunt de pe Marte, Femeile 
sunt de pe Venus, şi despre care îi spusese că îl va ajuta să 
înţeleagă ce simte o femeie. Dar se îndoia că va înţelege 
vreodată cu adevărat ce doresc femeile. Bărbaţii şi femeile nu 
veneau de pe planete diferite; veneau din universuri diferite. 

Formă din nou numărul lui Bryce. Din nou intră direct căsuţa 
vocală. Apoi formă numărul de acasă al acestuia, simțind brusc 
că îl cuprinde o frică pe care nu o putea defini. 


— A dispărut? întrebă Roy Grace care stătea lângă Branson 
în holul casei lui Tom Bryce, la ora 2.10, uitându-se uimit şi 
furios la agentul de la Departamentul de Relaţii cu familia. Ce 
dracului vrei să spui cu „a dispărut”? 

— M-am dus sus să văd ce face şi el nu mai era acolo. 

— Tom Bryce, fiica sa de patru ani şi fiul de şapte ani au ieşit 
din casă şi tu nu ai remarcat? 

— Păi... spuse neajutorat Chris Willingham. 


— La dracu”, ai adormit în timpul serviciului, nu-i aşa? 

— Nu, eu... 

Grace, care mesteca gumă pentru a masca mirosul de alcool 
din respiraţie, se uită la tânărul agent. 

— Trebuia să ai grijă de ei. Şi să fii atent la el, ca fiind 
principalul nostru suspect. lar tu i-ai lăsat să plece? 

Agentul le povesti tot ceea ce se întâmplase în ultimele ore, 
inclusiv despre mesajul pe care Tom Bryce susţinea că l-a primit 
şi care dispăruse din calculatorul acestuia. 

Grace venise direct de la Spitalul General din Sussex, unde 
tânăra polițistă în care îşi pusese atâtea speranţe, Emma-Jane 
Boutwood, era conectată la aparate şi urma să intre în operaţie. 
Avusese neplăcuta sarcină de a le telefona părinţilor ei pentru a 
le spune că fiicei lor nu i se dădeau multe şanse de 
supravieţuire. 

Plecase fără nici o tragere de inimă de lângă Cleo, dar după 
ce aflase gravitatea rănilor Emmei-Jane, toate amintirile despre 
timpul petrecut împreună cu ea se şterseseră - cel puţin 
temporar - iar acum se simţea deprimat şi foarte îngrijorat în 
privinţa Emmei-Jane. 

Şoferul dubei, deocamdată neidentificat, era încă inconştient 
la secţia de terapie intensivă a aceluiaşi spital. Grace ordonase 
să se pună o gardă permanentă la salonul acestuia şi lăsase 
instrucţiuni ca, în momentul în care acesta se va trezi, polițistul 
care va fi atunci de gardă să îl aresteze pentru tentativă de 
ucidere a unui ofiţer de poliţie. Spera doar că acuzaţia nu se va 
transforma în omucidere. 

Între timp, Nick Nicholl îl aştepta în birou cu un laptop la 
care trebuia să se uite, iar Tom Bryce fugise pe furiş împreună 
cu cei doi copii ai săi; ce vroia să însemne asta? 

Şi săptămâna nu începuse decât de două ore. Întorcându-se 
către Branson, spuse: 

— Telefonul pe care l-ai primit de la Bryce - ai spus că părea 
ciudat. Speriat? 

— Ingrozit. 

Grace se gândi un moment. 

— L-ai pus ieri să completeze o fişă pentru persoane 
dispărute? 

Branson încuviinţă. 

— Ai înregistrat-o? 

— Da. 

— Dă-i un telefon lui Nick, este la birou acum. Spune-i să se 


uite la înregistrare. Ar trebui să conţină adresele rudelor 
domnului Bryce şi ale prietenilor. Un om înspăimântat nu va 
merge departe cu doi copii mici, în miezul nopţii. Ai dat maşina 
în urmărire? 

Chris Willingham şi Glenn Branson se uitară la el buimaci. 
Era clar că nici unuia nu îi trecuse asta prin cap. 

— Ce dracu” se întâmplă? 

Glenn Branson, încercând să îl calmeze, spuse: 

— Roy, nu am ştiut cât de departe trebuie să mergem cu 
supravegherea lui. Chris era aici ca să îl ajute să facă faţă şi să 
îi ofere protecţie. 

— Da. Şi dacă îi dăm maşina în urmărire, îi putem oferi şi mai 
multă protecţie; graţie tuturor patrulelor aflate acum pe străzi. 
Care, ştie şi el, nu sunt chiar aşa multe la această oră din 
noapte. 

— Să îi spun lui Nick să cheme şi restul echipei? 

Grace se gândi un minut. Tentaţia de a-l da jos din pat pe 
Norman Potting era aproape irezistibilă, dar avea 
presentimentul că începuse o zi foarte lungă. Ar trebui să-i lase 
pe cât mai mulţi dintre ei să se odihnească, astfel încât la 
şedinţa de la 8.30 să aibă nişte oameni energici, în puteri. 

Realiză că trebuie să găsească un înlocuitor pentru Emma- 
Jane. Şi cum va reacţiona Alison Vosper la încă un accident 
cauzat de o urmărire a poliţiei? Şoferul de taxi era în spital cu 
răni minore, iar pasagerul său, care nu purta centura de 
siguranţă, avea un picior rupt. Un reporter de la Argus era deja 
la spital şi povestea se va afla în curând. 

„La dracu', la dracu”, la dracu'!” 

— Avem o problemă: nu ştiu numărul de înmatriculare al 
maşinii cu care a plecat, spuse Glenn Branson. 

— Păi, nu ar fi prea greu de obţinut; ar trebui să existe nişte 
acte ale maşinii în casă. 

Lăsându-i pe Branson să dea telefonul şi pe Willingham să 
caute informaţiile despre maşină, Grace urcă la etaj, se uită în 
dormitorul copiilor, apoi în dormitorul cel mare, cu patul 
nefăcut. Nimic. Biroul lui Tom Bryce arăta mai promiţător. 
Căută printre dosarele de la serviciu, puse teanc lângă o cameră 
web pe un suport. Cotrobăi prin sertare, dar nu găsi nimic 
interesant, apoi se întoarse spre un fişet negru, înalt, de metal. 

Informaţiile pe care le căuta erau într-un dosar pe care scria 
„Maşini”. Nu toată munca de poliţie necesita o diplomă în fizică 
atomică, îşi spuse el. 


Cincisprezece minute mai târziu, Grace şi Branson erau într- 
un lift cu graffiti obscene pe pereţi şi o pată de urină într-un 
colţ, într-un bloc administrat de primăria din Whitehawk. 
Coborâră la etajul şapte, merseră pe coridor şi sunară la 
apartamentul 72. După câteva secunde, o voce de femeie 
întrebă: 

— Cine este? 

— Poliţia! spuse Grace. 

O femeie cam la cincizeci de ani, obosită, îmbrăcată într-un 
capot şi cu papuci în picioare, deschise uşa. Părea că în tinereţe 
fusese atrăgătoare, dar acum faţa ei era lăsată şi brăzdată de 
riduri; părul ondulat, tuns fără nici o formă, fusese blond, însă 
acum era aproape tot alb. Avea dinţii foarte pătaţi; după mirosul 
de ţigări, Grace îşi dădu seama că erau îngălbeniţi de nicotină. 
În spatele ei, undeva în apartament, un copil ţipa. In aer se 
simţea un miros rânced de grăsime prăjită. 

Grace ridică legitimaţia de serviciu. 

— Detectiv căpitan Grace de la Departamentul de 
Criminalistică din Brighton. Dumnealui este detectiv sergent 
Branson. Sunteţi doamna Margaret Stevenson? 

Ea încuviinţă. 

— Sunteţi mama lui Kellie Branson? 

Ea ezită un moment, apoi spuse: 

— Da. Nu-i aici. Il căutaţi pe Tom? Nu-i aici. 

— Ştiţi unde este? întrebă Grace. 

— Ştiţi unde este fiica mea? 

— Nu. Încercăm să o găsim. 

— Nu ar fi dispărut; nu şi-ar fi părăsit copiii. Aproape că nici 
nu suporta să îi scape din vedere. Nici măcar nu vroia să îi lase 
cu noi. Tom a adus copiii aici în urmă cu o oră. A sunat la 
sonerie, i-a împins înăuntru şi a plecat. 

— V-a spus unde se duce? 

— Nu. Mi-a spus c-o să sune mai încolo. 

Ţipetele se înteţiră în spatele ei. Femeia se întoarse, 
neliniştită. Grace scoase o carte de vizită din portofel şi o dădu. 

— Vă rog să mă sunaţi dacă aflaţi ceva despre el; aveţi 
numărul meu de mobil. 

Ea luă cartea de vizită şi întrebă: 

— Doriţi să intraţi? O ceaşcă de ceai? Trebuie să o opresc pe 
Jessica din plâns; soţul meu trebuie să doarmă. Are Parkinson. 
Tre’ să se odihnească. 


— Ne pare rău că v-am deranjat, spuse Grace. Domnul Bryce 
nu a spus absolut nimic? 

— Nimic. 

— Nu v-a explicat de ce v-a adus copiii în mijlocul nopţii? 

— Pentru siguranţa lor, aşa a zis. Asta e tot. 

— Siguranţă faţă de ce? 

— Nu a spus. Unde este Kellie? Unde credeţi că este? 

— Nu ştim, doamnă Stevenson, spuse Glenn Branson. 
Imediat ce o găsim, vă dăm un telefon. Domnul Bryce chiar nu v- 
a spus unde se ducea? 

— Să o găsească pe Kellie, asta a zis. 

— Nu v-a spus unde? 

Ea dădu din cap. Ţipetele deveniră şi mai puternice. Grace şi 
Branson schimbară o privire - o întrebare şi o nedumerire. 

— Ne pare rău că v-am deranjat, spuse Grace. Zâmbi, 
încercând să o liniştească. O să vă găsim fiica. 

Tom, conducând maşina Espace a lui Kellie către nordul 
oraşului Brighton, cu telefonul mobil în mână, tremura. Drumul 
era liber, doar din când în când se vedeau faruri din sens opus, 
sau unele care îi apăreau în retrovizor şi apoi treceau pe lângă 
el. Apăsă tasta cu numărul lui Kellie pentru a suta oară şi îi auzi 
vocea. 

„Bună, sunt Kellie. Scuze că nu vă pot răspunde acum. Lăsaţi 
un mesaj şi vă sun eu!” 

Gânduri neclare îi treceau prin minte, precum umbrele lăsate 
în urmă de farurile sale. Işi simţea întreg corpul încordat. Se 
aplecă în faţă, uitându-se prin parbriz, aruncând priviri 
nervoase în oglindă, frica chinuindu-i stomacul. 

„O, Doamne! lubito, unde eşti?” p 

Nu ştia ce caută aici sau la ce să se aştepte. Işi simțea 
creierul blocat; era incapabil să gândească logic, incapabil să se 
gândească la altceva decât la cuvintele din mesaj. Avea viziuni 
cu acea fată, Janie Stretton, măcelărită în camera ei de un 
bărbat mascat. Dar acum nu mai era Janie Stretton, era Kellie. 

Nu îşi putea imagina unde se afla şi nici ce îi trecea ei prin 
minte. Vroia numai să ajungă la ea, orice ar fi însemnat sau cât 
ar fi costat acest lucru. Bani. Asta vroiau, bănuia el. O răpiseră 
pe Kellie şi acum vroiau bani. Şi vor trebui să îl creadă când le 


va spune că nu are foarte mulţi, dar le va da tot ceea ce are pe 
lume. Tot. 

Pe şosea apăru un indicator. „Cowfold. Haywards Heath.” 

— Sunt eu, iubito, spuse în telefon. Incercam din nou. Te 
iubesc. 

Închise şi ecranul telefonului se întunecă după câteva 
secunde. Apoi, brusc, se lumină din nou: „Număr necunoscut 
apelează.” 

Dacă ar fi fost Kellie, ar fi apărut numărul ei. Agitat, 
răspunse: 

— Alo? 

— Domnule Bryce? : 

Era detectiv Branson. La naiba! Închise imediat. Câteva 
minute mai târziu auzi sunetul unui mesaj. Il ascultă. Era 
detectivul Branson, pentru a treia oară, rugându-l să-i 
telefoneze. 

„Kellie, iubito, sună-mă, în numele lui Dumnezeu!” 

În oglindă văzu nişte faruri. Deşi mergea cu numai 60 de 
kilometri pe un drum cu două benzi, farurile rămaseră în spatele 
său. Reduse viteza la 40. Farurile rămaseră tot acolo. I se uscă 
gâtul. Telefonul sună din nou. Pe ecran apăru un număr pe care 
nu îl recunoscu. Răspunse cu o voce precaută şi tremurată: 

— Alo? 

O voce de bărbat cu un accent răguşit, de est-european, 
întrebă: 

— Domnule Bryce, ce mai faceţi? 

— Cine... cine sunteţi? 

Farurile erau chiar în spatele său, orbindu-l. 

— Soţia dumneavoastră ar vrea să vă vadă. 

Fiindu-i greu să vadă drumul în faţă, el spuse: 

— Kellie e bine? Unde este? 

— E bine, minunat. Abia aşteaptă să vă vadă. 

— Cine sunteţi? 

— Peste un kilometru o să vedeţi un refugiu. Trageţi acolo şi 
opriţi motorul. Rămâneţi în maşină şi nu vă întoarceţi. 

Apelul se întrerupse. Nu ştia ce să facă. La distanţă în faţă, în 
timp ce începea să coboare o pantă, în lumina farurilor apăru un 
indicator de parcare. Apoi văzu refugiul. 

Inima sa se agita precum o pasăre în cuşcă, iar gura i se 
uscase de frică. Încerca disperat să gândească clar, raţional. O 
voce din minte ţipa la el să nu oprească, să meargă mai departe, 
să îl sune pe detectivul Branson şi să lase poliţia să se descurce 


cu asta. Şi o altă voce, mult mai domoală, mai logică, îi spunea 
că, dacă nu opreşte, Kellie va muri. 

Urletul de groază de pe calculatorul său îl învăluia din toate 
părţile. Femeia de marţi noapte de pe calculatorul său, care 
fusese tăiată în bucăţi, fusese adevărată. 

Semnaliză că face la stânga, încetini şi întră pe refugiu. 
Farurile îl urmară. Frână, opri motorul, apoi stătu ţeapăn 
uitându-se în faţă, paralizat de frică, dar hotărât să rezolve 
cumva situaţia. _ 

Farurile din oglindă se stinseră. Întuneric. Linişte. Crezu că 
vede umbre mişcându-se. În spatele său, apărură puncte de 
lumină. Deveniră mai mari. Un camion trecu pe lângă el 
zguduindu-i maşina şi văzu luminile roşii ale acestuia ştergându- 
se în depărtare. 

Apoi, cele două portiere din spate ale maşinii sale se 
deschiseră în acelaşi timp. O mână îl apucă de gât. Ceva i se 
apăsă pe gură şi pe nas, un material umed, cu un miros acid, 
acru. Brusc, simţi o durere de cap care îl orbi, ca un cuţit care îi 
trecea prin cap. În spatele ochilor era ca şi cum un televizor se 
închisese: un strop de lumină din ce în ce mai mic se stinse 
rapid în întuneric. 

Următorul ofiţer de poliţie care primi un telefon dimineaţă 
foarte devreme fu detectivul sergent Jon Rye. Ceasul arăta ora 
2.43 atunci când mobilul său începu să sune, iar el înjură că nu 
îl închisese. Soţia lui se trezi, dar nu spuse nimic; el aprinse 
veioza de pe noptieră, se uită la ecran şi văzu doar „Număr 
necunoscut”. 

„Aproape sigur că are de-a face cu serviciul”, se gândi el. 

La telefon era ofiţerul care se ocupa de cazul Janie Stretton. 
Rye se uită la soţia sa, îl rugă pe Roy Grace să aştepte un 
moment, îşi puse un halat şi cobori repede în bucătărie, unde 
închise uşa. 

— Domnule? spuse apoi. Îmi pare rău. 

— Îmi cer scuze că te deranjez. Trebuie să te întreb ceva 
urgent. Noaptea trecută ai înregistrat un incident sub 
denumirea „Detectare de reţea wireless”. 

„La dracu'”, se gândi Jon Rye enervat. Introdusese 
nenorocitul de apel de la inginerul elveţian doar din răzbunare. 


Mai mult ca o glumă decât orice altceva. Uite cum se pot 
întoarce lucrurile împotriva ta! 

— Ai înregistrat detaliile de identificare ale unei dube Ford 
Tranzit albe. In noaptea anterioară, duba s-a aflat la locul unei 
crime, iar în această seară a fost implicată într-un accident 
rezultat în urma unei urmăriri. 

— Înţeleg, spuse şeful Departamentului IT. 

— Nu am mai auzit expresia asta până acum: „Detectare de 
reţea wireless”. Ce ai vrut să spui? 

Rye îi explică. Când termină, Grace spuse: 

— OK. Dacă am înţeles corect, persoanele cu conectare 
wireless la internet pot intra în orice computer care nu este 
protejat cu parolă? 

— Exact, domnule. Router-ul wireless - o piesă micuță care 
costă vreo cincizeci de lire - emite un semnal şi oricine este în 
raza de acoperire se poate conecta, în cazul în care nu există 
parolă de protecţie. 

— Deci, făcând aşa, pot obţine o conectare la internet la 
viteză mare? 

— Într-adevăr, domnule. 

— Dar de ce ar face asta? 

— Dacă eşti departe de casă şi vrei să îţi verifici poşta 
electronică, motivul poate fi simpla comoditate. Chiar şi eu am 
procedat aşa. 

Rye, care acum era complet treaz, se duse la ibric, verifică 
dacă are apă şi îl puse să fiarbă, hotărându-se să îşi facă o cană 
de ceai. 

— Ai procedat şi tu aşa? Ce vrei să spui? 

— Eram pasager într-o maşină, în Brighton, am oprit la 
semafor cu laptopul deschis şi, brusc, am realizat că eram 
conectat; prinsesem un semnal de la un router wireless. In 
câteva secunde poţi descărca o grămadă de mesaje şi pagini de 
internet. 

Grace tăcu un minut, gândindu-se la asta. 

— Deci domnul Seiler, care a făcut plângerea, era supărat 
din cauza unui bărbat care se afla în duba din faţa casei şi care 
intrase în reţeaua sa. 

— Aşa mi s-a părut, domnule. 

— Dar de ce era supărat domnul Seiler? Avea vreo 
importanţă conexiunea asta? 

— Da. Dacă încerca să trimită sau să descarce un mesaj, în 
special documente mari, i-ar fi micşorat viteza de conectare. 


Rye căută o analogie. Vă puteţi imagina că acasă daţi drumul la 
apă la toate robinetele odată; apa va curge cu mai puţină 
presiune decât dacă aţi fi dat drumul numai la unul. Nu e, totuşi, 
o analogie perfectă. 

— Deci, bărbatul ăsta din dubă a realizat că a găsit un loc 
potrivit pentru a se conecta. 

— Se pare că da: aşa se procedează dacă vrei să foloseşti 
internetul fără să plăteşti. 

Grace tăcu timp de câteva secunde. 

— Dar preţul la internet este chiar mic acum. Ar mai putea 
exista şi un alt motiv? 

Apa din ibric fierbea. Afară era întuneric beznă. Pe uşa de la 
frigider era un desen în creion, cu un bărbat slab într-o maşină 
mică, pătrăţoasă, cu patru roţi inegale, şi cuvântul „tati” 
dedesubt. Fusese desenat de fiica sa, Becky, în urmă cu mai 
mult de zece ani, când lucra la Circulaţie; probabil că ea avea 
vreo nouă ani atunci. Ciudat ce provoacă oboseala, se gândi el. 
Nu se mai uitase la desenul respectiv de aproape zece ani. 

— Alt motiv? Da, dacă ai avea de trimis sau primit mesaje pe 
care ai vrea să le faci cât mai greu de urmărit. 

— Mulţumesc, spuse Grace. Ne-ai fost de mare ajutor. 

— Nici o problemă. Informaţia aceea despre rute, de pe 
calculatorul domnului Bryce, a fost utilă? 

— Foarte utilă, da. 

— Bine, încă mai lucrăm la el. 

— Poate vorbim mai târziu astăzi. 

— Vă sun dacă aflăm mai multe. 

Simţea nerăbdare în vocea detectivului, ca şi cum acesta abia 
ar fi aşteptat să termine convorbirea care îl reţinea de la altceva 
- ceva mai urgent decât acest telefon care îi trezise întreaga 
casă în toiul nopţii. 

Grace, aşezat la biroul din MIR ONE, închise telefonul şi luă 
o gură din cafeaua tare, dulce, cu lapte, pe care şi-o făcuse. 
După ce plecase el, pe la ora 23, se părea că veniseră cei de la 
curăţenie; locul era fără nici o pată, mirosul de mâncare fusese 
înlocuit cu un miros uşor metalic de detergent, coşurile de gunoi 
fuseseră golite. Nick Nicholl, lângă el, închise telefonul. 

— Nici o veste de la spital, spuse el. 


În acest moment, se gândi Grace, nici o veste însemna o 
veste bună. Nici o veste însemna că Emma-Jane era încă în 
viaţă. 

— Bine, spuse arătând spre laptopul pe care Nick Nicholl îl 

luase din dubă şi care se afla acum într-o pungă de plastic, în 
faţa lui. Vreau să verific mesajele primite şi trimise de pe acest 
laptop. 
_ Trecu repede în revistă incidentele raportate în acea noapte. 
În afară de evenimentele deja cunoscute, fusese o noapte 
liniştită, obişnuită, de duminică. Joi şi vineri era de zece ori mai 
multă activitate. 

Tânărul detectiv îşi puse mănuşi din latex, scoase laptopul 
din pungă şi îl deschise. Era în funcţiune, dar intrase în 
hibernare. Câteva secunde, procesorul îşi făcu verificările 
obişnuite, apoi se deschise la programul de poştă electronică 
Entourage, care probabil că fusese folosit, îşi dădu seama 
Nicholl, atunci când ajunseseră ei la dubă. Branson, care stătea 
în faţa lor, întrebă: 

— Jon Rye a fost de ajutor? 

— Mult mai de ajutor decât aş fi eu la ora asta dimineaţa, 
răspunse Grace, suflând în cafea ca să o răcească. 

— Mda. Ei bine, a lucrat înainte la Circulaţie. Foarte bine că 
l-ai trezit. Unul dintre ei m-a amendat acum vreo zece ani; ar fi 
putut fi el. 

Grace zâmbi. 

— Ai dat urină? Ai suflat în fiolă? 

— Nu, doar pentru viteză. Pe un drum pustiu şi nenorocit. 
Nici nu aveam mult peste limită. Nenorocitul mi-a arătat 
regulamentul! 

— Da, am luat şi eu amendă pentru viteză acum vreo trei ani, 
spuse Grace. De la un agent într-o maşină fără însemne, pe A23. 
I-am spus că sunt poliţist şi asta a înrăutățit lucrurile. Se pare 
că au o plăcere sadică să dea în cei ca ei. 

— Ştii gluma aia veche? întrebă Branson. Despre diferenţa 
dintre un arici şi un agent de circulaţie? 

Grace dădu din cap că o ştie. 

— Eu nu o ştiu, spuse Nicholl. 

— La agentul de circulaţie, ţepii sunt în interior, spuse 
Branson. 

Nicholl se încruntă, creierul său obosit neputând să facă 
legătura imediat. Apoi zâmbi. 

— Aha! E amuzant, spuse el, mutând laptopul astfel încât 


Grace să vadă bine ecranul. 

— Începe cu mesajele primite, ceru el. Tot ce a primit 
începând cu... Se uită la notițele sale pentru a vedea la ce oră 
înregistrase incidentul Jon Rye. Incepând cu ora 18.30 ieri 
seară. 

În căsuţă era un singur mesaj, cu un fişier ataşat imens. 

„SC5w12” 

Un simbol arăta că mesajul, cu fişierul ataşat cu tot, fusese 
retrimis cuiva. Adresa expeditorului era 
postmasterGscarab.tisana.al. 

Grace simţi adrenalina când văzu cuvântul scarab. 

— Am tras lozul cel mare! 

— Punct al, se miră Branson, care acum stătea în spatele lor, 
citind peste umărul lui. Ce ţară este al? 

— Albania, spuse Nick Nicholl. 

Grace se uită la el. 

— Eşti sigur? 

— Da. 

— Eşti un fel de geniu, omule? întrebă Branson admirativ. De 
unde ştii asta? 

Detectivul se întoarse spre el şi râse şmechereşte: 

— A fost răspunsul la o întrebare de concurs la postul local, 
în urmă cu câteva săptămâni. 

— Eu nu am fost niciodată la unul, spuse Branson. Ar trebui 
să merg cu Ari, să ne mai îmbogăţim cunoştinţele generale. 

„Şi să ne îmbunătăţească mariajul - mai important” se gândi 
el. Să încerce să găsească alte lucruri de făcut împreună, în 
afară de a se certa. Grace se uită din nou la adresă. 

— Tisana, spuse el. A apărut şi asta în întrebările alea? 

Nicholl dădu din cap. 

— Să căutăm pe Google. 

Încercă o căutare, dar nu apăru decât un site italian cu 
posibilităţi de traducere. Nicholl îl selectă. Câteva secunde mai 
târziu, se uitau la o listă lungă, detaliată, de patologii şi plante. 

— Acnee, citi Grace. Morcov, vitamine solubile Tisana, 
germeni de grâu, ulei Borragine, Burdock. 

Mai departe era ceva ce i se părea chiar mai interesant la ora 
asta înaintată - sau matinală: Oboseală. Ginseng. Guarana. 
Vitamine şi minerale Tisana. Lecitină de soia. 

— Poate că e vreun bolnav închipuit, opină Branson. 

Nicholl îl ignoră, prea obosit pentru glume în acest moment. 

— Du-te la mesajele expediate, spuse Grace. 


Nicholl deschise căsuţa. Era un singur mesaj; acelaşi, cu 
fişierul respectiv. 

— Poţi să vezi cui i-a fost trimis? întrebă Grace. 

— Ciudat, spuse Nick Nicholl. Nu arată destinatarul. 

Deschise fişierul şi în câteva secunde deveni evident care era 
motivul. Erau sute şi sute de destinatari, copiaţi automat. Şi toţi 
aveau adrese alcătuite din numere combinate cu „tisana”. Grace 
o citi pe prima: 110897Qtisana.al Apoi pe următoarea: 
24465 1(Qtisana.al. 

— Prima parte pare a fi numele, evident codat, spuse Nick 
Nicholl. Probabil că „tisana” este furnizorul de internet. 

— Şi de ce nu am găsit nimic când am căutat „tisana”? 
întrebă Grace. 

— Pentru că cineva nu vrea să găsim. 

— Poţi să ascunzi lucruri pe motoare de căutare cum este 
Google? 

— Sunt convins că, dacă te pricepi, poţi ascunde orice vrei. 

Încuviinţând, Grace spuse: 

— Să ne uităm în fişier, să vedem ce are să ne spună. Privi 
ecranul în timp ce Nick Nickoll puse cursorul pe fişier şi îl 
deschise. Apoi, câteva secunde mai târziu, îşi dorea să nu fi 
sugerat să îl vadă. Timp de patru minute, toţi trei se uitară la 
ecran într-o linişte totală. 

La ora 6.30 dimineaţa, Roy Grace îl sună acasă pe Dennis 
Ponds, ofiţerul responsabil de relaţiile cu presa, îşi ceru scuze 
că îl trezeşte şi îl rugă să vină la ora 8.30 la biroul său temporar. 
Grace reuşise să prindă două ore de somn neodihnitor, într-o 
poziţie relativ orizontală, pe două fotolii din camera de 
interogatoriu, înainte de a pleca din nou, puţin după 6.30, spre 
birou. Branson o dusese mult mai bine, pentru că împrumutase 
canapeaua din biroul detectivului-şef. Nicholl se dusese acasă 
pentru două ore, îngrijorat să îşi lase soţia însărcinată singură 
pentru prea multă vreme. 

La 7.20, Grace stătea la intrarea supermarketului Asda de 
peste drum şi, când se deschiseră uşile, la 7.30, fu primul client. 
Cumpără o lamă de ras, cremă de bărbierit, o cămaşă albă, două 
cornuri, şase cutii de Red Bull şi două pachete de tablete cu 
cofeină ProPlus. 


La ora 8 o sună pe Cleo, dar îi răspunse mesageria vocală. îi 
lăsă un mesaj scurt: „Bună, sunt Roy. Scuze că am plecat aşa 
brusc. Eşti minunată! Sună-mă când poţi. Te îmbrăţişez.” 

La 8.30, când Dennis Ponds intra în biroul mic de vizavi de 
MIR ONE, Grace se simţea deja excelent. Spălatul, bărbieritul şi 
schimbarea cămăşii îl împrospătaseră şi cele două doze de Red 
Bull şi patru tablete ProPlus îşi făcuseră efectul. Singurul lucru 
care nu era în regulă era spatele său, care îl simţea că îl arde. 
Cleo îl făcuse bucăţi. Nu îi venise să creadă când se uitase în 
vestiarul bărbaţilor peste umăr şi văzuse zgârieturile lungi, de 
un roşu-aprins. Dar zâmbise. Meritase. Focul de pe spatele său 
nu era nimic în comparaţie cu cuptorul care îi ardea în 
abdomen. Doamne, era nebună în pat! 

— 'Neaţa, Roy, spuse Ponds. 

Astăzi, mai mult ca niciodată, arăta a şmecher de oraş, cu 
părul dat cu gel pe spate, costum cu dungi albe, cămaşă roz cu 
gulerul mic şi o cravată albastră care părea făcută din piele de 
şarpe. 

Grace dădu din cap şi se aşezară amândoi. 

— Imi cer scuze că te-am chemat aşa devreme. 

— Nici o problemă, spuse Ponds. Intotdeauna mă trezesc cu 
noaptea în cap; doi copii mici, trei câini. Ridică apoi din umeri. 
Deci? 

— Vreau să stai cu noi la şedinţa de la ora 8.30; avem o 
înregistrare pe care aş vrea să o vezi. 

Uitându-se la el puţin nedumerit, Ponds replică: 

— Păi... Am un program destul de încărcat în această 
dimineaţă; trebuie să organizez conferinţa de presă pentru cazul 
Janie Stretton... 

— Despre asta este vorba, Dennis, îl întrerupse Grace. Dar şi 
de altceva. Poate că încă nu ai auzit, dar un vehicul pe care 
echipa mea îl urmărea noaptea trecută s-a ciocnit cu un taxi, în 
Kemp Town. 

Figura lui Ponds se lungi. 

— Nu, nu am auzit. 

— Încercând să oprească maşina înainte de a dispărea, unul 
dintre ofiţerii mei tineri a ajuns la Reanimare. Tocmai am vorbit 
la telefon cu medicii. A supravieţuit unei operaţii de cinci ore, 
dar situaţia încă nu arată bine. Şi-a pus viaţa în joc pentru a opri 
nenorocita aia de maşină, un Ford Transit. IÎnţelegi asta? Şi-a 
pus viaţa în joc, Dennis. Are douăzeci şi patru de ani; este unul 
dintre ofiţerii cei mai inteligenţi şi mai serioşi pe care i-am văzut 


până acum. S-a agăţat de portiera vehiculului pentru a-l opri, iar 
nenorocitul de şofer a lovit-o de o altă maşină. Ea încerca să îşi 
facă treaba, să aplice legea. Înţelegi? 

Ezitând, Ponds aprobă. 

— Am un ofiţer legat la aparate. Am un nenorocit de suspect 
inconştient. Am un şofer de taxi nevinovat, cu un picior rupt. 

— Nu prea înţeleg unde vrei să ajungi. 

Grace îşi dădu seama că toată cofeina îl făcea să pară puţin 
agresiv. 

— Uite unde vreau să ajung, Dennis: vreau ca editorul de la 
Argus, editorii de la alte ziare şi cei de la radio sau televiziune 
care ar fi interesaţi de această poveste să mă scutească puţin. 
Nu vreau să fiu nevoit să am de a face cu o cameră plină de 
vulturi înfometați care aleargă după altă poveste ieftină despre 
cât de necugetaţi suntem, că punem în pericol oameni 
nevinovaţi, când de fapt noi încercăm să salvăm vieţi şi în acest 
proces le riscăm pe ale noastre. 

— Înţeleg ce spui, zise Ponds, dar nu va fi uşor. 

— De aceea vii la şedinţă, Dennis. O să îţi arăt ceva ce am 
văzut în această dimineaţă. Apoi îţi voi da o copie. Cred că vei fi 
de acord cu mine că va face lucrurile mult mai uşoare, adăugă 
Grace zâmbind aproape diavoleşte. 

Merseră câţiva paşi de-a lungul coridorului, către sala de 
şedinţe care se umplea repede atât cu oameni din echipa lui, cât 
şi din noua echipă care primise ieri misiunea de a investiga 
moartea lui Reggie D'Eath; era evident că aceste două crime se 
intersectau în mai multe puncte. 

Grace se hotărâse să folosească sala de şedinţe în locul 
biroului din MIR ONE, în parte fiindcă era mai spațioasă, dar 
mai ales datorită monitorului mare cu plasmă de pe perete, la 
care detectivul John Rye, chemat la şedinţă de Branson, conecta 
laptopul pe care Nick Nicholl îl luase din duba lovită. 

Aşezat în faţa panoului pe care scria „Noi oprim 
infracțiunile”, Grace se gândi că în acest moment echipa sa 
părea că nu ar putea opri nici măcar un autobuz şi îşi aduse 
aminte că, din nefericire, astăzi era ziua în care îşi începea 
lucrul Cassian Pewe. Ce grozav ar fi să fie transferat la 
Newcastle acum, când începuse să se întâlnească cu Cleo! Să fie 
trimis la capătul celălalt al ţării. Cinci sute de kilometri distanţă! 
Ei, nu se va întâmpla aşa ceva! 

Nici unul dintre ei nu se va bucura de cele patru minute de 
film. Să înceapă săptămâna cu cel mai oribil film de groază pe 


care cei mai mulţi dintre ei îl vor vedea în viaţa lor nu era 
nicidecum o plăcere. Folosea o tactică de şoc, ştia asta, care nu 
îi va aduce prieteni. Dar în acest moment, să îşi facă prieteni era 
ultimul lucru de pe lista sa de priorităţi. 

Începu şedinţa aşa cum o începea mereu: 

— Este ora 8.30, luni, 6 iunie, citi el. Aceasta este a şasea 
întâlnire în cadrul Operațiunii Privighetoarea, investigarea 
asasinării lui Jane Susan Amanda Stretton, în ziua a cincea după 
descoperirea cadavrului acesteia. Voi face acum sumarul 
evenimentelor care au urmat incidentului. 

Timp de câteva minute, în special pentru cei nou-veniţi din 
cealaltă echipă, recapitulă circumstanţele morţii lui Janie 
Stretton, investigaţiile şi acţiunile care avuseseră loc după 
aceea şi evenimentele-cheie. Acestea erau: furtul unui CD care 
se pare că îi permisese lui Tom Bryce să fie martor la uciderea 
lui Janie Stretton; descoperirea faptului că Janie Stretton îşi 
suplimenta veniturile de avocat lucrând ca prostituată; 
descoperirea legăturii dintre computerul lui Tom Bryce şi cel al 
lui Reggie D'Eath; dispariţia lui Kellie Bryce şi a soţului 
acesteia; recuperarea noaptea trecută a unui laptop dintr-o 
dubă lovită, laptop în care se afla filmul pe care îl vor vedea cu 
toţii în scurt timp. 

Işi verifică ceasul. 

— Dacă vreunul dintre voi are planuri extraprofesionale 
pentru următoarele treizeci şi şase de ore şi patruzeci şi cinci de 
minute, le puteţi anula. Veţi înţelege de ce la finalul acestei 
întâlniri. Bun. Acum putem asculta raportul fiecăruia? întrebă el 
uitându-se mai întâi la Norman Potting. 

— Pot întreba dacă mai sunt noutăţi cu privire la Emma-Jane? 
se interesă acesta. 

— Nu, este încă la Reanimare, spuse Grace scurt. Am cerut 
să fie trimise la spital flori din partea echipei. Ce ai mai aflat 
referitor la cele două agenţii de escorte la care era înregistrată 
Janie Stretton? 

— Am fost să-i iau o declaraţie oficială doamnei Claire Porter, 
asociat la agenţia de escorte BEE-247, ieri-seară, la ora 19.30. 
Ne e tot atât de utilă ca un ceainic găurit. Nu am obţinut nimic 
folositor de la ea. 

— Şi clienţii ei? 

— Acum îi cercetez pe clienţi, dar şi pe fete, spuse Potting. 

„Sunt sigur că asta faci, nefericitule”, se gândi Grace şi, 
văzând expresiile câtorva colegi, inclusiv ale celor două agente 


de la relaţiile cu familia care stătuseră cu Derek Stretton, 
Maggie Campbell şi Vanessa Ritchie, îşi dădu seama că nu era 
singurul care credea acest lucru. 

— Până acum, nu am aflat nimic. 

— Şi cea de-a doua agenţie? 

— Abia se înscrisese; nu îi făcuseră cunoştinţă cu nici un 
client. 

Grace se uită la notițele sale. 

— Ce ştii despre Anton, bărbatul care s-a întâlnit cu Janie 
Stretton de patru ori prin intermediul agenţiei BEE-247? 

— Am verificat numărul de telefon. Era una dintre acele 
cartele preplătite pe care le poţi cumpăra de la aproape orice 
magazin. Numele cumpărătorului nu e înregistrat; pista nu duce 
nicăieri. 

Grace dădu să circule printre membrii celor două echipe vreo 
douăsprezece fotografii cu Janie Stretton şi partenerul ei din 
Karma Bar. Acestea fuseseră scoase de pe camera de 
supraveghere şi calitatea nu era foarte bună, dar faţa ei şi a 
partenerului musculos, cu părul scurt, erau destul de clare. 

Aceste poze au fost făcute vineri, pe 27 mai, în noaptea în 
care Janie Stretton a ieşit la a treia întâlnire cu acest Anton. 
Cred că putem presupune că Anton e individul din fotografii. 
Vreau ca aceste poze să ajungă la fiecare post de poliţie din ţară 
şi vom încerca să le difuzăm miercuri noapte în emisiunea 
Crimewatch. Cineva trebuie să îl recunoască. 

Grace ştia că asta va duce la probleme de identificare în 
viitor, dar când va fi nevoie va colabora cu Procuratura pentru a 
le rezolva. Se întoarse către Maggie Campbell şi Vanessa 
Ritchie: 

— Aţi spus că tatăl lui Janie Stretton a oferit o recompensă? 

— A confirmat noaptea trecută, spuse Maggie Campbell. O 
sută de mii de lire pentru informaţii care vor duce la arestarea 
şi condamnarea ucigaşului. 

— Bine, spuse Grace. Asta e de ajutor; va testa astfel multe 
loialităţi. 

Se uită la cei doi ofiţeri pe care îi recrutase din echipa lui 
Dave Gaylor: Don Barker, un tip care îi plăcea - un sergent 
îndesat, cu gât de taur, cam la treizeci şi cinci de ani, cu un ciuf 
de păr blond şi o cămaşă albastră, cu nasturii aproape să 
plesnească - şi un detectiv mult mai tânăr, foarte încrezător, pe 
care nu îl mai văzuse până acum. Numele lui era Alfonso 
Zafferone; avea trăsături frumoase, latine, părul cu aspect 


umed, şi era îmbrăcat într-o jachetă sport şi o cămaşă cu 
cravată la modă. Adresându-se ambilor, îi întrebă: 

— Aţi făcut vreun progres cu proprietarul dubei albe? 

Răspunse Alfonso Zafferone. Avea o atitudine obraznică şi 
plină de sine, care îi displăcu imediat lui Grace. Se purta de 
parcă era pus pe treburi mai mari, şi sarcini minore precum 
verificarea unui vehicul erau sub nivelul său. 

— Aşa cum deja ştim, duba este a unei companii, adresa 
acesteia fiind o căsuţă poştală din Londra. Am verificat 
compania; nu este înregistrată. 

— Adică? 

Zafferone ridică din umeri. Oboseala îl făcea pe Grace mai 
puţin tolerant decât era de obicei şi îl repezi, rostindu-i numele 
în mod intenţionat greşit - una din cele mai bune metode de a 
pune pe cineva la locul lui. 

— Aceasta este o investigaţie a unei crime, detectiv 
Zabaglione. Aici nu ridicăm din umeri, ci răspundem verbal. Ai 
dori să încerci din nou? 

Tânărul detectiv se uită duşmănos la el, părând un moment 
că are de gând să riposteze, dar era evident că se răzgândise. 

— Înseamnă, domnule, că fie compania este înregistrată în 
afara ţării, fie numele este fals. 

— Mulţumesc. Până la următoarea întâlnire de la ora 18.30 
vreau să ştiu care este situaţia. Şi de unde vine corespondenţa 
din căsuţa poştală. OK? 

Zafferone încuviinţă supărat. 

„Nu vei ajunge prea departe, fiule”, se gândi Grace. „Poate 
doar dacă trage cineva apa după tine la WC.” 

— Ce ştim despre identitatea şoferului dubei? 

— Începuse să îşi revină în urmă cu zece minute, Roy, spuse 
Don Barker. Nu avea nimic asupra sa sau în dubă. Nu pare a fi 
englez; poate fi din Europa Centrală. Mă duc să îl văd direct de 
la şedinţa asta. _ 

— Bine, spuse Grace. Apoi se întoarse spre Potting. Încă o 
sarcină pentru tine, Norman. Trebuie să vizitezi toţi furnizorii 
angro de acid sulfuric din zonă. 

— [i dau zor, spuse Potting. 

Grace i se adresă lui Nick Nicholl. 

— Adu-mi aminte, Nick, la ce oră ne întâlnim cu detectivul 
din Wimbledon? 

— La 11.30, domnule. 

— Şi ai luat legătura cu toate secţiile din ţară să vezi dacă au 


avut vreo crimă în care a apărut şi un scarabeu? 

— Da, lucrez la asta, domnule. 

— Mai lasă-mă naibii cu „domnule”, da? 

Detectivul roşi. Grace se simţea neplăcut că se răstise la el. 
Nu era nevoie să certe pe nimeni. Işi dădu seama că trebuie să 
se controleze. Se uită la echipă şi zâmbi. 

— Bine, acum vom vedea un scurt film. Imi cer scuze că nu 
avem şi sucuri. 

Primi ca răspuns un râs strident. 

„După ce veţi vedea filmul, nu veţi mai vrea sucuri; va fi bine 
dacă veţi reuşi să nu daţi afară micul dejun”, se gândi Grace, 
făcându-i semn sergentului Rye să tragă jaluzelele şi să înceapă. 
În timp ce Rye se conforma, Grace spuse: 

— Acest film a fost găsit pe un laptop luat din duba Ford 
Transit ieri-noapte. Hard-discul a fost scos şi pus într-un loc 
sigur, ca dovadă a crimei, în Departamentul IT criminalistic. 
Ceea ce veţi vedea este o copie. 

Jon Rye apăsă pe tastatură pentru a începe filmul. Grace făcu 
lumina mai slabă. 

Pe ecran apăru: 


„O PRODUCŢIE SCARAB. 
Vă prezentăm un film special, bonus pentru toţi clienţii noştri: 
Baia lui Reggie! Bărbatul este un pedofil condamnat. Vizionare 
plăcută!” 


Câteva secunde mai târziu, o cameră video care tremura uşor 
arăta, dintr-un unghi larg, o baie mică, demodată, vopsită în 
culoarea fructelor de avocado. Camera se concentră asupra 
căzii. Câteva secunde mai târziu, un ins îmbrăcat în ceea ce 
părea să fie un costum complet de protecţie, cu mănuşi, cizme, 
rezervor de aer şi mască se chinuia să intre cu spatele în baie, 
cărând ceva. Într-o secundă, deveni clar că trăgea de picioare 
un bărbat gol, legat strâns cu o funie. 

Un al doilea ins, în costum de protecţie identic, cu faţa 
invizibilă în spatele măştii închise la culoare, ţinea de umerii 
bărbatului dezbrăcat, Reggie D'Eath. Îl aşezară în cada goală. 

Gras, cu o faţă de copil, cu părul rar şi carnea moale, Reggie 
se zvârcolea în cadă ca un peşte pe uscat. Figura lui era o 
mască a terorii, dar era incapabil să vorbească deoarece ceva, 
fixat cu leucoplast, îi fusese îndesat în gură. Avea mâinile legate 
strâns pe lângă corp. Tot ce putea face era să se zvârcolească, 


săltându-se cu ajutorul coapselor, şi să îşi răsucească dintr-o 
parte în alta capul, cu ochii ieşind din orbite, implorând, cu 
penisul mic şi subţire mişcându-se între testiculele golaşe şi un 
desiş întunecat de păr pubian. 

Cei doi inşi ieşiră din baie şi se întoarseră cu o canistră 
neagră de plastic, despre care Grace estima că are vreo 
patruzeci de litri. Pe ea nu scria nimic. Reggie D'Eath se zbătea 
acum atât de puternic, încât pentru o secundă păru că va reuşi 
să iasă din cadă. 

Bărbaţii lăsară canistra jos. Unul îl ţinu pe D'Eath, iar 
celălalt luă o bucată de sârmă lungă, i-o răsuci de două ori în 
jurul gâtului şi apoi o agăţă de un suport pentru prosoape de pe 
perete, deasupra capului. Şi strânse tare. Ochii lui D'Eath ieşiră 
şi mai tare din orbite. Mişcările sale se schimbară după câteva 
secunde; erau mai degrabă convulsii decât zbucium. 

Cu greu, cei doi inşi îl deplasară puţin, astfel încât acum era 
relativ ridicat, şi nu întins. Ajustară legătura care îl susţinea în 
mod evident inconfortabil, intrându-i în pielea gâtului, dar fără 
să îl sugrume. O mână nevăzută aruncă un scarabeu viu pe 
pieptul lui. Micuța creatură se rostogoli pe spate aproape comic, 
oprindu-se pe organele genitale ale lui D'Eath. Incepu să 
meargă, dar era deja prea târziu. 

Fără să mai piardă timpul, cei doi inşi ridicară canistra, 
dându-se cu atenţie la o parte din calea camerei, ca să nu o 
acopere, şi vărsară o bună parte din lichidul despre care Grace 
ştia că este acid sulfuric direct pe organele genitale ale lui 
D'Eath. 

Apărură vapori. 

Grace nu mai văzuse niciodată un corp tremurând şi 
contorsionându-se aşa cum o făcea nefericitul D'Eath acum. 
Capul bărbatului se zbătea de la stânga la dreapta, ca şi cum ar 
fi încercat să taie sârma cu carotida; ochii îi ieşeau din cap. Pe 
cât de discret putu, Grace se uită la reacţiile colegilor săi. Ponds 
îşi ţinea mâna peste gură. Absolut toţi se uitau şocaţi. 

Se întoarse la ecran. Bărbaţii continuau să toarne, să 
golească întreg conţinutul canistrei în cadă. In câteva secunde, 
corpul lui D'Eath încetă să mai mişte. Baia se umplu repede cu o 
ceaţă chimică. Imaginea se înnegri. Apoi pe ecran apăru 
mesajul: 


„DRAGUL NOSTRU CLIENT. Sperăm că ţi-a plăcut micul nostru 
spectacol bonus. Nu uita să te conectezi marţi la ora 21.15, 


pentru următoarea Mare Atracţie: SOȚUL ŞI SOŢIA MOR 
ÎMPREUNĂ. Prima noastră CRIMĂ DUBLĂ!” 


Grace aprinse lumina. 

După culoarea ca de hârtie a feţei lui Alfonso Zafferone, 
Grace ghici că nu va mai avea parte de o atitudine arogantă din 
partea tânărului detectiv de acum încolo. Nu îşi aducea aminte, 
de-a lungul întregii sale cariere, când mai fusese într-o sală 
plină cu oameni atât de tăcuţi. 

Dennis Ponds se uita cu ochii măriţi şi tulburi, ca şi cum abia 
i s-ar fi spus că va fi băgat în cadă. Norman Potting sparse până 
la urmă tăcerea. Tuşi ca să îşi curețe gâtul, apoi spuse: 

— Să presupunem că acesta este un film snuff’, Roy? 

— Păi, în nici un caz nu e un album de familie, îi răspunse 
Glenn Branson. 

Nu se auzi nici un râset. Nimic. Una dintre femeile care 
dactilografiau se uita în jos, ca şi cum i-ar fi fost frică să îşi 
ridice ochii, în caz că mai urma ceva. 

— Dennis, interveni Grace. Îţi voi da o copie pentru laptopul 
tău, pe care să o duci editorului de la Argus. Nu îi arăta totul, 
dar fă-l să conştientizeze lucrurile cu care avem de-a face. Vreau 
să pună fotografii cu domnul şi doamna Bryce pe prima pagină, 
în ediţia de astăzi, de la prânz. Avem o zi şi jumătate să îi găsim 
pe aceşti oameni. Înţelege toată lumea acest lucru? Că urmează 
să fie ucişi şi filmaţi? 

Branson inspiră adânc, apoi expiră cu zgomot. 

— Doamne, cine se uită la asemenea chestii? 

— O mulţime de oameni cu minţile bolnave, răspunse Grace. 
Ar putea fi oricine din această cameră; sau vecinul vostru, 
doctorul, instalatorul, preotul, agentul de vânzări. Aceleaşi 
persoane care se opresc să caşte gura la accidentele auto. 
Voyeurişti. Există câte puţin din aşa ceva în fiecare dintre noi. 

— Nu şi în mine, spuse Branson. Nu aş putea să mă uit la 
chestii de genul ăsta. 

— Vrei să spui că toţi suntem potenţiali criminali? întrebă 
Nick Nicholl. 

Grace îşi aduse aminte ce îi spusese un psiholog care vorbise 


13 Gen de film care descrie o crimă, fără efecte speciale (n. tr.). 


despre acest gen de filme la o întrunire a criminaliştilor din 
Statele Unite, când se întâlniseră seara la bar: „Toţi avem 
capacitatea să ucidem, însă puţini dintre noi pot trăi cu gândul 
că au ucis. Dar mulţi sunt curioşi; vor să încerce senzaţii tari. 
Filmele snuff ne dau posibilitatea de a experimenta uciderea 
unei fiinţe umane.” 

— Gândiţi-vă la asta, îi îndemnă Grace după ce le relată 
spusele psihologului. Un om normal nu-şi ucide semenii. 

— Eu aş fi omorât-o fericit pe soacra mea, spuse Potting. 

— Mulţumesc, Norman, replică Grace, făcându-l să tacă 
înainte de a mai continua. Apoi se întoarse către Glenn Branson: 
Tom Bryce a plecat de acasă în toiul nopţii într-un Renault 
Espace. Nu cred că traficul era foarte aglomerat. Nu ştim în ce 
direcţie a luat-o. Nu ştim câtă benzină avea în rezervor. Vreau 
să anulăm căutarea capului lui Janie Stretton şi fiecare ofiţer, 
fiecare agent, să vizioneze înregistrările camerelor de 
supraveghere de la poliţie, magazine, benzinării - tot pe o rază 
de cincizeci de kilometri în jurul oraşului. 

— Imediat. 

Apoi, întorcându-se către Barker, spuse: 

— Don, vreau să verificaţi toate actele lui Reggie D'Eath: 
extrase bancare, desfăşurătoare ale plăţilor făcute cu cardul... 

— Cineva deja se ocupă de asta. 

— Bine. 

Grace îşi verifică ceasul. Avea o întrevedere la ora 9.30 cu 
Alison Vosper, apoi trebuia să ajungă cumva la întâlnirea de la 
ora 10, pe care o stabilise în partea cealaltă a oraşului. 

— Ne vedem aici diseară, la 8.30. Toată lumea ştie ce are de 
făcut? Mai aveţi întrebări? 

De obicei erau o mulţime de întrebări. Azi nu era nici una. 
Apoi sună un telefon. Răspunse secretara, care după câteva 
secunde îi dădu receptorul lui Glenn Branson. Toată lumea se 
uită la el ca şi cum ar fi simţit că este ceva important. Branson îl 
rugă pe cel de la telefon să aştepte o secundă, acoperi 
receptorul cu o mână şi spuse: 

— Renault-ul Espace al familiei Bryce a fost găsit pe un drum 
de ţară, lângă A23, la Bolney. 

— Gol? întrebă Grace, deşi ştia răspunsul la întrebare. 

— Ars. 

Când intră în biroul ei, la ora 9.30, Alison Vosper era 
îmbrăcată oficial, ca de obicei. Şi tot ca de obicei, el simţea că îl 
furnică stomacul. Femeia îl speria şi nu era nimic de făcut în 
sensul ăsta; stilul ei acid şi puterea pe care o avea asupra lui îl 
afectau. Şi nu ajuta nici faptul că era pe urmele lui cu arma 
nouă şi secretă, detectivul căpitan Cassian Pewe. 

Aşezată la biroul ei imaculat, emanând un parfum puternic, 
dar deloc sexi, era îmbrăcată într-o jachetă neagră, care îi făcea 
umerii imenşi, cu o bluză de culoarea fildeşului, cu guler de 
dantelă. Îl uimi când îl salută cu un zâmbet, deşi el se aştepta la 
o primire cu tunete. Desfăcând capacul de la o sticlă de apă 
minerală, ea luă o înghiţitură. 

— Bună dimineaţa, Roy, spuse cu vocea şi mai prietenoasă 
decât zâmbetul. Li făcu semn să se aşeze pe unul dintre scaunele 
sculptate, în stil Georgian, din faţa biroului ei. Ia loc. 

Încă un semn bun? se întrebă el. Foarte rar îi spunea să stea 
jos la astfel de întâlniri. Sau de data asta era un semn rău? Tot 
zâmbind, evident într-o manieră prietenoasă şi nu acidă, ea 
spuse: 

— Deci Operaţiunea Privighetoarea pare a fi până acum un 
eşec. 

— Nu... Nu aş spune chiar aşa... 

Ea ridică o mână pentru a-l întrerupe. 

— Încă nu aveţi nici un suspect. Nu aţi găsit capul victimei. 
Un potenţial martor a fost ucis şi doi au dispărut. Şi noaptea 
trecută, din nou, echipa ta a făcut o urmărire care s-a terminat 
cu un accident serios. 

În mod miraculos, ea continua să zâmbească, dar căldura 
dispăruse şi fusese înlocuită de un ton nedumerit. Grace 
încuviinţă. 

— Nu merge aşa cum ne dorim, spuse el. Avem nevoie de 
puţin noroc. 

Ea puse capacul la sticlă. Afară era o zi plăcută, dar înăuntru 
era rece şi intimidant. 

— Foloseşti o cantitate uriaşă de resurse. Ar fi ceva dacă ai 
putea să îmi oferi un rezultat, dar se pare că lucrurile doar se 
agravează. Cum stăm acum? 

Grace o puse la curent cu ultimele evenimente. Când 
termină, aşteptă ceea ce ştia că trebuie să vină: în cel mai bun 


caz, i-l va pune în cârcă pe Cassian Pewe, iar în cel mai rău, îl va 
elimina şi îl va desemna în locul lui pe Pewe. Spre surpriza lui, 
ea nu făcu nici una, nici alta. Scoase un stilou negru, subţire, 
din suportul de pe birou şi începu să bată cu el, gânditoare, în 
carneţel. 

— De fapt, nu mai ai timp decât până mâine seară la ora 
21.15, nu-i aşa? Dacă indivizii ăştia au de gând să îi omoare pe 
domnul şi doamna Bryce şi să difuzeze filmul către clienţii lor, o 
vor face cu ceva timp înainte. Ar putea fi deja morţi. 

— Ştiu. 

Urmă o tăcere scurtă. Grace se uită în jos, simțind ochii lui 
Vosper aţintiţi asupra sa. Când ridică privirea, văzu pe chipul ei 
înţelegere. În ciuda antipatiei ei faţă de el, era cel puţin 
suficient de profesionistă ca să recunoască, şi să accepte, că 
problemele cu care se confrunta în acest caz nu era neapărat 
cauzate de el. Dar îl nedumerea faptul că încă nu îl menţionase 
pe Cassian Pewe. Ce o reţinea? 

Ezitând, întrebă: 

— Mai rămâne... ăăă... valabilă întâlnirea cu Cassian? Vroiaţi 
să ne vedem în această dimineaţă. 

— Nu, nu mai rămâne, spuse ea, lovind din ce în ce mai tare 
şi mai des cu stiloul în carneţel, fără să pară conştientă de ceea 
ce face. 

— Bine, replică el, simțindu-se puţin uşurat, dar întrebându- 
se ce o determinase să îşi schimbe decizia. 

— Detectivul Pewe a fost implicat într-un accident auto 
noaptea trecută. Este în spital, cu un picior fracturat. 

Nu numai că Grace nu îşi putea crede urechilor, dar nu îi 
venea să creadă nici ce vedea. Alison Vosper zâmbea. Din nou. 
Era un zâmbet extrem de reţinut, într-adevăr, dar era un zâmbet 
în orice caz. Zâmbea în timp ce îi dădea informaţia că protejatul 
ei fusese rănit într-un accident de circulaţie. 

— Îmi pare rău, spuse Grace. Ce s-a întâmplat? 

— Era pasager într-un taxi, în centrul Brightonului, noaptea 
trecută. A fost implicat într-un accident cu o dubă urmărită de o 
maşină de poliţie. 

În următorul moment Grace zâmbea şi el; nu se putea abtine. 
Umor macabru. Până la urmă, toţi îl aveau în această meserie. 


leşind din biroul lui Alison Vosper, Grace telefonă la spital să 
afle dacă şoferul dubei de noaptea trecută îşi revenise. În 
prezent, bărbatul era unica lor speranţă de a ajunge la cei care 


îi răpiseră pe cei doi Bryce. 

Unica lor speranţă. Cu excepţia unei chestii nesigure. 

Conduse până la casa familiei Bryce, unde agentul Linda 
Buckley preluase tura de la Chris Willingham. Femeia îl întrebă 
dacă mai avea sens să rămână acolo. La urma urmei, nu mai 
avea altceva de făcut decât să dea de mâncare câinelui. El îi 
sugeră să mai stea câteva ore, în caz că se întoarce Tom Bryce, 
ceea ce, îşi spuse el, era aproape imposibil. 

Urcă scările şi intră în dormitorul mare, apoi se grăbi înapoi. 
Câinele stătea în hol, uitându-se lung la el, ca şi cum ar fi ştiut 
că el este omul care îi poate aduce acasă pe stăpânul şi stăpâna 
sa. În ciuda grabei, Grace se opri un moment, îngenunche lângă 
câine şi îl mângâie pe cap. 

— Bună, spuse el. Nu îţi face griji; îi voi aduce înapoi, cumva. 
Bine? 

Se uită în ochii căprui, mari, ai câinelui şi simţi pentru o 
secundă, o secundă trecătoare, că animalul pricepuse ce îi 
spusese. 

Poate că era oboseala, sau stresul, sau orice altceva care îi 
zăpăcea creierul, dar în timp ce se îndepărtă în viteză, 
îndreptându-se către partea de est a oraşului, expresia din ochii 
câinelui îi rămase în minte, urmărindu-l. Părea atât de tristă, de 
plină de încredere. Şi, pentru un moment, ştiu că nu se zbate 
doar pentru domnul şi doamna Bryce şi pentru copiii lor. Ci şi 
pentru câinele lor. 

Tom se trezi brusc, cu o durere de cap care îl orbea, simțind 
nevoia urgentă să meargă la WE şi crezând că e o pană de 
curent. În mod normal, nu era niciodată aşa de întuneric; 
întotdeauna lumina palidă a becurilor de pe stradă nuanţa 
dormitorul în portocaliu. 

Şi pe ce dracului era întins? Tare ca piatra... 

Şi apoi, ca şi cum cineva vărsase apă rece pe el, îşi aduse 
aminte ceva neclar, dar rău. _ 

Oh, la naiba, tare rău. Braţul drept îl durea. Incercă să îl 
ridice, dar nu îl putea mişca. „Probabil că am stat pe el“, îşi 
spuse, „şi mi-a amorţit.” Încercă din nou. Apoi realiză că nu îşi 
poate mişca nici braţul stâng. Nici picioarele. Ceva îi intra în 
coapsa dreaptă. Îl durea o falcă şi îşi simţea gura uscată. 


Încercă să vorbească şi, spre surprinderea sa, îşi dădu seama că 
nu reuşeşte. Tot ce putea auzi era un zgomot înfundat, în timp 
ce simţea cum cerul gurii îi vibrează. Peste gură avea lipit ceva 
legat în jurul feţei, care îl trăgea de obraji. Apoi îl trecu un fior, 
pe măsură ce îşi amintea cuvintele de noaptea trecută, de pe 
calculator: „... ieşi din casă, ia maşina lui Kellie, mergi către 
nord, pe A23, şi aşteaptă ca ea să te sune...” Exact asta făcuse. 
Acum îşi aducea aminte. Mersese pe A23. Apoi primise un 
telefon şi i se spusese să oprească în refugiu. 

Iar acum era aici. O, Iisuse, o, Doamne, o, Iisuse, unde era? 
Unde era Kellie? Ce dracului făcuse? Cine dracului... 

Apăru brusc o lumină, un dreptunghi galben, vertical, la o 
oarecare distanţă. O uşă. O siluetă venea spre el ţinând o 
lanternă puternică, al cărei fascicul strălucea ca o oglindă. Tom 
îşi tinu respiraţia, urmărind cum persoana se apropie. În lumina 
legănată a lanternei putea să vadă că era într-un fel de depozit, 
plin cu canistre de plastic şi metal care păreau să conţină 
benzină sau alte substanţe chimice. 

În timp ce silueta se apropia, Tom desluşi un bărbat foarte 
gras, cu o cămaşă largă, descheiată, cu părul dat cu gel pe spate 
şi prins într-o coadă de cal. Un medalion mare atârna de lanţul 
din jurul gâtului. Nu era suficientă lumină pentru a-i vedea clar 
faţa, dar părea că are undeva între cincizeci şi şaizeci de ani. 

Apoi lumina puternică i se fixă direct în faţă; simţea că îl arde 
până în spatele retinei şi închise ochii. Cu un accent din 
Louisiana, care suna sincer, ca şi cum ar fi fost o întrebare 
nevinovată la care aştepta răspuns, bărbatul spuse: 

— Deci, vă credeţi un fel de erou, domnule Bryce? Neştiind 
ce să răspundă şi, în orice caz, incapabil să vorbească, Tom 
rămase tăcut. Simţi că lumina se îndepărtează şi deschise ochii. 
Bărbatul se ghemuise lângă el, întinse mâinile până când îi 
atinse faţa, apoi le retrase brusc. Tom urlă. Durerea era ireală. 
Preţ de câteva secunde fu convins că jumătate din obraz îi 
fusese smuls. 

O bucată de bandă adezivă se legăna în faţa sa. Putea să îşi 
mişte din nou fălcile, să deschidă gura, să vorbească. 

— Unde e soţia mea? Unde este Kellie? Te rog, spune-mi 
unde este. 

Bărbatul lumină prin încăpere. Şi inima lui Tom aproape că 
se frânse când văzu că obiectul despre care el crezuse că e un 
covor strâns era de fapt Kellie, la trei metri depărtare. Era 
întinsă pe ciment, legată, cu o cătuşă pe gleznă şi un lanţ care 


mergea de la aceasta până la un suport din perete, cu bandă 
adezivă peste gură, implorându-l din ochi. 

Primul impuls al lui Tom fu acela de a urla furios la 
nenorocitul gras, dar reuşi să se controleze, încercând să 
gândească clar, să înţeleagă ce se întâmplase, despre ce 
dracului era vorba cu coşmarul ăsta. 

— Cine eşti? întrebă el. 

— Pui prea multe întrebări, răspunse bărbatul scurt. Vrei 
apă? 

— Vreau să ştiu de ce sunt aici. De ce soţia mea este aici. 

Drept răspuns, bărbatul se întoarse şi plecă înapoi în 
întuneric. 

— Kellie! strigă Tom. Kellie, eşti bine? 

Nu o mai putea vedea. Sau auzi. 

— Kellie, iubito! 

— Taci dracului din gură, spuse grasul. 

„Nu, nu o să tac!” aproape că ţipă Tom. 

Acum o secundă era cuprins de groază, iar în următoarea 
furia îl orbi. Cum îndrăznea nenorocitul să o ţină pe Kellie 
legată? Sau pe el? 

„In dimineaţa asta am de făcut cea mai importantă 
prezentare din cariera mea. Ar putea să îmi salveze afacerea. Şi 
o pierd din cauză că tu, grasule... 

Dimineaţă? Era dimineaţă?” 

Amintirile îi reveneau, dar disparate, ca şi cum ar fi încercat 
să pună în ordinea corectă nişte foi de hârtie împrăştiate prin 
cameră de o pală de vânt. Kellie plecase. Maşina ei fusese arsă. 
Apoi el răspunsese la mesaj. Şi acum ea era aici, legată... Se 
gândi la tânăra femeie de pe calculatorul lui, la bărbatul mascat, 
la cuţit. 

Durerea îi apăsa vezica. 

— Te rog, spuse el, trebuie să fac pipi. 

— Nu te opreşte nimeni, răspunse americanul din umbră. 

Tom se uită în jur. Bărbatul era aplecat asupra lui Kellie. Íi 
trase banda de pe gură. Tom se chirci la auzul sunetului. 
Instantaneu, ea începu să ţipe: 

— Du-te dracului! Du-te dracului, nenorocitule! 

— Poartă-te mai frumos, ca o doamnă; oamenii vor vrea să te 
vadă comportându-te ca o doamnă. Mai vrei puţină votcă? 

— Du-te dracului! 

„O, Doamne, Kellie!” Era atât de bine să îi audă vocea, să ştie 
că este în viaţă, că încă mai poate să lupte. Totuşi, nu asta era 


metoda potrivită. Îşi strânse coapsele şi abdomenul, luptându-se 
cu durerea din vezică. Doar grasul n-avea de gând să-l lase să îşi 
facă nevoile acolo unde stătea! 

— Kellie, iubito! strigă Tom. j 

— Fă-l pe nenorocitul ăsta să ne scoată de aici! li vreau pe 
Jessica şi Max. Imi vreau copiii. Dă-mi dracului drumul! 

— Vreți să vă lipesc din nou banda peste gură, doamnă 
Bryce? 

Ea se răsuci cu fața în jos şi rămase nemişcată, plângând 
isteric, cu hohote adânci, înecate. Iar Tom se simţea prăbuşit, 
inutil, atât de inutil! Trebuia să existe ceva ce putea face. O, 
Doamne, ceva! 

Durerea din vezică nu-l lăsa să gândească; îşi simţea capul ca 
şi cum i-ar fi fost despicat în două. Lumina de la lanternă se 
mişca. În acel moment, Tom văzu sute de bidoane în culori 
închise, puse din podea până în tavan, nişte chestii imense, 
multe purtând etichetă de substanţe periculoase. În aerul rece 
era un miros uşor acid. 

„Unde dracu' suntem?” 

— O, Tom, te rog fă ceva! plânse Kellie. 

— Vrei bani? îl întrebă Tom pe grăsan. Asta vrei? O să strâng 
tot ce am. 

— Vrei să spui că ai vrea să te înscrii? 

— Să mă înscriu? întrebă Tom, mulţumit să primească în 
sfârşit un răspuns la întrebările sale. Să vorbească cu bărbatul, 
să îl facă să înţeleagă, să încerce să găsească o cale... 

— Ai vrea să te înscrii să te urmăreşti pe tine şi pe soţia ta, 
râse americanul. Asta e ceva! 

Speranţele lui Tom crescută. 

— Da, orice, oricât vrei! 

Lumina străluci din nou direct în ochii lui. 

— Nu pricepi, idiotule, nu-i aşa? Cum o să puteţi să vă 
vedeţi? 

— Nu... nu ştiu. 

— Eşti chiar mai prost decât credeam. Vrei să dai bani ca să 
puteţi, tu şi proasta ta de beţivă, să vă vedeţi arătând bine 
morţi? 

Cât timp conduse, Roy Grace vorbi continuu la mobil, dând 


telefon după telefon: se interesă de Emma-Jane, apoi de 
progresele făcute de fiecare membru al echipei, încercând să îi 
impulsioneze cât de tare puteau suporta. 

Mergea spre est de-a lungul drumului de coastă, lăsând în 
urmă elegantele clădiri din Kemp Town şi intrând în zona 
rurală, pe lângă şcoala de fete Roedean, în stil neogotic, şi apoi 
pe lângă azilul de nevăzători St Dunstan. 

„21.15 mâine seară.” Ora era înscrisă cu laserul în mintea sa; 
era parte din fiecare gând pe care îl avea. Acum era luni, 10.15. 
Mai erau doar treizeci şi cinci de ore până la transmisie; cu cât 
timp înainte vor fi ucişi cei doi Bryce? 

Janie Stretton  întârziase cu pisica la veterinar, la 
programarea de la ora 18.30, şi nu plecase de acolo înainte de 
19.40. Intre această oră şi 21.15, când Tom Bryce susţinuse că o 
văzuse pe calculator, fusese ucisă şi înregistrarea transmisă. 
Dacă se respecta acelaşi tipar, probabil că mai aveau timp până 
la 19.30, mâine. Putin peste treizeci şi trei de ore. 

Şi încă nici o pistă credibilă. Treizeci şi trei de ore nu 
însemnau nimic. 

Apoi îşi îngădui un zâmbet scurt la gândul că Pewe era în 
spital. Ironia sorții. Incredibilă coincidenţă. Faptul că Alison 
Vosper văzuse partea amuzantă a situaţiei îi arătase o faţă rară 
a sa, faţa umană. lar chestia era - deloc un lucru bun, ştia, dar 
nu se putea abţine - că nu se simţea câtuşi de puţin vinovat, şi 
nu îi părea rău deloc pentru el. li părea rău pentru şoferul de 
taxi nevinovat, dar nu şi pentru nenorocitul acela mic de 
Cassian Pewe, care venise în Brighton proaspăt promovat, cu 
intenţia de a-i lua lui locul de muncă. Problema nu dispăruse, 
însă rănirea acestuia măcar o întârziase puţin. 

Merse prin Rottingdean, un oraş boem, istoric, apoi cobori o 
pantă, urcă din nou pe lângă întinderea suburbană dezordonată 
de la Saltdean, prin Peacehaven, aproape de zona în care locuia 
Glenn Branson şi unde murise Janie Stretton. leşi de pe drumul 
de coastă şi intră pe nişte străzi aglomerate, cu bungalouri şi 
case, şi opri în faţa unei clădiri mici, neîngrijite, cu o rulotă 
veche parcată în faţă. 

Sfârşi de vorbit la telefon cu Norman Potting, care părea că 
avansase în cercetarea sa asupra furnizorilor de acid sulfuric, 
mai luă o cutie de Red Bull şi încă două tablete ProPlus, merse 
pe o cărare scurtă mărginită cu pitici de grădină şi intră pe o 
terasă, pe lângă clopoţeii de vânt nemişcaţi, şi sună la uşă. 

Un bărbat mic şi slab, trecut bine de şaptezeci de ani, 


semănând cu piticii pe lângă care trecuse, deschise uşa. Avea o 
barbă de tap, părul cărunt, lung, prins într-o coadă de cal, purta 
un caftan şi pantaloni, iar la gât avea un lanţ de aur cu o cruce 
egipteană. Il salută pe Grace bucuros, cu o voce ascuţită, plină 
de energie, luându-i mâna şi uitându-se la el ca la un prieten de 
mult pierdut. 

— Detectiv căpitan Grace! Ce bine să te văd atât de curând! 

— Şi mie îmi pare bine, prietene. Imi pare rău că vin aşa de 
târziu. 

Abia trecuse o săptămână de când Grace apelase ultima oară 
la serviciile lui, când Frame ajutase fără nici o îndoială la 
salvarea vieţii unui om nevinovat. Harry Frame îi strânse mâna 
cu o forţă care nega atât anii, cât şi statura sa şi îl privi cu nişte 
ochi verzi pătrunzători. 

— Şi cărui fapt îi datorez plăcerea de această dată? Intră! 

Îl urmă într-un hol îngust, luminat de un bec slab şi decorat 
în stil maritim, în care piesa centrală era un hublou de alamă 
pus pe perete. Apoi intrară în camera de zi, plină de rafturi cu 
miniaturi de nave în sticle. În cameră erau un set urât de 
mobilier din trei piese, acoperit cu un pled, un televizor oprit şi, 
lângă fereastră, o masă rotundă de stejar cu patru scaune de 
lemn, spre care îl conduse Frame. Pe perete, Grace remarcă, 
aşa cum făcea la fiecare vizită aici, un tablou înfăţişând casa 
Annei Hathaway şi un motto înrămat: „O minte eliberată nu mai 
poate fi niciodată închisă.” 

— Ceai? 

— Nu, spuse Grace, deşi ar fi ucis pentru o ceaşcă. Sunt în 
supergrabă. 

— Viaţa nu este o cursă, detectiv căpitan Grace, este un 
dans, spuse Harry Frame cu o voce mustrătoare. 

Grace zâmbi. 

— O să ţin minte. O să te trec în agendă pentru un vals la 
următorul bal al verii. 

Se aşeză la masă. 

— Deci? spuse Harry, aşezându-se în faţa lui. Oare venirea ta 
aici are legătură cu sărmana tânără care a fost găsită moartă în 
Peacehaven săptămâna trecută? 

Harry Frame era medium şi clarvăzător, folosind totodată şi 
pendulul. Grace venise să îl vadă de multe ori. Putea fi peste 
aşteptări de exact, aşa cum putea fi şi total nefolositor 
câteodată. Băgă mâna în buzunar şi scoase trei pungi mici 
pentru dovezi, pe care le puse pe masă în faţa lui Frame. Întâi 


arătă spre inelul cu blazon pe care îl luase din dormitorul lui 
Janie Stretton. 

— Ce poţi să îmi spui despre proprietarul acestui inel? 

Frame scoase inelul, îl strânse în mână şi închise ochii. Stătu 
nemişcat un minut, cu faţa înţeleaptă schimonosită de 
concentrare. Camera avea un miros închis, de mobilă veche, 
covor vechi, oameni învechiţi. În sfârşit, bătrânul dădu din cap. 

— Îmi pare rău, Roy. Nimic. Nu este o zi bună pentru mine 
azi. Nu am nici o legătură cu spiritele. 

— Nimic? 

— Îmi pare rău. Nu poţi veni mâine? Am putea încerca din 
nou. 

Grace luă inelul, îl puse în punga de plastic şi îl băgă în 
buzunar. Apoi arătă către butonii de argint pe care îi luase 
dintr-un sertar din dormitorul familiei Bryce şi spre brăţara de 
argint pe care o luase din cutia cu bijuterii al lui Kellie Bryce. 

— Trebuie să îi găsesc pe proprietarii acestor obiecte. 
Trebuie să îi găsesc astăzi. Nu ştiu unde sunt, dar presupun că 
sunt undeva în apropiere de Brighton şi Hove. 

Mediumul părăsi camera şi se întoarse cu o hartă a zonei 
Brighton şi Hove. Dând la o parte un sfeşnic, întinse harta pe 
masă şi scoase din buzunar o sfoară cu o greutate ataşată la un 
capăt. 

— Să vedem ce putem afla, spuse el. Da, într-adevăr, să 
vedem. 

Ţinu brăţara şi butonii în mâna stângă, apoi, sprijinindu-şi 
coatele pe masă, se înclină deasupra hărţii şi începu să 
murmure: 

— Varrum. Varrum. Brrrm. Varummm. 

Apoi se îndreptă, tinu sfoara deasupra hărţii între arătător şi 
degetul mare şi lăsă greutatea să se mişte deasupra hărţii, în 
faţă şi în spate, precum un pendul. Apoi, cu buzele strânse de 
concentrare, o roti într-un cerc mic, acoperind harta centimetru 
cu centimetru. 

— Telscombe? spuse el. Piddinghoe? Ovingdean? Kemp 
Town? Brighton? Hove? Portslade? Southwick? Shoreham? 
Dădu din cap. Nu, nu mi se arată nimic în zonele astea, îmi pare 
rău. 

— Putem să încercăm la scară mai mare? întrebă Grace. 

Frame ieşi din nou şi se întoarse cu o hartă care acoperea 
East şi West Sussex. Dar din nou, după câteva minute de rotire 
a greutăţii, concentrat, nu obţinu nici un rezultat. Grace ar fi 


vrut să-l ia de umeri şi să îl scuture. Se simţea cumplit de 
frustrat. 

— Nimic, Harry? 

Mediumul dădu din cap. 

— Vor muri dacă nu îi găsesc. 

Harry Frame îi înapoie butonii şi brăţara. 

— Aş putea să încerc mâine. Îmi pare rău. 

— În această după-amiază, mai târziu? 

Frame aprobă. 

— Nu vrei să îmi laşi obiectele? Voi sta toată ziua să lucrez la 
această problemă. 

— Mulţumesc, aş aprecia, spuse Grace. 

Ştia că se agaţă de un fir de pai şi plecă cu inima grea. 

După şedinţa de la 8.30, Jon Rye petrecuse două ore şi trei 
sferturi lucrând pe laptopul care fusese recuperat din duba Ford 
Transit lovită. Dar îl depăşea. La 11.20, simțindu-se epuizat şi 
frustrat, ieşi din departament ca să îşi ia o cafea de la automat, 
apoi se întoarse adâncit în gânduri. Cu orice computer, în mod 
normal ar fi găsit o modalitate de a sparge parola prin folosirea 
unui program care îl strecura pe o cale laterală, ducându-l în 
cele din urmă la istoricul site-urilor accesate de respectivul 
aparat. Dar cu acest laptop nu ajungea nicăieri. 

Işi trecu legitimaţia de siguranţă prin dreptul panoului de la 
intrarea în Departamentul IT, apoi traversă ceea ce botezase în 
glumă  „cuşca  hamsterului”, zona în care se derulau 
investigaţiile în cazurile de pornografie cu minori, făcând un 
semn de salut celor două echipe de câte şase persoane aplecate 
spre monitoare. 

Andy Gidney şi restul echipei sale erau la locurile lor, 
concentrați la ceea ce aveau de făcut pe ziua de azi. Se aşeză şi 
el la biroul lui; laptopul era închis în camera dovezilor, el 
lucrând cu o copie a hard-discului. 

Deşi era şeful acestui departament de peste trei ani, Rye era 
suficient de deştept încât să ştie care îi sunt limitele. Fusese 
realocat aici de la Circulaţie. Câţiva dintre cei tineri din echipa 
sa erau ingineri de meserie, absolvenţi de universitate care 
mâncau şi respirau calculatoare de când erau în pătuţ. Andy 
Gidney era cel mai bun. Dacă exista o persoană în această 


încăpere care putea smulge secretele laptopului, acesta era 
Gidney. 

Rye scoase copia hard-discului din computer, se ridică şi se 
apropie de biroul lui Gidney. Acesta lucra tot la spargerea unei 
parole dintr-o schemă de plăţi online. 

— Andy, am nevoie să laşi tot ceea ce faci pentru câteva ore 
şi să mă ajuţi cu ceva. Sunt două vieţi în joc. 

— Hm, mormăi Gidney. Chestia este că sunt destul de prins 
acum. 

— Andy, nu îmi pasă cât de prins eşti. 

— Dar dacă mă opresc, aş putea să pierd întreaga secvenţă! 
Asta e treaba! Gidney se răsuci cu scaunul pentru a sta cu faţa 
la Rye, cu ochii plini de emoție. Cred că sunt la un bit distanţă! 

— Cât de mult îţi va lua? 

— Hmmmm, mda, hmmmmm, spuse el gândindu-se. Apoi 
închise ochii şi încuviinţă furios: Hmmmmm, hmmm. Deschise 
ochii din nou şi se uită în podea. Aş spera că până la sfârşitul 
săptămânii. 

— Imi pare rău, replică Jon Rye. Va trebui să o laşi puţin. 
Trebuie să lucrezi la asta chiar acum. 

— Hmmm, chestia e... sunt nouă persoane în departament, 
Jon, da? 

Ezitând, Rye răspunse: 

— Da? 

Concentrându-se puternic la covor, Gidney întrebă: 

— De ce tocmai eu? 

Roy se întrebă dacă avea rost să îl flateze: 

— Pentru că eşti cel mai bun. Bine? 

Bosumflat, Gidney îşi roti scaunul şi, cu spatele la Rye, ridică 
o mână, părând extrem de iritat: 

— Bine, dă-mi. 

— Dosarele sunt pe server la cazul numărul 340. 

— Şi ce caut mai exact? 

Lui Rye nu îi plăcea să discute cu spinarea tânărului, dar 
învățase din experienţă că nu avea nici un sens să încerce să 
schimbe ceva la acest ciudat; era cel mai bine să îi faci pe plac, 
dacă vroiai să obţii ce era mai bun de la el. 

— Adresă poştală, numere de telefon, adresă de e-mail. Orice 
care să ne poată sugera unde se află un cuplu, domnul şi 
doamna Bryce, Tom şi Kellie Bryce. Le spuse numele pe litere. 

— Fac ce pot. 

— Mersi, Andy. 


Rye se întoarse la biroul său şi aproape imediat fu chemat în 
cealaltă parte a camerei de un alt coleg, John Shaw, un bărbat 
înalt, care arăta bine şi pe care Rye îl plăcea. Shaw era extrem 
de inteligent, absolvise universitatea ca şi Gidney, dar era cu 
totul deosebit de acesta, din toate punctele de vedere. 

Shaw lucra la un album foto aflat în memoria unui computer 
luat din casa unui suspect de pedofilie. Observase un model în 
gusturile bărbatului: bătea copiii înainte de a se fotografia 
făcând sex cu ei. Părea similar cu un alt caz la care lucraseră 
recent şi vroia să ştie părerea lui Rye. 

Zece minute mai târziu, Rye se întoarse la birou, adâncit în 
gânduri. Devenise imun la majoritatea lucrurilor scârboase pe 
care le vedea pe computere, dar abuzarea copiilor încă îl mişca. 
De fiecare dată. Când trecu pe lângă biroul lui Gidney, abia 
remarcă faptul că acesta nu mai era acolo. 

După puţin timp, făcând o pauză de la mesajele sale, se uită 
peste umăr şi fu surprins - şi totodată nervos, ţinând cont de 
urgenţă - să vadă că Gidney nu se întorsese. Se ridică şi merse 
la biroul aiuritului. Pe ecran scria: 


„Prognoza meteo pentru nave, elaborată de biroul Met, din partea 
Agenţiei Maritime şi a Pazei de Coastă, la 0555, luni, 6 iunie 2005. 

Rezumatul general la 0000. 

Vestul sudic al Franţei 1014 se aşteaptă Anglia sud-est 1010 până 
la 1300. Low Rockall 1010 îndreptându-se constant spre sud-est. 
Fastnet 1010. Disipare.” 


Ce naiba făcea omul acesta uitându-se la prognoza meteo 
pentru nave când ei erau în mijlocul unei urgenţe? Şi unde 
dracului era? Plecase de mai bine de douăzeci de minute, dacă 
nu mai mult. 

După ce mai trecură încă douăzeci de minute, lui Rye îi fu 
clar că Gidney dispăruse. Şi în curând avea să constate că 
aiuritul ştersese toate datele de pe server şi luase laptopul şi 
copia acestuia cu el. 

Roy Grace plecă de la casa lui Harry Frame simțindu-se 
deprimat şi foarte obosit, în ciuda ultimei cutii de Red Bull şi a 
tabletelor de cofeină pe care le luase cu mai puţin de jumătate 
de oră în urmă. Era prea devreme ca să ia altele. Spera ca 


prietenul lui să aibă în curând unul dintre episoadele sale de 
inspiraţie. 

Apoi îi sună telefonul. Răspunse plin de speranţă. Era 
Branson, vesel ca de obicei. 

— Mai rezişti, bătrâne? 

— Sunt frânt, spuse Grace. Ce veşti ai? 

— Unul dintre membrii echipei lui Gaylor a umblat prin 
hârtiile lui Reggie D'Eath. A găsit un ordin de plată lunar de pe 
cardul său Barclaycard către o companie numită Scarab 
Entertainment. Suma este de o mie de lire. 

— O mie de lire? Pe lună? 

— Da. 

— De unde lua unul ca D'Eath asemenea sumă? 

— Procurând copii oamenilor bogaţi, ca formă suplimentară 
de venit. 

— Unde are sediul compania? întrebă Grace. 

— Asta e vestea proastă. In Panama. 

Grace se gândi un moment. Erau anumite ţări în lume în care 
legea garanta firmelor imunitate totală în faţa investigaţiilor. Îşi 
aducea aminte dintr-un alt caz că Panama era una dintre 
acestea. 

— Asta nu ne prea ajută pe termen scurt. O mie de lire pe 
lună? 

— Asta e o afacere bănoasă, spuse Branson. Nu am putea 
obţine un mandat care să forţeze toate companiile care emit 
carduri de credit să ne spună cine mai plăteşte o mie de lire 
către Scarab Entertainment? 

— Ba da, în astfel de circumstanţe, când sunt vieţi în pericol, 
am putea, dar nu ne ajută. Vom obţine o listă cu numele unor 
directori ai unei firme de avocatură din Panama care ne vor 
trimite la plimbare când îi vom aborda. 

Câţi clienţi or avea? Nu ar fi nevoie de mulţi ca să fie o 
afacere substanţială. Una pentru care ar merge până departe ca 
să o protejeze. 


„Dragul nostru client. Sperăm că ţi-a plăcut micul nostru spectacol 
bonus. Nu uita să te conectezi marţi la ora 21.15, pentru următoarea 
Mare Atracţie: soţul şi soţia mor împreună. Prima noastră crimă 
dublă.” 


Pentru o mie de lire pe lună, ai putea să le dai ciudaţilor un 
bonus gratis, nu-i aşa? Nu trebuie decât să arunci un pedofil în 


cada cu acid. 

— Mai eşti acolo, bătrâne? 

— Da? Ai mai aflat şi altceva? 

— Avem o înregistrare de la o cameră de supraveghere: 
domnul Bryce în Espace, punând benzină la o benzinărie Texaco 
din Pyecombe. 

— Mai sunt şi alte maşini înregistrate? 

— Nu. 

— Şi nimic care să ne ajute în Espace? 

— Cei de la judiciar se ocupă numai de asta. Nimic până 
acum. 

— Mă întorc la birou, spuse Grace. Ajung în aproximativ 
douăzeci de minute. 

— Te aştept cu cafea. 

— Am nevoie de un espresso cvadruplu. 

— Şi eu. 

Grace conduse mai departe, intrând pe drumul de coastă şi 
apropiindu-se de oraş prin Kemp Town, pe lângă şcoala de fete, 
Spitalul Royal Sussex, apoi pe lângă clădirea în stil gotic a şcolii 
mixte din Brighton. În stânga sa, la mică distanţă, văzu un 
bărbat musculos, cu un mers legănat, intrând într-un magazin 
de ziare. Ceva în legătură cu el părea familiar, dar nu îşi dădu 
seama imediat ce. 

Imediat însă, întoarse. Parcă maşina pe partea cealaltă a 
drumului, opri motorul şi aşteptă. Nu trecu nici un minut şi 
bărbatul ieşi cu o ţigară între buze, ducând o sacoşă din care 
ieşeau mai multe ziare, şi se îndreptă către un Volkswagen Golf 
parcat cu două roţi pe bordură şi cu avariile aprinse. 

Grace îl studie prin parbriz. Avea un mers ciudat, un fel de a 
păşi legănat care îi aducea aminte de modul în care mergeau 
unii duri din armată. Ca şi cum tot trotuarul ar fi fost al lor. 

Imbrăcat cu o vestă, pantaloni şi pantofi albi, bărbatul avea 
părul scurt dat cu gel în sus şi purta un lanţ gros de aur în jurul 
gâtului. Unde naiba îl mai văzuse? Şi apoi, memoria sa 
fotografică îi reveni şi ştiu exact unde şi când îl mai văzuse. 
Noaptea trecută. Pe înregistrarea camerei de la Karma Bar. 

Fusese partenerul lui Janie Stretton! 

Inima lui Grace bătea cu putere. Volkswagen-ul porni. 
Memoră numărul, aşteptă câteva secunde, lăsă să treacă un taxi 
urmat de o dubă galbenă a celor de la British Telecom, apoi 
întoarse şi porni, sunând la birou de pe telefonul mobil. De la 
primul apel îi răspunse Denise Woods, una dintre dactilografe, o 


tânără serioasă şi eficientă. 

— Bună, sunt Grace. Am nevoie de o verificare rapidă a unui 
număr de înmatriculare. Acum urmăresc maşina. Este un 
Volkswagen Golf, număr Papa Lima Zero Trei Foxtrot Delta 
Oscar. 

Denise spuse că îl va suna imediat. 

La distanţă mică înainte, Volkswagen-ul, tot în faţa taxiului şi 
a dubei, se opri la un semafor. Când acesta se făcu verde, 
maşina făcu la stânga pe lângă Grădinile Lower Rock, 
îndreptându-se către mare. Celelalte două maşini merseră 
înainte. Grace se opri o secundă, apoi făcu la stânga, rămânând 
cât de în spate putea. 

„Haide, Denise!” 

Semaforul de la intersecţia cu Marine Parade era verde şi 
Golf-ul făcu la dreapta, pe drumul de coastă. Grace trecu pe 
galben, rămânând cât mai departe de Golf, lăsând să treacă un 
Ford Focus şi apoi un Porsche, dar nescăpându-l din vedere. În 
timp ce Golf-ul aştepta la sensul giratoriu de la Cheiul Palace, îi 
sună telefonul. Denise. Maşina era înregistrată pe numele 
companiei Bourneholt International Ltd, cu un număr de căsuţă 
poştală din Brighton. Maşina nu fusese dată dispărută sau 
furată şi nu era nici un comentariu în baza de date a poliţiei 
referitor la ea. 

— Bourneholt International Ltd, spuse Grace. Ştiu numele. 
Apoi îşi aduse aminte de ce. Denise, uită-te repede la numărul 
de înmatriculare al dubei lovite ieri noapte; rămân la telefon. 

Golf-ul continuă să meargă de-a lungul apei, pe lângă 
clădirea proaspăt renovată a Hotelului Royal Albion. Apoi, pe 
măsură ce se apropiau de Hotelul Old Ship, intră pe banda 
laterală, semnalizând că face la dreapta. 

Spre uşurarea sa, Mercedes-ul clasa S din faţă semnaliză tot 
pentru dreapta. Grace se aşeză în spatele acestuia. Văzu Golf-ul 
rulând înainte, pe lângă hotel, apoi făcând la dreapta, în 
parcarea subterană a Pieţii Civice. La fel făcu şi Mercedes-ul. 
Grace era chiar în spatele acestuia, aşteptând la barieră. 

Denise reveni la telefon. 

— Este aceeaşi, Roy. Bourneholt International Ltd. 

Îşi strânse pumnii de entuziasm. 

— Minunat! 

Bariera automată se ridică şi el înaintă, aşteptă să îi iasă 
biletul din aparat şi îl luă. 

— Bine lucrat! spuse el. 


Dar nu mai era semnal. Bariera se ridică din nou şi Grace 
trecu. Imediat, un BMW seria 3 ieşi din locul de parcare, 
blocându-i drumul. Dădea înapoi încet, rulând centimetru cu 
centimetru nenorocit. 

„Haide odată!” ţipă Grace în sinea sa. După ceea ce păru o 
eternitate, BMW-ul merse mai departe, apoi întoarse pe rampa 
de ieşire. Grace acceleră. Toate locurile de la acest etaj erau 
ocupate. Merse până la următorul. Şi aici era plin. Dar în timp 
ce se strecura printre maşini, un microbuz Ford Galaxy plin cu 
copii, cu o mamă nervoasă la volan, ieşi de pe locul său. 

„Doamne, femeie, dă-te din calea mea!” 

Nu putea face altceva decât să aştepte. Şi să aştepte. Şi să 
aştepte. 

În sfârşit ajunse la nivelul 4 şi văzu mai multe locuri libere. 

Acceleră, uitându-se după Golf şi apoi îl văzu. Parcat. Şoferul 
dispăruse. : 
_ Puse frână în spatele lui, înjurând. În urma sa auzi un claxon. 
În oglindă văzu un Range Rover. Ridică un deget, mai merse 
câţiva metri, apoi parcă pe primul loc liber pe care îl văzu, opri 
motorul şi sări din maşină. Se îndreptă rapid spre ieşire, urcă 
treptele două câte două şi ieşi în piaţa largă, cu un restaurant 
japonez în centru, Hotelul Renaissance pe o latură şi magazine 
pe celelalte două laturi. Dar nu era nici urmă de bărbatul cu 
mers legănat şi părul ţepos. Mai existau trei ieşiri pe care le-ar 
fi putut folosi. Grace alergă de la una la cealaltă. Dar omul 
dispăruse. 

Grace înjură, stând lângă prima ieşire, cea mai aproape de 
Golf şi de maşina sa. Se îndoia că bărbatul remarcase că îl 
urmărise. Dar cât va trece până când se va întoarce la maşină - 
cine putea şti? Puteau fi cinci minute, sau cinci ore. 

Apoi îi veni o idee. Sună la secţia la care lucrase înainte, 
Brighton Central, şi ceru să i se facă legătura cu un vechi coleg, 
Mike Hopkirk, inspector la Divizia Brighton. Spre uşurarea sa, 
omul era disponibil. 

Hopkirk era un tip înţelept, cu mulţi ani de lucru în spate, 
care se bucura de respectul şi aprecierea unanimă a celor din 
poliţie; Grace alesese cu grijă pe cine să sune pentru această 
sarcină: să îi pună pe toţi în mişcare la viteza necesară era ceva 
ce numai Hopkirk putea face, dacă voia. i 

— Roy! Ce mai faci! Tot văd numele tău în ziare! Ími pare 
bine să constat că mutarea la sediul central din Sussex nu te-a 
făcut să-ți pierzi obiceiul de a enerva oamenii! 


— Foarte amuzant! Fii atent, stăm la taclale mai târziu. Am 
nevoie de o favoare mare şi am nevoie chiar acum. La mijloc e 
viaţa a două persoane; avem motive să credem că au fost răpite 
şi că vieţile le sunt într-un mare pericol. 

— Tom şi Kellie Bryce? întrebă Hopkirk, surprinzându-l. 

— Cum dracului ştii asta? 

Uitase că Hopkirk era ager ca un brici. Zgomotul făcut de un 
camion care trecea acoperi răspunsul acestuia. Astupându-şi o 
ureche cu mâna şi apăsând telefonul pe cealaltă, Grace strigă: 

— Poftim? Poţi să repeţi? 

— Sunt pe prima pagină în Argus! 

Deci şeful de la Relaţiile cu presa se descurcase. 

— Bine. Mike, uite ce vreau. Am nevoie să închizi parcarea 
subterană de la Piaţa Civică pentru o oră; să îmi dai suficient 
timp să cercetez o maşină. 

Auzi un icnet clar. 

— Să o închid? 

— Am nevoie de o oră. 

— Cea mai mare parcare din Brighton, în mijlocul zilei. Să o 
închid? Te-ai ţăcănit? 

— Nu. Am nevoie să faci asta. Chiar acum, în acest minut. 

— Pe ce bază, Roy? 

— O ameninţare cu bombă. Ai primit un telefon de la o 
grupare teroristă. 

— La dracu’! Vorbeşti serios, nu-i aşa? 

— Haide, este o dimineaţă liniştită de luni. Trezeşte-ţi 
trupele! 

— Şi dacă se dovedeşte că e trasă de păr? 

— Iau eu bobârnacele. 

— Nu tu vei fi acela, Roy, ci eu, şi ştii asta. 

— Dar eşti de acord? 

— Piaţa Civică? 

— Piaţa Civică. 

— Bine, spuse el, părând resemnat. leşi naibii de pe linia 
mea; am nevoie de ea! 

Şi Grace avea nevoie de telefonul său. Sună la sediul central 
din Sussex şi aranjă ca echipa de investigaţii să ajungă acolo 
imediat, însoţită de cineva de la Trafic capabil să treacă de 
portiera şi de sistemul de alarmă al unui VW Golf. Apoi îi 
telefonă unui detectiv inspector, Bill Ankram, responsabil cu 
detaşarea echipei de supraveghere. Printr-un noroc rar, Ankram 
avea veşti bune. 


— Am fost să urmărim pe cineva în centrul oraşului şi n-am 
avut mult de lucru, fiindcă nu a apărut nimeni. Eram pe cale să 
chem echipa la un mic tur de pregătire, în lipsă de altceva. 

— Cât de repede puteţi să acoperiţi parcarea din Piaţa 
Civică? întrebă Grace. 

— Intr-o oră. Nu suntem prea departe. 

Grace făcu aranjamentele în detaliu, îi dădu numărul de 
înmatriculare al maşinii şi poziţionarea acesteia. Apoi sună la 
birou şi le spuse celor de acolo să îi trimită prin fax şi e-mail lui 
Ankram fotografia şoferului Volkwagen-ului. Apoi vorbi cu 
Nicholl şi îi transmise că până la urmă va trebui să se ducă 
singur la întâlnirea cu ofiţerul de la Met. În timp ce vorbea cu 
el, fu asurzit de o explozie sonoră. Era ca şi cum toate vehiculele 
de urgenţă din Brighton şi Hove demaraseră simultan, cu 
sirenele în funcţiune. 

Kellie îl speria. Parcă era închis în întuneric cu o persoană 
complet străină. O persoană complet imprevizibilă. Erau 
perioade lungi de tăcere, apoi brusc începea să tipe şi să îl 
acuze. Acum o făcea din nou, cu o voce spartă şi nenaturală de 
la atât strigat. 

— Nenorocitule! Idiotule! Tu ne-ai băgat în asta! Dacă ai fi 
lăsat nenorocitul de CD în tren, nu s-ar fi întâmplat nimic! Nu ne 
vor da drumul niciodată! Inţelegi asta, nenorocitule, ratatule? 

Apoi începu să hohotească iar. 

Tom se simţea strivit în interior. Plânsul ei era teribil, ca o 
tortură. Dar nimic din ce putea spune el nu părea să ajungă 
până la ea. Încercase continuu să-i vorbească de când grasul 
părăsise încăperea. Încercase să o calmeze, să o încurajeze, să 
nu îşi piardă încrederea. Incerca să facă orice ca să nu se mai 
gândească la agonia arzătoare din vezica sa. La setea cumplită. 
La senzaţia de foame. 

Se întreba dacă era votca cea care vorbea, cea care o făcea 
pe Kellie să se comporte aşa. Sau lipsa acesteia? Fusese pe 
marginea prăpastiei, aşa cum se întâmplase la câteva luni după 
ce o născuse pe Jessica, şi situaţia asta o făcuse să cadă peste 
margine? Toată chestia aceea cu eBay fusese un fel de 
avertisment sau un strigăt de ajutor pe care el nu îl înţelesese? 

— Ratat nenorocit! ţipă ea din nou. 


Tom icni. Ratat. Aşa îl considera ea? Avea dreptate. Eşuase 
în afaceri, acum eşuase în cel mai important lucru, să îşi 
protejeze familia. Închise strâns ochii preţ de câteva minute şi 
se rugă la Dumnezeul cu care nu mai vorbise de douăzeci şi 
cinci de ani. Apoi îi deschise din nou, dar nu apăruse nici o 
diferenţă: era tot întuneric beznă. 

Picioarele îl dureau fiindcă erau legate strâns unul de 
celălalt. Se rostogoli, dar nu făcu decât o tură completă înainte 
ca lanţul din jurul gleznei să se strângă, iar el ţipă de durere 
când cătuşa, sau sârma, sau ce-o fi fost acolo, îi intră în carne. 
„Gândeşte!” îşi spuse el. „Gândeşte!” 

Peretele şi podeaua din apropierea lui erau netede; avea 
nevoie de ceva ascuţit de care să se frece şi să taie frânghiile. 
Dar nu exista nimic, nimic, la naiba! 

— Mă auzi, prostule de ratat? 

Îi dădură lacrimile. „Oh, draga mea Kellie, te iubesc atât de 
mult. Nu îmi face asta!” 

Ce vroia nenorocitul acela gras? Cum ajungi la cineva de 
genul lui? Dar în adâncul sufletului ştia cine este bărbatul şi de 
ce erau ei doi aici. Pe măsură ce gândurile i se limpezeau, frica i 
se adâncea. Lăsase copiii la părinţii lui Kellie în urmă cu ceva 
timp, în toiul nopţii; mama ei era destul de în putere, dar tatăl ei 
bolnav era neajutorat, sărmanul. Avea de gând umflatul să îi ia 
şi pe copii? Dacă el sau gorilele lui dădeau buzna când mama lui 
Kellie era plecată? 

Disperat, Tom se rostogoli; lanţul se strânse. El trase, 
ignorând durerea. Ţinându-şi respiraţia, trase din nou şi din 
nou. Dar nimic nu cedă. Rămase un timp nemişcat. Apoi îi veni o 
idee. 

În acel moment, undeva la distanţă, văzu dreptunghiul de 
lumină apărând din nou: uşa. Două siluete intrară, fiecare cu o 
lanternă. I se acceleră pulsul; simţi că îl strânge ceva de gât. Se 
ridică gata să se bată, în orice fel, în orice modalitate ar fi putut. 

O siluetă se apropia de Kellie, cealaltă de el. Kellie tăcea. In 
următoarea secundă, lumina lanternei îl orbi. Apoi se îndepărtă 
şi lumină un pahar de hârtie cu apă şi o pâine puse pe jos. 

— Mâncare pentru voi, spuse o voce într-o engleză stricată, o 
voce groasă care, după urechea lui neantrenată, părea că are 
accent est-european. 

— Trebuie să urinez, spuse Tom. 

— Fă-o, fă în pantaloni ca toată lumea de aici! ţipă Kellie. 

— Tu nu urinezi! răspunse bărbatul. 


— Trebuie, imploră Tom. Te rog, du-mă la toaletă. 

Bărbatul era înalt, bine făcut, aproape de treizeci de ani, 
îmbrăcat într-un costum elegant, cu o faţă osoasă şi o 
pieptănătură modernă. Tom îi putea vedea acum trăsăturile. 
Dar, mai important, putea vedea în spatele lui. 

Cel mai apropiat rând de canistre. 

— Mănâncă, spuse bărbatul din nou, apoi se îndepărtă, 
însoţit de colegul său. 

În câteva secunde ieşiră; dreptunghiul de lumină dispăru. 
Tom şi Kellie erau din nou în beznă. 

— Iubito? strigă Tom. 

Linişte. 

— Iubito, te rog ascultă-mă. 

— De ce nu mi-au adus nimic de băut? 

— Au adus apă. 

— Nu mă refeream dracului la asta. 

De cât timp bea? se întrebă Tom. De cât timp bea fără ca el 
să fi observat? j 

— Şi cum să beau cu mâinile legate? Imi poţi spune asta, 
domnule Soţ Deştept? 

Tom îşi mişcă încet capul spre locul în care erau apa şi 
pâinea. Atinse cu nasul marginea paharului şi înjură de 
indignare pentru ceea ce era nevoit să facă. Mişcându-şi cu grijă 
buzele pe marginea paharului, disperat să nu piardă nici o 
picătură prețioasă, apucă până la urmă de margine cu dinţii, 
ridică paharul şi bău cu lăcomie. 

Apoi, precum un animal nocturn orb, pipăi cu nasul până 
când găsi pâinea. Nu îi era foame, dar se forţă să ia o 
înghiţitură. Se chinui să mestece şi să înghită. Apoi mai muşcă o 
dată, înghiţi şi lăsă restul. 

— Cred că ar trebui să plecăm acasă acum, spuse Kellie. 
Crezi că ne vor da pungi cu dulciuri? 

Şi pentru prima oară în ultimele două zile, Tom zâmbi. Poate 
că ea se calma. 

— Nu sunt prea mulţumit de ospitalitatea lor până acum, 
spuse el, încercând să îi răspundă la glumă, dar cuvintele sale 
se pierdură în tăcerea întunecată. 

Apa şi mâncarea îl făceau deja să se simtă mai bine, îi 
dădeau puţină putere. Se hotărî să-şi urmeze planul. Pe 
jumătate rostogolindu-se, pe jumătate târându-se, înaintă încet, 
dureros, pe ciment, spre stânga, spre ceea ce văzuse în lumina 
lanternei în urmă cu câteva minute. 


Spre canistrele cu substanţe. Apoi intră în panică, atunci 
când lanţul i se strânse tare pe gleznă. „Te rog, încă puţin, încă 
puţin.” Trase tare, dar fierul se înfipse şi mai rău, făcându-l să 
urle de durere. 

— Tom, eşti bine? lubitule? 

Mulțumită lui Dumnezeu, acum era calmă. 

— Da, şopti el, brusc îngrijorat că cineva i-ar putea asculta. 
Sunt bine. 

Apoi atinse ceva cu faţa. „Te rog, să nu fie peretele!” 

Era ceva de plastic, rece, rotund. Era o canistră! 

Încercă să se ridice pe ea. Canistra se clătină. Tom se lăsă în 
jos. Rostogolindu-se pe burtă, cu picioarele strânse sub el, cu 
glezna în agonie, zvâcni, încercând iar să se ridice. În sfârşit, 
inspirând profund, expirând şi ridicându-se în acelaşi timp cu 
toată forţa, reuşi. Işi pusese bărbia pe marginea canistrei. Era 
excelentă, zimţată, ascuţită. 

Încet, retrăgându-se un centimetru, ţinând bărbia strâns, 
încercă s-o împingă înapoi; era prea grea, mai grea decât îşi 
imaginase, prea grea pentru el. Brusc, canistra se rostogoli şi 
căzu pe ciment cu un zgomot puternic. 

— Tom? ţipă Kellie. 

— E în regulă. 

— Ce faci? 

— Nimic. 

Descurcându-se cât de repede putea, se ridică până la 
marginea canistrei, pipăi în întuneric să găsească sfoara care îl 
ţinea legat şi începu să o frece de marginea tăioasă. După 
câteva minute, aproape la fel de uimit că funcţiona pe cât era de 
uşurat, izbutea să îşi mişte mâna pe lângă corp. Era doar un pas 
mărunt, ştia, dar se simţea ca şi cum urcase pe Everest. Incepu 
să se entuziasmeze. Putea să o facă! 

Acum îşi ridică mâinile în întuneric, încă legate strâns 
laolaltă, căutând marginea. O găsi şi începu să frece sfoara 
dintre încheieturi cu furie. Încetul cu încetul, putea să simtă 
legătura cedând şi strâmtoarea scăzând. Şi, brusc, avea mâinile 
libere. Îndepărtă şi ultima bucată de sfoară dintre încheieturi, 
se ridică, mişcându-şi braţele şi mâinile, încercând să-şi repună 
sângele în mişcare. 

— Tom, o să murim aici? scânci Kellie. 

— Nu, nu o să murim. 

— Mama şi tata nu pot creşte copiii. Nu ne-am gândit 
niciodată la asta, nu-i aşa? 


— Nu o să murim. 

— Te iubesc atât de mult, Tom! 

Vocea ei îl făcu să lăcrimeze din nou. Erau atâta gingăşie, 
căldură şi grijă în ea. 

— Şi eu te iubesc mai mult decât orice pe lume, Kellie, spuse 
el, aplecându-se şi pipăind sforile care îi legau picioarele până 
ce ajunse la nod. Era legat incredibil de strâns. Dar se 
concentră asupra lui şi, după un timp, începu să cedeze. Şi 
dintr-o dată, avea picioarele libere! Gândul că, dacă venea acum 
grăsanul, va trebui să plătească pentru asta nu-i ieşea din minte. 
Dar era un risc pe care trebuia să şi-l asume. 

Îngenunche, apucă marginea canistrei, se ridică şi, trăgând 
cât putea de tare, o îndreptă. Apoi pipăi în jur după capac şi îl 
găsi repede. Îşi puse mâna în jurul lui, încercând să îşi dea 
seama cum se deschide şi înțelegând pentru prima oară în viaţă 
cum este să fii orb. 

Deasupra capacului erau o sârmă răsucită şi un sigiliu de 
hârtie. Tom băgă degetele sub sârmă şi trase. Li intră în carne. 
Căutând în buzunar, îşi scoase batista şi o legă în jurul 
degetului, apoi încercă din nou. Sârma se rupse. 

— De ce suntem aici, Tom? întrebă Kellie plângăcios. Cine e 
nenorocitul ăsta jegos? 

— Nu ştiu. 

— Ce vroia să spună cu „să vă vedeţi arătând bine morţi”? 

— Vroia doar să ne sperie, răspunse Tom, încercând să pară 
convingător, luptându-se să mişte capacul şi conştient că vocea 
sa părea mai ridicată decât de obicei, un plan fragil 
dezvoltându-i-se în minte. _ 

Încet, capacul începu să se învârtă. Il roti de cinci, şase ori, 
înainte să îi cadă în palmă. O duhoare puternică, acidă, îi umplu 
nările. Se trase în spate, înecându-se, scăpând capacul, 
zgomotul acestuia răsunând în întuneric. 

— Tom? ţipă Kellie, alarmată. _ 

El continuă să tuşească, plămânii parcă luându-i foc. Încercă 
să se gândească la orele de chimie de la şcoală, o materie la 
care fusese dezastruos. In laborator existau sticle cu acizi. 
Acidul sulfuric şi acidul clorhidric erau cele pe care şi le 
amintea. Oare chestia asta, orice ar fi fost, putea roade lanţul 
care îi atârna de gleznă? 

Dar cum ar fi putut să scoată lichid din canistră în întunericul 
ăsta? Dacă bidonul cădea şi acidul începea să curgă, ar fi putut 
să se întindă pe ciment şi să ajungă la Kellie. Sau să îi sufoce. 


Apoi simţi că inima i se opreşte. Văzu o rază de lumină cu 
coada ochiului. Dreptunghiul din depărtare. Venea cineva. 

Jos, la nivelul 4 al parcării subterane din Piaţa Civică, câţiva 
ofiţeri de poliţie erau adunaţi în jurul Volkswagen-ului negru. 
Afară, alţi ofiţeri blocau fiecare intrare. Nu mai era nici un alt 
suflet în toată clădirea. 

— Nu vreau ca proprietarul să ştie că l-am verificat, spuse 
Grace tânărului agent de la Circulaţie care îngenunchease lângă 
portiera şoferului, ţinând într-o mână un set de chei prinse pe 
un cerc şi un soi de transmiţător radio în cealaltă. 

— Nici o grijă. Voi putea să o închid la loc. Nu va şti 
niciodată. 

Joe Tindall, într-un costum alb de protecţie, stătea lângă 
Grace şi mesteca gumă. Părea într-o stare de spirit mai 
mohorâtă decât de obicei. 

— Nu eşti mulţumit că îmi strici weekendurile, nu-i aşa, Roy? 
spuse el. Te asiguri că îmi întorci săptămâna cu fundul în sus de 
la început, da? 

Se auzi un sunet puternic şi portiera Golf-ului se deschise. 
Instantaneu, alarma începu să sune, un bip-bip asurzitor. 
Agentul de la Circulaţie deschise capota şi se aplecă sub ea. În 
câteva secunde, sunetul se opri. 

— Bun, le spuse el lui Tindall şi Grace. Este toată a voastră. 

Grace, îmbrăcat şi el într-un costum alb de protecţie, îl lăsă 
pe Tindall să intre primul. O verificare rapidă a ceasului îi 
spunea că trecuseră douăzeci şi cinci de minute de când 
închiseseră parcarea. Afară era un haos total: maşini de poliţie, 
ambulanţe, maşini de pompieri, cumpărători nedumeriţi, oameni 
de afaceri, vizitatori. Şi în cea mai mare parte, traficul din 
centrul oraşului Brighton era blocat. Grace va primi multe şuturi 
dacă nu ieşea nimic din asta. 

Il urmări pe Tindall cum ia amprente din cele mai la 
îndemână locuri: interiorul oglinzii, schimbătorul de viteze, 
mânerele interioare şi exterioare ale portierei. Când termină cu 
acestea, Tindall luă cu o pensetă un fir de păr de pe tetiera 
şoferului şi îl puse într-o pungă pentru dovezi. Apoi, folosind din 
nou penseta, luă unul dintre cele câteva mucuri de ţigară din 
scrumieră şi îl puse într-o pungă separată. 


După încă cinci minute ieşi din maşină, arătând mult mai 
vesel decât atunci când intrase. 

— Am nişte amprente foarte clare, Roy. Mă întorc şi îi pun pe 
băieţi să le verifice în SNVAA. 

SNVAA era Sistemul Naţional de Verificare Automată a 
Amprentelor. 

— Vin şi eu, spuse Grace. Ajung la zece minute după tine. 

— O să te aştept cu rezultatul. 

— Aş aprecia. 

— De fapt, mă doare în fund dacă apreciezi sau nu, spuse 
Tindall, uitându-se urât la el. 

Uneori, lui Grace i se părea dificil să spună dacă Joe Tindall 
era serios sau glumea; omul avea un simţ al umorului deosebit. 
Dar n-avea acum vreme să-l analizeze. N 

— Bine! spuse el, încercând să fie împăciuitor. Îţi admir 
profesionalismul obiectiv. 

— Obiectiv pe dracu’! exclamă Tindall. O fac pentru că sunt 
plătit să o fac. Aprecierile nu mă încălzesc cu nimic. Se 
dezbrăcă de hainele de protecţie, le puse într-o pungă şi se 
îndreptă spre scările de ieşire. 

Grace şi agentul de la Circulaţie schimbară o privire. 

— Uneori e un ticălos ţâfnos! 

— Mişto ochelarii, în orice caz... spuse agentul. 

Grace verifică interiorul maşinii, uitându-se în 
compartimentul pentru mănuşi, în care nu era decât un ghid de 
utilizare, în fiecare dintre compartimentele de pe uşi, care erau 
goale. Se uită sub scaunele din faţă, scoase pernele de pe cele 
din spate şi se uită şi acolo. Nimic. Nu era nici un obiect 
personal în maşină; părea mai mult o maşină închiriată decât 
una personală. 

Apoi verifică portbagajul. Era fără pată; conţinea doar trusa 
de scule, roata de rezervă şi un triunghi reflectorizant, despre 
care presupunea că fusese luat împreună cu maşina. La sfârşit, 
se ghemui dedesubt; nu era nici un pic de noroi, nimic care să 
indice ceva deosebit. 

Se ridică din nou în picioare, îi spuse agentului de la 
Circulaţie că putea să încuie maşina şi să reactiveze alarma, 
apoi merse la maşina sa, nerăbdător să ajungă la sediul central 
din Sussex. Spera cu nerăbdare că Joe Tindall cel cu capsa pusă, 
dar extrem de inteligent, va reuşi să afle ceva de la amprentele 
alea. Şi că echipa de supraveghere nu va pierde din ochi VW-ul. 

Faptul că oprise circulaţia în Brighton şi nu obținuse nici un 


rezultat nu va îmbunătăţi părerea lui Alison Vosper despre el. Şi 
nici şansele de a nu fi mutat în Newcastle, cu sau fără Cassian 
Pewe în spital. A 

Apoi, brusc, se gândi la Cleo. Era 12.20. Incă nu îl sunase. 

Tom se aruncă pe podea şi căută sforile cu disperare, pipăind 
orbeşte pe suprafaţa de piatră. Raza lanternei străpunse 
întunericul; se opri puţin pe Kellie, apoi pe faţa lui şi în cele din 
urmă de-a lungul unui perete, luminând un rând de canistre cu 
substanţe chimice. 

Inclusiv pe cea cu capacul scos. „La dracu’, la dracu', la 
dracu', la dracu'!” 

Stătea întins pe o parte, nemişcat, ţinându-şi respiraţia, cu 
mâinile rigide pe lângă corp şi picioarele strânse, transpirând 
din greu. Auzi zgomotul paşilor apropiindu-se. Inima îi bătea să 
îi spargă pieptul, în urechi îi bubuia sunetul sângelui care îi 
curgea prin vene. Un gust amar de groază îi venea în gât. 

Asta era momentul. Imediat va fi descoperit. Iisuse, poate că 
făcuse o prostie din nou! O prostie că plecase de acasă, o 
prostie că îi lăsase să intre în maşina lui. Şi acum, o prostie, o 
prostie imensă, că încercase să scape. Kellie avea dreptate în ce 
spusese mai devreme. Că era un ratat. 

Pentru o secundă, închise ochii rugându-se şi luptându-se cu 
senzaţia de vomă. Oare aşa va sfârşi? Toate visurile sale... Fără 
să îşi mai vadă copiii din nou... Niciodată... 

Răsună un zăngănit puternic. Auzi ceva rostogolindu-se pe 
podea. Obiectul îl lovi într-o parte a capului. Un obiect tare, dar 
uşor. 

Se întoarse, având grijă să stea ca şi cum ar fi fost legat. 
Pentru o secundă lumina se opri fix în ochii săi, orbindu-l. Apoi 
auzi acea voce care vorbea stricat, de acum câteva minute. 

— Pentru urină. Fără rahat. 

Lumina se mută de pe faţa lui pe un obiect trântit la câţiva 
centimetri de el. Era o găleată portocalie de plastic. Paşii se 
îndepărtară. Tom se întoarse să se uite; văzu raza de lumină 
mişcându-se pe podea până când bărbatul ajunse la 
dreptunghiul de lumină din depărtare. O secundă îi trecu prin 
cap că individul mi se gândise cum va folosi el găleata cu 
mâinile legate pe lângă corp. Auzi zgomotul unei uşi de metal 


trântite. 
Şi, din nou, erau în întuneric. 

— Ţi-ai ieşit dracului din minţi? ţipă Carl Venner, cu faţa mov 
precum cămaşa ai cărei nasturi îi plesneau pe burtă. Venele îi 
pulsau pe tâmple. Zgârietura pe care i-o făcuse fata la ultima 
vizită era încă vizibilă. Ce dracu’ crezi că faci venind aici? Ţi-am 
zis ca niciodată, niciodată, să nu vii decât dacă eşti chemat. Ce 
parte din „niciodată, niciodată să nu vii decât dacă eşti chemat” 
nu ai înţeles, John? 

Andy Gidney se uita la mocheta bej ieftină, cu ochii fixaţi pe 
un ciucure; încerca să calculeze câte fibre de material ar putea 
fi în acesta. Venner îşi duse arătătorul la buze şi începu să roadă 
pielea din jurul unghiei. O ţigară ardea încet într-o scrumieră de 
pe biroul de la ultimul etaj al depozitului. 

— Şi, oricum, pe unde ai umblat? Am încercat să te tot sun în 
ultima oră! 

— Hm, am fost pe drum încoace. 

— Şi de ce nu ai răspuns la nenorocitul de telefon? 

— Pentru că mi-ai spus să nu îl aduc niciodată aici. 

Spre satisfacția tăcută a lui Weatherman, Venner fu redus la 
tăcere temporar; acesta continuă să îşi roadă degetul, se opri să 
îl examineze şi reîncepu. 

— Avem de-a face cu un dezastru major, de aceea te sunam. 

„De fapt, ai de-a face cu două”, se gândi Weatherman. „Unul 
despre care încă nu ştii.” Nu că lui i-ar fi păsat. Carl Venner 
putea avea de-a face cu o mie de dezastre şi lui nu i-ar fi păsat. 
Continuă să numere fibrele. 

Venner luă ţigara, o înfipse între buze şi o aprinse din nou, 
scoțând fumul prin colţul gurii. 

— Un dezastru nenorocit, da? 

— Cromarty, patru, sud-est mergând spre nord patru sau 
cinci, ocazional şase în North Utsire, îl informă el, uitându-se 
încă la mochetă. Ploaie din când în când. Moderată sau 
puternică. 

— Ce dracului e cu prostia asta de prognoză meteo? 

— Hm, de fapt, hm... este prognoza meteo pentru nave. 

Venner dădu din cap. 

— Iisuse! Unul dintre asociaţii noştri este în comă şi tu îmi 


spui prognoza meteo pentru nave? 

— Hm, da. Hm, aşa este. 

Venner se uită la el. Chiar nu îl înţelegea pe ciudatul ăsta. 

— John, nenorocirea este că asociatul nostru avea cu el un 
laptop pe care îl folosea ca să încarce ultimele oferte pentru 
clienţi. L-a luat însă poliţia, iar noi avem nevoie de el. 

— Il am, spuse Gidney. Şi copia pe care au făcut-o cei de la 
Departamentul IT. 

Venner îl privi plin de uimire. 

— Îl ai? 

— Hm. Da. Ceva de genul acesta. 

— Ai recuperat laptopul? . 

Weatherman încuviinţă. Întreaga expresie a grăsanului se 
schimbă. Se ridică şocat şi îi strânse mâna lui Gidney, care 
rămase surprins. 

— Eşti inteligent dat dracului! Apoi se aşeză la loc, ca şi cum 
ar fi fost extenuat de efort, îşi puse ţigara între buze şi întinse 
braţul, lacom, ca un şcolar gras care mai vrea dulciuri. Păi, dă- 
mi-l! Îl ai în rucsac? 

— Hm, nu, acolo e sandvişul meu. 

Unul dintre cei doi ruşi tăcuţi intră în cameră; era îmbrăcat 
ca de obicei într-un costum negru peste un tricou negru. 
Rămase la câţiva metri în spatele lui Venner, tăcut şi încruntat. 

Weatherman se uită din nou la ciucurele de la covor, 
ignorând mâna întinsă şi încercând să îşi adune curajul să spună 
lucrul pentru care venise aici. Se gândi din nou la Q din Star 
Trek şi murmură cuvintele încet, pentru el: „Dacă nu poţi face 
faţă unei răni uşoare, poate că ar fi mai bine să te duci acasă şi 
să te bagi sub pat. Aici nu eşti în siguranţă... nu-i un loc pentru 
cei timizi.” 

Bărbatul Care Nu Era Timid inspiră adânc şi, bâlbâindu-se, 
cu faţa roşie, spuse: 

— De fapt, nu le am cu mine. 

Faţa lui Venner se întunecă: 

— Şi unde le ai de fapt? 

Gidney simţi nişte paşi aproape muţi în spatele lui. Văzu o 
umbră uşoară pe mochetă. Venner îşi aducea echipa: rusul în 
faţă, Albanezul în spate, pentru a-l intimida. Dar astăzi el era 
Bărbatul Care Nu Era Timid. Va fi neclintit. Tremura, faţa îi 
ardea, râuri de transpiraţie îi curgeau sub cămaşa albă. Dar era 
de neclintit. 

— Le-am pus într-un loc sigur. 


— Cât de sigur, mai exact? întrebă Venner rece. 

— Foarte. 

— Bine. Inteligent. 

— Dacă le vrei înapoi, trebuie să îmi plăteşti ce mi-ai promis. 
Şi, şi, şi... se bâlbâi el, nu vreau să mai lucrez în echipa ta. 

Apoi se uită la mochetă, răsuflând adânc. 

— Aşa deci, John, spuse Venner calm. Nu mai vrei să lucrezi 
în echipa noastră. 

— Hm, nu. 

— Sunt chiar rănit! Mi-am imaginat că ne înţelegem atât de 
bine! Şştii, John, am crezut că tu şi cu mine devenim prieteni 
buni. Sunt chiar rănit. Bineînţeles, vrei să pleci, îţi vrei banii, 
este absolut normal. 

Weatherman tăcea; nu se aşteptase la această reacţie. Se 
aşteptase ca Venner să explodeze. 

— Şi în ce loc sigur, mai exact, ai pus acest laptop şi copia 
hard-discului? 

Zâmbind mândru, Gidney se uită la el: 

— Nu o să crezi niciodată. Nimeni nu va căuta acolo; nimeni 
nu le va găsi nici într-o mie de ani! 

— Aşa deci? 

Weatherman încuviinţă entuziasmat. 

— Nici măcar poliţia? 

— Nici măcar! 

Venner zâmbi fericit, apoi dădu scurt cu mâna stângă prin 
aer. Mişcarea îl nedumeri pe Weatherman. Părea că este un fel 
de semnal codificat. Dar nu avea să fie mult timp nedumerit. 

— Uite păsărica! spuse Venner. 

Weatherman era şi mai confuz. Rusul de lângă Venner ţinea 
în mână o cameră video mică. Albanezul, stând în spatele său, 
făcu doi paşi rapizi în faţă şi, cu o singură lovitură a braţului, îi 
rupse lui Weatherman gâtul şi coloana. 

Departamentul de identificare a amprentelor ocupa unul 
dintre cele mai largi spaţii din sediul central. La parter, la 
distanţă mică de Departamentul IT, se muncea în linişte ca într- 
un stup şi, de fiecare dată când Grace intra aici, simţea un miros 
slab de cerneală. 

Derry Blane, unul dintre ofiţerii seniori, stătea la biroul său 


aflat mai mult sau mai puţin în mijlocul labirintului de mese şi 
dispozitive. Pe monitorul său era cea mai bună amprentă pe 
care o luase Joe Tindall de pe interiorul oglinzii din Volkswagen. 
Grace şi Tindall stăteau în spatele lui, uitându-i-se peste umăr la 
monitor. 

Blane, un tip chel, cu ochelari, avea trăsături prietenoase şi 
un stil calm, care inspira încredere. Apăsă o tastă şi apăru un 
set complet de zece amprente. Mai apăsă o dată şi inima lui 
Grace stătu în loc. Pe monitor apăru fotografia bărbatului 
căutat. Şi numele lui. Şoferul din Golf. Partenerul lui Janie 
Stretton de la Karma Bar. 

— Se potrivesc, spuse Derry Blane. Le-am verificat prin 
SNVAA. I s-au luat amprentele în urmă cu un an, după o 
încăierare în clubul de noapte Escape din Brighton. A ieşit pe 
cauţiune. Numele lui este Mik Luvic. Este albanez şi nu are o 
adresă stabilă. 

— Ce mai ai despre el? întrebă Grace. i 

— Uite o chestie. Blane scrise ceva la tastatură. In baza de 
date PNC este înregistrată o cerere de supraveghere a lui, 
depusă de Interpol. 

Entuziasmul lui Grace crescu. PNC era baza de date 
naţională a poliţiei, în care se înregistrau infractorii. 

— Am dat o căutare internaţională cu tot setul de amprente - 
avem nevoie de toate amprentele pentru a face asta - şi a 
rezultat o trimitere către această persoană simpatică. 

Blane mai scrise ceva şi, după un minut, apărură capul şi 
bustul unui bărbat oribil de gras. Avea un cap mic în comparaţie 
cu grosimea corpului, cu părul argintiu dat cu gel şi prins în 
coadă de cal. 

— Numele lui este Carl Venner. Se mai recomandă şi Jonas 
Smith. Are o istorie interesantă, continuă Blane. Venner a lucrat 
în armata americană. A început ca pilot de elicoptere în 
Vietnam. A obţinut o Inimă Purpurie pentru că a fost rănit în 
luptă, apoi a renunţat la zbor din cauza unor probleme de 
sănătate şi a devenit operator radio. Mai târziu a fost promovat 
şi după asta a fost implicat într-un scandal. S-ar putea să vă 
aduceţi aminte: un cameraman de război şi vreo doi fotografi au 
fost acuzaţi că au filmat torturarea şi executarea unor 
vietnamezi, distribuind apoi înregistrarea. 

— Imagini cu crime reale? întrebă Grace. 

— Exact. Dar a reuşit să scape de acuzaţii. A rămas în 
armată, în cadrul trupelor americane din Germania, apoi a fost 


trimis în Bosnia, unde a repetat isprava din Vietnam. În cele din 
urmă a ajuns în faţa Curţii Marţiale pentru acelaşi gen de filme 
pe care le vindea pe piaţa internaţională. 

— Serios? 

— Foarte serios. Tipul e o veritabilă scursură. Ultimul gunoi. 
Un avocat deştept l-a scos de sub acuzaţii, dar în final a fost dat 
afară din armată. In continuare, numele lui se intersectează cu 
un lanţ internaţional de pornografie cu minori, cu sediul în 
Atlanta. Doar că nu sunt doar bărbaţi care fac sex cu copii; sunt 
înregistrări cu copii ucişi. Majoritatea asiatici, câţiva indieni, 
câţiva albi. 

— Tu chiar te amesteci cu cei mai buni, nu-i aşa, Roy? spuse 
Tindall zâmbind, revenindu-i umorul. 

— Asta sunt eu. Ar trebui să vii la o petrecere de-a mea. 

— Aştept invitaţia. 

— Şi ce s-a întâmplat cu el? întrebă Grace, întorcându-se 
către Blane. 

— Se pare că a fugit. A ieşit din raza FBl-ului. Dar în urmă cu 
trei ani a apărut în Turcia. Pe urmă în Atena. Apoi în Paris. O 
reţea simpatică de producători de asemenea filme a fost 
arestată acolo. Poliţia franceză a făcut o razie într-un 
apartament în Arondismentul XVI, în Paris. Au descoperit o 
grămadă de echipament şi mai multe persoane care au zis că 
Venner este capul reţelei. De atunci nu a mai fost văzut. 

— Care este legătura cu Luvic? 

— Interpolul are o persoană de contact în Londra, care ştie 
despre asta. Am numărul ei. Este vorba despre detectiv sergent 
Barry Farrier. 

— Mulţumesc, Derry, ai făcut o treabă extraordinară. Eşti 
incredibil de rapid! 

Din cauza traficului, lui Grace îi luase mai mult cu douăzeci 
de minute decât plănuise pentru a ajunge înapoi la sediul 
central. Dar cu siguranţă Joe Tindall avusese aceeaşi problemă. 
Blane nu putea avea amprentele de mai mult de cincisprezece 
minute. 

Întors în biroul său de vizavi de MIR ONE, Grace verifică 
întâi echipa de supraveghere a Golf-ului. Şoferul încă nu 
apăruse. Apoi, când era pe punctul de a-l căuta pe Barry 
Farrier, îi sună telefonul. Când răspunse recunoscu vocea 
ascuţită şi exuberantă a lui Harry Frame. 

— Ai aflat ceva? îl întrebă el. 

— Păi, nu ştiu dacă pentru tine înseamnă ceva sau nu; văd un 


ceas. 

— Un ceas? Un ceas de mână? 

— Exact! Un ceas de mână! Este ceva foarte important. Un 
ceas de mână te va duce către ceva foarte mulţumitor cu privire 
la un caz la care lucrezi acum. Cred că e cazul tău. 

— Poţi să fii mai exact? 

— Nu, eu... Nu, asta este tot. Aşa cum spuneam, nu ştiu dacă 
înseamnă ceva. 

— O marcă anume? 

— Nu. Cred că e scump. 

— Scump? 

— Da. 

— De bărbat sau de damă? 

— Bărbătesc. Dar cred că ar putea fi mai mult de unul. 

Grace dădu din cap, gândindu-se. Chiar nu îi spunea nimic în 
acest moment. 

— Bine, răspunse el. Mulţumesc, Harry. Să îmi spui dacă afli 
şi altceva. 

— Da, aşa o să fac, stai fără grijă. 

Grace închise telefonul şi sună imediat la Interpolul din 
Londra. Aşteptă două minute ca Farrier să termine o 
conversaţie, ascultând Greensleeves pe o bandă, apoi auzi un 
accent Cockney. 

— Detectiv sergent Farrier, vă pot ajuta? 

Grace se prezentă. Imediat, Farrier deveni entuziasmat. 

— Am detectivi în Grecia, Turcia, Elveţia şi Paris care ar dori 
să stea puţin de vorbă cu domnul Luvic. 

— Ştiu unde îi este maşina, spuse Grace. Ce aveţi despre Carl 
Venner? 

— Zero. Nu a mai fost văzut de trei ani. Şi am avea suficient 
de văzut; e un ticălos gras. 

Se auzi o bătaie în uşă şi Norman Potting intră, ţinând în 
mână o foaie de hârtie. Grace îi făcu semn că este ocupat. 
Potting rămase lângă uşă. 

— Aş fi foarte interesat de tot ce poţi să îmi spui despre 
Venner, îl înştiinţă Barry Farrier. Am o listă de acuzaţii în ceea 
ce-l priveşte cât braţul meu de lungă. În toată Europa. 

— Ar putea fi în Anglia? 

— Dacă Luvic este aici, s-ar putea. 

— Poţi să îmi spui mai multe despre Luvic? 

— Albanez. Treizeci şi doi de ani. Un tip deştept. A studiat 
ştiinţe aplicate la universitate acolo, devenind campion la kick- 


boxing şi luptător cu mâinile goale. Tipic pentru generaţia sa: 
după studii, fără slujbă. S-a alăturat unui grup de studenţi care 
lansau viruşi de computer, probabil din plictiseală. Apoi a intrat 
într-un alt grup, care şantaja marile companii. 

— Şantaja? 

— Afacere mare. Să luăm de exemplu un eveniment sportiv 
important aici, cum ar fi cursa de la Derby. Cu doar câteva zile 
înainte, majoritatea agenţiilor de pariuri sunt amenințate cu un 
virus electronic care le va închide sistemul de operare timp de 
douăzeci şi patru de ore în ziua cursei. Dacă nu plătesc. Aşa că 
firmele plăteau; era soluţia cea mai ieftină. 

— Am auzit că se întâmplă aşa ceva, spuse Grace. 

— Da, în stil mare. În orice caz, după aceea Luvic s-a întâlnit 
cu Venner. Probabil că a fost recrutat de el. Cu siguranţă au fost 
implicaţi ambii în reţeaua franceză de producători de filme 
snuff. Amândoi au dispărut în acelaşi timp. Pot să îţi trimit toate 
documentele pe e-mail. 

— Te rog. 

— Da, nici o grijă. Imediat. Să-ţi spun ceva. Am văzut şi eu 
unele dintre filmele lor. Mi-ar plăcea ca Venner şi Luvic să îmi 
cadă în mâini într-o noapte întunecată, pe o alee. Doar cinci 
minute cu ei mi-ar trebui. 

— Ştiu. Spune-mi un lucru: un scarabeu înseamnă ceva 
pentru tine, în legătură cu cei doi? 

— Un scarabeu? 

— Da. 

După câteva secunde de tăcere, Barry Farrier spuse: 

— În ceea ce făceau în Franţa - întotdeauna în fotografii sau 
filme apărea şi o insectă, un scorpion. 

— Viu sau mort? 

— Mort. Pot să te întreb de ce te interesează? 

— Se pare că s-a apucat iar de entomologie, spuse Grace. 
Dacă e vorba de acelaşi personaj, de data aceasta foloseşte 
scarabei - gândaci de bălegar. 

— Foarte potrivit. 

Grace îi mulţumi, căzură de acord să se pună la curent 
reciproc şi închise. Norman Potting apăru imediat lângă biroul 
său şi îi întinse hârtia pe care o ţinea în mână. 

— Acidul sulfuric, Roy. Am obţinut ceea ce cred că este o 
listă cuprinzătoare cu furnizorii din Marea Britanie. Sunt cinci 
în sud şi doi în zona noastră: unul în Newhaven şi unul în 
Portslade. 


Grace, încă gândindu-se la informaţiile pe care i le dăduse 
Barry Farrier, luă lista şi se uită repede peste nume şi adrese. [i 
ochi repede pe cei locali. Brusc, uşa se deschise şi Glenn 
Branson intră, cu faţa aprinsă de entuziasm. Ignorându-l pe 
Potting, îşi puse palmele pe biroul lui Grace. 

— Am un răspuns! anunţă el cu faţa la câţiva centimetri de 
cea a detectivului. 

— Spune-mi! 

Branson trânti triumfător fotografia şoferului din VW Golf. 

— Doar ce am primit un telefon de la un taximetrist care mă 
informează de obicei. 

Frivol şi fără nici un motiv real, Grace întrebă: 

— Nu cel care m-a pârât pe mine şi pe Cleo? 

— Ba chiar acelaşi. Branson zâmbi, apoi continuă, în culmea 
entuziasmului: Am dat fotografia tuturor celor pe care îi ştiam. 
Şi omul meu m-a sunat. Tocmai a primit o comandă despre care 
zice că e de la tipul din fotografie; în centrul Brightonului, acum 
douăzeci de minute. Este convins ca e vorba de tipul ăsta. L-a 
lăsat la un depozit din Portslade. La adresa asta. 

Puse pe birou o bucată de hârtie scrisă de mână. Grace o citi. 
Apoi se uită din nou la lista pe care abia i-o dăduse Potting. La 
distribuitorul de acid sulfuric din Portslade. Era aceeaşi adresă. 

Tom îşi aduse aminte de ceva. Nu avea telefonul mobil, dar 
avea altceva. Simţise carcasa tare, stătea pe ea de ceva timp. De 
ce naiba nu se gândise la asta înainte? Băgă mâna în buzunar şi 
scoase agenda electronică Palm Tungsten PDA. Apăsă pe unul 
dintre cele patru butoane de la bază. Instantaneu, ecranul se 
lumină. Ecranul avea o luminozitate care, date fiind 
circumstanţele, era la fel de bună ca aceea oferită de o mie de 
lanterne. Putea să vadă! 

— Ce e asta? întrebă Kellie. 

— Agenda mea! Putea să o vadă, să îi vadă faţa! 

— Cum ai... Poţi să te mişti? şopti ea. 

— Mâinile. 

Licărirea ecranului nu ajungea departe, lumina puţin în jur, 
dar pentru prima dată putea să se orienteze. Erau într-un 
depozit imens, înalt de aproximativ şase metri, cu pereţii plini 
de rafturi cu canistre; erau sute, dacă nu mii de canistre. 


Podeaua era de ciment, nu existau ferestre, iar lumina nu 
ajungea până la uşă. După temperatură şi lipsa totală a luminii, 
bănui că erau sub pământ. 

Trebuia să existe o uşă suficient de mare încât să poată trece 
un cărucior pentru canistre. Şi, cu siguranţă, un lift. 

Examină lanţul din jurul gleznei. Semăna cu cătuşele pe care 
le folosea poliţia pentru criminali şi pe care le ştia din filme: un 
inel metalic, încuiat, cu un lanţ agăţat de el şi prins de un suport 
de metal din perete. Kellie era legată de un alt suport, la ceva 
distanţă. Lanţul ei era întins la maximum. Se ridică şi merse 
către ea, dar când ajunse la capătul lanţului său, tot mai era o 
distanţă de trei metri între ei. 

— Nu poţi să telefonezi cu chestia aia, nu-i aşa? întrebă ea. 

— Nu. 

— Dar să trimiţi un mesaj? 

— Aş fi putut, dacă aş fi avut telefonul. 

Urină în găleata portocalie care îi fusese adusă cu câteva 
minute în urmă, iar uşurarea fu, pentru câteva secunde, aproape 
de extaz. 

— Nu uita să tragi apa, spuse Kellie. 

El zâmbi, iubindu-i curajul. Dacă puteai zâmbi, puteai 
rămâne optimist; aşa supravieţuiau oamenii urgiilor. 

— Nu uit, răspunse el. Şi las şi capacul în jos. 

Se apropie cât îi permitea lanţul de canistra pe care o 
deschisese şi o lumină, căutând eticheta pe care o simţise în 
întuneric. O găsi. Era albă, cu un avertisment galben cu negru: 
„Substanțe periculoase!” Pe partea albă scria: „H2S04 
concentrat 25 1.” 

Tom se gândi din nou la lecţiile de chimie din şcoală. Oare 
chestia aia trecea prin metal? Cât de repede? Era o singură 
modalitate de a afla. Lăsă agenda pe ciment şi luă găleata. In 
timp ce făcea asta, ecranul se stinse. Pentru o secundă, inima i 
se opri în loc, crezând că i s-a terminat bateria, dar realiză că 
agenda era programată să se oprească automat după două 
minute. Repede, o setă să rămână deschisă permanent. Apoi luă 
găleata şi o goli cât mai departe de el şi de Kellie. 

Se concentră asupra canistrei. li deschisese capacul mai 
devreme şi simţi un miros puternic, acru, când se apropie. Trase 
adânc aer în piept, tinu canistra cu toată puterea, îngrijorat şi 
conştient de consecinţe dacă o scapă, şi o înclină până ce nişte 
picături căzură pe cimentul de lângă găleată. 

— Rahat! 


Din podea ieşiră vapori. Acidul reacţiona cu ceva, ceea ce era 
un semn bun. 

— Ce faci? 

— Incerc un experiment. 

— Ce? Ce încerci? întrebă Kellie, cu vocea încordată. 

Din slabele sale cunoştinţe de chimie, ştia că unii acizi nu 
dizolvau şi plasticul, şi metalul. Faptul că aceste canistre erau 
din plastic îi spunea că acidul sulfuric nu va dizolva găleata. 

Mirosul acru, înţepător, se înrăutăţea; putea să îl simtă de-a 
lungul gâtului. Se dădu un pas înapoi, inspiră adânc, apoi înclină 
câţiva centimetri canistra şi încercă din nou. De data aceasta, 
acidul căzu cu zgomot în găleată. Continuă până când fu 
aproape pe jumătate plină, puse la loc canistra, apoi luă agenda 
electronică şi examină cu grijă găleata, să se asigure că nu era 
acid pe mâner sau în alt loc pe care îl va atinge el. 

Turnă apoi câteva picături pe zalele lanţului. Nu se întâmplă 
nimic. Un jet de vapori urât mirositor se ridică de pe podeaua pe 
care atârna lanţul, dar nu se vedea nici o reacţie cu metalul. 
Tom se holbă plin de frustrare şi înjură. Ar fi putut la fel de bine 
să toarne apă peste lanţ. 

Carl Venner se fâţâia de colo-colo prin biroul său, cu o altă 
ţigară între buze; dădea din mâini, îndreptându-şi mânia când 
spre Luvic, care mesteca gumă şi fuma în acelaşi timp, când 
spre rus. 

— Băieți, nu e o situaţie roz. Pur şi simplu, nu e deloc bine. 

Ridică mâna în dreptul gurii, scoase ţigara, apoi începu să îşi 
roadă din nou pielea din capătul degetului arătător, sfâşiind-o. 
Rusul, care deschidea gura foarte rar, spuse: 

— Trebuie să îl scoatem pe Yuri din spital înainte să se 
trezească. 

— Fie să îl scoatem, fi să îl reducem la tăcere, spuse Venner. 

— Nu îmi omor fratele, zise rusul încruntat. 

— Tu lucrezi pentru mine, Roman; faci dracului ce îţi spun 
eu. 

— Atunci nu mai lucrez pentru tine. 

Venner se repezi la el. 

— Ascultă, rahatule! Acum ai fi condus un tractor în Ucraina 
dacă nu eram eu, aşa că nu mă ameninţa niciodată că pleci; 


pentru că s-ar putea să-ţi accept demisia, şi atunci ce dracului ai 
să faci? 

Rusul se uită ursuz, dar nu spuse nimic. Luvic mimă o 
lovitură în dreptul gâtului său. 

— Eu repar. 

Rusul merse până la Albanez şi se postă în faţa lui; era cu un 
cap mai înalt decât fostul luptător. 

— Tu ucizi fratele meu, spuse el, eu ucid pe tine. 

Albanezul se uită batjocoritor la rus, mestecând încă guma. 
Apoi duse ţigara la gură de două ori, una după cealaltă, inhală 
scurt şi suflă fumul, replicând: 

— Fac ce spune domnul Smith să fac. 

— Avem o problemă şi mai urgentă, spuse Venner. Scârnăvia 
asta de John Frost - Gidney - cu rapoartele lui nenorocite 
despre vreme... unul dintre ele a fost cu siguranţă greşit! 

Cei doi bărbaţi se uitară la el întrebători. 

— Ploaie acidă! Păi n-a fost o zi bună pentru el azi. 

Rusul zâmbi; Albanezul, care nu avea simţul umorului, nu 
înţelese. Pusese cadavrul lui Weatherman în cisterna cu acid 
sulfuric, aşa cum obişnuia. Peste vreo două zile, va muta oasele 
în cea cu acid clorhidric. După aceea, nu va mai rămâne nici 
urmă de el. 

— Problema noastră, continuă Venner, este că nu ştim ce a 
făcut, ce a spus altora. Şi a minţit în legătură cu telefonul, nu-i 
aşa? 

Albanezul încuviinţă. 

— Era în maşină, deschis. 

— Ştim ce înseamnă asta, da? 

Ambii angajaţi încuviinţară. 

— Poliţia poate afla de la firma de telefonie mobilă toate 
drumurile pe care amărâtul le-a făcut în Brighton şi Hove, cu 
orele şi locurile exacte. Domnilor, trebuie să ne cărăm, din 
nefericire. Trebuie să plecăm de aici şi să ne întoarcem la bază, 
în Albania, până când se liniştesc lucrurile. 

— Aş prefera să rămân aici, spuse rusul. 

Venner se lovi în piept. 

— Am cincizeci şi nouă de ani. Crezi că vreau să îmi petrec 
cât mi-a mai rămas de trăit în nenorocita aia de ţară, dacă nu aş 
fi nevoit? Acolo sunt până şi cele mai urâte femei din lume. 
Suntem în ţara asta pentru că ne place aici. Dar voi aţi dat-o în 
bară. 

— Cum? spuse rusul, părând furios. 


— Cum? replică Venner, ca şi cum ar fi fost uimit de 
întrebare. Mik este urmărit de undeva din Kemp Town până la o 
parcare din Brighton... 

Întrerupându-l, Albanezul spuse: 

— Da, dar am scăpat de maşină în parcare. 

— Da, şi de Golf, şi de restul. 

— Am să-l recuperez. 

Ignorându-l, Venner îşi focaliză furia pe rus. 

— Fratele tău idiot atrage atenţia poliţiei, apoi este implicat 
într-un accident şi îi lasă să pună mâna pe laptopul pe care era 
filmul cu D'Eath, iar voi nu credeţi că aţi dat-o în bară? 

Rusul tăcu. 

— Uitaţi ce facem, spuse Venner cu un ton brusc conciliant. 
Facem filmul cu domnul şi doamna Bryce acum şi scăpăm de ei. 
Apoi plecăm. Mergem la Paris în această după-amiază. Şi de 
acolo mai departe. Bine? 

Două aprobări tăcute, în silă. Apoi Albanezul întrebă: 

— Unde facem filmul? j 

— Aici, răspunse Venner. În această cameră. Am nişte ideei 
noi. Domnul Bryce ne-a făcut probleme mari; vreau să Îl fac să 
sufere. Şi vreau să vadă toată lucrurile pe care i le vom face 
întâi doamnei Bryce. Roman, du-te şi adu-i aici. Desfă-le 
legăturile de la picioare şi leagă-i cu bandă adezivă; întotdeauna 
mi-a plăcut să smulg chestia aia. 

Şi brusc, cu starea de spirit înviorată la gândul unor lucruri 
extrem de incitante pe care le va face celor doi Bryce, Carl 
Venner începu să fredoneze. 

— Tom! 

Sunetul brusc, şoptit, al vocii lui Kellie îl făcu să se uite în 
sus. La dracu'! Dreptunghiul de lumină apăru din nou în partea 
cealaltă a camerei. Cineva intra, un bărbat înalt, slab, în costum. 
Est-europeanul. 

Tom se trânti la podea, peste agendă, pentru a ascunde 
lumina. Repede, pipăind cu mâinile, o găsi, localiză butonul de 
oprire şi îl apăsă tare. Oare omul venise să golească găleata? se 
întrebă Tom, puţin ilogic. Îşi strânse mâinile pe lângă el şi îşi lipi 
picioarele unul de celălalt, imitând poziţia în care fusese 
aruncat. Rămase nemişcat, urmărind lumina legănându-se încet 


pe podea, îndreptându-se spre ei. Apoi îl izbi direct în faţă. 

— Domnule Bryce, te duc sus acum. Vă facem pe tine şi pe 
doamna Bryce vedete de film! 

Tom, tremurând de groază, se gândea că în următoarea 
secundă bărbatul va descoperi că s-a dezlegat. Nu se putea să 
nu vadă, decât dacă era orb! 

— Ce vrei să spui cu „vedete de film”? întrebă Kellie, cu 
vocea stinsă de frică. 

Bărbatul mută lumina pe faţa ei. 

— Destul vorbit! Poate place una mică? Domnule Bryce, 
place văzut pe mine sex cu nevasta? 

Groaza lui Tom se preschimbă în furie. 

— Atinge-te de ea şi te omor, spuse el. 

Bărbatul se întoarse şi începu să urle: 

— Destul vorbit am spus! Puse lumina lanternei direct pe faţa 
lui Tom. Tu linişte. Nu ameninţi pe mine! 

Apoi îngenunche. Tom auzi sunetul de bandă adezivă ruptă şi 
îşi dădu seama ce urmează. Chinuindu-se, putea să vadă că 
bărbatul se apleacă asupra lui. Putea să îi miroasă parfumul, un 
miros puternic, masculin. 

Tom îşi luă avânt. Ştia că are la dispoziţie o singură 
încercare. Atât. Nu avea timp să analizeze, trebuia doar să 
treacă la acţiune. 

Bărbatul ţinea în mână o bucată lungă de bandă adezivă. 

— Pot să îmi suflu nasul? întrebă Tom. 

— Nu suflat! 

— O să strănut! 

Şi în acel moment simţi ezitarea, vaga şovăială a bărbatului. 
Era suficient. 

Se azvârli într-o parte, rostogolindu-se, apucă găleata cu 
ambele mâini şi o ridică, apoi se întoarse şi se trezi cu lumina 
drept în ochi. Kellie era în siguranţă la stânga. Cu toată puterea, 
goli conţinutul găleţii chiar spre lumină. 

Simţi o durere ascuţită pe mâini, ca nişte înţepături; erau 
picături de acid, dar abia le conştientiză când fu asurzit de un 
urlet de durere. Lanterna căzu pe ciment. Tom putea vedea cum 
bărbatul se trage în spate, punându-şi mâinile pe faţă. Trebuia 
să îl prindă! Trebuia să îl prindă înainte de a fi prea târziu! 

Trebuia. 

Trase aer în plămâni şi se aruncă înainte, ca şi cum ar fi 
placat pe cineva la rugby, conştient că pe jos era acid, dar fără 
să îi pese. Asta era singura lui şansă. Cumva, cu braţele aproape 


ieşindu-i din umeri, reuşi să îl prindă pe bărbat de glezna 
dreaptă înainte ca lanţul să se strângă puternic în jurul 
propriului picior, făcându-l să se oprească. Apoi, cu o forţă pe 
care nu ştia că o are, trase glezna spre el. 

Bărbatul căzu lângă el, contorsionându-se, ţipând, urlând, 
apucându-se cu mâinile de faţă. Kellie ţipa şi ea. 

— Tom! Tom! Tom! 

— Ajutor! striga rusul. Ajutor, tu ajuţi, ajută, te rog, ajutor! 

Apoi începu să se chircească ţinându-se de faţă, în acelaşi 
timp tremurând şi zvârcolindu-se, încercând să se depărteze de 
Tom. 

Bărbatul venise să îi ia, ceea ce însemna, se gândi Tom, că 
avea cheile de la cătuşe. Luă lanterna şi îi dădu una în cap, cu 
toată forţa. Se auzi sticla spartă şi lumina se stinse. Bărbatul era 
tăcut, nemişcat şi, preţ de o secundă, singurul sunet din cameră 
fu şuierul groaznic venind din capul bărbatului, acompaniat de 
un miros nou, respingător, de carne şi păr arse. Tom tuşi; acidul 
părea să umple camera cu un abur caustic, invizibil. O putea 
auzi şi pe Kellie tuşind. 

Găsi agenda, o deschise şi cotrobăi în buzunarele bărbatului. 
Aproape imediat găsi un lanţ cu două două chei şi îl scoase. Se 
ridică, zguduit de şoc şi frică, neştiind dacă în secunda 
următoare nu va mai apărea cineva. Ingenunche şi, folosind 
lumina agendei, găsi gaura cheii. Dar mâna îi tremura atât de 
tare, încât n-o nimeri. 

„lisuse! Haide, te rog!” 

În sfârşit, reuşi. Dar nu se răsucea. Trebuie să fie cealaltă, se 
gândi el. Cumva izbuti mai repede de data asta; o răsuci. Cătuşa 
se deschise şi în secunda următoare se duse, şchiopătând, spre 
Kellie. Acum mâinile chiar îl ardeau, dar nu avea timp să se 
gândească la asta. Îngenunchind lângă ea, o sărută şi îi şopti: 

— Te iubesc. 

Ea îl privea cu ochii mari, nemişcată din cauza şocului. [i 
desfăcu cătuşa din jurul gleznei, apoi începu să dezlege nodul 
strâns al frânghiei din jurul picioarelor. Mâinile începuseră să îi 
tremure din nou; nodul era atât de strâns, al dracului de strâns! 
Nu se desfăcea. Incercă din nou. Apoi iar. 

— Eşti bine, iubito? 

Ea nu răspunse. 

— Iubito? 

Nimic. 

Apoi, cu o voce care îi trimise un fior de gheaţă pe spinare, 


Kellie spuse încet: 

— Tom, vine cineva. 

El se uită în sus. Chiar în lumina unei lanterne care venea din 
dreptul uşii. Apoi auzi vocea mustrătoare a americanului obez: 

— Eşti un tip tare prostuţ, domnule Bryce. Foarte prostuţ, 
într-adevăr. A 

Lumina se mişcă de pe faţa lui Tom, prin cameră. În câteva 
secunde îl va descoperi pe rus pe podea. Cu nervii întinşi la 
maximum, Tom luă o decizie rapidă; nu avea nici o idee care va 
fi rezultatul, dar nu putea fi mai rău decât să aştepte aici, 
ghemuit, să vină americanul. 

Se ridică brusc şi fugi spre uşă, ţintind direct bărbatul în 
cămaşă purpurie care stătea în dreptul acesteia. Alergă cu capul 
în jos, răcnind cât îl ţineau plămânii: 

— Ticălooooos nenorociiiit! 

Vag, observă că bărbatul încerca să scoată ceva din buzunar. 
Ceva negru, metalic. O armă. Apoi, fără a încetini, lovi cu capul 
drept în stomacul americanului. Simţi ca şi cum ar fi izbit o 
pernă imensă. Auzi un icnet scurt, simţi o durere pătrunzătoare 
în gât şi urmă o secundă de întuneric. Americanul se împletici 
înapoi şi Tom căzu o dată cu el, izbindu-şi capul de ciment, între 
picioarele grăsanului. 

O mână îl apucă de ceafă, o mână rece şi dură, mai mult o 
gheară metalică decât o mână de om. [i lăsă gâtul şi o secundă 
mai târziu îl apucă de păr, trăgându-l dureros în sus, apoi îl 
trânti pe spate, lipindu-i capul de ciment şi ţinându-l pironit 
acolo. Tom se uită la ţeava căscată a armei şi la ochii de gheaţă 
din spatele ei. 

Bărbatul era îndesat şi musculos, cu păr tepos deschis la 
culoare, dat cu gel, şi cu multe tatuaje pe braţe. Purta o vestă 
albă, cu un medalion de aur pe un lanţ care aproape îi atingea 
faţa lui Tom, şi mirosea a transpiraţie. În timp ce îl privea fără 
nici o expresie, mesteca gumă cu nişte dinţi mici, foarte albi, 
care îi aminteau lui Tom de peştii piranha. 

Americanul se ridică în picioare. 

— Vrei să îl ucid? 

— Nu, bolborosi americanul, pufnind şi strănutând. O, nu. Nu 
vom termina aşa de uşor... 

Brusc, se auzi un zgomot în apropiere. O voce de bărbat 
strigă: 

— Poliţia! Aruncaţi armele! _ 

Tom simţi că i se dă drumul la păr. Işi văzu agresorul 


întorcându-se şocat, apoi, fără nici o ezitare, ridicând arma şi 
trăgând mai multe focuri succesiv. Zgomotul era asurzitor; timp 
de o secundă îşi pierdu auzul, iar nările i se umplură cu miros 
de cordit. Apoi agresorul său şi americanul dispărură. 

O clipă mai târziu, auzi o altă voce, de englez, strigând: 

— Am fost împuşcat! Iisuse, oh, Iisuse, am fost împuşcat! 

Grace, ieşind din liftul spaţios, intră pe o uşă întredeschisă 
pe care era lipit un avertisment cu litere galbene şi negre: 
„Purtati haine de protecţie când intraţi.” Glenn Branson, care 
ieşise primul din lift, dădu colţul înaintea lui şi Grace îl auzi 
strigând: 

— Poliţia! Aruncaţi armele! 

Câteva secunde mai târziu, răsunară cinci împuşcături una 
după cealaltă. Apoi îl auzi pe Glenn ţipând. 

Trecând şi el de colţ, îşi văzu colegul la pământ, ţinându-se 
de stomac, cu sânge pe mâini şi ochii ieşindu-i din orbite. Grace 
urlă în staţie: 

— Aici detectiv Grace. Avem un om rănit! Ne trebuie o 
ambulanţă! Trimiteţi ajutoare înarmate imediat! Şi toate 
celelalte unităţi! 

Se opri, neştiind dacă să stea cu colegul său sau să îl prindă 
pe cel care îl rănise. În faţa clădirii avea două maşini cu poliţişti 
de la patrulare, o echipă de intervenţie de la Departamentul 
operaţional, o echipă de la ordine publică, cu scuturi şi 
bastoane, şi o alta cu arme de foc. 

Se întoarse către Nick Nicholl şi Norman Potting, care erau 
chiar în spatele său. 

— Norman, strigă el, rămâi cu Glenn! 

Apoi o luă la fugă. În faţa sa văzu o uşă grea de metal pe care 
era scris „Doar în caz de urgenţă” şi care fusese deschisă. Trecu 
de ea, urcă nişte scări de beton, două câte două, auzindu-l pe 
Nicholl care venea în spatele său. Trecu de un colţ, apoi de încă 
unul. 

La următorul îl văzu pe bărbatul în blugi, cu părul scurt, pe 
care Derry Blane de la Amprente îl identificase ca fiind Mik 
Luvic. 

— Poliţia! Opreşte-te! ţipă Grace. 

Bărbatul se opri, se întoarse şi îndreptă spre el ceea ce părea 


a fi o armă. Grace, lipindu-se de perete şi reţinându-l pe Nick 
Nicholl cu braţul, văzu o strălucire, auzi un zgomot şi apoi valuri 
de praf îi ajunseră pe faţă. Bărbatul dispăruse. 

Grace aşteptă câteva secunde, apoi alergă, uitând cu totul de 
pericol; era doar în culmea furiei, hotărât să îl prindă pe 
nenorocit, să îl prindă şi să îl omoare cu mâinile lui. Dădu încă 
un colţ şi se opri. Nici un semn de Luvic. Mai urcă o scară, cu 
inima bubuindu-i, şi trecu de un alt colţ. Se opri, aplecându-se 
înainte cu atenţie. Tot nimic. 

Probabil că erau aproape de terasă. Alţi paşi şi alt colţ. Mai 
mulţi paşi. Alt colţ. Apoi o uşă de metal pe care scria „leşire”, 
care se mişca. Grace alergă până la ea, apoi se întoarse către 
Nicholl: 

— Ai grijă. 

Tânărul detectiv încuviinţă. 

Auziră sunetul unui motor şi al unui rotor. Elicopterul pe 
care îl văzuse pe acoperiş, se gândi Grace. 

Deschise uşa. Un bărbat foarte gras, cu coadă de cal, pe care 
îl recunoscu imediat din fotografia pe care i-o arătase Derry 
Blane ca fiind Carl Venner, stătea pe locul pilotului. Era un 
elicopter mic, un Robinson cu patru locuri. Luvic desfăcea o 
funie care lega una dintre tălpicile elicopterului de un suport 
metalic. 

Intrând pe uşă, Grace urlă: 

— Stop! Poliţia! 

Albanezul ridică arma. Grace se aruncă la pământ. Bătea un 
vânt puternic, amplificat de rotorul în funcţiune. Adăpostindu-se 
de vânt şi de arma Albanezului după o structură ce părea a fi 
casa liftului, auzi un trosnet aproape de urechea sa. Şapte 
împuşcături, numără el. Câte cartuşe o fi având? 

Funia se desfăcu. Luvic alergă pe partea cealaltă a 
elicopterului. Grace se întoarse spre Nicholl şi urlă: 

— Stai acolo! 

Apoi începu să se târască pe burtă, căutând ceva ce ar fi 
putut să folosească drept armă. La distanţă mică de el văzu mai 
mulţi saci cu ciment şi o grămadă de cărămizi. Păr [epos se 
lupta acum cu a doua funie. Grace se ridică şi se aruncă asupra 
lui. Luvic ridică arma. Grace se aruncă într-o parte chiar când 
acesta trăgea, dorindu-şi să fi fost mai inspirat şi să-şi fi pus o 
vestă antiglonţ. O secundă mai târziu auzi un nou trosnet. 
Bărbatul apăsă din nou pe trăgaci. 

De data aceasta nu se întâmplă nimic. Grace se repezi la el. 


În clipa următoare văzu picioarele Albanezului zburând către el 
şi izbindu-l în gât, chiar sub bărbie. Se simţi catapultat pe spate, 
pe suprafaţa dură a acoperişului, năuc. Auzi zgomotul motorului 
devenind mai puternic. Se rostogoli clipind, încă ametit, şi văzu, 
printre acoperişurile din jur, un singur stâlp mai înalt, ceea ce 
mai rămăsese din staţia de înaltă tensiune de la Shoreham. 
Simţi că vântul se înteţeşte. Luvic era la bord. Tălpicile 
elicopterului erau acum în aer. 

Disperat, se aruncă pe grămada de cărămizi. Apoi văzu o 
bucată de metal lângă el. O ridică şi o aruncă din toate puterile 
către rotorul din coadă. Timp de o secundă, fierul zbură prin 
aer, cu încetinitorul, parcă. Crezu că l-a aruncat prea departe. 
Dar, spre uimirea sa, ţintise la fix, chiar în mijlocul rotorului. 

Se auzi un zgomot metalic şi urmă o explozie de scântei. 
Elicopterul începu să se clatine. 

Şi crezu că totuşi ratase, pentru că acesta, după mai multe 
încercări, se ridică brusc în aer, înainte de a începe să se 
învârtă în jurul propriei axe. Atunci Grace văzu că rotorul din 
coadă dispăruse. 

Elicopterul se învârti o dată, de două ori şi a treia oară, 
ametitor. Se îndreptă spre el, cu motorul scrâşnind, şi se văzu 
nevoit să se arunce pe ciment pentru a nu fi lovit de tălpici. 
Vântul ameninţa să îi smulgă haina de pe el şi părul din cap. 
Auzi o izbitură puternică şi în secunda următoare fu acoperit de 
bucăţi de metal şi de zid; elicopterul se lovise de casa liftului. Ca 
o insectă gigantică, înnebunită de un spray împotriva 
gândacilor, se lăsă pe o parte, aproape la orizontală, o pală a 
rotorului principal trecând la câţiva centimetri de Grace, care se 
trase într-o parte. 

Îl văzu pe Venner, în cămaşa sa mov, în elicopter, îi văzu 
frica de pe faţă în timp ce se agita şi văzu figura îngheţată de 
groază a lui Luvic. 

Elicopterul căzu pe o parte, apoi făcu o răsturnare completă, 
urmată de alta, îndreptându-se către marginea acoperişului şi 
aducându-i aminte lui Grace de jucăriile ieftine pe care le 
vindeau comercianții ambulanți din Brighton şi care erau 
împinse şi se tot rostogoleau acţionate de inertie. 

Şi brusc, în aer se simţi miros de combustibil. Elicopterul se 
lovi pentru a doua oară de casa liftului şi se roti, având încă 
elan, până când carlinga rămase atârnată pe marginea 
acoperişului; singurul motiv pentru care nu cădea era că se 
înfipsese în zidul de beton. 


Motorul se opri. Grace se ridică şi începu să alerge. 

Elicopterul se legăna. Atârnând pe margine cu capul în jos pe 
acoperişul carlingii, Luvic era inconştient. Venner se agita, şi el 
tot cu capul în jos, prins în centuri. În orice moment, elicopterul 
se putea prăbuşi. 

— Ajută-mă! imploră bărbatul cu coadă, scoțând o mână pe 
uşa deschisă. Te rog, omule, ajută-mă! In numele lui Dumnezeu! 

Grace, căruia nu îi plăceau înălțimile, îngenunche uitându-se 
la parcarea aflată la mare distanţă în jos; vântul ameninţa să îl 
arunce de pe acoperiş. Apucă încheietura bărbatului, grasă ca o 
şuncă. 

Elicopterul se mişcă. Mirosul de combustibil era oribil. Grace 
simţi că ceva îi intră în carne. Era ceasul grasului. Apucă de 
carnea moale de deasupra acestuia şi văzu ochii mici şi îngroziţi 
ai bărbatului uitându-se fix la el. Implorându-l. 

Ajută-mă! Scoate-mă de aici! 

Medalionul îi atârna deasupra capului. Elicopterul se mişcă 
din nou. Grace fu tras înainte. Încă puţin şi urma să fie aruncat 
peste margine. Işi dădu seama ce trebuie să facă. 

— Centura! Desfă centura de siguranţă! 

Panicat, omul nu mai gândea. 

— Ajută-mă! hohotea el. 

— Desfă nenorocita de centură! urlă Grace. 

_ Se auzi un zgomot. Elicopterul se mişcă şi mai mult. Cădea. 
În doar câteva secunde, îşi dădu seama Grace. 

— Desfă centura! 

Brusc, simţi că mâna îi este aproape smulsă din umăr. Grace 
se lupta acum pentru viaţa sa. Incă mai rezista. Rezista. 

Rezista. 

Văzu încă o dată ochii aceia mici, înspăimântați. Apoi Nick 
Nicholl se apropie de el, întinzându-se spre interiorul 
elicopterului. Grace auzi un sunet slab. Apoi, ca într-un vis, 
elicopterul se rostogoli pe lângă el. Ca o jucărie uriaşă. Până 
când lovi pământul, zdrobind un Mercedes negru şi un Fiat alb. 
Aproape instantaneu, izbucni o flacără imensă. 

Venner,  pietrificat, rămăsese atârnat dedesubt, peste 
margine, ţinut numai de el şi de Nicholl, de câte o încheietură. 
Grasul scoase un scâncet lung, tremurat. Căldura îi ardea faţa 
lui Grace. Venner aluneca. Trebuia să îl ţină. Vroia ca 
nenorocitul să trăiască; moartea era mult prea bună pentru el. 
Cumva, nu ştia de unde, găsi putere; în acelaşi timp o găsi şi 
Nicholl. În secunda următoare, ca un peşte gras, uriaş, bărbatul 


cu coadă fu tras peste marginea acoperişului. 

Venner stătea întins pe spate, tremurând îngrozit; în jurul 
scrotului avea o pată mare, unde urinase pe el. Câteva secunde 
mai târziu, fără să piardă timpul, Grace îl puse cu faţa la ciment, 
îi apucă mâinile şi îi prinse cătuşele. Duhoarea era înţepătoare: 
nenorocitul se scăpase pe el de tot, dar Grace nu remarcă; 
funcţiona încă pe pilot automat. 

Ţipând la Nicholl să îl scoată pe bărbat din clădire, Grace 
alergă spre ieşirea în caz de incendiu, sări pe scări şi ajunse la 
subsol. Norman Potting, împreună cu doi agenţi în uniformă, era 
în genunchi lângă Glenn Branson, care părea semiconştient. 

— Clădirea o să explodeze! Hai să îl scoatem afară! strigă el. 

Îşi puse mâinile sub umerii prietenului său, un ofiţer îi 
sprijinea pieptul, iar Potting şi celălalt ofiţer îl ţineau de câte un 
picior. Îl duseră pe scări, apoi ieşiră în grabă pe uşa de incendiu 
în parcare, într-o căldură pârjolitoare de la maşinile arse şi de la 
elicopter, în miros de vopsea şi cauciuc arse, în urlete de sirene. 
Îl transportară pe Branson cât mai departe de căldură, până 
când Grace văzu o ambulanţă îndreptându-se spre ei. Se opriră. 
El se uită la Branson, apropiindu-şi faţa de a lui. 

— Cum te simţi? 

— Îţi aduci aminte de John Wayne, când a fost împuşcat în 
filmul ăla?... întrebă Branson cu o voce moale. 

— A supravieţuit? îl întrerupse Grace. 

— Da, a trăit. 

— Aşa te simţi şi tu? 

— Da. 

Grace îl sărută pe frunte. Nu se putea abţine; îl iubea pe 
omul acesta. 

Apoi, trăgându-se într-o parte când medicii preluară 
controlul, simţi că ceva îl taie în palmă. Se uită şi văzu un ceas 
Breitling, cu ecranul albastru şi cu brăţara de metal ruptă. Era 
acoperit de sânge. Sângele lui. Realiză că era ceasul grasului. 
Cum dracului?... 

Şi îşi aminti telefonul primit de la clarvăzătorul Harry Frame, 
cu vreo două ore în urmă: 

„— Văd un ceas. 

— Un ceas? Un ceas de mână? 

— Exact! Un ceas de mână! Este ceva foarte important. Un 
ceas de mână te va duce către ceva foarte mulţumitor cu privire 
la un caz la care lucrezi acum. Cred că e cazul tău. 

— Poţi să fii mai exact? 


— Nu, eu... Nu, asta este tot. Aşa cum spuneam, nu ştiu dacă 
înseamnă ceva. 

— O marcă anume? 

— Nu. Cred că e scump.” 

Ţinând mâna la gură pentru a opri sângerarea, se întoarse 
către Nick Nicholl, care închidea portiera unei maşini de poliţie 
după Venner. 

— Te pricepi la ceasuri de mână? 

Colegul său era alb la faţă şi tremura. Rău de tot. Era în 
stare de şoc. 

— Nu foarte mult. De ce? 

Grace îi arătă ceasul. 

— Ce ştii despre asta? 

— E un Breitling, interveni Norman Potting. 

— Ce ştii despre ele? 

— Doar că nu îmi voi putea permite niciodată unul. Sunt 
foarte scumpe. 

Un ofiţer venea alergând spre ei, părând îngrozit. 

— Vă rog, plecaţi de aici! Ne temem că întreaga clădire va 
exploda. E plină de substanţe chimice. 

Cuprins brusc de panică, Grace exclamă: 

— Iisuse, unde sunt domnul şi doamna Bryce? 

— Sunt bine, domnule, spuse ofiţerul. Sunt în ambulante, în 
drum spre spital. 

— Perfect. 

Cinci minute mai târziu, chiar când prima maşină de 
pompieri ajungea acolo, depozitul explodă. Puterea deflagraţiei 
sparse ferestrele clădirilor pe jumătate de kilometru în jur. 
Aveau să treacă două zile înainte ca echipa de investigaţii să îşi 
poată începe nefericita treabă. 

Până la urmă, în clădire au fost găsite două cadavre. Unul 
urma să fie identificat după câteva săptămâni de fratele său, 
aflat încă în spital sub supravegherea poliţiei, după medalionul 
parţial topit din jurul gâtului. Celălalt avea să fie identificat 
după amprenta dentară, ca fiind Andy Gidney. Căldura extrem 
de puternică şi puţinele rămăşiţe ale lui Gidney au făcut 
imposibilă stabilirea cauzei morţii acestuia. Şi nimeni nu a fost 
în stare să găsească o explicaţie pentru prezenţa sa acolo. În 


răstimp de două luni, detectiv sergent Jon Rye de la 
Departamentul IT trebuia să întocmească un raport pentru 
Procuratură. Din cauza lipsei dovezilor, acesta a fost nevoit să 
lase cazul deschis. Un verdict succint, dar mai puţin informativ 
decât prognoza meteo pentru nave. 


La ora 16.30, Roy Grace părăsi locul incidentului, care încă 
nu se afla sub control. Conduse direct la Spitalul Royal Sussex şi 
se duse să îl vadă pe Glenn Branson la urgenţe. Soţia drăguță a 
lui Glenn, Ari, era deja acolo. Nu îi arătase niciodată prea multă 
simpatie lui Grace fiindcă, bănuia el, îi ţine bărbatul prea mult 
la serviciu. lar astăzi nu era nici o schimbare. 

Glenn avusese noroc. Un singur glonţ, îl nimerise şi îi trecuse 
prin abdomen, la doar jumătate de centimetru de coloană. Il va 
durea o perioadă, dar Grace nu avea nici o îndoială că îşi va 
petrece mare parte a perioadei de convalescenţă urmărind filme 
în care eroii sunt împuşcaţi şi supraviețuiesc. 

Apoi, la Terapie intensivă, îi întâlni pe părinţii Emmei-Jane. 
Mama era o femeie atrăgătoare, la patruzeci şi ceva de ani, care 
îi zâmbi, iar tatăl era un bărbat foarte tăcut, care strângea o 
minge de tenis în mână ca şi cum de aceasta ar fi depins viaţa 
fiicei lui. Emma-Jane părea că se simte mai bine; era cel mai 
optimist lucru pe care îl puteau spune. 

Când plecă de la spital, era deprimat, întrebându-se ce fel de 
şef era dacă lăsase doi oameni din echipă să se apropie atât de 
mult de moarte. Se opri la o cantină şi îşi comandă o portie 
mare de friptură şi o ceaşcă cu ceai tare. 

După ce termină, simțindu-se deja mult mai bine, rămase la 
masă şi dădu o serie de telefoane. Când se ridică să plece, îi 
sună telefonul. Era Nick Nicholl, să îl întrebe ce mai face şi să îl 
informeze cu privire la întâlnirea cu ofiţerul de la Met care 
investiga cazul femeii găsite moartă în Wimbledon Common, cu 
un colier cu scarabeu. Se dovedise că era o pistă greşită. O 
coincidenţă. Prietenul femeii recunoscuse crima. Bella Moy, 
care ţinuse legătura cu toate celelalte secţii de poliţie, nu mai 
aflase despre nici o altă crimă la care să apară şi un scarabeu. 

Poate că avuseseră noroc şi îi prinseseră la început? se 
întrebă Grace. Dar nu suficient de repede pentru sărmana Janie 
Stretton. 

li spuse tânărului detectiv să se ducă acasă, să îşi 
îmbrăţişeze soţia care trebuia să nască în orice moment şi să îi 
spună că o iubeşte. Nicholl, uimit, îi mulţumi. Dar aşa simţea 


Grace în acest moment. Viaţa era prețioasă. Şi precară. Nu ştiai 
niciodată ce te aşteaptă după colţ. Preţuieşte ceea ce ai atât 
timp cât ai. 

În timp ce se urca în maşină, sună Cleo, cu o voce veselă şi 
vioaie. 

— Bună! spuse ea. Scuze că a durat atât până ce te-am 
sunat! Poţi să vorbeşti? 

— Desigur, răspunse el. 

— Bun. Am avut o zi groaznică. Patru cadavre; ştii cum este 
după weekend! 

— Ştiu. 

— Un accident mortal cu motocicleta, un bărbat de cincizeci 
de ani care a căzut de pe o scară şi două bătrâne, ca să nu mai 
pomenesc de un cap de bărbat care a apărut ieri. Dar presupun 
că despre el ştii deja. 

— Oarecum. 

— Apoi, în pauza de masă a trebuit să merg în centrul 
oraşului să cumpăr un cadou pentru aniversarea bătrânilor P. 

— Bătrânilor ce? 

— Părinţi. 

— Aha. 

— Şi mi-a fost blocată maşina în parcarea de la Piaţa Civică. 
A fost o alarmă cu bombă, îţi vine să crezi? 

— Serios? 

— Când am reuşit să îmi scot maşina, nu se circula în tot 
oraşul! 

— Am auzit ceva despre asta, spuse el. 

— Şi ziua ta cum a fost? întrebă ea. 

— Ştii, obişnuită. 

— Nimic deosebit? 

— Nu. 

Câteva secunde, între ei se lăsă o linişte ciudată, dar 
confortabilă. Apoi ea spuse: 

— Toată ziua am vrut să vorbesc cu tine. Dar am vrut să o fac 
atunci când avem amândoi timp. Nu voiam să fie doar o chestie 
grăbită, de genul „Bună! Ce bine ne-am tras-o aseară! Pa!” 

Grace râse. Şi dintr-o dată i se păru că trecuse o perioadă 
extrem de lungă de când râsese ultima oară. Fuseseră câteva 
zile teribil de lungi. 

Târziu, mult mai târziu, după câteva ore la birou în care 
demarase lucrul la teancul de hârtii care îl va ţine ocupat toată 
săptămâna sau chiar mai mult, Grace era în apartamentul lui 


Cleo. În noaptea aceea, după ce făcură dragoste, adormi în 
braţele ei ca un bebeluş. Dormi somnul morţilor. Şi astfel, timp 
de câteva ore, se văzu scutit de temerile celor vii. 

Joi dimineaţa, cu mâna bandajată şi durându-l îngrozitor de 
la arsurile cu acid, Tom Bryce stătu la birou câteva ore. Din 
felicitările exuberante ale colegilor şi din titlurile de pe prima 
pagină a ziarelor locale şi naţionale în care apăruse împreună cu 
Kellie, aşezate acum pe birou, era evident că întâmplarea nu 
dăunase cu nimic imaginii  BryceRight Promotional 
Merchandise. Cei doi agenţi de vânzare ai săi, Peter Chard şi 
Simon Wong, erau fericiţi la culme; nu îşi aminteau de când nu 
mai avuseseră un aşa nivel de comenzi de la actualii şi 
potenţialii clienţi. 

— Oh, spuse Chard aplecându-se peste birou. Vestea bună 
este că i-am livrat ceasurile Rolex lui Ron Spacks. Toate 
douăzeci şi cinci. Profitul nostru este de necrezut! 

— Eu încă n-am văzut produsul finalizat, spuse Tom, 
simțindu-se îngrijorat dintr-o dată. 

Dacă la gravarea celor douăzeci şi cinci de Rolex-uri s-ar fi 
greşit ceva, ar fi fost un dezastru financiar. 

— Nici o grijă! L-am sunat ieri să îl întreb dacă sunt bune. E 
fericit ca un copil cu ele. 

— Să îmi dai hârtiile lor, da? 

După vreo două minute, Chard puse un dosar pe birou. Tom 
îl deschise şi se uită la comandă. Profitul era fantastic, 1 400 de 
lire pe ceas. Înmulţit cu douăzeci şi cinci, însemna 35 000 de 
lire. Nu mai făcuse niciodată un asemenea profit dintr-o singură 
comandă. 

Apoi bucuria sa scăzu. Kellie fusese de acord să meargă la o 
clinică de dezalcoolizare. După aceea, o vor lua împreună de la 
capăt. Dar clinicile bune costau o avere; pentru cele excelente, 
te puteai aştepta la o notă de plată de câteva mii de lire pe 
săptămână - şi asta trebuia înmulţit cu câteva luni. Dacă vroiai 
să ai un rezultat, aveai nevoie de cel puţin 30 000-40 000 de 
lire. Plus costul unei persoane care avea grijă de copii cât era ea 
internată. 

Cel puţin cu această comandă va avea bani să achite totul; 
iar în cei şase ani de când lucra cu Ron Spacks, acesta plătise 
întotdeauna la timp. Şapte zile de la livrare. Niciodată o zi mai 
puţin. 

Uitându-se la dosar, Tom întrebă: 

— Când au fost livrate? 


— leri. 

— Ce rapid! A făcut comanda... 

— Joi! spuse Peter Chard. Da, am găsit un furnizor care avea 
ceasurile în stoc şi l-am rugat pe cel care grava să lucreze şi 
noaptea. 

— Nu am văzut modelul; trebuia să mi-l trimită. 

Chard întoarse câteva pagini din dosar şi îi arătă o fotocopie 
pe o pagină A4. 3 

— Aceasta este imaginea mult mărită. In realitate, a fost 
gravat un punct mic, invizibil cu ochiul liber. 

Ron se uită la hârtie şi văzu desenul unei insecte, una 
drăguță, dar cam amenințătoare, cu nişte semne ciudate pe 
spate şi un corn pe cap. Se încruntă. 

— Este un scarabeu, spuse Peter Chard. Se pare că era o 
creatură sacră în mitologia Egiptului antic. 

— Serios? 

— Mda. Dezgustătoare insectă. I se mai spune şi gândacul de 
bălegar. 

— De ce să vrea asta pe ceasuri? 

Chard ridică din umeri. 

— EI este distribuitor de DVD-uri, nu-i aşa? 

— Da, pe scară largă. 

— Poate că există vreo firmă cu numele ăsta, presupuse 
agentul de vânzări, ridicând din nou din umeri. E clientul tău; 
credeam că ştii. 

Tom simţi brusc un fior de gheaţă trecându-i prin corp. Poate 
că data viitoare când vorbesc, ar trebui să îi menţioneze asta 
detectivului Grace. Cel puţin ca o coincidenţă amuzantă, dacă 
nu ca altceva. 

Dar hotărî că ar fi mai bine să aştepte ca Ron Spacks să 
plătească mai întâi. 


